
- Roman foileton — 


222. În căutare 


Cu tot timpul furtunos, vaporul „Foca” se apropie la vremea 
hotărâtă de coasta Groenlandei. 

Cea mai mare parte din membrii expediției nu putuseră să se 
bucure de frumuseţea impunătoare a mării polare, căci zăcuseră 
bolnavi în cabinele lor. 

Şi Karin Rystrom se îmbolnăvise de răul de mare, deşi nu era cea 
dintâi călătorie pe care o făcea cu vaporul. Se însănătoşise însă 
repede, aşa că putuse să stea în timpul zilei împreună cu contele de 
Martigny pe covertă. 

Când acesta îi povesti de zborul de cercetare pe care aviatorul avea 
de gând să-l întreprindă pentru a căuta pe naufragiaţi, tânăra fată se 
bucură foarte mult şi îi dori din toată inima să scape de grija care îl 
chinuia pentru sora, cumnatul şi nepoata lui. 

Vaporul „Foca” se tinu câtva timp, în lungul coastei în căutarea 
unui loc potrivit pentru ancorare, pe care îl găsi în sfârşit într-un 
canal care ducea spre un fiord. 

Îndată după aruncarea ancorei începu debarcarea membrilor 
expediției şi a echipamentului lor. 

După câteva ceasuri câteva bărci de tablă ondulată erau gata 
montate, iar lângă ele se aflau corturile de pâslă ale Laponilor. 


Eu aja 


Aeroplanul fu montat la loc de către pilot şi mecanicul său, şi la 
această operaţie le dădu un ajutor priceput şi contele de Martigny. 

Acesta era plin de înfrigurare şi aştepta cu mare nerăbdare să se 
înceapă mai curând acţiunea pentru salvarea naufragiaţilor. I se părea 
că totul merge prea încet, dar chiar şi a doua zi când aeroplanul fu 
gata montat, răbdarea lui fu pusă la o nouă încercare, căci Bronard îi 
zise: 

— Azi e prea târziu, căci peste două ceasuri se va înnopta şi nu mai 
face să încep un zbor. Mâine dimineaţă vom pleca îndată ce se va 
lumina de ziuă. 

A doua zi contele de Martigny crezu că se va urca îndată în 
aeroplan împreună cu Bronard şi vor porni fără întârziere, dar 
lucrurile nu merseră chiar aşa de repede. 

Domnul Breward, şeful expediției, apăru împreună cu regizorul şi 
operatorul cinematografic şi dădu instrucţiuni pentru mersul acţiunii. 

— Înainte de toate, domnilor, trebuie filmată plecarea, zise el. 

Operatorul începu să-şi pregătească aparatul iar regizorul făcu 
aranjamentele. 

— Vă rog, domnule conte şi dumneata, domnule Bronard, veniţi 
încoace, în faţa aparatului. Aşaa... Vitejii salvatori! Fotografie 
mare!... Fiţi atenţii... Gata... 

Operatorul începu să învârtească manivela aparatului. 

— Domnule conte, nu trebuie să stai aşa de ţeapăn. Întoarce-te spre 
tovarăşul dumitale, spune-i câteva cuvinte şi zâmbeşte. 

— Cum vrei să zâmbesc, când sunt atât de îngrijorat, de soarta 
surorii mele? zise contele de Martigny, fără să vrea. Doar nu e un zbor 
de plăcere pe care vrem să-l facem! 

Regizorul bătu entuziasmat din palme. 

— Bravo! Asta e mers minunat! Ai avut o înfăţişare admirabilă în 
indignarea dumitale. Acum mai departe. Urcaţi-vă încet în aeroplan, 
fără să faceţi mişcări prea grăbite. 

Bronard şi contele de Martigny se urcară. 

— Stop! strigă regizorul şi se apropia de avion. 

— Domnule Bronard, acum vei pleca, dar te vei întoarce îndată. 
Plecarea trebuie filmată iar la întoarcere vei lua şi pe operator care va 
fotografia vederi în timpul zborului. 

Contele de Martigny scoase un suspin adânc. 


At (oaie 


— Întârzierea asta e îngrozitoare, zise el. Gândeşte-te, domnule, că 
e vorba să salvăm viaţa mai multor oameni şi nu să facem tot film. 

— Nu trebuie să uităm nici afacerile, domnule conte, şi să ne 
folosim de acest prilej. Nu ne este dat de multe ori să putem filma 
întâmplări atât de adevărate ca aceasta. 

— Te rog cel puţin să te grăbeşti... 

Regizorul zâmbi îngăduitor. 

— Eşti tot atât de nervos ca şi o „vedetă” mare de cinematograf. 

— Cum să nu fiu nervos, când văd că totul merge aşa de încet?! 

— Ei lasă, iată, trecem mai departe. Vasăzică plecarea! 

Regizorul se dădu la o parte şi strigă: 

— Filmare! 

Mecanicul învârti elicea. 

— Gata! 

Avionul alunecă puţin pe zăpadă, apoi ce ridică în aer, se roti de 
câteva ori deasupra taberei şi cobori iar la locul de plecare. 

— Şi asta a mers bine, zise regizorul, ajutând operatorului să 
încarce aparatul în aeroplan. 

În sfârşit se isprăvi şi asta şi zborul de cercetare începu. 

Karin Rystrom făcu un semn din mână contelui de Martigny şi 
strigă: 

— Îţi urez noroc şi reuşită! 

Dar din pricina zgomotului elicei, contele nu mai putu desluşi 
cuvintele. 


e 

Cu fețele supte de foame şi frig, palizi, cu ochii aprinşi, slabi şi 
istoviţi, nenorociţii naufragiaţi se târau din loc în loc prin tabăra lor. 

Nimeni nu mai vorbea, parcă deveniseră muţi. O nepăsare 
deznădăjduită îi cuprinsese pe toţi, niciunul nu mai nădăjduia în 
salvare şi aşteptau cu resemnare sfârşitul. 

Din câini nu mai rămăsese decât Kid, pe care Torsten nu se 
îndurase să-l împuşte şi nici altuia nu i-ar fi îngăduit s-o facă. 

Dolores şi Felicia erau atât de slăbite, încât aproape nu mai erau în 
stare să se mişte, cea mai mare parte din timp o petreceau culcate pe 
paturile lor din corturi. 

Căpitanul Barnabe şedea lângă ele şi toţi aşteptau. 


ie pt 


Ce aşteptau oare?... Sfârşitul? 

În sufletele lor mai era o singură dorinţă: ca acest sfârşit să vină cât 
mai repede. 

Căpitanul Barnabe se gândea... se gândea neîncetat şi nu putea să 
înțeleagă că nu le venea niciun ajutor. 

Direcţiunea societăţii trebuia să-şi fi închipuit demult că suferiseră 
un naufragiu sau că fuseseră prinşi de gheţuri şi ar fi fost de datoria ei 
să trimită pe cineva în căutarea şi ajutorul lor. 

Dar poate trimisese!... 

O nouă speranţă vru să încolţească în sufletul său, dar când văzu 
cât de slăbite erau Dolores şi Felicia, îşi zise că chiar dacă li se va 
trimite un ajutor, acesta va veni prea târziu. 

Apoi începu să-şi facă mustrări. 

Fiind în drum spre staţie, n-ar fi trebuit să se odihnească şi nici să 
doarmă. Dacă ar fi rămas treaz, cehoslovacul n-ar fi putut să-i ia sania 
şi câinii, el ar fi reuşit să ajungă la una din staţiile de pe coastă, ar fi 
putut aduce ajutor şi toţi ar fi scăpat cu viaţă. 

Uneori îl cuprindea o deznădejde atât da mare, încât alerga departe 
în pustiul înzăpezit şi striga după ajutor, ca un nebun. 

Sunetul propriei sale voci îl făcea să se deştepte ca dintr-un vis rău. 

Îşi trecu mâna peste frunte. 

Ce însemna asta?... Ajunsese atât de departe, încât să-şi piardă 
minţile? 

Dumnezeule sfinte, numai aşa ceva să nu i se întâmple. 

Se trudea din toate puterile să rămână tare, spre a fi o pildă pentru 
ceilalţi. 

Pe când se întorcea în tabără, zări deodată câţiva iepuri polari. 
Animalele, care pesemne nu mai văzuseră niciodată oameni, erau atât 
de nesperioase, încât n-o luară la fugă; ba chiar se apropiată de 
dânsul. 

Ce-ar fi, dacă ar putea prinde câţiva din ei? 

Îşi dădu seama că aceasta e cu neputinţă, dar în tabără era doar 
puşca şi cu ea îi putea vâna. 

Căpitanul Barnabe alergă repede înapoi şi îndată ce ajunse în 
tabără, îl strigă pe Torsten. 

Radiotelegrafistul veni spre el şi-l întrebă: 

— Ce doreşti, domnule căpitan? 


ELANA, 


— Suntem salvaţi! 

Torsten clătină neîncrezător capul şi se uită nedumerit la Barnabe. 

Sărmanul înnebunise oare? 

— Adu-mi puşca şi mai multe cartuşe. Voi face rost de ceva 
mâncare. 

— Nu cumva vrei să-l împuşti pe Kid? 

— Nu, dar voi vâna nişte iepuri polari. Am zărit vreo câţiva nu 
departe de aici şi sunt atât de nesperioşi, încât se apropie de om. 

De astă dată şi radiotelegrafistul se învioră. 

— Mergem împreună, domnule căpitan. Aşteaptă puţin să aduc 
puşca. 

Se întoarse cu arma şi porniră amândoi în căutarea iepurilor, dar 
nu-i mai găsiră. 

— Se vor fi îndepărtat. Iată urmele lor, să ne luăm după ele. 

Alergară repede peste şesul înzăpezit, spre un şir de movile 
apropiate. 

Deodată Torsten se opri în loc şi adulmeci aerul. 

— Ce ciudat miroase pe aici! Priveşte colo în zăpadă, nişte urme 
care seamănă cu cele ale unor vite. 

Amândoi se uitară cercetător în jurul lor. 

— Sunt boi de mosc, Torsten. 

— Trebuie să-i găsim. 

— Dacă vom avea norocul să dăm de ei, suntem salvaţi toţi. Vom 
avea iar de mâncare şi vom mai putea îndura până când ne va veni 
vreun ajutor. 

Porniră pe urma animalelor, merseră vreo câteva ceasuri, dar nu le 
găsiră. 

În sfârşit se opriră, obosiţi. 

— Trebuie să ne întoarcem, căci aşa nu ne alegem cu nimic. 

Amândoi erau istoviţi. 

— Să ne întoarcem şi să răbdăm mai departe de foame, Torsten? 

— Mâine voi porni cu schiurile în urmărirea lor. În felul acesta voi 
merge mai repede şi mai uşor. Deocamdată nu ne rămâne altceva de 
făcut decât să ne întoarcem şi să avem răbdare până mâine. 

Ajungând în tabără, povestiră şi celorlalți despre descoperirea lor. 

— De mâine înainte vom avea iar hrană, ba va fi chiar belşug. 

Cuvintele acestea dădură tuturor noi speranţe şi încredere în viitor. 


Bette pasi 


Acum aşteptarea le va fi mai uşoară, căci în curând vor fi scăpaţi 
cel puţin de foame. 


* 


Contele de Martigny cerceta neîncetat cu ocheanul coasta pe 
deasupra căreia zburau. 

Priveliştea pe care o aveau din aeroplan, era minunat de frumoasă 
şi operatorul filma plin de entuziasm. 

Va fi un film cum nu mai văzuse lumea până atunci. 

Bronard zâmbi mulțumit. 

Motorul funcționa bine, vremea era bună şi vântul slab care le 
bătea în fată nu-i împiedeca să înainteze uşor. 

Erau de vreo două ore în aer şi străbătuseră o distanță de peste 
două sute cincizeci de kilometri de-a lungul coastei, fără să fi zărit 
însă urma acelora pe care îi căutau. 

Bronard era mereu cu ochii la aparatele de înregistrare şi deodată, 
spre spaima lui, văzu că manometrul de benzină scădea foarte repede, 
arătând un consum foarte mare de combustibil. 

Nu mai încăpea nicio îndoială, ceva nu era în regulă şi îşi dădu 
chiar îndată seama ce-ar putea să fie. Pesemne că ţeava de benzină 
căpătase o spărtură la montare sau unul din şuruburile care o 
prindeau de rezervor se slăbise. 

Trebuia deci să se înapoieze cât mai repede aşa că făcu un viraj 
scurt şi porni înapoi. 

— Ce s-a întâmplat! întrebă contele de Martigny, strigând din 
răsputeri ca să fie auzit. 

— O mică pană; trebuie să ne întoarcem în tabără. 

Aceasta fu o dezamăgire mare pentru contele de Martigny, totuşi 
nu îi rămase altceva de făcut decât să se resemneze. 

Având de astă dată vântul în spate, înaintară mai repede, aşa că 
după o oră şi jumătate avionul coborî iar la locul de unde plecase. 

Toţi îi înconjurară şi îi zoreau cu întrebările... 

— L-aţi găsit?... 

— Încă nu! Mâine îi vom căuta iar. Azi am fost opriţi de o pană, pe 
care o vom putea înlătura uşor. 

Într-adevăr, după scurt timp ţeava de benzină fu reparată şi ar fi 
putut să plece îndată din nou. Dar amânară plecarea pentru a doua zi, 


ENON E 


ca să aibă mai multă vreme de căutare. 

În seara aceea, când Bronard apuse noapte bună contelui de 
Martigny, îl asigură: 

— Dacă naufragiaţii mai trăiesc, atunci mâine ne vom atinge ţinta 
şi îi vom găsi. 


223. O fire îndărătnică 


Preşedintele Crosham nu avu îndată putinţa să vorbească singur cu 
fiica lui, căci fu nevoit să stea de vorbă câtva timp cu oaspeţii. Deşi 
nu-şi mai putea stăpâni nerăbdarea, fu silit să ducă convorbiri fără 
interes, căci după partida de tenis, Hariett invitase pe musafiri la ceai, 
pe care îl luară chiar în grădină, la o masă aşezată sub o umbrelă 
uriaşă de soare. 

În sfârşit Ethel Drof se ridică, îşi luă rămas bun şi rugă pe contele 
de Gerbeville s-o însoţească. 

Şi antrenorul englez fu nevoit să plece, mai având de dat o lecţie de 
tenis unei alte eleve. 

Îndată ce preşedintele Crosham rămase singur cu fiica lui, aceasta îi 
zise cu o veselie prefăcută: 

— Acum vom pleca şi noi în oraş, tată, căci mai am de făcut nişte 
cumpărături. Ar fi foarte drăguţ din partea ta, dacă m-ai însoţi şi ai 
plăti tu ceea ce am de cumpărat. Îmi mai trebuie o mulţime de lucruri 
pentru completarea gospodăriei mele. 

Preşedintele Crosham făcu un gest de împotrivire şi zise cu 
hotărâre: 

— Cumpărăturile le putem amâna pentru altă dată şi de altminteri 
le vei putea face cu mama ta, care se pricepe mai bine la astfel de 
lucruri decât mine. Îţi voi da cu plăcere banii de care vei avea nevoie. 

Hariett nu părea prea încântată că tatăl ei nu voia să-i 
îndeplinească dorinţa. Se ferea să rămână singură cu dânsul, 
aşteptându-se să fie supusă unui adevărat interogatoriu. 

Cu un suspin de resemnare zise deci: 

— Bine, dacă vrei tu, atunci vom amâna târguielile. Vrei să 
rămânem în grădină pentru cină, sau să intrăm în casă? 

— ii să rămân aici la masă, Hariett? o întrebă el, uimit. 

— Bineînţeles că da. 


Usi Et, 


— Mie nu mi se pare defel atât de firesc, răspunse Crosham. Aş fi 
înţeles mai curând, dacă m-ai fi trimis acasă. 

— De ce vorbeşti aşa, tată? Îmi face întotdeauna plăcere când te 
văd. 

— Când m-am însurat eu, în primele zile după nuntă nici mamei 
taie, nici mie nu ne făcea plăcere dacă un al treilea ne tulbura 
singurătatea. 

Pe buzele tinerei femei se ivi un zâmbet dispreţuitor. 

— Ei Doamne, tată, acum douăzeci şi cinci de ani dragostea, era la 
modă, dar acum s-au schimbat multe. 

— Nu te înţeleg, Hariett. Cât timp ai fost logodită, am avut 
impresia că şi tu şi Bob eraţi tot atât de îndrăgostiţi, cum am fost şi 
noi pe vremea noastră. Nu v-am socotit defel ca făcând parte dintre 
acei logodnici moderni, pentru care cuvântul „iubire” nici nu există, 
ba dimpotrivă... 

— Tată, te rog să nu mai vorbim despre lucrurile acestea, îl 
întrerupse Hariett cu însufleţire. Dacă o ţii tot aşa, îmi strici toată 
dispoziţia bună pe care o am. 

La auzul acestor cuvinte, preşedintele Crosham se apropie de dânsa, 
îi luă capul în mâini şi o sili să se uite drept în ochii lui. 

După o tăcere de câteva clipe, preşedintele Crosham dădu din cap 
cu îngrijorare şi zise: 

— Ce s-a întâmplat cu voi, draga mea fetiţă? Bob e amărât, tu eşti 
iritată... de o veselie prefăcută. Te cunosc prea bine încât să mă poţi 
face să cred că preferi societatea domnişoarei Ethel Drof şi pe a acelui 
conte francez, decât să fii singură cu bărbatul tău. Acum câteva zile n- 
aveai ochii pentru nimeni altul decât pentru Bob. Spune-mi ce s-a 
întâmplat? Vorbeşte!... Nu voi pleca de aici până când nu voi vedea 
limpede ce se petrece în casa voastră. 

Hariett lăsa capul în piept şi zise încet: 

— Întreabă-l pe Bob, tată. 

— L-am întrebat, dar el mi-a spus să vorbesc cu tine, zise 
preşedintele Crosham iritat. 

— Vasăzică e prea laş pentru a-ţi spune adevărul? 

— V-aţi certat?... A fost vreo neînțelegere între voi?... Nu e destul 
de drăgăstos cu tine?... Vouă, femeilor, nu vă mai ajung dezmierdările 
când sunteţi îndrăgostite şi credeţi că bărbaţii trebuie să stea toată 

ziua lângă voi. 

Hariett făcu o strâmbătură plină de ironie. 

— Dacă ar fi numai asta, aş şti ce am de făcut. 

— Atunci ce este, Hariett? 

Deodată preşedintele Crosham văzu că fiica lui se străduieşte din 
răsputeri să-şi stăpânească lacrimile. Aşa că schimbă tonul şi 
cuprinzându-i umerii cu braţul, îi zise cu o voce plină de dragoste: 

— Doar ştii, scumpa mea copilă, că ţinta mea a fost întotdeauna să 
te văd fericită şi nu-ţi vreau decât binele. Acum, când ştiu că eşti cu 
desăvârşire sănătoasă, dorinţa aceasta e mai mare ca oricând, căci mă 
voi putea bucura şi mai mult de fericirea ta. Spune-mi dar de ce te-ai 
schimbat deodată, de ce îl ocoleşti pe Bob? Aş vrea atât de mult să-ţi 
vin în ajutor, draga mea Hariett... 

— Nu poţi să-mi dai niciun ajutor, tată, nimeni nu mă poate ajuta! 
Ar fi fost mai bine dacă nici nu l-aş fi cunoscut pe Bob Wilkens, căci aş 
fi fost cruţată de durerea care mă chinuieşte acum... 

— Nu te înţeleg... 

— Şi totuşi e aşa de uşor de înţeles, tată! Bob iubeşte pe alta şi m-a 
luat pe mine numai fiindcă m-a crezut bolnavă de moarte şi în 
nădejdea că va scăpa repede de mine. Acum însă, după ce a aflat că 
sunt cu desăvârşire sănătoasă, mă socoteşte numai ca o povară şi ar 
vrea să ne despărțim. 

Preşedintele Crosham păli şi se uită înspăimântat la fiica lui. 

— Hariett, e adevărat ce spui? o întrebă el buimăcit. 

— Bob îţi va adeveri vorbele mele. 

— Iubeşte pe alta? 

— Asta am auzit-o chiar din gura lui. 

— Cine e femeia? 

— O franţuzoaică pe care a cunoscut-o pe când îşi făcea studiile în 
Europa şi din pricina căreia s-a certat chiar şi cu tatăl lui. 

— Vasăzică asta e adevărata cauză a neînţelegerii dintre el şi Frank 
Wilkens? 

— Cum? Ce vrei să spui? 

Preşedintele Crosham istorisi fiicei sale, ceea ce aflase de la Bob. 

Hariett se sperie şi exclamă buimăcită: 

— Atunci nu va mai avea nici venituri din întreprinderile Wilkens. 
Cu ce se vor plăti cheltuielile casei noastre? 

Tatăl ei o linişti cu un gest. 

— Nu te îngriji de asta, dragă Hariett. Cât timp trăiesc eu, nu o să 
duci lipsă de nimic. Lucrul mai de căpetenie e acum, pe ce cale se va 
face împăcarea între voi. 

— Asta e cu neputinţa, tată!... Niciodată! 

Preşedintele Crosham se înspăimântă şi mai tare. 

— Cu alte cuvinte, vrei să spui că între voi s-a isprăvit totul? 

— Da! 

— Aţi vorbit cumva şi despre divorț? 

— Bob îl doreşte. 

— Aşa ceva e cu neputinţă. 

Foarte agitat, preşedintele Crosham sări de pe scaun şi începu să se 
plimbe tulburat prin odaie. 

— Asta, n-o pot îngădui cu niciun preţ. Căci un divorţ la câteva zile 
după nuntă, ar da loc la un scandal nemaipomenit. Ne-am face de râs 
în faţa lumii întregi. 

În ochii tinerei femei se ivi o lucire de mânie. 

— Crezi că mie îmi convine să ajung de batjocura lumii? Ah nu!... 
Asta am şi spus-o îndată lui Bob. Nu mă învoiesc la divorţ. 

— Dar atunci cum veţi trăi împreună? 

Hariett ridică din umeri, nepăsătoare. 

— Tot aşa cum trăiesc atâtea mii de oameni, care locuiesc sub 
acelaşi acoperământ fără să se iubească. 

— Dar tu îl iubeşti pe Bob, Hariett? 

— L-am iubit, tată, acum însă îl urăsc. 

Preşedintele Crosham avu un zâmbet îndurerat. 

— Aş fi mai mulţumit, dragă Hariett, dacă ai asculta mai mult de 
glasul inimii tale, decât dacă te-ai lăsa pradă unei uri înverşunate 

— Vrei poate să alerg după el, să-i cerşesc dragostea?! izbucni 
Hariett, plină de mânie. 

— Dacă ai vrea, ai putea să-l faci s-o uite pe cealaltă. 

— Dacă ai fi auzit cum a vorbit despre dânsa, atunci ai şti că o 
asemenea încercare e zadarnică. 

— Dacă nu se va mai întâlni cu ea, n-o va mai revedea, atunci vei 
rămâne tu biruitoare. 

— Nu cred într-o astfel de biruinţă. 

— Şi nici nu vrei măcar să-ţi dai osteneala de a găsi calea spre 

inima lui Bob? 

— Mândria mea de femeie mă opreşte să fac o astfel de încercare, 
tată. Nu mă poţi înţelege? 

Preşedintele Crosham clătină iar capul. 

— Când iubeşti pe cineva din tot sufletul, atunci mândria nu mai 
are nimic de spus, ba eşti gata, chiar să te înjoseşti... 

— Ceri prea mult de la mine, tată! 

— Ce putem face? Eşti doar căsătorită cu Bob Wilkens, Hariett! 
Dacă lucrurile nu vor ajunge la divorţ, trebuie să vă înţelegeţi cum 
aveţi să trăiţi în viitor împreună. 

— Fiecare din noi îşi va urma calea lui, tată. 

— Cred că nu vorbeşti serios, fetiţo. O astfel de viaţă ar însemna 
pieirea voastră a amândurora. 

— Ei bine, vom pieri amândoi şi voi putea îndura mai uşor pieirea, 
decât să cerşesc dragostea lui Bob. 

— Dar dacă Bob ar fi acela care ţi-ar întinde întâi mâna spre 
împăcare, ce-ai face, Hariett? 

Câtva timp tânăra femeie privi gânditoare în gol şi după o tăcere 
scurtă, răspunse: 

— Nu ştiu încă ce aş face, tată. 

— Dacă îl iubeşti cu adevărat, Hariett, cred că îi vei lua mâna pe 
care ţi-o va întinde şi te vei resemna, te vei deprinde cu gândul că nu 
eşti cea dintâi pe care a iubit-o. Nu-i aşa că vei fi cuminte, Hariett? 
Îmi făgăduieşti asta? V-aţi cunoscut în împrejurări neobişnuite; mama 
ta şi eu ne-am învoit cu logodna şi căsătoria cât mai repede, căci şi 
noi te socoteam grav bolnavă şi am vrut să te vedem fericită pentru 
timpul scurt pe care credeam că-l mai ai de trăit, după toate 
prevederile omeneşti. Dacă am fi ştiut atunci că eşti sănătoasă, că 
viaţa ta nu e în primejdie, am fi cerut atât de la tine, cât şi de la Bob 
un timp mai lung de încercare, pentru a vă cunoaşte mai bine. 

Hariett izbucni într-un râs aspru şi tăios. 

— Nici n-ar fi fost nevoie de un timp de încercare, căci dacă aş fi 
fost sănătoasă, Bob nici nu m-ar fi cerut în căsătorie. 

— Cu atât mai mult să ai în vedere starea sufletească în care se află 
Bob acum, draga mea Hariett. Trebuie să luaţi calea de la început şi 
poate sufletele voastre se vor întâlni. Dar deocamdată să nu mai 
vorbim despre toate aceste lucruri triste. Acum după ce văd şi eu 

limpede, voi încerca să pun la cale o împăcare între voi. 

Hariett făcu un gest obosit. 

— Nu-ţi mai da osteneală, tată, şi lasă lucrurile în voia sorții. Nu 
voi muri din pricina acestei dezamăgiri şi voi face tot ce-mi va sta în 
putinţă spre a lăsa lumea să creadă că sunt foarte fericită în căsnicia 
mea. 

— Dar dacă Bob nu va voi să joace mai departe această comedie, ce 
se va întâmpla? 

În ochii tinerei femei se ivi o străfulgerare de mânie şi zise cu 
hotărâre: 

— Nu va îndrăzni să se împotrivească. Pe de altă parte voi şti să-l 
împiedec de a mai avea vreo legătură cu franţuzoaica lui, dacă va 
încerca să-şi cucerească fericirea prin vreo faptă necugetată, iar tu 
trebuie să mă ajuţi să-mi ating scopul, tată. 

Preşedintele Crosham rămase cu sufletul îndurerat, căci după 
această convorbire vedea viitorul în culori foarte negre. 

Pe când trecu în sufragerie să stea la masă numai cu Hariett — căci 
Bob trimisese vorbă că nu se simte bine — preşedintele Crosham 
chibzui ce măsuri erau de luat spre a ieşi din situaţia grea în care se 
alia tânăra pereche. 


224. Răsplata 

— Ați auzit?... Bătrânul Wilkens a luat iar conducerea 
întreprinderii. 

Un lucrător aduse această ştire de la direcţie şi ea se răspândi 
repede în toate atelierele şi sălile fabricii. 

— Atunci întreprinderea o să dea iar înapoi, zise un lucrător mai 
bătrân, şi nouă ne va tăia iar din lefuri. 

— Să încerce! 

Şi Roger Hallier află ştirea despre schimbarea care se făcuse în 
conducerea întreprinderii. 

Frank Wilkens iar la cârmă? 

A îndrăznit să-şi reia locul? 

Roger Hallier dădu din cap. 

Ei bine, va relua lupta de la început şi o va duce cu aceeaşi 
îndârjire ca şi întâia oară. 

Nu era greu să deştepte din nou nemulțumirea tovarăşilor săi de 
muncă, să-i aţâţe până când revolta va izbucni din nou. Dacă nu va 
reuşi numai prin cuvântările sale, e de ajuns să se adreseze lui Drof. 
Acesta îl va sprijini, va urca salariile lucrătorilor săi, numai pentru a-i 
îndemna la grevă pe cei din întreprinderile Wilkens. 

Roger Hallier îşi începu îndată activitatea, asmuţind pe camarazi 
împotriva patronului. 

— Iar a venit pe capul nostru lipitoarea asta bătrână, exploatatorul 
acesta neruşinat. Putem să ne felicităm, căci ne va freca al dracului, 
ne va face din viaţă un adevărat iad: nu ne va cere numai munca, dar 
şi oasele. Schimbarea a şi început să se simtă. Am auzit că nu se vor 
mai face ore suplimentare şi că lucrul va trebui executat în timpul 
obişnuit. 

Roger Hallier spuse aceste cuvinte la întâmplare, căci nici nu fusese 
vorba de o reducere a orelor suplimentare, dar îşi ajunse scopul, căci 
camarazii începură să murmure, cu toate că n-aveau deocamdată 
niciun motiv. 

Frank Wilkens nu ştia încă nimic despre această mişcare, dar după 
scurt timp avu presimţirea unei primejdii care îl ameninţa deoarece 
directorul Smith veni la dânsul şi îi zise: 

— Mister Wilkens, sunt nevoit să-mi dau demisia din postul meu de 
director şi vă rog să mi-o primiţi. 

Frank Wilkens îl privi foarte uimit. 

— Ce te-a făcut să iei această hotărâre neaşteptată, dragul meu 
Smith? Doar am lucrat atâta vreme împreună şi întotdeauna am fost 
foarte mulţumit de dumneata. Îţi spun sincer, că mi-ar părea foarte 
rău să pierd un astfel de colaborator. 

— În primul rând n-aş mai vrea să rămân la postul mau, fiindcă nu 
mă învoiesc cu schimbarea în conducerea uzinelor, mister Wilkens. 

— Va să zică nu-ţi place să mă ai pe mine de şef? 

— Nu asta, dar n-aş vrea să mai văd o grevă în fabrica noastră, 
răspunse Smith pe ocolite. 

— Cine se gândeşte la grevă? 

— Cine decât lucrătorii noştri? 

— Dacă e aşa, atunci e iar vina agitatorului Hallier. 

— Sau faptul că aţi reluat dumneavoastră conducerea. 

Era foarte neplăcut pentru Frank Wilkens să audă aceste cuvinte şi 

să fie nevoit să le înghită fără a putea spune ceva. 

Îşi încleştă dinţii şi se uită câteva clipe în gol, cu privirea 
întunecată. Totul părea să se răzvrătească împotriva lui. Fiul său, 
directorul, lucrătorii! 

O nouă catastrofă se apropia amenințătoare. Dar la urma urmei n- 
aveau decât să se răzvrătească, îi va înfrânge, îi va dobori pe toţi. 
Întreprinderea era în floare, era pusă pe o temelie trainică şi nimic n-o 
va mai putea zdruncina. 

Ridică dârz capul, aruncă directorului o privire rece şi îi zise scurt: 

— Bine, dacă e aşa, voi renunţa pe viitor la colaborarea dumitale. 

Îndată după plecarea directorului Smith, Frank Wilkens sună pe 
servitor şi-i porunci să-l cheme pe Roger Hallier. 

Monteurul veni, iar Frank Wilkens, silindu-se să ia o înfăţişare 
prietenoasă, îi zise: 

— Am cerut că mi se facă un raport asupra activităţii tuturor 
lucrătorilor mei şi am constatat că dumneata eşti unul dintre cei mai 
buni şi conştiincioşi. Mi-a făcut plăcere să aflu aceasta şi cum munca 
trebuie răsplătită, te voi avansa şi te voi face şef de atelier. 

Roger Hallier îl lăsă să-şi isprăvească vorba, apoi zâmbi cu ironie: 

— Mi se pare că mă socoteşti foarte prost? 

— De ce? 

—  Închipuindu-ţi că voi linge mierea cu care vrei să-mi ungi 
buzele. Dar te-am înţeles prea bine şi ştiu ce scop urmăreşti. Ţi-e 
teamă de duşmănia mea şi vrei să-mi cumperi prietenia. Să ştii însă, 
mister Wilkens, că eu nu sunt de vânzare. Te-ai înşelat în privinţa mea 
dar vei avea prilejul să mă cunoşti mai bine. 

— Aceasta e obrăznicie. Eu îţi vreau binele, iar dumneata presupui 
că am intenţii urâte. 

— Am tot dreptul să fac asta. 

— Apoi mă şi ameninţi. 

— Nu ameninţ numai, ci îmi voi înfăptui ameninţarea. 

— O să te dau afară şi îţi voi lua putinţa de a-mi aţâţa lucrătorii. 

Roger Hallier ridică nepăsător din umeri. 

— Eşti liber să mă dai afară. Dacă vrei, plec chiar acum. 

— Foarte bine. Poţi să te consideri concediat. 

— Minunat, mister Wilkens, răspunse Roger Hallier şi întorcându-i 
spatele, se îndrepta spre uşă. 

Dar înainte de a ieşi, se mai întoarse o dată spre Frank Wilkens şi 
adăugă: 

— Să ştii însă, că între noi amândoi nu s-a isprăvit încă răfuiala. 
Mai avem o socoteală veche pe care va trebui s-o plăteşti. Nu te voi 
scuti de nimic, până când nu vei ispăşi păcatele cu care ţi-ai încărcat 
sufletul. 

După ce spuse aceste cuvinte, Roger Hallier ieşi, trântind uşa în 
urma lui. 

Aceasta fusese declaraţia de război şi acum lupta putea să înceapă! 

Pe drumul care ducea de la uzinele Wilkens spre oraş, era o 
cârciumă unde lucrătorii obişnuiau să se oprească la întoarcerea 
acasă, ca să-şi spele gâtlejurile de praful pe care îl înghiţeau în timpul 
zilei la lucru. 

După ce îşi luă actele şi restul de salariu ce mai avea de primit, 
Roger Hallier se dusa şi el la acea cârciumă. 

Când intră în local, zări numai un singur muşteriu care şedea în 
apropierea tejghelei şi privea visător pe fereastră. 

Roger Hallier salută pe cârciumar, care îl întrebă mirat: 

— Cum se face că ai plecat aşa devreme de la lucru? 

— Am isprăvit cu uzinele Wilkens. 

— Glumeşti? 

— Ba nicidecum; am fost dat afară. 

— De ce? 

— Nu pot să-ţi spun motivul. E o chestiune personală pentru care 
mă voi mai răfui eu cu Frank Wilkens. 

— Vasăzică e adevărat că a luat iar conducerea întreprinderii? 

— Da, dar nu va rămâne multă vreme la cârmă. 

Roger Hallier spuse aceste cuvinte cu ură, dar şi cu încredere în 
izbândă. 

Muşteriul singuratic deveni atent, căci Roger Hallier vorbise tare. 
Câteva clipe îl privi cercetător, apoi se ridică de la locul său şi se 
apropie de dânsul. 

— Vorbeai despre Frank Wilkens... 

Roger Hallier aruncă străinului o privire pătrunzătoare şi mormăi: 

— Te interesează? 

— Poate. 

— Nu prea văd cum. 

Atunci străinul spuse lui Roger Hallier aceleaşi cuvinte pe care 
acesta le spusese cârciumarului: 

— Nu pot să-ţi spun motivul. E o chestiune personală pentru care 
mă voi răfui cu Frank Wilkens. 

— Cu alte cuvinte ai şi dumneata o socoteală cu dânsul? 

Străinul dădu din cap. 

— Chiar una foarte mare, pe care trebuie să mi-o plătească. 

Privirea pe care Roger Hallier o îndreptase asupra feţei brăzdate de 
cicatrice a străinului, deveni şi mai pătrunzătoare şi încordată. 

— Cine eşti dumneata? îl întrebă el. 

— Asta ţi-o voi spune poate altă dată. Deocamdată aş vrea să aflu 
de la dumneata ce ai de gând să faci. 

— Am impresia că mă pot încrede în dumneata. 

— Te poţi bizui pe mine ca şi pe dumneata însuţi. 

— Hai să stăm colea la masă şi să vorbim. 

Se aşezară unul în faţa celuilalt, iar Roger Hallier se aplecă spre 
Crestat şi îi zise încet: 

— Frank Wilkens e un ticălos. 

— Nu numai că sunt de aceeaşi părere cu dumneata, dar mai adaug 
că e cel mai mare ticălos care există în lumea asta. 

— Odinioară a minţit şi a înşelat pe mama mea, a... 

Crestatul îi curmă vorba, întrebându-l: 

— Dumneata eşti francez? 

— Da. 

— Atunci mama dumitale trebuie să fie Elisa Lerouge. 

Roger Hallier tresări. 

— De unde ştii asta? 

— Cunosc toată povestea. Frank Wilkens n-a minţit-o şi înşelat-o 
numai pe dânsa, dar şi pe alţii; de pildă pe mine. Dar vorbeşte mai 
departe şi spune-mi ce ai de gând să faci. 

— Am jurat să mă răzbun pentru tot răul pe care l-a făcut mamei. Îl 
voi distruge, îl voi ruina. Nu demult îmi şi începusem opera de 
nimicire şi răzbunare, am îndemnat pe camarazi la grevă şi am 
zdruncinat întreprinderea din temelii. Frank Wilkens fu lovit de un 
atac de apoplexie şi am nădăjduit că acesta îi va fi sfârşitul. Dar s-a 

însănătoşit şi acum a luat iar conducerea întreprinderii. A încercat să 
mă ademenească, să mă cumpere, avansându-mă în postul de şef de 
atelier, dar n-am primit şi atunci m-a dat afară, aşa că lupta va începe 
din nou. Am o înrâurire foarte mare asupra camarazilor mei şi îi voi 
îndemna încă o dată la grevă. Vreau să-i fac să înceteze lucrul şi astfel 
să nimicesc întreprinderea. Sper că Frank Wilkens va fi lovit de un al 
doilea atac de apoplexie. 

După ce îl ascultă cu luare-aminte, Crestatul clătină capul şi zise: 

— Ar fi mai bine să nu faci asta, căci m-ai lovi mai mult pe mine 
decât pe dânsul. 

— Pe dumneata? 

— Da, căci eu sunt adevăratul proprietar al uzinelor şi cea mai 
mare parte a capitalului e averea mea. Frank Wilkens mi-a furat-o 
odinioară, m-a închis într-o casă de nebuni şi a crezut că nu voi mai 
putea scăpa niciodată, că nu mă voi mai întoarce. Dar acum am venit 
să mă răfuiesc cu el. Am aşteptat numai să ia din nou conducerea. A 
luat-o şi acum i-a sunat ceasul din urmă. 

Roger Hallier nu înţelese tot ce-i spusese Crestatul şi de aceea îl 
întrebă nedumerit: 

— Cine eşti dumneata? 

— Frank Wilkens. 

— Vasăzică nici nu e adevăratul Frank Wilkens? 

— Ba da, căci suntem veri şi purtăm acelaşi nume. Eu am moştenit 
însă averea şi el mi-a furat-o. Aşa, acum ştii tot şi te rog să nu îndemni 
pe lucrători la grevă. Lasă-i să-şi câştige mai departe pâinea de care au 
atâta nevoie. Acel Frank Wilkens nu va mai fi multă vreme şeful 
întreprinderii. Îşi va primi plata care i se cuvine şi îl voi da afară. 

Roger Hallier îi întinse mâna peste masă şi zise: 

— Amândoi urmărim aceeaşi ţintă. lată mâna mea şi de azi înainte 
vom lucra împreună. 

Crestatul strânse cu putere mâna lui Roger Hallier. 

— Da, vom lucra împreună şi nu-i aşa că vei renunţa de a mai 
îndemna lucrătorii la grevă? 

— Asta se înţelege de la sine. 

— Bine. Mai târziu, când întreprinderea va fi iar sub altă 
conducere, îţi vei relua slujba. Cred că atunci vei primi, dacă ţi se va 
oferi postul de şef de atelier? 


— Dacă mi-l vei oferi dumneata, îl voi primi cu plăcere... Ştie 
Wilkens că ai apărut iar? 

— Ştie, şi teama de mine îl chinuieşte zilnic. Îl voi lăsa încă în 
starea aceasta, voi aştepta până când se va crede iar sigur de situaţia 
lui şi abia atunci voi apărea din nou, spre a-i dă lovitura de graţie. 


225. În căutarea ajutorului 

Îndată după ce preşedintele Crosham îl lăsase pe Bob singur, apăru 
un servitor care îi zise: 

— Chiar acum a adus această telegramă un om de la uzinele 
Wilkens. 

Spunând aceste cuvinte, servitorul îi întinse lui Bob Wilkens 
telegrama, pe o tavă de argint. 

Cu toate că aşteptase cu atâta dor sosirea acestei ştiri, în primul 
moment tânărul nici nu fu în stare s-o ia. 

Se îngălbeni şi inima începu să-i zvâcnească în piept. 

Un răspuns de la Felicia! 

În sfârşit, reuşi să se reculeagă şi adunându-şi toate puterile, întinse 
mâna să ia telegrama; apoi făcu semn servitorului să plece, voind să 
rămână singur spre a o citi. 

O ştire de la Felicia! Îi venea să plângă şi în acelaşi timp să râdă de 
bucurie. 

Mâna îi tremură când luă telegrama, dar când aruncă o privire 
asupra ei, ochii i se măriră de spaimă şi, un strigăt de deznădejde îi 
izbucni din piept, îşi trecu mâna peste frunte, să se încredinţeze că e 
treaz, că nu visează. 

Dar citi limpede pe telegramă adresa Feliciei, iar dedesubtul 
acesteia însemnarea: „Persoana plecată. Noul domiciliu necunoscut”. 

Cu un geamăt de durere se prăbuşi pe un scaun şi îşi ascunse faţa în 
mâini. 

Gândurile se învălmăşeau vijelioase în creierul său. 

Se spulberase nădejdea de a primi câteva cuvinte dragi de la 
Felicia. Încordarea plină de înfrigurare care îl susţinuse în ultimele 
zile, făcu loc unei întristări îngrozitoare. 

Se simţea nespus de nenorocit şi nu mai ştia ce să facă. Nu fu în 
stare să limpezească haosul gândurilor negre care îl năpădeau. 


Ca şi altă dată, când durerea sufletească îl dobora prea tare, tot 
astfel şi acum se gândi la mama lui, singura fiinţă din lume care îl 
putea înţelege şi la care va găsi mângâiere. 

Nu se mai gândi la cearta pe care o avusese cu tatăl său, uită că nu 
voia să se mai întâlnească cu el, nu se mai sinchisi că preşedintele 
Crosham era în casa lui. Totul îi fu indiferent şi singura-i dorinţă mai 
era să se ducă la mama lui. 

leşi grăbit din odaie, spuse unui servitor să-l scuze la Hariett şi la 
preşedintele Crosham, apoi părăsi casa. 

Străbătu în goană drumul până la casa părintească. 

Palid, cu chipul schimonosit de suferinţă, apăru în faţa mamei lui. 
Doamna Wilkens îl privi speriată şi întinse amândouă braţele spre a-l 
strânge la piept, presimţind că Bob are nevoie de mângâierile ei. 

Ca un copil bolnav, sărmanul tânăr se lipi de mama lui şi îşi rezemă 
capul de umărul ei. 

Simţea că puterea de stăpânire îl va părăsi, căci îndurase chinuri 
supraomeneşti. 

Îndată ce mâinile dragi ale mamei sale îi mângâiară obrajii, vijelia 
grozavă din sufletul său se mai potoli, aşa că fu în stare să povestească 
doamnei Wilkens despre cearta pe care o avusese cu tatăl lui şi despre 
ştirea pe care o primise din Franţa. 

Doamna Wilkens îl ascultă cu luare-aminte, fără să-l întrerupă cu 
un singur cuvânt sau cu vreo întrebare. 

Bob încheie foarte agitat: 

— Vei înţelege acum, dragă mamă, că trebuie să plec eu însumi în 
Franța. Voi face cercetări la Marsilia pentru a da de urma Feliciei. 
Fără îndoială că voi găsi acolo pe câţiva care să-mi poată spune unde 
a plecat. O femeie cum e contesa de Martigny nu poate dispare fără 
urmă şi unde e ea, voi găsi şi pe Felicia. Contesa a avut mulţi prieteni 
şi cunoscuţi la Marsilia, aşa că măcar unul din ei va şti unde a plecat 
şi ce s-a întâmplat cu ea. 

Doamna Wilkens dădu din cap, în semn de încuviinţare. 

— Da, dragul meu Bob, recunosc şi eu că pentru tine nu există altă 
cale şi că ar trebui să pleci spre aţi putea înfăptui planul. 

— Aşadar o să mă ajuţi să pot pleca în Europa şi să pot sta câtva 
timp acolo, spre a face cercetările trebuincioase? 

Doamna Wilkens zâmbi cu îngăduinţă şi răspunse: 

— Negreşit că te voi ajuta. Ştii doar că cea mai mare dorinţă a mea 
este să te văd fericit. 

— Ce sumă îmi vei putea da? 

— Voi întreba îndată la bancă, ce sumă am disponibilă, răspunse 
doamna Wilkens, ridicând receptorul telefonului. 

După ce i se dădu legătura, urmă o tăcere scurtă, apoi banca 
răspunse şi doamna Wilkens întrebă pe funcţionarul care venise la 
aparat, care e situaţia contului ei. 

Dar pe când asculta răspunsul, păli deodată şi aplecând capul, ca şi 
când ar fi vrut să audă mai bine, zise: 

— Ce spui? Blocat?... Contul meu e blocat de azi?... 

Bob Wilkens tresări şi se uită năuc la mama lui. 

Când vru să-i pună o întrebare, ea îi făcu un semn prin care îi dădu 
a înţelege să tacă. 

Bob nu mai zise nimic, dar rămase cu privirea aţintită la dânsa, 
încercând să citească pe faţa ei răspunsul care i se dădea de la bancă. 

Nu-i fu însă cu putinţă să înţeleagă nimic, căci doamna Wilkens 
reuşise să se reculeagă. 

Ea mai spuse câteva cuvinte de mulţumire, apoi închise aparatul, 
punând receptorul la locul lui. 

Îndată ce doamna Wilkens isprăvi convorbirea, Bob sări de pe 
scaun şi se apropie de ea. Şi pe faţa lui se putea citi o tulburare 
adâncă, atunci când o întrebă, foarte agitat: 

— Ce s-a întâmplat, mamă? Ce veste grozavă ţi s-a dat? 

Doamna Wilkens avu un zâmbet obosit. 

— N-ai auzit, Bob? 

— Ba da, dar nu pot înţelege... nu-mi vine să cred. E cu neputinţă 
ca tata să fi blocat contul tău! 

Doamna Wilkens ridică mâinile cu o mişcare deznădăjduită. 

— Şi cu toate acestea, aşa este Bob. 

Tânărul izbucni într-un râs aspru. 

— Asta e o măsură demnă de tata, zise el plin de mânie. Vrea iar să 
mă facă să simt că el e stăpânul. 

Doamna Wilkens încuviinţă vorbele lui printr-o înclinare a capului. 

— Aşa e, Bob, şi după cum vezi, el este încă cel mai tare. A bănuit 
că vei cere iar ajutorul meu şi a luat îndată toate măsurile spre a mă 
împiedeca să ţi-l dau. 

Bob începu să se plimbe agitat prin odaie. 

— Îşi închipuie cumva că prin astfel de măsuri mă va face să mă 
supun voinţei lui? 

— În orice caz, aceasta e o dovadă că lupta va fi înverşunată, 
dragul meu Bob. 

Tânărul îşi încleştă pumnii şi îi ridică ameninţători, ca împotriva 
unui duşman nevăzut. 

— Bine, primesc lupta şi viitorul va arăta cine va ieşi biruitor. 

Doamna Wilkens închise ochii şi faţa ei luă o expresie îndurerată. 

— Luptă şi iar luptă! murmură, ea, pe când lacrimi mari i se 
prelingeau pe obraji. Niciodată nu se va face pace? 

Adânc mişcat, Bob se apropia de mama lui, îngenunche în faţa ei şi 
luându-i mâinile, îi zise cu voce blândă şi rugătoare: 

— Nu plânge, scumpa mea mamă: nu pot să-ţi văd lacrimile. 

— Ah, Bob, toată viaţa mea e atât de tristă şi dureroasă. Am fost 
sortită să am parte numai de griji şi suferinţe. 

Bob îi sărută şi îi mângâie mâinile. 

— Nu pierde nădejdea, mamă; va veni şi bucuria şi fericirea. Când 
o voi găsi pe Felicia, vei avea şi tu partea ta de fericire, căci vei veni 
la noi şi nu vei mai rămâne în casa asta lipsită de soare. Atunci... 

Dar doamna Wilkens îi închise gura cu mâna şi zise, cu glas 
rugător: 

— Taci, dragul meu, eu nu mai nădăjduiesc în fericire. Tatăl tău ti- 
a tăiat toate căile. 

Bob îşi înalţă trupul. 

— Cu toate acestea voi găsi o cale care mă va duce la ţintă. Să nu 
creadă tata că mă voi da bătut aşa de uşor. Lovitura aceasta am să i-o 
dau înapoi. 

Doamna Wilkens îşi astupă urechile, îngrozită. 

— Nu vorbi aşa, Bob!... Mă doare... mă doare îngrozitor, când văd 
lupta aceasta cruntă între tată şi fiu. 

Bob ridică din umeri cu o mişcare de părere de rău. 

— Eu nu vreau lupta asta, mamă, dar tata mă sileşte s-o duc. Vrei 
poate să depun armele şi să mă supun voinţei lui?... Nu, mamă, aşa 
ceva nu poţi... nu trebuie să-mi ceri, căci acum, după ce am aflat cât 
de neîndurător a fost cu alţii, acum, după ce i-am cunoscut bine 
sufletul, nu mai poate exista nicio legătură între el şi mine. 

Făcu o pauză şi după ce o strânse pe doamna Wilkens la piept, 
continuă: 

— Dar tu, scumpă mamă, să nu-ţi faci griji din pricina aceasta, să 
nu plângi, căci deşi pe tata îl urăsc şi voi lupta cu înverşunare 
împotriva lui, pentru tine dragostea mea nu cunoaşte margini; pe noi 
nimic nu ne va putea despărţi sau înstrăina. De aceea, dragă mamă, să 
nu fii tristă, să ai încredere în biruinţa mea, căci voi fi biruitor, dacă e 
un Dumnezeu drept în ceruri şi atunci... atunci vom fi amândoi 
fericiţi! 

Doamna Wilkens se lipi de pieptul lui Bob, îl sărută şi zise încet: 

— Să dea Dumnezeu să fie aşa cum spui tu, scumpul meu băiat. 

Câtva timp rămaseră astfel îmbrăţişaţi, apoi Bob Wilkens se desfăcu 
din braţele mamei lui şi zise: 

— Acum trebuie să plec, mamă, fiindcă n-aş vrea să mă întâlnesc 
cu tata. 

O umbră întunecă faţa doamnei Wilkens, care se lipi iar de fiul ei 
şi-l întrebă, cu lacrimi în ochi: 

— Când ne vom mai revedea, Bob? 

— În curând, mamă... cât mai curând, o mângâie el. 

Doamna Wilkens începu să plângă şi mai tare şi îl opri iar: 

— Sunt foarte îngrijorată din pricina ta, Bob. Cum se vor sfârşi 
toate aceste nenorociri? Cum îţi vei putea ajunge scopul fără bani? Ce 
vor spune Hariett şi familia ei de toate acestea? Dumnezeule sfinte, 
pentru ce a fost destinul atât de neîndurător cu noi? 

— Taci, mamă, nu mai plânge, o mângâie Bob din nou, deşi el 
însuşi ar fi avut nevoie de mângâiere; dar nu voia să întristeze şi mai 
mult inima îndurerată a sărmanei lui mame. 

— Se va găsi o cale de scăpare din toate aceste încurcături, mai 
adăugă el. 

Îşi strânseră încă o dată mâinile, se mai sărutară încă o dată, apoi 
Bob plecă. 

Când ieşi din casă, mai zări maşina care îl aducea pe tatăl său. 

I se păru că vede pe faţa acestuia un surâs ironic şi triumfător. 
Pesemne îşi închipuia scopul care îl adusese pe Bob la mama lui. 

Acesta îşi încleştă iar pumnii şi ar fi vrut să se năpustească asupra 
lui Frank Wilkens spre a-i cere socoteală, dar se stăpâni şi pe când se 
depărta cu paşi grăbiţi îşi zise în gândul lui: 

— Noi doi ne vom mai răfui, fii pe pace! 

Pe când mergea adâncit în gânduri, îi veni deodată o idee, pe care 
o urmări cu înfrigurare, încredinţat că-l va duce pe calea prin care îşi 
va putea ajunge ţinta. 


226. Vin salvatorii! 


În dimineaţa următoare plecarea avionului se făcu fără întârziere, 
deoarece nu mai era nevoie să fie filmată, aşa că după scurt timp 
pasărea uriaşă de metal străbătea văzduhul cu zumzetul ei monoton, 
şi îşi luă zborul de-a lungul coastei, spre miazănoapte. 

Contele cercetă întreg ţinutul, ţinând neîncetat ocheanul la ochi, 
care începură să-l doară repede, căci zăpada îl orbea. 

Sub el se întindea câmpia nemărginită de gheaţă, nicăieri însă nu se 
vedea măcar o urmă de-a naufragiaţilor. În depărtare se zărea apa mai 
întunecată a mării. 

— Ar fi bine să zburăm mai aproape de coastă, zise contele de 
Martigny aviatorului şi Bronard schimbă îndată cursul aeroplanului. 

Zburară astfel în cruciş şi în curmeziş, căutând neîncetat. 

Străbătură două... trei... patru sute de kilometri şi încă nu 
descoperiseră nimic. 

Neliniştea şi îngrijorarea începură să-l cu prindă pe contele de 
Martigny. 

Oare şi zborul acesta va rămâne zadarnic? 

Atunci nu mai rămânea decât presupunerea că nenorociţii se 
scufundaseră odată cu vasul lor. 

Tulburarea contelui crescu şi mai mult, când Bronard îi spuse: 

— Voi mai zbura o sută de kilometri, apoi va trebui să mă întorc, 
căci benzina va mai ajunge tocmai pentru drumul înapoi. 

Numai o sută de kilometri! Şi ce uşor s-ar putea întâmpla ca 
naufragiaţii să se afle numai la o depărtare mică peste aceşti o sută de 
kilometri! 

Nu îndrăznea să facă însă vreo mustrare lui Bronard şi nici să-l 
îndemne să zboare mai departe, căci în calitatea lui de pilot nu putea 
să-şi primejduiască nici însoțitorii, nici aparatul într-un zbor prea 
lung. Ce s-ar fi întâmplat dacă rămâneau fără combustibil şi erau 
nevoiţi să aterizeze la o depărtare atât de mare de locul unde se afla 

tabăra expediției... 

Dis-de-dimineaţă Torsten îşi luă schiurile, atârnă puşca în spinare şi 
porni la vânătoare. 

Luă şi pe Kid cu dânsul, ca să găsească mai uşor urma boilor de 
mosc cu ajutorul credinciosului câine. 

Abia plecase şi cei rămaşi în tabără începură să aştepte plini de 
nerăbdare întoarcerea lui. 

În sfârşit, azi vor avea iar de mâncare! 

Ce fericiţi se vor simți când îşi vor putea potoli foamea grozavă pe 
care o îndurau de atâtea zile! 

Limba li se dezlegase iar şi începură să vorbească, dar numai despre 
mâncare. Timonierul se grăbi chiar să taie lemne pentru foc şi puse 
cazanul pentru a avea la timp, apă caldă de fiert carnea, când se va 
întoarce Torsten cu vânatul. 

Căpitanul Barnabe şedea lângă Dolores şi Felicia, care se culcaseră 
din nou. 

Ca să le îmbărbăteze, le spuse că salvarea e cu putinţă, dacă vor 
mai avea hrană pentru câtva timp. 

— Nu încape nicio îndoială că s-au trimis oameni în căutarea 
noastră, dar cum în anotimpul acesta e primejdios să se apropie de 
coastă pe mare, vor fi luat drumul pe uscat, pe unde ar putea ajunge 
mai lesne la noi. 

Dolores clătină deznădăjduită capul. 

— Nu mai am nicio speranţă că vom primi ajutor. Sunt încredinţată 
că ne socotesc demult pierduţi. Nu ştii dacă coasta aceasta e locuită? 

— Odinioară era locuită, dar a fost părăsită demult. Eschimoşii care 
au trăit prin aceste ţinuturi au plecat spre apus. 

— Staţii de coastă mai sunt pe aici? 

— Da, aparţin Danemarcii. 

Dolores rămase pe gânduri câteva clipe apoi zise cu glas obosit: 

— M-am gândit să încercăm toţi împreună s-ajungem până la una 
din acele staţii, dar mi-e teamă că nu vom putea răzbate, că vom 
cădea istoviţi pe drum şi atunci n-am mai avea nici adăpostul acesta şi 
nici focul la care să ne putem încălzi. După cum vezi, nu mai e nicio 
speranţă de scăpare. 

Vite Haevenson şi Kliiven se uitau mereu să vadă dacă nu se 
întoarce Torsten. Aşteptarea lor fu lungă, dar în sfârşit, îl zăriră ca un 
punct negru, care se apropia încet, încet de tot. 

— Iată-l pe Torsten! strigă timonierul cu voce puternică, dar care 
tremura de emoție. Voi mai pune câteva lemne pe foc, apoi voi porni 
în întâmpinarea lui ca să-i dau ajutor la căratul vânatului. 

Deşi lemnele erau pe sfârşite, totuşi, de astă dată, nu făcu 
economie. Lucrul de căpetenie era acum să aibă cât mai repede ceva 
de mâncare, căci stomacurile lor începuseră să se răzvrătească rău de 
tot. 

Vite Haevenson şi câţiva marinari porniră cu Kliiven, ca să-l 
primească pe Torsten în triumf. 

Dar ce dezamăgire grozavă îi aştepta! 

— Unde-i vânatul? îi strigară de departe, când îl zăriră fără nicio 
povară în spinare. 

— N-am putut împuşca nimic, răspunsei Torsten deznădăjduit. 
Animalele au plecat departe şi nu le-am mai găsit nici urma. Nici 
iepuri polari n-am mai văzut. Parcă i-a înghiţit zăpada! 

Ştirea aceasta îi dobori pe toţi, căci însemna să rabde mai departe 
de foame. 

Cu capetele plecate şi paşi obosiţi se întoarseră în tabără. 

Timonierul se aşeză lângă foc şi rămase cu ochii holbaţi la apa care 
clocotea în cazan. 

Deocamdată toţi tăceau, dar când îşi vor da seama că îi aşteaptă 
moartea prin foamete, vor începe să zbiere deznădăjduiţi, îşi vor 
pierde minţile. 

Mai auzise el de cazuri când oamenii, în deznădejdea lor, 
deveniseră canibali şi se mâncau între ei! 

Vite Haevenson spuse căpitanului Barnabe ştirea rea şi încheie prin 
cuvintele: 

— Ei, dragă căpitane, acum nu ne mai rămâne altceva de făcut 
decât să ne pregătim de moarte cum se cuvine unor buni marinari şi 
să mai spunem un ultim „Tatăl nostru”. 

— Vreo câteva zile vom mai putea răbda, cred. 

— Bine, dar apoi? 

— Până atunci ne mai poate veni ajutor. 

Timonierul îşi sprijinise capul în mâini, dar îl ridică brusc. 

Un zgomot ciudat răsuna în văzduh. 

Ce era oare?! 

Unul din marinari scoase un țipăt ascuţit. 

Kliiven sări în picioare. 

Marinarul ridică mâna, arătând spre cer şi timonierul îşi îndreptă 
privirea în sus: 

— Un avion! 

Strigătul se răspândi cu iuţeala fulgerului. 

— Un avion!... Un avion!... 

Toţi începură să alerge de colo până colo ca nebunii: râdeau, 
răcneau şi făceau semne. 

— Vin salvatorii! 

Lacrimi de bucurie nemărginită izbucniră din ochii tuturor. 

Bronard se uită iar la indicatorul de benzină. 

Acesta arăta că venise timpul să se întoarcă. 

Vru tocmai să facă virajul, când contele de Martigny şi operatorul 
strigară într-un glas: 

— Iată-i colo jos! 

Pilotul se aplecă într-o parte şi se uită în jos. 

— Ne-au şi zărit! 

— Aterizează! 

— Negreşit că da. 

Bronard începu să coboare în zbor planat, se roti de câteva ori şi 
după câteva minute aeroplanul atinse pământul în apropierea taberei 
naufragiaţilor. 

Oamenii de pe vasul „W. 23” alergară spre el şi îndată ce se opri, îl 
şi înconjurară. 

Pilotul şi contele de Martigny coborâră întâi, iar în urma lor veni 
operatorul, care şi pregăti îndată aparatul pentru a filma scenele ce 
aveau să se desfăşoare. 

Salvatorii fură îmbrăţişaţi, li se strânseră mâinile, li se mulţumi cu 
un entuziasm şi o recunoştinţă care nu se poate descrie în cuvinte. 

— Căpitanul Barnabe e cu voi? întrebă contele de Martigny pe unul 
din marinari. 

— Da!... Ia spuneţi, aţi adus şi ceva de mâncare? 


Bronard răspunse: 

— Încă nu, dar vă voi duce pe toţi într-un loc unde vi se va da de 
mâncare din belşug. 

— Dumnezeule sfinte, nu vom muri de foame... vom trăi! 

— Da, şi veţi fi la adăpost de orice primejdie. 

Bieţii oameni! Nici nu le venea să creadă, căci schimbarea grozavei 
lor situaţii era atât de neaşteptată... 

— Duceţi-ne la căpitanul vostru. 

În aceeaşi clipă Barnabe ieşi din cort; contele de Martigny se duse 
în întâmpinarea lui şi îi zise de departe: 

— Mulţumesc lui Dumnezeu că v-am găsit! 

Căpitanul Barnabe nici nu fu în stare să vorbească, ci îi strânse 
numai mâna şi toţi muşchii feţei lui tremurară ca şi când cu greu îşi 
stăpânea plânsul. 

— Căpitane dragă - ba nu... cumnate — unde e Dolores? 

— Cumnat?!... Atunci dumneata eşti... 

— Fratele scumpei noastre Dolores. 

Căpitanul Barnabe îi strânse încă o dată mâna. 

— Vino... vino repede! 

Îl trase după dânsul în cort, nemaiputându-şi stăpâni emoția. 

Când intrară, Dolores se ridică de pe patul ei şi se uită spre dânşii. 

Nu-şi mai văzuse fratele de ani de zile, totuşi îl recunoscu îndată. 

Era atât de istovită, încât abia se mai putea ţine pe picioare, dar în 
clipa aceea se păru că puterile îi reveniseră, aşa că sări în picioare şi 
strigă plină de bucurie: 

— Axel!.. Scumpul meu frate!... 

Cu un singur pas contele fu lângă dânsa, o cuprinse în braţe, o 
strânse la piept şi o sărută. 

— Dolores, iubita mea surioară, în sfârşit te-am regăsit! 

— Axel, dragul, scumpul meu Axel! 

Vocea amândurora se contopi în sughiţuri de plâns, dar era un 
plâns de bucurie, de fericire. 

Încordarea nervilor fusese prea mare, nu se mai putură stăpâni, 
fiind prea adânc mişcaţi. 

Şi Felicia se ridicase de pe patul ei şi se uita la amândoi. Era oare 
vis, sau aievea? 

Căpitanul Barnabe îi puse mâna pe braţ şi îi zise, cu glas blând: 

— Cum vezi, Felicia dragă, tot ne-a venit ajutor. 

— Şi acela care ni l-a adus e fratele mamei mele. 

— S-a întâmplat o adevărată minune! 

Contele de Martigny se desfăcu din îmbrăţişarea surorii lui şi se 
îndreptă spre Felicia, căreia îi zise, privind-o cu mult drag: 

— Văd după asemănare că eşti copila surorii mele. 

O sărută şi pe dânsa. 

După câteva minute intră şi Bronard în cort şi salută pe Dolores, 
Felicia şi căpitanul Barnabe. Faţa lui strălucea de o bucurie 
nemărginită. 

— Pe cine să felicit mai întâi? întrebă el. Pe sărmanii naufragiaţi 
pentru salvarea lor, sau pe dumneata, domnule conte, că ai avut 
fericirea să-i regăseşti în viaţă pe acei care îţi sunt dragi? 

— Pe toţi împreună, răspunse contele de Martigny. 

— Ei bine, atunci vă urez toate fericirile la toţi. Dar deocamdată 
trebuie să vă despart iar. 

— De ce? 

— Pe doamne le voi duce cu aeroplanul în tabăra noastră, pe când 
dumneata şi operatorul veţi rămâne aici. După ce voi şti pe doamne în 
siguranţă, mă voi întoarce să iau alţi doi şi aşa mai departe până când 
vă voi fi cărat pe toţi de aici. 

— Ai dreptate, numai aşa se poate face. Dar când te vei întoarce 
din tabără, adu şi ceva alimente, căci nenorociţii aceştia sunt lihniţi 
de foame. 

— Voi aduce destul să se sature toţi. 

— Bine. Mai e însă ceva!... Ziua e pe sfârâite, în curând se va 
întuneca şi nu vei mai putea zbura... 

— La asta m-am gândit şi eu, dar am găsit un mijloc. E destul dacă 
veţi aprinde un foc ceva mai mare după care să mă pot orienta. 

Marinarii veniseră şi ei în cort şi ascultaseră convorbirea. 
Timonierul se amestecă în vorbă şi zise: 

— Avem butoaiele cu untură de peşte. Le vom aprinde şi vor 
lumina toată noaptea, ca nişte făclii. 

Pilotul dădu din cap, în semn de încuviinţare. 

— Minunat! Voi putea găsi uşor locul şi pe întuneric... Acum, 
doamnelor, pregătiţi-vă de plecare; să nu pierdem timpul care e atât 
de preţios. 

Dolores nici nu ascultase tot ce se vorbise, ci se uita neîncetat la 
fratele ei. 

— Axel, nu-ţi poţi închipui ce fericită sunt că ne-am revăzut iar, 
după atâta amar de vreme... Cum a fost cu putinţă?... Nici nu-mi vine 
să cred!... Ce-ai făcut în anii îndelungaţi de când nu ne-am mai văzut, 
cum ţi-a mers? 

— Îţi voi povesti mai târziu; deocamdată trebuie să îngrijesc de voi. 
Veţi pleca în tabăra noastră unde vi se va da de mâncare, ca să 
prindeţi iar puteri şi să vă veniţi în fire. 

— Vii şi tu după noi? 

— Îndată ce toţi vor fi în siguranţă. Mâine vom fi iar împreună şi 
atunci îţi voi povesti toată viaţa mea din ziua de când ne-am 
despărţit. 

Când păşiră spre aeroplan, contele trebui s-o sprijine pe Dolores, 
care era încă prea slăbită, spre a putea merge singură. 

Apoi întorcându-se spre pilot, îi zise: 

— Ai putea să iei trei pasageri, domnule Bronard? 

— Da, cred că o să meargă, răspunse Bronard şi adresându-se 
căpitanului Barnabe, îi zise: 

— Urcă-te şi dumneata, domnule căpitan. 

— Mulţumesc, dar te rog să iei întâi pe bătrânul meu cârmaci. Eu 
voi rămâne cel din urmă, după ce toţi vor fi în siguranţă. Aceasta e 
datoria mea de căpitan. 

Plecarea avu loc fără nicio piedică. 

Operatorul filmă şi această scenă, făcându-şi datoria cu atâta râvnă, 
încât asudă. 

După scurt timp avionul dispăru în văzduh, urmărit de privirile 
tuturor. 

O adevărată beţie îi cuprinsese pe toţi. Pe feţele lor supte de foame 
şi de frig se vedea un zâmbet plin de bucurie şi fericire, ochii îşi 
recăpătaseră strălucirea şi trupurile se încordaseră din nou. Vorbeau 
cu înfrigurare de salvarea lor, pe care o socoteau ca o minune a lui 
Dumnezeu. 

— Peste câteva ceasuri avionul se va putea reîntoarce, zise unul din 
marinari. 

— Şi va aduce alimente, făcu un altul. 

— Şi vom putea mânca... în sfârşit, o să ne saturăm, că destul am 


răbdat! 


227. Planuri de viitor 

După câtva timp Bob Wilkens se linişti, îşi limpezi gândurile şi în 
sfârşit ştiu ce avea de făcut. 

La New-York toate căile îi erau tăiate. Aşadar va pleca în Franţa să- 
şi regăsească iubita. Hotărârea aceasta era nestrămutată şi nimic nu-l 
va putea opri. 

Ştia însă dinainte că dacă o va găsi pe Felicia, revederea lor va fi 
foarte dureroasă. 

Acum, după ce aflaseră că nu erau frate şi soră, ar fi putut fi fericiţi 
împreună, dar nu le era îngăduit, căci el era legat de o femeie pe care 
n-o iubea. 

Se gândi că poate ar fi mai bine s-o cruţe pe Felicia şi să se cruţe 
chiar pe el de durerea unei astfel de revederi, dar pe de altă parte îşi 
spunea că trebuie să vorbească cu dânsa, să-i spună că o iubeşte tot 
atât de mult ca odinioară şi că iubirea lui nu va înceta niciodată. Apoi 
trebuia să-i arate că nu era trădare din partea lui, dacă se căsătorise 
cu altă fată, trebuia să-i povestească cum fusese silit la această 
căsătorie. 

Aşadar în privinţa aceasta nu mai stătu pe gânduri. 

Singura piedică mai erau banii. Trebuia să-şi procure cu orice preţ 
mijloacele spre a putea pleca în Europa - în Franţa - şi să stea acolo 
câtva timp. 

Îşi zise că, cu toată duşmănia între ei, aceşti bani trebuia să-i dea 
tatăl său. Nu voia să se roage de dânsul, ci să-i ceară. El lucrase în 
întreprindere, prin meritul lui aceasta fusese salvată de la faliment şi 
pentru asta voia să-şi ceară dreptul care i se cuvenea. 

În ziua următoare nu-i fu uşor să se mai ducă o dată la uzine şi să 
mai vorbească o ultimă dată cu tatăl său, dar n-avea încotro, trebuia 
să facă şi acest drum greu. 

Când ajunse aproape de intrarea fabricii, se întâlni cu Roger 
Hallier, care se învârtea pe acolo. 

Francezul îl salută politicos şi Bob Wilkens îi mulţumi tot astfel. 
Întâi vru să treacă pe lângă el, dar se răzgândi şi îi vorbi. 

— Ce mai faci, Hallier? Ai isprăvit azi aşa de repede lucrul? 

— Am fost dat afară, mister Wilkens. 

— Cum se poate?... De ce?... E o mare greşeală pe care a făcut-o 
tata. De oameni cumsecade ca dumneata şi lucrători destoinici are 
doar nevoie şi ar trebui să-i ţină. 

Roger Hallier zâmbi şi răspunse: 

— Tatăl dumitale a încercat să mă ţină, dar... mai bine să nu mai 
vorbim de asta. Îmi dai voie să te întreb ce faci acum, mister Wilkens? 

— Am de gând să plec cu primul vapor în Franţa. 

— Doamne, ce fericit aş fi, dacă aş putea să plec şi eu! 

— Doar n-ai stăpân, eşti liber, aşa că ai putea să pleci fără să te 
oprească nimeni. 

— Sunt nevoit să mai aştept aici... să aştept până când... 

Nu-şi isprăvi vorba, ci salutând pe Bob Wilkens, mai adăugă: 

— Iartă-mă, mister Wilkens, dar sunt grăbit. Când vei ajunge în 
Franţa, salută-mi te rog patria şi din partea mea. 

— Cu plăcere, răspunse Bob Wilkens, întinzându-i mâna. Ţin să-ţi 
mulţumesc pentru ajutorul pe care mi l-ai dat în vremea când 
conduceam eu uzinele. 

— Dumitale ţi-aş fi dat oricând tot ajutorul şi cu dragă inimă, zise 
Roger Hallier. 

— Rămâi cu bine, Hallier, şi îţi urez noroc. 

— Aceeaşi urare ţi-o fac şi eu din tot sufletul, mister Wilkens. 

Bob intră în clădirea direcţiunii şi zise servitorului să-l anunţe pe 
tatăl său că vrea să-i vorbească. 

Da. Acum şi Bob, fostul şef al întreprinderii trebuia să ceară întâi 
prin servitor, să fie primit ca orice străin. 

Când servitorul înştiinţă pe Frank Wilkens de venirea fiului său, pe 
faţa acestuia se ivi un zâmbet de satisfacţie, închipuindu-şi că Bob nu 
venise cu alt scop decât de a se împăca cu dânsul şi să-i propună a 
conduce împreună uzinele. 

Fără îndoială că Bob recunoscuse greşeala pe care o făcuse prin 
ruperea legăturilor cu tatăl său, riscând astfel să-şi piardă dreptul la 
moştenire. 

Frank Wilkens făcu un semn servitorului: 

— Spune fiului meu să poftească înăuntru. 

După câteva clipe Bob intră în biroul tatălui său. 

— Bine ai făcut că ai venit, Bob; ia loc te rog, îi zise Frank Wilkens 


cu prietenie, arătând spre un fotoliu. 

— Mulţumesc, prefer să rămân în picioare. 

Cuvintele acestea nu sunau defel a împăcare. 

Întrebuinţând acelaşi ton rece, Frank Wilkens întrebă: 

— Ce te aduce la ruine? 

— Vreau să reglez chestiunea salariului care mi se cuvine pentru 
tot timpul cât am condus întreprinderea şi pe care am tot dreptul să-l 
cer. 

— Ceri salariu? 

— Da, căci n-am chef să-ți dăruiesc munca pe care am depus-o aici. 

— Ai nevoie de bani?... Tu... cu un socru atât de bogat?! În situația 
ta cred că n-au mare însemnătate cei câțiva dolari pe care i-ai avea de 
luat de la uzinele Wilkens? 

— Nu sunt dator să-ți dau nicio lămurire asupra situației mele 
băneşti şi de altminteri nu e vorba numai de câțiva dolari, ci de mulți. 

— Dar nu te-am angajat eu, ci tu ţi-ai luat singur postul, fără niciun 
drept. Cu întreprinderea n-aveai nicio legătură ca funcționar al ei aşa 
că n-ai niciun drept la un salariu. 

Bob Wilkens se aşteptase la un asemenea răspuns, căci în ultimul 
an învățase să-l cunoască bine pe tatăl său. 

Lăcomie, zgârcenie şi falsitate, erau însuşirile lui de căpetenie. 

Îi va opune însă o voinţă tot atât de puternică cum era şi a lui şi va 
proceda cu aceeaşi neîndurare şi energie. 

— Aşadar, refuzi să recunoşti dreptul care mi se cuvine? 

Bob Wilkens puse această întrebare pe un ton ameninţător, dând să 
înțeleagă că nu se va mulţumi cu răspunsul scurt al tatălui său. 

Acesta întrebă la rândul său cu viclenie: 

— Ce vei face dacă voi tăgădui dreptul tău? 

— Voi încerca să-l obţin pe altă cale. 

— Ai cumva de gând să dai în judecată pe tatăl tău? 

— Voi da în judecată uzinele Wilkens. 

— E acelaşi lucru. 

— Cu toate acestea voi lua această cale, căci nimic nu mă face să 
am cea mai mică considerare pentru persoana ta. Bineînţeles că acest 
caz va face mare vâlvă şi toată presa se va ocupa de el, dar puţin îmi 
pasă. Din partea mea n-are decât să afle întreaga Americă şi toată 
lumea că tu... 

Frank Wilkens îl opri cu un gest autoritar şi zise: 

— Constat că devii iar jignitor. Te sfătuiesc să te stăpâneşti şi să 
taci mai bine. 

— Şi, eu te sfătuiesc să ne înțelegem pe cale paşnică şi după bună 
dreptate. 

— Bine, îţi voi da o mie de dolari pentru munca ta. 

Bob Wilkens izbucni într-un râs ironic. 

— Îţi închipui cumva că mă voi mulţumi cu un bacşiş?... Nu, 
stimate tată, îmi vei plăti până la ultimul gologan, tot ce mi se cuvine. 

— Cum vrei să-ţi calculezi munca? 

— Foarte uşor. Ca locţiitor al şefului, mi se cuvine cel puţin salariul 
îndoit al unui director general. Afară de asta, prin mijlocirea mea am 
obţinut de la societatea al cărei preşedinte e Crosham, un împrumut 
de cinci sute de mii de dolari, pentru care mi se cuvine provizionul de 
unu la sută. 

Frank Wilkens făcu o strâmbătură. 

— Ce urât e când tatăl şi fiul se tocmesc în felul acesta! zise el 
ironic. 

— Mai curând aş putea să spun eu că e foarte urât când fiul e 
nevoit să se tocmească cu tatăl pentru un drept care i se cuvine. 

— Bine; ca să nu mai pierdem timpul cu vorbe zadarnice, îţi voi 
plăti ce ceri, dar atunci totul s-a isprăvit între noi şi nu-ţi mai datorez 
nimic. 

— Fii sigur că n-o să mai mă vezi niciodată. Discuţiile cu tine sunt 
departe de a fi o plăcere pentru mine. 

Frank Wilkens scoase carnetul de cecuri dintr-un sertar al biroului, 
completă formularul şi îl întinse lui Bob, spunând scurt: 

— Poftim!... 

Apoi mai scrise ceva pe cotorul cecului şi adăugă: 

— Semnează ici pentru primirea sumei. 

Bob făcu un gest plin de cel mai mare dezgust şi scârbit, dar cu 
scriere energică îşi puse semnătura pe chitanta de primire. Apoi 
uitându-se încă o dată la tatăl său, îi zise: 

— Acum plec... 

— Poţi să pleci, îi răspunse Frank Wilkens nepăsător. 

Să-i mai dau oare o dată mâna înainte de plecare? se gândi Bob în 
sinea lui. 

Dar deodată i se desfăşură întreaga lui viaţă pe care i-o nimicise 
tatăl său, aşa că părăsi încăperea, făcând numai o uşoară plecăciune şi 
fără să mai spună un singur cuvânt. 

Bob Wilkens ridică îndată banii de la bancă. Era o sumă destul de 
mare pentru a putea pleca în Franţa şi să trăiască acolo câtva timp 
fără nicio grijă. Apoi va căuta o slujbă ca să rămână mereu în 
apropierea Feliciei şi poate că va veni ziua când... 

Bob nu îndrăzni să depene mai departe firul gândurilor sale. 

Se va lăsa în voia sorții, va privi cu încredere în viitor, care se va 
îndura poate odată şi îi va da fericirea atât de mult dorită. 


228. Străduinţe zadarnice 


Liniştea şi hotărârea lui Bob nu fură zdruncinate câtuşi de puţin 
prin discuta neplăcută pe care o avusese cu tatăl său. 

Nu-i mai rămăsese altă cale decât să procedeze în felul acesta faţă 
de Frank Wilkens. 

Lucrul de căpetenie era că acum avea mijloacele de a ajunge la 
ținta lui şi această ţintă era Felicia. 

De la uzinele Wilkens plecă îndată la o agenţie de călătorie unde se 
informă de plecările vapoarelor spre Europa. 

Peste trei zile vaporul „Providence” avea să plece din New-York. 

Bob opri o cabină pentru dânsul şi i se spuse că după terminarea 
tuturor formalităţilor, va putea lua biletul în cursul zilei următoare. 

De la agenţia de călătorie se duse la Consulatul francez, spre a-şi 
viza paşaportul. 

Astfel trecuseră câteva ceasuri, până când putu să se întoarcă iar la 
vila unde locuia cu soţia lui. 

Acolo găsi pe preşedintele Crosham, care veni în întâmpinarea lui şi 
îl salută cu prietenie. 

— Te aştept de câteva ceasuri, Bob. Am de vorbit cu tine. 

Tânărul încruntă sprâncenele, bănuind ce vrea să-i spună socrul 
său. 

— Dragă Bob, de ce nu mi-ai arătat mai multă încredere când ai 
cerut-o pe Hariett în căsătorie? îl auzi pe preşedintele Crosham, 
întrebându-l. 

— Am cerut-o oare eu pe Hariett? întrebă Bob la rândul său, 

uitându-se ţintă în ochii bătrânului. 

— Ai dreptate, n-ai venit în casa noastră cu intenţia unui tânăr care 
doreşte căsătoria cu o fată. N-ai cerut-o în felul cum se face o 
asemenea cerere în chip obişnuit. 

— Acum e mai bine să vorbim deschis, îi curmă Bob Wilkens vorba. 
Logodna şi căsătoria mea cu Hariett s-au făcut atât de repede, încât 
nici n-am avut timp să ne cunoaştem bine şi scopul pe care l-am 
urmărit cu toţii, era să dăm tinerei fete o scurtă fericire pentru timpul 
pe care îl mai avea de trăit. Nu mai întrebat însă niciodată dacă o 
iubesc pe Hariett... 

— Din purtarea pe care ai avut-o pe atunci faţă de copila mea, am 
crezut că nu ţi-a rămas indiferentă. 

— Aici ai dreptate, răspunse Bob Wilkens grav. Am simţit o milă 
adâncă şi sinceră pentru Hariett, care m-a îndemnat să-i împlinesc 
dorinţa ei şi pe a voastră. 

— Totuşi aş mai fi şovăit mult, dacă aş fi ştiut că iubeşti pe alta, 
Bob. Mi-aş fi dat îndată seama de primejdia care o ameninţa pe 
sărmana mea Hariett. 

Bob clătină capul şi zise: 

— Sunt încredinţat că n-ai fi şovăit o singură clipă, căci atunci când 
am venit în casa voastră, am crezut că Felicia de Martigny e moartă. 
Dacă aş fi putut bănui că am fost victima unei ştiri greşite, nu m-aş fi 
căsătorit niciodată cu Hariett. Nu-mi cere să-ţi dau amănunte, dar un 
singur lucru vreau să-ţi spun: trebuie să plec acum în Franţa s-o caut 
pe Felicia de Martigny şi să-i istorisesc tot ce s-a întâmplat. 

— Şi ce ai de gând să faci mai târziu? 

— Nici eu nu ştiu încă. 

— După lege eşti legat de Hariett. 

— Nădăjduiesc că legătura noastră se va putea desface în linişte şi 
bună înţelegere. 

Foarte agitat, preşedintele Crosham sări de pe scaun. 

— Doamne. Dumnezeule, ce scandal va ieşi din toată această 
afacere, când lumea va afla că divorţaţi atât de curând după nuntă! 

Bob, care se plimbase şi el de câteva ori prin odaie şi aruncase o 
privire pe fereastră înspre grădină, făcu preşedintelui Crosham un 
semn să se apropie şi îi zise, arătând afară: 

— Un divorţ nu va pricinui un scandal atât de mare ca purtarea pe 

care soția mea o are de câteva zile. 

Preşedintele Crosham se încruntă când o văzu pe Hariett la braţ cu 
contele de Gerbeville, plimbându-se prin grădină adâncită într-o 
convorbire care părea să fie foarte intimă. Ba Hariett îi îngădui chiar 
contelui să-i sărute mâna de mai multe ori şi era lesne de văzut că 
mergând alături de dânsul, îşi lipea trupul de al lui. 

Urmă o tăcere apăsătoare de câteva clipe, apoi Bob continuă: 

— Un asemenea flirt va da mai mult de vorbit lumii, decât dacă s- 
ar afla motivele adevărate care au dus la logodna şi căsătoria noastră 
atât de pripită. Aşadar, în loc să-mi faci mie mustrări, ar fi mai bine să 
atragi luarea-aminte fiicei dumitale asupra purtării ei şi să-i spui că nu 
trebuie să uite, ce datorează numelui său respectat. 

Preşedintele Crosham izbucni într-un râs aspru. 

— Tu nu înţelegi pentru ce Hariett se poartă în felul acesta? 

— Ba da, vrea să mă facă gelos, dar după toate câte i-am spus, ar 
trebui să ştie că printr-un astfel de joc nu-şi va putea ajunge ţinta. 
Dacă vrei să ne faci un bine amândurora, continuă Bob cu un ton 
rugător, atunci convinge-o pe Hariett să se învoiască cu divorţul, care 
se va putea face în toată liniştea, fără vâlvă, dacă rom consimţi 
amândoi. 

— Niciodată nu vom putea-o îndupleca pe Hariett, căci ea te 
iubeşte, Bob. 

— Iubirea ei nu e decât capriciul unei fete răsfăţate. Hariett e încă 
o copilă şi crede că-şi va putea câştiga dreptul prin încăpățânare. Eu 
însă sunt încredinţat că mă va uita repede şi se va îndrăgosti de alt 
bărbat. De aceea te rog să faci tot ce-ţi va sta în putinţă şi să-i arăţi, s- 
o faci să înţeleagă că prin încăpăţânarea şi toanele ei nu face altceva 
decât să ne amărască viaţa tuturor. Dacă ţii la fericirea fiicei dumitale, 
nu mai încerca să ne sileşti să trăim împreună. Crede-mă că e mai 
bine să mergem fiecare pe drumul care i se pare mai bun. 

— Cu alte cuvinte, n-ai vrea cu niciun preţ să închei o înţelegere cu 
Hariett? îl întrebă preşedintele Crosham cu îngrijorare. 

Bob îl privi uimit. 

— Ce vrei să spui cu asta? 

— Am nădăjduit că te vei resemna, c-o vei uita pe acea 
franţuzoaică şi că vei întinde cel dintâi mâna pentru o împăcare cu 
Hariett... 

— Aşa ceva nu se va întâmpla niciodată, îl întrerupse Bob Wilkens. 
Nu eu sunt acela care ar trebui să fac primul pas şi să cer iertare, ci 
Hariett, căci ea m-a jignit atât de adânc, a presupus la mine motive 
atât de josnice şi ruşinoase, care, după credinţa ei, m-au făcut să mă 
căsătoresc cu dânsa, încât mândria mea a fost atinsă cum nu se putea 
mai dureros. Dar chiar dacă Hariett mi-ar cere iertare, chiar dacă mi- 
ar jura că mă iubeşte, n-aş mai putea rămâne în casa aceasta şi nici în 
ţara aceasta. Trebuie să plec în Franţa, sunt nevoit să ascult de 
chemarea inimii mele. Aici n-aş mai putea găsi linişte şi aş muri de 
dorul care îmi sfâşie sufletul. Trebuie să vorbesc cu Felicia de 
Martigny... şi ce se va întâmpla mai târziu, Dumnezeu ştie... 

Preşedintele Crosham îşi plecă cu resemnare capul. 

Cea din urmă nădejde a lui se spulberase. 

Se ridică cu o mişcare obosită şi un zâmbet îndurerat îi flutură pe 
buze. Îi întinse lui Bob mâna şi zise: 

— Destinul poate să-şi urmeze calea, eu nu mai sunt în stare să fac 
nimic. 

Apoi, fără a mai aştepta răspunsul lui, ieşi din odaie, cu umerii 
încovoiaţi, ca şi când ar fi dus în spinare o povară foarte grea. 


229. La adăpost 

După ce avionul care ducea cu el pe Dolores şi pe Felicia, dispăru la 
orizont, căpitanul Barnabe şi contele de Martigny intrară iar în cort. 

— Trebuie să-mi istoriseşti cum ţi-a venit gândul să ne cauţi aici, 
dragă Axel. 

— Nici eu nu ştiu cum să-i spun; întâmplare sau minune. În orice 
caz n-aş fi avut putinţa să vă caut prin aceste ţinuturi îngheţate, dacă 
n-aş fi fost angajat ca figurant de către o societate americană de filme, 
care vrea să însceneze un fim mare pe coasta Groenlandei. 

— Ai mai jucat în filme? 

— Până acum nu. Ah... ar trebui să-ţi povestesc mult de tot spre a- 
ți descrie viaţa mea şi să poţi înţelege legăturile între toate 
întâmplările prin care am trecut. 

Şedeau amândoi pe păturile care serviseră de paturi celor două 
femei, fumau din ţigările pe care le adusese contele de Martigny şi 
acesta istorisi pe larg viaţa lui tristă şi grea, pe care o dusese în 

decursul anilor de când plecase de acasă. Apoi îi povesti despre fuga 
lui din Legiunea Străină. 

Căpitanul Barnabe îl ascultă cu mare luare-aminte şi încordare, iar 
când contele isprăvi de povestit, îi zise cu compătimire: 

— Sărmanul de tine, multe ai mai îndurat şi tu! 

— Mi-am meritat însă soarta. 

— De ce? 

— Pentru că am părăsit-o pe Dolores şi n-am ajutat pe sărmana 
copilă fără experienţă, care rămăsese singură. Greşeala mea mă apasă 
că o povară foarte grea. Dolores a suferit mult mai mult decât mine şi 
ar fi fost de datoria mea s-o apăr de toate primejdiile, s-o ajut. Am fost 
un mare egoist şi am multe de ispășit. 

— Chiar dacă ai făcut vreo greşeală în viaţa ta, ai plătit-o acum 
înmiit, salvându-ne din situaţia deznădăjduită în care ne aflam. Uită- 
te la oamenii mei, la mine, în ce hal suntem! N-am mai fi putut îndura 
mult foamea şi dacă ai fi venit numai cu câteva zile mai târziu, ne-ai fi 
găsit sau înnebuniţi de foame, sau morţi. Îţi vom rămâne veşnic 
recunoscători şi niciodată nu vom fi în stare să-ţi răsplătim binele pe 
care ni l-ai făcut. 

Contele de Martigny făcu un gest de împotrivire. 

— Nici nu face să mai vorbim de asta. Era doar firesc să alerg în 
ajutorul vostru, îndată ce am avut putinţa s-o fac. 

Apoi îl rugă pe cumnatul său să-i povestească cum se întâlnise cu 
Dolores, despre dragostea şi căsătoria lor şi Barnabe îi îndeplini cu 
plăcere rugămintea. 

— Spui că soarta a fost crudă şi neîndurată cu noi şi ai dreptate. 
Dar când mă gândesc bine, mi-a adus şi noroc, căci am găsit-o pe 
Dolores, care e toată fericirea vieţii mele, încheie Barnabe. 

Povestindu-şi astfel întâmplările din viaţa lor, timpul trecu repede 
şi nici nu-şi dăduseră seama că afară se întunecase. 

Kliiven întreținea un foc puternic, aprinzând rând pe rând butoaiele 
cu untură de peşte şi asculta împreună cu camarazii lui, să audă 
vâjâitul aeroplanului. 

Tot erau cuprinşi de înfrigurare. 

— Numai de n-ar uita să aducă alimente, zise unul din marinari, 
foarte îngrijorat. Când mă gândesc că în curând voi putea mânca bine, 
stomacul meu începe să salte de bucurie. 


ESA DL 


Kid se învârtea printre ei şi părea să fie tot atât de emoţionat ca şi 
oamenii, presimţind parcă bucura lor. Timonierul se aplecă spre câine 
şi îl mângâie. 

— Ai avut mare noroc, Kid. Dacă n-ai îi fost tu acela care l-ai scăpat 
pe căpitan, ti-ar fi mers ca şi celorlalţi tovarăşi ai tăi şi te-am fi 
mâncat demult. Vezi dar că proverbul spune adevărat: toată fapta îşi 
are răsplata. Eşti un animal de treabă şi vei avea şi tu portia ta de 
mâncare bună. 

Ca şi când i-ar fi înțeles vorbele, Kid se lipi de Kliiven, se uită lung 
în ochii lui şi schelălăi. 

Deodată însă ciuli urechile, începu să latre tare şi alergă o bucată 
de drum în întuneric. 

— Mi se pare că a şi auzit avionul. Cred că va fi îndată aici. 

Într-adevăr, după scurt timp şi oamenii auziră zbârnâitul elicei şi 
peste vreo zece minute Bronard ateriză pentru a doua oară în 
apropierea taberei. 

Toţi se năpustiră spre avion şi îl înconjurară. 

Bronard nu cobori îndată, ci le strigă: 

— Atenţiune! 

Cu o mişcare repede aruncă un sac care fu luat în primire cu mare 
bucurie. 

— Încă o dată! Al doilea sac! Atenţiune! 

Apoi coborî şi pilotul din aeroplanul său. 

— Acum puteţi mânca. Într-un sac e pâine, iar în al doilea 
conserve, carne şi leguma. Aruncaţi totul într-un cazan, fierbeţi bine 
şi... poftă bună! Mă voi odihni numai o oră, apoi mă voi întoarce 
luând pe trei din voi cu mine. Trageţi la sorţi care veţi veni cei dintâi 
la rând. Acum spuneţi-mi unde e căpitanul vostru. 

— În cort. 

Bronard se duse la dânsul. 

— Iată-mă înapoi. Doamnele sunt în siguranță. Au mâncat şi au 
băut bine, apoi s-au culcat la căldură într-una din barăcile de tablă şi 
acum dorm duse. 

Căpitanul Barnabe îi strânse mâna şi îi mulţumi călduros. 

— Ai fost îngerul nostru salvator, domnule Bronard. 

Aviatorul râse. 

— Ah, faci comparații asta, pentru că am venit zburând prin aer? 

Hai, vino şi dumneata afară. Trebuie să fii de faţă când se va împărţi 
mâncarea, altfel eşti în primejdie să rămâi păgubaş. 

Marinarii  deschiseră repede cutiile cu conserve, aruncară 
conţinutul în cazan şi aţâţară focul, ca să fiarbă mai repede mâncarea. 

Fiecare luă câte o cutie goală de conservă şi Bronard împărţi tainul. 

Înfometaţii mâncară cu lăcomie, îşi umplură mereu din nou cutiile, 
până când dădură de fundul cazanului. 

Apoi veni rândul pâinii, dar contele de Martigny îi opri. 

— Vă veţi îmbolnăvi, dacă veţi mânca atât de mult deodată. Mai 
aşteptaţi câtva timp, odihniţi-vă, dormiţi, iar pe urmă puteţi mânca, 
iar. 

— Lui Kid nu i s-a dat nimic, strigă deodată Kliiven, întristat că 
uitase de credinciosul animal, căruia îi aruncă acum o pâine întreagă. 

Kid o înhăţă şi începu să roadă, scheunând de bucurie. 

Marinarii ascultară sfatul contelui de Martigny, intrară în cort, şi se 
culcară. 

După câtva timp însă aviatorul veni şi trezi pe trei din ei. 

— Sculaţi, trebuie să plecăm! 

În felul acesta tăcu mereu drumul între cele două tabere şi duse la 
adăpost lor echipajul vasului „W. 23”. 

Spre dimineaţă veni pentru ultima oară, să ia pe căpitanul Barnabe, 
pe contele de Martigny şi pe operator. 

Barnabe luă şi pe Kid în avion, apoi mai aruncă o privire asupra 
locului unde îndurase atâtea chinuri împreună cu ai lui. 

Pierduse orice speranţă de scăpare şi în ultimul moment, tot le 
venise ajutorul! 

Cei mai mulţi vor spune că a fost o întâmplare, dar căpitanul 
Barnabe socoti salvarea lor ca o binefacere a Cerului. 

Avionul se ridică în văzduh şi luă cursa spre miazăzi. 

Căpitanul Barnabe se uita în jos. 

Drumul acesta îl făcuse şi cu sania; în clipa aceea avionul trecu 
chiar peste locul unda fusese îngropat în zăpadă. 

Se întoarse spre contele de Martigny şi îl întrebă: 

— Este vreo staţie de coastă prin apropiere? 

— Nu; cea mai apropiată e la o depărtare de cinci zile cu sania. 

— Vasăzică n-aş fi putut ajunge niciodată acolo, căci puterile m-ar 
fi părăsit. 

— Nu; cu atât mai puţin, cu cât te prinsese şi furtuna. 

— Ce s-a întâmplat oare cu cehoslovacul 

— Nu mai încape nicio îndoială că şi-a găsit moartea. 

Când soarele era sus pe cer, ajunseră îi tabăra expediției. Toţi 
veniră să-l salute pe căpitan. 

Şi Karin Rystrom era printre ei şi ea făcu semne cu mâna când 
avionul atinse pământul, dar aceste semne erau pentru contele de 
Martigny. 


230. Răfuiala 


Crestatul se mutase într-o odăiță din casa unei femei bătrâne, în 
cartierul Winfield Junction. Două motive îl îndemnară să aleagă 
această locuinţă: întâi pentru că era ieftină, al doilea pentru că aici nu 
putea fi găsit atât de uşor. 

Îşi cunoştea bine vărul, căci avusese experienţe foarte rele cu 
dânsul, aşa că se cerea să fie foarte prevăzător. 

Frank Wilkens ştia acum că Crestatul se întorsese la New-York şi 
bănuia că din partea acestuia îl ameninţa o primejdie mare, aşa că 
putea foarte uşor să-i dea iar în gând să scape de dânsul aşa cum mai 
făcuse odinioară la Londra. 

După ce Crestatul îl cunoscuse pe Roger Hallier şi încheiase un fel 
de alianţă cu el, îl îndemnă şi pe dânsul să se mute în acelaşi cartier. 

— Proprietăreasa mea mai are o cameră în care te poţi muta, îl 
sfătui Crestatul. 

Roger Hallier se învoi şi îi răspunse: 

— Ar fi bine să stăm împreună şi să fim mereu în legătură. 

În fiecare zi Roger Hallier se ducea la fabrică să afle dacă nu se 
făcuse vreo schimbare în conducerea acesteia, dar în fiecare zi i se 
spunea acelaşi lucru: Frank Wilkens era stăpân, el conducea 
întreprinderea. 

În ziua în care îl întâlnise pe Bob Wilkens, Roger Hallier zise 
Crestatului când se întoarsa acasă: 

— Cred că a venit timpul să dăm lovitura cea mare pentru a-l 
nimici pe Frank Wilkens. Nemaiauzind nimic despre dumneata, se va 
crede în siguranţă. 

Crestatul, care nu mai fu în stare să înfrâneze nerăbdarea lui Roger 

Hallier, dădu din cap şi răspunse: 

— Mâine mă voi duce la dânsul. 

În dimineaţa următoare plecară împreună, dar când ajunseră la 
fabrică, se despărţiră. 

— Aşteaptă-mă aici până mă întorc, dragă Hallier, îi zise Crestatul. 

— Tare aş vrea să fiu şi eu de faţă la răfuiala pe care o vei avea cu 
Frank Wilkens, să văd mutra pe care o va face când va da ochii cu 
dumneata. 

— Nu se poate, căci la convorbirea pe care o voi avea cu dânsul nu 
trebuie să fie alţii de faţă. 

Crestatul intră în clădirea direcţiunii. Chiar de la intrare îl opri 
portarul şi măsurându-l cu o privire bănuitoare, îl întrebă răstit: 

— La cine vrei să te duci? 

— La domnul Frank Wilkens. 

— La şef? făcu portarul mirat şi mirarea lui era îndreptăţită, 
părându-i-se caraghios ca un om în halul în care se afla Crestatul, să 
vrea să vorbească cu puternicul conducător al uzinelor Wilkens. 

— Ţi-am vorbit destul de desluşit, aşa că trebuie să mă fi înţeles, îi 
răspunse Crestatul foarte scurt şi apăsat şi trecu mai departe. 

Pe una din uşi citi scris pe o placă: „Sala de aşteptare”. 

Nici servitorul care se afla aici nu fu mai puţin surprins când 
Crestatul îi zise: 

— Du-te la şeful dumitale şi spune-i că un bun prieten vrea să-i 
vorbească. 

— Un bun prieten?!... 

Omul acesta îmbrăcat ca un miner modest, să fie un bun prieten al 
şefului? 

Era cu neputinţă! 

— Haide, mai repede! se răsti Crestatul la servitor. 

— Eşti bun să-mi spui numele dumitale. 

— Nu vreau să ţi-l spun. 

Străinul vorbea cu glas poruncitor, care îşi făcu repede efectul, aşa 
că servitorul intră în biroul şefului şi zise: 

— Mister Wilkens, a venit un om care vrea să vorbească cu 
dumneavoastră, dar nu vrea să-şi spună numele. Mi-a spus numai că e 
un bun prieten, al dumneavoastră. 

Frank Wilkens era adâncit în citirea unui raport săptămânal, aşa că 

nici nu auzi bine cuvintele servitorului. Îi făcu acestuia numai un 
semn şi zise: 

— Spune-i omului să intre. 

Crestatul era la uşă, căci urmase îndată pe servitor, aşa că păşi în 
birou. 

— Frank! zise el scurt. 

La auzul acestui glas, Frank Wilkens ridică repede capul şi se uită la 
noul venit. 

— Tu!... 

— Da, eu sunt!... Mi se pare că vizita mea nu e o surpriză tocmai 
plăcută pentru tine. 

Aceste cuvinte fură spuse cu o ironie muşcătoare. 

Servitorul se oprise la uşă, dar Crestatul se întoarse spre el şi îi zise 
poruncitor: 

— Dumneata poţi să pleci! 

Bătrânul servitor închise uşa şi se întoarse în sala de aşteptare, 
unde clătina nedumerit din cap. 

Ce se întâmplase oare? De ce se speriase şeful? Străinul spusese 
deci adevărul! Era vădit că Frank Wilkens îl cunoştea bine. 

Ba îşi spuseseră chiar pe nume! 

Ce însemnau oare toate acestea? 

Dar servitorul renunţă la a-şi mai frământa mintea, spunându-şi că 
tot nu va afla cine era acest străin şi ce legături avea cu şeful său. Era 
vădit însă că aceste legături nu erau defel plăcute pentru Frank 
Wilkens. 

Între timp, cei doi adversari stăteau faţă în faţă şi se uitau ţintă 
unul la altul. 

Frank Wilkens îşi adună toate puterile şi se stăpâni. 

Aşadar se întâmplase lucrul de care se temuse atât de mult. 

Nădejdea slabă pe care o avusese după vizita Crestatului la spital, 
când acesta îi spusese că nu se va mai răfui cu un bolnav şi că va 
dispărea iar pentru totdeauna, se spulberase. 

Cum să se poarte acum cu vărul lui? Ce atitudine să ia? 

El, care în orice alte împrejurări ştia să facă faţă situaţilor celor mai 
grele, îşi pierduse aproape capul. 

Va mai putea face oare ceva, spre a scăpa din această încurcătură 
grozavă? 

N-ar fi oare mai bine pentru dânsul să renunţe de la început la 
luptă, să se declare vinovat şi să ceară iertare? 

Nu, nu, niciodată! 

Cu multă străduinţă reuşi să se reculeagă, trăsăturile feţei sale 
deveniră aspre, dovedind o energie neîndurată şi voinţa lui de fier îi 
dădu puterea să se ridice în picioare, să ţină piept adversarului său. 

Deocamdată va afla ce voia vărul său de la dânsul. 

Tot atât de semeţ stătea şi Crestatul înaintea lui şi pe faţă i se citea 
tot atâta voinţă şi energie ca şi pe aceea a lui Frank Wilkens. 

După ce se măsurară câtva timp cu privirea, Crestatul îl întrebă pe 
Frank Wilkens: 

— Ştii pentru ce am venit? 

— Spune-o tu, căci n-am chef să-mi pierd vremea făcând tot felul 
de presupuneri. Vorbeşte deci şi lămureşte-mă asupra scopului venirii 
tale. 

Frank Wilkens vorbea apăsat şi aspru şi în ochii lui era o lucire de 
duşmănie neîmpăcată. 

— E într-adevăr nevoie să-ţi mai spun scopul venirii mele? 

Crestatul se stăpânea bine şi nimic pe faţa lui nu arăta tulburarea 
grozavă în care se afla. 

Era doar ceasul pe care îl așteptase ani de-a rândul, toată viaţa lui. 

Era ceasul răzbunării! 

Rămânând deci foarte calm, el continuă: 

— Nu-mi pot închipui să fi uitat că noi amândoi mai avem o 
socoteală foarte veche? 

— Ce vrei să spui cu asta? 

— Nu te preface că nu ştii nimic. Sau ai cumva de gând să 
tăgăduieşti că te-ai făcut vinovat de o crimă faţă de mine? Mulţumeşte 
lui Dumnezeu că am venit la tine şi nu m-am dus de-a dreptul la 
procuror să te denunţ. Faţă de mine n-ai ştiut ce-i îndurarea şi mila, 
totuşi eu voi fi mai blând cu tine. N-am nevoie să te trag la 
răspundere în faţa judecății, — căci ştiu eu însumi unde te pot lovi şi 
cum te voi pedepsi. 

— Dar ce ţi-am făcut? 

— Mai ai îndrăzneala să întrebi? Sau vrei să-ţi baţi joc de mine? 

— Ai fost bolnav... Prin urmare nu ţi-am făcut niciun rău, dacă te- 
am internat într-un sanatoriu. 

Crestatul rămase câteva clipe buimăcit. 

Nu-i venea să creadă că un om e în stare să meargă cu neruşinarea 
atât de departe. 

Vinele de pe frunte i se umflară de mânie şi fără să vrea îşi încleştă 
pumnii. 

Doamne, cu câtă plăcere l-ar fi izbit în faţă pe acest ticălos! 

Dar Crestatul de stăpâni şi de astă dată şi reuşind chiar să 
zâmbească ironic, zise: 

— A, vasăzică în felul acesta vrei să întorci lucrurile?... Să susţii că 
am fost nebun şi de aceea m-ai internat într-un ospiciu?... 

— Nu erai în stare normală, căci altfel profesorul Black nu te-ar fi 
primit în sanatoriul său. 

— M-a primit fiindcă l-ai plătit bine. Atât profesorul Black, cât şi tu 
sunteţi la fel de ticăloşi. 

— Te rog să nu ne jigneşti! 

— Un nemernic ca tine, lipsit de cinste şi de conştiinţă, nici nu se 
poate simţi jignit! 

— Eu menţin afirmaţia că nu erai în toate minţile, căci altfel nu ti- 
ar fi putut trece prin gând să te însori cu fata aceea, care se aruncase 
de gâtul tău. 

La auzul acestor cuvinte, Crestatul nu mai fu în stare să se 
stăpânească. Îl apucă pe Frank Wilkens de guler şi îl scutură ca pe o 
cârpă. 

— Tu... zbieră el gâfâind. Mai spune o singură dată aceste cuvinte 
şi te dobor, făptură mârşavă ce eşti! 

— Dă-mi drumul! 

— Retrage-ţi cuvintele, sau te sugrum! 

De astă dată îl apucă de gât. 

— Dă-mi drumul! mai ţipă o dată Frank Wilkens. 

Crestatul îl izbi cu atâta putere, încât Frank Wilkens se prăbuşi în 
fotoliul din faţa biroului, apoi zise: 

— Nu vreau să-mi murdăresc mâinile, atingându-te, nemernicule! 

Aceste cuvinte fură spuse cu un dispreţ nemărginit. 

Frank Wilkens îşi veni repede în fire şi chibzui cu iuţeala fulgerului: 
să-i cheme oare pe oamenii săi în ajutor şi să le poruncească să-l dea 
afară pe acest nebun? 

Atunci fără îndoială se va duce la Parchet şi va depune plângerea 

împotriva lui. Nu; pe altă cale trebuia să se apere de dânsul; să-l 
poarte cu vorba, să se prefacă deocamdată că primeşte toate condiţiile 
pe care le va pune Crestatul. 

Aşadar zise ceva mai împăciuitor: 

— N-are niciun rost să ne certăm şi nu cred că ai venit pentru asta. 
Aşadar să vorbim în linişte. 

— Da, în felul acesta vom isprăvi mai repede. 

Fără a mai aştepta invitaţia lui Frank Wilkens, Crestatul se aşeză 
într-un fotoliu lângă birou. 

Reuşise să se liniştească iar şi începu să vorbească potolit, ca şi 
când ar fi discutat despre o afacere obişnuită: 

— Odinioară m-ai închis în sanatoriul profesorului Black cu scopul 
de a mă înlătura, de a face să dispar fără să mă omori şi pentru a pune 
mâna pe partea mea de moştenire. Recunoşti că este aşa? 

— Nu te voi contrazice. 

— E acelaşi lucru ca şi când ai recunoaşte vina ta. Acum să trecem 
mai departe. Cu banii din moştenirea mea ai înfiinţat întreprinderea 
aşa cum este astăzi. 

— Nu numai cu banii tăi, dar şi cu zestrea soţiei mele. 

— Asta n-are nicio importanţă. În orice caz, banii mei sunt investiţi 
în întreprindere şi prin urmare uzinele sunt ale mele. 

— Ai numai o parte la dânsa. 

Crestatul făcu un gest dispreţuitor şi continuă: 

— Nici asta n-are însemnătate. Fapt e că uzinele sunt ale mele; 
dacă în parte, sau în întregime, vom vedea după ce vom face 
socotelile. 

— Şi acum ce vrej de la mine? 

— Cer dreptul meu... cer să-mi dai înapoi ce mi-ai furat. 

— Pentru asta ar trebui să-mi procur mai întâi bani numerar. 

— Nu e vorba de bani, căci eu vreau fabrica. A fost clădită cu banii 
mei... cu banii mei a ajuns la înflorirea şi extinderea pe care o are 
astăzi... 

— Dar şi prin munca mea. 

— Foarte bine, dar pentru munca ta ţi-ai luat singur plata, trăind ca 
un rege din venitul întreprinderii. 

— Nu-mi poţi cere să mă retrag şi să-ţi las ţie tot. 

— Totuşi cer asta şi vrând-nevrând vei fi nevoit să te supui. 

— Întreprinderea a avut pierderi mari în timpul din urmă, aşa că o 
parte din avere s-a risipit. 

— Nu a mea, ci a soţiei tale. Eu ţi-am fost tovarășul tău, cu condiţia 
de a lua parte la pierderi. Pentru mine afacerea stă astfel încât pot să- 
mi cer averea cu dobândă. După cum vezi, cunosc bine situaţia, aşa că 
nu mă voi putea înşela a doua oară. 

Frank Wilkens era atent la această convorbire, dădea răspunsurile 
cuvenite, dar în acelaşi timp în mintea lui frământa şi alte gânduri. 

Se întreba neîncetat ce se va întâmpla dacă va fi nevoit să predea 
vărului său toată întreprinderea şi îşi zise că aşa ceva era cu 
neputinţă, că va trebui să găsească altă cale de scăpare. 

Gândurile lui rătăciră pe poteci întunecate şi străduința lui de a 
găsi o soluţie multumitoare pentru dânsul nu fu zadarnică, căci îi veni 
o idee care îl făcu să respire uşurat. Acum ştia cum trebuia să se 
poarte cu adversarul său pentru a scăpa de el şi să rămână cu fabrica. 

În acest scop trebuia să adoarmă bănuiala şi neîncrederea vărului 
său, să mai câştige timp, cel puţin câteva zile. 

— Vei înţelege, zise el în sfârşit Crestatului, că nu-mi este atât de 
uşor să iau o hotărâre repede cum ceri tu. 

— Nu e vorba de nicio hotărâre. Situaţia e limpede de tot şi tu 
trebuie să te retragi. 

— Din nefericire e aşa cum spui. 

— Da, fiindcă dacă te vei împotrivi, atunci poţi să te aştepţi la 
neplăceri mai mari; te ameninţă temnita. 

— Nu poţi să dovedeşti nimic. 

— Ba da, căci am un martor. 

Crestatul spusese aceasta numai pentru a-l zăpăci pe Frank Wilkens. 

— Ai spus însă că vrei să mă cruţi. 

— Numai dacă te vei supune voinţei mele. 

— Voi face cum vrei tu, dă-mi însă timp. 

— Pentru ce? Mai nădăjduieşti să mă faci să dispar ca odinioară la 
Londra? 

Frank Wilkens nu luă în seamă această întrebare şi zise: 

— Dacă mă voi retrage aşa, pe neaşteptate, faptul va da loc la tot 
felul de presupuneri şi lumea va începe să vorbească. 

Crestatul avu un zâmbet ironic. 

— Ah, nu vrei ca lumea să vorbească nimic rău despre onorabilul 

rege al automobilelor, despre cinstitul Frank Wilkens?!... Ţii mult ca 
acest nume să rămână nepătat. 

— Ție îţi vine să râzi, dar eu vorbesc foarte serios. 

— Şi ce vrei să faci spre a înlătura bârfelile? 

— Nu demult am avut un atac de apoplexie... 

— În urma căruia te-ai însănătoşit surprinzător de repede. 

Fără a se lăsa întrerupt de această observaţie, Frank Wilkens 
continuă: 

— Acum pot spune că din cauza sănătăţii zdruncinate nu mă mai 
simt în putere de a conduce întreprinderea şi de aceea ţi-o predau ţie. 

— Din partea mea poţi să faci şi aşa. Şi când va avea loc predarea? 

— Peste câteva săptămâni. 

— N-am chef să aştept atât de mult. 

— Dacă vrei numaidecât, contractul îl putem face şi mai devreme 
printr-un notar. 

— Da, cer asta şi cât mai repede. Nu vom face însă un contract, ci 
vei da o declaraţie în faţa unui notar, în care vei arăta că ai primit de 
la mine banii care se află investiţi azi în întreprindere şi că în 
schimbul acestei sume renunţi la dreptul de proprietate şi îmi cedezi 
mie întreprinderea, fără să mai ai nicio pretenţie. 

— Vasăzică, vrei să mă înlături cu totul? 

— Nu meriţi altceva. 

— Şi nici nu mă întrebi cu ce vom trăi eu şi soţia mea? 

— Pe mine m-ai întrebat aşa ceva când mi-ai furat toată averea? Nu 
ti-ar fi fost mai plăcut dacă n-aş fi scăpat din sanatoriul doctorului 
Black, dacă aş fi rămas prizonier pentru toată viaţa? Şi n-ai fi fost şi 
mai încântat dacă aş fi pierit în vreun colţ de lume, neştiut de nimeni? 
Va suna cam aspru ceea ce-ţi voi spune acum, dar din partea mea n-ai 
decât să pieri de foame în stradă, căci ai pe conştiinţă nu numai viaţa 
şi fericirea mea, dar şi pe aceea a copiilor noştri. Pentru faptul că m-ai 
nimicit pe mine, poate te-aş fi iertat, dar pentru toate celelalte crime 
ale tale trebuie să-ţi primeşti pedeapsa şi de aceea te voi arunca în 
stradă, nu voi cunoaşte îndurare, căci la rândul meu vreau să te 
nimicesc aşa cum m-ai nimicit tu pe mine. Mă voi răzbuna astfel, nu 
numai pe mine, ci şi pe copiii noştri. Chiar dacă se spune că 
răzbunarea e ceva josnic, totuşi o voi înfăptui, pentru că te urăsc... te 
urăsc atât de mult cum nici nu-ţi pot spune. Se spune că şi ura e urâtă, 

dar acela care nu ştie să urască, nu ştie nici să iubească, însă eu am 
iubit odinioară, am avut un simţământ sfânt pe care l-ai distrus şi 
acum te loveşte ura şi răzbunarea mea. 

Frank Wilkens şedea cu capul plecat, făcând impresia unui om 
înfrânt, a unui om care are remuşcări grozave, dar în realitate nu 
ţinea capul plecat decât pentru a nu arăta Crestatului zâmbetul său 
ironic şi viclean. 

— Îmi voi îndrepte greşelile şi voi ispăşi păcatele. 

Spuse aceste cuvinte, numai dându-şi seama că trebuie să răspundă 
ceva. 

— Când mergem la notar? îl întrebă Crestatul. 

— Trebuie să mă pun întâi în legătură cu unul. 

— Asta poţi s-o faci chiar mâine. 

— Mâine voi putea afla numai dacă poate să ne primească. 

— Cum vrei să-mi dai de ştire când vei afla dacă ne poate primi? 

— Ai doar o locuinţă aici? 

— Da. 

— Atunci îţi voi scrie. 

— În tot cazul, afacerea, trebuie reglată încă în cursul acestei 
săptămâni, căci mai mult nu vreau să aştept. 

— Bine, aşa voi face. Notează-mi adresa ta. 

Crestatul îşi scrise adresa pe o foaie de hârtie pe care o întinse lui 
Frank Wilkens, apoi se ridică, pregătindu-se de plecare. 

— Aşadar ne-am înţeles şi îţi atrag atenţia că trebuie să-ţi respecţi 
cuvântul. 

Frank Wilkens dădu din cap. 

— Ştiu asta, căci altfel mă vei denunta. 

— Fără şovăire. 

— N-ai să ajungi să iei această măsură. 

Aceste cuvinte fură spuse cu un înțeles îndoit, dar Crestatul nu le 
luă în seamă. 

Se mai măsurată încă o dată cu privirea; din ochii Crestatului se 
putea vedea disprețul cel mai adânc, în privirea lui Frank Wilkens ură 
şi înşelăciune. 

Crestatul se îndreptă spre uşă şi părăsi încăperea fără să mai spună 
măcar un singur cuvânt. 

După plecarea Crestatului, Frank Wilkens îşi sprijini capul în mâini, 


ca şi când ar fi fost prea greu să-l poată ţine drept. 

Acum trebuia să lucreze repede, spre a înlătura o nouă catastrofă. 

Totodată îşi dădu seama că va trebui să se folosească de orice 
mijloace, să nu se dea înapoi de la nimic. 

Fusese atras într-o luptă în care nu exista îndurare, dacă voia să-şi 
menţină situaţia. Aşadar va lupta aşa cum ştia el, va lupta cu cruzime, 
numai pentru a nu fi nevoit să cedeze, să predea întreprinderea, căci 
pierderea ei ar fi însemnat pieirea lui. 

Frank Wilkens scrâşni din dinţi. 

Nu el, ci celălalt va cădea în această luptă înfiorătoare. 


* 


Roger Hallier aşteptase cu nerăbdare afară în fața fabricii. Când îl 
zări pe Crestat ieşind în stradă, îi alergă înainte şi îl întrebă cu 
înfrigurare: 

— Ai vorbit cu el? 

— Da, şi i-am arătat socoteala pe care o am cu el. 

— Era abătut? 

La început a vrut să facă pe grozavul, să se împotrivească, dar nu i- 
a folosit la nimic şi în cel din urmă a fost nevoit să se supună voinţei 
mele. S-a ţinut însă bine, căci e un om de o energie rară, unul care ştie 
să se stăpânească pe sine şi să-i stăpânească pe alţii. 

— Numai faţă de dumneata nu i-a mers. 

— Şi-a dat seama că n-are altă scăpare. Presupun că abia cu timpul 
va pricepe însemnătatea cererii mele şi atunci va fi cu desăvârşire 
doborât. 

— Nici nu merită altceva. 

— Nenorocirea va veni abia mai târziu pentru dânsul: lipsurile şi 
mizeria. 

— În deznădejdea lui îşi va răpune poate singur viaţa. 

Crestatul ridică nepăsător din umeri. 

— Nu va fi nicio pagubă şi nimeni nu va plânge pe urma lui. 

— Doamne, dacă disperarea l-ar împinge la moarte, atunci şi 
sărmana mea mama ar fi răzbunată! 

Se îndreptară spre oraş şi de acolo la Winfield Junction. 

Tăcură multă vreme şi, în sfârşit, când fură în tren, Crestatul îşi 
spuse un gând care îi venise: 

— Bănuiesc că Wilkens va căuta o cale de scăpare pentru a nu-mi 
preda uzinele. 

— Poate căuta mult şi bine, nu va găsi niciuna. 

— În orice caz eu nu-l voi lăsa să scape. Am hotărât ruina lui şi îl 
voi nimici fără şovăire. 


231. O minune 


Întâmplările prin care treceau li se părură ca o adevărată minune, 
ca un vis prea frumos, pentru a fi adevărat. 

Feliciei nici nu-i veni să creadă, când ajunse în tabăra expediției şi 
o zări pe Karin Rystrom care alergă în întâmpinarea ei. 

Tânăra suedeza se lipi de Felicia, o sărută cu dragoste şi plângând 
de bucurie zise: 

— Felicia... scumpa mea Felicia, în sfârşit ne revedem iar. 

Şi Dolores se uită uluită la Karin Rystrom, căci nici ei nu-i venea să 
creadă că o revede pe frumoasa fată după o despărţire atât de 
îndelungată şi în împrejurări atât de neobişnuite. 

Ceilalţi membri ai expediției cinematografice se ţineau la o parte, 
urmăreau însă cu încordare scena mişcătoare a revederii. 

Mister Breward şopti regizorului în taină: 

— Reţine bine tot ce vezi, căci mâine vom filma această scenă. Am 
căutat demult o astfel de întâmplare, dar scriitorii n-au niciodată idei 
atât de bune. Asta e ceva pentru spectatori. Toţi vor izbucni în 
lacrimi... 

— Iar dumneata vei pluti în aur, răspunse regizorul Cornell cu 
răceală. 

— Nu tăgăduiesc defel că în primul rând mă gândesc la afaceri, zise 
mister Breward. Şi fac foarte bine, căci dacă v-aş asculta numai pe voi, 
regizorii şi dramaturgii, atunci am avea filme minunate, care ar 
corespunde celor mai grele cerinţe, dar casele cinematografelor ar fi 
goale. Atunci am trage toţi mâţa de coadă, deoarece fără bani n-ar 
putea trăi atâtea mii de oameni care îşi câştigă azi existenţa de pe 
urma cinematografului. 

— După cum văd, cu toate că Rita Sonders6 n-a mai venit şi a 
pricinuit pagube mari, tot vei avea un câştig bun din această 
expediţie, căci am filmat scena fără ca cei de faţă să-şi fi dat seama. 

În ochii lui Breward se ivi o lucire de bucurie şi mulţumire. Zâmbi 
încântat, îl bătu pe regizor pe umăr şi răspunse: 

— Constat cu plăcere că eşti un om întreg, dragă Cornell. 

Cei doi domni fură întrerupţi în convorbirea lor, de aviatorul care 
se apropia de ei, le făcu un raport scurt şi ceru voie să salveze şi pe 
ceilalţi. 

Şeful expediției se învoi fără să stea mult pe gânduri, dar nu-i 
convenea că Bronard voia să-şi îndeplinească opera de salvare în 
cursul nopţii, spunându-şi că filmarea la lumina zilei va reuşi mai 
bine. 

Bronard însă se pricepu să-i descrie în cuvinte atât de mişcătoare 
situaţia nenorocită a naufragiaţilor, încât mister Breward îl lăsă să 
plece îndată înapoi. 

Pe când Dolores şi Felicia fură duse într-o baracă de tablă, unde li 
se dădu mâncare bună şi toate îngrijirile, Bronard îşi continuă opera 
de salvare pe care o începuse cu atâta succes. 

Nici Dolores, nici Felicia nu erau în stare să răspundă la toate 
întrebările care li se puneau mereu. 

Deşi Dolores îşi propusese să nu adoarmă până când nu-l va vedea 
salvat şi pe soţul ei, totuşi era atât de istovită, încât după scurt timp 
căzu într-un somn adânc. 

Acelaşi lucru se întâmplă şi cu Felicia. 

În dimineaţa următoare dormiră până târziu, cu atât mai mult, cu 
cât toţi membrii expediției, şi mai cu seamă Karin Rystrâm, avură 
grijă ca sărmanele femei care înduraseră atâtea greutăţi şi primejdii, 
să nu fie tulburare în odihna lor. 

Când Dolores şi Felicia se deşteptară în sfârşit, se uitară câtva timp 
uimite în jurul lor, până când putură să-şi dea seama unde se află şi ce 
se întâmplase cu ele. 

Căpitanul Barnabe intră în baraca lor şi le îmbrăţişă; văzând că toţi 
fuseseră scăpaţi din situaţia grozavă prin care trecuseră, bucuria lor 
nu mai cunoscu margini. 

Ca o minune într-adevăr de necrezut, li se păru revederea cu 
contele de Martigny. 

— M-am gândit de multe ori la tine, îi zise Dolores în şoaptă, pe 
când şedeau la masa pe care Karin Ryström o împodobise ca pentru 
sărbătoare. Am dorit din tot sufletul să te mai revăd o dată, căci am 

avut presimţirea că şi viaţa ta a fost tot atât de zbuciumată ca şi a 
mea. Niciodată n-aş fi visat însă, că ne vom revedea în astfel de 
împrejurări, că tu vei fi acela care ne va salva de la o moarte sigură şi 
îngrozitoare. 

Contele de Martigny îi săruta neîncetat mâinile şi faţa şi nu se mai 
putea sătura privind-o. 

— Nici eu nu te uitasem, scumpa mea Dolores, răspunse el cu 
seriozitate. Dar când viaţa m-a prins în gheare prea puternice, când 
soarta neîndurată m-a aruncat într-o adevărată prăpastie, n-am mai 
îndrăznit să-ţi scriu. N-am vrut să-ţi mai faci griji şi din pricina mea. 
Am preferat să mă crezi mort, decât să afli că îmi merge atât de rău 
între străini. Dar să nu mai vorbim despre aceste lucruri triste şi prin 
salvarea pe care v-am adus-o, nădăjduiesc să-mi fi ispăşit măcar o 
mică parte din greşelile mele. 

Dolores zâmbi printre lacrimi. 

— Ai ispăşit tot, dragul meu Axel, totul va fi dat uitării. 

Apoi, lipindu-se cu dragoste de pieptul lui, continuă: 

— Sunt atât de fericită că ne-am regăsit... 

— Şi dacă va vrea Dumnezeu, nu ne vom mai despărţi niciodată, 
răspunse contele de Martigny. 


În ziua aceea nu se mai filmă nimic, deoarece pentru scenele ce 
aveau să urmeze era nevoie de Rita Sonders6, care avea rolul 
principal. 

Ea îşi anunţase însă sosirea abia pentru a doua zi, aşa ca trebuia 
aşteptată. 

Pe când mister Breward şi regizorul Cornell o ocărau supăraţi, 
contele de Martigny şi Karin Rystrom erau foarte încântați, căci avură 
putinţa să stea cu cei salvaţi şi să-şi povestească întâmplările şi 
peripeţiile prin care trecuseră. 

Şi aveau doar atât de multe de povestit! 

Cum făcuse şi odinioară, la prima lor întâlnire, Karin Rystrom îi 
destăinui Feliciei toată durerea ei şi plângând amar, îi istorisi despre 
moartea lui Sven Alvesten. 

— Dacă în ziua aceea când am aflat ştirea grozavă nu l-aş fi întâlnit 
pe unchiul tău, care s-a purtat ca un frate cu mine, n-aş mai fi fost în 
stare să îndur şi această lovitură îngrozitoare 

Felicia rămase cu privirea pierdută în gol şi murmură: 

— E ciudat că tocmai în clipele când ai de îndurat cea mai mare 
durere, destinul îţi scoate în cale un om care te ajută şi te mângâie. În 
nenorocirea ta l-ai găsit pe unchiul Axel, iar eu m-am apropiat iar 
sufleteşte de mama, pe care, orbită, o părăsisem odinioară. 

Karin Rystrom scoase un suspin adânc şi îndurerat. 

— Ce fericită aş fi fost dacă aş fi avut şi eu pe mama lângă mine, 
dar ea nu m-a înţeles niciodată. 

Apoi îi povesti Feliciei despre întoarcerea ei în casa părintească şi 
încheie plângând: 

— Acum sunt părăsită de toată lumea, nu mai am cămin, nu mai 
am pe nimeni care să-mi fie aproape, căruia să-i fiu dragă... 

Felicia îşi strânse prietena la piept şi o mângâie: 

— Nu plânge, draga mea Karin; doar ne ai pe noi, îl ai pe unchiul 
Axel... nu eşti singură. 

— Dar am pierdut atât de mult, dragă Felicia, continuă Karin 
Rystrom plângând. Cu moartea lui Sven Alvesten a fost spulberat 
pentru totdeauna visul mea frumos de fericire. 

— Ne vom mângâia una pe alta, Karin dragă, căci şi eu am pierdut 
tot. Tu plângi pe un mort, care ţi-a păstrat credinţă până în ultima 
clipă a vieţii lui, de care ştii că te-a iubit atât de mult şi care nu te-a 
uitat niciodată. Eu însă... 

Felicia tăcu şi îşi ascunse faţa în mâini. 

Karin Rystrom o privi speriată. 

— Felicia... ce s-a întâmplat? 

Felicia se reculese, înălţă capul şi îşi şterse lacrimile. Se sili să 
zâmbească şi zise cu voce aproape stinsă: 

— E curată nebunie să mă mai gândesc la tot ce-a fost şi să-mi 
întristez singură inima. Dar când ai iubit pe cineva atât de mult, 
atunci durerea de a te şti uitată e prea mare. 

— Uitată?... Bob Wilkens te-a uitat? 

— S-a logodit cu alta, Karin. Am văzut într-o revistă fotografia lui 
şi a logodnicei sale. S-a mângâiat foarte repede cu gândul că sunt sora 
lui şi că o dragoste între noi nu e cu putinţă. Şi eu aş fi făcut tot ce mi- 
ar fi stat în putinţă să uit această dragoste, dacă n-aş fi avut îndoiala 
că Frank Wilkens, regele automobilelor, e adevăratul meu tată. Ştii că 
după întâlnirea mamei cu salvatorul meu, acel miner cu faţa brăzdată 

de cicatrice, această îndoială a crescut şi mai mult. Cum însă această 
taină n-a fost încă dezlegată, n-are niciun rost să mai vorbim despre 
aceste lucruri. Faptele rămân aceleaşi şi eu nu le pot schimba. Am 
vorbit despre asta, numai spre a-ţi da şi ţie o mângâiere. Suntem 
tovarăşe de suferință şi trebuie să ţinem cât mai mult una cu alta, 
dragă Karin. Ne vom mângâia reciproc şi vom putea îndura mai uşor 
durerea noastră. 

Se îmbrăţişară şi cu un sărut lung pecetluiră prietenia lor. 

Pe când cele două fete îşi destăinuiau astfel gândurile lor, contele 
de Martigny vorbea cu Dolores despre Karin şi Felicia. 

— Copila ta e tot atât de frumoasă ca şi tine, Dolores. Abia acum 
pot înţelege că un bărbat care te-a iubit odată, nu te mai poate uita. 

Dolores scoase un suspin adânc. 

— Şi cu toate acestea aş fi vrut mai bine să nu fim frumoase nici 
una, nici alta, căci de multe ori frumuseţea e un adevărat blestem. 
Dacă aş fi fost o fată ca toate celelalte, nici mai urâtă, nici mai 
frumoasă, atunci acel american nu m-ar fi luat în seamă, nu s-ar fi 
îndrăgostit de mine şi aş fi rămas în casa rudelor noastre, ca fată 
săracă şi neştiută de nimeni. Aş fi fost cruţată de viaţa grozavă pe care 
am fost nevoită s-o duc şi de toate chinurile prin care am trecut. 

— Numai cei aleşi au o viaţă neobişnuită, Dolores, răspunse contele 
de Martigny grav. Eu, de pildă, n-aş vrea să renunţ la toate suferinţele 
prin care am trecut, căci numai astfel am învăţat să preţuiesc fericirea. 
Nici tu n-ai fi fost acum atât de fericită cu Barnabe şi n-ai fi putut 
îndura niciodată pierderea averii tale aşa cum ai făcut, dacă n-ai fi 
avut viaţa pe care ai dus-o. Numai suferinţa te-a pregătit pentru toate 
încercările grele, dar şi pentru fericirea de care ai parte acum. 

Dolores îşi îndreptă privirea plină de dragoste nemărginită spre 
căpitanul Barnabe, care tocmai vorbea cu regizorul şi cu şeful 
expediției. 

Tăcu câteva clipe, apoi luă mâinile fratelui ei şi murmură: 

— Şi cu toate acestea mi-e teamă să nu pierd această fericire, dragă 
Axel. Pretutindeni văd fantome şi mi-e frică de umbrele trecutului, mi- 
e frică să nu-mi nimicească fericirea de care mă bucur acum. 

Contele de Martigny o privi speriat şi întrebă: 

— Pentru Dumnezeu, Dolores, cum, îţi vin astfel de gânduri? 

Dolores îi istorisi despre întâlnirea ei cu Frank Wilkens, regele 


— 59 — 


automobilelor, pe care îl crezuse tatăl Feliciei şi de îndoiala care luase 
naştere în sufletul ei de la întâlnirea cu Crestatul. 

Contele de Martigny n-o întrerupse cu niciun cuvânt, dar în aceeaşi 
clipă îşi aduse aminte de jurnalul pe care i-l încredinţase bătrâna 
Betty. Să-l dea oare surorii sale, pentru a o încredința de ticăloşia lui 
Frank Wilkens, regele automobilelor? 

Pe când frământa aceste gânduri în mintea lui, auzi iar vocea 
surorii sale, care continuă: 

— Pe cât de mult am dorit acum câteva săptămâni să pot dezvălui 
această taină spre a scăpă de îndoiala care mă chinuieşte, pe atât aş 
vrea acum ca tot trecutul să rămână înmormântat pentru totdeauna, 
să fie dat uitării, căci nu ştiu cum va putea îndura sărmana mea 
Felicia această lovitură, dacă presupunerile mele s-ar adeveri. Pentru 
dânsa n-ar mai putea exista fericirea, căci tatăl lui Bob a ştiut să pună 
totul la cale şi să-l însoare pe fiul său cu altă fată. Ar fi deci mai bine 
ca soarta să fie îndurătoare cu Felicia şi să n-o lase niciodată să afle 
adevărul, care pentru mine nu mai este de tăgăduit. Şi suferința mea 
ar fi prea mare, după ce timp de douăzeci de ani am fost victima unei 
înşelăciuni îngrozitoare. 

Aceste cuvinte care îi arătau neliniştea şi tulburarea sufletească a 
surorii sale, îl făcură pe contele de Martigny să nu spună nimic despre 
găsirea jurnalului. 

Îşi puse braţul pe după umerii ei şi o mângâie: 

— Nu te mai gândi la trecut, scumpa mea Dolores, ci priveşte cu 
încredere în viitor, bucură-te de fericirea ta. Copila ta te iubeşte, 
printr-o minune ai regăsit-o, ai un bărbat care te adoră şi de care poţi 
fi mândră. Nu te mai lăsa chinuită şi înspăimântată de fantomele 
trecutului. Şi mulţumeşte Cerului pentru tot ce ai putut salva dintr-o 
viaţă plină de dureri şi suferinţe. 

Pe când lacrimi mari se prelingeau pe obrajii ei, Dolores zise cu 
voce tristă: 

— Ai dreptate, dragul meu Axel; e o nebunie să mă mai gândesc la 
toate întâmplările din trecut, dar e greu să le uit aşa de repede după 
ce am purtat această povară timp de douăzeci de ani. Am crezut că în 
singurătatea mărilor polare voi putea uita tot, trecutul, că noi toţi 
vom găsi linişte şi pace, dar n-a fost cu putinţă, căci soarta ne-a supus 
la o nouă şi grea încercare. 

— V-a trimis însă şi ajutorul la timp, Dolores. 

— Nu ştiu ce vom mai face acum. Nu cred că Mihail va mai lua 
comanda unei baleniere. Dacă ar avea de îngrijit numai de existenţa 
lui, atunci ar face-o, dar cu mine şi cu Felicia nu se va mai expune 
unor asemenea primejdii. 

Contele îi curmă cu un gest vorba. 

— Lasă acum grijile şi gândurile acestea, Dolores. Cu timpul se va 
găsi o cale de scăpare şi din această situaţie grea. Deocamdată bucură- 
te şi fii mulţumită că aţi fost salvaţi cu toţii. Cine ştie dacă ziua de 
mâine nu ne va aduce o bucurie neaşteptată! 

Dolores zâmbi şi mângâie faţa fratelui ei. 

— Ai rămas acelaşi cum te-am cunoscut în copilărie, dragă Axel. Un 
adevărat Martigny. Nu pierzi niciodată speranţa şi te încrezi în noroc. 
Eşti un optimist fără pereche, care nu se lasă înfrânt niciodată. 

Contele de Martigny îşi înălță trupul, cu mândrie. 

— Mulţumesc Cerului că am rămas cel puţin cu această moştenire 
de la străbunii mei. Dacă în Algeria n-aş fi avut acest optimism şi 
această încredere în viitor, nu ne-am mai fi revăzut niciodată, dragă 
Dolores. 

— Numai de nu te-ai înşela de astă dată, bunul meu Axel, murmură 
Dolores. Ar fi atât de frumos, dacă am găsi în sfârşit calea spre 
fericire. Mihail merită o răsplată pentru tot ce a făcut pentru noi. 

— Şi tu meriţi să găseşti în sfârşit, pacea sufletească, să ai o viaţă 
fără griji şi să te bucuri de iubirea bărbatului, a copilei şi a fratelui 
tău. 

Ziua întreagă le trecu vorbind astfel despre viaţa lor şi despre 
întâmplările neobişnuite prin care trecuse fiecare din ei. 


232. Un plan nimerit 

Gaston de Moulinet şi contele Francois da Gerbeville locuiau în 
acelaşi hotel, ocupând un apartament foarte luxos. Pe când faţă de 
Ethel Drof şi de prietenii ei se arătau foarte amabili şi se purtau ca 
adevăraţi cavaleri, când erau singuri îşi dădeau pe faţă adevărata lor 
fire. După ce se despărţeau de Ethel Drof, cutreierau nopţi întregi 
localurile de petrecere şi se întorceau acasă abia spre revărsatul 
zorilor. Şi de data aceasta aveau în urma lor o noapte de chef, iar 

acum şedeau amândoi morocănoşi în camera lui Gaston de Moulinet. 

După ce Francois de Gerbeville bău cafeaua şi mâncă vreo câteva 
sandviciuri, îşi aprinse o ţigară, se uită câteva clipe la prietenul său 
Moulinet şi îi zise în sfârşit: 

— Mărturisesc că m-aş fi aşteptat să ajungem mai repede la ţinta 
noastră. 

— De aceeaşi părere sunt şi eu, dragul meu Francois, dar aceşti 
americani sunt mai presus de toate oameni de afaceri şi chibzuiesc 
bine lucrurile înainte de a învesti capital într-o afacere, dacă nu sunt 
absolut siguri de câştig. 

— În privinţa căsătoriei tale cu Ethel Drof mi-ai spus că e ca şi 
făcută. 

— Aşa am crezut şi eu când am primit invitaţia să vin la New-York, 
răspunse Gaston de Moulinet cu aprindere. Nu m-am aşteptat ca Ethel 
Drof să vrea o logodnă de lungă durată. 

— Nu se gândeşte defel că şederea la hotel costă zilnic o mulţime 
de parale? 

— Unei fete de milionar nici nu-i trece prin gând aşa ceva; afară de 
asta mă crede foarte bogat. Habar n-are că averea mea e pe sfârşite. 

— Cam tot aşa stau lucrurile şi cu mine. 

— N-avem deci altceva de făcut decât să aşteptăm şi să avem 
răbdare. 

Izbucnind într-un râs ironic, contele de Gerbeville continuă: 

— E uşor de zis, dragă Gaston. Să avem răbdare!... Să aşteptăm!... 
Aşteptarea îmi va fi cu putinţă numai dacă mă vei ajuta şi mai 
departe. 

Gaston de Moulinet încruntă sprâncene! 

— Ţi-am spus doar şi ieri că nu-ţi mai pot da nimic. 

— Atunci nu ştiu ce voi face. Mai am de cheltuială cel mult pentru 
câteva zile, răspunse contele de Gerbeville foarte calm. 

— Ai cheltuit iar toţi banii? 

— Buzunarele mele sunt cu desăvârşire goale. 

— Ai jucat ieri din nou? 

— Ştii bine că da. Am nădăjduit să-mi pot îndrepta situaţia la joc, 
dar dacă nu-mi dai tu ajutor, atunci nu-mi reuşesc trucurile. 

Gaston de Moulinet se ridică şi se plimbă de câteva ori prin odaie. 
Faţa lui se întunecase şi mai mult. 

— La New-York nu vreau să am nimic de-a face cu trucurile tale, 
Francois. $Şmecheriile cu cărţi măsluite ni le puteam permite 
altundeva, în staţiuni balneare mari, unde puteam apare sub nume 
false şi de unde ne puteam face nevăzuţi, când se încurcau treburile, 
dar aici ca logodnic al domnişoarei Ethel Drof, trebuie să fiu cu foarte 
mare băgare de seamă. N-aş vrea să primejduiesc această afacere mare 
şi sigură printr-o faptă nesocotită. 

— Toate sunt bune şi frumoase, dragă Gaston, dar cu vorbe nu-mi 
pot plăti datoriile şi nici să-mi continui viaţa pe care o duc. La 
plecarea noastră din Nisa, mi-ai dat cuvântul că în scurt timp se va 
sfârşi această viaţă ticăloasă. 

Iritat, Gaston de Moulinet îi răspunse răstit: 

— Vezi doar că fac tot ce-mi stă în putinţă spre a-mi ajunge scopul, 
Francois. Cu toate că Ethel Drof e din acele femei care lasă cu totul 
rece pe un bărbat şi mi-e foarte antipatică, nu mă despart o clipă de 
dânsa, fac pe trubadurul îndrăgostit şi mă străduiesc să o conving că 
mă căsătoresc cu dânsa numai din iubire. 

— Recunosc asta, Gaston, zise contele de Gerbeville înciudat, şi aici 
nu te invidiez pentru rolul pe care trebuie să-l joci, dar ar trebui să 
stărui ca nunta să se facă mai repede şi să poţi pune mâna pe zestre. 

Gaston de Moulinet dădu din umeri. 

— Încearcă tu să-ţi impui voinţa unei femei de teapa domnişoarei 
Ethel Drof!... Eu m-am străduit în zadar până acum. Şi-a pus în cap să 
mai aştepte cu nunta, aşa că eu nu pot face absolut nimic. 

Apoi se apropie de contele de Gerbeville; îi puse mâna pe umăr şi îi 
zise, ca să-l încurajeze: 

— Nu pierde speranţa, dragă Francois. Am fost noi de multe ori în 
situaţii mult mai neplăcute şi întotdeauna am găsit o cale de scăpare. 
Cred că vei reuşi şi în America să cucereşti inima unei femei 
frumoase, care îţi va da tot ce-ţi trebuie spre a putea duce o viaţă fără 
griji. În privinţa aceasta ai doar o experienţă foarte mare. Aminteşte -ţi 
numai de aventura ta cu nevasta directorului de bancă de la Londra! 

— Da, a fost o afacere minunată, dar şi foarte primejdioasă. 

— Vorbeşti prostii! În astfel de împrejurări femeile îşi sacrifică şi 
ultimul ban, decât să se facă de râs şi ar fi fost într-adevăr o ruşine 
pentru frumoasa Susi Halberstone, dacă s-ar fi aflat că are o legătură 
de dragoste cu un dansator de la „Excelsior”, căruia i-a scris scrisori 

de dragoste înfocate. 

Zâmbetul lui Gerbeville se accentuă şi faţa lui de păpuşă masculină 
căpătă o expresie urâtă şi ordinară. 

— Da, frumoasa Susi avea o teamă nebună că bărbatul ei va afla de 
această aventură a soţiei sale. 

— Ai putea să repeţi încercarea şi aici, dragă Francois, îl sfătui 
Gaston de Moulinet, luând loc lângă dânsul şi umplând un păhărel de 
coniac.. 

— Cu tot controlul sever de la vamă, Moulinet reuşise să strecoare 
în bagajele lui mai multe sticle cu coniac veritabil franțuzesc, 
neputând să trăiască fără alcool. 

Pe când ciocni cu contele de Gerbeville, Moulinet continuă: 

— Ai de pildă pe micuța Hariett Wilkens... 

Gerbeville făcu un gest de împotrivire. 

— Impresia mea e că ea nu face parte din femeile care scriu scrisori 
de dragoste altor bărbaţi. 

— Totuşi ai putea să încerci. 

Sunt încredinţat că îşi iubeşte bărbatul. 

— Fl însă n-o iubeşte, spuse Gaston de Moulinet şi îi povesti lui 
Gerbeville tot ce aflase de la Ethel Drof despre marea dragoste a lui 
Bob Wilkens pentru Felicia de Martigny şi cum se făcuse căsătoria cu 
Hariett Crosham. 

Francois de Gerbeville îl ascultă cu mare luare-aminte. 

— Se poate întâmpla prea bine, continuă Gaston de Moulinet cu 
însufleţire, ca frumuşica noastră să se încurce într-o aventură cu un alt 
bărbat, numai pentru a se răzbuna împotriva soţului ei. În ultimele 
zile ai făcut mari progrese în prietenia cu Hariett Wilkens şi ai toată 
şansele să devii tu acel alt bărbat. Îmi închipui că îţi va fi foarte uşor 
să-ţi ajungi ţinta. Îndată ce vei avea în mână câteva scrisori de-ale ei, 
vei avea şi putinţă să faci rost de bani într-un fel sau în altul. Sau ţi le 
va cumpăra însăşi Hariett Wilkens pe un preţ foarte mare spre a evita 
un scandal, sau ţi le va plăti Bob Wilkens foarte scump, pentru a avea 
în mână mijlocul de a putea divorța. 

Contele de Gerbeville chibzui câteva clipe: 

— Planul acesta nu e rău deloc, dragă Gaston, dar pentru 
înfăptuirea lui trebuie timp şi eu n-am timp. Cel puţin dacă m-ai ajuta 
să ies din încurcătura în care mă aflu. 

— Ţi-am spus că nu pot, Francois. 

Contele de Gerbeville îi aruncă o privire pătrunzătoare şi zise cu 
subînţeles: 

— Trebuie să faci rost de bani. 

Gaston de Moulinet sări agitat de pe scaun şi începu să se plimbe 
din nou prin odaie. 

— Trebuie să-ţi dai seama, Francois, că ar face o impresie cât se 
poate de proastă asupra bătrânului Drof, dacă aş încerca să împrumut 
bani de la dânsul. 

Contele de Gerbeville se uită ţintă la prietenul său. 

— Va face o impresie şi mai proastă, dacă aş povesti domnişoarei 
Ethel Drof sau tatălui ei oarecare amănunte asupra vieţii tale de până 
acum. Cred că i-ar interesa foarte mult să afle că la Paris eşti căsătorit 
cu o mică dansatoare... 

Înfuriat, Gaston de Moulinet îşi astupă urechile. 

— Iar începi cu lucrurile astea?!... Mi-ai făgăduit că nu vei spune 
nimic despre această căsătorie secretă... 

— Da, dar numai cu condiţia că vei avea grijă să-mi dai 
întotdeauna banii de care voi avea nevoie, spre a duce o viaţă plăcută. 

— Până acum am îndeplinit această condiţie, Francois, se apără 
Gaston de Moulinet. Dacă n-ai fi atât de uşuratic şi nu ţi-ai pierde toţi 
banii la cărţi, atunci nu te-ai afla iar în încurcături băneşti. 

Gerbeville făcu un gest înciudat. 

— Nu-mi mai face mustrări, căci prin ele nu îndrepţi situaţia în 
care mă aflu! N-ai încotro, trebuie să mă ajuţi!... Ca logodnic al 
domnişoarei Ethel Drof nu-ţi va fi greu să găseşti pe cineva la New- 
York de la care să poţi împrumuta o sumă mai mare de bani. Dacă n- 
am ce-mi trebuie în douăzeci şi patru de ore, mă voi vedea silit să mă 
duc la bătrânul Drof şi să-l lămuresc asupra persoanei tale. Sunt 
încredinţat că drept răsplată de a fi salvat pe fiica lui de la un mare 
scandal, se va declara cu plăcere de acord să-mi dea o sumă 
frumuşică. Mai cu seamă când va afla că fiica lui era în primejdie să se 
căsătorească cu un bărbat care mai are o nevastă la Paris. 

Gaston de Moulinet îşi încleştă pumnii şi îi ridică ameninţători spre 
Francois de Gerbeville. 

— Eşti un ticălos! 

Acesta dădu nepăsător din umeri. 


— Dacă n-aş fi un ticălos, fără îndoială că noi doi nu ne-am fi 
împrietenit aşa de bine. Dar să nu ne mai amărâm viaţa reciproc, 
dragă Gaston, şi mai bine vezi să faci rost de bani, ca să putem trăi în 
pace şi bună înţelegere ca şi până acum. Pentru a ne putea ajunge 
scopul pe care îl urmărim în America, este neapărat nevoie să scăpăm 
mai întâi din situaţia neplăcută în care ne aflăm. 

Gaston de Moulinet nu răspunse îndată, ci se duse la fereastră şi se 
uită în stradă cu privirea întunecată. 

Contele de Gerbeville îl urmări cu privirea, în timp ce fuma ţigară 
după ţigaretă. 

Era vădit enervat, căci în interval de douăzeci şi patru de ore avea 
de plătit o datorie de joc, care reprezenta o sumă destul de mare. 

Îi va face oare Moulinet rost de bani la timp? 

Câteva minute domni o tăcere apăsătoare. 

În sfârşit Moulinet se întoarse spre contele de Gerbeville şi îl 
întrebă: 

— Cât îţi trebuie? 

— O mie de dolari, fu răspunsul scurt. 

Eşti nebun?! 

— Pentru ginerele lui mister Drof, o sumă ca asta e un lucru de 
nimic. 

Gaston de Moulinet vru să izbucnească, dar se stăpâni şi zise cu un 
râs dispreţuitor: 

— Bine, îţi voi face rost de aceşti bani, căci sunt în puterea ta şi 
trebuie să mă supun, însă dorința mea sinceră este să mă scape iadul 
cât mai curând de tine. 

Apoi ieşi grăbit din odaie, fără să mai aştepte răspunsul contelui de 
Gerbeville. 

Faţa acestuia se lumină însă, căci ştia că va fi iar biruitor. 


233. În capcană 

Trecuseră trei zile de la vizita pe care o făcuse Crestatul lui Frank 
Wilkens, când primi în sfârşit de la acesta, ştirea aşteptată. 

Vărul său îi scria următoarele: 


„M-am pus în legătură cu notarul Faribauld cu care am şi tratat, aşa că 


mâine la şase searavom putea merge la dânsul spre a regla afacerea care 
ne interesează. Biroul notarului se află în strada Widwood No. 11. Te rog 
să fii punctual. 

Frank Wilkens.” 


Crestatul se duse la Roger Hallier şi îi arătă scrisoarea. 

Acesta o citi cu luare-aminte şi zise: 

— După cât se pare, Frank Wilkens nu mai vrea să facă nicio 
încercare ca să-şi salveze întreprinderea pentru dânsul. 

Crestatul nu se arătă atât de încrezător. 

— Poate va mai face greutăţi în ultimul moment în faţa notarului. 
Să nu fim prea siguri de pe acum. 

— Ce mai poate face? E legat de mâini şi de picioare. 

— Un om ca Frank Wilkens e întotdeauna primejdios şi de aceea e 
bine să lucrăm cu cea mai mare băgare de seamă. 

— Te voi însoţi la notar şi voi lua parte la tratative. 

Crestatul chibzui câteva clipe, apoi zise: 

— Nu, dragă Hallier, e mai bine să nu fii de faţă. Dacă vrei, mă poţi 
însoţi, dar va trebui să aştepţi afară până când voi isprăvi. 

— De ce? 

— Pentru că e bine să ştie cineva unde m-am dus. 

Roger Hallier îi aruncă o privire întrebătoare, căci nu înţelesese 
îndată ce voise să spună Crestatul cu aceste cuvinte. 

— Te temi să nu ţi se întâmple ceva în casa notarului? îl întrebă el. 

— După cum ţi-am spus, e bine să te păzeşti de Frank Wilkens. 

— Bine, atunci te voi aştepta afară în faţa casei notarului. 

A doua zi porniră devreme la drum şi ajunseră în strada Widwood 
cu mult înainte de ora şase seara. 

Era o zi posomorâtă şi începuse să se întunece. 

Strada Widwood e o stradă dosnică şi îngustă, aproape pustie şi 
numai din când în când se vedea câte un trecător — bărbat sau femeie 
— care se ducea grăbit spre casă. 

Pe când cei doi bărbaţi mergeau unul lângă altul de-a lungul străzii, 
Crestatul zise: 

— E ciudat că notarul Faribauld şi-a ales un cartier atât de pustiu 
pentru biroul lui. 

— Şi mie mi se pare curios acest lucru. 


— Poate s-a retras din afaceri şi se mai ocupă numai din când în 
când de ele, ca să nu rămână cu totul fără ocupaţie. 

— Şi asta se poate. 

Căutară casa cu numărul 11. 

Era o clădire veche şi aproape dărăpănată. Se părea să fi fost o vilă 
pe vremuri, clădită înainte de a fi fost croită strada Widwood. 

— „F. H. Faribauld, avocat şi notar” citi Roger Hallier pe o placă 
fixată în poartă. 

— Cred că am ajuns, zise Crestatul. 

— E şase? 

— Nu, mai lipsesc şapte minute. Vreau să fiu punctual, dar nu 
vreau să intru nici prea devreme. Hai să ne mai plimbăm puţin pe 
stradă. 

Se mai întoarseră o bucată pe drumul pe care veniseră, apoi se 
îndreptară iar spre casa cu pricina, pe care n-o slăbiră din ochi. 

— Voi intra când va fi şi Wilkens aici; cred că-l vom vedea venind, 
zise Crestatul şi amândoi se opriră în fața casei, pe partea cealaltă a 
străzii. 

Fra ora şase şi Frank Wilkens încă au venise. 

Cei doi bărbați mai aşteptară. 

Şase şi zece... şase şi un sfert şi Frank Wilkens tot nu venise. 

Crestatul fu cuprins de nelinişte. 

— Poate a venit înaintea noastră, a intrat în casă şi mă aşteaptă? 

— Şi asta se poate. 

— Atunci voi intra şi eu. 

Strânse mâna lui Roger Hallier şi îi zise: 

— La revedere. Cred că în cel mult un ceas voi isprăvi. Îmi pare rău 
că va trebui să aştepţi atât de mult. 

Roger Hallier îi curmă vorba. 

— Nici să nu mai vorbim de asta. Nu e nimic dacă voi aştepta. 

Apoi îl cercetă pe Crestat cu privirea şi zise: 

— De ce tocmai azi n-ai luat revolverul dumitale, pe care îl porţi de 
obicei la brâu?! 

— Nu voiam să fac impresia unui sălbatic. În munţii Australiei era 
altceva, acolo aveam nevoie în fiece clipă de revolver, dar aici cred că 
ne aflăm într-o ţară civilizată, între oameni paşnici. 

— Aşa s-ar părea. Când citim însă ziarele, vedem zilnic atacuri 

banditeşti, răpiri de copii, omoruri şi alte crime. 

Crestatul îşi înalță trupul puternic. 

— Nu mi-e frică nici când n-am arme la mine. 

— De altminteri sunt şi eu prin apropiere.. 

— Vasăzică peste vreun ceas ne vom revedea. 

Crestatul mai strânse încă o dată mâna lui Roger Hallier, apoi se 
îndreptă spre intrarea casei şi sună. După câteva clipe uşa fu deschisă 
pe dinăuntru şi după ce Crestatul intră, fu închisă îndată în urma lui. 

Roger Hallier îl urmărise cu privirea şi aşteptă la poartă până când 
Crestatul dispăru în casă. Apoi trecu pe partea cealaltă a străzii unde 
începu să se plimbe în sus şi în jos. 

După scurt timp noaptea se lăsă şi felinarele fură aprinse. Erau 
foarte puţine pe strada Widwood şi ardeau slab, aşa că strada fu prea 
puţin luminată. 

Roger Hallier se uita neîncetat spre casa notarului, când observă 
ceva ce îi dădu de bănuit. Nicio fereastră nu era luminată şi casa 
părea pustie şi părăsită. Doar notarul nu putea să stea cu clienţii lui şi 
să scrie actul în întuneric! 

Ciudat... foarte ciudat! 

Poate că biroul era într-una din odăile din spatele casei! 

Dar Roger Hallier nu-şi mai bătu mult capul cu această întrebare şi 
îşi continuă plimbarea în faţa casei, gândindu-se la clipele prin care 
trecea acum Frank Wilkens. Când va părăsi această casă, fabrica nu va 
mai fi a lui, va fi un om sărac mai sărac decât cel mai umil lucrător al 
lui, căci nu mai avea nici puterea de a-şi câştiga pâinea de toate zilele 
prin munca braţelor sale. 

La gândul acesta Roger Hallier fu cuprins de un simţământ de 
satisfacţie şi triumf. 

Venise ceasul în care Frank Wilkens îşi primea pedeapsa pentru tot 
răul pe care îl făcuse mamei lui Roger Hallier. 

Ceea ce i se întâmpla lui Frank Wilkens, nu era decât dreptate. 

Adâncit în astfel de gânduri, Roger Hallier nici nu-şi dădu seama 
cât de repede trecuse timpul şi numai când auzi bătaia unui ceasornic 
deveni atent. 

În curând trebuia să iasă prietenul lui din casa notarului. 

Dar trecu încă un ceas şi Crestatul tot nu venea. 

Pesemne că Frank Wilkens mai făcea greutăţi. Mai încerca să pună 

piedici, care trebuiau înfrânte şi de aceea afacerea dura atât de mult. 

Roger Hallier îşi reluă plimbarea, dar de astă dată începu să 
numere sferturile pe care le bătea ceasul. 

Ora nouă! 

Roger Hallier începu să se neliniştească. Întrevederea şi semnarea 
actului nu putea să dureze atât de mult. 

Se apropie de casă, se opri în faţa porţii şi chibzui: Să mai aştepte 
sau să sune şi să întrebe de prietenul său? 

Nu se hotărî îndată să facă aceasta, căci se înțelesese cu Crestatul să 
nu fie de faţă la întrevedere, dar în cele din urmă neliniştea lui crescu 
atât de mult, încât tot sună. 

Roger Hallier apăsă lung pe butonul soneriei şi auzi sunetul strident 
al clopoţelului, dar atât de tare încât părea să răsune într-o încăpere, 
pustie. 

Aşteptă să i se deschidă — în casă nu se făcu însă nicio mişcare. 

După câteva minute sună a doua oară, de astă dată şi mai lung, dar 
nici acum nu i se deschise uşa. 

Ce însemna oare această tăcere? Nu se poate să nu fie cineva în 
casă!... Roger începu să bată cu pumnii în uşă şi loviturile răsunară a 
gol. 

Nu era lucru curat!... Când sunase Crestatul, i se deschisese îndată 
uşa. Chiar dacă n-ar fi fost nimeni altul în casă, trebuia cel puţin să se 
afle acolo prietenul lui. Dacă ar fi plecat, l-ar fi văzut. 

În sufletul lui Roger Hallier încolţi o bănuială grozavă. 

Nu cumva Crestatul fusese atras într-o cursă? 

Chibzui câteva clipe, apoi izbi uşa cu putere. 

Voia s-o spargă, să între cu forţa în casă. 

De la prima lovitură îşi dădu seama că lemnul era aproape putred şi 
broasca slabă. 

Roger se dădu un pas înapoi să-şi ia avânt, apoi se năpusti iar 
asupra uşii, de două... de trei ori şi în sfârşit la a patra lovitură uşa se 
deschise. 

Tânărul lucrător intră şi se văzu înconjurat de un întuneric adânc. 

— Ce, nu e nimeni aici? strigă el cu glas tunător, dar nicio mişcare 
nu se făcu în casă şi numai ecoul îi răspunse. 

Aprinse un chibrit şi înaintă. La dreapta lui zări o uşă pe care o 
deschise, dar odaia în care intră era goală. Nu era nicio mobilă, 


tapetele atârnau zdrenţuite pe pereţi şi aerul mirosea a mucegai. 
Bănuiala lui deveni siguranţă. 

Scrisoarea lui Frank Wilkens prin care îl înştiinţa pe Crestat că 
întrevederea şi semnarea actului de renunțare se va face în casa 
aceasta, nu fusese decât o cursă, în care prietenul său căzuse fără să-şi 
dea seama. 

Roger Hallier merse mai departe, străbătu mai multe camere, toate 
erau însă în aceeaşi stare ca şi cea dintâi pe care o văzuse: nemobilate, 
murdare, pline de praf şi duşumelele în mare parte putrezite. 

În sfârşit ajunse şi la ieşirea din dosul casei, care dădea în grădină. 
În spatele acesteia era strada Fenimore unde se clădiseră numai câteva 
case răzlețe. 

Crestatul nu se mai afla în casă. Prin ieşirea din față nu plecase, 
căci l-ar fi văzut. Deci pe aici părăsise casa şi fără îndoială că nu de 
bună voie. 

Tăbliţa cu numele notarului, fixată la poartă, fusese pusă pesemne 
numai spre a-l atrage pe Crestat şi poate că în tot New-York-ul nici nu 
exista un notar cu numele de Faribauld. 

Nu mai încăpea nicio îndoială că Crestatul fusese răpit. 

Dar unde îl duseseră oare?... 

Ce greşeală făcuse Crestatul că nu-şi luase revolverul!... Dacă l-ar fi 
avut la dânsul, nu i s-ar fi putut întâmpla nimic. 

Toate aceste gânduri nu mai aveau acum niciun rost. Trebuia făcut 
ceva spre a salva pe Crestat! 

Roger Hallier părăsi casa şi ieşi în strada Widwood. 

În clipa aceea tocmai trecea un om pe acolo, care se opri în loc, îl 
privi uimit şi îi întrebă: 

— Ce-ai căutat în cocioaba aceea? 

Roger Hallier nu-i răspunse la întrebare, ci la rândul lui se informă: 

— Cunoşti pe locuitorii din strada aceasta? 

— Cum să nu, doar locuiesc aici. 

— Atunci trebuie să ştii a cui e şi casa asta? 

— E a primăriei. A cumpărat-o ca s-o dărâme, fiind prea veche şi 
dărăpănată. 

— E demult nelocuită? 

— Stă goală de vreo zece ani. Pe vremuri a locuit în ea avocatul 
Faribauld, dar a murit de vreo zece ani şi moştenitorii nu s-au mai 

ocupat de casă. Au lăsat-o în părăsire, apoi au vândut-o primăriei. 

Abia acum Roger Hallier înţelese situaţia. 

Dar ce putea să facă? 

Omul se uită iar la el şi îl întrebă din nou ce căutase acolo. 

— Am căutat pe un prieten care a intrat în aşa asta şi n-a mai ieşit. 

Omul avu un zâmbet neîncrezător. 

— Ceea ce-mi spui dumneata trebuie să fie o poveste. Unde să fi 
dispărut prietenul dumitale? 

— Mi-e teamă să nu se fi făptuit o crimă împotriva lui. 

Îi povesti cum Crestatul fusese chemat în casa aceasta şi îl lămuri 
de ce bănuiala lui părea îndreptăţită. 

Omul îl ascultă cu luare-aminte, faţa lui deveni gravă şi gânditoare, 
apoi zise: 

— Şi mie mi-a bătut la ochi când am zărit azi iar firma la poartă. 
Afară de asta, pe la cinci după-amiază a venit o maşină din care au 
coborât trei domni şi au intrat în casă. Am crezut că sunt de la 
primărie. Cu puţin înainte de ora şase, am ieşit iar după târguieli. 
Casele de aici au grădini în spate care se mărginesc cu strada 
Fenimore. Când am ieşit prin poarta din dos, am văzut că în faţa 
acestei case, dar în strada Fenimore, aştepta aceeaşi maşină pe care o 
zărisem în strada Widwood. Cartierul acesta e cam primejdios, căci 
vin tot felul de indivizi suspecți pe aici şi se poate ca prietenul 
dumitale să fi fost răpit de cineva care avea interes să-l facă să 
dispară. Ar trebui să înştiinţezi poliţia fără întârziere. 

— Aşa am să şi fac. 

— Ai căutat prin toate încăperile casei? Poate prietenul dumitale a 
fost ucis? Omoruri se întâmplă zilnic pe aici. 

— Am căutat prin toate odăile. 

— O să facă şi poliţia cercetări. 

— Mă duc repede s-o anunţ. Îţi mulţumesc pentru informaţiile pe 
care mi le-ai dat. 

Roger Hallier plecă grăbit spre oraş, dar pe drum chibzui dacă n-ar 
fi mai bine să ia alte măsuri, decât să înştiinţeze poliţia. 

În orice caz trebuia să mai spună cuiva despre această întâmplare 
nenorocită. 

Dar cui să se adreseze? 

Deodată îşi aduse aminte de Bob Wilkens. Era singurul om care 

putea să-i dea un sfat bun şi să-l ajute. Poate nu plecase încă? Se 


hotărî să se ducă la dânsul fără întârziere. 


234. Un joc primejdios 

După întrevederea cu Bob, preşedintele Crosham se duse 
deznădăjduit în grădină, undea Hariett aştepta rezultatul. 

De departe tânăra femeie îşi dădu seama că convorbirea nu fusese 
după placul preşedintelui Crosham. 

Ea luă îndată braţul tatălui ei, îl trase spre un pavilion şi zise: 

— Aici vom fi netulburaţi şi îmi vei putea spune tot fără să ne audă 
cineva. 

Preşedintele Crosham se lăsă istovit pe o bancă şi îşi sprijini capul 
în mâini. 

După o tăcere de câteva clipe, Hariett îl întrebă: 

— N-ai ajuns la niciun rezultat mulţumitor? 

Preşedintele Crosham clătină capul şi răspunse: 

— Bob vrea să-şi caute fericirea în altă parte. 

— Cu alte cuvinte, vrea să plece la New-York? 

— Da... 

— Nu i-ai spus că nu mă voi învoi niciodată cu plecarea lui? 

— Ba i-am spus, dar nimic nu-l poate opri. 

Apoi continuă mustrător: 

— N-ar fi trebuit să mergi atât de departe cu încăpăţânarea ta, 
dragă Hariett. 

— Ti-ar fi fost mai plăcut dacă m-aş fi agăţat de el, dacă i-aş fi 
cerşit dragostea? 

Preşedintele Crosham făcu un gest obosit şi Hariett continuă: 

— N-am nevoie să cer de pomană, să mi se dea ceva din milă, tată. 
Eu vreau tot... sau nimic! 

Tatăl ei clătină trist capul. 

— Nu mai spune vorbe de astea mari, căci n-au niciun rost. Ar fi 
mai bine dacă am avea pace şi bună înţelegere în casă. 

— De ce nu te-ai informat mai de aproape despre Bob Wilkens, 
atunci când venea zilnic în casa noastră? îl întrebă Hariett, iritată. 
Dacă aş fi bănuit că a avut în viaţa lui o aventură de dragoste atât de 
romantică, n-aş fi devenit niciodată soţia lui. Dar să nu creadă că îmi 


voi face multă vreme sânge rău din pricina lui. Am să-i plătesc cu vârf 
şi îndesat tot ce mi-a făcut şi dezamăgirea pe care mi-a pricinuit-o. 

— Vrei să te răzbuni, făcându-te de râs cu contele acela francez? o 
întrerupse preşedintele Crosham cu mustrare. Bagă bine de seamă, 
Hariett... e un joc foarte primejdios. Dacă nu l-ai fi şi început, poate 
aş fi reuşit să mai împac lucrurile, dar pe când vorbeam cu Bob, el te- 
a văzut prin fereastră cu acel conte, plimbându-te la braţul lui, lipită 
strâns de el şi atunci Bob a rămas neînduplecat. 

Hariett dădu din umeri cu un aer de nepăsare. 

— Va trebui să se deprindă cu gândul că toată fapta îşi are răsplată. 

— E îngrozitor!... De ce eşti atât de încăpăţânată?... Nici nu 
îndrăznesc să mă duc acasă şi să povestesc mamei tale tot ce s-a 
întâmplat între voi; va fi disperată, căci a sperat că prin intervenţia 
mea totul se va linişti şi vă veţi împăca. 

Hariett nu răspunse, ci rămase cu privirea aţintită în gol. 

Cu toată încăpăţânarea ei aparentă, sufletul îi era îndurerat. 

Ar fi vrut să plângă, să se arunce în braţele tatălui ei, să-l roage să-i 
salveze fericirea, să-l înduplece pe Bob. 

Doar toată fericirea ei era numai Bob! 

Îl iubea... îl iubea acum mai mult ca oricând, de când ştia că nu 
mai era al ei! 

Numai din pricina acestei iubiri era atât de geloasă. Nu voia cu 
niciun preţ să-l lasă altei femei! 

Dar mândria ei o oprea să-şi mărturisească dragostea. 

Îşi înăbuşi sentimentele care clocoteau în sufletul ei şi după o 
tăcere scurtă, zise cu hotărâre preşedintelui Crosham: 

—  Îngrijeşte ca Bob să nu poată pleca, ia toate măsurile spre a-l 
opri şi dacă vom locui mai departe sub acelaşi acoperământ, atunci 
toate bârfelile vor înceta şi lumea nu va mai avea ce vorbi. 

Preşedintele Crosham scoase un suspin adânc. 

— Nu cred să-l mai pot împiedeca pe Bob să plece, dragă Hariett. 
El nu e dintre acei oameni care primesc ordine. Ca şi tatăl său, are o 
voinţă de fier şi n-am deloc chef să mai vorbesc o dată cu dânsul. 
Poate e şi mai bine să-l lăsăm să facă aşa cum vrea. 

Hariett se uită înspăimântată la tatăl ei. 

— Aşadar nu vrei să faci nimic pentru a-l opri? 

Preşedintele Crosham zâmbi plictisit. 

— Dacă tu nu eşti în stare să-l ţii, cum vrei să reuşesc eu? 

— Ameninţă-l că vei retrage creditul pe care l-ai acordat uzinelor 
Wilkens. 

— Asta n-ar folosi la nimic, căci după ce s-a certat din nou cu tatăl 
său, prea puţin îi pasă de soarta uzinelor Wilkens. 

Pe când vorbeau astfel, se ivi în apropierea pavilionului bătrânul 
servitor John, care fusese de zeci de ani în serviciul familiei Crosham 
şi pe care preşedintele îl dăduse fiicei sale după nuntă. John fusese 
însărcinat de Crosham să-l supravegheze pe Bob în toate mişcările lui, 
aşa că îi făcu semn să se apropie şi îl întrebă: 

— Ai aflat ceva nou? 

Bătrânul John dădu din cap şi răspunse: 

— Mister Wilkens îşi face bagajele. Vrea să plece poimâine. 

— În Franţa? 

— Da; şi-a rezervat o cabină pe vaporul „Providence”. Chiar 
adineauri a fost chemat la telefon de către agenţia de vapoare. 

Hariett îşi muşcă buzele. 

Acum nu mai încăpea nicio îndoială că Bob pleca pentru a o întâlni 
pe cealaltă. Aşadar, o părăsea! 

Inima i se încleştă de durere. 

Orice speranţă de a mai ajunge la o împăcare, se spulberase. 

Făcuse oare o greşeală că mersese prea departe în încăpăţânarea ei, 
în loc să fi încercat că ajungă la o înţelegere cu Bob? 

Gândurile se învălmăşiră vijelioase în mintea ei. 

Dar cu toată tulburarea, ascultă mai departe cu luare-aminte ce 
spunea bătrânul John tatălui ei: 

— Sunt încredinţat că mister Wilkens pleacă aşa la întâmplare în 
Franţa, căci telegrama pe care a trimis-o contesei Felicia de Martigny, 
a venit înapoi nedesfăcută. Persoana căreia a fost adresată a plecat 
fără a-şi lăsa adresa şi nimeni nu ştie unde se află. 

Hariett deveni atentă şi se uită întrebătoare la tatăl ei. 

Timp de câteva secunde preşedintele Crosham nu spuse nimic şi 
chibzui. 

Apoi dădu un bacşiş bătrânului servitor, şi zise: 

— Mulţumesc, John. Ai făcut treabă bună. Deschide şi mai departe 
ochii şi spune-mi tot ce vei mai afla. 

După, aceste cuvinte de laudă îi spuse servitorului să plece, voind 

să rămână singur, cu Hariett. 

Îndată după plecarea lui John, tânăra femeie îl întrebă pe 
preşedintele Crosham: 

— Şi acum ce vrei să faci, tată? 

— Nimic. 

Hariett îl privi nedumerită. 

— Cum nimic?... 

— Neavând o ţintă hotărâtă, ci umblând după fantome, cred că în 
curând îşi va vâri minţile în cap. 

— Şi vrei ca eu să mă mulţumesc cu faptul că mă va lăsa singură? 

— Cel mai nimerit lucru vă fi să nu-i facem greutăţi, să nu-i punem 
nicio piedică. 

— Dar ce va spune lumea? 

— Vom spune tuturor că Bob a fost nevoit să plece în Franţa pentru 
o afacere de mare însemnătate. Lucrul de căpetenie este ca tu să faci 
astfel încât toţi să creadă că eşti foarte fericită în căsnicia ta. 

— Nu sunt eu femeia care să facă pe disperata, să se arate 
nenorocită că soţul a lăsat-o singură în luna de miere. 

— Nici nu e nevoie să exagerezi, dar te sfătuiesc să nu te arăţi prea 
prietenoasă cu acel conte francez şi să te fereşti de tot ce ar putea da 
prilej la clevetiri. 

Sfatul fu zadarnic, căci în seara aceea fu invitată la Ethel Drof şi, 
când se întâlni cu contele de Gerbeville, uită cu totul de cuvintele 
tatălui ei. 

Pe lângă toate se mai adăuga faptul că se simţea adânc jignită în 
mândria ei, aşa că încăpăţânarea îi deveni şi mai mare decât în zilele 
din urmă. 

Faptul acesta o făcu să asculte cu plăcere vorbele linguşitoare ale 
contelui de Gerbeville şi acesta era un adevărat maestru în linguşiri şi 
complimente frumoase. Iar ochii lui negri şi plini de foc îi spuneau şi 
mai mult tinerei femei, decât chiar cele mai înflăcărate cuvinte. 

De câte ori avea prilejul, contele îi lăuda frumuseţea, farmecul 
tineresc şi graţia neasemuită şi inima tinerei femei începu să bată cu 
putere la auzul cuvintelor lui, spuse cu un glas dulce şi dezmierdător. 

Bob nici nu mai voia să ştie de dânsa, o dăduse cu totul la o parte 
de când aflase că Felicia de Martigny trăieşte. 

În schimb francezul acesta fermecător n-avea ochi decât pentru ea. 


Nu se uita la niciuna din celelalte femei, cu niciuna nu dansa, 
niciuneia nu-i dădea flori, toate atenţiile lui erau numai pentru dânsa. 

Chiar în ziua aceea contele se strădui mai mult ca oricând să-i intre 
în graţii. Nu se despărţi o clipă de ea şi de câte ori se ivea prilejul, se 
uita lung în ochii ei, cu o expresia de cea mai sinceră şi adâncă 
admirare. 

Deşi Hariett se gândea numai la Bob, îl iubea numai pe dânsul şi ar 
fi dorit din tot sufletul să fie el în locul contelui de Gerbeville, totuşi 
omagiile acestuia o măguliră, ea răspunse la privirile lui pline de foc 
şi îi îngădui chiar să-i sărute mâna, de nenumărate ori. În acelaşi 
timp, se gândea: Bob îşi merită soarta. Dacă nu ştie să-şi păzească 
nevasta, nu-i de mirare că altul încearcă să i-o fure. 

Contele Francois de Gerbeville era încântat, văzând că linguşirile 
lui nu rămân fără efect. 

Fiind deprins să ia cu asalt inimile femeilor, în pauza între două 
dansuri, pe când era singur cu Hariett în grădina de iarnă, o întrebă: 

— E adevărat că vei rămâne singură pentru câtva timp, doamnă 
Wilkens? 

Hariett îl privi uimită. 

— De unde ştii, dragă conte? 

Uitându-se ţintă în ochii ei, contele de Gerbeville continuă cu 
aprindere: 

— Am fost azi la un birou de vapoare să mă informez asupra unei 
călătorii în interiorul ţării şi acolo am aflat din întâmplare că s-a 
rezervat o cabină pentru mister Wilkens pe vaporul „Providence”. 
Deoarece bătrânul mister Wilkens e bolnav, nu cred să fie vorba de el, 
ci de Bob Wilkens. 

— Ai dreptate, domnule conte, bărbatul meu pleacă în Franţa. 

— Dumneata nu pleci cu dânsul? 

— Nu, rămân acasă. 

O sclipire se ivi în ochii contelui de Gerbeville, care se uită iar lung 
la Hariett. 

— Vasăzică pentru câtva timp vei rămâne singură? 

— Sper că nu voi fi chiar singură de tot, răspunse Hariett cu înţeles. 

— Sunt încredinţat de asta, făcu Gerbeville cu înfocare. În orice caz 
va fi o plăcere pentru mine şi mă voi strădui din răsputeri ca timpul să 
pară cât mai plăcut. Vom putea face plimbări cu automobilul, excursii 

cu barca cu motor, vom juca tenis... 

Hariett făcu un gest de împotrivire. 

— Taci... taci, domnule conte!... Nu face prea multe planuri. 

— De ce?... Nu ţi-ar face plăcere să te distrezi? 

— Ba mi-ar face multă plăcere, dar ce va spune lumea când mă va 
vedea mereu cu dumneata? 

Contele zâmbi cu un aer plin de superioritate. 

— Doar eşti o femeie modernă şi nu te vei sinchisi de gura lumii. 
Lumea vorbeşte şi aşa despre toţi şi despre toate, aşa că ar fi păcat să 
renunţi la cele mai frumoase plăceri ale vieţii numai de dragul ei. 

În clipa aceea Ethel Drof se apropie de cei doi tineri. 

Auzise ultimele cuvinte ale contelui şi bătu încântată din palme. 

— Bravo, dragă conte, ai dreptate; e o prostie să te sinchiseşti de 
părerile altora. Numai o dată suntem tineri, avem numai o singură 
viaţă, aşa că deviza noastră trebuie să fie: Să ne trăim viaţa, să-i 
gustăm toate plăcerile, să golim până la fund cupa bucuriilor. 

Ethel Drof luă loc lângă Hariett, îşi trecu mâna pe sub braţul ei şi 
ascultă şi ea la planurile pe care le desfăşura contele de Gerbeville. Cu 
prilejul acesta află despre apropiata călătoriei lui Bob şi cum contele 
de Gerbeville fu chemat la o parte de către Gaston de Moulinet, se 
folosi de prilej spre a aţâţa şi mai mult pe Hariett, spunându-i: 

— Draga mea, mie nici prin gând nu mi-ar trece să mă închid în 
casă. În lipsa lui aş petrece cât aş putea mai mult, m-aş distra cât mai 
frumos. În niciun caz nu i-aş arăta că îmi pare rău de plecarea lui; 
dimpotrivă, sunt încredinţată că noi femeile atragem cu atât mai mult 
pe un bărbat, cu cât îl lăsăm mai liber. De altminteri socotesc că o 
astfel de despărţire trecătoare e foarte bună, mai ales în cazul 
dumitale, dragă Hariett. Poate în felul acesta îi vei recâştiga 
dragostea. 

Hariett avu un zâmbet amar şi se gândi: „Cum îl voi putea 
recâştiga, dacă nici n-a fost al meu?”. 

— Se feri însă să destăinuiască domnişoarei Ethel Drof acest gând, 
spre a nu-i arăta cât de îndurerat îi era sufletul. 

Instinctiv, bănuia că prietenia ei nu era sinceră. 

Acest fapt o îndemnă şi mai mult să joace mai departe rolul unei 
femei nepăsătoare. 

Când Francois de Gerbeville veni iar s-o invite la dans, Hariett se 

lipi de pieptul lui, ascultă zâmbind complimentele pe care nu mai 
înceta să i le facă şi când, în sfârşit, o rugă să vină a doua zi cu dânsul 
la curse, ea se învoi. 

Voia să se ameţească!... 

Voia să meargă în lume, să fie mereu între oameni, să râdă, să 
glumească şi să nu se mai gândească nicio clipă că toate visurile ei de 
fericire fuseseră spulberate. 

Acesta mai era singurul ei gând şi totuşi ar fi vrut să fugă din 
mijlocul acelora printre care se afla, să alerge la Bob şi să-l roage să 
rămână la dânsa, să nu plece! 

Nici nu-şi putea închipui cum va trăi fără el, fără să-l vadă. 

Dar cu toate acestea va fi nevoită să se resemneze! 

Îşi dădea seama că n-avea nicio putere să-l reţină pe Bob. 

Viitorul îi apărea întunecat şi ameninţător. 

Un singur lucru mai era care putea s-o facă să uite toate 
suferindele: jocul primejdios cu contele de Gerbeville! 

Dacă Bob pleacă să-şi caute în Europa iubita, atunci ea se va ameţi 
prin flirtul cu contele de Gerbeville. 

Se simţi cuprinsă de o adevărată beţie şi făgădui lucruri de care 
inima ei nu ştia nimic. 

Râdea pe când sufletul ei plângea. Contele Francois de Gerbeville 
triumfa însă. 

Îi va fi uşor să ia cu asalt inima acestei femeiuşti nebune. 

Hariett nici nu bănuia însă în ce cursă primejdioasă o atrăgea 
francezul. 


235. Raze de soare 


Dispoziţia lui mister Breward deveni din ce în ce mai rea. 

Cu cât vremea era mai frumoasă, cu atât mai întunecată fu privirea 
lui Breward, cu atât mai amenințătoare fruntea lui încruntată. 

Şi a doua zi aşteptase zadarnic sosirea, domnişoarei Rita Söndersö. 

„Steaua” nici nu mai găsi de cuviinţă să răspundă la telegramele 
urgente ale lui mister Breward. 

Acesta alerga ca un nebun prin tabără, ocăra şi blestema, aşa că 
fiecare căuta să-l ocolească, se ferea să dea ochi cu el. 

Se filmară câteva scene fără însemnătate, numai spre a da de lucru 

personalului. 

Astfel trecură trei zile de aşteptare zadarnică. 

Între timp Felicia şi Dolores se întremaseră bine şi repede. Bucuria 
şi fericirea de a fi fost salvate, de a-i vedea pe toţi în siguranță, le 
făcea şi mai frumoase, aşa că mister Breward şi regizorul Cornell le 
priveau de multe ori cu admirare. 

Când se rulă de probă filmul cu scenă salvării, amândoi rămaseră 
entuziasmați. 

— Fata ăsta e născută pentru a deveni o „stea” a filmului, zise 
regizorul Cornell încântat. 

Breward dădu din cap în semn de încuviinţare şi exclamă: 

— Pe contesa de Martigny ne-a trimis-o Cerul. 

— Şi eu sunt de aceeaşi părere, mister Breward. Cu toate că această 
micuță franţuzoaică n-a jucat încă niciodată într-un film, totuşi aş face 
încercare s-o dau drept o stea nouă a societăţii noastre. 

— Ai fi deci de părere să-i încredințăm rolul pe care ar fi trebuit să- 
] joace domnişoara Sânders6? 

— Dacă aş avea eu singur răspunderea, aş face-o fără să stau mult 
pe gânduri, răspunse regizorul Cornell cu însufleţire. Priveşte numai 
fotografia aceasta, continuă el, arătând o poză mare a Feliciei. Ce 
expresie plină de suflet pe faţa acestei contese drăgălaşe! Sunt 
încredințat că vom obţine rezultate şi mai bune, când contesa de 
Martigny îşi va da puţină osteneală. 

Mister Breward îl ascultă cu luare-aminte şi după ce chibzui câtva 
timp, zise cu un zâmbet răutăcios: 

— Aş avea o satisfacţie nespus de mare, dacă aş putea telegrafia 
domnişoarei Sonders că am găsit o înlocuitoare pentru ea. 

Regizorul dădu din cap. 

— Şi eu m-aş bucura foarte mult, dacă am putea arăta acestei 
duduițe că nu mai avem nevoie de dumneaei. De ani de zile ne 
plictiseşte cu toanele şi mofturile ei, niciodată nu ne putem bizui pe 
ea şi mereu ne strică toate socotelile şi aranjamentele... 

— Cu toate acestea e o artistă neîntrecută, îl întrerupse mister 
Breward. Când vrea să-şi joace bine rolul, atunci ies filme de calitate 
superioară şi marele public e încântat de dânsa. 

— Dacă vom lansa o nouă „stea” cu reclama cuvenită, va cuceri şi 
aceasta repede publicul, răspunse regizorul Cornell. Până acum am 

făcut încercări numai cu artişti şi artiste care au mai repurtat succese. 
De ce să nu facem o încercare cu una nouă şi necunoscută? 
Fotografiile acestea sunt o bună dovadă că tânăra contesă de Martigny 
e foarte fotogenică şi că e de o frumuseţe răpitoare! 

— Ar trebui să facem o dată o zi întreagă filmări de probă şi anume 
scene din filmul nostru, dragă Cornell. 

— Foarte bine. Voi vorbi chiar îndată cu tânăra contesă. 

Unul din oamenii de serviciu se apropie de mister Breward, şi-i 
întinse o telegramă spunând: 

— A sosit chiar acum, mister Breward. 

Luând telegrama în primire, acesta se uită lung la regizor şi zise: 

— Acum după ce suntem pe cale s-o înlocuim, fără îndoială că Rita 
Sonders ne comunică sosirea ei. 

Deschise telegrama, o citi, apoi o întinse regizorului. 

— M-am înşelat, nu vine. 

— Ei vezi?... Vasăzică putem să stăm de vorbă cu contesa de 
Martigny. 

Cornell citi şi el telegrama prin care Rita Söndersö înştiințta că în 
urma sfatului doctorului va fi nevoită să se mai odihnească vreo opt 
sau zece zile, până când va putea juca iar. 

Regizorul zâmbi la citirea telegramei şi mormăi: 

— Mi se pare că Rita Söndersö vrea să ne lase în drum. 

— Impresia aceasta o am şi eu, dragă Cornell. Poate crede că clima 
va fi prea rece pentru ea aici. 

— Sau-poate că bogatul Morwart, adoratorul ei n-are chef să vină 
încoace. 

— Acesta trebuie să fie adevăratul motiv al neîncetatelor amânări. 

— Să-i arătăm că nu mai avem chef să răbdăm toate toanele ei. 

— Bine, atunci să facem chiar azi o încercare cu mica Martigny. 

După această convorbire hotărâtoare, cei doi domni ieşiră din cort 
şi o zăriră pe Felicia de Martigny şezând pe un scaun şi ţinând în braţe 
pe Kid, care se ataşase foarte mult de dânsa. 

Fără să-şi dea seama, oferea o privelişte încântătoare, aşa că 
Breward şi regizorul Cornell se entuziasmară şi mai mult pentru 
planul pe care îl puseseră la cale. 

Cornell se apropie de Felicia şi o salută politicos. 

Tânăra fată se sperie când zări pe cei doi domni apropiindu-se de 

ea. Aflase de la Karin Rystrâm şi de la unchiul ei Axel, că de câteva 
zile erau foarte necăjiţi şi se temea să nu-i facă vreo observaţie aspră 
pentru că se apropiase prea mult de cortul societăţii de filme, ceea ce 
era strict oprit. 

Jucându-se însă cu Kid uitase de această dispoziţie. 

Cu atât mai mare fu surprinderea ei când regizorul Cornell îi zise: 

— Am voi să te putem filma în câteva scene, stimată domnişoară. 
Ai vrea să fii atât de bună să ne pozezi pentru câteva fotografii? 

— Cu toată plăcerea, mister Cornell, răspunse Felicia cu un zâmbet 
sfios, neştiind ce însemna această rugăminte. Apoi continuă: Nu cred 
însă că ceea ce voi putea face va corespunde cerințelor 
dumneavoastră. Dacă vă face însă plăcere să mă aveţi pe un film, vă 
stau bucuroasă la dispoziţie şi voi face tot ce-mi va fi posibil spre a vă 
mulţumi. Voi fi cât de poate de cuminte. 

Breward râse la acest răspuns al tinerei fete şi zise: 

— Nu e vorba să stai cuminte, dragă domnişoară de Martigny, căci 
prin aceasta nu ne-ai folosi la nimic. Dimpotrivă, dorim să te mişti cât 
mai natural în fața aparatului. 

— Îmi îngădui să-ţi dau câteva sfaturi, domnişoară de Martigny? se 
amestecă regizorul în vorbă. E vorba să joci câteva scene de probă 
pentru filmul nostru. 

Felicia deveni atentă şi uimirea ei crescu şi mai mult, când 
regizorul începu să-i dea lămuriri asupra rolului pe care avea să-l 
joace, s-o sfătuiască cum să facă mişcările, cum să vorbească şi ce 
expresie să dea feţei. 

Nedumerită se uită întâi la regizorul Cornell şi la mister Breward, 
apoi întrebă: 

— Aveţi într-adevăr de gând să-mi încredinţaţi un rol în filmul 
dumneavoastră? 

Mister Breward dădu din cap. 

— Da, am luat hotărârea aceasta, domnişoară de Martigny. 

Speriată, Felicia se dădu un pas înapoi şi zise buimăcită: 

— Nu... nu se poate!... 

— De ce nu?... Sunt încredinţat că îţi va fi uşor să joci scenele pe 
care vrem să le filmăm. 

— Dar n-am niciun pic de talent pentru ai deveni artistă de 
cinematograf, se împotrivi Felicia. 

Regizorul Cornell râse. 

— Toate femeile au talent să joace teatru. Să facem o încercare, 
domnişoară de Martigny. 

— Adineauri am rulat de probă scenele care au fost filmate cu 
prilejul salvării dumneavoastră, şi am constatat că ai o înfăţişare 
minunată pentru film, o asigură mister Breward. 

Dolores şi căpitanul Barnabe, care ieşiră în clipa aceea din baraca 
unde fuseseră adăpostiţi, o zăriră pe Felicia stând de vorbă cu şeful 
expediției şi cu regizorul şi se apropiară de ei. 

Îndată ce Felicia o văzu pe mamă-sa, îi făcu semn şi strigă: 

— Închipuie-ţi, mămico, mister Breward şi domnul Cornell vor să 
filmeze câteva scene în care voi juca eu de probă. 

— Nădăjduiesc că n-ai refuzat pe salvatorii noştri, cărora le suntem 
datori atâta recunoştinţă, Felicia, răspunse Dolores repede. 

— Aşadar eşti de părere să încerc, mămico? 

— Ți-e frică de film, micuța mea dragă? 

Felicia dădu din umeri. 

— La pension am fost întotdeauna foarte sfioasă când eram nevoită 
să joc în vreo piesă de teatru. Mereu mă încurcam şi nu ştiam să 
vorbesc mai departe. Era îngrozitor! Toţi râdeau de mine şi eu 
plângeam ca o proastă. 

— E cu totul altceva să joci față de prieteni şi cunoscuţi, interveni 
regizorul Cornell. Numai faptul de a te şti pe scenă şi a simţi privirile 
tuturor îndreptate asupra ta, te face nesigur şi nervos. În film e cu 
totul altceva. Nu există spectatori, joci sub cerul liber şi când o scenă 
nu reuşeşte nu trebuie să-ţi fie teamă că vei fi luată în râs, ci începi 
pur şi simplu de la început. E mult mai uşor decât la teatru. 

— În orice caz poţi să faci o încercare, dragă Felicia, zise şi 
căpitanul Barnabe. 

Şi Karin Rystrom, care se apropiase de ei o îndemnă: 

—  Crede-mă că nu e greu, Felicia. Încearcă... poate va fi spre 
norocul tău. 

Felicia nu mai îndrăzni să se împotrivească. 

Regizorul Cornell îi dădu instrucţiunile şi lămuririle trebuincioase, 
artiştii principali pentru rolurile bărbătești fură chemaţi şi Breward le 
spuse că e vorba să se filmeze câteva scene de probă. 

Tânărul amorez care avea să joace rolul ofițerului de vapor rămase 

încântat de această idee şi felicită pe Breward şi Cornell pentru 
hotărârea pe care o luaseră de a o înlocui pe Rita Sonders6. 

Când plecă apoi cu Felicia spre locul unde avea să se filmeze prima 
scenă, îi zise: 

— Ar fi o fericire pentru noi toţi, dacă am scăpa de domnişoara 
Sonders6. Nimeni nu poate s-o sufere pe această femeie îngâmfată şi 
mofturoasă. Dacă publicul ar şti cât e de lipsită de inimă şi suflet, n-ar 
mai fi atât de entuziasmat de dânsa. Niciodată nu pot juca cu 
însufleţire lângă această femeie rece. Îmi vine întotdeauna să beau 
întâi câteva pahare de şampanie să mă încălzesc, căci altfel nu-mi este 
cu putinţă să joc bine o scenă înfocată de dragoste. În schimb, la 
dumneata e de ajuns să mă uit, pentru ca inima să mi se aprindă 
îndată, dragă domnişoară. 

Felicia îi răspunse încurcată: 

— Te rog nu-mi vorbi aşa... 

— Dar e adevărul, stimată domnişoară. Toţi în tabără vorbesc cu 
entuziasm de dumneata şi de mama dumitale. Nu mai trebuie să te 
întorci pe un vas atât de urât ca acela pe care ai fost. Locul dumitale e 
în lumea mare. 

Felicia clătină capul şi suspină. 

— N-am defel această dorinţă. 

— Asta o spui azi când eşti încă sub impresia nenorocirii prin care 
ai trecut, dar când vei cunoaşte viaţa din lumea filmului, atunci o să-ţi 
schimbi părerea. 

— Dar n-am niciun pic de talent pentru a deveni artistă de cinema. 

Rodolfo Higgins — acesta era numele artistului care juca rolurile de 
june-prim (amorezul piesei) îi zâmbi şi se uită lung la Felicia. 

— Crezi că eu am visat vreodată că voi deveni cel mai preferat 
artist de cinematograf al Americii? Dimpotrivă, când făceam câte o 
năzbâtie, mama îmi spunea întotdeauna că nu sunt bun de nimic şi că 
voi ajunge rău, că voi fi un stricat. Dar viaţa nu e decât un joc de 
noroc... Unii nu câştigă niciodată, alţii se îmbogăţesc peste noapte!... 
Tot aşa mi-a mers şi mie pe când eram la şcoală, am vândut ziare, 
apoi am fost câtva timp băiat de serviciu la un hotel, unde am învăţat 
că hainele fac pe om, căci în livreaua mea eram mult mai prezentabil 
decât în zdrenţele pe care le purtasem până atunci. Dar nici postul 
acela nu mi-a plăcut; am devenit şofer şi am fost angajat la o „stea” de 

cinematograf. Întâmplarea făcu să trebuiască să joc într-o scenă unde 
era vorba de o urmărire nebună cu automobilul. În goana cea mare 
am scăpat din vedere o curbă, maşina mea s-a dat peste cap, dar am 
reuşit să sar din maşină în ultimul moment. Am uitat de film, de scena 
pe care o jucam şi nu m-am gândit decât să-mi salvez stăpâna. Am 
scos-o repede din maşina care începuse să ardă şi am învelit-o într-o 
pătură ca să înăbuş flăcările care îi cuprinseseră rochia. Apoi o 
îndepărtai de la locul accidentului. Fără să-mi dau seama, am jucat 
atât de bine scena salvării, încât filmul a avut un succes 
nemaipomenit. Mi s-a oferit un angajament şi astfel, pe neaşteptate 
am devenit un artist celebru. Sunt de şase ani în film, joc primele 
roluri, societăţile de cinematograf se bat pentru a mă avea. La 
Hollywood am o vilă minunată, automobilul meu şi... lucrul cel mai 
de căpetenie, o sumă mare de bani, depusă la bancă. Mama mai crede 
şi azi că totul e numai un vis şi de multe ori, când vine cu mine la câte 
o premieră şi mă vede pe ecran, clatină neîncrezătoare capul şi spune 
că n-ar fi crezut niciodată să mai iasă om din mine. După cum vezi, 
dragă domnişoară de Martigny, destinul are uneori toane foarte 
ciudate. Şi dumitale ţi se iveşte acum o ocazie neobişnuită. N-o scăpa, 
căci a doua oară nu se mai iveşte aşa ceva în viaţă. 

Ajungând la locul unde urma să se filmeze scena, începură 
pregătirile, aşa că Felicia fu despărțită de tânărul artist. 

Un frizer o luă în primire, îi aranjă părul şi o fardă. 

În acelaşi timp regizorul vorbea cu dânsa, dându-i ultimele sfaturi 
şi îndrumări. 

Dar Felicia aproape nici nu-l auzea. 

Ea citise cu luare-aminte manuscrisul filmului şi îşi întipărise bine 
în minte toate amănuntele rolului ei. 

Deoarece în zilele din urmă trăise tot ce ar fi putut născoci 
închipuirea unui scriitor, era de ajuns pentru dânsa să joace 
întâmplările prin care trecuse, ca să reuşească. 

Gândurile ei rătăceau însă în altă parte. 

Cugeta la tot ce-i povestise tânărul artist. 

— Să fie oare într-adevăr o hotărâre a destinului că întâlnise în 
calea ei o societate de filme? 

Viaţa ei va avea oare iar o ţintă mare, un ideal frumos? 

Îşi aduse aminte de visurile pe care le avuseseră atâtea prietene de 

pension ale ei. 

Multe din ele nutriseră dorinţa să devină artiste mari. 

Ea însăşi nu împărtăşise niciodată această dorinţă şi cu toate 
acestea tocmai ei îi era dat să apuce pe această cale. 

Încă nu-i venea să creadă tot ce i se întâmpla! 

Nici iluzii prea mari nu vru să-şi facă. Poate şeful de expediţie şi 
regizorul se înşelau asupra talentului ei! 

Nu mai avu răgaz să se gândească multă vreme la toate acestea, 
căci fu chemată să înceapă jocul. 


236. Triumful josniciei 

Ca în fiecare zi, Frank Wilkens şedea şi azi în biroul său. Dar de 
data aceasta lucrul nu părea să-l atragă din cale-afară, căci mereu ce 
oprea şi rămânea cu privirea aţintită în gol, în timp ce un zâmbet 
cinic şi răutăcios se ivea pe faţa lui. 

Vasăzică din locul acesta voiseră să-l alunge?! 

Voiseră să-i ia întreprinderea?! 

În cele din urmă izbânda tot a lui fusese şi duşmanii nu reuşiseră. 

Ei da, cu Frank Wilkens nu putea să se joace nimeni, căci era mai 
viclean şi mai neîndurat ca alţii! 

Nimeni nu va mai îndrăzni să se atingă de dânsul, să-i zdruncine 
situaţia. 

Se rezemă în fotoliu şi îşi puse pumnul încleştat pe birou. 

Aici era locul lui, aici va rămâne, oricât s-ar strădui alţii să-l 
îndepărteze, să-l doboare! 

Acum nu va mai fi însă nimeni care să facă astfel de încercări, căci 
adversarul său fusese înlăturat. 

De-ar afla mai repede ce se făcuse cu dânsul! 

Frank Wilkens se uită la ceas. 

Omul lui ar fi putut veni până acum. 

În clipa aceea servitorul intră şi anunţă: 

— Mister Surry doreşte să vorbească cu dumneavoastră. 

— Pofteşte-l înăuntru. 

După câteva clipe intră în birou un bărbat spătos, îmbrăcat elegant, 
după ultima modă. 

Faţa lui oacheşă arăta că era originar din statele de la miazăzi. 


Frank Wilkens se ridică de pe scaun, răspunse la salutul străinului 
şi îl invită foarte politicos să ia loc. Apoi îi oferi o ţigară, i-o aprinse şi 
în toate mişcările şi vorbele lui se arătă deosebit de amabil cu 
vizitatorul său. 

Mister Surry se rezemă bine în fotoliu, puse picior peste picior, 
trase câteva fumuri se ţigară, apoi spuse cuvintele pe care Frank 
Wilkens le aşteptase cu mare nerăbdare: 

— S-a făcut. 

— Aşadar totul a mers bine? 

— A intrat în capcană ca un şoarece. 

— Aţi avut mult de lucru cu dânsul? 

— Prea uşor n-a fost să-l dăm gata, căci s-a apărat ca un nebun, dar 
eram trei şi aşa l-am doborât. 

Frank Wilkens dădu din cap. 

— Bine; vasăzică am scăpat de el. 

— Acum ce să-i mai facem? Să-l... 

Mister Surry făcu o mişcare cu mâna dreaptă ca şi când ar fi vrut să 
strângă pe cineva de gât. 

Frank Wilkens îl opri cu un gest de împotrivire. 

— Nu... să nu ne încărcăm conştiinţa cu un omor. 

Mister Surry râse şi fața lui luă o expresie de sălbăticie şi 
brutalitate. 

— E însă mijlocul cel mai bun, căci în cazul acesta omul nu-ţi mai 
poate deveni primejdios niciodată. 

— Totuşi nu vreau. 

— Treaba dumitale, dar eu nu mai ştiu ce să facem cu el. 

— Deocamdată ţine-l închis. Mă voi mai gândi ce este de făcut şi îţi 
voi da de ştire. 

— Bine! Acum să reglăm partea bănească. Pentru osteneala mea mi 
se cuvin zece mii de dolari. 

— E prea mult; ne-am înţeles să-ţi dau numai cinci mii. 

— Eu însă cer zece mii, căci ştiu că treaba face pe puţin atâta. Sunt 
încredinţat că dumneata câştigi însutit la afacerea asta. 

— Bine, nu voi sta la tocmeală! 

— Ar fi şi de prisos. 

Frank Wilkens completă şi semnă un cec pe care îl întinse lui mister 
Surry, dar acesta îl refuză şi zise: 

— Vreau bani numerar. 

Frank Wilkens fu nevoit să-i facă pe plac; chemă servitorul, îl 
trimise la casierie, spunând să aducă de acolo zece mii de dolari în 
bancnote. 

Când bătrânul se întoarse cu suma şi numără banii pe birou, aruncă 
din întâmplare o privire asupra vizitatorului stăpânului său. 

Ce oameni ciudaţi veneau de câtva timp la Frank Wilkens! 

Deunăzi omul cu faţa brăzdată de cicatrice, care avusese înfăţişarea 
unui vânător sălbatic de pe vremea lui Buffalo Bill, astăzi altul, bine 
îmbrăcat, dar care cu toate acestea avea înfăţişarea unui criminal 
ordinar! 

Ciudat lucru! Fără îndoială că aceste afaceri mici ale stăpânului său 
nu prea erau curate!... 

Când avusese conducerea tânărul mister Wilkens, lucrurile mergeau 
cu totul altfel; aerul era curat, indivizi suspecți nu veneau la fabrică şi 
pretutindeni domnea cea mai mare regulă şi corectitudine. 

După plecarea servitorului, Frank Wilkens dădu lui mister Surry, 
banii, pe care acesta îi mai numără o dată şi îi strecură în buzunarul 
hainei. 

— Nu vrei o chitanţă? întrebă el rânjind. 

— Nu e nevoie. Cred că n-ai să-mi ceri încă o dată banii! 

Rânjetul de pe faţa ticălosului deveni şi mai pronunţat când 
răspunse: 

— Asta nu se ştie chiar aşa de sigur. 

Frank Wilkens luă aceste cuvinte drept o glumă, nu le prea dădu 
importantă şi întrebă: 

— Crezi că s-ar putea descoperi ceea ce aţi făcut cu omul acela? 

— Dacă n-are pe nimeni care să-l caute, care să-i simtă lipsa, atunci 
nu se va putea afla nimic. 

— Mi se pare că la New-York n-are pe nimeni care l-ar putea căuta 
sau să întrebe de dânsul. 

— Atunci putem fi liniştiţi, căci nici poliţia nu-l va căuta. 

— Dar să presupunem cazul că tot va face cercetări. 

— Nici atunci nu-l va găsi, fiindcă ascunzătoarea noastră e sigură şi 
n-o poate descoperi nimeni. 

— Dar dacă poliţia va descoperi totul din întâmplare? 

Mister Surry luă o înfăţişare plină de dispreţ şi răspunse: 

— Atunci vom şti cum să ne apărăm de intervenţia ei. De altminteri 
poliţiştii sunt nişte proşti care au pleavă în cap. Toţi mă cunosc şi cu 
toate acestea mă lasă în pace, căci nu îndrăznesc să mă atace. Fi ştiu 
prea bine că nu se pot juca cu mine şi că scot repede cuțitul când e 
vorba să-mi apăr pielea. Dacă vei observa însă că s-a dat de urma 
noastră ceea ce totuşi s-ar putea întâmpla, atunci să-mi dai de ştire la 
timp. Numărul meu de telefon îl ai. Fiind prevenit, atunci poliţia va 
putea căuta mult şi bine, nu-l va găsi pe omul acela la noi. 

Mister Surry se ridică şi îşi luă rămas bun, întinzând lui Frank 
Wilkens mâna. 

— Ducă vei mai avea nevoie de mine, îţi voi sta cu plăcere la 
dispoziţie. 

Frank Wilkens îi strânse mâna dar se gândi în sinea lui: „E rău că 
am ajuns atât de jos încât să fiu nevoit să dau mâna cu un criminal de 
rând”. 

Tare însă zise: 

— Când voi avea nevoie, mă voi adresa dumitale. În ce priveşte pe 
omul nostru, îţi voi da de ştire ce trebuie făcut cu dânsul. 

Mister Surry se apropiase de uşă, dar aci se mai opri o dată şi 
întrebă: 

— Spune-mi, te rog, cunoşti pe un irlandez cu numele de Mac 
O'Kerem? A venit din Africa şi vrea să intre în legătură cu noi. Dar noi 
n-avem aşa de uşor încredere în primul venit. Când a auzit că vreau să 
vin la dumneata, mi-a spus că ai putea să dai o recomandare bună 
pentru el. 

— Mac O'Kerem!... Da, îl cunosc. Dar cum îndrăzneşte pungaşul 
acesta să spună că eu l-aş putea recomanda?... E un ticălos care ar 
merita să fie spânzurat! 

Surry zâmbi. 

— Dacă vorbeşti aşa de dânsul, e ca şi când l-ai fi recomandat, căci 
astfel de oameni ne trebuie nouă. Îţi mulţumesc. 

Spunând aceste cuvinte, mister Surry, ieşi rânjind. 

În faţa clădirii direcţiunii aştepta o maşină foarte elegantă în care 
Surry se urcă, apoi pleacă în goană. 

Frank Wilkens se întoarse iar la lucrul lui. Totul mersese de minune 
şi el putea fi mulţumit cu rezultatul. 

Adversarul său era înlăturat o dată pentru totdeauna şi nicio 


primejdie nu-l mai ameninţa. Afacerea îl costase zece mii de dolari, 
dar făcea, şi nu-i părea rău de banii pe care îi dăduse. Cu suma 
aceasta îşi cumpărase liniştea şi înainte de toate uzinele, care acum 
vor rămâne numai ale lui. 


237. O „stea” nouă pe firmamentul cinematografului 

Toţi aşteptau cu nerăbdare şi înfrigurare rularea scenelor de probă 
care fuseseră jucate. 

Celelalte artiste erau foarte emoţionate. Cu toate că Felicia de 
Martigny era iubită şi simpatizată de toţi, totuşi o invidiau pentru 
norocul pe care îl avusese de a fi fost descoperita printr-o întâmplare 
cu totul neobişnuită. 

Invidia făcu însă loc unei sincere admiraţii când se rulară scenele 
de probă. 

Felicia nu era numai fermecătoare şi graţioasă în toate mişcările ei, 
dar dăduse dovadă şi de un adevărat talent artistic. Jucase cu tot 
sufletul şi toată inima, iar prin expresia feţei ei şi prin felul de a vorbi, 
încântase chiar pe cei mai pretenţioşi artişti. 

După rularea filmului de probă, toţi fură de aceeaşi părere: această 
franţuzoaică tânără şi frumoasă era făcută pentru film. 

Mai încântat decât toţi era Higgins, care o felicită pe tânăra fată, îl 
îmbrăţişă pe regizorul Cornell, nu-şi mai putea stăpâni bucuria şi 
striga neîncetat: 

— Dragii mei, nici nu vă pot spune cât sunt de fericit că nu mai am 
nevoie să joc cu Rita Söndersö. 

Dar mister Breward îi potoli entuziasmul şi bucuria spunându-i: 

— Mai încet... mai încet, dragă prietene, nu te bucura prea curând! 

Tânărul artist se opri speriat şi întrebă: 

— Pentru Dumnezeu, Breward!... Nu cumva te gândeşti s-o mai 
aştepţi pe Rita Sonders6? 

— Nu; dimpotrivă, aş fi foarte încântat dacă am putea filma fără 
întrerupere ca să isprăvim filmul în opt zile, căci vremea e minunată 
şi totul merge strună, însă... 

Higgins făcu un gest supărat şi chiar şi ceilalţi artişti ziseră: 

— Atunci de ce mai stai pe gânduri, Breward? 

Şeful expediției zâmbi, apoi răspunse: 

— Nici nu ştim încă dacă domnişoara de Martigny va primi 
propunerea noastră. 

La auzul acestor cuvinte toţi tăcură şi se uitară întrebători la 
Felicia, care era încă buimăcită de aplauzele care izbucniseră după 
rularea filmului de probă şi rămăsese pe gânduri, fără a da atenţie 
celor ce se vorbeau în jurul ei. 

Urmă o tăcere de câteva clipe, pe urmă Breward se apropie de 
Felicia, o privi cercetător şi o întrebă: 

— La ce te gândeşti, domnişoară de Martigny? 

Felicia tresări ca deşteptată dintr-un vis, îşi trecu mâna peste frunte 
şi murmură: 

— Nu-mi vine să cred că eu am jucat ceea ce am văzut pe ecran... 

— Ai jucat minunat, o întrerupse mister Breward cu însufleţire. N- 
am văzut încă la nicio începătoare un astfel de joc. Să nu crezi că e 
numai o linguşire, dacă toţi acei care au văzut filmul de probă, spun 
că eşti făcută pentru cinematograf. De aceea adaug şi eu: trebuie să 
devii artistă. 

Higgins şi regizorul Cornell încuviinţară cu entuziasm. 

— Da, trebuie să devii artistă de cinematograf, căci asta o menirea 
dumitale. 

— Vei face o carieră strălucită, spuse şi Higgins. 

Iar Cornell zise: 

— Îmi pun capul că primul dumitale film va avea un succes 
răsunător în lumea întreagă şi numele dumitale va figura în rândul 
interpreţilor lor mai de seamă. 

— Ei, acum spune, eşti dispusă să te angajezi la societatea noastră? 
interveni mister Breward, oferind Feliciei braţul său şi adăugând, 
zâmbind: Vino în baraca noastră, să discutăm condiţiile contractului. 

— Caută să obţii un angajament pe cel puţin trei ani, şopti Higgins 
Feliciei şi cere să ţi se dea parte la câştig. 

Felicia nici nu luă în seamă aceste cuvinte, ci se uită ca şi când ar fi 
vrut să ceară ajutor la mama ei, care şedea deoparte cu căpitanul 
Barnabe şi zâmbea văzând înfrigurarea care îi cuprinsese pe toţi. 

— Mămico, ajută-mă, zise Felicia, întinzând mâinile spre mama ei. 
Nu ştiu ce să fac. Prea multe au venit deodată pe capul meu... Mi se 
pare că visezi... Eu... artistă de cinema?!... E cu neputinţă!... 

Dolores cuprinse cu braţul trupul mlădios al copilei şi o strânse cu 

dragoste la piept. 

— Şi nenorocirea poate să aducă uneori bucurie după ea, zise 
Dolores încet. A fost nevoie să venim în ţinuturile acestea îngheţate, 
să fim expuşi la primejdii de moarte, spre a se descoperi talentul tău 
pentru cinematograf. 

Felicia zâmbi încurcată şi sfioasă. 

— Şi tu crezi că am talent, mamă? 

— Te îndoieşti cumva, Felicia? răspunse Dolores. 

Tânăra fată ridică nedumerită din umeri. 

— Nici eu nu ştiu, dragă mamă... Totul e atât de nou şi de 
neobişnuit... Nici nu ştiu ce va mai ieşi din toată această afacere! 

— Un noroc mare... viitorul asigurat, o întrerupse regizorul Cornell 
când auzi cuvintele Feliciei. 

Fata închise ochii şi îşi lipi capul de pieptul mamei sale. Buzele ei 
tremurară când repetă cuvintele: 

— Un noroc mare!... 

Se gândi la Bob... la fericirea cea mare a vieţii ei, care era atât de 
departe de tot ce i se întâmpla acum şi pe care şi-o închipuise cu totul 
altfel. 

Totuşi tresări. 

Viitorul asigurat!... 

Aşa spusese regizorul Cornell. 

Gândurile se învălmăşiră vijelioase, în mintea ei. 

Îşi aduse aminte de tot ce vorbise mama ei cu căpitanul Barnabe, în 
zilele nenorocite când fuseseră prinşi de gheţuri. Ce ne vom face dacă 
vom fi salvaţi? Îşi puseseră de multe ori această întrebare, căci după 
întâmplările grozave prin care trecuseră nici nu era de gândit să mai 
rămână pe un vas de prins balene. 

Dar nimeni nu găsise răspuns la această întrebare şi nici nu ştia ce 
va aduce viitorul. 

Acum venise pe neaşteptate această propunere din partea societăţii 
de filme. Nu era oare un semn al destinului?. 

Gândurile Feliciei - odată îndreptate pe această cale — goniră mai 
departe. Nu dorise ea întotdeauna s-o răsplătească pe mama ei pentru 
tot binele pe care i-l făcuse, pentru toată dragostea pe care i-o 
arătase? 

În sfârşit sunase ceasul când îşi va putea împlini aceasta dorinţă. 

— Tu singură să hotărăşti ce vrei să faci, Felicia, îi zise Dolores. Pot 
numai să-ţi spun că adineauri când am văzut filmul, am rămas cu 
credinţa că ai o menire frumoasă şi mare. Ai jucat minunat şi ai un rar 
talent de-a mişca inimile „oamenilor,” de a le captiva şi entuziasma 
prin jocul tău neasemuit de frumos. 

La auzul acestor cuvinte, Felicia îşi înălţă trupul, zâmbi, întinse 
mâna lui mister Breward şi zise cu hotărâre: 

— Ei bine, dacă şi mama crede în talentul meu, atunci voi primi 
propunerea dumneavoastră şi sper că toţi mă veţi ajuta de a progresa 
cât mai repede, de a da un scop şi un conţinut vieţii mele. 

Inima i se încleşta de durere gândindu-se că printr-o întâmplare 
neprevăzută, viaţa ei luase cu totul altă cale decât aceea pe care o 
dorise. Se stăpâni însă, ca să nu trădeze durerea care îi sfâşia sufletul. 

Mister Breward şi regizorul o conduseră în baraca cea mare a 
societăţii, unde era biroul. 

Felicia ceru voie ca şi mama ei şi căpitanul Barnabe să poată lua 
parte la tratative. Bineînţeles că această rugăminte îi fu îndeplinită 
fără nicio greutate. 

După câteva minute începură tratativele în privința condiţilor 
contractului. 

Mister Breward zise că nu mai vrea să îndure toanele domnişoarei 
Sonders6 şi că e hotărât să încredinţeze Feliciei rolul principal în acest 
film, dacă vor ajunge la înţelegere asupra condiţiilor. 

Fl citi un contract, prin care Felicia se obliga ca după terminarea 
filmului din Groenlanda să se mute la Hollywood şi să joace în alte 
şase filme ale societăţii. 

— Vei primi o leafă lunară de cinci mii de dolari şi afară de asta, 
pentru fiecare film un onorariu separat de douăzeci şi cinci de mii de 
dolari... 

Când auzi aceste cifre, Felicia se uită buimăcită întâi la mister 
Breward, apoi la mama ei şi la căpitanul Barnabe. 

Credea că nu auzise bine, aşa că se întoarse spre mister Breward şi 
îl întrebă: 

— Cinci mii de dolari?... 

Americanul, pentru care astfel de sume nu erau nimic neobişnuit, 
presupuse că această leafă i se părea Feliciei prea mică, aşa că o 
lămuri: 

— Având în vedere că eşti încă începătoare şi nu se ştie dacă 
filmele dumitale vor avea succes, nu pot să-ţi dau deocamdată o leafă 
mai mare. Dar dacă cu ajutorul dumitale producţia de filme va creşte, 
atunci îţi voi da încă un comision deosebit asupra acestor sume. În 
privinţa acestei condiţii vom mai vorbi după lansarea primului film. 
Contractul pe care îl vei semna acum e numai provizoriu, spre a 
stabili drepturile şi îndatoririle noastre reciproce. 

Dolores, care şedea lângă Felicia, îi strânse mâinile şi îi zise în 
şoaptă: 

— Copila mea scumpă, ce noroc nemaipomenit... Ai scăpat dintr- 
odată de toate grijile şi viitorul îţi este asigurat. 

Felicia făcu un gest obosit. 

— Oricât de mult mă bucură această propunere, totuşi voi semna 
contractul numai dacă veţi veni şi voi cu mine, la Hollywood, căci 
singură nu voi pleca. 

Dolores o privi uluită, apoi se uită întrebătoare şi la căpitanul 
Barnabe. Acesta zâmbi, căci înțelese întrebarea mută a soţiei sale. 

Urmă o tăcere de câteva clipe, pe urmă Barnabe zise, clătinând 
capul: 

— Ce să fac eu la Hollywood, Felicia? Să trăiesc din banii pe care îi 
vei câştiga prin munca ta? Să devin administratorul vilei pe care fără 
îndoială că o vei putea cumpăra în curând? Să îngrijesc de 
întreţinerea parcului tău, sau mai ştiu eu ce alte treburi să fac? Nu, 
scumpa mea copilă, aşa ceva n-aş putea face. Nu e de aşteptat să, 
găsesc un post la Hollywood. Cel mult dacă s-ar face vreun film 
maritim şi ar fi nevoie de cineva care să joace rolul de căpitan al unui 
vapor de contrabandişti! 

Felicia se uită speriată la tatăl ei vitreg. 

— Dar ce veţi face voi? Doar nu se poate să vă întoarceţi pe un 
vapor de prins balene! 

Căpitanul Barnabe suspină din adâncul sufletului şi se uită la 
Dolores, cu o privire plină de îngrijorare. 

— Nici eu nu ştiu încă ce ne vă aduce viitorul, copila mea. Dar ca 
toţi marinarii, am încredere în Dumnezeu, care nu ne va părăsi. Se va 
găsi şi de astă dată o cale de scăpare din această situaţie grea. 

— Atunci rămân şi eu cu voi, răspunse Felicia cu hotărâre. În 
niciun caz nu mă voi despărţi de voi. 

În ochii mamei ei se ivi o lucire de bucurie. 

— Copila mea scumpă!... murmură ea. 

Mai mult nu fu în stare sa spună, dar o strânse pe Felicia la piept, 
spre a-i arăta prin aceasta cât de fericită o făcuseră cuvintele ei. 

Cu faţa foarte serioasă, căpitanul Barnabe se întoarse spre Felicia şi 
îi zise: 

— Din pricină noastră nu trebuie să respingi norocul care ţi-a ieşit 
în cale, Felicia. Trebuie să primeşti propunerea care ţi s-a făcut. 

— Atunci trebuie să primeşti şi tu ajutorul meu, tată, răspunse 
Felicia cu glas rugător. Totul e în mâna ta. Dacă tu şi mama veţi veni 
cu mine la Hollywood, voi iscăli îndată contractul. 

Chinuit Barnabe îi zise: 

— Felicia, eu nu sunt omul care să mă las întreţinut de fiica mea. 
Ar fi o înjosire grozavă pentru mine, dacă aş fi nevoit să primesc bani 
de la tine. 

Cu o mişcare dezmierdătoare Felicia îi luă braţul şi se rugă iar: 

— Nu te gândi la asta, tată. Între oameni care se iubesc nu poate fi 
vorba de înjosire, când unul primeşte ajutorul celuilalt. Până acum a 
îngrijit mama de mine, de azi înainte, voi îngriji eu de voi... 

— Faţă de mama ta situaţia e cu totul alta, dar... 

Mister Breward, care urmărise convorbirea cu luare-aminte, se 
amestecă de astă dată în vorbă şi îl întrebă pe Barnabe: 

— Ai veni la Hollywood dacă aş avea un post pentru dumneata, 
domnule căpitan? 

Barnabe se uită uimit la şeful expediției. 

— Ai de gând să mă angajezi şi pe mine ca artist de cinema? 

— Nu, aşa ceva n-aş putea cere de la dumneata. Dar mi-a venit altă 
idee din care am putea face o afacere bună atât pentru dumneata cât 
şi pentru mine. 

Căpitanul Barnabe zâmbi neîncrezător şi răspunse: 

— Mă faci curios să aud propunerea dumitale, mister Breward. 

Şeful expediției arătă spre un scaun din apropierea biroului şi zise: 

— Ia te rog loc, domnule căpitan, căci devin nervos când oamenii 
cu care tratez se plimbă prin odaie. Poftim o ţigară şi să vorbim în 
linişte. 

Îi întinse şi soţiei căpitanului tabachera. 

— Dumneata fumezi, doamnă? 

Dolores făcu semn din cap că da şi luă şi ea o ţigară. 

Regizorul Cornell sări în picioare şi îi aprinse politicos ţigara, apoi 
pe aceea a lui Barnabe. 

Breward începu: 

— Sunt încredinţat că filmul pe care l-am făcut aici în Groenlanda 
va avea un succes răsunător, aşa că am de gând să-l lansez făcând o 
reclamă foarte mare. În acest scop aş vrea ca dumneata, domnule 
căpitan, să ţii conferinţe în toate oraşele mari ale Americii, vorbind 
despre aventurile dumitale ca comandant al unei baleniere. În felul 
acesta nu vei avea numai prilejul de a cunoaşte frumoasa noastră 
Americă, dar vei avea şi alte avantaje. Afară de asta, în timpul 
călătoriilor, vei avea ocazia să intri în legătură cu societăţile de 
navigaţie şi s-ar putea întâmpla să găseşti iar un post de căpitan de 
vapor. Chiar dacă nu pot să-ţi ofer un contract pe o durată mai lungă, 
aşa cum îi ofer fiicei dumitale, totuşi pot să-ţi spun de pe acum, că 
activitatea dumitale de conferenţiar va dura cel puţin şase luni. Afară 
de cheltuielile de călătorie îţi voi plăti un salariu de cinci sute dolari 
pe lună. Ei, ce zici!.. Ideea mea nu e bună? încheie Breward, uitându- 
se întrebător la căpitanul Barnabe. 

Acesta îl ascultase cu luare-aminte şi după ce Breward isprăvi de 
vorbit, răspunse: 

— Ba da. Aşa ceva aş putea primi. Tu ce zici, Dolores? 

Ochii soţiei lui străluciră de bucurie. 

— Ah, dragul meu Mihail, nici nu ştiu ce să mai spun! Îmi închipui 
nespus de frumos, să putem trăi în sfârşit fără grija zilei de mâine şi să 
putem privi mai cu încredere în viitor. 

— Aşadar, primeşti? întrebă mister Breward. 

Căpitanul Barnabe dădu din cap, în semn de încuviinţare. 

— Da, primesc cu plăcere. 

— În cazul acesta poţi să semnezi şi dumneata contractul, 
domnişoară de Martigny, continuă mister Breward, adresându-se 
Feliciei. 

De astă dată nici tânăra fată nu se mai împotrivi şi răspunse: 

— Bine, îl voi semna. 

Breward se arătă foarte încântat şi spuse îndată secretarului său să 
pregătească şi un contract pentru căpitanul Barnabe. 

— Îmi plac încheierile repezi, îi zise acestuia. Omul nu trebuie să 

stea mult la îndoială, ci să procedeze repede şi cu hotărâre. Numai aşa 
se poate progresa şi realiza câştiguri frumoase. 

Apoi se întoarse spre Felicia şi continuă: 

— Acum va trebui să găsim un alt nume pentru dumneata. Nimeni 
nu trebuie să afle că eşti contesa Felicia de Martigny. Înainte, când 
cinematograful era încă în faşă, publicului i plăcea să audă că o artistă 
e vreo fiică de conte, fugită de la părinţi, sau vreo prinţesă. Dar azi nu 
mai are efect obârşia nobilă a unei artiste. Poporului îi place mai bine 
o fată modestă care a făcut o carieră strălucită. În reclama 
pregătitoare pe care o voi face, voi spune că te-am găsit singură şi 
deznădăjduită într-un sat de eschimoşi şi că eşti fiica unui căpitan de 
marină suedez, care a pierit în mijlocul gheţurilor în timpul unei 
vânători de balene. Te vom numi Solvejg Dalen, e un nume scandinav 
veritabil. Ce zici, Cornell, nu eşti de aceeaşi părere? 

— Numele acesta îl găsesc minunat, dragă Breward; pare să fie 
anume făcut pentru mica noastră contesă, încuviinţă regizorul. 

— Eşti de acord cu această schimbare a numelui? o întrebă 
Breward pe Felicia. 

— Ai preîntâmpinat o dorinţă a mea, răspunse ea încântată. Îmi 
pare chiar foarte bine că marele public nu va afla cine sunt în 
realitate. 

Privirea ei se întâlni cu aceea a mamei sale şi Dolores îi ghici 
îndată gândul. 

Sărmanei Felicia îi era teamă că dacă va apare pe ecran sub numele 
ei adevărat şi Bob Wilkens o va vedea din întâmplare, o va putea găsi 
uşor. 

După toate câte aflase despre dânsul nici nu mai voia să-l revadă. 

Se îngrozea la gândul să-l vadă alături de altă femeie. 

Hollywood era însă departe de New-York, şi dacă numele ei nu va 
figura în litere mari pe afişele de reclamă ale societăţii, cam greu îi va 
trece lui Bob prin minte că ea devenise artistă de cinema. 

Frământă toate aceste gânduri în minte, pe când mister Breward îi 
expunea toate avantajele unei schimbări de nume. 

Ea nici nu mai ascultă lămuririle lui, ci îl rugă pe Barnabe să 
revadă contractul ei, pe care îl semnă fără şovăire. 

Aşadar soarta ei se hotărâse. 

Contesa Felicia de Martigny, devenise, noua „stea” Solvejg Dalen. 


A doua zi avea să înceapă noua ei carieră. 

În bucuria lor de a o fi descoperit pe Felicia de Martigny mister 
Breward şi regizorul Cornell pregătiră o mică serbare la care se 
ciocniră paharele în sănătatea noii stele. 


238. Bob Wilkens îşi amână plecarea 

Bob Wilkens isprăvise toate pregătirile de plecare, îşi luase biletul 
de vapor şi a doua zi urma să se îmbarce pe vaporul care avea să-l 
ducă în Europa. 

Era tocmai ocupat să-şi mai orânduiască biroul, să ardă toate 
hârtiile de care nu mai avea nevoie, pentru a nu lăsa nimic în urma 
lui. Cu acest prilej dădu peste câteva scrisori pe care i le scrisese soţia 
lui în timpul când erau logodiţi. Citi unele din ele. 

Una începea cu cuvintele: „Dragul meu Bob”, apoi alta: „Scumpul 
meu iubit” şi încă una: „Adoratul meu”. 

Aceste cuvinte sunau ca şi când atunci l-ar fi iubit cu adevărat. 

Dar acum?... 

Mototoli scrisorile în mână, se duse spre sobă şi le aruncă în foc. 

Privind la flăcările care începură să le mistuie, se gândi că tot o 
flacără pătimaşă fusese şi sentimentul pe care îl avusese soţia lui 
pentru dânsul, dar nu dragoste adevărată. Poate ea nici nu ştia ce este 
dragostea! 

Dar acum totul se isprăvise, trecutul va fi dat uitării. 

Îi părea însă foarte rău că nu putea să desfacă tot atât de uşor şi 
legătura care îl ţinea înlănţuit de Hariett. 

Bob Wilkens începu să se gândească la viitor. 

Peste cinci zile va fi la Marsilia. 

Felicia plecase împreună cu mama ei şi Bob nu ştia unde se află, 
dar la Marsilia va găsi negreşit pe cineva care să ştie unde plecaseră. 
În cazul cel mai rău se va informa la biroul populaţiei. Doar nu era cu 
putinţă ca două fiinţe omeneşti să dispară fără urmă! 

Tocmai isprăvise cu orânduirea biroului, şi vru să treacă în 
dormitor să se spele pe mâini când auzi o bătaie la uşă. Un servitor 
intră şi îi zise: 

— A venit un domn cu numele de Hallier, care vă roagă să-l primiţi 
îndată, având a vă vorbi într-o afacere de mare însemnătate. 

Bob Wilkens nu-l lăsă pe Roger Hallier să între înăuntru, ci se duse 
el însuşi întru întâmpinarea lui. Îl salută şi îl întrebă: 

— Ce te aduce la mine, domnule Hallier? 

Acesta gâfâia şi zise cu greu: 

— Am alergat aşa de repede, încât abia mai pot să respir. 

Bob îl trase în birou şi îi zise prietenos: 

— Stai puţin jos şi odihneşte-te. 

Luă loc în faţa lui şi rămase în aşteptarea celor ce avea să-i spună 
tânărul lucrător. 

Roger Hallier îşi veni repede în fire şi zise: 

— Slavă Domnului că te-am mai găsit, mister Wilkens. 

— Ce s-a întâmplat? Văd că tremuri din tot trupul de emoție. 

— Îl cunoşti pe celălalt Frank Wilkens, vărul tatălui dumitale? 

La auzul acestei întrebări pe faţa lui Bob se ivi o expresie de mare 
încordare. 

— Da, îl cunosc. Ştii cumva unde se află? Ţin mult să vorbesc cu 
dânsul înainte de plecarea mea în Franţa, căci am... 

Roger Hallier îi curmă vorba. 

— Ascultă întâi, să-ţi spun ce i s-a întâmplat. 

În cuvinte întretăiate îi povesti repede despre vizita Crestatului la 
uzinele Wilkens, despre întâlnirea pe care Frank Wilkens i-o dăduse în 
casa notarului şi despre dispariţia lui. Apoi încheie prin cuvintele: 

— S-a făptuit o nelegiuire împotriva lui. Trebuie să mă ajuţi, să-mi 
dai un sfat ce să fac spre a-l salva, dacă va mai fi timp. 

Lui Bob îi trebuită mai multe minute până când fu în stare să 
prindă cu mintea cele auzite. 

Era prea îngrozitor! 

În sfârşit exclamă: 

— Tatăl meu a amestecat în această afacere?! 

— Nu mai încape nicio îndoială. A vrut să scape pe calea aceasta de 
adversarul său, aşa cum a mai făcut o dată în Anglia. 

— După cum văd, ştii tot. 

— Acel Frank Wilkens şi eu am devenit buni prieteni, ne-am unit 
amândoi ca să plătim tatălui dumitale tot răul pe care l-a făcut acelora 
care ne sunt dragi. Dumitale pot să-ţi apun tot, ştiind că dezaprobi 
faptele tatălui dumitale şi că eşti de partea noastră. 

— Ai dreptate. 

— Atunci te rog să-mi dai un sfat ce să fac. 

— Mărturisesc că nu ştiu ce sfat să-ţi dau. 

— Să ne adresăm oare poliţiei? 

Bob Wilkens chibzui câteva clipe, apoi clătină capul. 

— Nu, socotesc că n-ar fi bine. Dacă se va amesteca poliţia în 
această afacere, atunci se va şti îndată şi făptuitorii vor fi preveniţi, 
tocmai lucrul de care trebuie să ne ferim. 

— Şi vrei să facem singuri cercetări spre a afla unde a fost dus cel 
răpit? 

— Da. Să ne sfătuim ce cale trebuie să urmăm pentru a ne ajunge 
scopul. 

Tăcură câtva timp şi se gândiră la mijloacele pe care le-ar putea 
întrebuința spre a da de urma Crestatului. În sfârşit Hallier zise: 

— Ticăloşii care au lucrat din îndemnul tatălui dumitale, vor 
rămâne fără nicio îndoială în legătură cu dânsul, aşa că trebuie să 
pândim cu cine se întâlneşte şi cine vine la el. 

— Ai dreptate, acesta e primul pas pe care trebuie să-l facem. 

— Spui, „pe care trebuie să-l facem”, mister Wilkens, dar dumneata 
ai doar de gând să pleci în Franta? 

În tulburarea lui, Bob şi uitase de plecare, dar acum zise cu 
hotărâre: 

— Voi amâna plecarea până când se va limpezi această afacere şi 
unchiul meu va fi iar în siguranță. 

Nu-i fu uşor să ia această hotărâre şi să-şi înfrâneze dorul de 
Felicia, dar se gândi că la rândul lui şi unchiul său o salvase pe iubita 
lui... Era deci de datoria lui să-i vină în ajutor, aşa că nu mai şovăi 
nicio clipă. 

Reluând convorbirea, zise: 

— Aşadar îl vom pândi pe tatăl meu. 

— În aşa fel însă ca să nu simtă nimic, căci altfel se va feri şi nu 
vom putea afla nimic. 

— Dar cum să facem? 

— Îţi voi spune eu cum. În faţa intrării principale a fabricii sunt 
case în care locuiesc lucrători. Poate vom găsi acolo vreo cameră sau 
un subsol, ale cărui ferestre să dea spre stradă şi atunci vom putea 
vedea cine intră şi cine iese din fabrică. 

Bob rămase încântat de această idee. 

— Ai dreptate, aşa să facem. Hai să mergem îndată să căutăm 
încăperea de care avem nevoie. 

— Azi e prea târziu, mister Wilkens. 

Bob îşi duse mâna la frunte. 

— Aşa e! S-a făcut noapte. Vasăzică să amânăm pe mâine. 

Deocamdată, neavând nimic de făcut, se gândi la tot ce se 
întâmplase. 

Tulburarea lui deveni atât de mare, încât începu să se plimbe agitat 
prin odaie şi strigă înfuriat: 

— Ce ticăloşie grozavă! 

— Ei da, mister Wilkens, lăcomia l-a adus departe pe tatăl 
dumitale, l-a îndemnat la crimă. 

Pe Bob Wilkens îl durea mult că era nevoit să audă astfel de cuvinte 
din gura unui străin, dar din nenorocire acesta era adevărul de 
netăgăduit. 

Lăsă capul în piept şi zise cu voce înăbuşită: 

— Mi-e ruşine mie pentru el. 

— Cine te cunoaşte, mister Wilkens, n-ar crede că eşti fiul acestui 
om, cu care n-ai nici cea mai mică asemănare. 

— Mulţumesc lui Dumnezeu că însuşirile sufleteşti le-am moştenit 
de la mama şi nu de la tatăl meu. 

Roger Hallier îşi dădu seama că sărmanul Bob suferea mult din 
pricina faptelor părintelui său şi, că fără nicio vină, trebuia să 
ispăşească păcatele lui. 

Poate ar fi fost mai bine să nu fi venit la dânsul şi să-i mărească 
astfel chinul sufletesc. 

Ca să-l mângâie îi zise: 

— Nu-ţi face inimă rea, mister Wilkens, căci vom îndrepta ceea ce a 
greşit tatăl dumitale. 

Roger Hallier veni devreme să-l ia pe Bob şi amândoi se duseră în 
strada undei se aflau uzinele Wilkens. 

Însă înainte de a merge acolo, trecură pe la biroul de voiaj unde 
Bob prelungi valabilitatea biletului său, aşa că întârziară şi nu mai 
putură vedea venirea şi plecarea lui Surry. Acesta tocmai plecare când 
cei doi tineri ajunseră la faţa locului. 

Merseră încet de-a lungul caselor din faţa intrării fabricii şi se 
uitării cu luare-aminte să vadă dacă nu este undeva un bilet de 
închiriat. 

Însă căutarea lor rămase zadarnică. 

Deodată Roger Hsllier se opri, îl apucă pe Bob Wilkens de braţ şi îl 
tinu în loc. 

— Asta ar putea fi ceva pentru noi. 

Arată spre un bilet pe care era scris: „De închiriat o pivniţă pentru 
depozitat mărfuri”. 

Biletul era lipit pe uşa unui subsol, chiar în faţa intrării principale a 
uzinelor Wilkens. 

Examinară ferestrele care erau jumătate deasupra nivelului 
pământului. 

— De aici nu vom putea vedea decât picioarele trecătorilor, zise 
Bob. 

— Dacă trec pe partea asta a străzii da, însă spre partea cealaltă 
vom putea vedea mai bine, mister Wilkens, răspunse Roger Hallier. 

— În orice caz putem merge să vedem încăperea. 

Se duseră la proprietar care îi conduse în pivniţă şi când ajunseră 
jos, le zise: 

— Acum câtva timp a fost aici depozitul unui negustor de vinuri, 
dar omul a fost nevoit că lichideze afacerea din pricina prohibiţiei 
alcoolului. Câtva timp pivnita a stat goală şi acum aş vrea s-o 
închiriez din nou, ca să am iar un venit oarecare de pe urma ei. Ce 
mărfuri vreţi să depozitaţi aici? 

Nici Bob, nici Roger Hallier nu se aşteptaseră la o asemenea 
întrebare, totuşi acesta din urmă răspunse repede: 

— Ne îndeletnicim cu comerţul de uleiuri şi unsori şi avem nevoie 
de un depozit. 

— Acesta e destul de mare pentru scopul dumneavoastră? 

— Da, numai să ne înțelegem în privinţa chiriei. 

Proprietarul îi spuse preţul, la care Bob se învoi îndată, deşi era 
destul de mare. Între timp constatase că prin ferestre se putea avea o 
bună vedere spre intrarea fabricii şi a clădirii direcţiunii. 

Plăti îndată suma şi când plecară, proprietarul le şi dădu cheia de 
la intrare.. 

— Când vor sosi mărfurile dumneavoastră! întrebă el. 

— Nu ştim încă. 

— De altminteri lucrul acesta nici nu mă interesează, ci vă doresc 
numai afaceri bune, ca să rămâneţi cât mai mult chiriaşii mei. 

Îndată după plecarea proprietarului care se dusese în locuinţa lui, 
Bob Wilkens şi Roger Hallier mai deschiseră o dată uşa pivniţei şi 
intrară înăuntru. 

Acolo găsiră câteva lăzi goale pe care le traseră lângă una din 
ferestre şi se aşezară pe ele. 

— Aşa. Un loc bun de observaţie am găsit, zise Bob. Acum trebuie 
să aşteptăm venirea unuia din bandiți, spre a-l putea urmări. 

— Nădăjduiesc că răbdarea noastră nu va fi pusă la o încercare 
prea grea. 

Speranţa lui Roger Hallier nu se împlini însă. Ziua trecu fără ca 
tinerii să fi văzut pe cineva suspect intrând în fabrică; începură să se 
simtă obosiţi de lunga aşteptare şi să le fie foame, aşa că fură 
mulţumiţi când îl văzură pe Frank Wilkens plecând şi nu mai avură 
nevoie să stea la pândă. 

Spre a-şi potoli foamea intrară într-un restaurant apropiat. 

Amândoi erau cam abătuţi în urma aşteptării zadarnice aşa că 
mâncară în tăcere. În sfârşit, Roger Hallier întrerupse tăcerea şi zise: 

— Ceea ce am făcut astăzi a fost o greşeală, căci pe calea aceasta 
nu vom ajunge la niciun rezultat. 

Bob Wilkens fu de aceeaşi părere şi răspunse: 

— Şi eu am ajuns la aceeaşi convingere, dar ce putem face?... Ştii 
dumneata ceva mai bun? 

— Da, m-am gândit bine şi am găsit o cale pe care ne vom putea 
atinge mai uşor ţinta. 

— Spune-mi şi mie la ce te-ai gândit. 

— Eu, sunt monteur electrician. 

— Ei da... şi...? 

— Înainte de a intra la uzinele Wilkens am lucrat la o fabrică de 
aparate de radio; cunosc foarte bine această meserie şi mă voi folosi 
de cunoştinţele mele pentru a pândi pe tatăl dumitale mai bine decât 
prin fereastra pivniţei pe care am închiriat-o. Există nişte microfoane 
mici de tot care se pot monta într-un bec electric. Dacă vorbeşte 
cineva în odaia unde este montat un astfel de microfon, cuvintele pot 
fi auzite printr-un receptor special. 

Bob Wilkens îl ascultă cu mare luare-aminte, înțelegând îndată 
unde voia să ajungă Roger Hallier. 

— Te gândeşti că s-ar putea monta un astfel de microfon în biroul 
tatălui meu? 

— Da, acesta e planul meu. De microfon pot face rost oricând. E 
cam scump, dar va trebui să jertfeşti suma trebuincioasă. 

— O voi da cu plăcere. 

— Pot să instalez şi un post de recepţie, chiar în pivniţa pe care am 
luat-o cu chirie. Singura greutate va fi de a pătrunde în biroul tatălui 
dumitale, pentru a monta acolo microfonul. 

— La asta îţi voi putea da eu ajutor. Când aveam conducerea 
uzinelor, am făcut de multe ori ore suplimentare şi am lucrat singur în 
birou până târziu noaptea. Cu prilejul acela mi-am făcut încă o cheie 
pentru intrare, pe care o mai am şi acum, aşa că am putea intra în 
timpul nopţii în biroul tatălui meu. 

— Dar ne va vedea paznicul. 

— Ai dreptate, la asta nu m-am gândit. În cazul acesta vom pândi 
când pleacă tata de la fabrică şi vom intra făţiş. Oamenii mă cunosc şi 
nu mă vor opri să intru în biroul tatei. Nimeni nu ştie că m-am certat 
cu dânsul, aşa că nu vom da nimic de bănuit. Faptul că vii şi 
dumneata cu mine, îi va face să creadă că vreau să te conving de a 
renunţa la agitări. 

— Dacă e aşa, atunci calea ne este deschisă şi putem face chiar 
mâine instalaţia. 

— Îţi va fi cu putinţă să-ţi procuri aşa da repede aparatele 
necesare? 

— Până la prânz voi putea avea tot ce-mi trebuie. 

— În cazul acesta nu vom mai fi siliţi să ne uităm toată ziua prin 
fereastră, ci vom putea sta să ascultăm tot ce va vorbi tata fără multă 
greutate. 

— Bine zici! 

Cei doi tineri mai discutară toate amănuntele, apoi îşi dădură 
întâlnire pentru a doua zi dimineaţa şi când se despărţiră, erau 
încredinţaţi că în scurt timp vor afla unde fusese dus Crestatul şi cine 
erau acei care îl răpiseră. 

239. O victimă neştiutoare 


Deşi contele Francois de Gerbeville primise de la Gaston de 
Moulinet suma de care avea nevoie spre a-şi plăti datoria pe care o 
făcuse la joc de cârti, totuşi se hotărî să-şi urmărească mai departe 
planul de a o atrage pe Hariett Wilkens într-o cursă, cum mai făcuse şi 
cu alte femei de pe urma cărora câştigase foarte mulţi bani. 

În acest scop juca tenis cu dânsa, o lua la curse, o însoțea la teatru, 
cu alte cuvinte, era nedespărţit de tânăra femeie. 

Într-o seară, pe când o ducea acasă cu maşina, o îmbrăţişă pe 
neaşteptate şi îi acoperi fața cu sărutări fierbinţi. 

Hariett, care era însetată de astfel de dezmierdări pătimaşe, rămase 
câteva minute ameţită în brațele lui, îngăduindu-i sărutările. 

În acelaşi timp însă toate gândurile ei erau la Bob. Ce n-ar da ea să 
fi fost el acela care ar fi îmbrăţişat-o cu atâta patimă! Dar soţul ei nici 
nu se sinchisea de dânsa! 

În clipa aceea făcu iar jurământul de a nu se despărţi niciodată de 
Bob, dar în acelaşi timp luă hotărârea să uite în braţele celuilalt 
dezamăgirea pe care o avusese din pricina lui Bob. 

Asculta cu înfrigurare cuvintele înflăcărate pe care i le şoptea la 
ureche contele de Gerbeville. 

— Fă ce vrei cu mine, femeie adorată!... Bate-mă, ocărăşte-mă că 
am îndrăznit să-mi ridic privirea până la tine... voi îndura orice, 
numai să nu mă goneşti din apropierea ta!... Nu mai pot trăi fără tine 
şi dorul de a te avea mereu lângă mine mă chinuieşte neîncetat. Am 
visat mereu gura ta frumoasă şi a trebuit s-o sărut măcar o singură 
dată. M-ai fermecat din prima clipă când te-am văzut. Ştiu că şi ţie ţi-e 
dor de fericire, că eşti singură şi părăsită, căci acela căruia i-ai dăruit 
inima şi dragostea ta nu e demn de tine. 

Hariett se desfăcu din îmbrăţişarea lui cu o mişcare bruscă şi îi 
închise gura cu mâna ei mică. 

— Nu mai vorbi, îl rugă ea cu voce înăbuşită. Te rog să taci, nu mai 
vreau să aud nimic... 

O vijelie grozavă se dezlănţuise în sufletul ei şi inima îi zvâcnea cu 
putere în piept. 

Dumnezeule sfinte, cum se vor sfârşi oare toate acestea! îşi zise ea. 

Ca un răspuns la întrebarea ei, auzi pe contele de Gerbeville 
spunându-i: 

— Noi oamenii suntem nebuni când ne îngreunăm viaţa şi gonim 
fericirea numai din pricina prejudecăţilor altora. E oare un rău dacă 
ne mărturisim dragostea? 

— Nu, un rău nu e, dar... 

— Niciun „dar”, scumpa mea Hariett. Să nu ne mai gândim la 
nimic, ci să ne lăsăm duşi în voia sorții... Tu nu mă iubeşti? 

Privirea lui aprinsă şi plină de patimă îi pătrunse până în adâncul 
sufletului şi înfiorându-se, Hariett îi răspunse: 

— Ba da, te iubesc, Francois. 

— Şi totuşi vrei să renunţi la fericire? 

— Sunt femeia altuia... murmură Hariett. 

Contele de Gerbeville izbucni în râs. 

— Legătura aceasta te opreşte de a gusta fericirea?!... Dar soţul tău 
ce face?... El nu merge pe calea care crede că îi va duce la fericire?... 

— Da... şi îl urăsc pentru nepăsarea lui. 

— Cu atât mai mult ar trebui să te răzbuni. 

— Dar nu aşteaptă decât aşa ceva pentru a avea un motiv de divorţ. 
Îi voi strica însă toate socotelile, căci nu vreau să se căsătorească cu 
alta şi să fie fericit. Vreau să-i plătesc tot răul pe care mi l-a făcut şi 
asta se va putea numai dacă îl voi ţine legat de mine, dacă îl voi face 
să simtă jugul căsătoriei. 

Contele de Gerbeville se aplecă spre ea şi îi mângâie obrajii. 

— Te pot înţelege foarte bine, draga mea Hariett. În aceeaşi situaţie 
aş proceda şi eu la fel, dar asta nu înseamnă că trebuie să renunţi la 
fericirea şi la toate plăcerile vieţii. Ce ne opreşte să gustăm fericirea în 
taină?.. Nimeni nu va afla că ne iubim şi... doar mă iubeşti, nu-i aşa 
Hariett? Spune-mi încă o dată că şi în inima ta s-a aprins acea scânteie 
divină care mi-a înflăcărat-o pe a mea. Aş fi cel mai fericit om din 
lume, dacă aş şti că mă iubeşti, căci dragostea mea pentru tine nu mai 
cunoaşte margini. 

În sufletul tinerei femei se aprinse iar flacăra urii. 

Da, va gusta plăcerile şi bucuriile vieţii, nu va mai sta singură 
acasă, nu se va lăsa pradă întristării şi nu se va mai gândi la Bob, care 
nu merita iubirea ei. 

Se lipi strâns de contele de Gerbeville, îi cuprinse gâtul cu braţele şi 
îi spuse în şoaptă: 

— Da, îmi eşti drag... Sunt a ta! 

În seara aceea, când ajunseră în faţa vilei nu-l mai trimise pe conte 
acasă, cum făcuse până atunci, ci îl invită la un ceai. 

Cum însă contele de Gerbeville îi mărturisi că nu e mare amator de 
ceai, Hariett porunci servitorului să aducă şampanie şi după scurt 
timp cei doi tineri erau de o veselie nebună. 

Hariett deschise aparatul de radio şi cum în clipa aceea se 
transmitea muzică de dans, nu se putură împotrivi ispitei şi începură 
să danseze. 

Pe când dansau strâns înlănţuiţi, patima lor fu din nou aţâţată. Şi 
prin dezmierdările sale, contele de Gerbeville, ştiu s-o ameţească într- 
atât pe Hariett, încât nu se mai gândi la Bob, ci se simţi măgulită de a 
fi iubită cu atâta înfocare de acest tânăr elegant şi frumos. 

Despre o astfel de dragoste citise şi în romane şi dorise demult o 
asemenea aventură. Până atunci nu se gândise niciodată să-şi trădeze 
bărbatul, dar Bob însuşi, prin purtarea lui, o împingea spre o astfel de 
aventură, o arunca în braţele altui bărbat. 

Dacă nu voia să se lase doborâtă de plictiseală, dacă, pe lângă 
dezamăgirea pe care o suferise nu voia să fie şi de râsul cunoscuţilor 
ei, nu-i rămânea altă cale decât să se ameţească printr-o aventură de 
dragoste. 

Cu cât Francois de Gerbeville îi vorbea mai mult de dragostea lui 
înfocată, cu atât creştea ura ei împotriva lui Bob Wilkens. 

Contele de Gerbeville îşi dădea seama de starea sufletească în care 
se afla tânăra femeie şi aţâţa şi mai mult focul care îi mistuia sufletul. 

El ştia din experienţă, că o femeie e o unealtă cu atât mai supusă în 
mâinile unui seducător, cu cât îşi urăşte mai mult bărbatul. 

În seara aceea rămaseră mult împreună şi trecuse de miezul nopţii 
când bătrânul şi credinciosul John închise uşa cea mare a vilei în 
urma contelui de Gerbeville. 

Clătinând capul, bătrânul servitor urmări cu privirea automobilul 
care-l ducea pe conte spre oraş. 

Nu putea să cuprindă cu mintea tot ce vedea petrecându-se în jurul 
lui şi nici să înţeleagă că o tânără pereche să fie atât de dezbinată. 

Îşi aduse aminte de timpurile fericite când se căsătorise el şi de 
căsnicia frumoasă a stăpânilor lui, pe care îi servise timp atât de 
îndelungat. 

Bătrânul nu putea să bănuiască cum că Hariett gândea la fel. 

Ea se duse în apartamentul lui Bob, ca şi când ar fi vrut să-l caute, 
dar negăsindu-l încleştă pumnii şi murmură cu ciudă: 
— Trebuie să mă răzbun... da, trebuie!... 


240. La pândă 

Cei doi tineri se întoarseră iar în pivnita pe care o închiriaseră în 
faţa uzinelor Wilkens. Roger Hallier făcuse rost de aparatele 
trebuincioase pentru instalarea unui post de recepţie şi acum îl monta 
cu ajutorul lui Bob Wilkens. 

Isprăviră lucrul pe la cinci după amiază, apoi se aşezară pe lăzile 
lor şi priviră prin fereastră. 

După vreo jumătate de oră Frank Wilkens plecă de la fabrică. 

leşiră din pivniţă, trecură strada şi intrară în clădirea direcţiei. 
Paznicul nu închisese încă intrarea principală, căci tocmai făcea un 
rond, prin toate birourile şi se întâlni cu ei pe scară. Când îl recunoscu 
pe Bob, îl salută respectuos şi îl întrebă: 

— Voiţi să mai lucraţi azi, mister Wilkens? 

— Da, mai am de isprăvit câteva lucrări. 

— Vasăzică să nu închid încă! 

— Ba poţi să închizi, căci am şi eu o cheie. 

Faptul că Bob Wilkens era însoţit de Roger Hallier nu dădu de 
bănuit paznicului. 

Cei doi tineri trecută mai departe şi intrară în biroul lui Frank 
Wilkens. 

După ce Bob încuie uşa zise lui Roger Hallier: 

— Caută de isprăveşte repede, să nu stăm mai mult decât este 
neapărată nevoie. 

— Peste două minute voi fi gata. 

Roger Hallier se apropie de birou, scoase becul din lampă şi aşeză 
microfonul. În câteva clipe isprăvi ce avea de făcut. 

— Gata, zise el apoi. 

— Atunci putem pleca. 

— Ba dumneata vei mai rămâne aici, eu voi pleca singur, mă voi 
duce în pivniţa noastră, iar după cinci minute spune câteva cuvinte pe 
voce obişnuită, nu mai tare decât se vorbeşte normal, spre a face 
proba dacă instalaţia funcţionează bine. După zece minute mă poţi 

urma. 

Roger Hallier plecă. 

Uşa principală era încă deschisă, aşa că putu ieşi fără să mai cheme 
pe paznic. Bob aşteptă câteva minute, pe urmă zise, ca şi când ar fi 
vorbit cu cineva care s-ar fi aflat în odaie: 

— Nu mă voi odihni până când nu voi reda libertatea unchiului 
meu. Voi lupta împotriva tatălui meu, deşi în Biblie stă scris să-ţi 
iubeşti părinţii. Dar eu nu pot să-l iubesc pe tatăl meu şi cred că nu e 
un păcat dacă voi proceda împotriva lui aşa cum cer împrejurările, 
spre a îndrepta răul pe care l-a făcut. 

Când se duse apoi şi el în pivniţă, Roger Hallier zise încântat: 

— Aparatul funcţionează minunat. Am auzit atât de desluşit fiecare 
cuvânt pe care l-ai spus, ca şi când ai fi fost lângă mine. 


e 
x 


Trecuseră trei zile de la răpirea Crestatului. Bob Wilkens şi Roger 
Hallier se aflau în pivniţa lor şi stăteau la pândă. Prin receptorul pe 
care îl instalaseră, auziră când veni Frank Wilkens în biroul lui, cum 
vorbi cu secretarul care îi aduse poşta care sosise, cum dădu felurile 
ordine pentru fabrică, precum şi mai multe convorbiri telefonice, dar 
nu auziră niciun cuvânt care i-ar fi interesat pe ei. Veniră mai mulţi 
vizitatori cu care trată, nu erau însă decât oameni de afaceri, 
reprezentanţii unor furnizori sau societăţi de asigurare şi câţiva 
angrosişti. 

Când se apropie ora prânzului, Bob Wilkens începu să-şi piardă 
răbdarea. 

— Îmi vine să cred că tata e prea prevăzător ca să mai rămână în 
legătură cu acei ticăloşi de care s-a servit pentru a-l înlătura pe 
unchiul meu. 

— Atunci trebuie să punem noi ceva la cale, ca să-l facem să se mai 
pună o dată în legătură cu acei bandiții. 

— E uşor de spus, dar greu de făcut. Eu cel puţin, nu ştiu ce am 
putea face. 

Roger Hallier îşi şi făcuse un plan, pe care îl spuse şi lui Bob 
Wilkens. 

Acesta îl ascultă cu luare-aminte şi când Roger isprăvi de vorbit, îi 
zise: 

— Luasem hotărârea să nu mai dau ochi cu tatăl meu, văd însă că e 
nevoie să mă mai duc o dată la el. 

— Vasăzică eşti şi dumneata de părere că ideea mea e bună? 

— În orice caz trebuie să încercăm s-o punem în practică. Voi 
merge chiar acum, spre ai vedea dacă pe calea aceasta ne vom putea 
ajunge ţinta. 

Se duse la fabrică, dar de data aceasta nu se mai anunţă, ştiind că 
nu va fi primit. Bătu scurt la uşa biroului şi intră. 

Frank Wilkens rămase vădit uimit la vederea fiului său. 

— Iar ai venit?... Ce mai vrei de la mine? 

— Mai avem ceva de vorbit împreună. 

— Dar eu nu mai vreau să ştiu nimic de tine. Totul s-a isprăvit între 
noi şi pentru totdeauna. 

— Încă nu. Mai este ceva de discutat şi va trebui să stai de vorbă cu 
mine, vrând-nevrând. 

Nici nu se salutaseră, stăteau față în față ca doi duşmani, 
măsurându-se cu priviri pline de ură. 

Frank Wilkens nu răspunse, aşa că Bob continuă: 

— Ai pus nişte bandiți să-l răpească pe vărul tău, Frank Wilkens, pe 
care l-ai mai înşelat o dată şi l-ai închis într-o casă de nebuni. 

Frank Wilkens rămase buimăcit la auzul acestor cuvinte. Aşadar, 
Bob ştia ce se întâmplase?... 

— Cred că nu o să tăgăduieşti această nouă nelegiuire? întrebă el, 
când văzu că tatăl său nu răspunde. 

— De unde ai mai scos-o şi pe asta? întrebă şi Frank Wilkens la 
rândul lui, spre a ocoli un răspuns. 

— Ştiu tot... Ştiu că vărul tău a fost aici ca să-ţi ceară înapoi ce i-ai 
furat odinioară. Ştiu că i-ai dat o întâlnire la notarul Faribauld, care 
de altminteri a murit de vreo zece ani şi că i-ai spus să vină în strada 
Widwood, unde oamenii tăi au pus mâna pe dânsul. Acum îţi vei da 
seama că nu mai poți tăgădui nimic. 

Frank Wilkens îşi muşcă buzele. 

Pierduse oare partida?... Aşa se părea... 

Tăcerea tatălui său îl făcu pe Bob să-şi piardă răbdarea şi de aceea 
zise cu asprime: 

— Citesc pe faţa ta că vrei să cauţi o portiţă de scăpare, dar e de 
prisos. Va trebui să îndrept crima pe care ai înfăptuit-o împotriva 

vărului tău. 

— Vrei cumva să împarţi cu dânsul? 

— Dacă aş fi ca tine, da; din fericire mai sunt şi altfel de oameni în 
lumea aceasta. 

— Nu-ţi voi da niciun răspuns la întrebarea pe care mi-ai pus-o 
despre vărul meu. 

— Atunci va trebui să răspunzi altcuiva, ceea ce îţi va fi mai 
neplăcut. Îi cunosc pe bandiții de care te-ai servit pentru a-ţi ajunge 
scopul şi îi voi da pe mâna justiţiei. 

— Putin îmi pasă. 

— Serios?... Îţi închipui cumva că ei te vor cruța şi nu vor spune 
cine i-a pus la cale să-l înlăture pe vărul tău? 

— Nu te priveşte ce îmi închipui eu. 

— Dacă vrei tu, fie şi aşa. În orice caz îţi dau timp de gândire până 
la cinci după miază, când voi veni la tine. Dacă îmi vei spune că vei 
lua măsuri pentru eliberarea celui răpit, atunci voi face aşa ca şi când 
nu s-ar fi întâmplat nimic. În caz contrar, voi înştiinţa poliţia, care va 
nimici cuibul acelor bandiți. Aşadar până la cinci vei şti ce hotărâre 
trebuie să iei. 

Neavând ce să mai spună tatălui său, Bob Wilkens plecă şi se 
întoarse cât mai repede la pivniţa unde îl aştepta Roger Hallier. 

— Te-ai şi întors? îl întrebă acesta. Am auzit şi eu convorbirea şi 
îmi pare bine că l-ai luat din scurt. 

— Cred că în urma acestei convorbiri va face pasul pe care îl 
aşteptăm. 

În clipa aceea auziră în receptor că Frank Wilkens chema pe cineva 
la telefon. Ceru centrala şi spuse numărul cu care doreşte legătura. 

Bob îl notă: unsprezece-cinci-optzeci şi trei. Cei doi tineri ascultară 
cu încordare. 

După o tăcere scurtă se auzi iar vocea lui Frank Wilkens: 

— Mister Surry, chiar dumneata eşti la aparat?... Aici Wilkens!... 
Am să-ţi dau o veste rea. S-a descoperit că ai răpit pe omul din Strada 
Widwood şi că îl ţii prizonier. Ce facem acum? 

Urmă iar o tăcere în timpul căreia Frank Wilkens ascultă pesemne 
ce îi răspundea mister Surry. 

Bob şi Roger Hallier auziră nişte zgomote ca şi când, Frank Wilkens 
ar fi trântit câteva obiecte pe birou. 

Apoi se auzi iar vocea lui: 

— Eşti dar de părere că cel mai bun lucru ar fi să... 

Cuvintele fură întrerupte de un zgomot puternic, ca şi când un 
obiect greu ar fi căzut de pe birou, apoi nu se mai auzi nimic. 

Bob Wilkens şi Roger Hallier se priviră uimiţi. 

— Ce s-a întâmplat oare? 

— Legătura a fost întreruptă. 

— Care legătură?... Cea telefonică? 

— Nu, a noastră. Microfonul nu mai funcţionează. 

— Cum se poate?... Să-l fi descoperit oare tata în lampă? 

— Bănuiesc altceva. Ai auzit, doar că mişca obiectele de pe biroul 
lui. Poate că a trântit lampa şi microfonul a sărit afară, aşa că ni s-a 
întrerupt legătura. 

— Proastă afacere! Tocmai acum a trebuit să se întâmple aşa 
ceva!... Dacă ar fi survenit cu câteva minute mai târziu, am şti acum 
ce gând au acei bandiți. 

— Şi aşa ştim destul. 

— Da, numărul de telefon şi numele presupusului cap de bandă. 

— Mai ştim că unchiul dumitale trăieşte şi că e ţinut prizonier. Cu 
ajutorul numărului de telefon şi al numelui, vom putea afla unde este 
ascunzătoarea bandiţilor. 

— Negreşit că vom reuşi s-o descoperim. Să mergem îndată la 
centrala telefonică şi să întrebăm unde se află locuinţa abonatului -cu 
numărul 11-583. 

— Şi de acolo ne vom duce de-a dreptul la poliţie. 

— Ba poliţia s-o mai lăsăm în pace şi să încercăm dacă nu putem 
elibera singuri pe unchiul dumitale. 

Părăsiră pivniţa şi se duseră la poşta centrală. 

Funcţionarul căruia se adresară nu le dădu însă informaţia cerută, 
ci răspunse la întrebarea lor: 

— Adresele abonaților sunt secrete şi le putem spune numai 
poliţiei, când este vorba de descoperirea unei crime. 

— Şi în cazul acesta e vorba de o crimă, însă vrem să anunţăm 
poliţia numai după ce ne vom fi orientat şi noi bine. Te rog să faci o 
excepţie în cazul de faţă. Îţi dau cuvântul de onoare că intenţiile 
noastre sunt cinstite şi că nu vom abuza de secretul pe care ni-l vei 
destăinui. Dacă ne dai informaţia pe care ţi-o cerem, ne vei ajuta să 

descoperim o crimă şi să punem mâna pe făptaş. Eu sunt Bob Wilkens, 
fiul fabricantului de automobile şi faptul acesta îţi va fi o chezăşie că 
nu vreau să te înşel. lată paşaportul meu, spre a te convinge de 
adevărul celor spuse de mine. 

Bob îi arătă paşaportul. Funcţionarul aruncă o privire în treacăt 
asupra lui şi zise: 

— Bine, voi face o excepţie dacă îmi făgăduiţi să nu spuneţi 
nimănui? 

— Îţi dau cuvântul meu că nimeni nu va afla. 

Funcţionarul răsfoi cartea de abonaţi, găsi numărul şi scrise pe un 
bilet: 

„Numele abonatului; Surry. Ocupaţia: reprezentantul unor firme străine. 
Locuinţa: Bowery 169.” 


Îi dădu lui Bob Wilkens biletul, care îi mulţumi şi părăsi poşta 
centrală împreună cu Roger Hallier. 

Afară citiră ceea ce scrisese funcţionarul pe foaia de hârtie. 

— Numele corespunde. E banditul pe care îl căutăm. 

— Bowery e cartierul cel mai primejdios din tot New-Yorkul. 

— Nici nu era de aşteptat altceva. Ce zici, să mergem îndată acolo? 

— Întâi să chibzuim ce avem de făcut. 

— Ştiu ce avem de făcut. Voi pătrunde în locuinţa ticălosului şi voi 
cere să-i dea drumul unchiului meu. 

— În felul acesta nu vei ajunge la alt rezultat decât să râdă de 
dumneata. 

— Îi va trece pofta de râs, când îi voi spune că voi reveni cu poliţia. 

— Atunci te va prinde tot aşa cum l-a prins şi pe unchiul dumitale. 

— Se va feri să facă aşa ceva. Îi voi spune că mă aşteaptă cineva 
care ştie despre toată întâmplarea şi care va anunţa poliţia, dacă nu 
mă întorc repede. Acel cineva vei fi dumneata. 

— În cazul acesta poţi încerca, mister Wilkens şi fii sigur că te voi 
scoate din vizuina bandiţilor, dacă vor vrea să te ţină prizonier. 

— Ştiu că mă pot bizui pe dumneata. Aşadar să nu mai pierdem 
timp şi să mergem cât mai repede la Bowery. 

Luară un automobil de piaţă şi plecară până în apropierea casei pe 
care o căutau, căci ar fi bătut la ochi dacă ar fi oprit chiar la intrarea 
acesteia. 

Bowery este unul din cartierele cu renumele cel mai rău din New- 
York şi o adevărată cetate a răufăcătorilor. 

E o stradă lată, plină de taverne, şantanuri ordinare şi teatre mici, 
unde se desfată bandiții care locuiesc prin partea locului. 

Prin străzile lăturalnice, se află ascunzătorile cele mai tainice ale 
indivizilor care nu vor să aibă de-a face cu poliţia. 

În cartierul acela, precum şi prin cele învecinate se întâmplă zilnic 
omoruri şi lucru ciudat este că chiar în apropierea acelui cartier 
blestemat se află prefectura poliţiei. 

Tot ce se petrece acolo, are loc aproape sub ochii poliţiei, care însă 
nu e în stare să facă nimic, neavând putinţa să descopere şi să 
pătrundă în ascunzătorile bandiţilor de tot felul, care stau tupilaţi ca 
nişte şoareci în găurile lor. 

Bob Wilkens fu cuprins de un simţământ neplăcut când o luă de-a 
lungul străzii Bowery, însoţit de Roger Hallier, spre a căuta casa în 
care locuia mister Surry. 

Indivizii suspecți care treceau pe lângă dânşii îi măsurau cu priviri 
bănuitoare, căci rar se rătăceau pe aici oameni îmbrăcaţi mai curat şi 
care să nu facă parte din tagma lor. 

Roger Hallier îi şopti lui Bob Wilkens: 

— N-ar fi mai bine să ne întoarcem? Mi-e teamă că ne avântăm 
într-o aventură din care nu vom scăpa cu pielea nevătămată. 

— Ţi-e frică? 

— Nu, ar fi însă mai bine să lucrăm cu socoteală şi prudenţă. 

— Te gândeşti să înştiințezi poliţia, dar eu vreau să fac asta după 
mă voi convinge că nu putem ajunge singuri la ţintă. 

În sfârşit, găsiră casa pe care o căutau şi care era tot atât de 
dărăpănată ca şi celelalte din apropierea ei. 

Cei doi tineri se opriră şi Bob Wilkens zise: 

— Vom face cum am stabilit. Dumneata mă vei aştepta afară. 

Roger Hallier dădu din cap în semn de încuviinţare şi Bob Wilkens 
intră în casă fără şovăire. 


241. O întâlnire neplăcută 
După ce se hotărâse să i se încredinţeze Feliciei de Martigny rolul 
principal, filmările se făcură repede şi fără nicio piedică. 


LATA 


Regizorul Cornell era încântat de repeziciunea cu care Felicia 
învățase rolul pe care îl juca cu adevărată măiestrie, aşa că numai 
rareori era nevoie să se filmeze de două ori aceeaşi scenă. 

Şi Rodolfo Higgins se întrecu pe sine însuşi, antrenat de jocul 
minunat al tinerei fete şi mister Cornell îi zise că acest rol va fi cel mai 
strălucit pe care îl jucase vreodată. 

Breward îşi freca mâinile, încântat că descoperise o nouă stea a 
filmului. Până atunci făcuse parte dintre acei cinematografişti care nu 
prea aveau încredere în începători. Era un om de afaceri, foarte 
prevăzător, căruia nu-i plăcea să facă experimente. 

De data aceasta o nimerise însă bine şi socotea dinainte câştigul 
mare pe care societatea îl va avea de pe urma Feliciei de Martigny. 

Când nu lua parte la filmarea diferitelor scene, care de astă dată se 
desfăşurau în linişte şi nu cu sâcâielile pe care le făcea de obicei Rita 
Sonders6, şedea în birou cu secretarul lui şi îi dicta conceptele pentru 
reclama mare pe care avea de gând s-o facă pentru acest film. 

Încrederea lui că succesul va fi unul dintre cele mai mari, creştea 
pe măsură ce se filmau scenele de probă. 

El însuşi rămase uimit de jocul Feliciei, care era doar numai o 
începătoare. Dacă va juca cu aceeaşi însufleţire şi scenele mari care 
aveau să se filmeze în atelierele de la Hollywood, atunci ea va pune 
cu totul în umbră pe Rita Söndersö. 

Pe lângă frumuseţea şi drăgălăşenia ei, Felicia punea atâta suflet în 
felul de a juca, încât nu mai încăpea nicio îndoială că va deveni în 
scurt timp unul dintre cele mai puternice talente din lumea ecranului. 

Cu toate acestea mister Breward fu cam rezervat cu laudele, spre a 
nu o face pe Felicia să se încreadă prea mult în puterile ei. Se 
întâmpla de multe ori că tocmai artiştii tineri deveneau repede foarte 
pretenţioşi, îngreuind misiunea regizorului. 

Acesta fusese şi cazul cu Rita Sonders6, care se ridicase din nimic. 

Ea fusese o mică vânzătoare de magazin de care se îndrăgostise un 
regizor de filme şi care o lansase ca stea. Cariera strălucită de mai 
târziu o datora în bună parte mai multor amanti foarte bogaţi, care îi 
dăduseră mijloacele de a trăi ca o prinţesă. 

Până şi marele public se îndrăgostise de dânsa, căci era într-adevăr 
frumoasă. 

Societăţile cinematografice încercaseră demult s-o înlocuiască, dar 

niciuna din celelalte artiste ne reuşise să câştige favoarea publicului 
într-o măsură atât de mare ca Rita Söndersö. 

Din pricina aceasta ea devenise foarte mofturoasă aşa că toţi din 
lumea cinematografică o urau, deşi era o favorită a marelui public. 

De azi înainte va avea însă o concurentă primejdioasă în noua stea 
care va apare pe ecran sub numele de Solvejg Dalen. 

Breward privi din nou încântat câteva fotografii ale Feliciei de 
Martigny luate chiar în ziua aceea şi care reuşiseră deosebit de bine. 

Şi Crolan, ajutorul regizorului, se uita mereu la acele fotografii 
încântătoare şi zise şefului său: 

— Nicio femeie din lume nu poate avea mai mult farmec şi graţie 
ca această franţuzoaică, aşa că va lua cu asalt inimile americanilor. 

Breward făcu un gest speriat, bătu cu degetul în masă, scuipă de 
trei ori şi zise superstiţios: 

— Aşa ceva poţi gândi, dragă Crolan, dar să nu o spui, căci de 
multe ori se întâmplă să cobeşti. 

Abia spuse Breward aceste cuvinte, când unul din artişti dădu 
buzna în birou şi zise agitat: 

— Chiar în clipa aceasta a sosit un automobil, mister Breward. 

Înciudat, acesta ridică repede capul şi mormăi: 

— Ei şi?... Pentru asta nu e nevoie să te năpusteşti în birou ca un 
nebun şi să ne tulburi de la lucru. Doar nu e ceva neobişnuit când vine 
un automobil. Poate ne aduce provizii. 

— N-a adus provizii, ci pe Rita Sonders6, răspunse artistul. 

Mister Breward sări agitat de pe scaun şi se uită buimăcit la dânsul. 

— Pe Rita Sonders6!... 

— Îndată va fi şi ea aici. 

Breward dădu pe artist la o parte şi păşi spre uşa barăcii. 

Crolan se apropie de artist şi, apucându-l de braţ, îl întrebă: 

— Nu cumva te-ai înşelat? 

Artistul râse cu un aer de superioritate. 

— Doar o cunosc bine pe Rita Sonders6, căci am jucat cu dânsa în 
mai bine de douăzeci de filme. 

— Ce înfăţişare are? 

— E îmbrăcată în blănuri de sus până jos şi face o mutră, parcă i s- 
ar fi înecat corăbiile. 

Crolan se scărpină încurcat la ceafă şi mormăi: 

— Ei drace!... Să fi aflat oare de intenţia noastră de a o înlocui? 

Artistul dădu cu înfrigurare din cap. 

— Se prea poate, căci are între noi câţiva spioni pe care îi plăteşte 
bine pentru a o informa de tot ce se întâmplă aici. 

În ochii lui Crolan se ivi o sclipire de ciudă. 

— E adevărat ce spui? 

Artistul îşi duse mâna la piept şi răspunse: 

— Aş putea să jur că e aşa, domnule Crolan. 

— De ce n-ai spus nimic până acum? 

Omul dădu din umeri. 

— Până acum Rita Söndersö avea atâta trecere, încât n-am 
îndrăznit să vorbesc despre dânsa. Dacă ar fi aflat, s-ar fi isprăvit cu 
cariera mea cinematografică şi mi-aş fi pierdut postul la societate. Am 
nevastă şi copii şi trebuie să muncesc pentru ei. 

Crolan făcu un gest de protest şi zise: 

— Bine, să nu mai vorbim despre asta şi să aşteptăm ce se va 
întâmpla acum. Nădăjduiesc că Breward şi Cornell nu se vor lăsa din 
nou încântați de şerpoaica asta. 

— Să ne fetească Dumnezeu de aşa ceva, răspunse artistul. Dacă va 
juca iar Rita Sonders6, atunci iar va începe pentru noi o viaţă ca în 
iad. 

— Pentru noi va fi şi mai rău, întări Crolan. Deocamdată du-te şi 
vezi-ţi de treabă. Vom vorbi mai târziu despre toate acestea. 

Artistul ieşi printr-o uşă lăturalnica, iar Crolan se duse după mister 
Breward. Înainte de a ajunge la uşă, auzi vocea iritată a Ritei 
Sonders şi în clipa următoare aceasta intră în baracă împreună cu 
mister Breward. 

Fără a da nici cea mai mică atenţie lui Crolan, continuă să 
vorbească cu Breward: 

— Nu voi îngădui niciodată ca alta să-mi ia rolul. Am venit pentru 
filmare... 

— Din nefericire cu câteva zile prea târziu, răspunse mister 
Breward cu răceală. 

Rita Sonders6 făcu un gest de necaz. 

— Am fost împiedicată de a veni din pricina bolii mele, Breward. 

— Nici n-ai fost bolnavă, domnişoară Sânders6, răspunse Breward 
atât de calm, încât Crolan îl privi uimit, căci nu-l mai văzuse aşa. 

Până atunci şi Breward, ca toţi ceilalţi, se ploconiseră în faţa Ritei 
Sonders6 şi îi răbdaseră toate toanele. De astă dată se părea însă că nu 
va mai suferi aşa ceva. 

Şi Rita Sonders6 rămase uimită de tonul lui mister Breward şi îl 
privi uluită; apoi continuă cu aprindere: 

— Ce vrei să spui cu asta, Breward? 

— Vreau să spun adevărul. Te-ai servit de certificate medicale false, 
spre a ne înşela şi a ne duce de nas, stimată domnişoară Söndersö. 

— Asta e nemaiauzit, izbucni frumoasa artistă. 

Breward dădu din cap în semn de încuviinţare. 

— Da; e nemaiauzit să ne faci să aşteptam aici, iar dumneata să 
petreci, să te duci la teatre, la baluri... 

— Cine ţi-a mai spus şi asta? 

— Am pus un detectiv să te supravegheze. 

Inima lui Crolan ameninţa să stea în loc când auzi aceste cuvinte. 

Ei drace!... Mare îndrăzneală mai avea azi Breward! Vorbindu-i 
astfel Ritei Söndersö, se va strica pentru totdeauna cu dânsa. 

Crolan nu-şi putea aminti că se dăduse unui detectiv o asemenea 
însărcinare. 

Să fi lucrat Breward în taină, fără să spună nimănui ceva? 

Acesta continuă fără să se tulbure: 

— De la acest detectiv am primit un raport amănunţit din care am 
văzut ce bine te-ai distrat, pe când noi aşteptam aici ca nişte proşti şi 
nu puteam lucra. Ne-ai făcut să pierdem un timp preţios şi ai încălcat 
astfel contractul dumitale, domnişoară Söndersö. În consecință m-am 
văzut nevoit să reziliez acest contract şi să încredinţez altcuiva rolul 
dumitale. 

Speriat, Crolan făcu câţiva paşi spre uşă, socotind că e mai bine să- 
şi asigure o cale de scăpare, căci o cunoştea bine pe Rita Sonders6 şi 
ştia că acum va urma un scandal enorm. 

N-ar fi fost pentru întâia oară ca Rita Söndersö să spargă tot ce-i 
cădea în mână! 

Dar de astă, dată nu se întâmplă ceea de ce se temea Crolan. 

Rita Söndersö nu izbucni, ci rămase tăcută... chiar foarte tăcuta. Îşi 
dezbrăcă încet blana şi o aruncă pe un scaun; apoi, cu o mişcare 
înceată îşi luă de pe cap şi pălăria de piele pe care o purtase în timpul 
călătoriei cu automobilul. Stătea în faţa lui Breward în toată 

frumuseţea ei fermecătoare, avea un trup mlădios, cu forme 
desăvârşite, şolduri înguste ca de băiat tânăr, gâtul nespus de frumos, 
mâini fine şi nişte ochi mari, adânci şi plini de foc. 

Cu mişcări rafinate îşi puse mâinile în solduri, îşi mlădie trupul şi 
cu paşi rari se apropie de Breward. 

Cunoştea doar puterea pe care o avea asupra bărbaţilor. 

Nimeni nu putea să reziste farmecului ei! 

Acesta era mijlocul prin care îi atrăgea pe toţi. 

Cu un zâmbet încântător îl întrebă pe şeful expediției: 

— Vorbeşti serios, Breward, când spui că vrei să mă concediezi? 

Crolan se întoarse ca să nu-i mai vadă. 

Sărmana Felicia de Martigny! gândi el. S-a isprăvit visul nostru 
frumos de a avea o nouă stea. Te vor duce la Hollywood, îţi vor plăti 
salariul fixat prin contract, dar nu-ţi vor mai încredința niciun rol 
important! 

Timp de câteva clipe domni o tăcere adâncă şi apăsătoare. 

Dar deodată Crolan tresări, căci nu-i venea să-şi creadă auzului. 
Breward răspunse Ritei Sonders cu aceeaşi răceală: 

— În filmul din Groenlanda nu mai am niciun rol pentru dumneata, 
domnişoară Sonders5. 

Cu o mişcare bruscă Crolan se întoarse, şi se uită năuc la şeful 
expediției, ca şi când nu l-ar mai fi văzut vreodată până atunci. 

Nu s-ar fi aşteptat la un asemenea răspuns din partea lui!.. N-ar fi 
crezut niciodată că va respinge cu atâta hotărâre pe frumoasa artistă. 

Şi Rita Sonders6 rămase uluită. 

Ea, care era atât de bună de gură, nu mai ştiu ce să răspundă. Era 
ca înmărmurită. 

Buzele ei se mişcară, dar nu fură în stare să scoată niciun cuvânt. 

Breward continuă însă cu însufleţire: 

— Destul ţi-ai bătut joc de noi şi ne-ai dus de nas, domnişoară 
Sonders6, aşa că şi răbdarea noastră s-a isprăvit. Ştiu că eşti o artistă 
mare şi până acum ţi-am răbdat toate toanele. Dar când am aflat 
alaltăieri ce faci, cum dumneata, pretinsa bolnavă, petreci de minune, 
pe când noi pierdem vremea aici - şi fiecare zi ce trece ne costă o 
mulţime de băni — atunci m-am hotărât să rup legăturile cu dumneata 
şi să predau unui avocat chestiunea rezilierii contractului dintre noi. 

Rita Söndersö clipi din ochi, aruncă încă o privire întrebătoare lui 

mister Breward şi zise: 

— Vorbeşti serios? 

— Cât se poate de serios. 

Artista sări iritată în picioare şi strigă: 

— O să le căieşti amar, Breward! 

Acesta clătină încet capul. 

— Singurul lucru de care m-aş putea căi este că n-am luat mai 
demult această hotărâre. 

— Te vei căi şi mai mult când vei rămâne cu casa goală! 

— Te înşeli foarte mult, domnişoară Söndersö. Fii încredinţată că şi 
fără dumneata voi face afaceri strălucite. 

— Vom vedea! 

— Negreşit, aceasta se va vedea îndată după lansarea filmului din 
Groenlanda. 

Înfuriată, Rita Söndersö răspunse cu îngâmfare: 

— Pe mine nu mă poate înlocui nimeni!... Auzi, nimeni! 

Breward zâmbi. 

— Asta au spus-o mulţi artişti mari şi în cele din urmă au trebuit să 
recunoască şi ei că pot fi uşor înlocuiți. 

Aceste cuvinte ale lui Breward o revoltară atât de mult pe Rita 
Söndersö, încât îşi luă blana cu o mişcare repede, refuzând ajutorul lui 
Breward, o îmbrăcă şi pe când ochii ei aruncau fulgere de mânie, zise: 

— În genunchi ai să te târăşti în faţa mea şi ai să te rogi să primesc 
roluri în filmele dumitale, dar te voi refuza tot aşa cum m-ai respins şi 
dumneata azi pe mine. 

Înainte ca Breward să poată da un răspuns, regizorul Cornell, care 
nu ştia încă de venirea Ritei Söndersö şi nici n-o zări îndată la intrarea 
în birou, dădu buzna înăuntru şi strigă încântat: 

— Breward, păcat că n-ai văzut scenele de azi! Inima ţi-ar fi 
tresăltat de bucurie... Micuta noastră contesă a jucat dumnezeieşte!... 
Nici Rita Söndersö n-ar fi fost în stare să facă aşa ceva! 

Cornell se opri buimăcit când auzi deodată un strigăt de mânie şi 
dădu cu ochii de Rita Söndersö. 

Se uită speriat de la unul la altul şi întrebă îngrijorat: 

— Pentru Dumnezeu, Breward... doar n-ai să răstorni toate 
dispoziţiile şi s-o laşi pe Rita Sonders6 să joace?! 

Breward clătină capul. 


— 120 — 


— Nici prin gând nu-mi trece, răspunse el cu hotărâre. Filmul din 
Groenlanda va ieşi cu Solvejg Dalen, dragă Cornell, şi nu se va face 
nici cea mai mică schimbare. 

Rita Söndersö îşi încleştă pumnii şi îi ridică ameninţător. 

— Îmi veţi plăti asta! zise ea cu voce şuierătoare. Mă voi îngriji ca 
noua voastră stea să fie fluierată. La premieră voi provoca un scandal 
cum n-a mai fost până acum. Publicul mă va chema pe mine, pe 
favorita lui, iar voi vă veţi smulge părul de disperare că aţi îndrăznit 
să mă înlăturați. 

Apoi ieşi din baracă cu atitudinea unei regine ofensate. 

Privirile lui Breward şi ale regizorului Cornell se întâlniră. 

După o tăcere de câteva clipe, Cornell mormăi: 

— În astfel de împrejurări, femeile devin adevărate hiene... 

Breward încuviinţă cu un semn din cap. 

— E drept că Rita Sonders6 ne poate deveni primejdioasă. 

Regizorul tăcu un gest de împotrivire. 

— Dacă într-adevăr va pune la cale un scandal şi va aţâţa publicul 
împotriva noii noastre stele, atunci vom găsi şi noi mijloace de luptă 
spre a ne apăra. 

Breward clătină îngândurat capul. 

— Crezi că într-o astfel de luptă vom ieşi biruitori? 

— Sper că da, dragă Breward. 

Totuşi şeful expediției luă o înfăţişare serioasă. 

— Prevăd multe lucruri foarte urâte, răspunse el. Mi-e milă de pe 
acum de mica noastră contesă, când mă gândesc la mijloacele josnice 
prin care Rita Sonders6 va încerca să se răzbune. Femeia asta n-are 
suflet şi e dintre acelea care calcă şi peste cadavre. 

— Cu atât mai mult trebuie să fim de partea contesei şi s-o 
sprijinim în lupta pe care va fi nevoită s-o ducă. Micuța merită s-o 
ajutăm prin toate mijloacele care ne vor sta la îndemână. Niciodată n- 
am fost încă atât de încântat de o artistă şi ar trebui să mă înşel mult, 
dacă publicul n-o va primi cu acelaşi entuziasm. Sunt încredinţat că 
mica noastră contesă va cuceri inimile marelui public tot atât de uşor 
cum a devenit favorita noastră a tuturor. 

— Să dea Dumnezeu să ai dreptate, dragă Cornell, zise mister 
Breward suspinând, apoi se îndreptă spre ieşire. 

Rămase însă speriat în loc, când văzu pe Rita Sonders6 lângă 

Felicia de Martigny. 

Oare lupta între cele două rivale va începe chiar aici? 

Şi regizorul Cornell fu cuprins de aceeaşi teamă şi amândoi alergară 
spre cele două femei, spre a o apăra pe Felicia de Martigny de Rita 
Sonders6, dacă aceasta, în furia ei, ar încerca s-o atace. 


242. O cunoştinţă veche 


În gangul în care intră Bob Wilkens era aproape întuneric, aşa că 
părea şi mai sinistru. N-avea nicio fereastră şi puţina lumină care 
pătrundea în el, venea prin două geamuri mici şi murdare de la uşă. 

Gangul era lung şi din el dădeau multe uşi în numeroasele locuinţe 
de la parter. 

Bob Wilkens citi pe rând numele locatarilor, scrise pe plăci sau pe 
cărţi de vizită fixate la fiecare uşă, şi ajungând la cea din urmă găsi şi 
numele lui Surry. 

Aşadar aici locuia acela pe care îl căuta? 

Deşi Bob Wilkens nu era deloc fricos de felul lui, totuşi se simţi 
cuprins de o teamă nelămurită. 

Ştia că cine se încumeta să pună piciorul într-o casă din cartierul 
Bowery, îşi primejduia în acelaşi timp şi viaţa. Acest gând îl făcu să 
stea câteva clipe la îndoială, dar în cele din urmă se hotărî să meargă 
mai departe pe calea pe care pornise şi bătu în uşă. 

Ca şi când cineva ar fi aşteptat venirea lui, uşa fu deschisă îndată şi 
în pragul ei apăru un individ spătos, a cărui înfăţişare se potrivea de 
minune cu locul în care se afla. Părea să fie un puşcăriaş scăpat de la 
ocnă. 

— Aici locuieşte mister Surry? îl întrebă Bob Wilkens, luându-și 
inima în dinţi spre a nu-şi trăda neliniştea şi teama. 

Omul care deschisese uşa îl măsură din creştet până în tălpi cu o 
privire bănuitoare, ca şi când ar fi vrut să-i pătrundă până în adâncul 
sufletului şi întrebă la rândul lui: 

— Ce vrei de la Surry? 

— Trebuie să vorbesc cu dânsul şi să-i cer sfatul într-o afacere 
foarte urgentă. 

— Spune-mi întâi cine eşti. 

— Bob Wilkens. 

— Ah, fiul regelui automobilelor? 

— Da. 

— Ai venit pentru omul pe care l-am ridicat din strada Widwood? 

— Da. 

Lui Bob îi veni în clipa aceea o idee buna şi adăugă: 

— Tata m-a trimis încoace. 

— Dacă e aşa, atunci intră. 

Omul deschise uşa mai larg şi Bob Wilkens pătrunse într-un gang şi 
mai întunecos decât cel principal. Însoţitorul lui îl conduse mai 
departe, deschise o altă uşă şi deodată Bob se văzu într-o odaie 
luminoasă, mobilată aproape luxos, unde zări într-un fotoliu un alt 
individ îmbrăcat cu o eleganță prea bătătoare la ochi. 

Individul care îl adusese pe Bob Wilkens, îi spuse: 

— Asta e fiul lui Wilkens; vrea să vorbească cu tine, Surry. 

În aceeaşi clipă se auzi o altă voce la al cărei sunet Bob Wilkens 
tresări. 

— Ah, iată pe tânărul meu prieten din Marsilia... Vasăzică iar ne- 
am întâlnit?... Doamne, cât de mic e pământul acesta! 

Bob întoarse capul în direcţia de unde venea vocea şi se sperie şi 
mai mult, căci într-un alt fotoliu îl zări pe Mac O'Kerem care rânjea 
batjocoritor. 

Irlandezul se ridică în picioare, se apropie de Bob, îl măsură cu 
privirea şi zise: 

— Da, el e! 

Apoi izbucni în râs, ca şi când ar fi făcut o glumă bună. 

Neliniştea lui Bob Wilkens crescu. Nu se mai întrebă cum ajunsese 
Mac O'Kerem la New-York, ci se gândi numai că prezenţa acestui 
bandit nu putea decât să-i îngreuieze situaţia primejdioasă în care se 
afla. 

Irlandezul îi dădu un ghiont prietenesc şi îl întrebă: 

— Ei, nu mă mai cunoşti?... Doamne, cât de nerecunoscători sunt 
tinerii de azi! îi uită chiar şi pe cei mai buni prieteni! 

Începu iar să râdă zgomotos. 

De astă dată se amestecă şi mister Surry în vorbă. 

— Tatăl dumitale te-a trimis încoace? întrebă acesta politicos. 

Ca să nu mai rămână lângă Mac O'Kerem, Bob se apropie de Surry. 

— Da, tata ţi-a telefonat şi te-a prevenit. 


— 123 — 


— E adevărat. 

— Afacerea a fost descoperită. 

— Şi asta e adevărat. 

— Tata ar vrea să renunţe la măsurile pe care le-a luat până acum 
împotriva prizonierului şi mi-a spus să-l aduc la dânsul spre a se 
înțelege cu el. 

Bob credea că în felul acesta va reuşi să-l elibereze pe unchiul lui, 
dar se îndoi îndată de putinţa unei reuşite când văzu zâmbetul 
batjocoritor care flutură pe buzele lui Surry. 

— Ai ticluit bine povestea asta, îi zise el. 

— Cum, te îndoieşti că... 

Surry îi curmă vorba: 

— Să nu-ți închipui cumva că mă vei putea înşela, căci ştiu tot. E 
adevărat că tatăl dumitale mi-a vorbit la telefon şi m-a prevenit, dar 
trebuie să-ţi spun că m-a prevenit potriva dumitale şi mi-a spus să nu 
mă lua tragi pe sfoară. 

Vasăzică aceasta fusese partea din convorbirea telefonică pe care 
cei doi tineri n-o mai auziseră din pivniţă? 

Bob Wilkens îşi dădu îndată seama că pe această cale nu va mai 
putea face nimic şi-şi încordă mintea spre a găsi alt mijloc de a-şi 
ajunge ţinta. 

Acest Surry era un individ dezgustător, dar cel puţin părea să fie 
politicos şi nu cel mai rău din ceata lui. 

Poate va reuşi să se înţeleagă cu dânsul! 

După o scurtă gândire, Bob crezu că a găsit mijlocul de a-l elibera 
pe unchiul său şi zise: 

— Nu mai vreau să vorbesc despre faptul că tata te-a prevenit 
împotriva mea şi recunosc că vreau să-l eliberez pe prizonier. Îţi fac 
deci propunerea să-i dai drumul în schimbul unei sume de bani. 

Surry clătină zâmbind capul. 

— Nu, dragă mister Wilkens, mie nu-mi place să înşel pe aceia care 
mi-au încredinţat o afacere. Tatăl dumitale mi-a plătit să fac un 
serviciu şi îmi voi face datoria în chipul cel mai conştiincios. 

Era ca o ironie că acest bandit vorbea de conştiinciozitate şi fără 
îndoiala că cuvintele acestea ale lui nici nu trebuiau luate în serios. De 
aceea Bob Wilkens încercă din nou să-l convingă. 

— Îţi voi da aceeaşi sumă pe care ţi-a dat-o şi tatăl meu. 

— E prea puţin. 

Bob deduse că banditul ar fi dispus să stea la tocmeală. 

— Cât ceri? 

— Ce scop are să-i mai spun cât?... Doar tot nu poţi plăti. 

— De unde ştii? Doar nu cunoşti situaţia mea. Sunt ginerele 
preşedintelui Crosham. 

Bob era gata să jertfească toată suma pe care o primise de la tatăl 
său ca plată pentru munca pe care o depusese în serviciul uzinelor 
Wilkens, fără să se mai gândească ce se va întâmpla în viitor. Ţinea cu 
orice preţ să-l scape pe Crestat, care era doar tatăl Feliciei. 

Surry chibzui câteva clipe, apoi clătină capul şi răspunse: 

— Dumneata mi-ai plăti o dată o sumă oarecare, pe când dacă 
prizonierul rămâne în puterea mea, voi putea stoarce mereu bani de la 
tatăl dumitale şi va trebui să plătească atât cât voi cere, căci îl am în 
mână. Dacă s-ar întâmpla să nu vrea, îl voi ameninţa că-i trimit pe cap 
pe prizonier şi atunci se va supune fără să crâcnească, fiindcă îi este 
frică de urmările acestei afaceri. Aşadar, după cum vezi afacerea e mai 
bună pentru mine, dacă nu voi primi propunerea dumitale. 

Vasăzică nici pe calea aceasta nu se putea face nimic! 

Bob Wilkens îşi dădu seama că nu va putea face singur nimic cu 
forța, aşa că nu-i rămânea altceva, decât să înştiinţeze poliţia. Aceasta 
va lua măsurile de trebuinţă pentru a nimici acest cuib de bandiți. 

Văzând că n-o scoate la capăt, Bob Wilkens zise: 

— Îmi pare rău că am venit degeaba şi că trebuie să plec fără 
niciun rezultat. 

Se îndreptă spre uşi, dar deodată Mac O'Kerem i se puse în cale şi 
se răsti la el: 

— De aici nu vei mai ieşi! 

— Cu ce drept vrei să mă reţii? 

— Eu nu întreb niciodată de drepturile altora... O dată mi-ai scăpat 
din palmă şi mi-ai stricat o afacere bună pe care am vrut s-o fac cu 
tine. Acum mi-ai căzut iar în gheare, aşa că voi încerca din nou 
afacerea şi sper că voi reuşi mai bine. Ai spus că eşti ginerele 
preşedintelui Crosham. Asta e minunat, căci valorezi cel puţin o sută 
de mii de dolari şi pe ăştia nu vreau să-i scap din mână. 

Bob Wilkens făcu un pas înapoi, dându-şi seama de primejdia în 
care se afla. 

— Ce ai de gând să faci cu mine? întrebă el după ce şovăi niţel. 

— Ceea ce am mai făcut o dată la Marsilia. De astă dată voi avea 
mai puţin de lucru cu tine şi nu voi mai fi nevoit să te răpesc, cu 
automobilul, căci ai intrat singur în capcană ca un prost. Te vom duce 
la celălalt prizonier să-i fii de urât, iar eu mă voi pune în legătură cu 
socrul tău. Va trebui să scoată frumuşel parale ca să te scape din 
ghearele noastre. 

— Te înşeli amarnic! 

— Atunci va trebui să-ţi plăteşti singur preţul de răscumpărare. 

Surry se ridică şi se apropie de ei. 

— Ideea ta e bună, Mac. 

Irlandezul răspunse îngâmfat: 

— Eu am întotdeauna idei strălucite. Nu vei regreta că te-ai făcut 
tovarăş cu mine. 

Bob rămase buimăcit. 

Vasăzică îl prinseseră! 

N-avea niciun rost să se împotrivească, ştiind că nu va putea scăpa, 
dar totul se răzvrăti în sufletul său. Atât de repede însă nu voia să 
piardă curajul să se dea bătut. Uşa era la doi paşi şi cu o singură 
săritură va putea ajunge la ea, va putea ieşi înainte ca aceşti doi 
ticăloşi să-l poată opri. 

Va fugi atât de repede, încât cei doi bandiți vor rămâne surprinşi. 

Surry şi irlandezul se dăduseră cu un pas în lături, stăteau unul 
lângă altul şi se sfătuiau în şoaptă. 

Acesta era momentul de care trebuia să se folosească. 

Bob sări spre uşă, o deschise şi ieşi în gang fără ca bandiții să facă 
măcar o singură mişcare spre a-l opri. 

Până la ieşire mai avea numai câţiva paşi. 

Alergă spre uşa gangului principal, dar deodată... pământul se 
deschise sub picioarele lui. Întinse mâinile căutând un sprijin; 
mişcarea lui fu însă zadarnica, deoarece în gang se afla o capcană în 
care căzu. 

Ajungând jos se lovi cu putere şi rămase ametit câteva clipe. Dar îşi 
veni repede în fire şi îşi dădu seama de tot ce se întâmplase cu el. 

Fuga nu-i reuşise. 

Cei doi ticăloşi rămăseseră foarte liniştiţi, ştiind bine că nu le va 
putea scăpa. 

Fără îndoială că se afla în pivniţa casei, din care bandiții făcuseră 
un fel de închisoare. Încăperea n-avea nicio fereastră, aşa că era 
întuneric beznă. 

Bob se ridică, pipăi în jurul lui până când dădu de un perete. 

— Cine e acolo?! 

Întrebarea, aceasta veni din întuneric şi Bob Wilkens ştiu îndată 
cine o pusese. 

— Eu sunt, Bob Wilkens, răspunse tânărul. Venisem să te salvez, 
dar ticăloşii m-au prins şi pe mine şi m-au aruncat aici. 

— Tu eşti într-adevăr, Bob? 

Crestatul, ai cărui ochi se deprinseseră pesemne cu întunericul, se 
apropie de el. 

— Ai vrut să mă ajuţi, dragul meu Bob? 

— Am făcut tot ce mi-a stat în putinţă, văd însă că lucrurile au ieşit 
pe dos, aşa că acum trebuie să împărtăşesc soarta ta. 

Crestatul îi luă mâna şi o strânse cu putere. 

— În orice caz, îți mulţumesc. 

— N-ai pentru ce să-mi mulţumeşti. Era doar firesc să-ţi vin în 
ajutor spre a îndrepta răul pe care ţi l-a făcut tata, în orbirea lui. 

— De la cine ai aflat că am căzut victimă unei noi nelegiuiri a 
tatălui tău? 

— Roger Hallier a fost pe la mine şi mi-a spus tot. 

— Hallier e un băiat foarte de treabă. Dar, cum aţi descoperit unde 
mă aflu? 

Bob Wilkens îi povesti cum descoperiseră ascunzătoarea şi încheie 
prin cuvintele: 

— Ar fi fost mai bine dacă am fi înștiințat poliţia. 

— Da, ar fi fost mai prudent. 

— Nu există nicio posibilitate de a ieşi de aici? 

— Niciuna. Am căutat destul o cale de scăpare, dar n-am găsit. 
Vizuina asta e ca un puț şi n-are altă ieşire decât aceea prin care am 
fost aruncaţi înăuntru. 

— Atunci va trebui, să aşteptăm aici până când ne va scoate poliţia. 

— Mă îndoiesc foarte mult că va fi în stare să ne găsească. 

— Frumoasă perspectivă! zise Bob Wilkens cu amărăciune. Te 
pomeneşti că nu vom mai ieşi niciodată de aici! 

— S-ar putea şi asta şi n-ar fi pentru prima oară că în acest cartier 

au dispărut oameni fără să mai iasă niciodată la iveală. 

— Avem un singur noroc şi anume că Roger Hallier e liber şi ştie 
unde ne aflăm. Dacă va vedea că nu mă întorc repede, se va duce la 
poliţie şi aceasta va descoperi cuibul acestor bandiți... 

— Dar nu ne va mai găsi pe noi. 

— Atunci poliţiştii vor lua în primire pe aceşti ticăloşi şi îi vor freca 
atât până când vor mărturisi unde suntem. Tortura veche a fost 
desființată, este însă alta mai modernă, care îi va face pe bandiți să 
vorbească, fi pisează ceasuri întregi cu interogatorii, li se dă mâncare 
sărată apoi nu li se dă nimic de băut, îi închid în celule întunecoase, 
nu-i lasă să doarmă. În câteva zile cu aceste metode îi vor înmuia în 
aşa hal pe banditi, încât vor trebui să mărturisească. 

În pivniţă era o bancă, o masă, câteva pături şi chiar o sobă, ceea 
ce dovedea că servea şi ca loc de refugiu pentru bandiți, când poliţia 
era pe urmele lor. 

Crestatul îl duse pe Bob la bancă şi amândoi luară loc. 

Bob Wilkens îl întrebă pe unchiul său: 

— Cum au putut să te prindă şi să te aducă încoace? 

— Erau trei şi cum nu mă aşteptasem la un atac, m-au doborât 
repede. Pe când doi mă ţineau, Surry mi-a pus sub nas o batistă cu un 
narcotic, aşa că am pierdut repede cunoştinţa şi până când să-mi vin 
iar în simţiri, m-au şi adus aici... Să nu te superi că ţi-o spun, dar, 
tatăl tău e un mare ticălos. Cu tot răul pe care mi-l făcuse odinioară, 
am vrut să mă port blând cu dânsul, dar dacă voi scăpa însă de astă 
dată, atunci îl voi nimici cu desăvârşire ca să nu mai fie în stare să 
facă rău vreunui om. Îl voi denunța parchetului spre a-şi primi 
pedeapsa bine meritată. 

— Îmi pare foarte rău că nu pot să spun niciun cuvânt pentru 
apărarea lui. Sufăr îngrozitor din pricina nelegiuirilor sale şi mi-e 
ruşine că în vinele mele curge acelaşi sânge ca şi într-ale lui. 

— Te pot înţelege foarte bine, dragul meu Bob. Şi eu mă înrudesc 
de aproape cu dânsul, dar slavă Domnului că amândoi suntem altfel 
de oameni şi n-avem caracterul lui. Tu parcă nici n-ai fi fiul său, căci 
altfel nu ti-ar fi trecut prin gând să vii în ajutorul meu. 

243. În mrejele dragostei 

Hariett Wilkens se lăsă ameţită ca de un narcotic de cuvintele de 
dragoste îmbătătoare ale contelui de Gerbeville şi îi îngădui sărutările 
cele mai pătimaşe. 

Într-o zi însă îşi dădu seama că tânărul şi frumosule conte nu mai 
era atât de drăgăstos. Pe faţa lui se ivise o expresie de îngrijorare şi 
fruntea îi era încruntată. 

Când îi dădu tinerei femei răspunsuri distrate, aceasta îl întrebă: 

— Ce ai astăzi, dragul meu Francois? Nu te simţi bine? Te apasă 
vreo grijă? 

— Nu e nimic, scumpa mea Hariett, nu fii îngrijorată din pricina 
mea. 

— Dar nu eşti acelaşi dinainte. 

— Se prea poate, scumpa mea copilă; fiecare om are grijile lui. 

— Şi tu ai griji? 

— Nu mă mai întreba. Tu nu cunoşti grijile pe care le pot avea alţi 
oameni. 

— Cu atât mai mult trebuie să-mi spui ce te apasă, dragă Francois, 
stărui Hariett. Ai încredere în mine şi dacă va fi în puterea mea, te voi 
ajuta. 

— Nimeni nu-mi poate veni în ajutor, Hariett, zise contele încet. 
Trebuie să încerc să mă descurc singur. N-ar fi nimic şi aş îndura orice 
dacă nu mi-ar fi teamă că voi fi nevoit a mă despărţi de tine, acum 
după ce mi-am găsit fericirea în braţele tale. 

Hariett îl privi speriată. 

— Ce vrei să spui, cu asta, dragul meu Francois? îl întrebă ea 
buimăcită. Vrei să pleci?... Ai de gând să părăseşti New-Yorkul? 

Contele dădu din cap cu o mutră foarte gravă. 

— Nu-mi va rămâne altceva de făcut, Hariett. 

— Dar ce s-a întâmplat? 

Contele de Gerbeville avu un zâmbet îndurerat. 

— Nu mă mai întreba, iubito. Mai bine să ne bucurăm că mai 
putem fi câteva zile împreună. 

Contele ştia prea bine că prin această mărturisire necompletă va 
aţâţa şi mai mult curiozitatea tinerei femei şi că nu-l va lăsa în pace 
până când nu-i va spune tot. 

Gerbeville proceda cu metoda unui jucător rutinat, spre a-şi ajunge 

scopul pe care îl urmărea şi nu-şi greşi socoteala. 

Hariett se aşeză lângă el, îi cuprinse gâtul cu braţele şi îşi lipi 
trupul de al lui. 

Îi era atât de teamă să nu rămână iar singură şi părăsită! 

Nu mai voia să se deştepte din ameteala în care căzuse, nu voia să 
se gândească cum că Bob o părăsise, voia să guste şi mai departe beţia 
dragostei pe care i-o dăduse contele de Gerbeville! 

De aceea îl rugă cu voce înăbuşită: 

— Nu se poate să mă părăseşti, nu trebuie să pleci, Francois. Cum 
aş mai putea îndura viaţa fără tine? 

El o strânse cu patimă la piept şi o întrebă: 

— Mă iubeşti atât de mult? 

Hariett închise ochii şi se lăsă sărutată. 

— Da, te iubesc din tot sufletul. Aş putea face orice pentru tine, aş 
da tot ce am, numai să-mi rămâi tu, să nu mă părăseşti! 

Contele de Gerbeville zâmbi, încântat. 

Aşadar o prinsese bine în mreji pe tânăra femeie şi ea va fi o 
unealtă supusă în mâinile lui. 

Scoase un suspin adânc al cărui efect îl mai încercase şi în alte 
împrejurări şi murmură: 

— Din tot sufletul aş vrea să rămân lângă tine, căci singur nu voi 
mai putea îndura viaţa, dar... 

— Trebuie să pleci neapărat, Francois? îi curmă Hariett vorba, 
devenind tot mai neliniştită. 

— Nu-mi va mai rămâne altă cale decât să plec. 

— Dar pentru Dumnezeu, vorbeşte odată, spune-mi tot! De ce 
trebuie să pleci? 

— Ah, dragă Hariett e atât de greu de spus, încât mai bine aş tăcea, 
răspunse contele suspinând. Sunt lucruri atât de urâte. Îmi pare 
nespus de rău că nu m-am putut stăpâni, să nu-ţi trădez grijile mele. 
Dar se vede că ochii unei femei iubitoare văd totul. 

— Vorbeşte, Francois, acum nu-mi mai poţi ascunde nimic, stărui 
ea cu înfrigurare şi mai mare. 

Contele de Gerbeville dădu din cap cu un zâmbet îndurerat. 

— Da, recunosc că trebuie să vorbesc, deşi mi-e foarte neplăcut să- 
ți destăinui ceea ce mă chinuieşte de ieri. 

Se desfăcu din braţele tinerei femei, îşi trecu mâna peste frunte cu 

o mişcare nervoasă şi murmură cu voce înăbuşită: 

— Din pricina înşelătoriilor unui administrator căruia i-am 
încredinţat supravegherea proprietăţii mele din Franţa, am ajuns într- 
o situaţie financiară foarte grea. Sunt nevoit să plec imediat acasă spre 
a vedea ce mai este de salvat şi a face regulă. Nu pot să las pradă 
ruinei proprietatea care este de sute de ani a familiei mele. Trebuie să 
fac tot ce-mi va sta în putinţă pentru a împrumuta bani de la bancheri 
cunoscuţi, căci numai în felul acesta voi putea trece cu bine această 
criză grozavă. 

Hariett îl privi speriată. 

— Atât de gravă e situaţia? 

Contele de Gerbeville dădu din umeri. 

— Sper că ştirile pe care le-am primit din patrie sunt exagerate şi 
că situaţia adevărată nu va fi chiar atât de rea. În orice caz mă aflu 
într-o situaţie cât se poate de grea. 

Cei doi tineri fură întrerupţi în conversaţia lor de sunetul strident al 
telefonului. Hariett ridică receptorul şi îşi spuse numele, dar după 
câteva clipe îl dădu contelui şi îi zise: 

— Directorul hotelului unde locuieşti, vrea să-ţi vorbească. 

Gerbeville luă receptorul, ascultă câteva clipe, apoi zise agitat: 

— Vin imediat. Peste jumătate oră voi fi acolo. 

Când închise aparatul, luă o înfăţişare şi mai gravă, aşa că Hariett îl 
întrebă compătimitoare: 

— Ai primit ştiri rele, scumpul meu Francois? 

El avu un zâmbet chinuit. 

— Fără îndoială că da, răspunse contele îngândurat. În ultimul ceas 
au sosit trei telegrame pentru mine şi acestea mă fac să cred că 
situaţia acasă la mine a devenit cât se poate de gravă. 

— Va trebui să trimiţi bani cât mai neîntârziat, Francois. 

El dădu din cap cu tristeţe şi zise cu resemnare: 

— Aşa de repede nu se va putea, dragă Hariett. De unde să-i iau? 
Cred că ştii şi tu, că la nevoie te părăsesc toţi prietenii. În tot cazul te 
rog să nu fii îngrijorată, iubita mea; voi face tot ce-mi va sta în putinţă 
spre a ieşi din această încurcătură şi cred că voi găsi o cale de scăpare. 

O îmbrăţişă pe Hariett, o sărută cu înfocare, apoi părăsi vila. 

Hariett rămase singură, cuprinsă de o adâncă tulburare. 

Stătu multă vreme la fereastră şi se uită în stradă, dar nu văzu 

nimic din tot ce se petrecea acolo, căci privirea îi era aţintită în gol şi 
toate gândurile ei erau la Francois de Gerbeville. 

Ce va face ea, dacă el va fi nevoit să părăsească New-Yorkul? 

Nu va mai avea pe nimeni cu cine să facă plimbări şi excursii, cine 
s-o ducă la cinematografe, nu va mai avea un cavaler care s-o 
însoţească la petreceri, sau cel puţin va trebui să aştepte până când se 
va găsi un alt adorator care să ia locul contelui de Gerbeville. 

Plictiseala va fi singurul oaspe pe care îl va avea în casa ei. 

Fără îndoială că Bob, când va afla de plecarea contelui de 
Gerbeville, se va bucura că ea pierduse atât de repede pe adoratorul 
ei. 

Nu, aşa ceva nu va putea îndura. Contele de Gerbeville trebuie să 
rămână la New-York! Se va găsi doar o cale spre a-l ajuta, aşa ca să nu 
fie nevoit să părăsească America şi să se înapoieze în patria lui. 

Preocupată de acest gând, începu să se plimbe agitată prin cameră. 

Da, trebuia să-l ajute neapărat! 

Acesta era singurul ei gând. 

Se duse în odaia ei şi căută carnetul de cecuri pe care îl găsi într-un 
sertar. 

Aruncă în treacăt privirea asupra cifrelor, apoi luă tocul şi completă 
un cec cu suma de zece mii de dolari. 

Zâmbi mulţumită, şi începu să scrie o scrisoare. 


„Iubitul meu, 

Nu potsămă împac cu gândul că eşti chinuit de griji şi pe de altă parte 
nu-mi pot închipui că vom fi nevoiţi să ne despărțim atât de curând. Nu-ţi 
este îngăduit să mă părăseşti, căci fără tine nu mai pot trăi. Trebuie să 
rămâi, am nevoie de sărutările şi dezmierdările tale, pentru a putea uita 
dezamăgirea pe care am avut-o în căsnicia mea. Dacă nu te-aş fi avut pe 
tine, nu ştiu cum aş fi îndurat suferinţele prin care am fost nevoită să trec. 
Nu pierde curajul, căci te voi ajuta cât îmi va sta în putinţă. Primeşte 
deocamdată alăturatul cec de zece mii de dolari. Ştiu că e puţin, sper însă 
că va putea înlătura o catastrofă şi îţi vei salva proprietatea. Îndată ce tata 
îmi va mai da bani, îţi voi pune şi mai mult la dispoziție. 

Eu nu te voi părăsi la nevoie şi te voi ajuta aşa cum ajută orice femeie 
pe bărbatul pe care îl iubeşte. 

Vino iar cât mai repede la mine ca săne înţelegem asupra măsurilor pe 

care trebuie să le luăm mai departe. 
Te aştept cu mult dor, căci te iubesc din tot sufletul. 
Hariett” 


Fără a mai reciti scrisoarea o puse în plic, adăugă cecul şi scrise 
adresa contelui de Gerbeville. 

Câteva clipe chibzui dacă să trimită scrisoarea printr-un servitor, 
dar în cele din urmă o vâri în poşetă şi se hotărî să ducă singură 
această scrisoare atât de importantă. 

Telefonă la garaj să-i vină maşina şi după scurt timp părăsi locuinţa 
ei. Şoferului îi porunci s-o ducă la poşta centrală, unde Hariett aruncă 
scrisoarea la cutie chiar cu mâna ei. 

Apoi plecă mulţumită de a se fi răzbunat împotriva lui Rob. 

Se simţi uşurată şi veselă. Îi venea însă să râdă şi să plângă în 
acelaşi timp. 

Sărmana femeie nu-şi dădea seama că se încurca tot mai mult în 
plasa pe care i-o întinsese Francois de Gerbeville. 

Ea avea încredere în iubirea lui şi nu se gândi măcar o clipă că el ar 
putea s-o înşele. 

De la poştă se duse la un salon de mode unde se întâlni cu Ethel 
Drof şi începu să-i laude acesteia pe contele de Gerbeville în cuvinte 
înflăcărate. 

Pretinsa ei prietenă îi dădu dreptate, dar în gândul ei se bucura că 
Hariett, pe care o urâse din clipa când se logodise cu Bob Wilkens, nu 
era fericită în căsnicie. 

Bucuria ei era cu atât mai mare, cu cât aflase de la logodnicul ei că 
prietenul lui, contele de Gerbeville, era un crai foarte primejdios şi că 
toată iubirea lui pentru Hariett nu era decât o prefăcătorie. Se feri 
însă, să spună ceva tinerei femei. Hariett n-avea decât să cadă victima 
acestei beţii de dragoste, căci astfel se va înfăptui şi mai bine 
răzbunarea ei. 


244. Umbre amenințătoare 


Felicia tocmai voia să se ducă la baraca unde se afla garderoba, 
spre a-şi schimba costumul pentru o altă scenă, când o zări deodată pe 
Rita Sonders6 venind spre dânsa. 

O recunoscu la prima aruncătură de ochi, căci văzuse mai multe 
fotografii de-ale ei. 

Înainte de a-şi putea reveni din surpriza ei, auzi vocea iritată şi 
ascuţită a Ritei Söndersö: 

— Vasăzică dumneata eşti cea care are curajul să ia locul renumitei 
Rita Sonders6?! 

— Scuză-mă, stimată domnişoară, dar află că nu mi-am dat nici cea 
mai mică osteneală şi n-am intervenit cu nimic pentru a juca rolul 
principal în filmul acesta. Numai din întâmplare am făcut cunoştinţă 
cu domnii de la societatea de filme. 

— Din întâmplare?... Într-adevăr numai din întâmplare?... Trebuie 
să mă crezi foarte proastă, dacă îţi închipui că voi crede în această 
întâmplare. Pesemne că ai aflat despre neînțelegerile pe care le-am 
avut cu societatea de filme şi te-ai folosit de acest prilej pentru a 
pătrunde în locul unde te afli acum. Să nu-ţi închipui însă că mă voi 
lăsa înlăturată de dumneata atât de uşor. 

În clipa aceea Breward şi Crolan ieşiră din baracă şi le văzură pe 
cele două femei una lângă alta. 

Îşi dădură îndată seama de situaţia neplăcută în care se afla Felicia 
de Martigny şi se apropiară de ele. 

Mister Breward o mai auzi pe Felicia spunând: 

— Bineînţeles că sunt gata oricând să mă retrag. 

Dar Breward o întrerupse supărat: 

— Te înşeli, domnişoară Dalen -— se servi intenţionat de acest nume 
fată de Rita Sonders6. Ai semnat contractul cu noi. Cele mai multe 
scene sunt filmate, aşa că nu te mai poţi retrage. 

Aceste cuvinte fură spuse pe un ton atât de energic încât Felicia 
tresări speriată şi răspunse: 

— Negreşit că voi respecta contractul dacă îl vei menţine, mister 
Breward, dar am crezut că vei prefera să încredinţezi rolul principal 
domnişoarei Sonders6, deoarece era destinat de la început pentru 
dânsa. 

— Domnişoara Söndersö şi-a încălcat contractul. Aşa că am fost 
nevoit s-o înlocuiesc. 

Rita Sonders6 se întoarse spre Breward cu o mişcare bruscă, îi 
aruncă o privire cochetă şi zise: 

— Dacă domnişoara Dalen e dispusă să renunţe la contract, atunci 

poţi să-mi dai iar mie rolul. Fără îndoială că domnişoară Dalen a 
recunoscut cu prilejul filmării, că riscă să se facă de râs cu jocul ei, 
dacă se va încumeta să mă concureze. 

La auzul acestor cuvinte Felicia, care în ultimele zile nu primise 
decât laude înflăcărate, se simţi jignită şi răspunse cu glas aspru: 

— Te înşeli, domnişoară Sânders6. Dacă voiam să mă retrag, n-am 
făcut-o de teamă că voi fi fluierată la premieră; dimpotrivă, sunt 
încredinţată că voi avea cel mai mare succes... 

— Auziţi!... Auziţi!... Începătoarea asta micuță a şi început să se 
creadă mare artistă! zise Rita Sonders6, batjocoritor. 

Felicia însă continuă foarte calmă: 

— Dacă m-aş retrage, aş face-o numai în interesul dumitale, 
domnişoară Sonders6, căci renumele dumitale de mare artistă ar 
suferi, dacă s-ar afla că din pricina încălcării îndatoririlor dumitale ai 
fost înlocuită cu o începătoare. 

Felicia era ea însăşi uimită că găsise curajul să dea marii artiste un 
răspuns atât de hotărât şi neînfricat. 

Văzu însă pe chipurile lui mister Breward şi Crolan că aceştia se 
bucurau de a nu se fi lăsat intimidată de cuvintele lipsite de tact ale 
Ritei Sonders6. 

Aceasta în schimb nu-şi mai putu stăpâni mânia. Înainte ca cei doi 
domni s-o poată opri, ea se năpusti asupra Feliciei, o apucă cu 
amândouă mâinile de păr şi scuturând-o cu putere, zbieră: 

— Asta o să mi-o plăteşti, nemernico! Ştiu eu cum să mă răzbun... 
Voi face să fii fluierată pretutindeni şi niciodată nu vei mai îndrăzni să 
apari pe ecran. Nu voi găsi odihnă până când nu te voi nimici! 

Înspăimântaţi, mister Breward şi Crolan săriră în ajutorul Feliciei şi 
încercară s-o tragă înapoi pe Rita Sonders6. 

Dar aceasta ţipa şi gesticula ca o nebună. 

Cei doi domni fură nevoiţi să întrebuinţeze toată puterea lor, spre a 
o despărţi de Felicia. 

Rita Söndersö tipa şi plângea şi o blestema pe tânăra fată, aşa că fu 
auzită de toţi din tabără, care veniră să vadă ce s-a întâmplat. 

Cei mai mulţi dintre artişti erau deprinşi cu astfel de scene, pe care 
le mai făcuse Rita Söndersö şi altă dată. 

Toţi luară apărarea Feliciei care rămăsese înmărmurită şi o 
mângâiară. 


— 135 — 


Pe când artista fu dusă la maşina ei, Dolores o luă pe Felicia de braţ 
şi o conduse la baraca unde se afla garderoba. 

Câtva timp nu vorbiră niciun cuvânt, căci şi Dolores era adânc 
tulburată de scena atât de urâtă care avusese loc. 

Abia când cele două femei fură singure în baracă, Felicia se lipi de 
mama ei, îşi rezemă capul de umărul acesteia şi zise întristată: 

— Bucuria noastră a fost iar întunecată, mămică scumpă. 

Dolores o strânse cu dragoste la piept şi murmură: 

— Sărmana, micuța mea Felicia! 

Aceste cuvinte le auzi şi contele de Martigny care venise şi el în 
baracă să vadă ce face nepoata lui. 

O mângâia pe păr şi o îmbărbăta: 

— Nu te lăsa înfrântă şi nu pierde curajul, Felicia. Uită această 
întâlnire neplăcută cu rivala ta. 

Felicia avu un zâmbet obosit. 

— A fost atât de urât, dragă unchiule... 

— De la această femeie nici nu te puteai aştepta la altceva, copila 
mea. Din toate câte se povestesc despre dânsa, această ciocnire era de 
neînlăturat. Ea face parte din acei artişti cărora Dumnezeu le-a dăruit 
un mare talent, dar care în schimb sunt lipsiţi de inimă şi suflet, aşa 
că în cele mai multe împrejurări devin aroganti şi chiar ordinari. Când 
vei repurta însă primul mare succes, vei uita repede toate aceste 
lucruri urâte şi în privinţa aceasta poţi să fii fără grijă, căci toţi sunt 
încredinţaţi de reuşita ta. 

— Nu uita că viaţa e o luptă neîncetată, copila mea, mai adăugă şi 
Dolores. Cine vrea să se înalte pe culmi, trebuie să se deprindă cu 
gândul că va avea de înfruntat lupte grele, că drumul va fi spinos şi că 
va avea de înlăturat multe piedici. Adu-ţi numai aminte de greutăţile 
prin care am trecut noi, unchiul tău Axel şi eu, dragă Felicia, şi atunci 
vei avea şi tu curajul să mergi mai departe pe calea pe care ai pornit. 

Felicia tăcu câtva timp, privi îngândurată în gol, apoi răspunse 
suspinând: 

— Când vom ajunge în America, Rita Söndersö va face tot ce îi va 
sta în putinţa să-mi pună piedici şi să-mi îngreuieze cariera. 

Contele de Martigny râse şi făcând un gest nepăsător, zise: 

— „Câinii care latră, nu muşcă” spune un proverb bătrânesc şi tot 
aşa va fi şi cu Rita Sonders6. Când îşi va da seama că pământul i se 

clatină sub picioare, atunci se va feri să te atace, ci se va strădui să-şi 
menţină situaţia, făcând pe femeia amabilă şi politicoasă. În orice caz 
tu nu trebuie să-ţi baţi capul cu aceste lucruri îndepărtate şi să priveşti 
cu încredere viitor. Nici la Hollywood nu vei îi singură, căci ne vei 
avea pe noi: pe mama ta, pe căpitanul Barnabe şi pe mine. Toţi te vom 
apăra când te va ameninţa vreo primejdie. Afară de asta vei fi şi sub 
scutul lui mister Breward şi al regizorului Cornell, care ţin foarte mult 
la tine. Lupta nu va fi uşoară pentru Rita Sondersă şi fii încredinţată 
că după scurt timp va fi nevoită să depună armele, să se dea bătută. 

După ce Rita Sonders6 părăsi tabăra, plecând cu maşina ei, veniră 
şi ceilalţi artişti în baraca unde se afla garderoba, spre a o mângâia şi 
încuraja pe Felicia, făcându-i aceleaşi asigurări ca şi mama şi unchiul 
ei. 

Din pricina urâtului incident, buna dispoziţie dispăru, aşa că 
regizorul Cornell propuse să se oprească filmarea mai departe pentru 
ziua aceea. 

Felicia se împotrivi însă, nevoind să aibă timp liber ca să se mai 
gândească la cele întâmplate. 

Cornell cedă insistențelor ei, aşa că filmarea îşi urmă cursul. 

Când ziua se apropie de sfârşit, regizorul Cornell se bucură că 
Felicia stăruise să joace mai departe, căci în ziua aceea tânăra fată 
jucă atât de minunat, încât se întrecuse pe ea însăşi. 

Era ca şi când întâlnirea cu Rita Söndersö ar fi fost un imbold 
pentru dânsa să dea tot ce putea da, spre a-şi asigura succesul în 
primul film în care apărea. 

Chiar şi Felicia era mulţumită de a se fi obosit atât de mult cu 
jocul, încât nu mai avu răgaz să se gândească la scena urâtă pe care o 
avusese cu Rita Söndersö, şi adormi îndată ce se culcă în patul ei. 

Activitatea de acum o silea să-şi concentreze toate gândurile, aşa că 
uită cu desăvârşire de întorsătura aventuroasă pe care o luase viaţa ei 
şi de chinurile sufleteşti pe care le îndurase. Numai când ceilalţi colegi 
ai ei vorbeau de apropiata întoarcere în America, inima tinerei fete se 
întrista. 

În curând va fi în aceeaşi ţară cu Bob, va şti că o revedere va fi cu 
putinţă, deşi erau mai depărtaţi ca oricând unul de altul. 

Dar ea nu destăinui nimănui aceste gânduri chinuitoare; nici măcar 
mamei, sale, căreia, de altfel, îi încredința tot. Ca şi când s-ar fi înţeles 

cu toţii, numele lui Bob Wilkens nu mai fu pronunţat niciodată, totuşi 
atât Dolores, cât şi căpitanul Barnabe se gândeau deseori la dânsul şi 
la Frank Wilkens. 

În adâncul sufletului ei, Felicia simţea că nu va putea rupe pentru 
totdeauna şi cu desăvârşire legătura cu familia Wilkens. 


245. Denunţul 


Roger Hallier nu rămase defel uimit când văzu că nici după câteva 
ceasuri Bob Wilkens încă nu ieşise din casa în care intrase. Faptul 
acesta nu făcea decât să întărească presupunerea lui că Bob căzuse în 
aceeaşi cursă ca şi Crestatul. 

Ce bine ar fi fost, dacă l-ar fi prevenit cu mai multă stăruinţă şi l-ar 
fi împiedicat să intre în vizuina aceea primejdioasă! 

Se hotărî să facă acum ce socotise de la început ca cel mai nimerit 
lucru, anume: să înştiinţeze poliţia. 

Fără îndoială, zvonurile care spuneau că poliţia nu îndrăznea să ia 
nicio măsură şi nu putea face nimic împotriva bandiţilor din acel 
cartier, nu erau adevărate. 

Fiind în măsură să dea poliţiei toate amănuntele şi să o pună pe 
urma ticăloşilor, aceasta îi va putea prinde uşor şi-i va elibera pe 
prizonieri. 

Prefectura poliţiei nu era departe, aşa că Roger Hallier ajunse 
repede acolo şi după câteva minute fu introdus în biroul comisarului 
de serviciu, căruia îi istorisi toată întâmplarea cât mai scurt şi în 
cuvinte lămurite. 

Când însă Roger Hallier îi spuse comisarului că autorul moral al 
acestei lovituri banditeşti era Frank Wilkens, regele automobilelor, 
faţa comisarului luă o expresie rece şi severă şi făcu o observaţie aspră 
tânărului lucrător, spunându-i în faţă că vorbeşte prostii. 

Cu toate acestea Roger Hallier stărui cu aprindere: 

— Trebuie să dai îndată ordin ca acea casă să fie înconjurată, şi 
percheziţionată, domnule comisar. 

— Ştiu singur ce am de făcut şi n-am nevoie de sfatul dumitale, îi 
răspunse comisarul răstit. 

Roger Hallier îşi dădu seama de împotrivirea comisarului, aşa că 
începu să vorbească şi el cu glas mai tăios. 

— Eşti slujbaş al statului şi când vine cineva să-ţi facă un denunţ, 
eşti dator să cercetezi afacerea cât mai de aproape. Aici e în joc viaţa 
a doi oameni! 

— Asta o spui dumneata, dar eu mă îndoiesc. Faptul că Frank 
Wilkens ar fi pus la cale această crimă pare să fie un basm născocit de 
închipuirea dumitale. 

Roger Hallier se revoltă. 

Credea oare comisarul că el îi spusese minciuni?! 

Avea aerul ca şi când nici prin gând nu i-ar trece să ia vreo măsură 
împotriva acelor banditi îndrăzneţi. 

Dacă însă comisarul nu va vrea să ia măsurile trebuincioase, se va 
adresa superiorilor lui şi se va plânge lor. 

Tulburarea lui Roger Hallier crescuse şi mai mult, dar se mai 
stăpâni şi întrebă cu răceală, dar politicos: 

— Vrei să iei act de denunţul meu, domnule comisar? 

— Sunt nevoit să iau cunoştinţă de el. 

— Şi vei face tot ce este nevoie spre a elibera pe Bob Wilkens şi pe 
unchiul său din ghearele acelor ticăloşi? 

— Voi face şi asta îndată ce mă voi fi încredinţat că spusele 
dumitale se bizuie pe adevăr. 

— Dar când vei avea această încredințare? 

Ca şi când ar fi vrut să-l irite şi mai mult pe Roger Hallier, 
comisarul răspunse nepăsător: 

— Poale peste câteva zile, dar se poate întâmpla să dureze şi câteva 
săptămâni. 

Până în clipa aceea Roger Hallier reuşise să se stăpânească, dar la 
auzul acestor cuvinte îşi pierdu răbdarea şi izbucni: 

— E nemaipomenit să tratezi un caz aşa de grav şi urgent cu atâta 
nepăsare! Am impresia că vrei să-l aperi pe Frank Wilkens de 
neplăceri, fiindcă e bogat, sau că ţi-e frică să întreprinzi ceva 
împotriva bandiţilor din cartierul Bowery. 

Faţa comisarului se înroşi de mânie. 

— Cum îndrăzneşti să-mi arunci în faţă o astfel de învinuire?! 

— Nu susţin că este aşa, dar aşa se pare. 

— Asta e... 

— ...lucru fără însemnătate, îi curmă Roger Hallier vorba. Punctul 
cel mai important este ca dumneata să-ţi faci datoria. 

Comisarul îşi dădu seama că trebuie să cedeze, aşa că se stăpâni şi 
răspunse: 

— Îmi voi face datoria şi rămâne aşa cum am spus: întâi voi cerceta 
dacă cele istorisite de dumneata sunt adevărate, apoi voi lua măsurile 
de care va fi nevoie. 

Roger Hallier fu deci nevoit să plece fără a fi ajuns la un rezultat 
mulţumitor, mâniat împotriva comisarului şi îngrijorat de soarta 
prietenilor săi. 

Când părăsi prefectura poliţiei se hotărî să se învârtească atât timp, 
prin cartier, până când va vedea că într-adevăr poliţia făcuse ceva 
pentru prinderea bandiţilor. 

După plecarea lui, comisarul reciti notele pe care le luase. 

Să fie oare adevărat că Frank Wilkens, regele automobilelor, să fi 
pus la cale această crimă? 

Comisarul clătină neîncrezător capul. 

Era cu neputinţă!... Un om ca Frank Wilkens nu-şi primejduia atât 
de uşor libertatea, reputaţia şi situaţia lui în lume!... 

Puse foaia de hârtie deoparte şi vru să se adâncească iar în 
studierea unui dosar, dar nu mai găsi liniştea trebuincioasă. Gândurile 
lui se întorceau neîncetat la cazul Frank Wilkens. În sfârşit se duse în 
biroul învecinat, spre a se sfătui cu colegul său. 

— O afacere nebunească, dragul meu Dosswell!... Auzi... am primit 
un denunţ că Wilkens, marele fabricant de automobile, s-ar fi făcut 
vinovat de o crimă. 

Comisarul repetă colegului său depoziţia lui Roger Hallier. 

Dosswell îl privi neîncrezător, apoi zise: 

— Afacerea asta e limpede şi uşor de înţeles. 

— Ce vrei să spui cu asta? 

— E un act de răzbunare. Însuşi denunțătorul a spus că a lucrat la 
uzinele Wilkens şi că a fost dat afară fără niciun motiv. Din pricina 
aceasta a născocit basmul pe care ţi l-a povestit, în nădejdea că vom 
da curs denunţului său, că lumea va vorbi despre acest caz şi astfel 
Frank Wilkens va fi pus într-o lumină urâtă. După cum am spus, nu e 
decât un act de răzbunare josnică. 

— Ce mă sfătuieşti să fac? 

— Nimic, aruncă notiţa la coş. 

— Nu se poate. Trebuie să întreprind ceva, chiar acum. Îmi dai voie 

să vorbesc la aparatul dumitale? 

— Negreşit că da. 

Comisarul căută numărul în cartea de telefon şi ceru legătura. 

Întâi îi răspunse o servitoare, apoi, la cererea comisarului, veni 
însăşi Hariett la telefon. 

Aceasta rămase foarte surprinsă când auzi că e chemată de către un 
comisar de poliţie. 

— Vrei să ştii dacă a dispărut soţul meu?... Nu... Ah! Unde e 
acum?... A întreprins o călătorie în Europa. 

Comisarului îi fu de ajuns acest răspuns, mulţumi şi închise 
aparatul. 

— Acum sunt şi eu încredinţat că omul acela a inventat toată 
povestea, căci fiind plecat în Europa, nu poate fi în acelaşi timp şi 
prizonierul bandiţilor din Bowery. 

— Bine că s-a întâmplat aşa, căci nu e deloc o plăcere pentru noi de 
a trebui să facem o cercetare la Bowery. 

— Spre mai multă siguranță, aş vrea să mă pun în legătură şi cu 
bătrânul Wilkens. 

— Ai face mai mult decât trebuie. 

— Dar ar fi tot ce-mi stă în putinţă în asemenea împrejurări. 

Comisarul ceru uzinele, se puse în legătură cu Frank Wilkens şi îl 
întrebă dacă cunoaşte pe monteurul electrician Roger Hallier. 

— Foarte bine chiar, fu răspunsul. Am avut prilejul să-l cunosc 
foarte de aproape cu ocazia grevei pe care a pus-o la cale în 
întreprinderea mea. 

— Fără îndoială că din pricina aceasta l-aţi concediat? 

— Da; e un agitator şi un om neastâmpărat. Am fost nevoit să-l dau 
afară, căci altfel mi-ar fi aţâţat iar toţi lucrătorii. 

— Credeţi-că ar fi cu putință să vrea să se răzbune împotriva 
dumneavoastră? 

— M-a şi ameninţat chiar că se va răzbuna. 

— A şi făcut o încercare, dar nu i-a reuşit. 

Frank Wilkens fusese neliniştit chiar de la începutul acestei 
convorbiri telefonice, nefiind cu conştiinţa curată şi temându-se ca 
poliţia să nu fi descoperit toată afacerea. Neliniştea lui crescu şi mai 
mult în cursul convorbirii, aşa că-l rugă cu stăruinţă pe comisar: 

— Fii atât de bun şi spune-mi tot ce s-a întâmplat. 

Când comisarul îi spuse despre denunţul pe care îl primise, Frank 
Wilkens se făcu alb ca varul şi receptorul telefonului începu să 
tremure în mâna lui. 

Spre a se arăta nepăsător, se sili să râdă, dar râsul acesta sună fals. 

— Aşa, aşa... făcu el, după ce comisarul isprăvi de vorbit. Vasăzică 
pe calea aceasta încearcă Roger Hallier să se răzbune împotriva 
mea?... Cred că eşti încredinţat de neadevărul spuselor acestui 
nemernic, domnule comisar? 

Acesta se grăbi să-l liniştească pe Frank Wilkens: 

— Negreşit, mister Wilkens. Nicio singură clipă nu m-am îndoit că 
tot denunţul nu este decât o calomnie. Dacă aş fi fost de altă părere, 
nu v-aş fi chemat la telefon. Trebuie să luaţi măsuri să scăpaţi de acest 
om răzbunător şi să-l daţi în judecată, pentru a evita pe viitor astfel de 
calomnii. Vă sfătuiesc să depuneţi o plângere împotriva lui. 

— Aşa am să şi fac, răspunse Frank Wilkens, cu toate că ştia 
dinainte că nu va face nimic. Un astfel de proces putea să aibă un 
sfârşit neplăcut pentru dânsul. 

— Vei urmări cazul mai departe, domnule comisar? mai întrebă 
Frank Wilkens. 

— Nici prin gând nu-mi trece, căci afacerea e limpede pentru mine 
şi n-am chef să-mi pierd timpul degeaba. 

Lui Frank Wilkens i se luă o greutate de pe suflet. 

— Fireşte; ai treburi mai importante decât să te iei după palavrele 
tuturor nemernicilor. Ar fi într-adevăr o pierdere de timp. Îţi va 
ajunge cuvântul meu, că tot ce a spus Roger Hallier nu e adevărat. 

După terminarea convorbirii, comisarul rămase cu desăvârşire 
încredinţat că într-adevăr nu e vorba decât de un act de răzbunare din 
partea lucrătorului concediat şi zise colegului său: 

— Acum voi face aşa cum m-ai sfătuit şi voi arunca la coş notele pe 
care le-am luat în această afacere. 


Frank Wilkens pusese receptorul la locul lui, cu mâna tremurândă, 
dar apoi îşi încleştă pumnii. 

Trebuia să fie tare! 

Nu biruise încă; lupta pentru menţinerea uzinelor, a reputației lui şi 
a situaţiei pe care o avea în societate, avea să meargă mai departe! 

Frank Wilkens scrâşni din dinţi. 

Lupta va fi foarte grea, dar nu se va lăsa doborât. 
Dacă va fi nevoie, va trece şi peste cadavre! 


246. O veste neaşteptată 

Cei doi prieteni, Gaston de Moulinet şi contele Francois de 
Gerbeville, şedeau la masă, şi mâncau cu mare poftă. 

Dar de astă dată dispoziţia lor era cu totul alta decât aceea în care 
se aflaseră cu câteva zile în urmă. 

Francois de Gerbeville avea faţa strălucitoare de bucurie şi fluiera 
vesel un cântec la modă. 

Moulinet îl privi câteva clipe, apoi zise râzând: 

— Eşti într-o dispoziţie cât se poate de bună azi, dragul meu 
Francois. 

Contele zâmbi mulţumit: 

— Am şi de ce să fiu binedispus. 

— Vasăzică biruinţă pe toată linia. 

— Fireşte că da. 

— Femeiuşca aceea frumoasă ţi-a căzut în plasă? 

Contele de Gerbeville dădu din cap cu mândrie. 

— Mai repede chiar decât m-am aşteptat, dragul meu Gaston. 

— Ei bravo; atunci pot să te felicit. Cred că de azi înainte n-o să 
mai duci lipsă de bani? 

Contele de Gerbeville izbucni într-un râs ironic. 

— Ţi-e teamă, pesemne, că voi cere iar de la t ne? 

— Mărturisesc că da. Îţi spun drept, mi-ar fi foarte plăcut dacă m-ai 
scuti câtva timp de astfel de cereri. Când voi fi ginerele bogatului 
mister Drof, nu-mi va fi greu să-ţi fac rost chiar de sume mai mari; 
deocamdată însă trebuie să fiu cu mare băgare de seamă. Ethel a făcut 
şi ieri aluzii că nu se prea încrede în mine şi de aceea a prelungit 
timpul de încercare. Dar ea nici nu bănuieşte cât de puţin îmi convine 
această amânare. 

— Se pare că a început să te părăsească norocul pe care l-ai avut 
până acum la femei, dragă Gaston. 

— De vină e numai afacerea cu îndrăcita aceea de Lolo, zise Gaston 
de Moulinet gânditor. N-ar fi trebuit să ascult sfatul tău şi să vin la 
New-York înainte de a fi isprăvit divorțul. Aş fi fost mai sigur. Aşa 

însă sunt chinuit neîncetat de teama că Ethel Drof ar putea afla ceva 
de această afacere, iar pe de altă parte tu, în loc să mă linişteşti, ai 
contribuit foarte mult să mă faci şi mai nervos în timpul din urmă. 

Contele de Gerbeville îşi luă un aer de superioritate şi făcu un gest 
nepăsător. 

— Dacă nu te-aş fi îndemnat să primeşti îndată invitaţia familiei 
Drof şi să vii încoace, lăsând chestiunea divorţului pe seama unui 
avocat, atunci n-ai fi scăpat niciodată de Lolo. Din milă ai fi cedat 
mereu şi ai fi rămas şi acum cu dânsa. Pe de altă parte trebuie să 
recunoşti că prin căsătoria cu Ethel Drof înseamnă să câştigi lozul cel 
mare în loteria vieţii... Vei scăpa în acelaşi timp de toate grijile şi vei 
redobândi situaţia socială şi materială pe care ai avut-o odinioară. Ţi- 
am mai spus doar că cea mai mare prostie pe care ai făcut-o în viaţa 
ta, a fost căsătoria cu Lolo. 

Gaston de Moulinet dădu cam încurcat din umeri. 

— Ştii doar că am făcut-o numai pentru copii, pentru a le da un 
nume. De altminteri am fost obligat s-o fac şi pentru Lolo care mă 
iubeşte sincer şi care a jertfit pentru mine tinereţea, frumuseţea şi 
cariera ei strălucită. 

Contele de Gerbeville aruncă prietenului său o privire mânioasă. 

— Regreţi cumva că ai făcut pasul hotărâtor? 

— Nu, dar câteodată mă gândesc cu groază ce va fi făcând acum 
sărmana Lolo. 

— Ştiu că i-ai trimis bani prin avocatul tău. 

— Fireşte, dar Lolo nu e o femeie de care să poţi scăpa numai cu o 
sumă mare de bani. 

Contele de Gerbeville încruntă sprâncenele. 

— Pentru Dumnezeu, nu deveni sentimental şi nu te chinui cu 
astfel de remuşcări! Aşa ceva nu e pentru bărbaţi ca noi. Priveşte-mă 
pe mine. Sunt întotdeauna acelaşi, nu mă mai gândesc la trecut, nici 
la ceea ce am fost şi nici nu vreau să-mi mai amintesc de victimele 
mele. Dimpotrivă, râd de acele femei care sunt atât de proaste să mă 
creadă când le spun că le iubesc. N-au decât să bocească după ce le 
părăsesc. Nu ştiu ce este mila şi lacrimile lor nu mă mişcă defel. 

— Dar nu toţi bărbaţii au o fire atât de aspră ca a ta. Te-ai potrivi 
de minune cu Ethel Drof, care are tot atât de puţin suflet ca şi tine. 

— Te înşeli, dragul meu Gaston, o femeie ca Ethel Drof nu mi-ar 

cădea niciodată în cursă. Şi-ar da îndată seama că este numai o 
unealtă spre a-mi ajunge scopul. Eu am nevoie de femei proaste şi fără 
experiență ca Hariett Wilkens. 

— Pe dânsa ai putut s-o cucereşti mai uşor, fiind dezamăgită de 
bărbatul ei. 

— Nu m-aş fi aşteptat din partea ei, să fie în stare să-mi scrie o 
scrisoare de dragoste atât de pătimaşă. Scrisoarea aceasta face multe 
parale; vrei s-o citeşti? 

Spunând aceste cuvinte, contele de Gerbeville întinse prietenului 
său scrisoarea pe care o primise de la Hariett Wilkens. 

Pe când Gaston de Moulinet o citea, un servitor intră şi aduse poşta 
care sosise. 

Contele de Gerbeville dădu un bacşiş servitorului, apoi se uită la 
scrisorile primite. 

În cea mai mare parte erau facturi din partea furnizorilor la care cei 
doi prieteni îşi făcuseră haine, rufărie şi încălțăminte, precum şi de la 
magazine de flori şi cofetării de unde luaseră daruri pentru femeile cu 
care petreceau. 

Dar deodată contele de Gerbeville tresări şi se uită timp de câteva 
clipe la o scrisoare pe plicul căreia era scrisă de o mână delicată de 
femeie adresa lui Gaston de Moulinet. Plicul era de culoare violet 
deschis. 

Gerbeville vru să-l dosească, dar Gaston de Moulinet zărise plicul şi 
recunoscându-l, întrebă: 

— Doamne, nu-i o scrisoare de la Lolo? Numai ea întrebuinţează 
plicuri de culoarea aceasta. 

Contele de Gerbeville dădu din cap şi întinse prietenului său 
scrisoarea. 

— Ai ghicit... Lolo a aflat unde te afli şi negreşit că te va bombarda 
iar cu scrisori. 

Gaston de Moulinet rămase înmărmurit şi se uită cu ochii holbaţi la 
scrisoare. 

Îngălbenise şi mâna care ţinea plicul tremura. 

Timp de câteva clipe domni o tăcere apăsătoare. 

Apoi Gaston de Moulinet clătină capul şi murmură: 

— Doamne, de unde a aflat oare adresa mea? 

— Poate n-ai fost destul de prevăzător şi ai spus cuiva că plecăm în 

America? 

— Ba am urmat în totul sfaturile tale, Francois. Am plecat pe 
neaşteptate, fără să ştie nimeni. Poşta mi se trimite prin avocatul meu, 
care mi-a dat cuvântul să nu trădeze nimănui locul unde mă aflu. 

Cu o mişcare de nepăsare, contele de Gerbeville îşi aprinse o ţigară 
Şi zise: 

— Să nu ne mai batem capul de pomană cu fleacuri şi să luăm 
lucrurile aşa cum sunt. Citeşte mai bine scrisoarea şi să ne sfătuim ce 
e de făcut spre a ne feri de vreo faptă nesocotită pe care ar putea-o 
face Lolo. 

Gaston de Moulinet făcu aşa cum îi spuse prietenul său şi deschise 
scrisoarea. 

Era atât de tulburat, încât abia fu în stare să rupă plicul. Când văzu 
emoția prietenului său, contele de Gerbeville deveni şi mai nervos şi 
zise: 

— Deoarece n-avem niciun secret unul faţă de altul, dă-mi mie 
scrisoarea. Eu sunt mai calm decât tine şi o voi putea citi în linişte. 

Fără a mai aştepta învoirea lui Gaston de Moulinet, îi luă scrisoarea 
din mână, o desfăcu şi începu să citească: 


„Paris 3 iunie 19... 

Scumpul, adoratul meu Gaston, 

Deşi prin dispariţia ta neaşteptată şi prin vestea grozavă pe care mi-a 
dat-o avocatul tău că vrei să te desparţi de mine, mi-ai pricinuit o durere 
nespus de mare, totuşi nu pot să te numesc altfel decât scumpul şi adoratul 
meu Gaston...” 


Cu un zâmbet dispreţuitor contele de Gerbeville se opri din citit şi 
se uită la Gaston de Moulinet. 

— Mofturile obişnuite, zise el. 

Gaston de Moulinet făcu un gest de protest şi răspunse: 

— Citeşte mai departe. 

Dar contele de Gerbeville şovăi şi se uită mai cu luare-aminte la 
prietenul său, apoi zise mustrător: 

— Nădăjduiesc că nu te vei lăsa iar învins de milă... 

— N-am nevoie de sfaturile tale, Francois. Ştii foarte bine că sunt 
hotărât să scap de mizerie printr-o căsătorie bogată. Dacă nu vrei să 

mă superi, citeşte scrisoarea mai departe, fără să mai faci niciun fel de 
observaţii. 

Gerbeville vru să izbucnească, dar în ultima clipă se răzgândi şi 
continuă să citească: 


„Iubirea mea pentru tine a rămas neschimbată, ştiind că şi tu mă iubeşti 
şi nu m-ai fi părăsit niciodată, dacă n-ai fi fost sub înrâurirea nefastă a 
acelui ticălos de Gerbeville...” 


Foarte agitat, Gaston de Moulinet se aplecă peste masă şi întinse 
mâna să ia scrisoarea. 

— Da-o încoace, voi citi eu singur mai departe, zise ei speriat. 
Scrisoarea aceasta nu e pentru tine. 

Dar contele de Gerbeville îşi retrăsese la timp mâna şi ţinând 
scrisoarea la spate, izbucni în râs. 

— Vreau să ştiu şi eu ce scrie soţia ta despre mine, căci părerea ei 
mă interesează foarte mult. 

— Lasă glumele şi dă-mi scrisoarea, Francois. 

— Nici nu mă gândesc!... Stai la locul tău şi ascultă mai departe. 

Gaston de Moulinet, care era o fire foarte slabă şi se afla cu 
desăvârşire în puterea şi sub înrâurirea contelui de Gerbeville, se lăsă 
suspinând pe scaunul lui şi îşi împreună mâinile, resemnat. 

— Îmi vine să înnebunesc, zise el. De câte ori îmi închipui că am 
scăpat de griji, vine câte o lovitură nouă. Sunt ca şi când aş avea un 
laţ de gât, pe care atât tu cât şi Lolo îl strângeţi din ce în ce mai tare. 
Lăsaţi-mă să trăiesc şi eu!... De ce mă chinuiţi?... De ce mă hărţuiţi ca 
pe o fiară? 

Francois de Gerbeville nu se lăsă defel mişcat de tânguirile lui şi cu 
un zâmbet rece, citi mai departe: 


„Numai Gerbeville te-a îndemnat să rupi orice legături cu mine şi copiii, 
căci numai el are interes să te despartă de mine, îndemnându-te la o 
căsătorie bogată. E un nemernic, un ticălos de rând, care nu se gândeşte la 
altceva decât să-şi stoarcă victimele până în măduva oaselor. Şi tu eşti o 
victimă a acestui om rău! Dacă nu vei găsi puterea de a scăpa de acest 
ticălos, atunci toată viaţa vei fi sclavul său. Vrea să te împingă la o 
însurătoare bogată, numai cu scopul de a putea trăi şi el fără nicio grijăpe 

spinarea ta. Vei fi nevoit să-i dai mereu bani şi nu vei mai avea niciodată 
linişte din pricina lui. De aceea gândeşte-te bine ce faci, dragă Gaston, şi 
întoarce-te de pe calea pe care ai pornit, înainte de a fi prea târziu. Vino 
înapoi la mine şi la copiii tăi. Murim de dorul tău şi nicio femeie nu te va 
iubi aşa cum te iubesc eu. Eu nu întreb dacă eşti bogat sau sărac, ci te 
iubesc numai pentru tine, căci tu nu eşti rău, chiar dacă acum ai luat o 
cale greşită. Tu ai inimă bună... numai Gerbeville e pieirea ta! Nu te mai 
lăsa sub înrâurirea lui, nu te mai lăsa terorizat de dânsul, ci desparte-te de 
el, fără să te sinchiseşti de amenințările lui. Chiar dacă ai pierde tot ce mai 
ai, eu te voi primi tot cu braţele deschise. Şi săraci vom fi tot fericiţi, iar 
dacă va fi nevoie, îmi voi relua ocupaţia la teatru, spre a câştiga existența 
pentru noi toţi. Fericirea ta e numai la noi, scumpul meu Gaston. De aceea 
vino înapoi, căci te aşteptăm cu dor. 
Până la moarte, a ta credincioasă, Lolo”. 


De astă dată contele de Gerbeville citise scrisoarea fără să mai facă 
nicio observaţie. 

Gaston de Moulinet bătea cu degetele în masă, foarte enervat. 

Şedea cu ochii plecaţi, neîndrăznind să se uite la prietenul său. 

Îi era foarte neplăcut că această scrisoare căzuse în mâinile lui 
Gerbeville. 

Cu o mişcare nepăsătoare contele îi întinse scrisoarea şi pentru a-i 
arăta că învinuirile pe care i le aducea Lolo nu făcuseră nicio impresie 
asupra lui, zise cu o nepăsare prefăcută: 

— Ce vei face acum? Ai de gând să dai urmare acestei chemări şi să 
le întorci în Franţa? 

Moulinet sări agitat în picioare şi începu să se plimbe prin odaie. 

— Doar nu pot pleca acum de aici, Francois! Ce-aş putea spune 
bătrânului Drof şi fiicei lui? 

— Nici eu nu ştiu ce scuză ai putea găsi, răspunse contele de 
Gerbeville dând din umeri. În orice caz ar fi curată nebunie din partea 
ta să-ţi primejduieşti un viitor atât de strălucit ca acela care te 
aşteaptă, din pricina văicărelilor unei femei sentimentale. 

— Dar ce să fac?! izbucni Gaston de Moulinet deznădăjduit. 
Trebuie să răspund la scrisoarea asta, căci altfel Lolo e în stare să facă 
vreo nebunie. Până acum m-am crezut în siguranţă. Dar acum îmi va 
fi mereu teamă că într-o bună zi va apare aici şi atunci scandalul e 

gata. 

Şi Gerbeville fu cuprins de nelinişte la auzul acestor cuvinte. Îşi 
încruntă fruntea şi timp de câteva clipe privi gânditor în gol. 

— Ar fi proastă afacere dacă ar veni încoace înainte ca tu să fii 
însurat cu Ethel Drof. Trebuie să împiedici cu orice preţ venirea ei. 

— Cunoşti tu vreun mijloc? 

Contele de Gerbeville reciti repede scrisoarea, apoi zise cu un 
zâmbet cinic: 

— Mica Lolo de la teatrul Moulin Roage va fi ca toate celelalte 
femei şi se va lăsa uşor înşelată. Scrie-i o scrisoare de dragoste 
înfocată, spune-i că ai fost adânc mişcat de rândurile ei şi că îţi este şi 
ție dor grozav de dânsa. 

Gaston de Moulinet îl privi uimit. 

— Dar toate acestea ar fi minciuni. 

— Ba ar fi o lovitură iscusită prin care ai câştiga timp spre a-ţi 
putea ajunge scopul aici, răspunse contele de Gerbeville foarte calm. 
Şi trebuie să-ţi ajungi scopul, adăugă el, apăsând pe fiecare cuvânt, 
căci tu nu eşti făcut pentru a duce o viaţă plină de mizerie şi lipsuri. 
Lasă dracului sentimentalismul şi încheie o dată pentru totdeauna cu 
trecutul. 

Contele de Gerbeville spuse aceste cuvinte cu un ton atât de 
convingător, încât Moulinet nu îndrăzni să-l contrazică, ci numai dădu 
din cap şi răspunse: 

— Da, ai dreptate. Voi încheia cu trecutul şi voi telegrafia chiar azi 
avocatului meu să grăbească divorţul... 

— Afară de asta trebuie să stărui pe lângă Ethel Drof să facă mai 
repede nunta, îl întrerupse contele de Gerbeville. În orice caz sper că 
această scrisoare va avea alt efect decât acela pe care îi urmărea. 

Gaston de Moulinet tresări tulburat. 

— Să n-ai nicio grijă, Francois, căci nu mă voi întoarce niciodată la 
Lolo. 

— Ar fi un noroc pentru noi amândoi, dragă Gaston, căci dacă te 
vei căsători cu Ethel Drof, voi îi scutit deocamdată să store bani de la 
Hariett Wilkens. Şi să mă dau pe faţă ca şantajist. Am putea să ne 
facem iar o situaţie potrivită cu numele şi rangul nostru. Dă-mi dar 
cuvântul tău de onoare că nu vei face nimic spre a împlini rugăminţile 
soţiei tale din Franţa. 

Pe faţa lui Gaston de Moulinet se putea citi că în sufletul său se 
dădea o luptă aprigă, dar după o scurtă şovăire întinse contelui de 
Gerbeville mâna şi îi dădu cuvântul cerut. Apoi rupse scrisoarea pe 
care o primise de la Lolo şi plecă la Ethel Drof. 


247. Razii 


Ziua întreagă şi chiar jumătate din noapte Roger Hallier se învârti 
în jurul casei din strada Bowery numărul 169, aşteptând în zadar să 
vadă întreprinzându-se ceva din partea poliţiei pentru a pune mâna pe 
bandiți. 

Nerăbdarea lui creştea pe fiece clipă. 

Ce neglijenţă de neiertat!... Câte nu puteau să se întâmple în 
vremea asta cu sărmanii prizonieri?!... Ticăloşii din Bowery erau în 
stare să facă orice!... 

N-ar fi oare bine să se mai ducă o dată la comisar şi să-l îndemne 
de a lucra mai repede? Îşi apuse însă că şi o nouă intervenţie a lui va 
rămâne fără rezultat, căci comisarul părea să nu prea aibă chef de a 
face ceva. 

Dacă ar veni altcineva, o persoană de vază, atunci cazul ar fi fost 
tratat altfel. 

Roger Hallier îşi frământă creierul. 

De la cine să ceară ajutor?... 

Mama lui Bob Wilkens!... 

Gândul acesta îi străfulgeră prin minte. 

Fără nicio îndoială că ţinea mai mult la fiul decât la soţul ei şi ca 
mamă va pune în mişcare cerul şi pământul pentru a veni în ajutorul 
fiului ei. 

Luă hotărârea să se ducă imediat la dânsa, aşa că părăsi grăbit 
cartierul Bowery şi se îndreptă spre palatul Wilkens. 

Mama lui Bob rămase foarte surprinsă când i se anunţă vizita lui 
Roger Hallier. 

Auzise numele lui în legătură cu greva care avusese loc la uzinele 
Wilkens şi se întrebă uimită ce voia acest lucrător de la dânsa. 

Pesemne că fusese dat afară de soţul ei şi acum venea s-o roage să 
intervină pentru reprimirea lui. Ea ştia că n-avea nicio putere asupra 
bărbatului ei şi voia tocmai să spună servitorului să nu-l primească, 

când Roger Hallier, bănuind aşa ceva, intră îndată după servitor. 

— Iartă-mă, doamnă Wilkens, că am pătruns până aici fără voia 
dumitale, trebuie însă să-ţi vorbesc într-o afacere foarte urgentă şi 
importantă. 

Felul deschis şi sincer de a vorbi şi atitudinea respectoasă a 
tânărului lucrător, făcură o impresie foarte bună asupra doamnei 
Wilkens, aşa că îi răspunse zâmbind: 

— Fie! Dacă ai ajuns până aici, te voi asculta. Spune-mi dar ce te-a 
adus la mine? 

Roger Hallier aşteptă până când servitorul ieşi din cameră şi închise 
uşa în urma lui, apoi începu să povestească doamnei Wilkens tot ce se 
întâmplase. 

Sărmana femeie păli şi simţi cum puterile ameninţă s-o părăsească, 
aşa că se lăsă pe un scaun. 

— E îngrozitor! exclamă ea adânc tulburată. Bob al meu în 
primejdie?!... Dumnezeule sfinte, nici nu-mi vine să mă gândesc la tot 
ce i s-ar fi putut întâmpla până acum... De ce n-ai venit îndată la 
mine? 

— Nici acum nu mi-a fost uşor să vin; doar trebuie să aduc 
învinuiri grele soţului dumitale. Aş fi vrut să te cruţ de această 
neplăcere mare, dar n-am mai ştiut ce să fac. Am fost deci nevoit să 
vin spre a te ruga să intervii în mod energic la poliţie. 

Doamna Wilkens îşi acoperi ochii cu mâna. 

Roger Hallier avea dreptate. Era îngrozitor de a fi nevoită să afle 
aşa ceva despre bărbatul ei. 

În primul moment nici nu-i veni să creadă. 

Totul se va prăbuşi şi numele Wilkens va fi târât în mocirlă! 

O mânie năprasnică se deşteptă în sufletul ei împotriva lui Frank 
Wilkens. 

Nu putea să-l jertfească pe Bob spre a-l cruța pe el!... Nici nu era de 
gândit aşa ceva!.. Chiar dacă Frank Wilkens va fi arestat, nu va primi 
decât pedeapsa pe care o merita! 

Ea — mama lui Bob -— trebuia să facă tot ce-i va sta în putinţă pentru 
a-şi salva fiul. 

Putea oare să facă chiar dânsa al doilea denunţ la poliţie? 

Punându-şi această întrebare, îşi aduse aminte de directorul Smith, 
care îi era prieten atât ei cât şi lui Bob şi care fără îndoială va face 

demersurile trebuincioase. 

Roger Hallier, care aştepta cu nerăbdare hotărârea doamnei 
Wilkens, o întrebă: 

— Vei interveni la poliţie, doamnă Wilkens? 

Ea îşi luă mâna de pe ochi, se uită lung la el şi răspunse: 

— Nu voi interveni eu însămi, ci voi ruga pe directorul Smith, un 
bun prieten al nostru. 

— ÎL cunosc; da, ai dreptate, el e omul de care avem nevoie în 
această împrejurare grea şi tristă. Dar nu mai lucrează la uzină, căci 
şi-a dat demisia. 

— Locuieşte însă chiar aici în apropiere. Îi cunosc şi numărul de 
telefon, căci în timpul când bărbatul meu a fost bolnav, am vorbit de 
multe ori cu dânsul. 

Doamna Wilkens ceru legătura cu el şi din fericire îl găsi acasă. 
Când îl rugă să vină cât mai repede la dânsa, el îi făgădui că în cel 
mult zece minute va fi la vila Wilkens. 

La timpul arătat directorul Smith intră în odaia unde se aflau 
doamna Wilkens şi tânărul lucrător. 

Roger Hallier trebui să-i povestească încă o dată toate întâmplările 
şi când directorul Smith fu pus în curent, doamna Wilkens îl întrebă: 

— Crezi că e cu putinţă aşa ceva? 

— Da, răspunse el scurt. 

— Vasăzică bărbatul meu e în stare de astfel de fapte? 

— Din nefericire trebuie să spun că pe Frank Wilkens îl cred în 
stare de orice. E nesăţios în lăcomia lui de avere şi pentru a o avea, nu 
se dă înapoi de la nimic. 

Doamna Wilkens se ridică de pe scaun şi se duse spre fereastră, spre 
a-şi ascunde tulburarea grozavă de care se simţea cuprinsă. 

Lovitura pe care o primise era îndoită: pe de o parte ştirea despre 
primejdia în care se afla scumpul ei Bob, pe de altă parte faptul că 
soţul ei nu se dăduse înapoi de la o nouă crimă. 

Cu un astfel de om trăise toată viaţa... îi dăruise un copil! 

În timp ce o luptă grozavă se dădea în sufletul ei, directorul Smith 
ceru amănunte de la Roger Hallier, îi puse nenumărate întrebări şi 
zise ca încheiere: 

— Cel mai bun lucru pe care îl avem de făcut, e să mă duc eu 
însumi la poliţie. 


— 152 — 


— Şi doamna Wilkens e de aceeaşi părere. Dacă vei face dumneata 
denunţul, atunci cei de la poliţie vor crede în sfârşit că totul s-a 
întâmplat aşa cum am spus şi se vor lua măsurile trebuincioase. Pe 
spusele unui lucrător modest, bineînţeles că n-au pus niciun temei. 

Directorul Smith se apropie de doamna Wilkens şi îi zise: 

— Din faptul că m-ai chemat, presupun că vrei să intervin pentru 
fiul dumitale. 

— Te rog foarte mult să ne dai ajutor, dar în acelaşi timp să faci tot 
ce va fi cu putinţă pentru ca această afacere urâtă să nu fie dată în 
vileag. 

— De fapt, soţul dumitale nu merită cruțare. 

— Nu mă gândesc la dânsul, ci la numele Wilkens pe care îl poartă 
şi fiul meu. Nu vreau să fie arătat cu degetul şi să se spună că e fiul 
unui... 

Doamna Wilkens îşi curmă vorba, nefiind în stare să pronunţe 
cuvântul „criminal”. 

Directorul Smith îşi dădu seama ce se petrece în sufletul sărmanei 
femei şi o asigură: 

— Voi face tot ce-mi va sta în putinţă spre a înăbuşi afacerea şi a 
nu lăsa să se răspândească în public. 

Doamna Wilkens îi luă mâinile, le strânse cu putere şi privindu-l 
rugător, îi zise: 

— Scapă-l pe băiatul meu din primejdia grozavă în care se află. 

Directorul Smith îi făcu un semn liniştitor din cap şi se gândi în 
sinea lui: „Sărmană femeie, ce chin trebuie să înduri! Fiul tău e în cea 
mai mare primejdie, iar de soţul tău ştii că e un mire ticălos”. 

El fu cuprins de o milă adâncă şi se hotărî să facă tot ce-i va sta în 
putinţă spre a-i da ajutorul de care avea nevoie, atât ea, cât şi Bob 
Wilkens pe care învățase să-l preţuiască şi să-l iubească de când 
lucraseră împreună în uzinele Wilkens. 

La plecare, doamna Wilkens îi întinse şi lui Roger Hallier mâna. 

— Dumitale, domnule Hallier, îţi mulţumesc în chip deosebit că te 
străduieşti să-l scapi pe fiul meu şi că ai venit la mine spre a mă 
înştiinţa de primejdia în care se află. 

Tânărul lucrător răspunse încurcat: 

— Doar n-am făcut nimic deosebit, doamnă Wilkens; e datoria 
oricărui om cumsecade de a da ajutor în asemenea împrejurări. 

— Ba ai făcut o faptă bună pe care nu ţi-o voi uita niciodată. 

Ajungând în stradă, directorul Smith luă o maşină ca să se ducă mai 
repede la prefectura de poliţie. Pe drum chibzui primele demersuri pe 
care avea să le facă şi zise lui Roger Hallier: 

— Mă voi adresa de la început unei instanţe mai mari, căci dacă mă 
voi duce iar la comisarul căruia i-ai făcut denunţul, acesta, spre a-şi 
ascunde neglijenţa, e în stare să spună că a şi făcut cercetări în 
cartierul Bowery, dar că n-a putut găsi nimic. 

— Da, e mai bine aşa, încuviinţă Roger Hallier. Va trebui să te 
plângi de neglijenţa comisarului. 

— Negreşit că mă voi plânge. Din întâmplare îl cunosc bine pe 
inspectorul de poliţie Jervis, aşa că mă voi adresa chiar lui. 

Ajungând la prefectura de poliţie nu avură nevoie să aştepte prea 
mult, căci după scurt timp fură introduşi în biroul inspectorului 
Jervis, cure se arătă bucuros de venirea lui Smith, îi strânse mâna cu 
prietenie şi arătând spre Roger Hallier, îl întrebă: 

— Cine e tânărul pe care l-ai adus cu dumneata, dragă directore? 

— E domnul Hallier, care vrea să se plângă împotriva comisarului 
Hove. 

Inspectorul le oferi scaune, luă loc în faţa biroului său şi zise lui 
Hallier: 

— Fi, tinere, ia s-auzim ce reclamaţii ai de făcut? De ce vrei să te 
plângi? 

Roger Hallier era atât de înfuriat, încât vorbi cu mare aprindere şi 
aduse cele mai grele învinuiri comisarului Hove. 

— Fiind vorba de un mare bogătaş şi de un om puternic, comisarul 
n-a vrut să întreprindă nimic. Dacă ar fi venit Frank Wilkens la dânsul 
şi m-ar fi reclamat pe mine, atunci fără îndoială că ar fi procedat 
îndată cu cea mai mare severitate! 

Directorul Smith se amestecă în vorbă: 

— Deocamdată să nu ne gândim că Frank Wilkens ar putea fi acela 
care a pus la cale această nelegiuire, ci să luăm măsurile trebuincioase 
pentru a-i prinde pe bandiți şi a-i elibera pe prizonieri. 

Inspectorul Jervis îl înţelese îndată şi încuviinţă: 

— Nu e în căderea noastră să hotărâm dacă Frank Wilkens e 
vinovat sau nu; aceasta o va face judecătorul de instrucţie. În orice caz 
iau act de denunţul dumitale şi voi chema chiar acum pe comisarul 

Hove, să vedem ce spune dânsul despre această afacere. 

Comisarul veni după scurt timp şi rămase cam încurcat când îl 
revăzu pe Roger Hallier în biroul şefului său. 

Inspectorul de poliţie luă o înfăţişare severă şi îl întrebă cu 
asprime, arătând spre Roger Hallier: 

— Ai primit un denunţ din partea acestui domn? 

— Da, domnule inspector. 

— Ce măsuri ai luat până acum în această afacere? 

— Am constatat că denunţul n-a fost decât un act de răzbunare şi 
că acest om a născocit o întreagă poveste, spre a pune pe mister Frank 
Wilkens într-o situaţie neplăcută. 

— Pe ce cale ai constatat aceasta? 

— L-am chemat pe mister Wilkens la telefon. Şi el mi-a spus... 

Inspectorul Jervis izbucni: 

— Cum, pe mister Wilkens l-ai chemat la telefon?... Ţi-ai pierdut 
minţile, omule?!.. De când e moda să întrebi pe cel bănuit dacă 
bănuiala îndreptată împotriva lui e dreaptă sau nu? N-ai avut măcar 
atâta cap să-ţi spui că mister Wilkens va tăgădui în orice caz? 

— Am socotit pe mister Wilkens mai demn de încredere decât pe 
acela care a făcut denunţul. 

— Nu era rolul dumitale să faci astfel de aprecieri. Deocamdată te- 
ai făcut vinovat de o greşeală foarte mare. Ai cercetat urma care ţi s-a 
indicat şi te-ai dus să vezi ce se petrece în casa din strada Bowery 
numărul 169? 

— Nu. 

— Vasăzică ai comis şi o gravă încălcare a datoriei dumitale? 

Comisarul se făcu roşu la faţă. Era o ruşine să fie ocărât în faţa 
acestor străini, ca un şcolar leneş şi obraznic! 

— Iartă-mă, domnule inspector, dar am făcut tot ce am... 

Inspectorul Jervis îi curmă din nou vorba: 

— Ai făcut ceea ce nu trebuia să faci şi ai neglijat ceea ce era de 
datoria dumitale!... Vreau să-ţi mai dau prilejul să-ţi îndrepţi greşeala; 
te însărcinez cu cercetarea pe care trebuie s-o faci numaidecât în 
strada Bowery precum şi cu prinderea bandiţilor. Vei face o razie în 
toată regula şi vei proceda cu cea mai mare asprime — m-ai înţeles?! 

— Da domnule inspector. 

— Aştept dar de la dumneata ca până mâine dimineaţă cei doi 

prizonieri să se afle în libertate şi în siguranță. 

— Voi face tot ce-mi va sta în putinţă spre a îndeplini cât mai bine 
această însărcinare. 

Inspectorul vru tocmai să spună comisarului că poate să plece, când 
directorul Smith întrebă: 

— S-ar putea să iau şi eu parte la această razie? 

— Vrei să priveşti cum se face? 

— Da, m-ar interesa mult. 

— N-am nimic împotrivă, numai vezi să nu împiedici pe oameni de 
la lucrul lor, îl rugă inspectorul Jervis zâmbind. 

— N-ai nicio grijă, răspunse directorul Smith, apoi adresându-se lui 
Roger Hallier, adaugă: N-ai vrea să vii şi dumneata? 

Se uită întrebător la inspector care îi făcu un semn din cap şi zise: 

— Ceea ce îngădui unuia, nu pot refuza celuilalt. Duceţi-vă cu 
comisarul Hove care se va îngriji să vi se dea permisele necesare... 


* 


Bob, care la început fusese plin de încredere că atât el cât şi unchiul 
său vor putea scăpa repede din cursa în care căzuseră, pierduse orice 
speranţă. 

Zilele trecură una după alta, fără să le fi adus scăparea atât de mult 
dorită. 

Amândoi erau foarte abătuţi şi aproape nu mai vorbeau unul cu 
altul, neştiind ce să-şi mai spună. 

Pe bandiți nu-i mai văzură. O dată pe zi se deschidea chepengul 
deasupra capului lor şi li se lăsa în hruba unde se aflau un coş cu 
mâncare şi o găleată cu apă. Aceasta era tot ce li se dădea. 

Crestatul părea să se fi resemnat, să se fi împăcat cu soarta lui, căci 
nu se mai plângea defel. În schimb Bob se mai revolta din când în 
când şi începea să-i blesteme pe bandiți, ca să-şi mai descarce amarul. 

Uneori spunea: 

— Trebuie să mai existe o ieşire din gaura asta, nu numai 
chepengul de sus. 

— Doar am căutat destul şi n-am găsit nimic. Presupun dar că nu 
mai este altă ieşire, răspunse Crestatul. 

— Dar nu-mi vine să cred că aceşti ticăloşi şi-au făcut singuri o 
capcană din care să nu mai poată ieşi când locuinţa de sus ar fi 


— 156 — 


împresurată de poliţie. Sunt încredinţat că mai este o ieşire. 

Începu să pipăie din nou pereţii şi să bată în ei, cu nădejdea că va 
descoperi un loc care să sune a gol. 

Dar şi de data aceasta străduințele lui rămaseră zadarnice, căci nu 
găsi nimic. 

Se culcă iar pe unul din paturi unde câtva timp rămase tăcut şi 
nemişcat. 

Deodată zise: 

— Nu ştiu ce am, dar azi sunt foarte neliniştit... 

— De ce? 

— Nici eu nu ştiu, am însă impresia că azi trebuie să se întâmple 
ceva. 

— Ce-ar putea să se întâmple?... Nu mai avem nicio speranţă şi nu 
ne putem aştepta la nimic bun. 

— Sunt sigur că Roger Hallier a făcut ceva pentru a ne veni în 
ajutor. 

— Nu mă îndoiesc nici eu de asta, totuşi mi-e teamă că n-a reuşit. 

— Aşa se pare. Dar ia spune-mi, de când sunt oare aici? 

— Nici eu n-am numărat zilele, dar cred că vor fi vreo opt sau zece. 

Tăcură iar câtva timp, fiecare fiind preocupat cu gândurile lui. 

După o vreme oarecare Bob Wilkens zise ca pentru el însuşi: 

— Afară trebuie să fie noapte... 

Urmă iar o tăcere apăsătoare. 


* 


— La ora zece vor sta gata în curte două echipe de razie şi zece 
poliţişti din secția cercetărilor. 

Acesta era ordinul pe care îl dădu comisarul Hove. 

Directorul Smith şi Roger Hallier veniseră iar la prefectura de 
poliție, se prezentaseră comisarului Hove şi acum coborâră cu dânsul 
în curte. 

Comisarul se apropie de oamenii lui şi le zise: 

— Vom face o razie în strada Bowery şi vom cerceta mai cu 
amănunţime casa cu numărul 169. E vorba de a... — şi comisarul le 
dădu lămuririle şi instrucţiunile necesare, apoi toţi se urcară în 
maşinile poliţiei, comisarul într-o limuzină împreună cu directorul 
Smith şi Roger Hallier şi întreaga coloană părăsi curtea prefecturii, 

îndreptându-se spre cartierul Bowery. 

Îndată ce automobilele poliţiei ajunseră în apropierea străzii 
Bowery, începură să se formeze grupuri de spectatori care luară o 
atitudine duşmănoasă şi începură să scoată blesteme şi ocări la adresa 
păzitorilor ordinii publice. 

În acelaşi timp, mulţi din ei începură să-şi spună părerile. 

— O razie? 

— Nu mai încape nicio îndoială. 

— Împotriva cui se face oare? 

— Hai să mergem după dânşii şi vom vedea unde se opresc 
maşinile. Atunci vom şti ce gând au „sticleţii”. 

Automobilele se opriră în faţa casei cu numărul 169. Poliţiştii săriră 
jos, înconjurară repede întreg blocul de case şi ca apărare împotriva 
vreunui atac din partea mulţimii, aşezară câteva mitraliere pe care le 
aduseseră cu ei. 

Comisarul Hove împreună cu cei doi însoțitori ai lui, coborâseră de 
asemeni din limuzina cu care veniseră. 

Detectivii din secţia Cercetărilor se adunară în jurul şefului lor. 

— Să ocupăm casa şi s-o percheziţionăm, zise el. 

Cum de altminteri se aşteptaseră, găsiră aşa închisă, dar unul din 
poliţişti o deschise cu ajutorul unui cârlig anume făcut. 

Între timp se apropiase şi mulţimea care alergase după ei şi deodată 
se auzi o împuşcătură din mijlocul acestei mulţimi. Glontele lovi uşa 
chiar în apropierea politistului care o deschisese. 

Poliţiştii răspunseră imediat punând una din mitraliere în 
funcţiune. La început traseră numai în aer, dar salva îşi făcu efectul, 
căci mulţimea se retrase la distanţă respectabilă. 

— Au venit să-l cerceteze pe Surry, zise unul din derbedeii care se 
adunaseră acolo. 

— Înainte, haideţi să nu-i lăsăm în pace! 

— Vrei să ne găurească pielea cu gloanţele lor? 

— La urma urmei nici n-avem nevoie să ne amestecăm. Pe Surry tot 
nu vor putea pune mâna. Le va scăpa printre degete. 

Poliţiştii pătrunseră în casă şi înaintea tuturor mergea Roger 
Hallier, care se înarmase cu revolverul Crestatului pe care îl adusese 
anume din locuinţa lor. 

— Iată cuibul, zise el poliţiştilor, arătându-le placa cu numele lui 

Surry la uşa locuinţei acestuia. 

Alte uşi fură deschise şi mutre speriate de bandiți se uitară prin ele. 

— Nimeni n-are voie să iasă din odaia lui, strigă comisarul Hove cu 
glas puternic şi dădu ordin câtorva oameni de-ai lui să se posteze la 
diferitele uşi şi etaje. 

Se apropie apoi de Roger Hallier, împreună cu directorul Smith. 

— Spargeţi uşa, ordonă el. 

Polițistul care descuiase uşa principală vru să opereze şi aici, dar 
Roger Hallier îl împinse la o parte, se dădu un pas înapoi şi se aruncă 
cu toată puterea asupra uşii. Prima oară nu reuşi s-o deschidă, dar la a 
doua opintire şi cu ajutorul comisarului şi al directorului Smith, — uşa 
sări în lături. 


BO 
x 


Presimţirea lui Bob Wilkens avea să se adeverească, căci într- 
adevăr se întâmplă ceva în noaptea aceea. 

Fl şi Crestatul adormiseră aproape când fură deşteptaţi de zgomotul 
pe care îl făcea chepengul când se deschidea. 

— Ce-o fi oare? întrebă Bob, ascultând cu încordare. 

Crestatul dădu din umeri şi zise: 

— Habar n-am! 

O lumină vie pătrunse în gaura unde se aflau şi îi orbi atât de tare, 
încât fură nevoiţi să închidă ochii. Îi deschiseră însă îndată şi atunci 
văzură o scară de frânghie care fu lăsată în jos. 

— Vor să ne dea drumul, strigă Bob Wilkens voios, apucă capătul 
scării şi începu să urce. Dar nu ajunse departe, căci de sus veni un 
individ care cobora şi îl împinse înapoi. 

Era Surry, iar după el veniră Mac O'Kerem şi un alt bandit. 

Toţi trei păreau foarte tulburaţi şi Surry începu să ocărască: 

— Ei drace!... Asta ne-a trebuit... să vină poliţia atât de repede pe 
capul nostru! 

Mac O'Kerem care părea cel mai liniştit, rânji şi zise batjocoritor: 

— Tâmpiţii!... Dacă ar fi intrat mai încet, poate ar fi reuşit să ne 
surprindă, dar aşa toată munca lor va fi zadarnică. 

— Acum mai departe, căci altfel vor descoperi chepengul şi ne vor 
scoate de aici. 

Păreau să fi uitat cu totul de cei doi prizonieri ai lor, căci nici nu-i 

băgară în seamă. 

Crestatul şi Bob Wilkens se dăduseră la o parte şi observau cu mare 
încordare scena care se desfăşura în fata lor. 

Vasăzică poliţia pătrunsese în casă şi bandiții se refugiaseră aici?! 

În sfârşit vor scăpa din ghearele lor. 

Inimile celor doi prizonieri începură să bată cu putere. 

Surry se apropie de unul din paturi şi zise tovarăşilor săi: 

— Ia veniţi încoace şi daţi-mi ajutor. 

Împinseră patul într-o parte şi ridicară un chepeng asemănător cu 
cel de sus şi care fusese ascuns sub pat. 

Aşadar tot mai exista o a doua ieşire de care bandiții voiau să se 
folosească acum pentru a fugi. 

Sus se auzeau paşii poliţiştilor care căutau prin casă. 

Surry făcu semn banditului care venise odată cu el şi cu irlandezul. 

— Ia-o tu înainte. 

Complicele dispăru prin deschizătura chepengului. 

— Acum tu, Mac, continuă Surry. 

Irlandezul coborî pe urma celuilalt. 

După el vru şi Surry să coboare, dar în clipa aceea Bob Wilkens se 
repezi la dânsul şi îi dădu o lovitură atât de puternică în ceafă, încât 
banditul căzu în genunchi. O a doua lovitură îl dobori cu desăvârşire 
şi îl făcu să-şi piardă cunoştinţa. 

Bob îl trase de o parte şi închise repede chepengul, pentru ca cei 
doi tovarăşi să nu se mai poată întoarce să-i dea ajutor. 

Crestatul sări de la locul lui, veni lângă Bob şi amândoi se aşezară 
pe chepeng aşa că ar fi trebuit să-i ridice, dacă cineva ar fi încercat să- 
1 deschidă. 

— Trebuie să facem zgomot, spre a fi auziţi de poliţişti. 

— Da, să strigăm. 

Amândoi începură să tipe cât îi ţinea gura dar se părea că nimeni 
nu-i aude. 

— Ticălosul acesta trebuie să aibă un revolver la dânsul; caută-l 
prin buzunare, zise Bob Wilkens Crestatului, arătând spre Surry. 

Crestatul îi urmă sfatul şi într-adevăr scoase la iveală un browning 
mare. 

Bob se dădu acum şi el la o parte de pe chepeng. 

— Dacă ticăloşii se vor întoarce să-şi salveze complicele, va trage 

fără milă în ei. 

Bob se duse la scara de frânghie, urcă până când ajunse la chepeng, 
începu să bată cu putere în el şi strigă cât putu: 

— Suntem aici!... Aici, sub duşumeaua gangului! 

Nici de astă dată poliţiştii nu auziră strigătele lui, aşa că Bob coborî 
resemnat scara. 

— Trebuie să existe vreun mecanism prin care să se poată deschide 
chepengul. 

Luă apoi felinarul pe care Surry îl scăpase din mână când primise 
lovitura şi începu să lumineze peretele. 

— Ei, drace... Nu pot găsi nimic. 

Surry care îşi venise în fire, începu să se mişte şi Bob Wilkens fu 
lângă dânsul. 

— Cum se deschide chepengul?... Spune repede! se răsti Bob la el, 
scuturându-l de umăr. 

Surry scoase o înjurătură grozavă şi se ridică de jos, ca şi când ar fi 
vrut să se năpustească asupra lui Bob, dar acesta întinse mâna spre 
Crestat şi îi zise: 

— Dă-mi revolverul. 

Întinse apoi arma spre bandit şi îl întrebă iar: 

— Spui sau nu? 

— Mai degrabă îmi muşc limba, decât să-ţi trădez acest secret, iar 
lovitura pe care mi-ai dat-o o să ţi-o plătesc însutit. 

— N-ai decât, dar mă îndoiesc că vei mai avea vreodată putinţa să 
mi-o plăteşti. Încă o dată, spune repede cum se deschide chepengul, 
căci altfel ţi-a sunat ceasul din urmă. Voi număra până la trei; dacă nu 
vorbeşti, trag. 

Surry se ridică de jos. 

— Bagă de seamă, îl preveni Bob Wilkens, o singură mişcare 
suspectă şi îţi sfărâm ţeasta cu un glonţ. 

Banditul îl privi cu ură. 

— Fereşte-te căci am prieteni care mă vor răzbuna. 

— Mofturi! Ce-ţi va mai folosi răzbunarea când vei fi pe lumea 
cealaltă? Te sfătuiesc să nu mai şovăi şi să spui cum se deschide 
chepengul. Voi număra până la trei: una... două... 

În gang se auziră iarăşi paşi, care de astă dată, se apropiau de 
ieşirea casei. 

— Vorbeşte, se răsti Bob Wilkens la Surry. Când voi număra trei, s- 
a isprăvit. 

Surry, îşi dădu seama că tânărul nu glumea şi se hotări să-i 
împlinească cererea. Se apropie de perete, şi apăsă pe una din 
cărămizi. În aceeaşi clipă chepengul se deschise scârţâind. 

Poliţiştii erau într-adevăr gata să plece, numai Roger Hallier mai 
rămăsese în urmă şi se afla în gang tocmai când se deschise 
chepengul. 

— Ei, drăcia dracului!... Dar asta ce-o mai fi?... Se deschide 
duşumeaua! 

Comisarul Hove şi directorul Smith se întoarseră şi se apropiară de 
dânsul. 

Când se aplecară deasupra deschizăturii, din aceasta apăru întâi un 
cap; apoi urmă un trup întreg. 

Roger Hallier scoase un strigăt de mirare. 

— Voi sunteţi?! 

Îl apucă pe Crestat de umeri şi zise râzând de bucurie: 

— Vorbeşte!... Unde e Bob Wilkens? 

Crestatul arătă spre gaura întunecoasă din care ieşise. 

— E colo jos, cu unul din banditi. 

Comisarul Hove cobori el însuşi în gaură, împreună cu doi oameni. 

— În sfârşit aţi venit! strigă Bob Wilkens. Legaţi-l pe individul 
acesta. E Surry, capul bandei. 

Poliţiştii îi puseră cătuşe, fără ca ticălosul să se împotrivească, 
totuşi scrâşni din dinţi. Fu scos afară în ghionturi. 

— Cu ăsta am isprăvit, zise comisarul Hore mulţumit. Acum să 
mergem la prefectură ca să încheiem procesul-verbal. 

— Nu se poate amâna pe mâine? întrebă Crestatul. Am nevoie de 
linişte şi odihnă, căci toată afacerea asta m-a obosit şi m-a tulburat 
destul. 

— Bineînţeles că se poate amâna, răspunse comisarul. Dar te rog să 
vii mâine dimineaţă pe la mine spre a face toate formele necesare. 

— Bine, voi veni. 

Toţi părăsiră casa dar când ieşiră afară, mulţimea de vagabonzi şi 
pungaşi care se adunase acolo, recunoscu pe Surry, izbucni în strigăte 
amenințătoare şi se părea că are de gând să-i atace pe poliţişti pentru 
a-l elibera pe tovarăşul lor de nelegiuiri, însă o salvă din partea 

poliţiştilor îi tinu în respect. 

— Cum ieşim de aici? întrebă Bob Wilkens, când văzu mulțimea 
adunată în faţa casei. 

— Veniţi cu noi şi vom opri maşina acolo unde veţi vrea să 
coborâţi, îi zise comisarul Hove. 

Se urcară repede în maşini şi plecară. Comisarul n-avea chef să ia şi 
alte măsuri. Pe capul bandei îl prinsese, iar cei doi prizonieri erau 
liberi, aşa că îşi atinsese scopul principal pe care îl urmărise. Până la 
prefectura de poliţie cei patru prieteni merseră cu poliţiştii. De aici îşi 
luară rămas bun de la comisar şi plecară singuri mai departe. 

— Trebuie să serbăm eliberarea dumneavoastră, zise directorul 
Smith. 

Crestatul nu prea avea chef. 

— Aş prefera să mă duc acasă, zise el. 

Arăta foarte rău şi părea obosit, ceea ce de altminteri era uşor de 
înțeles după încercarea grea prin care trecuse, cu atât mai mult cu cât 
nu mai era tânăr şi nu mai avea puterea de rezistenţă pe care o avea 
Bob. Asupra acestuia întreaga aventură părea să nu fi avut nicio 
înrâurite. 

— Dar din pricina mea să nu vă stricaţi petrecerea şi duceţi-vă 
undeva să beţi un pahar, în sănătatea tuturor, adăugă Crestatul. 

— Am făcut această propunere, având să mai vorbesc ceva cu 
dumneata, zise directorul Smith. Doamna Wilkens m-a rugat să-l cruţ 
pe soţul ei... 

Crestatul făcu un gest de împotrivire. 

— De la mine să nu se aştepte la cruţare. Nici nu vreau să aud de 
aşa ceva! 

— Văd că azi nu, dar poate mâine vei gândi altfel. Voi veni şi eu la 
prefectura poliţiei când îţi vei face depoziţia în afacerea aceasta. 


248. O viaţă nouă 

Plecarea în America avu loc mai curând decât se aşteptaseră toţi. 
Căpitanul Barnabe, Dolores şi Felicia nu avură nevoie să se ocupe cu 
pregătirile pentru acest voiaj. Toate formalităţile necesare ca viza 
paşapoartelor, predarea bagajelor, cumpărarea biletelor şi altele, fură 
îndeplinite de unul din funcţionarii societăţii de filme. 

După întâmplările tragice prin care trecuseră, li se părea acum că 
se află într-un adevărat rai. 

Mai mult decât toţi, Dolores şi căpitanul Barnabe gustară zilele 
fericite pe care le aveau acum. 

Încrederea lor într-un viitor mai bun crescu din clipă în clipă, aşa 
încât începură să facă iar tot felul de planuri. 

Când vor ajunge în America, Barnabe voia să-şi caute iar o ocupaţie 
potrivită şi spera că va putea găsi un post de căpitan, spre a avea iar 
existenţa asigurată şi a putea îngriji de soţia şi copila lui. 

Aceasta era cea mai mare dorinţă. 

Dolores îl înţelegea prea bine, ştiindu-l un bărbat prea mândru şi 
ambițios, ca să trăiască din venitul soţiei sau copilei lui. 

Felicia nu mai îndrăzni să-i ofere o parte din salariul ei mare, 
pentru a putea trăi fără nicio grijă împreună cu mama ei. 

După întrevederea importantă pe care Felicia o avusese cu mister 
Breward şi când se fixase salariul ei, ea se înţelese cu căpitanul 
Barnabe ca acesta să se ocupe de administrarea veniturilor şi averii pe 
care le avea. 

— Aş vrea să fac economie, zise Felicia. Norocul de a fi devenit 
peste noapte o stea a filmului, nu va dura mult şi va stârni invidia 
oamenilor. De aceea trebuie să mă îngrijesc de viitor şi să adun o mică 
avere spre a putea trăi mai târziu fără griji, când zilele de strălucire şi 
glorie vor lua sfârşit, căci n-aş vrea să vă fiu o povară. 

Acesta era singurul ei gând. Căci alte dorinţe nu mai avea sărmana 
fată. Toate celelalte sentimente erau moarte în sufletul ei. Dorul şi 
visurile frumoase de odinioară erau înmormântate pentru vecie. 

Totuşi, pe măsură ce vaporul se apropia de New-York, neliniştea şi 
tulburarea pe care o simţea devenea din ce în ce mai mare. 

În ochii ei mari şi frumoşi se putea citi o jale adâncă, o tristeţe de 
moarte. 

Uneori buzele îi tremurau ca şi când numai cu greu îşi stăpânea 
plânsul. 

În astfel de clipe grele se retrăgea de ceilalţi colegi şi se ascundea în 
vreun colţ al vaporului unde putea să plângă nevăzută de nimeni. 

Şi în dimineaţa când zări învăluită în negură silueta uriaşă a statuii 
Libertăţii de la intrarea portului New-York, Felicia de Martigny era 
singură pe punte şi se uita tristă şi gânditoare spre ţara unde avea să 

înceapă o viaţă nouă. 

Visase că va veni în Noul Continent ca femeie tânără şi fericită, dar 
soarta nu-i fusese prielnică, aşa că va trebui să înceapă o viaţă 
obositoare şi să meargă pe calea spinoasă a carierii de artistă. 

Acum ştia că meseria de artistă pe care o îmbrăţişase din 
întâmplare era o veşnică luptă cu tot felul de greutăţi şi cu adversari 
răuvoitori şi pizmaşi. 

Nicăieri altundeva drumul spre culme nu era atât de greu şi 
căderile aşa de grozave ca în lumea filmelor. 

Stelele se iveau ca nişte meteori strălucitori, dar tot atât de repede 
dispăreau. 

Cum îi va merge oare ei? Ce soartă o aştepta? 

Va fi în stare să se menţină vreme mai îndelungată? Se vor împlini 
oare prevestirile lui mister Breward şi ale regizorului Cornell, care 
spuseseră că va fi o a doua, Lilian Harvey şi că se va bucura mult timp 
de favoarea răsfăţatului public al cinematografelor? 

Dar Felicia nu se gândi mult la aceste posibilităţi, ci se hotărî să 
lase totul în voia sorții. 

Deocamdată frământa alte planuri în mintea ei. 

Trebuia să dea ascultare glasului inimii şi să se informeze în ascuns 
de Bob Wilkens. Voia să afle cum îi merge, dacă are o soţie frumoasă 
şi dacă e fericit cu dânsa. 

Fireşte că nu şi-l putea închipui cu desăvârşire fericit lângă altă 
femeie, căci atunci n-ar fi iubit-o pe ea atât de mult cum îi spusese de 
atâtea ori şi cum îşi închipuise dânsa. 

Ea nu putea să-l mai uite niciodată! 

Era şi acum a lui cu trup şi suflet şi ar fi jertfit oricând cariera 
strălucită care o aştepta, s-ar fi despărţit chiar şi de mama ei, dacă 
Bob Wilkens ar fi venit s-o ia, dacă ar mai iubi-o aşa cum o iubise 
odinioară. 

Nici nu-i venea să se gândească ce ar face dacă din întâmplare s-ar 
mai întâlni odată cu dânsul. 

De multe ori se ruga fierbinte Atotputernicului s-o cruțe de 
asemenea întâlnire. 

Fu foarte mulţumită când din ordinul lui mister Breward, grupul de 
artişti nu se opri la New-York ci plecă îndată mai departe la Los- 
Angeles. 

Fireşte că în tren nu se mai putea izola de ceilalţi, spre a se gândi la 
tot ce o preocupa atât de mult şi fu nevoita să îndure societatea 
colegilor ei şi curtea pe care i-o făcea tânărul Higgins. 

— Acesta se îndrăgostise nebun de ea în timpul scenelor pe care le 
jucaseră împreună în Groenlanda. 

Fl ştia însă că dragostea lui era fără nădejde, căci odată, pe când i-o 
mărturisise, Felicia, izbucnise în plâns şi îi destăinuise iubirea 
nenorocită pe care o purta în sufletul ei chinuit 

Din ziua aceea Higgins se purtă cu tânăra fată cu o atenţie 
mişcătoare, îi citea din ochi toate dorinţele şi o servea aşa cum un 
sclav îşi serveşte regina. 

Pe Felicia toate acestea o dureau în suflet, căci ştia din proprie 
experienţă cât de grozave sunt suferinţele unei iubiri nenorocite. 

Însă toate străduinţele ei de a-l face pe Higgins să înţeleagă 
zădărnicia dragostei lui, rămaseră fără rezultat. 

Aşadar şi aceasta era una din pricinile care o făceau să fie 
îngrijorată de viitor. 

Singurul gând care îi mai aducea o mângâiere era faptul că nu va 
rămâne singură când mama ei şi căpitanul Barnabe vor pleca în 
călătoria lor de propagandă, deoarece atât contele de Martigny cât şi 
Karin Rystrom se hotărâseră să mai rămână la film, cu atât mai mult 
cu cât mister Breward le dăduse asigurarea că în fiecare film ce se va 
mai juca, îi va întrebuința ca figuranţi, sau le va încredința roluri 
mici. 

În sfârşit, sosirea în marele oraş al filmelor aduse atâtea impresii 
noi, încât Felicia uită pentru câteva zile toate grijile ei. 

Se pare că natura a revărsat asupra Hollywoodului cele mai 
frumoase daruri ale ei. 

Acest colţ de lume e un adevărat rai. 

La şes cresc plantele şi arborii tropicali cei mai minunaţi, iar pe 
coastele munţilor sunt păduri de o frumuseţe rară. 

Priveliştile cele mai fermecătoare de care poate avea nevoie un 
regizor de filme, îi sunt oferite din belşug. 

Nu e deci de mirare că în acest ţinut ideal, cu o climă minunată s-a 
înălţat uriaşa cetate a filmelor. 

Nenumărate se înşira palatele de sticlă, din care însă nu se văd 
decât acoperişurile, căci societăţile de filme, spre a se feri de privirile 

indiscreţilor, au înconjurat atelierele şi terenurile lor de operaţie cu 
ziduri înalte, lungi de mulţi kilometri. Pe aceste terenuri se află tot de 
ce are nevoie un film: păduri, lacuri, râuri, prăpăstii, cascade, coline, 
câmpii, pajişti, vile, colibe şi străzi întregi. 

Felicia şi ai ei închiriară o vilă mobilată cu mult gust, aşezată în 
afara oraşului de filme, unde puteau găzdui atât pe contele de 
Martigny cât şi pe Karin Rystrom. 

Găsiră repede servitori pricepuţi, aşa că în scurt timp, se simţiră 
bine în noul lor cămin. 

Întâmplările tragice prin care trecuseră în ţinutul mărilor de gheaţă 
fură repede uitate şi erau acum ca un vis urât. 

Viaţa nouă începu ca un basm minunat din „O mie şi una de nopţi”. 

Chiar a treia zi după sosirea lor, maşina societăţii de filme fu 
trimisă la vilă, pentru a lua pe Felicia şi pe ai ei să viziteze atelierele. 

Acolo avură prilejul să vadă rularea de probă a filmului din 
Groenlanda, pe care mister Breward voia să-l termine cât mai repede 
spre a-l închina cinematografelor. 

Totodată văzură afişele de reclamă şi citiră articolele de 
propagandă care apăruseră în ziare în ultimele săptămâni. Afară de 
aceasta, se hotărâră zilele în care aveau să se joace scene pentru un 
nou film şi se discutară toate amănuntele rolului principal. 

Viaţa înfrigurată a marii cetăţi a filmelor o târî pe Felicia de 
Martigny într-un vârtej ameţitor, aşa că uită de toate necazurile şi 
grijile ei. 

Când nu era de lucru în ateliere, aveau loc convorbiri cu ziarişti, 
care uneori aşteptau ceasuri întregi pe Felicia spre a-i lua interviuri şi 
a publica apoi articole interesante asupra ei în toate ziarele mari. 

Felicia asculta cu luare-aminte sfaturile lui Breward şi nu trăda 
nimănui că în realitate se numeşte Felicia de Martigny; făcu aceasta 
cu atât mai mult, cu cât sub pseudonimul pe care îl luase putea să se 
ascundă de Bob şi tatăl lui. 

Totuşi într-o zi tresări până în adâncul inimii, când mister Breward 
îi spuse că se pregăteşte să plece la New-York să asiste la premiera 
celui dintâi film al ei. 

Dacă se va duce şi Bob Wilkens la această premieră?... 

Ce se va întâmpla oare dacă o va vedea pe ecran şi va fi însoţit de 
tânăra-i soţie? 

Nu putea să-şi dea niciun răspuns la această întrebare, dar 
presimţea că ziua aceea va aduce o nouă schimbare mare în viaţa ei. 

Dacă această schimbare va fi spre fericirea sau spre o mai mare 
nenorocire a ei, va arăta numai viitorul. 


249. Crimă sau sinucidere? 


Roger Hallier tinu să-l însoţească pe Bob Wilkens până acasă, aşa că 
se despărţi de Crestat, spunându-i că se va întoarce mai târziu la 
locuinţa lor. 

Şi directorul Smith îşi luă rămas bun de la ei, căci făgăduise 
doamnei Wilkens s-o cheme la telefon îndată ce va avea ceva 
hotărâtor în privinţa lui Bob. Voia să-şi ţină făgăduiala, cu toate că era 
târziu. Îşi închipuia însă că sărmana femeie nu-şi va găsi linişte până 
când nu va afla ce se întâmplase cu fiul ei. 

Pe când Bob Wilkens şi Roger Hallier mergeau pe străzile tăcute, îşi 
povestiră fiecare ce li se întâmplase şi Bob îi mulţumi tânărului 
lucrător pentru ajutorul pe care i-l dăduse. 

Erau atât de adânciţi în convorbirea lor, încât nici nu băgară de 
seamă că începuse să plouă. Îşi ridicară numai gulerele hainelor şi 
merseră mai departe. 

— Şi acum tatăl dumitale va fi adus în faţa judecății, zise Roger 
Hallier ca o încheiere a povestirii lui. 

— Da, mi-e teamă şi mie că aşa ceva nu se va putea evita. 

— Merită însă o pedeapsă aspră. 

— Recunosc şi eu că merită, dar vezi, dragă Hallier, nu pot uita că 
totuşi e tatăl meu. M-am străduit din răsputeri să-l consider ca străin, 
să nu mai văd în el pe tatăl meu, dar nu e aşa de uşor cum am crezut, 
cu toate că are un caracter atât de urât şi a făcut mult rău nu numai 
altora, dar şi mie. Fără să vreau simt că în vinele mele curge acelaşi 
sânge ca şi într-ale lui şi faptul acesta mă face să înclin spre îndurare. 
Apoi mai gândeşte-te la ruşinea asta mare. Şi eu port numele de 
Wilkens şi ar fi grozav pentru mine, dacă acest nume ar fi târât în 
mocirlă şi ar fi pronunţat cu dispreţ de toată lumea. Deşi sunt cu totul 
nevinovat şi am avut numai de suferit de pe urma lui, pata va rămâne 
şi asupra mea. 

— Te înţeleg foarte bine, dar crezi oare că scandalul se va putea 

evita? 

— Da, în cazul că nu vom spune că tatăl meu a fost acela care a pus 
la cale această afacere urâtă. 

— Dar asta s-a şi făcut. Am istorisit comisarului tot ce s-a întâmplat 
şi n-a fost cu putință să nu pomenesc şi numele tatălui dumitale. 

Bob Wilkens căzu pe gânduri şi câtva timp rămase foarte tăcut. În 
sfârşit întrerupse iar tăcerea şi zise: 

— Asta s-ar putea drege şi în acest scop ar fi de ajuns să retragi 
mâine declaraţia dumitale. 

— Pentru dumneata voi face şi asta. 

Ploaia începu să cadă mai tare, aşa că cei doi tineri grăbiră pasul. 

Ajungând la vila unde locuia Bob Wilkens, se despărţiră repede ca 
să nu mai stea pe ploaie. 

— Încă o dată mii de mulţumiri, dragă Hallier. Mâine ne vom 
vedea la prefectura poliţiei. 

— Da. Noapte bună, mister Wilkens. 

Roger Hallier se depărtă, iar Bob Wilkens căută în buzunarul hainei 
cheia spre a deschide portita grădinii. 

Pe când mergea spre vilă, îşi ridică privirea spre apartamentul 
soţiei sale şi văzu că două ferestre erau încă luminate. 

Pe semene că mai avea musafiri care nu se puteau hotărî să plece. 

Alte gânduri nu-şi făcu Bob şi intră în casă. 

Sergentul de stradă care făcea serviciu în acel cartier, se plimba 
morocănos încolo şi încoace, blestemând vremea şi slujba lui, care îl 
silea să-şi petreacă tot timpul pe stradă, fie pe vreme bună, fie pe 
vreme rea. 

Deodată tresări, ridică repede capul şi rămase în ascultare. 

Nu se auzise oare un foc de armă? 

Şovăi câteva clipe, apoi o luă la goană în direcţia de unde se auzise 
împuşcătura. 

Gâfâind ajunse în faţa porţii grădinii prin care cu cinci minute în 
urmă trecuse Bob Wilkens. 

În lumina palidă a felinarului, sergentul zări chiar în faţa porţii un 
om întins la pământ. 

O crimă! 

Polițistul se aplecă asupra omului care nu mai dădea niciun semn 
de viaţă. 

Nu mai putea să-i dea niciun ajutor şi întâia lui datorie era acum să 
dea alarma. Duse fluierul la buze şi printr-un fluierat prelung chemă 
pe un camarad, care şi apăru după scurt timp, dintr-o stradă 
lăturalnică. 

— Ce s-a întâmplat? îl întrebă acesta de departe. 

Camaradul său arătă spre mort. 

— Omul acesta a fost împuşcat. Fugi repede şi înştiinţează pe cei de 
la Parchet. 

Celălalt poliţist se depărtă în pas alergător şi după câtva timp se 
întoarse spunând: 

— S-a făcut, cei de la parchet vor fi îndată la faţa locului. 

Rămaseră amândoi lângă mort şi începură să discute despre acest 
caz. 

— Ai văzut ceva ce ar putea da de bănuit? 

— Nimic, am auzit numai împuşcătura. 

— Omul pare să fi ieşit tocmai din vila aceasta şi glonţul l-a nimerit 
chiar în clipa când ieşea pe poartă. 

— E foarte bine îmbrăcat. 

— Da. 

— Să-l fi împuşcat oare cineva cu gândul de a-l prăda? 

— Nu cred, căci îl văd întins aşa cum a căzut. Vasăzică nimeni nu 
s-a mai atins de dânsul. 

În clipa aceea se auziră paşi venind dinspre vilă. Era Bob Wilkens. 
Se apropie de mort, se uită lung la fața palidă a acestuia, apoi se 
întoarse înfiorându-se. Se depărtă câţiva paşi şi timp de câteva minute 
rămase în loc, ca pierdut în gânduri, apoi se îndreptă iar spre vilă, 
fără să fi pus poliţiştilor măcar o singură întrebare. 

Cei doi sergenţi de stradă îl urmăriseră cu privirea, apoi se uitară 
uimiţi unul la altul. 

— Ciudat lucru! 

— Se părea că nu e defel surprins de a vedea un mort aici. 

— Ştii cine este? 

— Tânărul Wilkens. 

— Omul acesta a venit doar din vilă. Presupun că a fost înăuntru, 
aşa că tânărul Wilkens trebuie să-l cunoască. 

Convorbirea lor fu întreruptă, căci în clipa aceea sosi automobilul 
poliţiei, aducând pe domnii de la Parchet. 

Polițistul care fusese cel dintâi la locul crimei, se apropie de 
procuror şi îşi făcu raportul. 

— Mulţumesc, răspunse procurorul scurt. 

Se apropiară toţi de mort şi aprinseră mai multe lanterne electrice. 
Modicul legist care venise cu comisia, îşi puse nişte mânuşi de 
cauciuc, se aplecă asupra mortului, îl examină repede apoi se ridică şi 
zise: 

— E mort. A fost lovit în piept, probabil drept în inimă. 

Între timp ceilalți funcţionari ai Parchetului montaseră o lampă 
electrică mare pe care o puseră în legătură cu bateria automobilului. 
Lampa fu aprinsă şi lumina ei puternică fu îndreptată asupra omului 
care zăcea întins la pământ. 

Procurorul zise: 

— Să se facă fotografiile. 

Fotograful se apropie şi luă scena din toate părţile. 

— Gata! zise el apoi. 

Acum începu cercetarea locului crimei. 

— În pământul înmuiat de ploaie se văd uime care duc spre vilă, 
zise un comisar care intrase în grădină. 

— Să se ia îndată forma urmelor, porunci procurorul şi unul din 
funcţionari începu îndată operaţia. 

Aduse ghips din maşină, îl amestecă cu apă într-o farfurie şi turnă 
amestecul în una din urmele de paşi. 

Între timp colegii lui mai descoperiră şi alte lucruri de mare 
însemnătate: revolverul cu care se trăsese asupra mortului şi o batistă. 

După ce se făcu cercetarea terenului, se începu aceea a cadavrului. 
Însuşi procurorul îi desfăcu haina şi căută prin buzunare, spre a găsi 
acte de legitimatie. 

— N-are niciun act la dânsul, aşa că nu putem stabili cine este. 

Unul din ceilalţi domni zise: 

— Presupun că a venit din vilă, aşa că locatarii acesteia trebuie să-l 
cunoască. 

— Du-te şi cheamă-i încoace, ca să le cerem lămuriri asupra 
mortului. 

Comisarul se îndreptă spre intrarea vilei şi sună. Trebui să aştepte 
cam mult până când uşa fu deschisă şi un servitor, ameţit încă de 
somn, care îl întrebă ce doreşte. 

— Sunt comisar de poliţie şi aş dori să vorbesc cu proprietarul vilei, 
zise polițistul. 

Spre marea lui surprindere, după câteva minute apăru în vestibul 
Bob Wilkens, îmbrăcat în toată regula. 

Comisarul se prezentă şi îl întrebă: 

— Ştiţi ce s-a întâmplat chiar la poarta grădinii dumneavoastră. 

— Nu. 

— A fost omorât un om. 

Bob Wilkens făcu numai un somn din cap. Comisarul îl rugă: 

— Fiţi atât de bun şi veniţi cu mine, să vedem dacă nu-l cunoaşteţi 
pe mort. Presupun că înainte de a fi împuşcat a fost în vizită în vila 
dumneavoastră. 

— La mine n-a fost, dar poate la soţia mea. 

Bob Wilkens pronunţă aceste cuvinte cu un ton aspru şi fruntea i se 
încruntă, aşa că faţa lui luă o expresie de severitate. 

— Atunci trebuie să rog pe soţia dumneavoastră să vină şi ea la faţa 
locului. 

Bob Wilkens se întoarse spre servitorul care mai era acolo şi îi zise: 

— Trezeşte pe cameristă şi spune-i s-o anunţe pe soţia mea. 

— Pot s-o anunţ şi eu pe doamna, căci am văzut încă lumină în 
budoar aşa că presupun că nu s-a culcat încă. 

— Atunci du-te şi spune-i să vină încoace. 

Servitorul plecă şi pesemne că spusese doamnei Hariett Wilkens 
despre cele întâmplate, căci ea era foarte palidă şi tremura din tot 
trupul când veni în vestibul. 

Comisarul se înclină în faţa ei şi zise politicos: 

— Îmi pare foarte rău, doamnă, că sunt nevoit să vă tulbur în toiul 
nopţii, dar e vorba de un caz foarte grav. Sunteţi atât de bună să 
veniţi cu mine? 

— Trebuie să vin neapărat? 

Întrebarea fu pusă cu voce înăbuşită şi tremurătoare. 

— Da, trebuie. 

Hariett Wilkens îl urmă pe comisar şi Bob veni în urma lor. 

Ajunseră la locul crimei. 

Hariett se opri la oarecare depărtare şi se uită îngrozită spre mort. 

Nu-l recunoscu îndată, căci poliţiştii stinseseră reflectorul şi numai 
lumina palidă a felinarului lumina cadavrul. 

— Apropiaţi-vă, doamnă, o îndemnă comisarul. Priviţi bine pe mort 
şi spuneţi-ne cine este. 

Bob Wilkens, care de asemeni se apropiase, urmărea fiecare 
mişcare a soţiei lui, fără a-şi lua o clipă ochii de la dânsa. 

Când Hariett nu dădu îndată urmare cererii comisarului, acesta o 
împinse încet spre mort şi strigă deodată: 

— Lumină! 

Reflectorul fu aprins din nou. 

Hariett zări desluşit cadavrul, scoase un strigăt de groază, îşi 
întoarse faţa şi era gata să se prăbuşească la pământ, dacă comisarul 
n-ar fi sprijinit-o. 

Oare numai vederea mortului o zdruncinase atât de adânc? 

Procurorul se apropie de dânsa şi o întrebă: 

— Îl cunoaşteţi pe mort, doamnă Wilkens? 

Hariett dădu din cap, dar nu putu să răspundă îndată. Abia după 
câteva clipe fu în state să pronunţe cu voce slabă: 

— E contele Francois de Gerbeville. 

Aceste cuvinte erau spuse atât de încet, încât abia fură auzite de cei 
din jurul tinerei femei. 

Ea ridică apoi capul şi privirea ei se întâlni cu aceea a lui Bob. 

Faţa acestuia era atât de nemişcată, încât semăna cu o mască de 
piatră. 

Hariett îl cercetă cu privirea şi în ochii ei se putea citi întrebarea: 

— Tu ai făcut asta? 

Iar în privirea lui Bob era răspunsul: 

— Toată vina e numai a ta. 

Procurorul notase numele şi urmă să pună întrebări doamnei 
Wilkens. 

— Contele de Gerbeville a fost în vilă înainte de a ce întâmpla 
crima, nu-i aşa? 

Întrebarea aceasta era foarte neplăcută pentru Hariett, căci dacă 
dădea răspuns, trebuia să mărturisească cum că în lipsa soţului ei, 
venise un domn la dânsa care rămăsese până după miezul nopţii. 

Dar în astfel de împrejurări grele femeile găsesc întotdeauna o 
portiţă de scăpare. Tot aşa făcu Hariett; se prefăcu că leşină, începu să 
respire greu, îşi duse mâna la frunte, bâlbâi câteva cuvinte neînţelese 
ca şi când ar fi vrut să răspundă, dar rămase mută. 

Comisarul se adresă superiorului său şi zise: 

— Iertaţi-mă, domnule procuror, dar sunt de părere s-o cruţăm pe 
doamna Wilkens de un interogatoriu în toiul nopţii. Am impresia că 
nu e în stare să răspundă la întrebările care i se pun. 

— Aceeaşi impresie o am şi eu. Lucrul de căpetenie este că am aflat 
numele mortului şi deocamdată să ne mulţumim cu atât. 

Apoi procurorul se înclină în faţa tinerei femei şi adăugă: 

— Mulţumesc, doamnă Wilkens. 

Aceasta părea să-şi fi revenit puţin, aşa că întrebă: 

— Pot să mă întorc în casă?... E îngrozitor!i... Eu... 

— Vă putem înțelege foarte bine, doamnă Wilkens. Nu puteţi 
suporta vederea acestei scene îngrozitoare. Dacă vreţi, sunteţi liberă 
să vă întoarceţi în casă. 

Toţi se aşteptară ca Bob Wilkens să ofere braţul soţiei sale, spre a o 
conduce, dar el nu făcu nicio mişcare, aşa că comisarul fu acela care o 
sprijini şi o conduse până la intrarea vilei. 

Şi de astă dată Bob Wilkens merse în urma lor, cu capul plecat şi cu 
mintea aproape rătăcită. 


250. O veste înspăimântătoare 

Târziu după miezul nopţii, Gaston de Moulinet se întoarse acasă, 
foarte obosit, aproape istovit. 

Dispoziţia lui nu era prea bună, căci se plictisise grozav la un 
concert simfonic la care se dusese împreună cu Ethel Drof, apoi 
cutreierase tot felul de localuri de noapte, fără să fi găsit o societate 
plăcută. Cu toate că veşnicele cereri de bani ale lui Gerbeville îi erau 
mai mult decât neplăcute, totuşi fără acesta se simţea stingher, căci 
contele cunoştea bine toate localurile de petrecere şi ştia unde se 
poate găsi o societate veselă şi simpatică. 

De când primise scrisoarea pe care i-o trimisese Lolo, se simţea 
foarte tulburat şi neliniştit. 

Se aştepta mereu la izbucnirea unul scandal şi de multe ori regreta 
că se logodise cu Ethel Drof înainte de a fi rupt orice legătură cu Lolo. 

Mai cu seamă în zilele din urmă, era ca şi o fiară hărţuită mereu de 
haită şi de vânători. 

Doamne, de-ar scăpa odată de toate aceste chinuri şi de-ar putea 

duce în sfârşit o viaţă liniştită şi fără griji! 

Frânt de oboseală, se culcă în patul lui şi după câteva clipe căzu 
într-un somn adânc. 

Spre dimineaţă fu deşteptat de o bătaie puternică în uşă. 

Buimăcit, se ridică în pat şi se uită la ceas. Abia trecuse de ora 
şapte. 

Cine îndrăznea oare să-i turbare liniştea atât de dimineaţă?! 

Cu glas morocănos întrebă: 

— Cine e acolo?... Ce s-a întâmplat? 

Răspunsul veni repede şi scurt: 

— Deschide!... Aici e poliţia! 

Într-o clipă Gaston de Moulinet se dezmetici de-a binelea şi un fior 
de spaimă îi străbătu tot trupul. 

Poliţia?... La dânsul?... Ce însemna, oare asta?!... 

Gândurile i se învălmăşiră vijelios în minte. 

Depusese oare Lolo vreo plângere împotriva lui? 

Sau dăduse poliţia de urma vreunei isprăvi de-a lor, adică de-a 
contelui de Gerbeville?... Din nefericire aveau destule pe cuget. 

Dar nu, aşa ceva nu era cu putinţă. 

Ei fuseseră întotdeauna foarte prevăzători, nu li se putea dovedi 
nimic, iar pe de altă parte Lolo îl iubea prea mult pentru a-l da pe 
mâna poliţei. 

Sări agitat din pat, îmbrăcă o haină peste pijamaua de noapte şi 
deschise uşa. 

Zări un domn îmbrăcat în haine civile, însoţit de doi poliţişti şi se 
sperie şi mai mult. 

— Ce doriţi? îi întrebă el cu voce nesigură. 

Civilul îi arătă legitimaţia lui, apoi zise: 

— Am onoarea să vorbesc cu domnul Gaston de Moulinet, nu-i aşa? 

— Da, eu sunt, răspunse el şi făcu o mişcare prin care îi pofti să 
intre în cameră. 

Comisarul mulţumi şi intră. 

Pe când cei doi poliţişti se postaseră de o parte şi de alta a uşii, 
comisarul luă loc pe un scaun. Gaston de Moulinet se reculese şi, spre 
a nu-şi trăda tulburarea, oferi comisarului o ţigaretă şi îşi aprinse şi el 
una. 

— Trebuie să-ţi pun câteva întrebări de mare însemnătate, domnule 

Moulinet, începu comisarul, după ce îşi aprinse ţigareta. Locuieşti în 
acelaşi apartament cu prietenul dumitale, contele Francois de 
Gerbeville? 

— Da. 

— Ieri seară ai fost împreună cu contele? 

— Da, până la cină. 

— Apoi v-aţi despărţit? 

— Da. 

— De ce? 

Gaston de Moulinet zâmbi. 

— Îmi dădusem întâlnire cu logodnica mea, domnişoara Ethel Drof, 
ca să mergem împreună la un concert simfonic. 

— De ce nu v-a însoţit şi prietenul dumitale? 

— Spunea că nu vrea să ne stingherească, închipuindu-şi că în 
calitatea noastră de logodnici preferăm să fim singuri şi afară de asta 
pesemne că avea în perspectivă o distracţie mai bună. Dar îmi dai voie 
să te întreb ce rost are acest interogatoriu? 

— Am însărcinarea să fac cercetări asupra contelui de Gerbeville şi 
e foarte natural să mă adresez în primul rând, celui mai bun prieten al 
lui. 

Gaston de Moulinet clătină nedumerit capul şi se uită întrebător la 
comisar. 

— Dar cu ce scop faci cercetări asupra contelui de Gerbeville? 
întrebă el buimăcit. 

— Pentru a-l descoperi pe ucigaşul său. 

La auzul acestor cuvinte, Gaston de Moulinet sări îngrozit în 
picioare şi se dădu câţiva paşi înapoi. 

— Pe ucigaşul lui? repetă el ca ieşit din minţi. 

Comisarul dădu din cap. Şi îi istorisi întâmplarea din noaptea 
trecută. 

Gaston de Moulinet ascultă înmărmurit de groază şi ducându-şi 
mâna la frunte, murmură: 

— Mort?... Francois e mort!... 

Comisarul îi aruncă o privire pătrunzătoare, tăcu câteva clipe, apoi 
continuă: 

— Ai vreo bănuială cine ar putea fi ucigaşul? 

— Nu. 

— Contele de Gerbeville avea duşmani care i-ar fi putut dori 
moartea? 

Inima lui Gaston de Moulinet ameninţa să stea în loc, căci se gândi 
la Lolo. 

Ea îl ura pe Francois de Gerbeville şi nu o dată spusese că îi doreşte 
moartea. Dar Lolo era la Paris şi nu putea să fi făptuit crima. Cine să 
fie oare? În toiul acestor gânduri se reculese şi răspunse: 

— Nu ştiu pe nimeni, domnule comisar. 

Acesta se uita ţintă la dânsul şi răspunse: 

— Din interogatoriile luate personalului, am aflat că aveai deseori 
certuri cu contele de Gerbeville, domnule Moulinet... 

Acesta tresări, foarte tulburat. 

— Pentru Dumnezeu!... Nu cumva mă bănuieşti pe mine?... 

Comisarul ridică din umeri, dar înainte de a putea răspunde ceva, 
Gaston de Moulinet continuă: 

— Eu pot să-ţi spun precis unde am fost în timpul când s-a comis 
crima, domnule comisar şi va trebui să recunoşti că în niciun caz nu 
pot fi bănuit. Logodnica mea, domnişoară Ethel Drof îţi va putea 
spune că am fost împreună cu dânsa până la miezul nopţii. Apoi am 
fost la barul „Libelula” unde am stat până pe la unu. De aici m-am dus 
la cabaretul „Trocadero”, unde am petrecut cu câteva fete până la 
patru dimineaţa, când m-am întors acasă, ceea ce-ţi va putea confirma 
şi portarul de noapte care m-a văzut intrând. Până la venirea dumitale 
habar n-am avut ce nenorocire s-a întâmplat prietenului meu. 

Comisarul îşi lua mereu notițe, apoi întrebă mai departe: 

— În casa tânărului Wilkens te duceai de multe ori în vizită, 
domnule Moulinet? 

— Fireşte că da. 

— Ai avut cumva impresia că tânăra pereche nu prea duce trai bun 
în căsnicia ei? 

— N-am avut numai impresia aceasta, domnule comisar, ci ştiu 
sigur de la logodnica mea că Bob Wilkens nu s-a căsătorit din dragoste 
cu soţia lui şi că umbla cu gândul să divorţeze cât mai repede de 
dânsa. 

— Vasăzică n-ar fi fost gelos pe soţia lui dacă ea ar fi avut un 
amant, de pildă pe contele Francois de Gerbeville? 

Gaston de Moulinet zâmbi cam încurcat şi răspunse: 

— Asupra acestei chestiuni nu mi-am putut forma nicio părere, căci 
n-am aflat ce s-a petrecut între cei doi soţi. Mi s-a spus numai că 
domnul Bob Wilkens e foarte violent, că în timpul din urmă a avut loc 
o ceartă serioasă între el şi tatăl său şi presupun că şi faţă de soţia lui 
s-a purtat ca un tiran. 

Comisarul se juca nepăsător cu creionul său, dar în acelaşi timp îl 
observa cu mare luare-aminte pe Gaston de Moulinet, pe sub gene. 

Se lăsă iar o tăcere scurtă, după care comisarul întrebă iar, 
bănuitor: 

— Crezi că tânărul Wilkens ar fi în stare să omoare pe un rival? 

Gaston de Moulinet îşi frecă nervos mâinile. 

— Scuză-mă, domnule comisar, dar în privința aceasta n-aş vrea să- 
mi spun părerea. 

Comisarul se ridică şi vârî carnetul de notițe în buzunar, apoi zise: 

— Deocamdată îmi ajung şi informaţiile pe care mi le-ai dat. Voi 
mai face o percheziţie a camerei mortului şi voi confisca tot ce ar 
putea contribui la lămurirea acestei crime misterioase. 

Comisarul trecu în camera vecină. Gaston de Moulinet veni după el 
şi urmări toate mişcările poliţistului. 

Cu o cheie potrivită acesta descuie biroul şi puse într-o servietă 
toate scrisorile şi actele pe care le găsi acolo. Cercetă toate sertarele şi 
garderobul, dar negăsind decât haine şi rufe, comisarul încheie 
percheziţia. Înainte de a părăsi apartamentul, îl mai întrebă pe Gaston 
de Moulinet: 

— Nu ştii dacă prietenul dumitale a avut o armă asupra lui? 

La întrebarea aceasta Gaston de Moulinet ridică din umeri şi 
răspunse: 

— Din nefericire nu pot să-ţi spun nimic în privinţa asta. Se poate 
să fi cumpărat un revolver, căci în timpul din urmă mi-a spus în 
câteva rânduri că nu se simte sigur când iese noaptea. 

— A spus cumva că se simte îndeosebi nesigur când se duce la vila 
Wilkens? 

— Asta nu. 

— Se ducea deseori acolo? 

— În timpul din urmă zilnic. 

— N-a spus niciodată că are de gând să se sinucidă? 

— Niciodată!... Dimpotrivă, contele de Gerbeville ţinea foarte mult 

la viaţă şi spunea mereu că ar vrea să trăiască o sută de ani, păstrând 
bineînţeles puterea tinereţii. 

— Bine. Îţi mulţumesc pentru lămuririle pe care mi le-ai dat, 
domnule Moulinet. Te rog să fi atât de bun să te pui la dispoziţia 
poliţiei şi în zilele următoare. 

— Bineînţeles, domnule comisar. Am tot interesul ca această crimă 
grozavă să fie dovedită şi moartea prietenului meu să fie răzbunată. 

— Poţi fi foarte sigur, domnule Moulinet, că se va descoperi 
făptaşul şi îşi va lua pedeapsa meritată. 

Îşi luă apoi rămas bun şi plecă împreună cu cei doi poliţişti cu care 
venise. 

Gaston de Moulinet rămase singur şi adânc tulburat. 

Nici nu se mai gândi să se culce din nou. 

Emoţia lui era atât de mare, încât tremura din tot trupul. 

Francois de Gerbeville mort!... Fusese ucis în noaptea aceea! 

La început nici nu fu în stare să cuprindă cu mintea această veste 
grozavă. 

Cine să fie oare ucigașul? 

Comisarul îi spusese că această crimă nu avusese ca scop jefuirea 
victimei. 

— Nu cumva Bob Wilkens?... 

Gaston de Moulinet nu apucă să-şi depene până la sfârşit firul 
gândurilor, căci deodată auzi în spatele lui zgomotul uşor al uşii care 
fusese deschisă şi închisă la loc. 

Se întoarse cu o mişcare bruscă şi... ridicând mâinile, scoase un 
țipăt de groază, ca şi când ar fi zărit o fantomă. 


251. Sub bănuială grozavă 

Parchetul începu chiar în noaptea aceea cercetările pentru a da de 
urma ucigaşului încă necunoscut şi primul pas pe care trebuia să-l 
facă, era perchiziţionarea locuinţei contelui Francois de Gerbeville. 
Îndeosebi corespondenţa lui fu cercetată cu amănunţime, nădăjduind 
de a putea afla ceva din scrisorile pe care le primise şi a găsi astfel 
urma ucigaşului. 

Nefiind vorba de prădăciune, nu putea fi decât o crimă din 
răzbunare sau din gelozie, căci alte motive nu existau. Cauze politice 

iar nu, deoarece contele de Gerbeville nu jucase niciun rol oficial şi nu 
făcuse niciodată politică. 

La perchiziţia care se făcu se găsiră şi scrisorile pe care Hariett le 
scrisese contelui de Gerbeville. 

Întreaga corespondenţă fu confiscată şi pusă la dosarul acestei 
crime senzaţionale. 

În felul acesta se stabiliră legăturile care existaseră între Hariett 
Wilkens şi contele de Gerbeville şi de aici parchetul întinse mai 
departe firele pentru prinderea criminalului. 

La locul crimei fuseseră găsite urme de paşi, o batistă şi chiar arma 
cu care se înfăptuise crima, aşadar parchetul avea indicii destule spre 
a putea urmări pe criminal şi a-i dovedi fapta, dacă va încerca să 
tăgăduiască. 

Prima întrebare pe care şi-o puseră domnii de la parchet fu: 

— A cui e batista care a fost găsită la locul crimei? 

Avea o monogramă şi anume literele B.W. Când procurorul văzu 
aceste litere, se uită lung la colegul său de la poliţia judiciară şi zise: 

— Mi se pare că vom putea lămuri repede afacerea şi vom şti cine 
este ucigaşul. 

Colegul îi luă batista din mână şi o cercetă cu amănunţime. După 
câteva clipe spuse şi el: 

— Această batistă a fost întrebuințată multă vreme, căci e foarte 
murdară. 

— Ai dreptate; faptul acesta îmi întăreşte presupunerea. 

— Ai o anumită bănuială? 

— Da, şi una care e foarte aproape de mintea omului. 

— Spune-mi numele aceluia pe care îl bănuieşti. 

— Wilkens. 

— Tânărul Wilkens?... Nu se poate. Literele de pe batistă sunt B. 
W., pe când tânărul Wilkens se numeşte Robert. 

— E adevărat, dar cum se prescurtează numele de Robert? 

— Bob. 

— Ei vezi?... Ştii doar că a fost vreme mai îndelungată prizonierul 
muşteriului nostru Surry? 

— Am auzit de asta. 

— În timpul cât a fost ţinut prizonier nu şi-a putut schimba batista 
şi din pricina aceasta e atât de murdară. Îmi pun capul că batista e a 

tânărului Wilkens şi cum a fost găsită la locul crimei, putem foarte 
bine să presupunem că el e ucigaşul. 

— Dar care ar fi motivul faptei lui? 

— Gelozia! Din scrisorile care au fost găsite în biroul mortului 
reiese limpede că a avut legături de dragoste cu tânăra doamnă 
Wilkens. Ieri seară soţul ei a fost eliberat de poliţie din mâinile 
bandiţilor şi când a venit pe neaşteptate acasă a găsit pe franţuz la 
soţia lui. Contele de Gerbeville a părăsit repede vila; Bob Wilkens l-a 
urmărit şi în faţa porţii l-a împuşcat. Aceasta e dezlegarea acestui caz 
care părea atât de misterios la început. Nu ne mai trebuie decât să 
stabilim că şi urmele din grădină sunt ale lui, precum şi revolverul din 
care a fost tras glonţul ucigător. 

— Dumneata l-ai văzut pe Bob Wilkens îndată după crimă?... Ce 
impresie ţi-a făcut? 

— Era foarte calm. 

— De obicei un om nu poate rămâne calm după ce a înfăptuit o 
crimă. 

— Poate că Bob Wilkens nu-şi consideră fapta ca o crimă, ci e de 
părere că a procedat în plin drept. Gelozia dă naştere de multe ori la 
astfel de interpretări ale drepturilor omului. 

— Dacă prin împuşcarea contelui de Gerbeville şi-a apărat într- 
adevăr onoarea casei, atunci e drept că fapta lui nu poate fi 
considerată ca o crimă. 

— Nu ca o crimă care se pedepseşte cu moartea, totuşi ca o faptă 
care se pedepseşte destul de grav. Atitudinea pe care a avut-o faţă de 
soţia lui când aceasta a fost confruntată cu cadavrul contelui de 
Gerbeville, mă face să cred că cei doi soţi nu trăiesc în bună 
înţelegere. S-au uitat foarte ciudat unul la altul şi când tânăra femeie 
a fost aproape să cadă din pricina emoţiei prin care trecea, el nu s-a 
grăbit defel să-i vină în ajutor, şi nici n-a condus-o el în casă, ci a lăsat 
această sarcină comisarului. 

Şeful poliţiei judiciare dădu din cap şi zise: 

— Ai dreptate, scumpul meu coleg. Toate aceste fapte dau mult de 
bănuit. 

După câteva minute intră în birou comisarul Hove şi raportă şefului 
poliţiei judiciare: 

— Am făcut cercetări în cazul Surry. Informaţia pe care am primit- 

o de la vila Wilkens când am întrebat la telefon şi când mi s-a spus că 
mister Bob Wilkens e plecat în Europa se bazează întrucâtva pe 
adevăr, căci mister Wilkens avea de gând să plece, dar şi-a amânat 
călătoria. La biroul de călătorii am aflat că-şi luase biletul de vapor. 

Cei doi domni se uitară unul la altul. 

— E ca şi când şi-ar fi pregătit dinainte fuga. 

— Dacă e aşa, trebuie să ne grăbim. 

— Vrei să-l arestezi imediat? 

— Nu: deocamdată îl voi chema să-i iau un interogatoriu. 

Apoi adresându-se comisarului, adăugă: 

— Dă, te rog, ordin ca mister Wilkens să fie chemat încoace pentru 
interogatoriu. Vei lua toată măsurile să nu se poată sustrage acestui 
interogatoriu şi dacă ar încerca să părăsească New-Yorkul să fie 
arestat imediat. 


* 


Bob Wilkens nici nu se gândea să fugă, dimpotrivă, veni el singur 
căci se înțelesese doar cu Roger Hallier, Crestatul şi directorul Smith 
să se întâlnească în dimineaţa următoare la Prefectura Poliţiei. 

Comisarul Hove îl întâlni pe gang şi îl rugă să vină îndată cu 
dânsul. 

După ce îi salută politicos pe cei doi domni, Bob Wilkens îi întrebă: 

— Negreşit că doriţi să aflaţi amănunte de la mine asupra crimei 
care s-a înfăptuit în faţa casei mele? 

— Da, pentru asta te-am chemat. 

— Regret însă de a nu vă putea da nicio lămurire căci n-am văzut 
nimic şi nici nu ştiu cine ar fi putut comite fapta. 

Şeful poliţiei judiciare îl rugă să ia loc. Apoi îi întinse batista care 
fusese găsită la locul crimei şi îi zise: 

— Mister Wilkens, ai pierdut ieri această batistă. 

Bob Wilkens se uită la ea, o recunoscu, o vâri în buzunar şi zise: 

— E timpul s-o dau la spălat căci e foarte murdară. 

Procurorul îi aruncă o privire pătrunzătoare şi îl întrebă: 

— Vasăzică e batista dumitale? 

— Fireşte, altfel n-aş fi vârât-o în buzunar. 

— Am găsit-o lângă cadavrul contelui de Gerbeville. 

— Daa?... Pe semne că am pierdut-o când am deschis portița 

grădinii. Poate mi-a căzut pe când am scos cheia din buzunar. 

Bob Wilkens părea foarte liniştit şi niciuna din aceste întrebări nu-l 
tulbură câtuşi de puţin. 

Procurorul se rezemă în fotoliu, se uită ţintă în ochii lui Bob 
Wilkens şi îl întrebă din nou: 

— Nu cumva ai pierdut batista când ai scos revolverul? 

— Ce revolver? făcu Bob nedumerit. 

— Pe acesta. 

Procurorul luă revolverul care se afla în faţa lui pe birou şi îl 
întinse lui Bob Wilkens. Acesta i-l luă din mână şi îl privi cu luare- 
aminte. 

— Îmi pare rău că n-am avut arma asta la mine când m-am dus la 
Surry. 

— Recunoşti că e a dumitale? 

— În orice caz am un revolver care seamănă cu acesta. Marca 
Clemens-Patent, calibrul 6,35. 

— Aceasta e arma. 

— Aţi găsit-o asupra mortului? 

— Ba la locul crimei. 

Bob Wilkens clătină zâmbind capul. 

— Atunci nu poate fi a mea. Revolverul meu trebuie să fie într-un 
sertar al măsuţei de noapte din dormitorul meu. 

— Ştii bine asta? 

— Când mi-am rânduit biroul l-am pus la locul lui obişnuit. 

— Ne dai voie să trimitem un poliţist în locuința dumitale spre a 
aduce revolverul? 

— Negreşit că da. 

Procurorul dădu ordinul necesar şi după plecarea poliţistului care 
fusese însărcinat să aducă revolverul, Bob Wilkens se uită lung la cei 
doi domni şi întrebă: 

— De ce puneţi atâta preţ să ştiţi dacă revolverul meu se mai află 
în măsuţa de noapte unde l-am pus? Aveţi aerul ca şi când m-aţi 
bănui. 

— După indiciile pe care le-am găsit, suntem nevoiţi să te bănuim 
că eşti vinovat de acest omor... 

Câteva clipe Bob Wilkens rămase înmărmurit, dar apoi izbucni în 
râs ca şi când ar fi auzit o glumă bună. 

— Credeţi cumva că eu l-am împuşcat pe franţuz?... Bănuiala 
aceasta e ridicolă... Am eu mutră de ucigaş? Pentru ce să-l fi 
împuşcat?... 

Abia acum interogatorul îşi luă cursul normal. 

— Înainte de a-ţi spune presupusul motiv al faptei, mister Wilkens, 
trebuie să-mi răspunzi la câteva întrebări, zise procurorul. Cea dintâi 
este: Trăieşti fericit în căsnicia dumitale? 

Bob Wilkens îşi înălță trupul şi faţa lui luă o expresie severă. 

— N-am niciun motiv să stau de vorbă cu dumneata asupra 
chestiunilor mele familiare şi să-ţi descriu cum trăiesc în căsnicie. 

— Nu te întreb din curiozitate, ci sunt nevoit să-ţi pun această 
întrebare. La urma urmei nici nu e nevoie să-mi răspunzi, căci îmi pot 
uşor închipui că o căsnicie în care soţia... 

Bob Wilkens îl întrerupse: 

— Domnule procuror: nu ţin deloc să aud ceva despre soţia mea. Te 
rog dar să păstrezi pentru dumneata cunoştinţele pe care le al. Soţia 
mea îmi poartă numele, aşa că nu permit nimănui să vorbească de 
dânsa, fie că ceea ce are de spus e adevărat sau nu. 

— Mister Wilkens, aprob punctul dumitale de vedere care se bizuie 
pe zicătoarea „rufele murdare trebuiesc spălate în familie” dar 
împrejurările ne silesc să discutăm toate amănuntele acestei triste 
întâmplări. Avem dovezi că... 

De astă dată îl întrerupse colegul său: 

— Fii mai scurt şi spune limpede ce credem şi ce indicii avem 
pentru susţinerea presupunerilor noastre. 

— Există indicii împotriva mea? izbucni Bob Wilkens. 

— Da, şi chiar foarte grave. 

— Aşa ceva nu e cu putinţă. Vă jur pe tot ce am mai scump că nici 
prin gând nu mi-a trecut să mă ating câtuşi de puţin de viaţa contelui 
de Gerbeville. 

Cei doi domni îşi dădură seama că indignarea lui Bob Wilkens din 
pricină bănuielii exprimate împotriva lui, era sinceră, dar n-ar fi fost 
buni criminalişti, dacă s-ar fi lăsat înrâuriţi de această impresie. 
Pentru ei numai faptele aveau valoare şi dacă aceste fapte dovedeau 
că Bob Wilkens era ucigaşul, jurămintele lui nu i-ar fi putut abate de 
la această credinţă. 

Când procurorul vru să continue interogatoriul, telefonul sună. El 

ridică receptorul şi îşi spuse numele. Era polițistul pe care îl trimisese 
la vila Wilkens şi care îi raporta acum de acolo: 

— Arma pe care trebuia s-o aduc nu mai este aici. 

— Caut-o în altă parte dacă nu mai e în măsuţa de noapte. 

— Am căutat prin toate sertarele, dar n-am găsit-o. 

— Bine. 

Procurorul se gândi câteva clipe, apoi strigă în aparat: 

— Alo! Tot acolo eşti?... Da?... Ascultă, anunţă-te îndată doamnei 
Wilkens şi roag-o să vină fără întârziere la Prefectura poliţiei. 

Apoi puse receptorul la loc şi zise lui Bob Wilkens: 

—  Revolverul dumitale n-a fost găsit acolo unde ai spus. Prin 
urmare e acesta care a fost întrebuințat la făptuirea crimei. În faţa 
acestei dovezi grave, te sfătuiesc să mărturiseşti. Presupun că ai comis 
fapta într-un moment de mare tulburare, poate spre a te apăra? E mai 
bine să ne spui tot ce s-a întâmplat. 

Bob Wilkens se făcu alb ca varul. 

— E îngrozitor dacă mă credeţi în stare să comit o crimă. 

— Aşadar tăgăduieşti? 

— Da. 

— Dar cum explici că tocmai revolverul dumitale a fost găsit la 
locul crimei? 

Bob Wilkens ridică buimăcit din umeri. 

— Nu găsesc nicio explicaţie. Cel mult poate să fi luat cineva 
revolverul din sertar pe când lipseam, pentru a îndrepta bănuiala 
asupra mea. 

Procurorul făcu un gest de protest. 

— Aceasta e o scuză de care se folosesc toţi cei care vor să se 
dezvinovăţească. 

Tulburarea lui Bob crescu şi mai mult şi nemaifiind în stare să se 
stăpânească, se răsti la procuror: 

— Cum îndrăzneşti să mă pui alături de orice criminal ordinar?! Eu 
nu sunt un ucigaş! Presupunerile dumitale sunt curată nebunie şi tot 
astfel aşa-zisele dovezi de vinovăţie pe care spui că le-ai găsit. 

— Ba sunt dovezi limpezi ca lumina zilei. Afară de asta am mai 
aflat că ţi-ai pregătit dinainte fuga. 

Bob Wilkens făcu un gest obosit şi zise cu deznădejde: 

— Dumnezeule sfinte, în ce încurcătură grozavă am intrat?!... Ce 

învinuiri mi se aduc!... Eu... un ucigaş ordinar care am comis o crimă 
cu premeditare!... Eu... m-am gândit să fug... mi-am pregătit fuga! 

Deodată izbucni iar în râs. 

— Visez oare?... Nu e cu putinţă să fie adevărat!... 

Cei doi criminalişti îl observau neîncetat. 

Era deznădejdea lui adevărată, sau juca o comedie spre a-i induce 
în eroare? 

Procurorului îi mai veni o idee şi îl întrebă pe Bob: 

— Ieri ai purtat aceleaşi ghete ca şi azi? 

Bob Wilkens se uită la el cu o privire pierdută şi dădu numai din 
cap. 

Procurorul chemă pe un funcţionar inferior şi îi ordonă: 

— Măsoară talpa ghetei de la piciorul drept al acestui domn. 

Bob lăsă să i se ia măsura, funcţionarul făcu operaţia cu băgare de 
seamă, apoi spuse procurorului dimensiunile pe care le găsise. 

Pe birou se afla forma de ghips care fusese luată după urmele găsite 
în grădina vilei lui Bob Wilkens. Se luă şi măsura acestei forme şi se 
comparară dimensiunile. 

— Urma e a dumitale, zise procurorul lui Bob. 

— De ce n-ar fi?... Doar am intrat pe poarta vilei mele şi am trecut 
pe aleea care duce spre intrare. 

— Încerci să găseşti pentru toate o explicaţie naturală, totuşi nu vei 
putea înlătura bănuiala care apasă asupra dumitale, căci e prea gravă. 
Recunoşti că la întoarcerea acasă l-ai găsit pe conte la soţia dumitale, 
că l-ai urmărit când a părăsit casa şi l-ai împuşcat, fie din gelozie, fie 
pentru a-ţi apăra onoarea casei? 

— Dacă aş fi vrut asta aş fi putut s-o fac mai demult, dar nici nu mă 
sinchiseam de conte. 

Bob vru să mai spună ceva, să mai dea lămuriri, dar în clipa aceea 
un funcţionar intră şi anunţă: 

— Doamna Wilkens! 


252. O situaţie primejdioasă 


Cu o mişcare nervoasă Gaston de Moulinet îşi trecu mâna peste 
frunte şi ochi. 
I se păru că visează, că mintea lui înfierbântată îl face să aibă 

vedenii grozave, căci ceea ce avea înaintea ochilor nu putea doar să 
fie realitate! 

Sau tot era adevărat?! 

Rămase ca împietrit şi se sprijini de masă, căci i se părea că îi fuge 
pământul de sub picioare. 

Colo, în pragul uşii, cu faţa palidă şi speriată, se afla Lolo Dijon, cu 
care Gaston de Moulinet era căsătorit în taină de aproape cinci ani. 

În timpul interogatoriului pe care i-l luase comisarul, se gândise 
neîncetat la dânsa. 

Şi acum?... Avea oare o halucinaţie?... ÎI înşelau simţurile? 

Ba nu!... Ea era într-adevăr, în carne şi oase! 

O sudoare rece îmbrobonă fruntea lui Gaston de Moulinet. 

Îşi trecu iar mâna peste ochi, ca şi când ar fi vrut să alunge vedenia 
din faţa lui, care îi tăia respiraţia şi îl făcea să se înfioare ca de un vis 
urât. 

Dar deodată auzi un strigăt slab. 

— Gaston!... Scumpul meu!... 

Femeia zveltă şi graţioasă se năpustise asupra lui, îi cuprinse gâtul 
cu brațele, îl strânse la pieptcu atâta putere, ca şi când ar fi vrut să nu 
se mai despartă niciodată de dânsul. Apoi zise iar cu vocea înăbuşită 
de plâns: 

— Gaston, scumpul meu Gaston!... În sfârşit, eşti numai al meu... 

El o privi înmărmurit. 

Faţa lui se făcu albă ca varul, ochii i se măriră de groază şi trecură 
mai multe clipe până când fu în stare să spună cu glasul înecat de 
emoție: 

— Tu... tu aici?... 

Fa zâmbi printre lacrimi. 

— Nu te bucură venirea mea, iubitule? întrebă Lolo, cu teamă, 
ferindu-se să-l privească în ochi. 

În loc de a-i răspunde, Gaston de Moulinet îi desfăcu brațele din 
jurul gâtului şi se dădu câțiva paşi înapoi. 

În ochii lui se ivi o străfulgerare. 

El văzu faţa ei palidă şi obosită, pe care se puteau citi încă urmele 
unei tulburări sufleteşti grozave. Părul îi atârna încâlcit pe frunte şi 
era ud de rouă, rochia şi pantofii erau plini de noroi şi afară de 
aceasta, tânăra femeie abia se mai putea ţine pe picioare, aşa că 


— 187 — 


Gaston strigă buimăcit: 

— Lolo... ce-ai făcut?! 

Ea se prăbuşi pe un scaun şi începu să plângă cu amar. 

— Nu mă ocărî, Gaston, nu fii supărat pe mine, dar n-am putut 
altfel. 

Gaston de Moulinet se clătină şi fu nevoit să se ţină cu amândouă 
mâinile de un scaun, ca să nu cadă. 

— Pentru Dumnezeu, Lolo, dar ce se va întâmpla acum?!... 

Tânăra femeie dădu deznădăjduită din umeri. 

— Nu ştiu, Gaston!... În clipa aceea, când l-am văzut prăbuşindu-se 
la pământ, n-am mai fost în stare să gândesc!... Mintea îmi era ca 
întunecată. 

Gaston de Moulinet se reculese, se repezi la ea, o apucă brutal de 
braţ şi o scutură cu putere. 

— Nenorocito!... Femeie nebună!... Cum ai fost în stare să faci aşa 
ceva?!... Pleacă... să nu te mai văd în ochi! Mâinile tale sunt pline de 
sânge!... Ucigaşă!... 

Tânăra femeie tresări ca sub o lovitură puternică, se ridică de pe 
scaun şi clătinându-se se aruncă în genunchi la picioarele lui 
Moulinet. Îl cuprinse cu amândouă braţele şi zise plângând: 

— Ascultă-mă, Gaston!... Nu mă osândi înainte de a şti tot! 

— Nu!... Nu vreau să aud nimic!... Nu vreau să am nimic de-a face 
cu o ucigaşă! se împotrivi el. 

Dar Lolo îl ţinu pe loc cu o putere aproape supraomenească şi zise 
cu voce rugătoare: 

— Nu mă poţi alunga de lângă tine, Gaston, acum când soarta a 
hotărât în favoarea noastră. În noaptea aceasta ai scăpat de demonul 
rău care te chinuia neîncetat. Sufletul îţi va fi iar uşurat, nu vei mai fi 
urmărit şi ameninţat de acel ticălos, nu te va mai hărţui şi nu va mai 
putea stoarce bani de la tine... În sfârşit, vei putea trăi liniştit, nu vei 
mai fi ca o păpuşă silită să facă tot ce-i plăcea acelui nemernic în 
mâna căruia încăpuseşi numai din pricina bunătăţii şi slăbiciunii 
tale... Crede-mă, Gaston, în noaptea aceasta destinul ţi-a fost 
binevoitor! 

Gaston de Moulinet închisese ochii şi gâfâia. 

— Nu voi mai fi hărţuit!... Nu mi se vor mai stoarce bani! repetă el 
încet. Dar în acelaşi timp clătină din cap, îşi întoarse faţa de la Lolo 

spre a n-o mai vedea şi exclamă deznădăjduit: Şi cu toate acestea nu 
voi mai putea fi fericit niciodată, căci eşti ucigaşa lui! 

Din nou se aplecă spre ea şi o scutură cu putere. 

— Cum ai fost în stare să faci aşa ceva?!... Tu care nu puteai să faci 
rău unei gângănii, tu ai omorât un om?! 

— A fost o întâmplare nenorocită, Gaston, dar şi o hotărâre a 
destinului, se apără ea. N-am vrut să-l omor; el însuşi a pricinuit 
nenorocirea. 

Gaston de Moulinet devenit atent şi o privi uimit. 

— EI însuşi? repetă el. Asta nu e cu putință, Lolo, căci ţinea prea 
mult la viaţă spre a-şi curma el singur zilele. 

— Şi cu toate acestea el însuşi şi-a dat moartea. Îţi jur pe viaţa 
copiilor noştri! 

Tânăra femeie luase o înfăţişare atât de gravă, încât Gaston de 
Moulinet, care o cunoştea foarte bine, îşi dădu seama că nu minte. 

Timp de câteva clipe se dădu în sufletul lui o luptă grozavă, apoi o 
luă de braţ şi o ridică. 

— Vino încoace lângă mine, ia loc şi povesteşte-mi tot ce s-a 
întâmplat, zise el adânc mişcat. 

Lolo se ridică şi se lăsă într-un fotoliu, palidă ca moartea. Câteva 
clipe rămase cu ochii închişi şi părea că e gata să-şi piardă cunoştinţa. 

Gaston de Moulinet alergă la masă, umplu o ceaşcă cu cafea tare şi 
o întinse sărmanei femei istovite. 

— Bea, asta te va întări, o îndemnă el. 

Lolo îşi înălță trupul şi bău cu lăcomie cafeaua fierbinte. 

În timpul acesta Gaston de Moulinet se duse spre uşa care dădea în 
gang, o deschise şi se uită afară. 

În gang era tăcere desăvârşită şi nu zări pe nimeni. 

Servitoarele aveau pe semne treabă la bucătărie, iar ceilalţi locatari 
ai pensiunii, în mare parte funcţionari, plecaseră toţi. 

Aşadar lui Gaston de Moulinet n-avea să-i fie teamă că convorbirea 
cu Lolo va fi auzită de cineva. 

Fără îndoială că nici venirea ei nu bătuse la ochi, căci atât la ei cât 
şi la contele de Gerbeville mai veniseră femei în vizită. Erau din 
acelea care îşi petreceau timpul prin localuri de noapte şi care voiau 
să-i păstreze pe cei doi domni ca prieteni, crezându-i foarte bogaţi. 
Îndată după ce încuie uşa, Moulinet se întoarse spre Lolo, se aşeză în 

faţa ei şi se uită la dânsa cu o privire plină de încordare. 

Ea ţinea ochii aţintiţi în gol şi începu să vorbească cu voce 
înăbuşită: 

— Din ziua în care m-ai părăsit am îndurat chinuri grozave, 
Gaston. N-am mai fost în stare să gândesc limpede şi singurul lucru 
care îmi era lămurit în minte era că tu vrei să mă îndepărtezi din viaţa 
ta, să te desparţi de mine. La început nu puteam să înţeleg, nu voiam 
să cred aşa ceva, ştiind că mă iubeşti. Neîncetat mă întrebam dacă îţi 
va fi cu putinţă să trăieşti fără mine, fără copilaşii noştri dragi. 

Gaston de Moulinet făcu un gest de protest. 

— Ştii doar că nici nu mi-ar fi trecut prin gând aşa ceva, dacă în 
timpul din urmă n-aş fi fost urmărit de nenoroc, dacă n-aş fi avut 
pierderi după pierderi. 

Tânăra şi frumoasa femeie clătină capul. 

— N-a fost numai asta ceea ce te-a îndemnat la acest pas, Gaston. 
Tu ai fi trăit cu mine chiar dacă am fi fost nevoiţi să ducem o viaţă 
modestă, căci aveam iubirea noastră atât de mare care ne făcea să 
trecem peste toate greutăţile. Situaţia întreprinderii tale s-ar fi 
îmbunătăţit, dacă ai fi reuşit să scapi de înrâurirea funestă a contelui 
de Gerbeville. Dar ai căzut tot mai mult sub stăpânirea lui şi el a fost 
acela care te-a aţâţat mereu împotriva mea, care te-a împins la 
căsătoria cu bogata americană. Nu-i aşa, Gaston? 

Moulinet sări agitat în picioare. 

— Da, ai dreptate Lolo, totuşi... 

Ea avu un zâmbet chinuit şi îi curmă vorba: 

— „totuşi n-ar fi trebuit să-l omori. Asta voiai să spui, Gaston? 

— E îngrozitor că ţi-ai împovărat sufletul cu o asemenea faptă, 
Lolo, gemu el deznădăjduit. Această crimă ne desparte pentru 
totdeauna. 

Tânăra femeie îi cuprinse gâtul cu braţele şi zise cu însufleţire: 

— Ba nu, Gaston, fapta mea nu ne va despărţi, ci ne va uni şi mai 
strâns. 

— E cu neputinţă, Lolo; nu pot să am nicio legătură cu o ucigaşă. 

— Dar nu sunt vinovată câtuşi de puţin, Gaston, zise ea cu 
stăruință. Poate voi fi considerată ca atare în faţa legii, dar în ochii 
mei nu mă văd vinovată cu nimic. Ascultă-mă, Gaston, şi după ce îţi 
voi spune tot, nici tu nu mă vei osândi. 

Luară iar loc în fotolii. Amândoi erau palizi ca moartea şi pe feţele 
amândurora se citea o tulburare adâncă. 

Cu voce monotonă tânăra femeie continuă să povestească: 

— Pe Gerbeville l-am urât cum n-am urât încă niciun om în viaţa 
mea, ştiind că nu e numai duşmanul meu cel mai înverşunat, dar şi al 
tău. Cum puteam să te scap însă din ghearele acestui ticălos? De 
rugăminţile mele nu voiai să asculţi şi afară de asta îţi era teamă de 
acel nemernic, care reuşise să te atragă şi pe tine în viaţa lui necurată 
şi făcuse din tine o unealtă fără voinţă proprie. Câte nopţi nedormite 
am avut din pricina ta, Gaston! Îmi dădeam seama că aveai nevoie de 
o mână care să te ajute, să te salveze, dar înrâurirea acestui prieten 
fals era mai puternică decât mine. Cu toate acestea dragostea mea era 
atât de mare, încât nu voiam să te părăsesc, să mă despart de tine, iar 
când am aflat de la avocatul tău că ai intentat procesul de divorţ, 
această iubire a devenit şi mai puternică. În deznădejdea mea ţi-am 
scris acea scrisoare prin care te-am rugat să te reîntorci la mine şi la 
copiii noştri. 

Gaston de Moulinet şedea cu capul rezemat în mâini şi cu privirea 
pironită în gol. 

Când văzu că nu răspunde nimic, Lolo continuă încet: 

— Dar chiar a doua zi am regretat că ţi-am scris. Ştiam că 
Gerbeville te-a însoţit la New-York şi că înrâurirea lui va fi şi de astă 
dată mai puternică decât sărmanele mele rânduri scrise. Totuşi nu 
voiam să te pierd fără să mă lupt, fără a face o ultimă încercare de a 
te recâştiga. Voiam să te mai văd o dată, să mai vorbesc măcar o 
singură dată cu tine, aşa că am luat hotărârea disperată de a veni 
după tine la New-York. 

Gaston de Moulinet clătină încet capul şi zise: 

— Nu ţi-ai spus că venirea ta va fi zadarnică? 

— Nu, Gaston, căci aveam în suflet credinţa nestrămutată că 
iubirea mea va ieşi biruitoare. Am vândut toate bijuteriile mele ca să 
am bani de drum, apoi am dus copiii la sora mea şi am plecat, am 
călătorit zi şi noapte, spre a ajunge mai repede la tine. Îmi dădeam 
seama că nu era timp de pierdut. Îndată ce am sosit la New-York, am 
citit în ziare despre logodna ta cu Ethel Drof şi că nunta va urma în 
curând. În primul moment am rămas înmărmurită, apoi am venit 
încoace. Singura mea dorinţă, era să te văd, să vorbesc cu tine, să te 

împiedic de a făptui o crimă, căci ceea ce vrei să-mi faci mie şi acelei 
Ethel Drof nu e altceva decât o crimă... 

Gaston de Moulinet făcu un gest de mânie. 

— Lasă acum ăsta, Lolo, şi vorbeşte de ceea ce ne interesează mai 
mult. Vreau să ştiu ce s-a întâmplat în noaptea trecută. 

— Venind încoace, l-am întâlnit pe Gerbeville care tocmai pleca de 
acasă. Când m-a văzut a tresărit speriat, dar a început îndată să-şi bată 
joc de mine şi să-mi spună că nu mai trebuie să-mi fac nicio speranţă 
de a te recuceri. Totodată mi-a spus că nu eşti acasă, că ai ieşit cu 
logodnica ta şi a cerut să-i făgăduiesc că voi pleca îndată înapoi, că 
prin plecarea mea voi dovedi dragostea pe care ţi-o port. Apoi mai 
adăugă că eu ţi-am fost întotdeauna o piedică, o povară grea care ţi-a 
nimicit viaţa şi că aş face mai bine dacă mi-aş înfăptui ameninţarea pe 
care am făcut-o odată, de a mă arunca în apă împreună cu copiii, dacă 
tu te vei despărţi de mine, căci atunci ai fi liber şi fericit. Mergeam ca 
năucă lângă el şi îmi venea să strig trecătorilor să-mi dea ajutor 
împotriva acestui nelegiuit. Nu avui însă puterea şi Gerbeville dându- 
şi seama de ce se petrecea în sufletul meu, începu să vorbească cu mai 
multă blândeţe. Mă sfătui să fiu cuminte, să nu fac niciun pas pripit, 
căci dacă voi comite vreo imprudenţă şi prin venirea mea voi trăda că 
eşti căsătorit şi n-ai niciun drept să te însori cu altă femeie, mister 
Drot te-ar da înfiată pe mâna poliţiei şi ai fi condamnat la închisoare 
pentru câţiva ani. În sfârşit, mă convinse să-l aştept într-o cofetărie, 
spunând că are de făcut o vizită importantă, dar că se va întoarce 
repede şi apoi te va înştiinţa de venirea mea, spre a ne întâlni undeva 
şi a ne sfătui ce să facem pentru viitor. În teama şi deznădejdea mea 
primii propunerea, dar îndată după ce plecă, bănuiala se deşteptă din 
nou în sufletul meu. Alergai după dânsul, mă urcai într-un automobil 
şi spusei şoferului să urmărească maşina lui Gerbeville. După scurt 
timp, ajunserăm în faţa unei vile la poarta căreia citii pe o placă 
numele de Wilkens. Plătii şoferului şi aproape fără să-mi dau seama 
de ce fac, începui să mă plimb prin faţa vilei. Deodată auzii voci şi mă 
ascunsei în tufişul unui gard viu. Întâmplarea făcu astfel să fiu 
martora unei convorbiri dintre o servitoare de la vilă şi iubitul ei. 
Aflai că Gerbeville venea zilnic la vilă şi că avea legături de dragoste 
cu stăpâna ei. Îmi dădui îndată seama că pusese gheara pe o nouă 
victimă, căci cunosc doar mârşava lui meserie şi pe când stăteam în 

ascunzătoare, ura mea împotriva acestui ticălos deveni şi mai 
înverşunată. Pesemne că a presimţit aceasta, căci în clipa când m-a 
zărit la ieşire, s-a uitat cam cu teamă la mine şi m-a întrebat: „De ce 
mă pândeşti? Ai cumva de gând să mă omori?!” Eu dădui din cap şi 
răspunsei: „Aş face-o cu cea mai mare plăcere, căci aş scăpa lumea de 
un monstru şi n-ai mai putea face rău nimănui.” Când auzi aceste 
cuvinte, scoase un revolver din buzunar şi îl îndreptă ameninţător 
asupra mea. „Dacă e vorbă să moară unul din noi doi, atunci vei fi 
dumneata aceea, zise el, aruncându-mi o privire sinistră.” În clipa 
aceea îmi adusei aminte de copiii noştri şi în spaima mea mă năpustii 
asupra lui. Revolverul îi căzu din mână. Mă aplecai să-l ridic şi el făcu 
acelaşi lucru. Ce s-a întâmplat pe urmă nu mai ştiu. Îmi aduc numai 
aminte că am auzit o împuşcătură, apoi un țipăt pe care îl scosese 
Gerbeville şi văzui cum acesta se prăbuşi la pământ. N-aş mai putea 
spune dacă arma a fost în mâna mea şi dacă eu am fost aceea care a 
tras. Îngrozită am luat-o la fugă şi nici nu-mi mai aduc aminte cum 
am ajuns în oraş. Când se lumină de ziuă, mă aflam pe o bancă într-un 
parc şi deodată auzii vânzătorii de ziare strigând în gura mare despre 
crima senzaţională făptuită împotriva contelui Francois de Gerbeville. 
Singurul gând pe care îl mai avui, fu de a veni la tine. lată-mă aici... 
vinovată... şi totuşi fără vină... căci dacă am urât pe acest om din tot 
sufletul, totuşi n-am avut intenţia să-l ucid. Se pare însă că însăşi 
destinul a hotărât moartea lui căci altfel nenorocirea nu s-ar fi 
întâmplat. 

Timp de câteva clipe Gaston de Moulinet rămase ca împietrit, apoi 
sări în picioare şi începu să se plimbe agitat prin odaie. 

— Ce ne vom face, pentru Dumnezeu! Ce ne vom face? gemu el. 
Ucigaşul va fi căutat; se va găsi urma ta, te vor prinde şi niciun 
judecător nu va crede că eşti nevinovată. 

Lolo se lipi strâns de dânsul şi zise disperată: 

— Trebuie să mă ajuţi, Gaston, Nimeni să nu afle că sunt la tine. 

Gaston de Moulinet ridică din umeri cu o mişcare nervoasă. 

— Îţi închipui cumva că se va putea ascunde fapta ta?! 

— Doar nu ştie nimeni că sunt aici. 

Gaston de Moulinet avu un zâmbet amar. 

— Asta se va afla foarte repede, dragă Lolo. 

— Atunci trebuie să plecăm, Gaston. 


— 193 — 


— Să plecăm?... E cu neputinţă, căci m-am pus la dispoziţia poliţiei 
pentru noi interogatorii. 

— Doar nu pot pleca singură, zise Lolo izbucnind în plâns. Acum 
am nevoie de tine mai mult ca oricând, iubitul meu. Întoarce-te cu 
mine în patrie, la copiii noştri. 

— Nu se poate, Lolo, atunci s-ar putea întâmpla să cadă asupra mea 
bănuiala că am făptuit crima. Plecarea mea neaşteptată ar face 
impresia că vreau să fug. 

Lolo se prăbuşi pe un scaun şi zise cu voce plângătoare: 

— Dumnezeule sfinte, atunci ce ne vom face? 

Gaston de Moulinet dădu iar din umeri. 

— Nici eu nu ştiu. 

Se apropia de fereastră, îşi lipi fruntea de geam şi privi în stradă. 

Astfel trecură mai multe minute de tăcere apăsătoare. 

Deodată Gaston de Moulinet tresări speriat şi se dădu înapoi de la 
fereastră. 

Lolo observă mişcarea lui şi îl privi uimită. 

— Ce s-a întâmplat, Gaston?. De ce te-ai speriat atât de tare? 

— Vine Ethel Drof, exclamă el, buimăcit de spaimă. 

Lolo sări în picioare şi se uită năucă la dânsul. 

— Dumnezeule sfinte, ce să fac? 

— În niciun caz nu trebuie să te vadă aici! 

— Ascunde-mă undeva! strigă ea cu înfrigurare. 

Gaston de Moulinet privi zăpăcit în jurul lui, apoi o luă pe Lolo de 
mână şi o trase spre camera de baie. 

— Stai liniştită. Să nu faci nicio mişcare, căci Elitei Drof nu trebuie 
să afle că eşti aici. 

Tânăra femeie se strecură repede în camera de baie 

— Îmi voi ţine şi respiraţia, voi fi tăcută ea un peşte, mai zise ea. 

După ce Gaston de Moulinet încuie uşa în urma ei, Lolo îşi 
împreună mâinile şi se rugă: 

— Doamne Dumnezeule, ajută-ne să scăpăm din această 
încurcătură îngrozitoare. 


253. Cine cunoaşte dorul 
Raul Bernard fusese un bolnav foarte nerăbdător şi neastâmpărat, 

aşa că surorile şi îngrijitorii, cărora le fusese încredinţat, respirară 
uşuraţi când se făcu bine şi i se dădu voie să părăsească spitalul. 

Însuşi Raul fusese nenorocit că i se întâmplase acel accident. 

Conducea automobilul de ani de zile, făcuse călătoriile cele mai 
primejdioase, luase parte la nenumărate curse, câştigase premii şi 
niciodată nu păţise nimic. 

Tocmai în ziua când putea s-o vadă şi să vorbească pentru ultima 
oară cu mica contesă Felicia de Martigny, trebuise să i se întâmple 
acel accident stupid! 

Nu era deci de mirare că îşi blestema soarta. 

Dispoziţia lui deveni şi mai rea, când după însănătoşire nu mai 
putu afla nimic despre Felicia. 

Nici bătrâna Betty, nici credinciosul Jean nu putură să-i spună unde 
se afla. 

Nu ştiau decât că Barnabe plecase la Hammerfest spre a căuta acolo 
o ocupaţie. 

Trecură săptămâni de zile fără ca cei doi bătrâni să fi primit vreo 
ştire de la cei plecaţi. 

De câte ori avea putinţa, Raul Bernard venea la Betty, spre a sta de 
vorbă despre Felicia, atât cu dânsa cât şi cu bătrânul Jean. 

Era singura mângâiere care îi mai rămăsese din visul frumos de 
fericire. 

Pe fiece zi îşi dădea mai mult seama ce rădăcini prinsese în inima 
lui dragostea pentru mica şi blonda contesă. 

Gândurile lui zburau zi şi noapte la dânsa. Nu se mai uita la nicio 
altă fată şi la petrecerile care se dădeau în casa părinţilor săi, era un 
oaspete foarte morocănos, căci nimic nu-i mai făcea plăcere. 

Raul înţelese planul tatălui său de a-l însura cu una din fetele 
bogate din Marsilia, dar de câte ori se gândea la aşa ceva, un zâmbet 
amar îi flutura pe buze. 

Cum i-ar fi cu putinţă să se îndrăgostească de altă fată, când în 
inima lui nu mai era loc decât pentru Felicia de Martigny? 

Totuşi nu vorbi cu nimeni despre dorul ascuns care îl chinuia şi 
despre speranţele lui, căci încă nu pierduse toată nădejdea de a o 
regăsi pe Felicia şi de a fi fericit cu dânsa. 

De multe ori, când şedea la biroul lui, în loc să se ocupe cu citirea 
şi răspunsul scrisorilor de afaceri care i se aduceau spre rezolvare, i se 

întâmpla să scrie pe o foaie de hârtie de nenumărate ori numele 
Feliciei, sau începea scrisori de dragoste înfocată pentru ea. 

În timpul din urmă era atât de distrat, încât tatăl său ar fi avut 
toată dreptatea să-i facă mustrări. 

Dar bătrânul Bernard era un om prea înţelept şi îşi dădea bine 
seama că prin mustrări şi observaţii nu va putea ajunge la niciun 
rezultat, ci va aţâţa şi mai mult pe Raul şi îl va împinge la vreo faptă 
necugetată. 

ÎI lăsă deci în pace şi se gândi că de la sine îşi va vârî minţile în cap 
şi o va uita pe tânăra fată. 

Dar iubirea prinsese rădăcini prea adânci în sufletul lui Raul 
Bernard şi el n-o putea uita pe Felicia. 

Când într-o bună zi, bătrâna Betty, cu faţa strălucitoare de bucurie, 
îi arăta o scrisoare pe care o primise de la Dolores, prin care aceasta 
îţi dădea de ştire despre salvarea lor minunată de la o moarte sigură 
de către expediţia societăţii de filme şi despre schimbarea fericită care 
avusese loc în viaţa Feliciei, Raul Bernard îşi pierdu cu desăvârşire 
liniştea. 

Aşadar Felicia era la Hollywood, pe cale să devină o mare stea de 
cinema! 

Nădejdea lui de a o mai regăsi pe aceea pe care o iubea atât de 
mult şi de a fi fericit cu dânsa, se spulberă cu desăvârşire şi pentru 
totdeauna. 

Felicia era pierdută pentru dânsul. 

Ca stea a ecranului va fi admirată, i se vor aduce omagii, bărbaţi 
din cei mai bogaţi şi cu rangul cel mai mare o vor cere în căsătorie şi 
poate chiar calea ei se va încrucişa iar cu aceea a lui Bob Wilkens! 
Aceste gânduri dezlănţuiră în inima bolnavă de dragoste a lui Raul 
Bernard o vijelie atât de puternică, încât nu mai fu în stare de nimic şi 
în zăpăceala lui făcu câteva greşeli mari care aduseră pagube 
însemnate întreprinderii tatălui său. 

Când află despre aceste greşeli de neiertat, bătrânul Bernard îşi 
pierdu şi el răbdarea pe care o avusese până atunci. 

ÎI chemă pe Raul în biroul lui şi se răsti la dânsul: 

— Ce înseamnă asta că de câtva timp, ai devenit atât de neglijent şi 
nepăsător?! În loc să dai o pildă bună funcţionarilor noştri, dai prilej 
la nemulţumirile cele mai mari. Cum voi mai putea trage la 

răspundere pe un funcţionar când va face greşeli, dacă fiul patronului 
face astfel de năzbâtii? Te gândeşti şi acum la fata cea blondă de care 
te-ai îndrăgostit acum câtva timp? 

Raul Bernard dădu din umeri. 

— După cum vezi, n-o pot uita chiar aşa de repede şi uşor cum ţi-ai 
închipuit tu, tată. Mai cu seamă aici în biroul unde a lucrat şi Felicia, 
totul îmi aminteşte de dânsa. Oricât m-am străduit să-ţi fac pe plac şi 
s-o uit, nu mi-a fost cu putinţă. 

Bătrânul Bernard se plimba agitat prin odaie. Fruntea îi era 
încruntată şi izbucnind într-un râs amar, zise cu ironie: 

— Nu poţi s-o uiţi!... Nu poţi s-o uiţi!... Numai când te aud mi se 
face rău. Nu ţi-e ruşine să-mi spui asta în faţă? 

Bătrânul se opri înaintea fiului său şi îi aruncă o privire 
pătrunzătoare. 

Raul făcu o mişcare deznădăjduită cu mâinile şi răspunse: 

— De iubirea adâncă şi sinceră pe care o am în suflet un mi-e 
ruşine, tată. Tu n-ai fost niciodată tânăr?... Nu poţi înţelege ce se 
petrece în inima mea? 

— Nu; astfel de sentimentalităţi prosteşti nu le pot înţelege, izbucni 
tatăl său. Astfel de prostii nu sunt demne de un om serios şi de la 
unicul meu fiu am dreptul să cer să nu înnebunească din dragoste. 

— Dacă m-ai fi lăsat să mă însor cu Felicia de Martigny, aş fi 
devenit un om fericit şi nu ţi-aş fi dat prilej să te plângi de mine. Dar 
de cum vrei să găsesc tragere de inimă la lucru, când toate speranţele 
şi visurile mele cele mai frumoase au fost nimicite cu atâta cruzime! 
Viața mi se pare searbădă şi fără rost!... Nu mai ştiu ce este bucuria şi 
fericirea! 

Bătrânul Bernard îşi frământă mâinile, deznădăjduit. 

— Pentru Dumnezeu, băiete, nici nu te mai recunosc! 

— Nici eu însumi, nu mă mai recunosc, zise Raul cu un suspin 
adânc. 

— Dar lucrurile nu pot merge astfel mai departe. Ce-ai să te faci? 

— Nici eu nu ştiu!... Aş vrea să plec din Marsilia, undeva departe... 
departe de tot. 

Bătrânul Bernard se înfurie şi mai tare. 

— Doar am vrut să te trimit de aici, dar atât tu cât şi mama ta aţi 
pus cerul şi pământul în mişcare pentru a rămâne aici, şi eu am fost 

atât de prost şi m-am lăsat înşelat de voi. Dacă n-aş fi cedat atunci, ai 
fi fost lecuit acum de această dragoste nebunească. 

Raul Bernard tăcu şi gândul lui zbură iar la Felicia. 

Dorul de dânsa îl ardea şi mai tare în piept. 

De-ar putea s-o mai vadă o dată, să vorbească cu ea şi să-i spună tot 
ce se petrece în sufletul său!... 

Să facă o faptă energică! 

Să se căsătorească în taină cu dânsa!... 

În Anglia se mai făceau şi acum astfel de căsătorii, fără multe 
formalităţi complicate. 

Gândurile i se învălmăşeau în creier. 

În tulburarea şi neliniştea lui, făurea mereu alte planuri, care de 
care mai năstruşnice. 

Dacă Felicia se va învoi să fie a lui, atunci va putea merge pe 
această cale! 

Când o va aduce acasă ca soţia lui, bineînţeles că va izbucni o 
vijelie grozavă, dar cum în natură după furtună urmează soare şi 
vreme frumoasă, tot astfel se vor potoli lucrurile şi în casa Bernard! 

Odată cu Felicia de Martigny va intra şi fericirea! 

Însufleţit de această dorinţă fierbinte, fără a îndrăzni încă să creadă 
în realizarea planurilor lui, Raul zise cu băgare de seamă, pipăind 
terenul: 

— Ai dreptate, tată, ar fi fost mai bine dacă aş fi plecat pentru 
câtva timp din Marsilia. Aş pleca şi acum, numai să găsesc linişte. 

Bătrânul Bernard clipi din ochi şi se uită pătrunzător la fiul său. 

— Vorbeşti serios, Raul? 

— Fireşte că da, tată. 

— Ar fi cel mai bun lucru dacă ai pleca o dată pentru mai multă 
vreme şi ai mai vedea lumea asta mare şi frumoasă. 

— Eu mă învoiesc şi am putea chibzui îndată unde să plec şi ce să 
fac, zise Raul cu oarecare stăruinţă. 

Bătrânul Bernard făcu însă un gest de împotrivire. 

— Mama ta nu s-ar învoi, căci nu poate trăi fără odorul ei. 

— Nici nu e nevoie să mă duc prea departe, îl întrerupse Raul cu un 
zâmbet şiret. Doar nu sunt nevoit să plec tocmai în Guatemala?! Mai 
avem şi alte sucursale pe care aş putea să le inspectez; de pildă aceea 
de la New-York. 

Când pronunţă numele acestui oraş, trebui să se stăpânească bine 
spre a nu-şi trăda emoția, căci bineînţeles tatăl lui nu trebuia să 
bănuiască adevăratul scop al plecării sale. 

Raul ştia prea bine că dacă ar simţi ceva, nu i-ar da voie să plece. 

Bătrânul Bernard deveni atent, apoi se îndreptă spre biroul său 
unde luă loc în fotoliu şi rămase câteva clipe pe gânduri. 

Apoi zise, ca şi când şi-ar fi vorbit sie însuşi: 

— La New-York?... Hm, asta n-ar fi rău, chiar aveam de gând să 
reorganizez sucursala de acolo. 

Inima lui Raul începu să bată cu putere. 

Îşi va ajunge oare ţinta? 

Aşadar răspunse cu aprindere: 

— Trimite-mă atunci la New-York, tată. Nu mă îndoiesc că cu 
prilejul acesta gândurile mi se vor abate în altă parte şi că nu-ţi voi 
mai da ocazie să te plângi de mine. 

Tatăl său îl privi bănuitor. 

— Nu-mi făgăduieşti cumva prea mult, dragul meu Raul? 

— Ah, nu, tată; de data aceasta mă voi ţine de cuvânt şi voi face tot 
ce-mi va sta în putinţă să te mulţumesc. N-ar fi bine să vorbim îndată 
despre planul de organizare al sucursalei din New-York? 

— Pari să fii foarte grăbit, dragul meu? 

Raul tresări speriat, temându-se ca mintea ageră a tatălui său se nu- 
i înţeleagă gândul. Îşi îndreptă privirea în altă parte şi zise cu o 
nepăsare prefăcută: 

— Din partea mea, sucursala din New-York n-are decât să rămână 
aşa cum este, prea mult nu mă interesează această chestiune şi la 
urma urmei nici plecarea mea. 

Pe când spunea aceste cuvinte, inima îi zvâcnea în piept de teamă 
că planul nu se va realiza. 

Dar bătrânul Bernard se şi deprinsese cu acest gând, socotind că 
plecarea ar fi bună pentru fiul său. Deoarece şi el călătorise mult în 
tinerețea lui, socotea călătoriile ea cea mai bună şcoală pentru un om 
de afaceri şi nu i-ar fi părut rău defel dacă şi fiul său ar fi cutreierat 
ţările străine. 

Până acum se lovise întotdeauna de împotrivirea soţiei sale şi a lui 
Raul care nu voise să se despartă de prietenii lui din Marsilia. 

Dar acum, când însuşi Raul îşi exprimase dorinţa de a pleca pentru 

câtva timp din oraşul său natal şi din casa părintească, fără îndoială 
că nici soţia lui nu se va mai împotrivi cu atâta înverşunare. 

După o scurtă chibzuinţă zise: 

— Dacă eşti hotărât să lucrezi câtva timp la sucursala noastră din 
New-York şi să te ocupi serios cu reorganizarea ei, mă învoiesc să 
pleci cât mai curând. Acolo vei avea de văzut atâtea lucruri noi, încât 
nu vei mai avea timpul să te gândeşti la trecut şi îl vei putea uita mai 
uşor. 

„Dacă ai şti cât de puternic va reînvia trecutul la New-York, bunul 
meu tată...” se gândi Raul în sinea lui. Dar se feri să se trădeze cu 
vreun cuvânt, ci îl asigură pe tatăl său că se va ocupa foarte serios de 
afacerile sucursalei. 

După această convorbire începu să facă cu mare înfrigurare toate 
pregătirile de plecare. 

Obiecţiunile şi grija mamei lui, precum şi întristarea acesteia din 
pricina despărțirii, le potoli spunându-i că e mai bine pentru dânsul să 
plece pentru câtva timp spre a-şi alina durerea sufletească care îl 
chinuia atât de mult. 

Prin linguşirile şi dezmierdările sale, reuşi s-o convingă pe doamna 
Bernard că această călătorie va fi numai spre binele lui şi că îl va face 
să uite tot trecutul atât de dureros pentru dânsul. 

Nici bătrânul Bernard, nici soţia lui nu bănuiau bucuria nebună de 
care era cuprins sufletul fiului lor. 

Îi venea să cânte, să joace, să tipe de bucurie la gândul că în curând 
va avea putinţă s-o revadă pe frumoasa şi blonda Felicia de Martigny. 

Era hotărât nici să nu se sinchisească de afacerile sucursalei din 
New-York, ci să plece îndată mai departe la Hollywood pentru a se 
întâlni cu Felicia. 

Pe când îşi lua rămas bun de la ai săi, nu se gândea decât la marea 
surpriză pe care o va avea tânăra fată când îl va vedea deodată 
înaintea ei. 

Uitase aproape că mai respinsese o dată dragostea lui. 

Ca toţi îndrăgostiţii, credea în fericire şi îşi închipuia că va putea 
învinge toate piedicile care li s-ar putea pune în cale. 

254. Pământul se cutremură 


Majestoasă şi impunătoare se întindea bolta înstelată a cerului 
peste Hollywood. Era o noapte fermecătoare făcută anume pentru a 
deştepta dorul în sufletele oamenilor şi a-i face să făurească visuri 
frumoase. 

În seara aceea Felicia fusese nevoită să primească iar o invitaţie şi 
să petreacă vreo câteva ore în societatea colegilor ei, dar cu toate că 
acum era obosită, nu-şi putea găsi somnul. 

Din pricina întâmplărilor tragice şi a zbuciumului sufletesc prin 
care trecuse, nervii îi erau slăbiţi şi sufletul întristat. 

Ca în multe alte nopţi, aştepta şi azi în zadar somnul binefăcător, 
iar gândurile ei rătăceau iar în trecutul dureros; îşi aminti de 
dragostea ei pentru Bob Wilkens şi de puţinele zile fericite pe care le 
trăise cu el. 

Şi de câte ori se gândea la dânsul, alunga departe amintirea celor 
ce aflase despre el în timpul din urmă. Nu voia să ştie că el o uitase şi 
că se unise pentru toată viaţa cu altă femeie. 

Mereu îşi amintea de timpul fericit de la Grenoble. 

Dar acel timp îi adusese o fericire scurtă, cu mult prea scurtă spre 
a-i ajunge pentru întreaga viaţă. 

Sărmana fată gustase numai din cupa fericirii şi rămăsese înşelată. 

Totul se răzvrătea în sufletul ei la gândul acesta! 

De ce oare era osândită să îndure chinuri atât de îngrozitoare?! 

Îşi frământa mintea, fără să găsească un răspuns la această 
întrebare. 

Toţi care o vedeau, îşi închipuiau că e fericită fiindcă printr-o 
întâmplare devenise pe neaşteptate o stea a cinematografului şi pentru 
că avea succese mari şi strălucite. 

Dar Felicia de Martigny nu era o fire ambițioasă şi ar fi renunţat cu 
bucurie la toată cariera ei, pentru un pic de fericire. Nici cele mai 
mari triumfuri nu pot să mulţumească cu desăvârşite pe o femeie, căci 
femeia e făcută şi primească şi să dăruiască dragostea. 

De multe ori sărmana fată plângea până când adormea. Şi acum 
ochii îi erau umezi de lacrimi, căci noaptea încântătoare îi deşteptase 
iar dorul nebun după acela pe care îl iubea încă, cu tot focul inimii 
sale tinere. 

Miezul nopţii trecuse demult, străzile erau tăcute şi pustii, numai 

prin parcuri se mai auzeau şoaptele perechilor de îndrăgostiţi şi în 
jurul marilor ateliere ale societăţilor de filme auzeau paşii cadenţaţi ai 
păzitorilor de noapte. 

Deodată străbătu până la ea un zgomot care suna ca un sunet 
îndepărtat. 

Apoi... o zguduitură puternică ce păruse să cutremure pământul 
întreg. 

Da, era un cutremur de pământ. 

În clipa următoare se şi arătară urmările catastrofale. Cu un vuiet 
groaznic zidurile începură să se prăbuşească şi case întregi se clătinau 
din temelii, se scufundau în prăpăstii care se căscau la fiece pas. 

A doua... a treia... a patra zguduitură urmară după cea dintâi. 

Erau şi mai puternice. 

Locuitori ieşiră ţipând din case, căutând scăpare pe străzi, dar 
zidurile se năruiau ca lovite de o mână de uriaş şi dărâmăturile 
doborau pe fugari. 

Într-o clipă o panică grozavă cuprinse întreg Hollywoodul. 

Nebuni de spaimă, aproape goi, oamenii alergau pe străzi. 
Neîncetat răsunau tipetele de durere ale acelora care erau loviți de 
zidurile ce se dărâmau. 

Gemete grozave, plânsele, rugăciuni şi blesteme! 

Şi pământul se cutremura mereu, ca şi când ar fi vrut să se 
scufunde cu totul. Panica devenea din ce în ce mai mare şi în dorinţa 
de a se salva, oamenii se călcau în picioare, cei slabi fiind doborâţi 
fără milă de cei mai puternici. 

Toţi alergau spre marginea oraşului. 

După câteva minute izbucni urmarea firească a catastrofelor de 
acest fel: focul. Se ivi în diferite puncte ale oraşului, se răspândi 
repede de la o casă la alta, dar nu era nimeni care să-l îngrădească, să 
lupte împotriva lui. 

Câţiva bărbaţi curajoşi, care nu-şi pierduseră cumpătul, se adunară 
spre a da ajutor celorlalți. 

Între aceştia se afla şi contele de Martigny. Cutreierară străzile şi 
ridicară pe răniții care fuseseră loviți de dărâmături, pentru a-i duce la 
adăpost sigur. 

Primul gând al contelui de Martigny fu la Felicia şi la Karin 
Rystrom. 

Oare cele două fete putuseră scăpa din aceasta catastrofă 
înfiorătoare? 

Urmat de ceilalţi, alergă la casa lor. 

Şi aceasta se dărâmase în urma cutremurului. 

Bărbaţii rămaseră înmărmuriţi în faţa ei, neştiind ce să facă. 

Unde erau oare fetele? 

Dărâmăturile nu putură da niciun răspuns la această întrebare. 

Oare Felicia şi Karin reuşiseră să părăsească la vremea casa? 

— Trebuie să le căutăm, zise contele de Martigny. 

— Deocamdată ar fi cu neputinţă... curată nebunie! 

— Trebuie! repetă coatele şi vru să se repeadă la uşa peretelui din 
faţă, care încă nu se prăbuşise. 

Ceilalţi încercară să-l reţină cu forţa. 

— Ai înnebunit?... Te duci de-a dreptul la moarte. În fiece clipă 
poate să se producă o nouă zguduială, să se dărâme şi restul zidurilor 
şi atunci vei fi înmormântat sub dărâmături. 

— Dar nu le putem lăsa fără ajutor pe nenorocitele fete! 

— Nici nu ştii încă dacă n-au putut fugi la timp. 

Oamenii aveau dreptate. 

Contele de Martigny nu mai luă parte la ajutorarea răniților, ci 
alergă afară din oraş, unde se adunaseră toţi care fugiseră. 

Sărmanii oameni erau încă aproape nebuni de groază. Femeile 
plângeau, copiii ţipau! 

Unii alergau de colo până colo, strigând numele acelora pe care îi 
pierduseră. 

Contele de Martigny făcu la fel. 

— Karin!... Felicia?... 

Nu primi niciun răspuns. 

Se oprea la fiecare grup şi întreba de cele două fete, dar nimeni nu 
le văzuse. 

În sufletul său îşi făcu loc grozava convingere că cele două 
nenorocite fuseseră îngropate sub dărâmăturile casei prăbuşite. 

Trebuia să alerge în ajutorul lor. 

Acesta era singurul lui gând şi ca un nebun alergă înapoi în oraş. 

Pământul se cutremură din nou. 

Pe drum se întâlni cu echipa voluntară de ajutor, şi o rugă să se 
întoarcă cu dânsul spre a căuta fetele şi a le salva, dar oamenii 

refuzară. 

— Trebuie să plecăm din oraş, căci nu mai e nimic de salvat, 
răspunseră ei. Dacă mai rămânem printre ziduri, ne expunem celei 
mai mari primejdii, căci pământul se cutremură neîncetat. 

Oamenii aveau dreptate; zidurile nu încetau să se prăbuşească, 
umplând atmosfera cu praf şi zgomot asurzitor. 

Contele de Martigny se hotărî să alerge singur în ajutorul Feliciei şi 
a prietenei sale. 

Înainta plin de curaj şi ajunse în faţa casei tocmai în clipa când 
zidul din faţă se aplecă întâi spre stradă, apoi îndărăt şi se prăbuşi cu 
un zgomot tunător peste celelalte dărâmături. Dacă contele nu s-ar fi 
dat repede înapoi, ar fi fost lovit şi omorât de cărămizile care cădeau 
ca grindina. 

Era un adevărat iad şi se părea că se dezlănţuise mânia tuturor 
demonilor, spre a devasta pământul. 

Din partea contelui de Martigny era curată nebunie de a mai 
rămâne acolo, dar nu se îndura să părăsească locul unde ştia că sunt 
îngropate sub dărâmături două fiinţe care îi erau atât de dragi. 

Ca şi celelalte, casa oferea o privelişte îngrozitoare. Resturi de 
ziduri mai stăteau în picioare şi pe ele mai atârnau încă tablouri, aşa 
cum fuseseră aşezate în casă; într-un perete era o colivie în care un 
canar sărea speriat de colo până acolo. 

Întreg etajul de sus era distrus, numai parterul mai rămăsese întreg 
şi ducea toată greutatea dărâmăturilor. 

Prin ferestre nu se putea pătrunde înăuntru căci erau astupate de 
cărămizi şi moloz care se îngrămădiseră în faţa lor. 

Ceasurile trecură şi cutremurele încetaseră, însă focul bântuia mai 
departe cu furie, ca şi când ar fi vrut să nimicească tot ce mai 
rămăsese în urma grozavei catastrofe. 


255. La strâmtoare 

În clipa când Ethel Drof intră în odaie, nervii lui Gaston de 
Moulinet erau atât de încordaţi, încât amenințau să plesnească. 

El avea o înfăţişare deznădăjduită şi abia se mai putea ţine pe 
picioare de emoție, căci prea multe se năpustiseră asupra lui în timpul 
din urmă. 

Întâi vizita poliţiştilor, apoi venirea soţiei lui şi mărturisirea 
grozavă pe pare i-o făcuse, în sfârşit Ethel Drof. 

Gaston de Moulinet se simţea hărțuit ca o fiară şi încolţit din toate 
părţile. 

Ar fi vrut să spună unui servitor să înştiinţeze pe Ethel Drof că nu 
este acasă, ca să n-o vadă în clipa aceea, dar înainte de a putea lua 
această hotărâre, fata şi intrase în odaie. 

Ea nu se mai anunţase prin vreuna din cameriste, ci dăduse de-a 
dreptul buzna înăuntru. 

Şi pe faţa ei se putea citi o tulburare adâncă. 

Glasul îi sună răguşit când exclamă plină de spaimă: 

— Dumnezeule sfinte, ce nenorocire îngrozitoare, Gaston!... Cum s- 
a putut întâmpla aşa ceva?! 

În zăpăceala lor, uitaseră să se mai salute sau să-şi dea mâna, ci se 
uitau numai buimăciţi unul la altul. 

Timp de câteva clipe domni o tăcere apăsătoare. Apoi Gaston de 
Moulinet dădu din umeri şi zise cu vocea înăbuşită: 

— Nu ştiu nimic, absolut nimic. 

Ethel Drof se lăsă pe un scaun şi îşi rezemă capul de speteaza 
acestuia: 

— Spaima m-a făcut aproape să-mi pierd cumpătul, zise ea. Şi tata 
a fost foarte tulburat. 

Gaston de Moulinet avu un zâmbet deznădăjduit. 

— Nici eu nu mai înțeleg nimic. Poliţiştii au fost aici şi m-au sculat 
din somn ca să-mi ia un interogatoriu. 

— Noi am aflat vestea grozavă din ziare. Dar închipuie-ţi încă o 
ştire grozavă. Când am chemat la telefon vila Wilkens, mi s-a spus că 
Bob a fost arestat sub bănuiala că el ar fi asasinul. 

Gaston de Moulinet scoase un geamăt adânc. 

— Cum a putut să le freacă prin gând aşa ceva? 

La această întrebare, Ethel Drof izbucni: 

— Te surprinde faptul acesta, Gaston?... Pe mine nu, căci eu îl cred 
în stare de o asemenea faptă. 

Moulinet luase de asemeni loc pe un scaun şi îşi acoperi faţa cu 
amândouă mâinile. 

Nu îndrăznea să se uite la Ethel Drof, fiindu-i teamă că aceasta va 
citi pe faţa lui adevărul despre întâmplările din acea noapte de groază 

şi că totul se va descoperi. 

O sudoare rece îi îmbrobona fruntea şi murmură cu vocea înecată: 

— Nu sunt în stare să am un singur gând limpede, dragă Ethel, aşa 
că te rog să mă ierţi dacă... 

— Se spune că şi Hariett Wilkens ar fi încredinţată de vinovăția 
soţului ei, îl întrerupse ea cu violenţă. Dacă i se va mai lua un 
interogatoriu la poliţie, Gaston, e datoria ta să atragi atenţia că din 
prima zi a cunoștinței lor, Bob Wilkens şi contele de Gerbeville au 
simţit o mare antipatie unul pentru altul. 

Gaston de Moulinet dădu din cap cu o mişcare automată. 

— Da, da... aşa voi face. Voi spune poliţiei tot ce ştiu. Dacă se va 
da crezare spuselor mele, asta va arăta viitorul. 

În ochii domnişoarei Drof se ivi o sclipire de ură şi mânie şi ea 
continuă: 

— În orice caz, n-avem niciun motiv să-l dezvinovăţim pe Bob 
Wilkens prin depoziţiile noastre. Dacă un om e în stare să procedeze 
atât de laş şi să împuşte pe un altul care nu e în stare să se apere, 
atunci să-şi capete şi pedeapsa pe care o merită. 

Cu privirea chinuită, Gaston de Moulinet se uită la logodnica lui şi 
o întrebă: 

— Am impresia că te-ar bucura foarte mult să-l vezi pe Bob Wilkens 
la închisoare? 

— Da, căci merită o astfel de soartă, răspunse ea cu asprime. 

— Dar dacă e nevinovat? 

Ethel Drof încruntă sprâncenele şi zise cu ură: 

— Atunci cu atât mai mult! 

— Atât de grozav îl urăşti pe acest nenorocit? 

Ea înalţă capul şi răspunse cu ciudă: 

— Da, îl urăsc atât de mult, încât îi doresc tot răul şi toate 
nenorocirile, şi m-aş bucura de suferinţele lui. 

Gaston de Moulinet clătină încet capul, dar când văzu această 
mişcare, Ethel Drof izbucni: 

— Nu poţi să mă înţelegi?! 

— Nu... nu pot înţelege că ura unei femei poate să meargă atât de 
departe. 

Ethel Drof avu un zâmbet ironic. 

— Noi femeile ştim să iubim, dar şi să urâm fără măsură, Gaston, 

acum nu e însă momentul să vorbim despre dragoste şi ură. Azi 
dimineaţă când am citit articolul din ziar despre moartea tragică a 
prietenului tău Gerbeville, tata m-a îndemnat să facem nunta cât mai 
repede, pentru a apărea ca doamna Moulinet în cazul când voi fi 
chemată ca martoră la proces. 

Gaston de Moulinet zâmbi cu amărăciune. 

Nu era o ironie a sorții că tocmai azi Ethel Drof venea cu această 
propunere? 

Să facă nunta, să devină soţul bogatei prințese a dolarilor! 

De săptămâni de zile așteptase această clipă. 

Şi contele Francois de Gerbeville urmărise cu multă râvnă această 
țintă. 

Iar el, Gaston de Moulinet, ce planuri nu făcuse pentru viitor, când 
va putea dispune de zestrea soţiei sale?! 

Voise să scape de contele de Gerbeville, să nu mai târască lanţul 
greu pe care acest „prieten” i-l atârnase de picioare! 

Şi acum totul avea să se împlinească, şi devină realitate! 

Dar contele de Gerbeville era mort? 

Nu-l va mai putea hărţui şi chinui, nu-l va mai tortura cu 
amenințările lui şi nu-i va mai putea trăda secretele. 

Era liber... în sfârşit liber! 

Fără să-şi dea seama, respiră uşurat, ca şi când i s-ar fi luat o 
povară grea de pe suflet. 

Se uită la Ethel Drof şi văzu privirea ei cercetătoare îndreptată 
asupra lui, aşa că tresări. 

— Să facem nunta... bâlbâi el încurcat, căutând cuvinte spre a 
vorbi mai departe, dar nu le găsi. 

Ethel Drof se răsti înciudată la dânsul. 

— Spui aceste cuvinte, ca şi când propunerea mea nu ţi-ar face 
nicio plăcere! 

— Ba da, îmi face cea mai mare plăcere. Ştii doar că aştept de 
multă vreme şi cu mare nerăbdare să devenim în sfârşit soţ şi soţie. 

Pe când spunea aceasta în cuvinte întretăiate, auzi deodată un 
zgomot de cioburi căzute în odaia de baie. 

Rămase înlemnit de spaimă şi o sudoare rece îi acoperi tot trupul. 

Dacă Ethel Drof o va descoperi pe Lolo, atunci totul era pierdut! 

Această americană răsfăţată şi ambițioasă nu va cunoaşte milă şi 

îndurare. 

Poate va ghici chiar pentru ce venise Lolo la New-York şi va afla 
astfel tot ce se întâmplase în noaptea trecută. 

Ethel Drof ascultă cu încordare şi se uită bănuitoare la logodnicul 
ei. 

— Ce-a fost asta?... Parcă a căzut ceva şi s-a spart?! 

Gaston de Moulinet ridică din umeri. 

— N-am auzit nimic, dragă Ethel. 

— Vezi atunci ce-a fost. 

— Poate e una din cameriste în odaia lui Francois. 

— Cu atât mai rău!... Nu vreau ca cineva să asculte convorbirea 
noastră. 

Când văzu că Gaston de Moulinet nu se mişcă de la locul lui, ea 
stărui şi mai mult: 

— Du-te şi vezi dacă nu e nimeni în apropiere. 

Clătinându-se ca un om beat, Gaston de Moulinet se ridică şi se 
duse spre uşa care dădea în camera lui Gerbeville. 

Inima îi zvâcnea în piept, tăindu-i respiraţia şi neîncetat se gândea: 
Ce va fi dacă Ethel Drof o va descoperi pe Lolo?! 

O sudoare rece îi acoperi fruntea. 

Îi trebui mult timp până când ajunse la uşă ce dădea spre odaia 
contelui de Gerbeville şi mâna îi tremură când o puse pe clanţă. 

Dacă Ethel Drof îi va cere să caute şi în odaia de baie? 

Se simţi deodată cuprins de o furie năprasnică împotriva soţiei lui, 
pentru că-l pusese într-o astfel de situaţie grea. Dar şi pe Ethel Drof 
era supărat că venise la dânsul, în loc să aştepte vizita lui. 

— Ah, femeile!... Femeile astea nu ştiu să facă decât încurcături, 
murmură el. 

În clipa aceea ar fi vrut să le trimită pe toate la dracu. 

În zăpăceala lui nici nu-şi dădu seama că apăsa în zadar pe clanţa 
uşii. 

N-o putu deschide, aşa că Ethel Drof îi zise cu ironie: 

— Printr-o uşă încuiată n-ai să poţi trece în odaia de alături, aşa că 
n-are niciun scop să-ţi mai dai osteneală. 

El îşi duse mâna la frunte ca şi când s-ar fi deşteptat din vis şi un 
zâmbet chinuit îi flutură pe buze. 

— Iartă-mă că sunt atât de distrat, dar vei înţelege că ştirea despre 

moartea lui Gerbeville m-a tulburat foarte mult. 

Ethel Drof făcu un gest de mânie. 

— Lasă atunci cercetările. Poate m-am înşelat. Nervii noştri sunt 
încordaţi, aşa că ni se pare că auzim zgomote care nici nu s-au produs 
în realitate... Să revenim deci la ceea ce vorbeam. Întâmplările din 
noaptea trecută vor fi hotărâtoare pentru soarta noastră. Gândeşte-te 
bine şi spune-mi ce răspuns să dau tatei. Până acum totul s-a făcut aşa 
cum am vrut eu, dar de data aceasta aş vrea să ţin seama şi de dorinţa 
tatei. Cred că te învoieşti? 

Gaston de Moulinet aruncă o privire sfioasă spre uşa care dădea în 
odaia de baie, îşi înăbuşi vocea pentru a nu fi auzit de Lolo şi zise: 

— Mă învoiesc la orice vei vrea tu, dragă Ethel. 

Tânăra fată îl privi uimită şi îl întrebă: 

— De ce vorbeşti atât de încet? 

— Mă gândeam să nu ne audă cineva, răspunse el aproape în 
şoaptă. 

Ethel Drof izbucni într-un râs aspru. 

— Nu mai e nevoie să mai facem o taină din căsătoria noastră, 
Gaston, căci peste câteva zile va afla tot New-Yorkul că devii soţul 
meu. 

Inima lui Gaston de Moulinet ameninţa să se oprească în loc. 

„Doamne Dumnezeule, numai de n-ar face Lolo vreo nechibzuinţă!” 
îi trecu prin gând. 

Nici nu mai îndrăznea să se uite la Ethel Drof, de teamă să nu-i 
ghicească gândurile. 

Ethel se ridică de pe scaun, îşi luă mânuşile şi poşeta, apoi întinse 
logodnicului ei mâna. 

— Te aştept la masă, Gaston. Acum mă duc la Hariett Wilkens, să-i 
spun câteva cuvinte de mângâiere, sărmana de ea. 

Strânse uşor mâna lui Gaston de Moulinet şi părăsi grăbită odaia. 

El o conduse până în gang şi o urmări cu privirea până când coborî 
scara, apoi se prăbuşi istovit pe un scaun. 

Tâmplele îi zvâcneau cu putere. Nu era în stare să mai gândească 
limpede şi gemea ca o fiară rănită de moarte. 

Uşa de la odaia de baie fu deschisă încet şi Lolo scoase capul cu 
băgare de seamă. Apoi, îl cuprinse cu amândouă brațele şi îi zise 
plângând: 

— Gaston, te rog, te implor, nu merge mai departe pe calea asta, 
iubitul meu. Nu trebuie să te căsătoreşti cu această femeie. 


256. Îngropate de vii 

Felicia tocmai adormise, când avu loc cea dintâi zguduitură pe 
pământ, care o deşteptă îndată. 

Nu-şi dădu seama ce se întâmplase, aşa că rămase culcată, 
necunoscând primejdia grozavă care o ameninţa. 

Însă în clipa aceea Karin Ryström se năpusti în odaia ei şi o întrebă 
înspăimântată: 

— Ce s-a întâmplat oare?... Era ca o explozie puternică. Toată casa 
s-a cutremurat. 

— Să deşteptăm pe servitori şi înainte de toate pe unchiul meu. 

— Mi se pare că nu e acasă; în orice caz, nu l-am auzit venind. N- 
am putut dormi şi... 

Vorba îi fu curmată brusc, căci în clipa aceea urmară alte 
zguduituri puternice. 

Felicia sări înspăimântată din pat. 

— Pentru Dumnezeu, ce... 

Auziră pe servitori ţipând şi alergând prin gang, apoi răsunară 
pârâituri şi trosnete puternice, geamurile de la ferestre se sparseră şi 
lumina pe care o aprinsese Karin Rystrm se stinse, aşa că rămaseră în 
întuneric. 

Abia acum îşi dădură seama de primejdia îngrozitoare care le 
ameninţa şi Felicia strigă: 

— Se cutremură pământul! Trebuie să fugim. 

Căutară uşa, dibuind pe întuneric. 

Deodată se simţi o nouă zguduitură şi alte trosnete în jurul şi 
deasupra lor. 

— Se prăbuşeşte casa! 

— Suntem pierdute! 

Karin Rystrom ajunsese la uşă şi încercă s-o deschidă, dar nu reuşi. 

— Nu mai putem ieşi! strigă ea deznădăjduită. 

— Să sărim pe fereastră. 

Felicia vru să se repeadă la fereastră; înainte însă de a putea face 
măcar un singur pas, peretele în care era aceasta se prăbuşi. 

Dărâmături se rostogoliră până la picioarele fetelor şi le învăluiră 
într-un nor de praf. 

Felicia scoase un țipăt de spaimă şi se prăbuşi la pământ. 

O cărămidă o lovise în cap. 

Karin Rystrom se aplecă asupra ei, o strigă, dar nu primi niciun 
răspuns; o auzi numai gemând dureros. 

Inima începu să-i bată cu putere şi frica îi răpea minţile aproape. 

Pereţii se  prăbuşeau necontenit în urma zguduiturilor şi 
dărâmăturile cădeau deasupra încăperii în care se aflau sărmanele 
fete. Nu va mai dura mult şi greutatea enormă va face să se 
prăbuşească tavanul şi le va zdrobi pe amândouă. 

Acesta era sfârşitul. 

Ca şi când ar fi vrut s-o apere pe Felicia, Karin Rystrom se aplecă 
peste ea şi astfel aştepta moartea, dar ea nu veni. 

Era o adevărată minune că o parte a tavanului rezistase, lăsând 
astfel celor două fete un spaţiu mic, unde erau la adăpost. 

Era numai un mic colţişor. Restul încăperii era plin de dărâmăturile 
zidurilor prăbuşite. Dar acest colţişor n-avea nicio ieşire, era ca un 
mormânt. 

Se făcuse tăcere; cel puţin Karin nu mai auzi nimic din tot ce se 
petrecea afară. 

Cele două fete erau înmormântate de vii. 

Totuşi Karin Rystrom mai simţi şi celelalte cutremure care urmară 
şi îi era teamă ca dărâmăturile să nu se năruiască iar şi să le 
strivească. 

Sărmana fată era într-o încordare şi o tulburare vecină cu nebunia. 
Respirația îi era grea, pulsul îi bătea cu putere, creierul ei nu mai 
lucra şi gândurile i se învălmăşeau nebune în minte. 

Groaza de moarte o cuprinse, şi o făcu să-şi piardă aproape minţile. 

Felicia era fără cunoştinţă, dar gemetele pe care le socotea, 
dovedeau durerile pe care le îndura fără să-şi dea seama. 

Trupul tinerei suedeze amorţise în poziţia nenorocită în care stătea, 
dar nici nu simţea amorţeala, nu simţea nimic decât teama şi groaza 
de moarte. 

În sfârşit, după vreme îndelungată - nici ea nu-şi mai dădea seama 
cât ţinuseră cutremurele - frământarea năprasnică a pământului 
încetă. Karin Rystrom încercă să se ridice, dar căzu îndată fără putere, 

lângă Felicia. 

Scăpaseră cu viaţă!... Dar vor fi oare salvate din temniţa 
întunecoasă unde se aflau? 

Sărmana ei prietenă era rănită. 

Karin îşi adună toate puterile, se ridică din nou şi începu s-o pipăie 
pe Felicia. Când îi atinse capul, simţi ceva ud şi cleios. Sânge!... 

Trebuia să-i dea ajutor, să-i lege rana! 

Fără a sta mult pe gânduri, îşi sfâşie cămaşa de noapte, o ridică 
puţin pe Felicia şi îi înfăşură capul cât putu mai bine. 

Rănita îşi reveni în simţiri. 

— Karin... murmură ea cu voce stinsă. 

— Da, Felicia mea scumpă, sunt aici lângă tine. 

— Ce s-a întâmplat? 

— A fost un cutremur groaznic de pământ. 

— Dar noi unde suntem? 

— Suntem îngropate. 

— Îngropate de vii? Doamne, cât de tare mă doare capul... sunt 
rănită! 

— Cred că nu e ceva grav. 

— Vom muri, Karin... 

— Să nu ne pierdem încă toată speranţa. Ne vor căuta printre 
dărâmături şi ne vor salva. 

— Aerul e atât de înecăcios... mă înăbuş. 

Felicia avea dreptate. Aerul din închisoarea lor era greu şi mirosea 
a gaz. Pesemne că dintr-o ţeavă plesnită ieşea pe undeva gaz aerian. 

— Karin, nu mai am nicio nădejde. Numai cadavrele noastre vor fi 
scoase de aici. 

— Dumnezeu nu ne va părăsi şi nu ne va lăsa să murim atât de 
tinere, de o moarte atât de îngrozitoare. 

— Să ne rugăm. 

Felicia începu să se închine, dar după scurt timp, vocea i se stinse şi 
murmură plângând: 

— Sărmana mea mamă, n-am s-o mai văd niciodată! 

Nici Karin Rystrom nu se mai putu stăpâni şi izbucni în plâns. 

Mai avusese nădejde în viaţă şi acum totul se va sfârşi! 

În faţa ei apăru chipul contelui de Martigny şi inima i se încleştă de 
durere. 

Cele două fete se îmbrăţişară şi rămaseră astfel, aşteptându-şi 
sfârşitul. 

Mirosul de gaz nu era prea tare, dar cu timpul deveni nesuferit şi le 
ameţea aproape. 

— Karin... 

— Da, Felicia... 

— Respirația mi se face tot mai grea. 

— E din pricina gazului. 

— Ne va otrăvi. 

Karin Rystrom nu mai fu în stare să spună Feliciei niciun cuvânt de 
mângâiere, căci şi ea pierduse orice nădejde. 

Dacă ar fi fost numai îngropate sub dărâmături, ar mai fi avut 
speranţă să fie găsite şi salvate; dar aşa vor fi asfixiate de gazul care 
ieşea mereu şi nu vor mai putea ieşi vii din mormântul lor. 

Câtva timp tăcură, dar voinţa de a trăi se deşteptă iar în sufletele 
lor. 

— Vom încerca să ieşim singure de aici, zise deodată Karin 
Rystrâm, care se ridică şi începu să zgârie pereţii cu unghiile. 

Reuşi să scoată un bloc de cărămizi şi să-l dea deoparte, dar altele 
căzură în locul lui şi dărâmăturile începură să se năruie şi le acoperiră 
cu moloz şi praf. 

Spaţiul în care erau închise devenise şi mai mic, dar simţiră un 
curent de aer curat. 

Nu mai avură putinţa să se mişte, dar nici nu mai îndrăzniră, de 
teamă să nu se producă noi mişcări de dărâmături, aşa că rămaseră 
nemişcate. 

După câtva timp simţiră că le cuprinde somnul. 

— Karin... 

— Ce e? 

Felicia luă mâna prietenei sale şi o strânse cu putere. 

— Acum vine moartea... o simt că se apropie... 

Karin nu fu în stare să răspundă, căci plânsul îi îneca vocea. 

Sărmanele fete înduraseră atât de multe în viaţa lor, trecuseră prin 
atâtea nenorociri şi suferinţe, avuseseră dezamăgiri amare şi cu toate 
acestea se despărțeau greu de viaţă. 

Mai aveau doar fiinţe pe care le iubeau! 

În ultimele clipe de luciditate pe care le mai avură, chipurile 

acestor oameni dragi, pe care aveau să nu-i mai vadă niciodată, le 
apărură în faţa ochilor. 


257. O lovitură grozavă 

Dolores se deprinsese surprinzător de repede cu viaţa nouă pe care 
o ducea acum. 

Deşi ea şi căpitanul Barnabe erau neîncetat în călătorie şi rătăceau 
din oraş în oraş pe unde se rula filmul din Groenlanda şi unde soţul ei 
trebuia să ţină conferinţe, totuşi frumoasa femeie era pe deplin 
fericită. 

Tot atât de fericit era şi căpitanul Barnabe. 

Nu se mai gândeau la trecut şi la nenorocirile pe care le înduraseră. 

Amândoi se bucurau de viaţa fără griji pe care o duceau acum şi 
iubirea lor nemărginită îi făcea să uite trecutul dureros. 

Călătoriile de-a curmezişul Americii fură pentru ei cel mai frumos 
voiaj de nuntă. 

Din zi în zi dragostea lor creştea tot mai mult şi Dolores nu mai 
înțelegea cum putuse să se împotrivească atâta timp căpitanului 
Barnabe, când acesta o ceruse de soţie. 

Dar ea nu-şi bătu mult capul cu astfel de gânduri, ci gustă fericirea 
din plin. 

Barnabe îi citea toate dorințele din ochi şi îi făcea toate bucuriile 
pe care putea să i le dea. 

Un singur lucru nu fu în stare iubirea lui să înfrângă: grija pentru 
Felicia. 

Cu toate că aceasta nu mai vorbea nimic despre dragostea ei şi 
dorul de Bob Wilkens, totuşi Dolores îşi dădea seama că copila ei 
suferea îngrozitor, mai cu seamă de când venise în America. 

Dolores ştia din experienţă proprie că o dragoste care pricinuise 
dezamăgiri, nu putea fi uitată atât de uşor. 

Ar fi dorit din toată inima să o mângâie, şi s-o ajute pe Felicia, dar 
cu toată dragostea mare de mamă, nu putu face nimic. 

Trebuia să aştepte până când Felicia singură îşi va fi regăsit liniştea 
sufletească. 

Dar când o va putea regăsi oare? 

Dolores nu fu în stare să găsească un răspuns la această întrebare, 

căci de câte ori se întorcea la Hollywood, vedea pe faţa îndurerată a 
Feliciei că nici succesele strălucite pe care le avea, n-o făcuseră să uite 
chinurile sufleteşti pe care fusese nevoită să le îndure. 

De câte ori Dolores vorbea cu căpitanul Barnabe despre starea 
sufletească îngrijorătoare a Feliciei, soţul ei ridica din umeri şi zicea: 

— Nu putem face nimic decât să aşteptăm şi să nădăjduim că 
timpul va vindeca şi rănile sufleteşti ale sărmanei noastre Felicia. 

Deşi aceasta era numai o slabă mângâiere pentru inima ei 
îndurerată de mamă, totuşi Dolores nu pierdu speranţa. 

Aproape zilnic, când ajungea într-un alt oraş, găsea câteva rânduri 
de la copila ei, în care aceasta îi povestea întâmplările de toate zilele 
şi îi vorbea despre activitatea ei la societatea de filme. 

Oricât de ocupată ar fi fost Felicia, găsea întotdeauna timp să scrie 
mamei ei câteva cuvinte dragi. 

Cu toată despărţirea trecătoare, dragostea lor era nemărginit de 
mare şi aproape în toate scrisorile Felicia îi vorbea de dorul ei de a o 
revedea mai repede şi de dorinţa pe care o nutrea de a nu mai fi 
nevoite să se despartă niciodată, aşa că Dolores prevedea noi lupte, 
când contractul căpitanului Barnabe cu societatea de filme va expira 
şi el va fi poate nevoit să-şi caute o ocupaţie în altă parte. 

Deşi căuta să alunge aceste gânduri care întunecau fericirea ei, ele 
îi reveneau mereu în minte. 

Şi în ziua când se afla la Colorado şi chelnerul îi aduse poşta, inima 
ei se întristă din nou, când citi o scrisoare de-a Feliciei în care aceasta 
îi spunea iar dorul de a o revedea cât mai curând şi de a rămâne 
împreună o dată pentru totdeauna. 

Căpitanul Barnabe, care citise de asemeni scrisoarea, se uită 
compătimitor şi totuşi plin de teamă la Dolores şi îi zise: 

— Dacă doreşti să pleci pentru câtva timp la Felicia, iubita mea, 
atunci mă voi resemna şi-mi voi continua singur călătoria. 

Speriată, Dolores făcu un gest de protest şi lipindu-se drăgăstoasă 
de bărbatul pe care îl iubea din tot sufletul, răspunse: 

— Nu, scumpul meu Mihail. Acum sunt numai a ta şi nu te voi lăsa 
singur. Doar călătoria noastră nu va mai dura mult timp şi atunci o 
vom revedea amândoi pe Felicia noastră scumpă. 

— Totuşi eşti cu inima strânsă, nu-i aşa, Dolores? 

— Cred că toate mamele simt la fel, dragă Mihail, răspunse ea cu 

voce blândă. Nădăjduiesc că mă vei înţelege şi nu vei fi supărat pe 
mine, fiindcă mi-e dor de Felicia. 

— Scumpa mea Dolores, cum poţi să crezi măcar o singură clipă că 
aş putea fi supărat pe tine din această pricină? Ştiu doar că până acum 
viaţa ţi-a fost închinată numai copilei tale şi doresc din tot sufletul să 
am putinţa de a o avea pe Felicia întotdeauna cu noi. Dar deocamdată 
această bucurie nu ne este dată, căci soarta e mai tare decât voinţa 
noastră. Cu toate acestea trebuie să mulţumim Cerului că lucrurile au 
luat această întorsătură şi că putem trăi într-o situaţie multumitoare. 
Când îmi aduc aminte de toate prin câte am trecut şi câte am îndurat, 
fiecare zi pe care o trăiesc acum mi se pare frumoasă ca un vis 
minunat. 

Căpitanul Barnabe o strânse la pieptul său şi o sărută. 

— Da, scumpa mea Dolores, viața noastră de acum e într-adevăr ca 
un vis frumos şi dacă până acum soarta a fost atât de îndurătoare cu 
noi, sper că şi ultimele noastre dorinţe se vor împlini. 

— Aş avea cea mai mare bucurie, scumpul meu Mihail, şi fericirea 
mea ar fi atunci desăvârşită. 

— Bineînţeles, se poate întâmpla ca Felicia să-şi aibă viaţa ei, 
deosebită de a noastră. 

Dolores deveni atentă. 

— Ce vrei să spui cu asta, Mihail? 

— Ei, s-ar putea întâmpla să cunoască alt bărbat, să-l iubească şi să 
se căsătorească cu dânsul. 

Dolores clătină neîncrezătoare capul. 

— Nu-mi vine să cred că aşa ceva s-ar putea întâmpla atât de 
curând. Iubirea Feliciei pentru Bob Wilkens e mult mai mare şi mai 
adâncă decât mi-am închipuit la început. Ea nu-l poate uita şi 
amintirea lui va întuneca imaginea oricărui alt bărbat care ar încerca 
să se apropie de ea. 

Pe când vorbeau astfel, se auzi deodată de afară, prin fereastra 
deschisă, strigătul puternic al unui vânzător de ziare: 

—  Ediţiee-e-e... specialăă-ă!... Ediţie specialăăă!... Hollywood, 
oraşul filmelor, distrus de un cutremur de pământ!... 

Căpitanul Barnabe şi Dolores se uitară speriaţi unul la altul. 

Timp de câteva clipe domni o tăcere adâncă şi apăsătoare. 

De afară răsună iar strigătul: 

— Ediţieee specialăăă...! Cutremur îngrozitor la Hollywood! 

Căpitanul Barnabe se ridică în picioare. 

Faţa lui era albă ca varul; buzele i se mişcară, dar nu fu în stare să 
rostească niciun cuvânt. 

Nici Dolores nu putea să vorbească. Rămăsese nemişcată pe scaun, 
- ca lovită de trăsnet şi cu ochii măriţi de groază privea în gol. 

Barnabe ieşi repede din odaie şi după câteva minute se întoarse cu 
un ziar pe care, cu mâinile tremurătoare, îl puse pe masă în faţa soţiei 
sale. Ochii ei citiră îngroziţi titlul tipărit cu slove mari: „Hollywood, 
oraşul filmelor, complet distrus de un cutremur de pământ”. 


258. Planuri noi 


Strigătul înăbuşit pe care îl scosese Lolo, îl deşteptă pe Gaston de 
Moulinet din amorţeala în care căzuse. Îşi duse mâna la frunte ca şi 
când s-ar fi deşteptat din somn şi murmură: 

— Nu trebuie să mă căsătoresc cu această femeie. 

Apoi continuă să vorbească cu un ton stăruitor: 

— Deocamdată nu trebuie să facem nicio faptă nechibzuită, Lolo, 
căci altfel suntem amândoi pierduţi şi ce se vor face copiii noştri? 

Tânăra femeie scoase un geamăt deznădăjduit. 

— Doar numai pentru copiii noştri am venit după tine, Gaston, 
numai pentru ei vreai să te abat din calea pe care te-a îndrumat acel 
ticălos de Gerbeville şi să te readuc pe drumul drept. Nu vreau ca 
sărmanilor noştri copii să le fie odată ruşine de a te avea ca tată. 

Lolo tăcu câteva clipe, apoi spuse iar, cu un ton rugător: 

— Hai să fugim, Gaston... 

— Nu se poate, căci dacă aş pleca aş fi imediat bănuit de a fi 
asasinul şi m-ar aresta încă înainte de a ajunge la vapor. Nu, e cu 
neputinţă; trebuie să rămân aici. 

— Dar atunci domnişoara Drof va stărui să facă nunta, vei fi nevoit 
să mergi mai departe pe această cale şi nenorocirea va fi de 
neînlăturat. 

Gaston de Moulinet îşi muşcă nervos buzele, rămase câteva clipe 
nemişcat şi cu privirea aţintită în gol. 

Deodată o sclipire se ivi în ochii lui şi un zâmbet triumfător îi 
flutură pe buze. 

— Oare o căsătorie cu Ethel Drof va fi într-adevăr o nenorocire 
pentru noi, dragă Lolo? întrebă el. Această ultimă lovitură 
aventuroasă la care m-a împins contele de Gerbeville n-ar putea 
deveni, dimpotrivă un noroc pentru noi? 

Lolo îl privi buimăcită. 

— Ce vrei să spui cu asta, Gaston? 

Gaston de Moulinet se aşeză lângă dânsa şi îi luă amândouă mâinile 
într-ale lui. 

— Ascultă-mă în linişte, dragă Lolo, căci mi-a venit o idee care, 
dacă va reuşi, ne va asigura o viaţă fără griji. Nimeni nu ştie că eşti 
nevasta mea. Singurul care cunoştea această taină, era Gerbeville, de 
care m-am temut că o va trăda, dar acum gura lui e închisă pentru 
vecie. Din partea lui nu mă mai ameninţă nicio primejdie şi Ethel Drof 
nu va putea afla adevărul de la nimeni. Aici în America, tu eşti 
singura care m-ar putea trăda, dar tu vei tăcea, căci şi eu am o armă 
împotriva ta şi aş putea să te denunţ poliţiei. Fiind însă vorba de 
viitorul nostru şi de fericirea copiilor noştri, vom fi amândoi cuminţi. 
N-am deloc chef să duc o viaţă de lipsuri şi mizerie şi nici n-aş putea 
îndura ca tu şi copiii să trăiţi în sărăcie. De aceea trebuie să mai 
încerc o ultimă lovitură şi să pun mâna pe o sumă de bani destul de 
mare, încât să putem trăi cu toţii fără nicio grijă. Mă voi căsători dar 
cu Ethel Drof şi voi cere de la tatăl ei dreptul de liberă dispoziţie 
asupra zestrei şi averii ei întregi. Apoi voi scoate cât mai repede toţi 
banii de la bancă şi amândoi ne vom face nevăzuţi. 

O strânse drăgăstos la pieptul său, îi mângâie obrajii palizi şi 
continuă în şoaptă: 

— Şi dorința mea cea mai fierbinte este să fim cât mai curând iar 
împreună, scumpa mea Lolo. Ştii doar că numai pe tine te iubesc cu 
adevărat, însă dragostea noastră ar muri, dacă am fi nevoiţi să trăim 
în mizerie. Te rog dar, să fii cuminte şi să te învoieşti la planul meu. 

Lolo era ca ameţită în braţele lui Gaston de Moulinet, închise ochii 
şi răspunse plângând: 

— Pe ce cale mă împingi, Gaston!... Niciodată nu mi-aş fi închipuit 
că voi fi în stare să făptuiesc o crimă! 

— Nu te lăsa chinuită de remuşcări, draga mea Lolo. Dacă vrei să 
ne cucerim fericirea, trebuie să mai facem câţiva paşi înainte pe calea 
pe care am apucat. 

— Nu mă pot împăca cu gândul să te ştiu lângă altă femeie, Gaston. 

— Va fi numai pentru scurt timp, draga mea Lolo. 

— Cum voi îndura acest timp? 

— Gândeşte-te la copiii noştri pentru care facem tot şi vei găsi 
puterea să înduri şi această ultimă încercare atât de grea. 

— Dar ce voi face tot timpul cât vei fi însurat cu Ethel Drof? 

Gaston de Moulinet chibzui câteva clipe apoi zise: 

— Bineînţeles că nu vei putea locui cu mine în pensiunea aceasta, 
căci nimeni nu trebuie să ne vadă împreună. Cel mai bun lucru ce ai 
de făcut, e să-ţi cauţi o locuinţă la Brooklyn. Te vei anunţa sub un 
nume fals şi nu sub acela de doamna Moulinet, căci în urma cazului 
Gerbeville se poate întâmpla ca numele meu să fie amintit în ziare. 

— Spre a nu bate la ochi, m-am folosit de actele surorii mele când 
am venit încoace. 

— Atunci totul e în regulă, Lolo. Dacă vei fi cuminte, atunci pe 
calea aceasta vom ajunge repede la fericirea pe care o dorim amândoi. 

Ea îl privi fără nădejde şi clătină încet capul. 

— O fericire clădită pe crimă; nu va putea dura, şi nici nu va fi 
desăvârşită, Gaston. 

Supărat, Gaston de Moulinet îi întoarse spatele, vâri mâinile în 
buzunarele pantalonilor, şi cu faţa întunecată se îndreptă spre 
fereastră. 

După câtva timp, izbucni într-un râs batjocoritor şi zise: 

— Atunci du-te la Ethel Drof, spune-i că sunt bărbatul tău, 
povesteşte-i ce năzbâtii am făcut împreună cu contele de Gerbeville, 
istoriseşte-i tot ce vrei, căci mie nu-mi mai pasă de nimic. Dar 
gândeşte-te că dacă vei face aşa ceva, mă voi despărţi pentru 
totdeauna de tine. 

Lolo izbucni într-un plâns deznădăjduit, se apropie de Gaston, îl 
cuprinse iar în brațe, se lipi de el şi zise cu voce înecată de lacrimi: 

— Nu, Gaston, nu trebuie să mă goneşti de lângă tine, nu trebuie să 
te desparţi de mine, căci atunci viața n-ar mai avea niciun rost pentru 
mine. Acum când ai scăpat de acel ticălos de Gerbeville, trebuie să fii 
numai al meu. Amândoi am luptat cu greutăţile vieţii, aşa că trebuie 
să rămânem uniţi pentru totdeauna. 

Gaston de Moulinet o ţinu strâns la piept şi se uită la dânsa cu o 
privire pătrunzătoare. 

— Vasăzică vei face ceea ce-ţi cer? 

— Da, da... voi face tot ce vrei, răspunse sărmana femeie printre 
lacrimi. 

Gaston de Moulinet zâmbi mulţumit şi zise: 

— Dacă te-ai fi învoit îndată cu propunerea mea, am fi fost cruţaţi 
amândoi de această explicaţie neplăcută. Dar spune-mi, te vei ţine de 
cuvânt, Lolo? 

Ea dădu serioasă din cap. 

— Te poţi bizui pe mine. 

— Atunci totul va fi iar între noi aşa cum a fost odinioară, răspunse 
Gaston de Moulinet şi o sărută. 

Gândurile lui zburară iar la Ethel Drof căci după ce ea îi spusese că 
vrea să facă nunta mai repede, zestrea bogatei americane, era o ispită 
mare pentru dânsul. 

Luă îndată măsuri ca Lolo să părăsească locuinţa lui fără a fi văzută 
de nimeni şi să-şi găsească un adăpost într-un cartier îndepărtat. 

Pentru a nu fi expusă la lipsuri, el îi dădu cea mai mare parte din 
banii pe care îi mai avea asupra lui. 

După ce o convinsese să se învoiască cu planurile lui, îi făcu tot 
felul de făgăduieli şi cum ea îl iubea peste măsură de mult, deveni în 
mâna lui o unealtă fără voinţă. 


259. Inimă de mamă 

Strâns îmbrăţişaţi, ca şi când ar fi vrut să se sprijine şi să se 
mângâie unul pe altul, Dolores şi căpitanul Barnabe citiră ştirile 
înfiorătoare despre cutremurul care nimicise oraşul Hollywood. 

Înmărmuriţi de groază, nu fură în stare să spună măcar un singur 
cuvânt. 

Numai ochii lor urmăreau cu înfrigurare rândurile negre din ziar. 

Căpitanul Barnabe o strânse mai tare la piept pe sărmana lui soţie, 
dându-şi seama de ce se petrecea în sufletul ei. 

Căuta cuvinte s-o mângâie, să-i dea curaj şi speranţă, dar îi fu cu 
neputinţă să vorbească, fiind şi el zdruncinat până în adâncul 
sufletului de grozăvia catastrofei care nimicise atâtea vieţi omeneşti. 

Ştirile din ziar erau atât de rele, încât era de aşteptat ca nici Felicia 
să nu fi scăpat cu viaţă. 

După o tăcere lungă, Dolores scoase un geamăt sfâşietor. 

— Mihail, scumpul meu, trebuie să plecăm îndată la Hollywood; să 
nu mai pierdem niciun ceas. 

El dădu încet din cap şi răspunse: 

— Da, trebuie să plecăm, scumpa mea Dolores. 

Rămăseseră ca înmărmuriţi şi privirile le erau aţintite în gol. 

Cu buzele tremurătoare, Dolores murmură: 

— Dumnezeu nu poate să mă supună şi la această încercare 
grozavă nu... nu se poate! 

Deodată scoase un țipăt ascuţit, îşi încleştă mâinile de braţul 
soţului ei şi exclamă îndurerată: 

— Pe Felicia n-o putem pierde!... Fără dânsa nu vom putea fi 
niciodată cu desăvârşire fericiţi. 

Căpitanul Barnabe se reculese şi o mângâie: 

— Nu pierde nădejdea, scumpa mea Dolores; fii tare cum ai fost la 
toată viaţa ta. 

— Dar ai citit tu însuti că totul e devastat, că sunt sute de morţi. 

— Da, scumpa mea Dolores, însă poate că Felicia e printre acei care 
au fost salvaţi. De ce să ne gândim îndată la cea mai mare nenorocire? 


— Mi-e teamă că soarta, care în anul din urmă a fost atât de 
neîndurată cu noi, nu ne va cruța nici de această lovitură îngrozitoare. 

— Nu, Dolores, nu trebuie să te laşi doborâtă de prima spaimă. 
Trebuie să speri în revederea Feliciei, spre a avea curajul necesar de a 
rămâne tare. 

Îngrozită, îi cuprinse mâinile şi se rugă: 

— Trebuie să plecăm îndată la Hollywood, Mihail, ca să ne putem 
încredința la faţa locului dacă Felicia mai trăieşte, dacă a scăpat de o 
moarte îngrozitoare. Niciun ceas nu mai vreau să rămân aici, căci n-aş 
mai găsi linişte o clipă... 

Căpitanul Barnabe dădu serios din cap şi zise: 

— Nici eu, Dolores. Amândurora ne-ar fi cu neputinţă să mai 
rămânem aici, aşteptând alte ştiri. 

— Dacă Felicia a fost salvată, trebuie s-o pot cuprinde în braţe, s-o 
am lângă mine, să ştiu că trăieşte, spre a mulţumi Atotputernicului că 
m-a cruțat de această lovitură grozavă. Dar să plecăm... să plecăm cât 
mai repede la Hollywood. 

Cu iuţeala fulgerului se răspândise în hotel vestea că Dolores şi 
căpitanul Barnabe aveau rude apropiate la Hollywood, de soarta 
cărora erau foarte îngrijoraţi după ce citiseră ştirile înfiorătoare din 
ziar. 

Nimeni nu ştia însă că Solvejg Dalen, artista care avea rolul 
principal în filmul din Groenlanda, era fiica frumoasei doamne 
Barnabe, căci atât căpitanul cât şi Dolores nu dezvăluiseră nimănui 
taina copilei lor, aşa că toată lumea credea în povestea pe care o 
răspândise mister Breward şi anume că fermecătoarea artistă fusese 
găsită în gheţurile mărilor de la miazănoapte. 

Cu toate acestea toţi îşi arătară compătimirea pentru ei şi le dădură 
tot ajutorul spre a putea pleca la Hollywood cât mai repede. 

Totuşi plecarea nu se putu face atât de repede şi uşor. 

Liniile ferate spre Hollywood erau închise, de teamă ca cutremurele 
să nu se repete şi când se informară li se spuse că nici cu automobilul 
nu vor putea pleca atât de curând. 

Jalea şi deznădejdea sărmanei Dolores crescu şi mai mult la auzul 
acestor ştiri. 

Ce putea să mai facă acum? 

— Trebuie să plecăm la Hollywood, repeta Dolores mereu. Nu 
există niciun om care ne-ar putea ajuta? 

Direcţiunea hotelului făcuse încercarea de a se pune în legătură 
telegrafică cu oraşul Hollywood, dar nu primi niciun răspuns. 

De groază şi durere Dolores, era gata să-şi piardă minţile. Tot ce 
îndurase până atunci i se părea lucru de nimic şi fără însemnătate pe 
lângă chinul pe care îl îndura acum. 

Vedenii groaznice o înspăimântau neîncetat. 

Îşi vedea copila, pe scumpa ei Felicia, îngropată sub dărâmăturile 
casei, îi auzea plânsetele şi gemetele de durere. 

I se părea mereu că Felicia o cheamă: „Mamă, mamă... ajutor!” Şi 
ea nu putea să facă nimic, nu era în stare să-i dea niciun ajutor, căci 
era atât de departe de copila ei dragă! Se chinuia cu cele mai amare 
mustrări de a fi îndemnat-o pe Felicia să primească angajamentul la 
societatea de filme. 

Deodată îşi aduse aminte că citise de mai multe ori în ziare, că ar fi 
o mare imprudenţă de a se fi construit marele oraş al filmelor pe teren 
vulcanic şi că mai mulţi savanţi renumiţi preveniseră pe capitalişti şi 

îi făcuseră atenţi asupra marii primejdii. 

Dar nimeni nu ascultase de aceste sfaturi şi nimeni nu s-ar fi gândit 
la o catastrofă atât de îngrozitoare. 

Şi astfel oraşul înfloritor, unde se lucra cu înfrigurare zi şi noapte, 
unde se întâlneau cei mai mari artişti ai ecranului, devenise un 
morman de dărâmături. 

Dar cu Felicia ce se întâmplase oare?! 

Cu adâncă îngrijorare se gândea Dolores şi la contele de Martigny, 
fratele ei şi la sărmana Karin Rystrom. 

Dar durerea cea mai mare o resimțea pentru copila ei. De aceea nu 
mai ştia să spună altceva decât să repete neîncetat. 

— Trebuie să plec la Hollywood!... 

Aceste cuvinte pe care le pronunţa cu voce monotonă, erau 
sfâşietoare ca un cântec de jale şi trădau chinul sufletesc îngrozitor pe 
care îl îndura sărmana femeie. 

Mulţi ar fi vrut s-o ajute, dar nimeni nu găsi o cale potrivită. 

Neobosit, căpitanul Barnabe întreba în dreapta şi în stânga, se 
informa pretutindeni despre o cale de plecare, pentru a împlini 
dorinţa fierbinte a soţiei lui şi voia să jertfească tot ce economisise în 
timpul călătoriei de propagandă, numai pentru a da iubitei sale soţii 
putinţa de a pleca. 

În sfârşit, găsi un aviator a cărui ţintă era Hollywood şi care se 
oprise la Colorado, şi reuşi să-l convingă de a-i lua pe amândoi în 
avionul lui. 

Fusese nevoit să întrebuinţeze toată puterea lui de convingere spre 
a ajunge la un rezultat. 

Înainte de toate aviatorul nu voia să se învoiască de a ateriza în 
apropiere de Hollywood, căci primise de la un mare ziar însărcinarea 
să ia din zbor vederi din Hollywoodul distrus şi să se înapoieze cât 
mai repede. 

Dacă ar fi aterizat însă, ar fi suferit o mare pierdere de timp. 

Dar când căpitanul Barnabe, afară de o răsplată bănească destul de 
mare, îi făgădui că-i va da şi un material bogat şi interesant pentru o 
sene de articole senzaţionale, pilotul se învoi să-i împlinească cererea. 

Dolores, care pierduse toată nădejdea de a mai putea pleca şi 
ajunsese la disperare, se mai linişti când putu să urce în sfârşit în 
aeroplan şi acesta îşi luă zborul. 

Şi aici se lipi strâns de pieptul lui Barnabe, ca şi când ar fi căutat 
sprijin la el. 

Soţul ei îi mângâia drăgăstos mâinile şi obrajii, dar în timpul 
zborului nu vorbiră decât foarte puţin. 

De altminteri ce-ar fi putut să-şi mai spună, când inimile lor erau 
atât de îndurerate?! 

Ce va aduce oare viitorul apropiat? 

Bucuria unei revederi fericite sau chinuri de moarte? 


260. Ce-a mărturisit Hariett 


Înainte de a o primi pe Hariett în birou, procurorul se mai întoarse 
o dată spre Bob Wilkens şi îi zise: 

— Te rog să aştepţi în odaia alăturată până când voi lua 
interogatorul soţiei dumitale. 

Bob dădu din cap şi-l urmă pe funcţionarul care o anunţase pe 
Hariett şi care acum îl conduse în încăperea vecină. 

Fu lăsat singur şi când se uită în jurul lui, văzu că ferestrele micii 
camere erau prevăzute cu gratii puternice şi semăna în totul cu o 
celulă de închisoare. 

Deodată Bob avu impresia că el însuşi e prizonier. 

În clipa aceea ar fi dorit mai bine să mai fi stat o noapte în vizuina 
lui Surry, căci în cazul acesta nu i s-ar fi întâmplat toate aceste 
neplăceri. 

După ce funcţionarul închise uşa în urma lui Bob Wilkens, 
procurorul îi spuse s-o introducă pe doamna Wilkens. 

Hariett intră. Ca de obicei, era îmbrăcată foarte elegant, dar faţa îi 
era palidă, ochii aveau cearcăne vinele şi părea istovită ca după o 
noapte de insomnie. 

Cei doi domni se ridicară în picioare, o salutară cu o plecăciune 
adâncă şi procurorul o rugă să ia loc într-un fotoliu, în apropierea 
biroului său. 

Apoi începu interogatorul prin câteva cuvinte politicoase. 

— Îmi pare foarte rău că am fost nevoit să vă obosesc chemându-vă 
încoace, dar nu s-a putut altfel, căci am nevoie de câteva lămuriri în 
cazul asasinării contelui de Gerbeville, pe care numai dumneavoastră 
mi la veţi putea da. 

Hariett simţi nevoia de a se rezema mai bine în fotoliul ei, pentru a 
înfrânge o senzaţie de slăbiciune. 

Procurorul continuă: 

— Ieri noapte, la locul crimei, nu ne-aţi spus dacă contele de 
Gerbeville a fost în vila dumneavoastră, înainte de a fi fost ucis. Vă 
rog fiţi atât de bună şi răspundeţi-mi acum la întrebare. 

— Da, a fost la noi. 

— Spuneţi „la noi”; presupun însă că a fost numai la 
dumneavoastră, deoarece, după cum ştim, soţul dumneavoastră, n-a 
fost acasă. 

— Da, contele de Gerbeville a fost la mine la ceai. 

Apoi urmă o întrebare a procurorului, care o făcu pe Hariett să 
roşească. 

— Ce legături erau între dumneavoastră şi contele de Gerbeville, 
doarmă Wilkens? 

Ce să răspundă? Doar nu putea să mărturisească faptul că avusese o 
legătură de dragoste cu contele?! 

Aşadar spuse un neadevăr: 

— Eram buni prieteni. 

— Până unde a mers această prietenie? 

— Sunt datoare să răspund la astfel de întrebări indiscrete? 

— Dacă nu ne veţi răspunde nouă, veţi fi nevoită s-o faceţi în fața 
judecaţii, în plin public. 

În sufletul tinerei femei se dădu o luptă grea şi în cele din urmă se 
hotărî să mărturisească: 

— Ne iubeam 

Procurorul dădu din cap. 

— Aceasta rezultă şi din scrisorile care se află la dosar. 

Hariett tresări, speriată. 

— Ce scrisori sunt acestea? 

— Acelea pe care le-aţi scris contelui. 

Hariett Wilkens îşi acoperi ochii cu mâna şi murmură agitată: 

— De ce nu le-a nimicit, aşa cum ar fi fost de datoria lui? Acum voi 
fi compromisă cu desăvârşire. 

Procurorul puse mâna pe dosarul care se afla în faţa lui şi îi zise, 
spre a o linişti: 

— Actele care să află la dosar sunt considerate ca secret profesional 

şi nu vor fi date în vileag. Vă rog dar, doamnă Wilkens, să-mi 
răspundeţi cu sinceritate şi potrivit adevărului la celelalte întrebări pe 
care sunt nevoit să vi le mai pun. Trăiaţi fericită în căsnicie? 

— Aş fi fost fericită, dacă soţul meu... 

Hariett, voise să spună: „Dacă soţul meu m-ar fi iubit aşa cum l-am 
iubit eu” — dar procurorul o întrerupse şi îi puse altă întrebare care o 
abătu de la răspunsul pe care voise să-l dea. 

— Soţul dumneavoastră era foarte gelos? 

La această întrebare n-ar fi putut răspunde în mod afirmativ, dar 
când văzu că celor din faţa ei le convenea să aibă un astfel de răspuns, 
dădu din cap. 

Nici ea nu ştia pentru ce făcuse acest semn de afirmare, dar poate 
procurorul avea asupra ei o putere de sugestie care o silea să răspundă 
aşa cum voia el. 

Apoi urmă altă întrebare: 

— Soţul dumneavoastră, îl ura pe contele de Gerbeville? 

— În orice caz nu-l preţuia. 

— Ce-a făcut când a venit ieri noapte acasă? 

— Presupun că s-a dus în odaia lui. 

— În dormitor? 

— Cred că da. 

— A putut să observe îndată la venire că aveaţi pe cineva în vizită? 

— Putea să-şi închipuie aceasta, căci a zărit din stradă lumină în 
apartamentul meu. De altminteri în vestibul era atârnat pardesiul 
contelui de Gerbeville. 

Procurorul schimbă o privire cu colegul său şi zise: 

— Vasăzică putem să presupunem că mister Bob Wilkens şi-a dat 
seama de situaţie, înainte de plecarea contelui de Gerbeville. 

Apoi se adresă iar tinerei femei şi continuă: 

— După întoarcerea soţului dumneavoastră, contele de Gerbeville 
şi-a luat rămas bun şi a plecat, nu-i aşa? 

— Da, aşa a fost şi îndată după ieşirea lui s-a auzit focul de armă. 

— Din camera dumneavoastră, se putea vedea prin fereastră poarta 
grădinii? 

— Da. 

— Nu v-aţi uitat îndată afară spre a vedea ce s-a întâmplat, când aţi 
auzit împuşcături? 

— Nu, căci am fost prea speriată şi abia mai târziu am aruncat o 
privire afară. 

— Şi ce-aţi văzut? 

Hariett şovăi, nevoind să vorbească, dar procurorul deveni 
nerăbdător şi stărui: 

— Vorbiţi, căci trebuie să ştim tot ce s-a întâmplat. 

— L-am văzut pe soţul meu, venind dinspre poarta grădinii spre 
casă. 

— Ei vezi! exclamară cei doi domni, aproape în acelaşi timp, căci 
răspunsul pe care îl dăduse Hariett li se părea o dovadă sigură a 
vinovăţiei lui Bob Wilkens. 

Tânăra femeie nu înţelesese îndată ce voiseră să spună cu 
exclamaţia lor şi întrebă: 

— Ce deduceţi din faptul că soţul meu a mai ieşit o dată în grădină 
după ce s-a întors acasă? 

— Mai întâi spuneţi-ne dumneavoastră, dacă îl credeţi pe soţul 
dumneavoastră, capabil să comită o crimă! 

Hariett tresări înspăimântată, dându-şi abia acum seama, că prin 
mărturia ei îngreuiase foarte mult situaţia lui Bob. 

Făcu un gest energic de protest şi zise: 

— Nici nu e de gândit aşa ceva! 

— Dar îl credeţi capabil de o asemenea faptă? stărui procurorul 
neînduplecat. 

Hariett plecă ochii şi tăcu. 

— Tăcerea dumneavoastră ne spune de ajuns, doamnă Wilkens. 

Cei doi domni se sfătuiră împreună şi şeful poliţiei judiciare îşi 
dădu părerea: 

— Vasăzică a intrat întâi în dormitor şi a luat revolverul din măsuţa 
de noapte. 

— Aşa este, şi în cazul acesta nu mai avem de-a face cu un act de 
violenţă, ci cu o crimă în toată regula, o crimă cu premeditare. 

— Să încheiem un proces-verbal pentru depoziţia doamnei Hariett 
Wilkens. 

— Î voi face chiar eu. 

Procurorul pregăti o coală de hârtie, luă tocul şi începând să scrie, 
repetă tot ce-i spusese Hariett. După ce isprăvi de scris îi prezentă 
tinerei femei procesul-verbal spre semnare. 

Hariett iscăli cu mâna tremurătoare şi întrebă, sfioasă: 

— Ce se va întâmpla mai departe? 

— Afacerea va fi predată Parchetului... 

Hariett Wilkens plecă şi după câteva minute Bob fu adus din nou în 
birou. 

— Ce-a spus soţia, mea? întrebă el. 

— Depoziţia ei face să cadă o bănuială şi mai grea asupra dumitale. 
Avem dovada sigură că dumneata eşti acela care ai făptuit crima şi de 
aceea te sfătuim să mărturiseşti tot, spre a-ţi uşura situaţia. 

— M-am aşteptat ca soţia mea să depună în defavoarea mea, aşa că 
cele ce-mi spuneţi nu mă surprind defel. Dacă pretindeţi că aveţi 
dovezi sigure, atunci daţi-mă pe mâna judecaţi. Nu mi-e teamă de 
învinuirea care mi se aduce, căci sunt nevinovat. Totuşi dacă voi fi 
condamnat pe baza indiciilor, se va comite o gravă eroare judiciară. 

— Vasăzică nu vrei să mărturiseşti? 

— N-am nimic de mărturisit. 

— Bine!... În cazul acesta sunt nevoit să te declar arestat în numele 
legii. 


Roger Hallier, directorul Smith şi Crestatul fuseseră la comisarul 
Hove şi îi dăduseră toate lămuririle despre cazul Surry. 

Pe Bob Wilkens îl aşteptaseră în zadar. 

După ce ieşiră din biroul comisarului Hove, se opriră în gang şi se 
întrebară care să fi fost motivul care îl împiedicase pe Bob Wilkens să 
vină la întâlnire. 

— Poate a fost obosit şi a dormit mai mult. Cred că va veni mai 
târziu, zise Roger Hallier. 

De aceeaşi părere fu şi Crestatul. 

— Să mai avem dar răbdare şi să-l mai aşteptăm. 

Se plimbară prin gang în aşteptarea lui Bob Wilkens. 

Deodată zăriră câţiva poliţişti care duceau un arestat şi când grupul 
se apropie de ei, îl recunoscură pe Bob Wilkens. 

Roger Hallier, care nu era mai puţin uimit decât ceilalţi, alergă spre 
el. 

— Ce înseamnă asta, mister Wilkens?... Ai fost arestat? 

Unul din poliţişti îl împinse pe Roger Hallier la o parte şi îi zise 

răstit: 

— E interzis să vorbeşti cu arestatul!.. Pleacă de aici! 

Dar tânărul Hallier nu se lăsă intimidat şi se duse după ei când 
trecură mai departe. 

Bob Wilkens se întoarse spre dânsul şi îi zise: 

— Sunt învinuit de crimă. 

Roger Hallier rămase câteva clipe înmărmurit şi vru să-l mai 
întrebe ceva pe Bob spre a-i cere lămuriri, dar de astă dată polițistul 
zbieră la dânsul: 

— Dacă nu te cari îndată de aici, te arestez şi pe dumneata! 

Nevoind să se expună la o arestare, Roger Hallier rămas în urmă, 
dar îl mai auzi pe Bob strigând: 

— Citeşte ziarele de dimineaţă şi vei găsi lămuriri aspra crimei de 
care sunt învinuit. 

Roger Hallier se întoarse la însoțitorii lui şi toţi trei se priviră 
buimăciţi. 

— E de neînțeles! 

— Nu poate să fie decât o greşeală! 

Crestatul clătină capul şi zise: 

— A fost acuzat de crimă!... Îmi pun mâna în foc că Bob Wilkens 
nu e vinovat, că n-a ucis! 

Directorului Smith îi fulgeră un gând prin minte, pe care îl exprimă 
sfios: 

— Poate a mai fost o dată la tatăl său... s-au certat... şi... 

Crestatul îi curmă vorba: 

— Nu... cu neputinţă! Abia acum l-am cunoscut bine pe Bob 
Wilkens şi sunt încredinţat că nici în cea mai mare furie n-ar fi în 
stare să făptuiască un omor. 

— De ce să ne mai pierdem timpul cu ghicitori, zise Roger Hallier. 
Să cumpărăm mai bine un ziar de dimineaţă şi să vedem ce stă scris 
acolo. 

— Fireşte, acesta e mijlocul cel mai simplu şi bun de a afla ce vrem 
să ştim. 

Plecară de la Prefectura Poliţiei şi pe stradă cumpărară un ziar în 
care căutară articolul referitor la crimă. 

— Iată, aici e scris mare de tot! strigă Roger Hallier şi începu să 
citească: 

„O crimă misterioasă. 
Contele Francois de Gerbeville a fost împuşcat în fața porţii vilei 
Wilkens.” 


Urma o dare de seamă cu toate amănuntele şi care se încheia cu 
următoarele rânduri: 

„Deoarece au fost găsite diferite urme pe care le-a lăsat ucigașul, 
sperăm că poliția noastră va reuşi repede să-l descopere şi să-l aresteze.” 


Roger Hallier lăsă în jos mâna în care ţinea ziarul. 

— Aşadar, mister Wilkens e învinuit că l-a împuşcat pe acest 
francez? 

Câteva clipe privi în gol, gânditor, apoi zise: 

— Asta e absolut exclus. L-am condus doar până acasă, ne-am 
despărţit la poartă şi l-am văzut intrând în casă. Ba era chiar foarte 
grăbit, căci ploua. 

— Trebuie să te oferi îndată ca martor şi să spui poliţiei tot ce ştii, 
îl sfătui directorul Smith. 

— Stai puţin, domnule director, căci îmi mai aduc aminte de ceva 
ce am observat. 

Cei doi însoțitori îl priviră cu încordare, pe când Roger Hallier le 
povesti ce văzuse. 

— Du-te imediat înapoi la Prefectura Poliţiei, stărui Crestatul, şi 
cere să vorbeşti cu procurorul. Ceea ce ai văzut dumneata îl va 
descărca cu desăvârşire, aşa că se va anula mandatul de arestare şi 
nepotul meu va fi pus imediat în libertate. 

Roger Hallier se întoarse îndată din drum, spre a-şi îndeplini 
misiunea şi fu primit de procuror. 

— Ce doreşti? îl întrebă acesta. 

— Aş vrea să fac o depoziţie de mare însemnătate cu privire la 
crima de la vila Wilkens şi să vă comunic o observaţie pe care, am 
făcut-o. 

Procurorul îi oferi un scaun, apoi îl întrebă: 

— Vrei să ne spui că bănuieşti pe mister Bob Wilkens de a fi 
asasinul? 

— Ba dimpotrivă, vreau să-l dezvinovăţesc. 

Faţa procurorului se întunecă şi capătă o expresie aspră. 

— Cu alte cuvinte, vrei să spui că nu e el criminalul? 

— Da, aceasta e convingerea mea. 

— Ce-ai observat? 

— Ştiţi că mi-am dat osteneală să-l scap pe Bob Wilkens din 
ghearele banditului Surry. 

— Ştiu aceasta. Mai departe. 

— După ce am reuşit să-l liberez cu ajutorul poliţiei, l-am condus 
pe mister Bob Wilkens până acasă. L-am dus până la poarta grădinii 
unde ne-am despărţit şi tocmai mă pregăteam să mă întorc. Pe când 
treceam strada în faţa vilei Wilkens, zării deodată o femeie care părea 
să aştepte pe cineva. 

— Ce înfăţişare avea acea femeie? 

— La lumina slabă a felinarului n-am putut recunoaşte decât 
statura ei. 

— Dar faptul că o femeie aştepta pe cineva, nu e ceva neobişnuit. 

— Ba în cazul acesta da, căci ploua cu găleata şi era foarte târziu. 
Femeia se plimba repede în sus şi în jos şi părea să fie foarte 
tulburată. 

— Asta e tot ce-ai văzut? 

— Ba nu. Mă depărtasem abia cu vreo sută de paşi, cotisem în altă 
stradă şi mă adăpostisem în gangul unei case să-mi aprind o ţigaretă, 
când auzii o pocnitură. 

— Nu te-ai întors îndată spre a vedea cine a tras? 

— Nu, deoarece am crezut că a plesnit vreun cauciuc de automobil 
şi nici prin gând nu mi-a trecut că s-ar fi putut întâmpla o faptă atât 
de îngrozitoare. 

Procurorul îl privi zâmbind ironic, pe sub pleoapele pe jumătate 
lăsate în jos. 

— Şi acum vrei să sustii că acea femeie o asasina? 

— Nu vreau să susţin nimic, ci v-am adus numai la cunoştinţă 
observaţia mea, spre a fi în curent cu totul şi a putea urmări la nevoie 
şi această urmă. 

— Pentru noi această urmă n-are nicio valoare. Avem dovezi că 
Bob Wilkens a făptuit crima. 

— Nu e adevărat!... De altminteri am văzut şi mai mult. După 
câteva minute aceeaşi femeie care aşteptase în faţa vilei, a trecut pe 
lângă mine fugind. 

— De ce n-ai oprit-o? 

— N-aveam niciun motiv s-o opresc, căci în clipa aceea nu ştiam că 
a fost împuşcat cineva 

— Aşaaaa... Acum te rog să-mi mai răspunzi la o întrebare: Eşti 
prieten cu mister Bob Wilkens, nu-i aşa? 

— Da. Dar pentru ce îmi puneţi această întrebare? 

— Fiindcă prietenia dumitale cu Bob Wilkens mă face să bănuiesc 
că vrei să-i vii în ajutor şi să-i uşurezi situaţia. 

— Fireşte că vreau să-l ajut; dar aş face aceasta chiar dacă nu l-aş 
cunoaşte. 

— Nu cumva ai născocit toată povestea cu femeia aceea 
necunoscută? 

Roger Hallier se indignă. 

— Am impresia că la această autoritate toate depoziţiile mele sunt 
puse la îndoială, pentru că nu sunt decât un lucrător modest. 

— Te rog să nu ridici glasul! 

— Cum să nu mă înfurii, când văd ce se petrece aici?! 

— Ţipă cât vrei pe stradă, dar nu aici. Poţi să pleci. 

— Vasăzică nu vreţi să luaţi act de depoziţia mea? 

— Nu, căci n-are nicio valoare pentru mine. 

— Cu toate acestea stărui să se încheie un proces-verbal. 

— Vrei cumva să mă sileşti? 

— Da, vă voi sili. Mai sunt şi autorităţi superioare acesteia, unde 
mă voi plânge. 

Roger Hallier se înfuriase atât de tare, fiindcă i se mai întâmplase 
acelaşi lucru când făcuse denunţul comisarului Hove. 

Era hotărât să nu se lase respins, ca şi când spusele lui ar fi fost 
numai minciuni. 

Procurorul chibzui câteva clipe. 

Dacă va încheia un proces-verbal pentru depoziţia lui Roger 
Hallier, atunci dovada de vinovăţie a lui Bob Wilkens începea să se 
clatine. 

Apucând pe urma pe care i-o arătase acest lucrător, va avea o 
mulțime de încurcături şi greutăţi, căci nu era uşor să descoperi la 
New-York o necunoscută. 

Şi chiar dacă va pune mâna pe ea se va dovedi poate că n-are nicio 
legătură cu crima şi nu e vinovată cu nimic. 

Spre a evita deci toate aceste încurcături, hotărî: 

— Am luat cunoştinţă de depoziţia dumitale, dar o socotesc fără 
însemnătate, deoarece nu se bizuie pe ceva hotărât, spre a putea 
ordona urmărirea acelei femei necunoscute. 

— Vasăzică pot să plec? 

— Da. 

— Bine, voi pleca; dar să ştiţi că voi lua alte măsuri şi mă voi 
adresa altei autorităţi. 

Faţa lui Roger Hallier era roşie de mânie când se întoarse la 
directorul Smith şi la Crestat. 

Cu vocea tremurând de indignare, le istorisi ce vorbise cu 
procurorul şi că acesta refuzase de a lua act de depoziţia lui. 

— Mă voi plânge la superiorii săi, exclamă el supărat. Mă voi duce 
chiar acum la Ministerul de Justiţie. 

Directorul Smith îl sfătui să nu facă aşa ceva. 

— Plângerea dumitale va fi primită, dar rezolvarea ei se va amâna 
la calendele greceşti. Ştim doar cu toţii cum se lucrează la autorităţi, 
când nu le convine ceva. 

— Dar nu e timp de pierdut. 

— Tocmai de asta aş vrea să fac altă propunere. Am un prieten 
bun, care e redactor la ziarul „Times” şi ne vom duce la el. 

— Ce poate să facă în afacerea asta? Cum ne va putea ajuta? 

— Publicând în ziar cele văzute de dumneata. 

Nefiind nevoie să se ducă toţi trei la redacţia ziarului, se înţeleseră 
cu Crestatul să-i aştepte într-o cafenea din apropiere, iar directorul 
Smith şi Roger Hallier plecară singuri mai departe. 

Redactorul Kensington era un bărbat slab, mic la stat, cu faţa 
gălbejită. Suferea de ficat, din care pricină era foarte supărăcios şi 
izbucnea la cel mai mic prilej. 

Era omul de care aveau nevoie, spre a înscena un scandal împotriva 
poliţiei. 

Directorul Smith îl prezentă pe Roger Hallier şi după ce acesta îi 
povesti tot ce ştia, redactorul izbucni: 

— Cunoaştem asta!... Domnii de la poliţie sunt prea leneşi spre a-şi 
da osteneală să urmărească cum trebuie această afacere; dar îi voi 
trezi eu din toropeala lor. 

— Aşadar ai să publici un articol în ziarul dumitale? îl întrebă 


— 233 — 


directorul Smith. 

— Nu numai atât, dar o voi face cu cea mai mare plăcere şi voi 
publica articolul. Cu titlul mare: „Contele de Gerbeville a fost asasinat de 
o femeie”. Aceasta va face efect şi atunci poliţia va trebui să se mişte, 
spre a o căuta pe asasina necunoscută. 

Directorul Smith îl aprobă şi zise: 

— Ideea e bună, dar poliţia va veni pe capul dumitale. 

— N-are decât să vină; îi voi spune ce părere am despre dânsa. În 
tot cazul fii sigur că voi aranja bine lucrurile. 

După ce plecară de la redactorul Kensington, directorul Smith şi 
Roger Hallier se întâlniră iar cu Crestatul, căruia îi povestiră 
rezultatul pe care îl obţinuseră. 

— Acum nu mai avem altceva de tăcut, decât să aşteptăm 
desfăşurarea evenimentelor. 

Directorul Smith dădu din cap. 

— Da, însă eu mai am o misiune neplăcută, sunt nevoit să mă duc 
la mama tânărului nostru prieten şi să-i spun că a fost arestat. Nu 
vreau să afle ştirea abia din ziare, căci o va tulbura şi mai mult. 

— Odată cu ştirea tristă, vei avea prilejul să-i dai şi curaj, s-o 
îmbărbătezi. 

— Aşa am să şi fac. 

— E îngrozitor ce trebuie să îndure sărmana femeie! 

— Şi toată vina o are numai Frank Wilkens. 

De astă dată se amestecă şi Roger Hallier în vorbă. 

— N-ar fi trebuit să-l cruţăm. Acum îmi pare rău că mi-am retras 
depoziţia prin care l-am învinuit că e amestecat în afacerea cu Surry. 

— Lasă, că nici aşa nu va scăpa de pedeapsa pe care o merită. 


e 
x 


Doamna Wilkens se prăbuşi aproape sub impresia grozavă pe care 
i-o făcu ştirea despre arestarea lui Bob, sub învinuirea de a-l fi ucis pe 
contele de Gerbeville. 

Prea multe nenorociri se abătuseră asupra sărmanei femei, care îşi 
frământă deznădăjduită mâinile şi izbucni în plâns. 

— Ce-a păcătuit sărmanul meu fiu încât destinul îl urmăreşte cu 
atâta înverşunare?!... Are un suflet nobil şi suferă nevinovat! 

— Şi noi suntem încredinţaţi de nevinovăția lui, care se va dovedi 

în scurt timp. Nu pierde deci curajul, dragă doamnă Wilkens, căci 
totul se va întoarce spre bine, îi zise directorul Smith, care prin 
cuvintele lui, spuse cu un ton blând şi plin de încredere, reuşi s-o mai 
liniştească. 

Nu încăpea nicio îndoială că Bob Wilkens era nevinovat, astfel că 
nu va putea fi condamnat. 

Când Frank Wilkens se întoarse spre seară de la fabrică, soţia se 
duse în odaia lui. 

Venirea ei îl surprinse foarte mult, căci de câtva timp aproape nu se 
mai vedeau şi nici masa nu o mai luau împreună. 

Aşadar, când o zări, o salută cu un zâmbet ironic şi zise: 

— Ah, ce cinste deosebită îmi faci cu venirea ta! 

Ea nici nu luă în seamă tonul ironic cu care fuseseră spuse aceste 
cuvinte şi îl întrebă: 

— Ai auzit ce s-a întâmplat cu Bob? 

Frank Wilkens răspunse nepăsător: 

— Procurorul Marble m-a chemat la telefon şi mi-a spus tot. 

— Şi tu ce părere ai? 

El dădu din umeri. 

— Ce să spun?... Prea puţin îmi pasă de ce i se întâmplă lui Bob. 

— Doar e fiul tău! 

— A fost odată. De când s-a arătat duşmanul meu şi s-a unit cu 
adversarii mei, nu-l mai recunosc de fiu. 

Doamna Wilkens îşi adună toate puterile, spre a nu-şi pierde 
cumpătul. O durea în adâncul sufletului, auzind aceste cuvinte din 
gura soţului ei. 

Frank Wilkens era un tată denaturat, un ticălos fără suflet! 

Ea îi zise, mâniată: 

— Poate te şi bucuri de ceea ce i se întâmplă. 

Frank Wilkens se uită la dânsa cu o privire aspră şi rece, cu buzele 
strânse. 

Nu-i răspunse nimic, dar pe faţa lui se ivi o expresie triumfătoare. 

De un adversar scăpase, dar acum va veni şi rândul Crestatului. 

— Trebuie să îngrijeşti de un avocat bun care să-l apere, zise 
doamna Wilkens cu stăruință. 

— Nici prin gând nu-mi trece, căci n-am bani de aruncat. 

La auzul acestor cuvinte, doamna Wilkens închise pentru câteva 

clipe ochii şi inima i se încleştă de durere. 
Era doar în joc cinstea fiului ei şi odată cu teama pentru soarta lui, 
ura împotrivă soţului ei crescu năprasnic. 


261. Sosesc ajutoarele 

Cutremurul de la Hollywood a fost cea mai mare catastrofă 
naturală pe care a suferit-o vreodată America. Ţinuturi întregi şi 
numeroase localităţi fuseseră distruse; erau sute de morţi şi mii de 
răniţi. 

Era nevoie de ajutor foarte grabnic şi guvernul luă măsurile 
trebuincioase pentru în întreprinderea cât mai neîntârziată a acţiunii 
de salvare a sărmanilor sinistraţi. 

Fură trimise trupe care începură repede îndepărtarea dărâmăturilor 
sub care mai erau răniţi înmormântați de vii. 

Un detaşament puternic de pionieri veni la Hollywood. 

Aduseră cu ei bucătării de campanie, spre a îngriji de hrana celor 
fără adăpost. De asemeni veniră medici şi sanitari, pentru a da 
primele ajutoare răniților. 

În dimineaţa care urmă după cutremur, întreaga localitate nu era 
decât un imens morman de dărâmături fumegânde. Mai târziu, cei 
fugiţi, se întoarseră să-şi caute rudele pe care le pierduseră. 

Avură loc scene zguduitoare. 

Nenorociţii îndepărtau dărâmăturile însângerându-şi mâinile şi 
strigând în gura mare numele acelora pe care îi căutau. Pretutindeni 
erau numai plânsele, gemete şi o jale de neînchipuit. 

Deoarece mai era primejdie ca zidurile rămase în picioare să se 
prăbuşească, armata închise străzile şi îndepărtă populaţia civilă. 

Dar mulţimea nu voia să plece. Erau femei care îşi căutau bărbaţii, 
părinţi care îşi strigau deznădăjduiţi copiii şi copii care plângeau după 
părinţii lor. 

— Lăsaţi-ne să trecem!... Trebuie să căutăm pe femeile şi copiii 
noştri! strigau unii cu disperare. 

Dar cordoanele da soldaţi stăteau nemişcate, îndeplinindu-şi trista 
datorie. Unii din ei încercau să-i mângâie pe nenorociţi: 

— Lucrările pentru îndepărtarea dărâmăturilor se fac repede. Se 
vor salva încă mulţi din cei îngropaţi de vii şi fără îndoială că şi ai 

voştri vor fi printre cei salvaţi... 

Îndată după sosirea pionierilor, contele de Martigny se duse la 
comandantul acestora şi îl rugă: 

— Trimite, te rog, un detaşament la casa nepoatei mele. Ea şi o 
prietenă a ei au fost îngropate sub dărâmături. Dacă li se va da ajutor 
grabnic, poate vor mai putea fi salvate. 

— Crezi că vei putea conduce un detaşament? îl întrebă 
comandantul. 

— Da, căci am fost ofiţer. 

— Bine, atunci îţi voi da un pluton de soldaţi. 

Contele de Martigny mulţumi călduros comandantului, apoi plecă 
cu pionierii în pas alergător spre casa Feliciei. 

Fl presupuse că Felicia şi Karin se aflaseră în dormitoarele lor în 
momentul când izbucnise catastrofa. Deoarece cunoştea bine poziţia 
camerelor, avu putinţa să înceapă lucrul în locul cel mai potrivit. 

— De aici trebuie să îndepărtăm dărâmăturile, zise el soldaţilor, 
care se apucară imediat de treabă. 

Neliniştea contelui era prea mare, pentru a privi numai, aşa că puse 
şi el mâna pe o cazma şi dădu ajutor oamenilor, ca lucrul să înainteze 
mai repede. 

Îndată ce se îndepărta o parte din dărâmături, altele cădeau la loc, 
astupând din nou drumul pe care soldaţii îl deschiseseră spre locul 
unde contele presupunea că se afla cele două fete. 

În sfârşit, după o muncă de mai multei ceasuri, soldaţii obosiră şi 
fură nevoiţi să facă o pauză spre a se odihni. Însă contele de Martigny 
nu avu astâmpăr. Lucră neobosit mai departe şi reuşi să îndepărteze o 
grămadă de moloz care căzuse peste tavanul unei odăi. 

Când mai dădu o lovitură de cazma auzi un sunet gol şi te opri. 

Sub picioarele lui trebuia să fie un spaţiu gol, o odaie şi anume 
dormitorul Feliciei. 

Contele se întoarse spre pionieri şi le zise: 

— Haideţi să lucrăm mai departe, să nu mai pierdem timp, căci 
fiece clipă e prețioasă! 

Soldaţii voiră să spargă tavanul, dar contele de Martigny îi opri. 

— Trebuie să înaintăm spărgând unul din zidurile laterale, căci se 
poate ca ultimul sprijin al tavanului să se slăbească, tavanul să se 
prăbuşească şi să le zdrobească pe sărmanele fete, dacă, după cum 


— 237 — 


presupun, sunt în această încăpere. 

— Să le dăm un semn! 

— Să batem în tavan, poate ne vor auzi. 

Contele bătu de câteva ori. Atât el cât şi soldaţii aşteptară un 
răspuns, pe care însă nu-l primiră. 

— Ne e teamă că nu vor mai putea fi salvate. 

— Trebuie să mai încercăm. 

Pionierii se străduiră pe cât le era cu putinţă şi ajunseră în partea 
de jos a zidului încăperii. 

— Acum să facem o spărtură în zidul acesta, porunci contele de 
Martigny. 

Lucrară mai departe, şi după câtva timp contele strigă: 

— Să nu mai lovim cu topoare şi cazmale, ci să îndepărtăm 
grămezile cu mâinile. 

Deodată strigă: 

— Ială-le!... Aici sunt... 

Prin gaura pe care o făcuseră văzură şi pionierii un cap blond de 
fată, rezemat da perete. 

—  Felicia!... Karin... striga contele da Martigny, dar nu primi 
niciun răspuns. 

Înaintară cu şi mai mare băgare de seamă. Lucrară mai bine de o 
oră, până când reuşiră să le scoată pe cele două fete din grămada de 
moloz care căzuse peste trupurile lor. 

Doctorul şi câţiva sanitari care veniseră în goană, le examinară pe 
cele două fete, după ce fuseseră culcate pe nişte tărgi. 

— Mai trăiesc? întrebă contele de Martigny, plin de îngrijorare. 

Medicul nu putu să dea îndată un răspuns, căci pulsul celor două 
fete nu se mai simţea, aşa că însuşi doctorul era în mare îndoială. Dar 
după ce ridică pleoapele văzu pupilele reacţionând la lumină, făcu un 
gest de mulţumire şi zise contelui de Martigny: 

— Mai trăiesc, dar dacă s-ar mai fi întârziat numai o oră, n-ai mai fi 
găsit decât cadavrele lor. 

— Nepoata mea e rănită? întrebă contele, arătând bandajul din 
jurul capului Feliciei. 

Doctorul îl desfăcu şi după ce examină rana, răspunse: 

— E numai o rană foarte uşoară, care n-are nicio însemnătate. Peste 
câteva zile va fi vindecată. 

— Îşi vor recăpăta repede cunoştinţa? mai întrebă contele. 

— Da, chiar foarte repede, numai să respire aer curat. Aici miroase 
tare a gaz aerian. 

Câţiva soldaţi ridicară tărgile şi duseră pe fete de acolo. Contele de 
Martigny şi doctorul îi urmară. 

Pe drum contele întrebă: 

— Sunt mulţi morţi, domnule, doctor? 

— Din nenorocire mai mulţi decât s-a crezut la început. De sub 
dărâmături au fost scoşi mulţi, dar cea mai mare parte erau morţi, iar 
foarte mulţi răniţi au fost striviţi atât de grozav, încât nu vor scăpa cu 
viață.. Unii dintre acei care au fost îngropaţi sub dărâmături, au 
înnebunit. Pretutindeni e o jale nemaipomenită căci nu numai 
Hollywoodul a fost nimicit de cutremur. Long-Branch a fost distrus şi 
mai tare şi acolo sunt cei mai mulţi morţi. 

După ce le văzu salvate pe Felicia şi Karin Rystrom, contele de 
Martigny începu să se intereseze şi de ceea ce se petrecea în jurul său. 
Zări marile ateliere ale societăţilor de filme, construite în cea mai 
mare parte din fier şi sticlă. 

Sticlăria fusese sfărâmată cu desăvârşire, însă scheletele de fier 
rămăseseră în picioare, aşa că aceste clădiri imense puteau fi refăcute 
în scurt timp. În interiorul lor însă, devastarea era mult mai mare. 
Birourile, rechizitele, aparatele şi garderoba artiştilor fuseseră 
nimicite. 

La cordonul pe care armata îl mai menţinuse mai era şi acum mare 
jale, căci aici aşteptau acei care mai aveau rude apropiate ce nu 
fuseseră încă găsite. 

Plânsetele şi vaietele reîncepeau la fiecare transport de tărgi cu 
răniţi, când cei pe care îi aşteptau nu erau printre cei aduşi de soldaţi. 

În sfârşit, contele de Martigny cu doctorul şi cele două fete duse pe 
tărgi, ajunseră la barăcile ridicate în grabă pentru adăpostirea 
răniților. Pionierii se întoarseră înapoi, având de lucru în altă parte a 
oraşului devastat de îngrozitoarea catastrofă. 

Felicia şi Karin Rystrom fură transportate într-o baracă şi doctorul 
îl rugă pe contele de Martigny: 

— Dumneata nu mai intra, căci înăuntru totul e plin şi nu mai e 
loc. Aşteaptă aici afară. Domnişoarelor le voi da îndată îngrijirile 
trebuincioase şi imediat ce le voi fi readus la viaţă, te voi chema şi pe 

dumneata pentru câteva clipe să le vezi. 

Contele de Martigny se plimbă mult prin faţa barăcii şi văzu cum se 
aduceau mereu alţi răniţi, iar pe de altă parte cum se scoteau alţii, 
care muriseră în urma rănilor grozave pe care le primiseră. 

Rudele acestora aşteptau afară şi din când în când se auzea câte un 
țipăt deznădăjduit, când recunoşteau în cei morţi pe câte cineva din ai 
lor. 

Contele de Martigny deveni din ce în cei mai neliniștit. 

Va vedea oare şi pe ai lui scoşi iar pe targă? 

Dacă şi Felicia va muri, cum va putea îndura sărmana Dolores şi 
această lovitură grozavă a sorții? 

Şi dacă va muri Karin? 

La gândul acesta, neliniştea contelui deveni un adevăr chin. 

Trebuia să afle imediat ce e cu ea! 

Cu toată rugămintea doctorului de a aştepta afară, vru tocmai să 
intre în baracă spre a întreba de dânsa, când îl zări pe medic ieşind. 

— Mi se pare că îţi pierduseşi răbdarea? îl întrebă acesta zâmbind. 

— Cum le merge rănitelor? zise contele cu îngrijorare, fără a 
răspunde la întrebarea doctorului. 

— După împrejurările în care au fost salvate, destul de bine. Şi-au 
recăpătat cunoştinţa şi amândouă au întrebat îndată de dumneata, 
domnule conte. Una din ele e nepoata dumitale, după cum mi-ai spus, 
iar cealaltă presupun că ţi-e logodnică?... Bănuiesc aceasta din faptul 
că părea foarte îngrijorată când a întrebat de dumneata. Am liniştit-o 
îndată, spunându-i că nu ţi s-a întâmplat nimic şi că îţi voi da voie să 
intri pentru câteva minute să le vezi. Aşadar vino cu mine, domnule 
conte. 

Întreaga baracă răsuna de gemete şi strigăte de durere. Răniţii 
fuseseră culcaţi pe paie, căci paturi nu erau. Aerul era îmbâcsit de 
miros de sânge şi de iodoform. 

Contele de Martigny îl urmă pe doctor şi când ajunse la locul unde 
erau culcate Felicia şi Karin Rystrâm, îngenunche lângă ele, le luă 
mâinile şi se uită când la una, când la cealaltă. 

— Cât sunt de fericit că aţi fost salvate, zise contele, adânc mişcat. 

— Am şi aflat că ţie îţi datorăm viaţa dragă unchiule, îi răspunse 
Felicia, cu vocea încă slabă. 

— Nu mie, ci pionierilor. Dar asta n-are nicio însemnătate; spuneti- 

mi mai bine cum vă simţiţi? 

— Slabe, istovite şi parcă am fi strivite, răspunse Karin Rystrom. 

— Asta va trece repede. 

— Da, îndată ce ne vom fi odihnit puţin. 

— Chiar voi pleca îndată, pentru a nu vă mai obosi cu vorba. 

Felicia privi în jurul ei şi zise întristată: 

— E îngrozitor aici. Sărmanii răniţi gem şi se vaită neîncetat. 
Doamne, de-am putea fi adăpostite altundeva! 

— Voi vedea dacă nu va fi cu putinţă să fac ceva. Deocamdată 
încercaţi să dormiţi, spre a vă odihni bine. 

Le mai strânse o dată mâna, apoi plecă. 

Această zi în care le văzu salvate pe cele două fete care îi erau atât 
de dragi, fu cea mai fericită pe care contele de Martigny o avusese 
până atunci în viaţa lui. 


262. Mărturisirea lui Surry 

Comisarul Hove fusese însărcinat cu cercetările preliminare în cazul 
banditului Surry şi le făcea cu cea mai mare râvnă. 

Şeful său fusese nemulţumit de dânsul şi îi făcuse mustrări aspre, 
aşa că acum voia să-şi îndrepte greşeala, dovedind că e un bun 
criminalist. 

Nu încăpea nicio îndoială, că Surry avea complici şi comisarul 
Hove voia să afle neapărat numele acestora, spre a putea pune mâna 
şi pe ei. 

Îşi pusese în gând să prindă întreaga bandă din Bowery şi 
nădăjduia că va reuşi uşor, având în mână pe capul bandei. 

Pentru a-l face pe Surry să mărturisească dăduse poruncă să nu i se 
dea nici hrană, nici băutură, timp de două zile. Afară de aceasta, în 
timpul nopţii, Surry va fi controlat şi trezit la fiecare oră, ca să nu-l 
lase să doarmă. 

Acestea erau mijloacele care se întrebuinţau, când era vorba de a 
înmuia răufăcători din cale afară de încăpăţânaţi. 

Rezultatul se putea vedea şi la Surry, când fu adus seara târziu la 
interogatoriu, în biroul comisarului Hove. Banditul era palid, ochii îi 
erau înfundaţi în orbite şi abia se mai putea ţine pe picioare. 

Comisarul Hove trimise pe gardieni afară, îi făcu semn lui Surry să 

se apropie de biroul lui şi începu interogatoriul pe un ton foarte 
blajin: 

— Ei, dragă Surry, ia să stăm puţin de vorbă despre ultima 
dumitale nelegiuire. 

Banditul se uită cu jind la un scaun care se afla în apropiere şi 
întrebă umil: 

— Îmi dai voie să şed? 

Comisarul Hove zâmbi. 

— Nu, deocamdată stai în picioare. Jos ai să poţi şedea destul când 
vei fi condamnat la vreo câţiva ani de temniţă. 

Scoase apoi tabachera din buzunar şi îşi aprinse o ţigară din care 
începu să tragă cu nesat. 

— Mi se pare că şi dumneata eşti un fumător pasionat? îl întrebă el 
pe Surry. 

Acesta încuviinţă din cap şi ar fi dat mult, dacă i-ar fi fost îngăduit 
sa aprindă şi el o ţigară. 

— Aşaa... Să mergem mai departe, zise comisarul Hove, trimițând 
în nasul lui Surry un nor de fum. la spune-mi, scumpul meu Surry, 
cum ţi-a dat prin gând să-l răpeşti ne omul cu faţa crestată şi să-l ţii 
prizonier? 

— Mai întâi te rog să primeşti o plângere din partea mea. 

— O plângere?... Dar cine ţi-a făcut ceva?... Cine te-a supărat, 
dragă Surry? 

— Am fost lăsat să mor de foame şi de sete; apoi am fost mereu 
trezit din somn. Acesta e un chin pe care nu-l îngăduie legea, aşa că 
protestez energic împotriva unui astfel de tratament şi cer să mi se 
dea de mâncare şi de băut. 

— Negreşit, dragă Surry; voi ordona să ţi se dea ce ceri. Poate te-au 
scăpat din vedere la împărţirea porţiilor. Mâine vei primi negreşit 
porţia care ţi se cuvine. Dar fiindcă vorbeşti de mâncare, îmi aduc 
aminte că nici eu n-am luat încă cina, aşa că mă voi ospăta, în timp ce 
vom sta amândoi de vorbă. 

Comisarul Hove sună şi porunci poliţistului care intră, să-i aducă 
ceva de mâncare de la cantină. 

Totul fusese pregătit dinainte, aşa că omul îi aduse pe o tavă un 
biftec mare cu cartofi prăjiţi şi o sticlă cu bere. 

Ochii lui Surry se căscară. Adulmecă mirosul plăcut al fripturii şi 

gura începu să-i lase apă de poftă. 

Comisarul începu să mănânce tacticos, bău din bere, sorbind cu 
nesat din pahar. 

Deodată Surry izbucni: 

— De ce mă chinuieşti aşa? 

Comisarul Hove se prefăcu că nu-l înţelege şi întrebă: 

— Cum te chinuiesc? 

— Mi-e foame de-mi vine leşin şi dumneata mănânci în faţa mea, 
ca să-mi aţâţi şi mai mult pofta. Aşa ceva nu poate îndura nimeni. 

Hove dădu farfuria la o parte. 

— Ei bine, în cazul acesta nu voi mai mânca... Să continuăm cu 
interogatoriul. La isprava pe care ai făcut-o, ai avut complici? 

— Nu vreau să spun nimic. 

— O să vorbeşti, dacă voi porunci să ţi se aducă şi dumitale o 
porţie de friptură, o sticlă cu bere şi apoi îţi voi da voie să fumezi şi o 
țigară? 

— Da, izbucni Surry, când voi fi şi eu sătul, voi vorbi, dar înainte 
nu. 

Comisarul sună iar şi polițistul aduse încă o tavă cu friptură şi bere 
de la cantină. 

De astă dată comisarul îi dădu voie lui Surry să ia loc pe scaun. 

Ca un lup flămând, banditul se repezi la mâncare şi în câteva clipe 
înghiţi cu lăcomie întreg biftecul; apoi bău toată berea şi când isprăvi, 
răsuflă mulţumit. 

— Acum ar fi minunată şi o ţigaretă, nu-i aşa dragă Surry? 

— Ţi-aş fi foarte recunoscător, dacă ai vrea să-mi dai una, domnule 
comisar, răspunsei banditul. 

Comisarul Hove îi întinse tabachera. 

Ştia că prin felul cum procedase cu Surry, îl adusese într-o stare 
sufletească, în care era în stare să spună tot ce ştia. Aşadar, repetă 
întrebarea: 

— Ai complici? 

— Da. 

— Cine sunt? 

— Unul e un irlandez şi se numeşte Mac O'Kerem. 

— Numele acesta nu l-am auzit încă. Trebuie să fie unul nou. 

— Aşa este. A venit abia de curând din Europa şi a intrat în 

legătură cu mine. 

— Are vreo specialitate? 

— Isprava pe care am făcut-o e de felul afacerilor pe care le face el. 

— Vasăzică e şantajist. Pe omul acesta trebuie să-l cercetăm mai de 
aproape. Cred că mai are şi alte isprăvi la activul său. Nu ţi-a povestit 
nimic? 

— La Marsilia a învârtit o afacere asemănătoare şi fiindcă poliţia 
era pe urmele lui, a fugit în America. 

— Unde putem pune mâna pe el? 

— Asta nu pot să-ţi spun, căci eu nu-mi denunţ complicii. 

— Şi cine sunt ceilalţi? 

— Mai este numai Texas-Billy. 

— Ah, ăsta e un bun cunoscut al meu... Aşa... Acum încă o dată 
întrebarea la care nu mi-ai răspuns până acum. Cum ţi-a dat prin gând 
să-i răpeşti pe cei doi domni? 

— Întâi a fost vorba numai de omul cu fata crestată şi am lucrat din 
ordinul lui Frank Wilkens, regele automobilelor. Nu ştiu ce are cu 
omul acesta, dar în orice caz îi stătea în cale şi atunci a venit la mine 
şi m-a însărcinat să-l înlătur. 

Comisarul Hove ascultă cu luare-aminte. 

Aşadar spusele monteurului Roger Hallier erau adevărate! 

Surry continuă, fără a mai aştepta îndemnul comisarului: 

— Wilkens l-a atras pe Crestat într-o casă din strada Widwood, 
unde am pus mâna pe dânsul. Apoi a venit tânărul Wilkens în casa 
mea din Bowerv şi a cerut să-i dăm drumul Crestatului. Acolo 
irlandezul Mac O'Kerem a avut idee a să-l reținem şi pe tânărul 
Wilkens şi să cerem de la socrul său un preţ mare de răscumpărare. 

Comisarului nu-i venea să creadă că Frank Wilkens, cunoscutul şi 
bogatul rege al automobilelor să fi lucrat în înţelegere cu bandiții. 

Dacă era adevărat ceea ce snopea Surry, atunci această ispravă 
negreşit că ascundea şi altă crimă. 

Hove cugetă câtva timp asupra celor spuse de Surry, apoi îi zise: 

— Acum voi face un proces-verbal în care voi aşterne tot ce ai 
mărturisit. 

— Nu uita şi ceea ce am spus despre Frank Wilkens, căci dacă e 
vorba să intru eu la închisoare, să-şi ia şi el pedeapsa ca instigator. 

— Negreşit că voi aminti şi asta în procesul-verbal. 

Comisarul începu să scrie, înşiră faptele aşa cum le povestise Surry, 
apoi i le reciti. 

După ce isprăvi, comisarul Hove chemă un poliţist care îl duse pe 
Surry înapoi în celula lui. 

Deşi orele de serviciu trecuseră de mult, comisarul Hove mai 
rămase în biroul lui. 

Avea multe de chibzuit, căci un caz ca acesta nu i se ivise până 
acum în cariera lui atât de lungă. 

Frank Wilkens, complicele unor răufăcători!... 

Era de necrezut! 

Dar la urma urmei trebuia să fie adevărat, căci depoziţia lui Surry 
se potrivea cu aceea a lui Roger Hallier. 

În timpurile noastre totul e cu putință şi zilnic se întâmplau 
lucrurile cele mai uimitoare, deşi Hove văzuse multe în viaţa lui. În ce 
priveşte criminalitatea, America era în fruntea tuturor celorlalte ţări şi 
nicăieri poliţia nu era atât de neputincioasă ca în Statele Unite. 

Cazul era prea complicat şi greu pentru a-l rezolva singur şi îi era 
teamă să nu facă iar vreo greşeală care să-i atragă o observaţie şi mai 
aspră din partea superiorului său. Era deci mai bine ca inspectorul 
Jervis însuşi să hotărască ce e de făcut mai departe. 

Deoarece în seara aceea nu mai putu vorbi cu inspectorul, amână 
chestiunea pentru a doua zi, iar în dimineaţa următoare, îndată după 
deschiderea biroului îi făcu raportul cuvenit şi îi prezentă procesul- 
verbal pe care îl încheiase în ajun. 

Jervis îl citi în grabă, dădu din cap şi zise ca pentru sine: 

— De data asta îi va veni rândul... 

Inspectorul părea să cugete adânc. Comisarul Hove aşteptă până 
când Jervis îi vorbi. 

— Trebuie să punem mâna pe dânsul. 

— Aşadar, crezi şi dumneata, domnule inspector, că lucrurile s-au 
petrecut după cum a spus Surry? 

— Nu mă îndoiesc câtuşi de puţin. 

— Atunci putem să-l arestăm pe Frank Wilkens. 

— N-aş vrea să procedez de la început cu prea mare asprime, căci 
la urma urmei e un personaj însemnat. Ar face o vâlvă nemaipomenită 
dacă l-am aresta. Afară de asta am fost rugat să-l cruţ pe cât va fi cu 
putinţă şi cum mi-am dat cuvântul că voi face tot ce se va putea, 

vreau să mă ţin de făgăduială. 

— Dar în orice caz, trebuie să urmărim această afacere. 

— Negreşit că da şi mă voi duce chiar eu la Frank Wilkens, să-i iau 
un interogatoriu. 

— Va tăgădui cu înverşunare şi nu vom fi făcut niciun pas mai 
departe. 

Inspectorul Jervis se scărpină la ceafă. 

— Urâtă afacere!... Ar fi fost mai bine dacă nici nu-l prindeam pe 
banditul de Surry. 

— Aşa cum stau lucrurile acum, nu mai trebuie să vedem în Frank 
Wilkens pe marele industriaş şi milionar, ci numai pe omul care s-a 
făcut vinovat faţă de lege şi suntem nevoiţi să procedăm aşa cum cer 
împrejurările. 

— Ştii ceva, domnule comisar?... Du-te dumneata la dânsul, ia-l în 
primire şi află de la el tot ce poţi afla. Dacă vei vedea că se încurcă în 
contraziceri şi vei căpăta impresia că într-adevăr el e autorul moral, 
atunci arestează-l imediat. 

— Aşa voi face, domnule inspector. O dată am înghiţit o mustrare 
din pricina lui, fiindcă l-am crezut om de treabă şi nu m-am putut 
închipui să fie în stare de vreo nelegiuire, dar de data aceasta nu mi se 
va mai întâmpla aşa ceva şi voi proceda cu cea mai mare asprime. 
Dacă e într-adevăr în legătură cu acei bandiți, atunci va trebui să 
mărturisească şi voi şti ce am de făcut. 

— Îmi va părea foarte bine dacă vei reuşi să faci lumină în această 
afacere încurcată şi îţi doresc succes. 

Comisarul Hove se pregăti îndată pentru vizita pe care avea s-o 
facă lui Frank Wilkens. 

Întâi avu de gând să-i telefoneze şi să-l anunţe că va veni, dar se 
răzgândi, spunându-şi că va ajunge mai repede la ţintă dacă îl va lua 
prin surprindere. 

Lui Hove nu-i era defel plăcut acest drum, căci era cu totul altceva 
să ai de-a face cu un personaj atât de important ca Frank Wilkens, 
decât cu un borfaş de rând. 

În orice caz, comisarul era hotărât să nu ia câtuşi de puţin în 
considerare situaţia înaltă a lui Frank Wilkens şi să procedeze aşa cum 
îi va cere datoria. 

263. Revederea 


În bucuria nemărginită de a le vedea salvate pe Felicia şi Karin 
Rystrom, contele de Martigny nici nu mai ştia ce să facă. 

Cel dintâi gând al lui fu pentru sora lui dragă. 

Îşi dădea seama prin ce clipe de groază trebuie să fi trecut sărmana, 
când citise în ziare ştirea despre groaznica catastrofă care distrusese 
oraşul Hollywood. 

Alergă îndată la poştă să-i dea o telegramă, dar acolo află că toate 
legăturile cu restul lumii erau întrerupte. 

Pentru a putea expedia o telegramă, ar fi trebuit să se ducă în altă 
localitate, care se afla la o depărtare de câteva ore de Hollywood. Nu 
găsi însă niciun automobil, căci toate câte mai rămăseseră în bună 
stare, erau întrebuințate la transportarea răniților şi a celor salvaţi. 

Când contele de Martigny văzu pretutindeni în jurul său jalea 
nemărginită a acelora care pierduseră pe cei care le erau dragi, uită să 
se mai gândească la Dolores şi se uni cu acei care mai lucrau spre a 
scoate de sub dărâmături pe nenorociţii care mai erau îngropaţi de vii. 

Dădu ajutor pretutindeni unde era nevoie. 

De câte ori reuşea să salveze pe câte unul şi auzea cuvintele de 
recunoştinţă ale celor din jurul său, îi era ca şi când ar fi ispăşit încă o 
parte din greşelile pe care le făcuse în douăzeci de ani de viaţă 
aventuroasă. 

Timpul trecea repede şi salvatorii lucrau cu toată râvna, încât nici 
nu-şi dădură seama când se apropie seara. 

Abia îşi luau timpul să îmbuce sau să bea ceva. 

Făceau o muncă de uriaş şi bucuria lor era nespus de mare când 
puteau să înregistreze un nou succes. 

Deodată apăru un avion la orizont; contele de Martigny îşi azvârli 
cazmaua cu care lucra şi zise celorlalţi: 

— Camarazi, acum trebuie să-mi îngăduiţi câteva momente, căci 
vreau să văd cine vine cu aeroplanul acela. Dacă nu mă înşală 
presimţirile, cred că e sora mea. 

În timpul ceasurilor de groază prin care trecuseră cu toţii, contele 
de Martigny povestise unora din prietenii şi cunoscuţii lui multe din 
viaţa surorii sale şi a frumoasei Solvejg Dalen. Taina vieţii acesteia 
fusese dezvăluită, aşa că tovarăşii înţeleseră rugămintea contelui şi 
unul din ei îi strigă: 

— Du-te repede şi spune nenorocitei mame, care a trecut prin clipe 
de groază, ştirea fericită că copila ei a fost salvată. 

Contele de Martigny porni în fugă când văzu pasărea uriaşă 
apropiindu-se mereu de locul catastrofei şi înţelese că vrea să 
aterizeze acolo. 

Inima îi zvâcnea năvalnic în piept şi nu-şi mai putea înfrâna 
nerăbdarea de a o revedea pe Dolores şi de a-i spune: 

— Dumnezeu a fost îndurător cu noi, Dolores. Toţi am fost salvaţi 
ca printr-o minune! 

În avion, Dolores zăcea pe jumătate leşinată în braţele căpitanului 
Barnabe. Cu privirile rătăcite se uita în jos, spre oraşul devastat. 

Era o privelişte îngrozitoare. 

Numai cu câteva zile în urmă, Hollywood fusese un oraş înfloritor, 
iar acum toate palatele societăţilor cinematografice, vilele minunate 
ale marilor artişti, nu erau decât un morman imens de dărâmături. 

— Mihail!... Mihail!... Ce grozăvie! izbucni Dolores într-un plâns 
deznădăjduit. E ca şi când s-ar fi abătut judecata de apoi asupra 
nenorocitului oraş. 

Căpitanul Barnabe dădu grav din cap. 

— Mi-am închipuit că nenorocirea a fost mare, dar la aşa grozăvie 
nu m-am aşteptat, zise el. 

— Vezi cumva casa noastră? 

— Nu. 

Cu greu pronunţă Barnabe acest cuvânt scurt şi o strânse pe Dolores 
mai tare la piept. 

Ea scoase un geamăt îndurerat. 

— Nu vom mai revedea pe niciunul din ai noştri, Mihail! Într-o 
singură noapte toată fericirea noastră a fost nimicită. 

Barnabe nu fu în stare să-i dea niciun răspuns, căci o durere mare 
părea să-l doboare şi pe el. 

Nici nu-i venea să se gândească cum va putea suporta Dolores 
pierderea scumpei ei copile. 

Se va ofili ca o floare pe care n-o mai încălzesc razele binefăcătoare 
ale soarelui. 

Iubirea lui, oricât de mare ar fi ea, nu va fi de ajuns pentru a-i 
vindeca rana îngrozitoare şi a-i da o nouă putere de viaţă. 

Îşi blestemă soarta. Nădăjduise că, în sfârşit, va avea şi el parte de 

fericire şi acum o nonă nenorocire se abătuse asupra lor. 

Se va împlini oare blestemul surorii sale? Ce păcătuise oare, că 
soarta îl urmărea neîncetat cu atâta înverşunare? Doar iubirea lui 
pentru Dolores nu era un păcat! 

Ea era cea mai bună şi blândă femeie şi cu toate că fusese poreclită 
contesa blondă din Marsilia, rămăsese cu sufletul curat şi niciunul din 
acei care îi cunoşteau viaţa, n-o socoteau vinovată. 

Şi cu toate acestea, nenorocirile care se abătea asupra ei, păreau a 
fi o pedeapsă a Cerului! 

La gândul acesta, căpitanul Barnabe, îşi strânse brizele şi privirea i 
se înăspri. 

Oare Dumnezeu, care avea putinţa să vadă în inima oamenilor, 
putea s-o pedepsească atât de îngrozitor pe sărmana Dolores? 

Barnabe clătină încet capul. 

Iubirea şi mila lui pentru Dolores izbucni mai cu putere ca până 
acum. 

Dacă se va întâmpla o minune, dacă îi vor regăsi în viaţă pe Felicia 
şi pe contele de Martigny, atunci el va socoti aceasta ca o dovadă că 
Dumnezeu nu i-a părăsit încă cu totul. 

Cu mare nerăbdare aşteptă aterizarea. 

Văzu cum oamenii care se îndeletniceau jos cu lucrările de salvare, 
se uitau tot mai des spre avion şi urmăreau cu atenţie manevrele 
pilotului. 

Era însă greu de găsit un loc bun de aterizare. 

Aviatorul se roti de mai multe ori deasupra oraşului în ruine, până 
când putu să aterizeze pe o câmpie. Dar aceasta era la o depărtare de 
câţiva kilometri de Hollywood, aşa că în clipa când coborâră din 
avion, Barnabe se uită plin de îngrijorare la Dolores. 

Sărmana femeie abia mai era de recunoscut. 

Chinul sufletesc pe care îl îndura îi luase toate puterile şi abia se 
mai putea ţine pe picioare. 

Se sprijini greu de braţul soţului ei, se uită în ochii lui cu o privire 
deznădăjduită şi îl întrebă: 

— Ce facem acum? 

El ridică trist din umeri, neştiind ce să răspundă. 

Şi pilotul privi în jurul lui, dar prin apropiere nu se zărea niciun 
om. 

Şoseaua la marginea căreia aterizase aeroplanul, se întindea pustie 
în faţa lor. 

Aviatorul nu  îndrăznise să aterizeze mai aproape de locul 
dezastrului, căci primejdia pentru călătorii lui şi pentru el însuşi, ar fi 
fost prea mare. 

După o scurtă chibzuire, căpitanul Barnabe zise în sfârşit: 

— Nu putem face altceva, decât să mergem pe jos. Dar o să ai 
puterea să faci atâta drum, scumpa mea Dolores? 

Ea dădu din cap şi răspunse printre lacrimi: 

— Te am doar pe tine, Mihail, care mă vei sprijini şi îmi voi da 
toată osteneala să fiu tare. 

— V-aş fi foarte recunoscător, dacă aţi avea putinţa să-mi trimiteţi 
pe cineva care să păzească avionul, căci aş vrea şi eu să văd mai de 
aproape locul catastrofei, le zise aviatorul. Nu vreau însă să las 
aeroplanul fără supraveghere. 

Căpitanul Barnabe îl asigură că îi va trimite pe cineva, apoi porni 
pe jos cu Dolores. 

Pe drum nu vorbiră mai nimic şi cu toate acestea, fiecare din ei ştia 
ce se petrecea în sufletul celuilalt, ce povară grozavă le apăsa inimile. 

Niciunul însă n-ar fi putut spune celuilalt un cuvânt de mângâiere. 

Vederea enormelor mormane de dărâmături fumegânde le răpise şi 
cea din urmă speranţă. 

Sărmana Dolores avea senzaţia ca şi când i s-ar fi smuls inima din 
piept. Îi venea să tipe de disperare, dar nici pentru aceasta nu mai avu 
puterea. Cu capul plecat, gârbovită ca o femeie bătrână, mergea încet 
lângă Barnabe. Acesta o sprijini cât putu mai bine, deşi era şi el într-o 
stare de plâns. 

Evlavios ca toţi marinarii, începu să se roage în clipa aceea lui 
Dumnezeu, să-i cruţe măcar de această lovitură înfiorătoare. 

Deodată auziră din depărtare sunetul strident al unei sirene de 
automobil. Amândoi tresăririi la auzul acestui sunet şi deveniră atenţi. 

Învăluit într-un nor de praf, un automobil se apropia de ei cu cea 
mai mare iuţeală. 

Puterile le reveniră, în speranţa că maşina venea spre a-i lua pe ei. 

Înainte de a putea spune vreun cuvânt, automobilul se opri în faţa 
lor. 

— Dolores!... Mihail!... Am ştiut că voi sunteţi! auziră pe cineva 

strigând şi deodată zăriră în faţa lor pe contele de Martigny. 

Faţa lui strălucea de o bucurie nemărginită. 

El întinse amândouă mâinile spre Dolores, o atrase spre dânsul şi o 
strânse cu putere la piept. 

Dar când o auzi scoțând un geamăt îndurerat, el îi zise repede: 

— Nu plânge, scumpa mea Dolores, ci bucură-te, fii fericită, căci 
Dumnezeu s-a îndurat de noi! 

Dolores se uită la el cu privirea rătăcită şi îi pipăi fața cu mâinile: 

— Trăieşti, scumpul, dragul meu Axel, şi îmi spui să mă bucur? 

— Da. Bucură-te, Dolores, căci Felicia a fost salvată şi o vei 
revedea! 

Sărmana femeie fu atât de copleşită de vestea bună pe care i-o 
dăduse fratele ei, încât nu mai avu puterea să se ţină pe picioare şi fu 
cât p-aci să se prăbuşească, aşa că fratele ei trebui s-o ţină cu toată 
puterea ca să n-o lase să cadă. 

Ca un suflu se auzi de pe buzele ei: 

— Felicia... copila mea adorată a fost salvată!... 

— Da, da... a scăpat cu viaţă... trăieşte... Strigă contele de 
Martigny voios. 

Câteva clipe domni o tăcere adâncă şi solemnă. 

Dolores îşi rezemă capul pe umărul fratelui ei, închise ochii, însă 
un zâmbet de o fericire nemărginită lumină faţa ei frumoasă. 

— Salvată!... mai murmură ea o dată printre lacrimi. 

— Salvată! repetă şi căpitanul Barnabe şi pieptul i se ridică uşurat, 
ca şi când o povară grozav de grea i se luase de pe suflet. După o 
scurtă tăcere, contele de Martigny începu să povestească, cu 
înfrigurare: 

— Felicia şi Karin Rystrom fuseseră îngropate sub dărâmături, căci 
şi casa în care locuiam noi s-a prăbuşit. Dar amândouă fetele au fost 
salvate, aşa că le vei revedea, scumpa mea Dolores... Nu mai plânge, 
draga mea surioară, căci fericirea ta n-a fost nimicită. Bunătatea lui 
Dumnezeu a fost mai mare decât puterea îngrozitoarei catastrofe care 
a distrus atâtea vieţi omeneşti. 

Dolores îşi împreună mâinile şi privirea ei se ridică spre cerul 
albastru care se boltea deasupra capului ei. 

Cu o voce care venea din adâncul inimii, ea zise: 

— Dumnezeule sfinte, îţi mulţumesc... îţi mulţumesc! Primeşte 

prinosul meu de adâncă recunoştinţă. 

Când căpitanul Barnabe, contele de Martigny şi acei care veniseră 
cu dânsul auziră aceste cuvinte venite din adâncul sufletului acestei 
femei îndurerate, se descoperiră, îşi plecară capul cu umilinţă în faţa 
Atotputernicului, care se arătase atât de îndurător cu ei. Trecură astfel 
câteva clipe de tăcere pioasă, apoi Dolores se reculese şi zise cu 
stăruinţă: 

— Unde e copila mea, Axel?... Unde o pot găsi pe Felicia?... Vreau 
s-o revăd cât mai curând, s-o strâng în braţe, căci abia atunci voi 
putea crede în această minune. 

Contele o duse la automobil şi îi zise cu un zâmbet fericit: 

— Vino cu mine, te voi duce la dânsa. 

Căpitanul Barnabe mai schimbă repede câteva cuvinte cu contele 
de Martigny, şi îl rugă să trimită aviatorului vreo câţiva oameni 
pentru paza aeroplanului. 

Contele îi îndeplini pe dată această rugăminte. 

După ce toţi se urcară în maşină, aceasta porni în goană spre locul 
de aterizare, puseră câţiva oameni la dispoziţia pilotului, apoi îl luară 
şi pe acesta în maşină şi porniră spre Hollywood. 

Totul se petrecu atât de repede, încât înainte ca Dolores să fi putut 
prinde cu mintea vestea fericită despre salvarea copilei ei, şi ajunseră 
în faţa barăcilor unde erau adăpostiţi sinistraţii. 

După o scurtă convorbire cu doctorul, acesta îngădui frumoasei 
femei să se ducă îndată la Felicia... dar în acelaşi timp sfătui pe 
căpitanul Barnabe şi pe contele de Martigny să mai aştepte afară, 
pentru a n-o expune pe tânăra fată la o emoție prea mare. 

— Mâine le veţi putea lua pe domnişoare în îngrijirea 
dumneavoastră, adăugă medicul ca o mângâiere. 

Cu inima tremurând de bucurie, Dolores se apropie de locul unde 
dormea Felicia. 

Sora, care o conducea, duse un deget la buze, făcându-i semn să nu 
vorbească, ca să n-o deştepte din somn. 

Dolores îşi duse amândouă mâinile la piept, când se apropie de 
patul în care era culcată Felicia. 

Aceasta dormea adânc. 

Obrajii îi erau îmbujoraţi şi pe buzele ei flutura un zâmbet, ca şi 
când n-ar mai fi ştiut nimic de ceasurile îngrozitoare pe care le 

petrecuse sub dărâmături. 

Trecură minute lungi de tăcere în care Dolores nu-şi luă ochii de la 
copila ei. Toate chinurile ei din ultimele ceasuri erau uitate, ca şi când 
n-ar fi fost. Nu mai avea decât un singur gând: Felicia, copila ei 
adorată era salvată... trăia! 

Se petrecu însă ceva ciudat care dovedea că între cer şi pământ mai 
sunt lucruri pe care omul nu le cunoaşte încă, cu toată înţelepciunea 
lui. Până atunci Felicia dormise nemişcată, cufundată într-un somn 
adânc, dar deodată începu să se mişte, părea că simte apropierea 
mamei ei. Deschise ochii şi întinzând braţele spre Dolores, murmură 
cu vocea slabă ca o adiere: 

— Mămică scumpă, vasăzică tot ai venit?... Chiar în clipa aceasta 
am visat că eşti lângă mine şi acum eşti într-adevăr aici. 

Copleşită de bucurie şi fericire, Dolores căzu în genunchi lângă 
patul Feliciei, o strânse pe aceasta la piept şi o sărută lung, lung de 
tot. 

Să vorbească nu era încă în stare, dar în clipele acestea de fericire 
sublimă, nici nu simţea nevoia să spună măcar un singur cuvânt. 

Felicia înțelese ce se petrecea în sufletul mamei ei, îi mângâie faţa 
cu o mişcare blândă şi uitându-se adânc în ochii ei, o întrebă: 

— Ai fost foarte îngrijorată de mine, mămico scumpă? 

— Nici nu pot să-ţi spun cât, copila mea iubită. 

— Dar acum ne-am regăsit. 

— Da, Dumnezeu a fost îndurător cu noi. 

— Atunci nu mai fi tristă, nu mai plânge, mamă. Vom rămâne 
împreună, nu ne vom mai despărţi niciodată, căci mi-a fost atât de dor 
de tine... 

— Dar mie, copila mea dragă!... N-aş mai fi putut trăi, dacă te-aş fi 
pierdut. Mi-ar fi fost teamă că fericirea mea e un păcat. 

— Taci, mamă scumpă, nu mai vorbi aşa. Tu meriţi fericirea şi 
fericirea ta e şi a mea. Singurul lucru pe care îl mai doresc, e să nu ne 
mai despărțim niciodată. 

Dolores scoase un suspin adânc. 

— De-ar găsi numai Mihail o slujbă aici la Hollywood, sau 
altundeva, unde să putem fi împreună! 

Felicia se lipi strâns de mama ei şi îi şopti zâmbind: 

— Poate ni se va împlini şi dorinţa asta, mamă. 


— 253 — 


— Atunci fericirea mea ar fi desăvârşită, răspunse Dolores. 

— Deocamdată însă să nu sperăm şi să nu dorim prea mult, ci să ne 
mulţumim cu ceea ce s-a îndurat soarta să ne dea. 

— Ai dreptate, copila mea scumpă: ceasul pe care l-am trăit acum, 
ne-a dovedit că Dumnezeu nu ne-a părăsit cu desăvârşire. Poate ne va 
mai îndeplini şi ultima, şi cea mai fierbinte dorinţă a noastră. 

Dolores îşi sărută iar copila, salvată din groaznica catastrofă, care 
înghiţise atâtea vieţi omeneşti. 

Din nefericire nu mai putu să rămână mult lângă Felicia, căci sora 
de caritate veni şi îi aminti de ordinul medicului. 

Salvaţii aveau nevoie de linişte, spre a-şi reveni din spaima grozavă 
prin care trecuseră. 

Despărțirea dintre Dolores şi Felicia nu fu grea de astă dată, 
amândouă ştiind că a doua zi se vor revedea. 

Apoi Dolores se apropie de patul în care era culcată Karin Ryström 
şi dormea adânc, fără să bănuiască măcar că mama Feliciei era lângă 
dânsa. 

— Voi căuta un cămin nou şi vă voi îngriji pe amândouă cu toată 
dragostea, până când vă veţi însănătoşi, zise Dolores. 

Îndată ce se întâlni iar cu căpitanul Barnabe şi contele de Martigny, 
care aşteptaseră afară, porniră toţi în căutarea unei locuinţe noi în 
care să aibă un bun adăpost. 

Bucuria de care avusese parte în ziua aceea o făcu pe Dolores să 
arate iar tânără şi mai frumoasă ca oricând, aşa încât în sufletul 
căpitanului Barnabe încolţi din nou speranţa în fericire. 


264. Chinuri şi speranţe 

Deşi soţia lui Gaston de Moulinet găsise un adăpost bun într-o 
pensiune mică din Brooklyn, unde se putea socoti în siguranță, totuşi 
tulburarea sufleteasca în care trăia, era atât de mare, încât nu avea o 
clipă de linişte. 

Nu o răbda inima să stea închisă între cei patru pereţi ai camerei ei, 
aşa că cutreieră străzile, fără ţintă şi fără a arunca măcar o singură 
privire în vitrinele frumoase ale marilor magazine care altădată o 
atrăgeau atât. 

Nu îndrăznea să se uite în faţa trecătorilor, de teamă ca aceştia să 

nu-i citească în ochi vina grozavă cu care îşi încurcase sufletul. 

Oricât îşi spunea că nu putuse face altfel, în adâncul sufletului ei se 
simţea vinovată. Spre a-şi abate gândurile, încercă să se distreze, 
ducându-se la cinematografe şi petrecând ceasuri întregi prin cofetării 
şi alte localuri, dar toate străduinţele ei rămaseră zadarnice. 

Mereu îşi reamintea clipa grozavă în care îl văzuse pe Gerbeville 
mort în faţa ei. 

Mai mult o chinuia însă gândul că un nevinovat fusese arestat în 
locul ei şi că acesta era supus la chinuri sufleteşti mari din pricina 
nesfârşitelor interogatorii care fără îndoială, i se luau în fiecare zi. 

Mila ei pentru Bob Wilkens era cu atât mai mare, cu cât auzise de 
la Ethel Drof că aceasta se bucura de nenorocirea tânărului american. 

De multe ori era pe punctul să se ducă la Prefectura de poliţie şi să 
mărturisească tot. Simţea nevoia de a-şi descărca sufletul şi dorinţa de 
a auzi şi de la alţii că ea era nevinovată. Dar de câte ori era aproape 
să-şi înfăptuiască hotărârea, pierdea curajul şi nu găsea puterea de a 
face mărturisirea. 

Îi era teamă că nu va găsi îndurare în faţa judecătorilor şi o 
pedeapsă nu voia să îndure pentru fapta ei. Căci contele de Gerbeville 
fusese un om rău, care meritase sfârşitul de care avusese parte. 

Cât timp trăise, avusese mult de suferit de pe urma lui şi nu voia să 
mai sufere din pricina lui şi după ce murise. 

Îşi dădea seama că s-ar simţi uşurată, dacă ar căpăta siguranţa că 
un nevinovat nu va fi acuzat şi condamnat pe temeiul indiciilor, dar 
nu găsi nicio cale de a-l ajuta lui Bob Wilkens să iasă din încurcătura 
grozavă în care se afla. 

De câte ori îl întreba pe Gaston de Moulinet ce să facă sau îi cerea 
un sfat, acesta făcea un gest de protest şi spunea: 

— Ce s-a întâmplat nu se mai poate îndrepta. Dacă nu vrei să 
ajungi în puşcărie sau să fii chiar condamnată la moarte, atunci 
trebuie să păstrezi cea mai adâncă tăcere despre întâmplării din acea 
noapte îngrozitoare. 

Într-o zi însă şi Gaston de Moulinet deveni neliniştit şi privea cu 
îngrijorare în viitor: aceasta se întâmplă în clipa când apăru în ziar 
darea de seamă asupra depoziţiilor lui Roger Hallier. 

Citind că poliţia fusese pusă pe urma unei femei necunoscute, 
amândoi rămaseră înmărmuriţi de spaimă. 

— Vasăzică tot ai fost văzută, Lolo? gemu Gaston de Moulinet 
deznădăjduit. 

— Dar omul acela nu m-a recunoscut, se apără tânăra femeie. 

— Poliţia va face însă cercetări, va cere informaţii la Paris, 
continuă Gaston de Moulinet. Cu prilejul acesta se poate foarte uşor 
întâmpla să afle despre existenţa ta, şi se descopere că ai venit în 
America şi te vor căuta aici... 

— ...dar nu mă vor găsi, dragă Gaston, căci New-Yorkul e atât de 
mare. 

— Are însă o organizaţie poliţienească admirabilă, care descoperă 
tot, dragă Lolo. Vor dezvălui şi taina noastră, vor pune mâna pe tine, 
toate străduinţele noastre vor fi fost zadarnice. 

— În cazul acesta ar fi fost mai bine dacă am fi fugit îndată după ce 
s-a întâmplat nenorocirea. 

— Nu mai are niciun rost să ne gândim la ce ar fi fost mai bine, ci 
trebuie să chibzuim ce să facem acum. 

Lolo avu un zâmbet amar. 

— Nu mai ştiu ce să fac, Gaston. Mă simt ca o sălbăticiune hărţuită 
de toţi. 

— Trebuie să cauţi un alt adăpost mai bun, unde să nu poată da de 
tine. 

— Ştii tu cumva un loc unde aş putea fi în siguranţă? întrebă ea 
obosită. 

Gaston de Moulinet trase nervos din ţigaretă, îşi încruntă fruntea şi 
se gândi cu încordare 

— Cel mai bun sfat pe care ţi l-aş putea da, e să te întorci la Paris. 

Lolo făcu un gest de mânie. 

— Dacă voi pleca, mă vor prinde pe vapor şi mă vor aduce înapoi. 

— Ai dreptate; calea aceasta nu o bună, dar în orice caz trebuie să 
pleci de aici. 

— Şi tu vrei să rămâi? 

Supărat, Gaston de Moulinet bătea cu degetele în masă. Îi aruncă o 
privire înciudată, pe sub pleoapele lăsate şi zise: 

— Poimâine are loc cununia mea cu Ethel Drof şi peste cel mult 
patru săptămâni voi putea dispune de zestrea ei. Știind toate acestea, 
mă mai întrebi dacă vreau să rămân aici?... Vezi deci că întrebarea ta 
e de prisos, Lolo. 

Ea îşi plecă capul resemnată şi buzele îi tremurară ca într-un plâns 
înăbuşit. 

După o tăcere scurtă, tânăra femeie zise cu glas sugrumat: 

— Dar ce să fac fără tine, Gaston? Mi-e atât de teamă de 
singurătate şi dacă ne vom despărţi acum, am impresia că nu ne vom 
mai revedea niciodată. 

— Astea sunt mofturi, dragă Lolo, zise Gaston de Moulinet ceva 
mai blând. De câte ori vrei să-ţi mai spun că aştept cu dor şi 
nerăbdare clipa când voi scăpa de îndatoririle mele față de Ethel Drof 
şi vom putea fi iar împreună?! 

Ea îi înlănţui gâtul cu braţele şi îl întrebă plângând: 

— E într-adevăr aşa cum spui, Gaston? 

— Te mai îndoieşti? 

— De câteva nopţi am visuri atât de grozave dragă Gaston. Mă văd 
mereu singură şi pierzând tot ce mi-e mai scump. Înţelegi dar 
neliniştea şi tulburarea mea. 

— Eşti nervoasă, draga mea; îţi lipseşte o ocupaţie şi ai prea mult 
timp să te gândeşti la tot felul de prostii. Asta e tot şi ar fi fost mai 
bine pentru amândoi, dacă rămâneai la Paris. 

Lolo clătină capul cu îndărătnicie. 

— Nu, căci dacă n-aş fi venit, te-aş fi pierdut pentru totdeauna. Aşa 
însă te-am regăsit şi nădăjduiesc că acum n-o să mă mai părăseşti. 

— De aşa ceva nici nu poate fi vorba, dragă Lolo, şi te rog să nu te 
mai gândeşti la astfel de prostii. Îndată ce îmi voi ajunge ţinta, voi 
veni la tine. 

— Unde să te aştept, Gaston? 

Fl se gândi câteva clipe cu încordare, apoi zise cu hotărâre: 

— Ar fi bine să cauţi un angajament, căci în cazul acesta nu va mai 
cădea nicio bănuială asupra ta. 

Lolo îl privi înspăimântată. 

— Să mă reîntorc la teatru?... Să apar pe scenă la New-York?... Dar 
atunci sunt în cea mai mare primejdie de a fi recunoscută! 

Gaston de Moulinet făcu un gest de protest. 

— N-am spus că trebuie să rămâi numaidecât la New-York. M-am 
gândit la Hollywood, care a fost distrus de cutremur şi unde se 
lucrează cu înfrigurare la refacere, pentru ca industria filmelor să nu 
sufere pierderi prea mari. Deoarece mulţi artişti şi figuranti au pierit 

în urma catastrofei, există posibilitatea să găseşti un angajament, şi, 
apoi, acolo nu se va gândi nimeni să te caute. 

Lolo rămase tăcută câteva clipe şi cugetă asupra acestor cuvinte ale 
lui Gaston de Moulinet. 

Ea însăşi se mai gândise odată să joace în film, căci avea o faţă 
foarte expresivă, care s-ar fi potrivit bine pentru cinematograf. Chiar 
înainte de a-l fi cunoscut pe Gaston de Moulinet şi de a fi părăsit 
scena pentru dânsul, avusese mare succes ca dansatoare şi i se 
prezisese o carieră strălucită, aşa că avea şi ea credinţa că va putea 
găsi uşor un angajament. 

O atrăgea gândul de a avea o ocupaţie, de a munci toată ziua şi a 
nu mai avea timp să-şi amintească de groaznica întâmplare prin care 
trecuse. Afară de aceasta, în timpul cât Gaston de Moulinet va trăi cu 
Ethel Drof, ea tot va trebui să rămână singură şi îi era groază de 
această singurătate. Pe Gaston îl va putea vedea numai foarte rar, 
dacă se va căsători cu Ethel Drof. 

După ce se gândi astfel câtva timp, zise cu însufleţire: 

— Ai dreptate; voi pleca la Hollywood şi voi încerca să obţin un 
angajament. 

Când auzi că Lolo se învoieşte, Gaston de Moulinet începu îndată să 
vorbească cu înfrigurare despre planurile de viitor. 

Pentru dânsul era o uşurare, dacă Lolo va pleca din New-York şi va 
dispărea în oraşul filmelor şi aceasta va fi cu atât mai uşor, cu cât 
foarte mulţi artişti se vor duce la Hollywood, unde după catastrofă, 
fără îndoială va fi nevoie de elemente noi. 

Nunta lui fiind atât de apropiată, situaţia nu trebuia primejduită 
prin vreo imprudenţă, cu atât mai mult, cu cât lucrurile mergeau, 
strună şi bătrânul Drof era dispus să-i împlinească toate dorinţele lui 
Gaston de Moulinet. 

Însăşi Ethel grăbea pregătirile de nuntă, aşteptând cu nerăbdare ca 
ziarele să vorbească de nuntă şi nu de legăturile ei cu Bob Wilkens. Fu 
cuprinsă deodată de o teamă, aceea de a nu se face de râs, căci vreo 
câteva ziare şi începuseră să scrie articole senzaţionale despre 
căsătoria lui Bob Wilkens cu Hariett Crosham. Ce vor mai scrie însă, 
dacă vor afla de străduinţele pe care le depusese Ethel Drof de a-l 
cuceri pe Bob Wilkens pentru dânsa?! 

Gaston de Moulinet cunoştea această teamă a logodnicei sale, care 

făcea situaţia lui şi mai avantajoasă. 

Totuşi îşi va putea gusta mai netulburat triumful, dacă Lolo va fi 
departe de dânsul şi nu-i va mai amări viaţa cu tânguirile ei. 

Grăbi deci cât mai mult pregătirile pentru plecarea ei, aşa că de 
multe ori Lolo îl privi bănuitoare şi în cele din urmă îi zise: 

— Am impresia, Gaston, că abia aştepţi clipa când te vei vedea 
scăpat de mine. 

El zâmbi cam încurcat şi răspunse: 

— Greu mai e să faci pe plac femeilor! Dacă te-aş ţine ascunsă aici 
şi poliţia ar pune mâna pe tine, atunci mi-ai face mustrări că nu te-am 
ascuns mai bine. Acum, când fac tot ce-mi stă în putinţă spre a te 
pune în siguranţă şi la adăpost de urmăririle poliţiei, devii bănuitoare 
şi crezi că vreau să scapi de tine... Din partea mea fă ce vrei... rămâi 
aici, sau pleacă; mi-e totuna. Te rog însă să nu mă faci răspunzător de 
viaţa şi viitorul tău. 

Lolo se sperie la auzul acestor cuvinte spuse pe un ton aspru, îl 
îmbrăţişă, se lipi de el şi îl rugă: 

— Nu fii supărat Gaston, şi dă-ţi mai bine osteneala să mă înţelegi. 
Ştii doar că dragostea mea pentru tine nu cunoaşte margini şi nu ştiu 
cum aş mai putea îndura viața dacă femeia acea mi te-ar lua pentru 
totdeauna. 

Lacrimile ei îl mişcară, i se făcu milă de ea şi o mângâie: 

— Voi veni în curând să te iau, Lolo. Apoi vom pleca la copiii 
noştri şi totul va fi aşa cum ai dorit tu întotdeauna. Deocamdată însă 
trebuie să mai ai răbdare câteva săptămâni. Spune, vrei? 

Lolo dădu din cap şi îi făgădui tot ce voia el. Dar sărmana femeie 
nici nu bănuia cât de uşurat respiră Gaston când o văzu în sfârşit în 
trenul care avea s-o ducă spre Hollywood şi că nici prin gând nu-i 
trecea să se ţină da făgăduiala pe care i-o făcuse. 


265. Îngrijorare 

După ce uşa celulei se închise în urma lui Bob Wilkens şi el auzi 
cheia întorcându-se în broască, simţi cum tot sângele îi îngheaţă în 
vine şi timp de câteva clipe rămase ca înmărmurit. 

Sărmanul tânăr nu mai avea decât un singur gând: Era arestat şi se 
afla sub bănuiala de a fi făptuit un omor! 

Când îşi dădu bine seama de urmările acestei învinuiri îngrozitoare, 
Bob Wilkens strigă deznădăjduit: 

— E cu neputinţă!... E curată nebunie!... 

Se repezi la uşă şi începând să bată cu pumnii în ea, strigă cât îl 
ținea gura: 

— Sunt nevinovat!... Sunt nevinovat!... Mâinile mele sunt curate, 
nu sunt pătate de sânge!... N-am făptuit nicio crimă!... Jur pe 
Dumnezeu din ceruri că nu sunt un ucigaş! 

Dar nimeni nu-l auzi şi uşa rămase închisă. 

Toate jurămintele lui erau zadarnice şi cu atât mai nebune se 
învălmăşiră gândurile în mintea lui. 

Începu să se plimbe agitat prin celulă şi îşi aminti amănuntele 
întâmplărilor din zilele din urmă. 

Ce păcătuise oare, că soarta îl lovea cu atâta înverșunare?! 

Nu îndurase destule nenorociri?... Toată fericirea îi fusese nimicită, 
pe Felicia o pierduse pentru totdeauna şi tatăl său se arătase ca un 
criminal de rând! 

Pentru un fiu putea oare să existe o nenorocire mai mare?! 

Un geamăt îndurerat îi izbucni din piept. Bob Wilkens se aşeză pe 
patul din celulă, îşi sprijini capul în mâini şi rămase cu privirea 
aţintită în gol. 

Ce se va mai întâmpla oare? 

Ce nenorociri îl mai pândeau din umbră? 

Din mărturia soţiei lui înțelesese că de la dânsa nu se putea aştepta 
la îndurare şi milă. Ea nu se dăduse înapoi nici de la învinuirea 
nedreaptă că el l-ar fi ucis pe contele de Gerbeville. 

Şi cu toate acestea era nevinovat!. 

Oricât îşi bătu capul, nu găsi nicio cale prin care ar fi putut să-şi 
uşureze situaţia. 

Trebuia să aştepte ajutor de afară, dar cine îl va aduce oare? 

Tatăl său îl va osândi fără milă şi se va uni cu Hariett. 

Şi mama lui?... 

O lucire de speranţă îi lumină faţa şi un zâmbet de înduioşare îi 
flutură pe buze. 

Mama îl va ajuta! 

Iubirea ei era atât de nemărginită, încât va găsi mijloace să-l scape 
din încurcătura îngrozitoare în care se afla. 

În această nădejde găsi puterea de a îndura grozavele chinuri 
sufleteşti pe care i le pricinuia arestarea lui, şi în adevăr, speranţa pe 
care şi-o pusese în ea, nu-l înşelă. Chiar a doua zi gardianul îi aduse o 
scrisoare pe al cărei plic recunoscu îndată scrisul mamei sale. 

Îi trimisese şi un pachet mic. 

Bob strânse scrisoarea şi pachetul la pieptul său şi timp de câteva 
minute nu simţi decât fericirea de a nu se şti părăsit cu desăvârşire. 

Dragostea mamei lui îi rămăsese. 

Cât ar fi dat, ducă ar fi avut în aceeaşi măsură şi dragostea Feliciei! 

Ce frumos ar fi fost, dacă în durerea lui ar fi primit şi de la dânsa o 
veste! 

Dar Felicia nu ştia nimic de soarta lui tristă şi nenorocită. Ea trăia 
undeva departe, printre străini. El voise s-o caute, mânat de un dor 
nebun, dar înainte de a fi putut pleca în căutarea ei destinul îl oprise 
din cale. 

Şi acum?... 

Va mai găsi el vreodată drumul care ducea la Felicia? 

La gândul acesta bătăile inimii lui amenințau să se oprească. 

Spre a alunga teama care voia să-l cuprindă, luă scrisoarea pe care 
o primise de la mama lui, deschise plicul şi citi repede rândurile dragi: 


„Scumpul, iubitul meu băiat, 

Cât de greu apasă iar mâna destinului asupra ta! Îmi vine să cred că 
Dumnezeu ne-a părăsit cu desăvârşire şi cu toate acesteanu vreau să pierd 
încă toată speranţa. 

Inima mi se încleştează de durere, când mă gândesc că zaci în 
închisoare sub o învinuire atât de grozavă. Abia scăpaşi din mâna 
bandiţilor care te răpiseră şi acum eşti iar atât de departe de mine. Aş vrea 
să vin la tine, să te cuprind în braţe, să-ţi spun cuvinte de mângâiere, spre 
a-ți da puterea să treci şi prin această încercare grea, dar înainte de 
terminarea cercetărilor nu mi s-a îngăduit nici mie — mamei tale — să te 
văd. Nu mi-a rămas deci altă cale decât aceea de a-ţi scrie, spre a-ţi spune 
că toată dragostea mea nemărginită e cu tine şi că nu m-am îndoit măcar o 
singură clipă de nevinovăția ta. Şi dacă cred eu cu toată tăria în tine, nu 
trebuie să pierzi nici tu nădejdea, căci voi face tot ce-mi va sta în putinţă 
pentru a dovedi nevinovăția ta. 

L-am însărcinat pe Peggings, celmai mare avocat din New-York, să-ţi ia 

apărarea, aşa că nu trebuie să pierzi speranţa. 

Nu te lăsa învins, scumpul meu Bob, căci şi aceste zile de grea încercare 
vor trece. Poate prin ele vei ajunge pe calea care duce spre fericire. 

Ca dragoste nestrămutată te sărută, 

Mama ta.” 


Multă vreme Bob rămase cu privirea aţintită asupra acestei scrisori, 
pe care o reciti de mai multe ori, ca să-şi întipărească bine în minte 
fiecare cuvânt. 

Se simţea fericit că exista cel puţin o singură ființă omenească care 
credea în nevinovăția lui, murmură încet cu glasul atât de slab, ca o 
adiere: 

— Mamă-măicuţă bună şi scumpă!... 

Şi Bob Wilkens începu să viseze! 

Văzu aievea înainte-i pe mama lui şi îi simţea dezmierdările dulci şi 
blânde, care îi alinară durerea şi deznădejdea. 

Oricât de mare era nenorocirea care îl lovise, ştia că nu era singur, 
că îi rămăsese tot ce poate avea omul mai scump: mama! 

Gândurile lui zburară departe în viitor. 

Când va fi înlăturată bănuiala din pricina căreia i să răpise 
libertatea, va face tot ce-i va sta în putință spre a da mamei sale o 
viață mai fericită decât aceea pe care o avea acum în casa soţului ei. 

Începu să făurească tot felul de planuri care îl făcură să mai uite 
situaţia tristă în care se afla deocamdată. 

Abia spre seară se deşteptă din visările lui şi desfăcu pachetul pe 
care mama lui îl adăugase la scrisoare. 

Conţinea câteva reviste, pe care doamna Wilkens i le trimisese cu 
intenţia de a-i oferi-o distracţie în plictiseala de moarte a închisorii. 

La început Bob le răsfoi fără prea mult interes, dar deodată tresări, 
se uită mai bine la una din reviste, privi lung o fotografie, şi fără să-şi 
dea seama, scoase un strigăt înăbuşit de uimire. 

— Felicia?!... 

Rămase cu ochii pironiţi asupra chipului unei fete blonde, de o 
frumuseţe rară, care semăna aidoma cu iubita lui, la care se gândea 
neîncetat zi şi noapte. 

Mâinile începură să-i tremure, le trecu de mai multe ori peste ochi 
şi peste frunte, ca şi cum ar fi vrut să se încredinţeze că nu visează şi 

murmură din nou: 

— Felicia?!... 

Deodată privirea lui căzu asupra notiţei de sub fotografie şi citi: 
„Solvejg Dalen — o nouă stea a ecranului”. 

Un zâmbet amar şi dezamăgit îi flutură pe buze şi Bob închise 
repede revista spre a nu mai vedea chipul acela care îi amintea atât de 
mult pe Felicia lui scumpă. 

Doamne, ce nebun era! 

Se gândea prea mult la Felicia, aşa că începuse să aibă chiar 
vedenii. 

Felicia, dulcea şi mica lui Felicia, o stea de cinematograf?! 

Aşa ceva nu era cu putinţă. 

Fără îndoială că dânsa trăia undeva într-un colţ ascuns al lumii, 
împreună cu mama ei. 

Dar cu toate acestea ce lucru ciudat! 

Bob fu cuprins de o nelinişte chinuitoare. 

Deschise iar revista, se uita iar la chipul frumos al acelei Solvejg 
Dalen şi din nou se încredinţă că această artistă semăna trăsătură cu 
trăsătură cu scumpa lui Felicia. 

Rămase multă vreme nemişcat, privind fotografia. 

În sfârşit, o puse la o parte şi deschise altă revistă, dar şi aceasta 
conţinea o fotografie a tinerei artiste, precum şi un articol lung, în 
care era descris cum fusese descoperită noua stea. 

Cu multă luare-aminte Bob Wilkens îl citi cuvânt cu cuvânt. 

Cu cât vedea asemănarea între această fată şi Felicia lui, cu atât 
mai mare deveni dorul după aceasta, dar şi dorinţa de a o vedea pe 
Solvejg Dalen. 

Ar putea-o găsi la Hollywood, din nefericire însă nu era liber. 

Un suspin chinuit îi izbucni din piept şi îşi încleştă pumnii, 
blestemându-şi soarta. 

Dar n-avea ce face, trebuia să se resemneze. 

Când se întinse pe patul tare al închisorii, ca să se odihnească şi 
când închise ochii, chipul Feliciei îi apăru din nou. 

O vedea desluşit, aşa cum o văzuse ultima oară când se despărţise 
de dânsa şi iar şopti, plin de un dor fierbinte: 

— Când ne vom mai revedea?... Te iubesc atât de mult, Felicia, 
cum nici nu ţi-aş putea spune. 

În jurul lui domnea tăcere adâncă şi cum între timp şi lumina 
fusese stinsă, nu mai avu nici putinţa să privească fotografiile care îi 
aminteau atât de mult pe scumpa lui Felicia. 

În sfârşit, somnul se îndură de el şi pentru câteva ceasuri îi aduse 
uitarea tuturor necazurilor şi chinurilor sufleteşti pe care le îndura şi 
îl duse în ţara visurilor unde se întâlni cu iubita lui. 

Când se deşteptă în dimineaţa următoare visurile îi rămaseră 
întipărite în minte şi îi dădură puterea să privească cu nădejde şi curaj 
în viitor. 


266. Mârşăvia unui tată 

— A venit comisarul Hove şi doreşte să vă vorbească, anunţă 
bătrânul servitor pe şeful său. 

Frank Wilkens ridică privirea de pe o scrisoare pe care tocmai o 
citea şi fără a-şi putea ascunde surprinderea neplăcută, clipi nervos 
din ochi şi întrebă: 

— Ce treabă are cu mine? 

Era uşor de înţeles că în împrejurările de faţă, venirea unui 
reprezentant al poliţiei nu-i era defel plăcută lui Frank Wilkens şi în 
gândul lui trimise pe comisar la toţi dracii. 

Îşi dădu însă seama că trebuie să-l primească, şi zise servitorului: 

— Să poftească! 

Când comisarul Hove trecu pragul, Frank Wilkens se ridică de pe 
fotoliul sau şi îi întinse prietenos mâna. 

— O vizită rară, căci până acum n-am avut încă nimic de-a face cu 
poliţia, zise el, prefăcându-se bine dispus. 

— Ferice de acela care n-are de-a face cu instituţia noastră, 
răspunse comisarul cu răceală, ceea ce îi dădu de gândit lui Frank 
Wilkens. 

Pentru a-şi ascunde neliniştea, îl invită pe comisar să ia loc, se 
aşeză şi el în fotoliul său şi rămase în aşteptare. 

Comisarul Hove făcu o pauză scurtă, apoi începu: 

— Vă mai aduceţi aminte, mister Wilkens, că v-am chemat acum 
câteva zile la telefon? 

— Da, îmi amintesc. Era vorba de o calomnie. 

— Unul din foştii dumneavoastră lucrători... 

Frank Wilkens îi curmă vorba: 

— Da, da... Roger Hallier care a îndemnat pe lucrătorii mei la 
grevă şi când l-am dat afară m-a învinuit de nu mai ştiu ce crimă. 

— Aşa este. 

— După cum ţi-am spus, m-a calomniat sau mă crezi şi dumneata 
capabil de o faptă pe care legea o pedepseşte, domnule comisar? 

Hove ridică din umeri. 

— N-am venit să vă spun părerea mea personală despre 
dumneavoastră, ci să vă iau un interogatoriu. 

— Ce urât sună aceste cuvinte!... Mă sperii!... Despre ce vrei să mă 
întrebi? 

— Despre afacerea de care am mai vorbit. Am prins pe banditul 
care a răpit atât pe omul cu faţa crestată cât şi pe fiul dumitale şi i-a 
ţinut prizonieri. Aceşti doi prizonieri se află iar în libertate, căci i-am 
salvat din ghearele bandiţilor. 

Frank Wilkens nu aflase încă de scăparea vărului său, aşa că se 
înfieră la auzul cuvintelor comisarului. 

Vasăzică hărţuiala împotriva lui va începe din nou! Nu mai încăpea 
nicio îndoială că vărul său va apare iar într-o bună zi şi îi va cere din 
nou să-i predea fabrica. 

Situaţia lui Frank Wilkens devenea iar foarte grea. 

O dată găsise o cale de scăpare, dar era îndoielnic dacă o va mai 
găsi şi a doua oară. 

Surry era gata să facă orice pentru bani De ce nu-i făcuse atunci un 
semn şi ar fi scăpat o dată pentru totdeauna de vărul său? 

Aceasta fu iarăşi o dovadă pentru Frank Wilkens că prin 
sălbăticiune omul nu poate să ajungă la nimic. 

În toiul acestor gânduri, comisarul Hove îl întrebă pe neaşteptate: 

— La ce vă gândiţi cu atâta încordare, mister Wilkens? 

Frank Wilkens se sili să zâmbească şi răspunse: 

— Căutam să-mi amintesc ce mi-ai spus atunci la telefon. 

— Acelaşi lucru trebuie să vi-l repet şi azi. Sunteţi bănuit că aţi 
tocmit pe banditul Surry să-l rănească pe omul cu faţa crestată şi să-l 
facă să dispară. 

Cu o indignare bine jucată, Frank Wilkens sări în picioare, încruntă 
sprâncenele şi respinse învinuirea cu energie. 

— Cine susţine aşa ceva, e un mincinos neruşinat. Nu cunosc nici 

pe omul cu faţa crestată, nici pe Surry. Ce motiv aş avea să-l înlătur 
pe Crestat?! 

— Motivul nu-mi este cunoscut. 

— Crezi cumva în minciunile acelui Roger Hallier? 

— Nu numai Hallier, dar şi Surry susţine că dumneavoastră l-aţi 
pus la care să-l răpească pe Crestat. 

Frank Wilkens izbucni într-un râs silit. 

— Buni martori mai ai, domnule comisar!... Unul e instigator de 
greve, — care vrea să se răzbune împotriva mea, pentru că l-am dat 
afară, iar celălalt un criminal ordinar! Pe cuvintele cui pun mai mult 
preţ: pe ale mele, sau pe acele ale acestor doi nemernici?! 

— Nu mi-e îngăduit să mă bizui pe părerea mea personală, ci 
trebuie să lămuresc lucrurile cum voi putea mai bine. Împotriva 
dumneavoastră există două depoziţii care se potrivesc una cu alta. 
Este exclus ca acei doi oameni să se fi înţeles dinainte, căci monteurul 
Hallier, cu toate că a pus la cale o grevă în uzinele dumneavoastră, e 
un om cumsecade şi demn de toată încrederea. În ce priveşte pe Surry, 
ne-am putea îndoi de adevărul spuselor lui, dacă acestea n-ar 
corespunde întru totul cu acelea ale lui Roger Hallier. 

— Cu alte cuvinte, mă crezi un răufăcător ordinar? 

— Deocamdată n-aş vrea să-mi spun părerea. 

Frank Wilkens începu să se plimbe agitat prin odaie. 

Voia să câştige timp, pentru a se reculege şi a găsi o cale de scăpare 
din încurcătura în care se vârâse. 

Comisarul Hove îl urmări cu privirea şi îl observă neîncetat. 

Tulburarea lui Frank Wilkens îi dădea mult de bănuit. Dacă se 
simţea nevinovat, putea să rămână liniştit şi nu era nevoie să alerge 
prin odaie, ca o fiară hărţuită. 

După câtva timp comisarul întrerupse tăcerea şi zise: 

— Ieri am vorbit cu fiul dumneavoastră. 

Frank Wilkens se opri în loc şi se întoarse spre dânsul. 

— A spus cumva fiul meu aceleaşi lucruri ca şi ceilalţi doi indivizi 
suspecți? 

— Nu; mi-a povestit numai despre răpirea lui şi în timpul 
convorbirii şi-a exprimat numai părerea că este cineva mai vinovat 
decât Surry. Dar numele dumneavoastră nu l-a pronunţat. 

— Poate va face şi asta. 

— Vorbiţi ca şi când a-ţi vedea un duşman şi în fiul dumneavoastră, 
domnule Wilkens. 

— Aşa şi este. Trebuie să mă apăr şi, de aceea îţi voi spune tot 
adevărul. Fiul meu vrea să pună mâna pe fabrica mea. Nu mai vrea s- 
o conduc eu, ci ţine morţiş să-mi ia locul înainte de a-i reveni prin 
moştenire... Aşadar, îi stau în cale. Spre a-şi ajunge ţinta, a făurit un 
plan josnic, şi urât, pentru a mă sili să-i cedez locul. 

Comisarul Hove ciuli urechile. 

Ce îi va spune oare Frank Wilkens? Afacerea devenea din ce în ce 
mai încurcată şi mai interesantă. Îşi dădu seama că tatăl şi fiul stăteau 
faţă în faţă ca duşmani şi era în joc fabrica Wilkens. 

Frank Wilkens îşi reluase plimbarea agitată prin odaie şi continuă: 

— Am reuşit să descopăr planul fiului meu. Ceea ce de altminteri 
nu mi-a fost greu, căci fusese pus la cale fără pricepere şi aproape 
făţiş. Spre a-ţi sta în putinţă să înţelegi legătura, trebuie să-ți 
povestesc lucruri şi întâmplări din trecutul îndepărtat. Am avut un văr 
pe care îl chema Frank Wilkens, ca şi pe mine. Era un nenorocit cu 
mintea rătăcită şi deoarece începuse să devină primejdios, am fost 
nevoit să-l internezi într-un ospiciu de nebuni. Cred că ai auzit şi 
dumneata de renumitul profesor Patrik Black din Londra? 

Comisarul clătină capul în semn că nu auzise despre această 
celebritate. 

— Nu face nimic, continuă Frank Wilkens să întindă mai departe 
țesătura lui de minciuni. Pe vărul meu l-am dat în îngrijirea acestui 
mare specialist, care l-a internat în sanatoriul său de lângă Londra şi 
acolo a murit. Acel Frank Wilkens a avut o avere însemnată pe care o 
moştenise de la părinţi şi pe care am administrat-o eu, investind-o în 
uzinele Wilkens. După moartea vărului meu, această avere mi-a 
revenit mie, căci eu eram ruda lui cea mai apropiată. Şi acum ascultă 
ce plan mârşav a pus la cale fiul meu, spre a-mi lua fabrica. Când am 
suferit acum câtva timp un atac de apoplexie el a luat conducerea 
întreprinderii, fără să mă întrebe pe mine. A nădăjduit pesemne că nu 
mă voi mai însănătoşi niciodată. Însă lucrurile s-au petrecut altfel de 
cum dorea el. După scurt timp m-am făcut bine, aşa că am putut relua 
conducerea fabricii. Atunci i-am propus să lucrăm împreună, dar nici 
n-a vrut să mă asculte, mi-a făcut o scenă grozavă şi ne-am despărţit 
certaţi la cuțite. La plecare m-a ameninţat că îmi va veni de hac şi 

într-adevăr, după scurt timp începură intrigile. A găsit pe acel Crestat, 
un individ decăzut, pe care l-a trimis la mine, după ce l-a învăţat să 
joace rolul acelui Frank Wilkens care fusese internat în sanatoriul 
profesorului Black de la Londra. Acesta mi-a cerut să-i predau averea 
pe care pretindea că i-am luat-o, cu alte cuvinte voia să-mi ia uzinele. 
Spre a cruța pe fiul meu, care era instigatorul acestei mârşavii, am 
renunțat să-l dau pe acel Crestat pe mâna poliţiei. Astăzi regret că am 
făcut această greşeală, căci aş fi fost cruțat de neplăcerile pe care le 
am acum. Bineînţeles că pe acel pungaş l-am dat afară, dar fiul meu a 
mers mai departe şi s-a înţeles cu Roger Hallier, aşa că acum aveam o 
ceată întreagă împotriva mea. Pentru a-mi da lovitura de graţie, cei 
trei tovarăşi au avut ideea să mă încurce într-o afacere criminală. 
Neavând bani destui, fiul meu a venit la mine şi mi-a cerut o sumă 
mai mare, pe care i-am şi dat-o, pentru a avea în sfârşit linişte. Cu 
banii aceştia l-a cumpărat pe Surry, aşa că nu eu m-am înţeles cu acest 
bandit, ci fiul meu. Toţi patru au pus la cale răpirea Crestatului. Şi fiul 
meu s-a prefăcut că a fost prins de bandiți, iar Roger Hallier a depus 
plângerea împotriva mea. În felul acesta şi-au închipuit că mă vor 
putea nimici. Toţi patru, împreună cu fiul meu, nu sunt decât nişte 
pungaşi şi bandiți. Mă doare că sunt nevoit să spun aceasta, căci la 
urma urmei mi-e fiu şi poartă numele meu, dar nu mai pot ascunde 
adevărul, nu-l mai pot cruța, deoarece trebuie să-mi apăr pielea. 

Frank Wilkens îşi jucă atât de bine rolul de victimă a fiului său 
lacom de bani şi intrigant, încât comisarul Hove îl crezu. 

— Au desfăşurat în faţa mea atâta josnicie şi nemernicie 
omenească, încât m-am îngrozit, zise el. Cum se poate ca un fiu să se 
poarte astfel cu părintele său? 

Din aceste cuvinte Frank Wilkens înţelese că Hove dădea crezare 
spuselor lui şi în ochii săi se ivi o expresie de triumf. 

Vasăzică reuşise să mai scoată o dată capul din laţ şi să schimbe cu 
totul situaţia în favoarea lui?! 

Spre a-şi întări spusele, mai adăugă: 

— Fiul meu mi-a făcut întotdeauna numai necazuri şi supărări. Pe 
când a studiat în Franţa, s-a încurcat cu o fată de nimic, fiica unui 
cârciumar din Marsilia, pe care a vrut s-o ia de nevastă şi ar fi făcut şi 
prostia asta, dacă nu l-aş fi împiedecat. Aici s-a căsătorit apoi cu fiica 
preşedintelui Crosham, dar căsnicia n-a fost fericită de la început, cum 

era de altminteri de aşteptat, căci pe Hariett Crosham a luat-o numai 
pentru averea ei. E o fire cu totul perversă, ceea ce dovedeşte şi 
ultima lui faptă, împuşcarea nenorocitului conte de Gerbeville. Eu cel 
puţin nu cred că l-a omorât din gelozie, ci presupun mai curând de 
ciudă că Hariett Crosham voia să divorțeze, după ce găsise un bărbat 
care o iubea într-adevăr şi cu care ar fi putut deveni fericită. În felul 
acesta ar fi pierdut zestrea pe care o luase şi spre a o salva, şi-a ucis 
rivalul. 

Frank Wilkens nu se dădu înapoi de a învinui cât mai greu pe 
propriul său fiu, descriindu-l ca pe un răufăcător de rând, care ucisese 
un om numai din lăcomia de bani. 

Nu se mai sinchisea de fiul său, când era vorba de propria lui 
libertate şi de uzinele Wilkens. Dacă nu va lupta cu toate mijloacele — 
şi pentru dânsul toate erau bune - atunci adversarii îl vor dobori şi 
asta voia el să împiedece cu orice preţ. 

— Vasăzică şi dumneavoastră îl bănuiţi că e ucigaşul contelui de 
Gerbeville? întrebă comisarul Hove. 

— În orice caz, îl cred în stare de o astfel de faptă. 

Era oare de crezut o asemenea josnicie din partea unui tată?! 

Dumnezeule sfinte, de ce nu se prăbuşeşte Cerul asupra acestui 
părinte denaturat?! 

Se lepăda de propriul său fiu, îşi punea în joc chiar cinstea numelui 
său, numai şi numai pentru a-şi ajunge ţinta şi a nimici pe duşmanii 
săi! 

Comisarul Hove luă note despre tot ce spusese Frank Wilkens, apoi 
îi zise acestuia: 

— Vă mulţumesc, mister Wilkens, că aţi avut bunăvoința să mă 
lămuriţi atât de bine asupra legăturilor dintre diferitele întâmplări 
care ne preocupă. Eram pe punctul să pornim pe o urmă greşită şi să 
luăm măsuri împotriva dumneavoastră; dar acum vom pune mâna pe 
adevărații vinovaţi. Nemernicia şi răutatea, pe care mi-aţi arătat-o 
atât de desluşit, trebuie să-şi primească cea mai aspră pedeapsă. 

— Fiul meu nu-mi va mai putea face nimic, zise Frank Wilkens, dar 
mi-e teamă că Roger Hallier şi Crestatul, pe care i-a îndemnat el, vor 
continua lupta. Nici Surry, pe care fiul meu l-a plătit pentru a mă 
calomnia, nu va mai putea face nimic, dar ceilalţi doi... 

Comisarul Hove îi curmă vorba: 

— Puteţi să fiţi fără nicio grijă, mister Wilkens, căci vom lua 
măsurile necesare şi împotriva Crestatului şi a lui Roger Hallier. 

După plecarea comisarului, faţa lui Frank Wilkens luă o expresie 
sinistră şi ironică. 

Biruinţa era încă o dată de partea lui! 

Aceasta fusese cea din urmă luptă pe care o mai avusese de dat; 
însă acum duşmanii lui erau nimiciţi, iar el salvat. 

Ei da, Frank Wilkens era un om care ştia cum să procedeze, spre a 
scăpa chiar din cele mai grozave încurcături! 

Dar oare cugetul nu-l mustra deloc? Nu simţea oare nicio 
remuşcare de a fi predat poliţiei pe nişte oameni nevinovaţi? Glasul 
sângelui nu-i strigă: „Gândeşte-te că e fiul tău!”? 

Nu, nimic din toate acestea! Frank Wilkens nu simţea-în sufletul 
său decât mulţumirea de a fi ieşit biruitor! 


267. Jocul întâmplării 

Pe când trenul străbătea ţinutul monoton, Lolo şedea rezemată în 
perne, obosită şi încă ameţită de toată întâmplările prin care trecuse. 

Aproape nici nu se uita la ceilalţi călători, nu asculta ce vorbeau şi 
rămase nepăsătoare la tot ce se petrecea în jurul său. 

În mintea ei era un adevărat haos şi se gândea la despărţirea de 
Gaston de Moulinet. 

Când îi întinsese pentru ultima oară mâna prin fereastra vagonului, 
îl văzuse numai ca printr-un văl de ceaţă, căci ochii îi erau plini de 
lacrimi. 

Oricât se străduia să alunge gândurile negre, ele reveneau neîncetat 
şi sărmana femeie avu impresia că îşi luase pentru totdeauna rămas 
bun de la Gaston al ei. 

Ca să nu-l întristeze şi supăra, din nou, nu-i spusese nimic despre 
această grijă a ei şi se silise să zâmbească chiar. 

Fusese însă un zâmbet chinuit, care schimonosise faţa ei drăgălaşă. 

Nici grija pe care o avusese Gaston aducându-i reviste şi cărţi spre a 
se distra în timpul călătoriei, nici bomboanele şi florile pe care i le 
dăduse, nu alinaseră durerea despărțirii. 

Şi aşa se făcu că în primul ceas al călătoriei, nu-şi dădu seama de 
nimic ce se petrecea în jurul ei. 

Ce-i va aduce oare viitorul? 

Nu se aştepta la prea mult bine şi singura dorinţă pe care o mai 
avea, era să poată trăi în linişte cu Gaston şi să redea copiilor pe tatăl 
lor. 

Se vor realiza oare toate planurile pe care le făurise în ultimele zile 
cu Gaston de Moulinet? 

Sărmana femeie fusese fără noroc în viaţă. 

Din cea mai fragedă copilărie avusese multe de îndurat. 

Văzuse lumina zilei în casa unor oameni săraci din Alsacia şi din 
copilăria ei nu-i rămăseseră amintiri frumoase. Tatăl ei era un om 
morocănos, care, după sfatul mamei sale, se căsătorise cu o femeie 
tânără, dar căsătoria nu fusese fericită, căci tatăl se ocupa mai mult de 
cărțile şi studiile lui, decât de familie. 

Într-o zi, când Lolo împlinise tocmai opt ani, totul se schimbă dintr- 
odată. 

Tatăl ei făcuse o mare invenţie în domeniul chimiei şi fusese 
chemat la Paris, unde i se dădu o slujba înaltă. Părinţii micii Lolo 
începură să ducă o viaţă largă şi să ţină casă deschisă. 

Bogăția deveni însă nenorocirea lor. 

Mama, tânără şi frumoasă, făcu cunoştinţa unui pictor, cu care fugi 
într-o bună zi. 

Lolo îşi mai amintea încă bine ziua când tatăl ei descoperise 
trădarea şi fuga soţiei sale. Fusese o lovitură îngrozitoare pentru 
dânsul şi dacă nu-şi răpuse viaţa, era numai de dragul copiilor săi. 

La început i se dădu o guvernantă, dar din cauză că personalul de 
serviciu se schimba des şi nu se prea ocupa de copii, aceştia fură daţi 
la un pension. 

Lolo şi sora ei Irena, statură timp de patru ani la Grenoble. 

Numai la sărbători mari se duceau să vadă pe tatăl lor; nu le făcea 
însă plăcere, căci din an în an el devenea tot mai morocănos, aşa că 
şederea în casa părintească nu era o bucurie pentru cele două fetiţe. 

Numele mamei nu le mai era îngăduit să-l pronunţe niciodată şi 
totuşi sărmanele copile le era un dor nebun de mama lor şi invidiau 
pe colegele lor de pension, ai căror părinţi veneau să le vadă deseori. 

Într-o zi li se aduse la cunoştinţă moartea tatălui lor. 

Lolo împlinise şaisprezece ani şi avea de gând să urmeze o şcoală 
de menaj; dar acest plan fu zădărnicit prin moartea tatălui ei. 

Într-o dimineaţă fusese găsit mort în laboratorul său şi gurile rele 
vorbeau că el însuşi îşi pusese capăt zilelor, medicii constatară însă e 
boală de inimă. 

Avere nu rămăsese multă, căci tatăl lor cheltuise bani foarte mulţi 
cu experienţele lui ştiinţifice şi nu făcuse niciodată economii. 

Afară de o asigurare pe viaţă, a cărei sumă ajungea tocmai să dea 
fetelor putinţa de a învăţa o meserie oarecare, nu rămăsese altceva 
nimic. 

Tutorele fetelor se adresă mamei lor, care trăia la Paris. 

Astfel se făcu, că din mediul sever al pensionului din Grenoble, 
fetele intrară în viaţa uşoară şi bogată în petreceri pe care o ducea 
mama lor, care se despărţise şi de al doilea soţ. 

Ea o ducea pe Lolo deseori la teatru, căci copila arătase de mică 
mult talent pentru dans şi astfel viaţa tinerei fete luă cursul obişnuit al 
vieţii de artistă. 

După scurt timp ea avu mulţi adoratori, care îi admirau tinereţea şi 
frumuseţea. 

Cel mai înflăcărat dintre toţi era Gaston de Moulinet, căruia fata îi 
şi dărui dragostea ei. Totuşi această iubire nu fusese niciodată, cu 
desăvârşire fericită. Gaston de Moulinet era uneori cel mai înfocat 
amant, alteori umbla după alte femei, plăcându-i mult variaţia în 
dragoste şi nu înţelegea să fie credincios unei singure femei. Cu toate 
acestea se reîntorcea mereu la dânsa. 

Deşi frumoasa fată luase de multe ori hotărârea să se despartă 
pentru totdeauna de el, când se reîntorcea pocăit şi îi cerea iertare, se 
lăsa iar cucerită de dânsul. 

De când devenise mamă, legătura dintre ea şi Gaston de Moulinet 
era şi mai strânsă. Îl iubea acum atât, încât fără el nici n-ar mai fi 
putut trăi. 

După multe lupte grele, Gaston se căsătorise cu ea şi atunci Lolo se 
crezuse în culmea fericirii. Însă după scurt timp, Gaston de Moulinet 
se întâlni în calea lui cu contele Francois de Gerbeville şi deveni o 
unealtă fără voinţă în mâna acestuia. În urma acestei cunoştinţe 
fatale, fericirea ei fusese distrusă şi toate speranţele i se spulberară. 

Dar acum contele de Gerbeville era mort şi nimic nu mai stătea în 
calea fericirii ei. Totuşi nenorocirea o urmărea mai departe şi destinul 
părea să facă din ea jucăria lui. 

Copleşită de toate aceste amintiri triste, Lolo închise ochii şi îşi 
zise: 

— Liniştea o voi găsi numai în mormânt. 

Dar la gândul acesta se înfioră, căci îi apărură chipurile copiilor ei 
dragi, care aveau nevoie de mama lor şi cărora voia să le facă o viaţă 
mai fericită decât aceea de care avusese ea parte. 

Numai pentru copiii ei se hotărâse să plece la Hollywood, căci 
acestora voia să le redea cu orice preţ pe tatăl lor. 

Lolo ştia că Gaston o mai iubea, căci el nu era un om rău, ci numai 
foarte uşuratic; iar acum, după ce scăpase de sub înrâurirea funestă a 
contelui de Gerbeville, va apuca din nou pe calea cea dreaptă şi va 
deveni omul bun de altădată. 

Astfel visa sărmana femeie de un viitor fericit, după ce din pricina 
iubirii ei, trecuse prin încercări atât de grele. 

În curând va trece şi prin această ultimă încercare grozavă şi îşi va 
putea reface viaţa! 

Dar deodată tresări speriată, de teama destinului, care ar fi putut 
să-i aducă o nouă nenorocire. 

Spre a alunga gândurile negre care amenințau s-o năpădească din 
nou, luă unul din ziarele pe care i le dăduse Gaston de Moulinet la 
plecare şi începu să-l răsfoiască. 

„O salvare miraculoasă”, citi ea din întâmplare titlul unui articol 
din ziar şi rămase cu privirea aţintită asupra fotografiei unei fete 
tinere, de care era însoţit articolul. 

Apoi murmură ca pentru sine: 

— Felicia!... Felicia de Martigny! 

Sub înrâurirea unei tulburări nelămurite citi repede rândurile din 
ziar şi mereu se uita la fotografie, clătinând capul. În articolul din ziar 
nu găsi numele Feliciei de Martigny, ci numai darea de seamă despre 
salvarea miraculoasă a artistei Solvejg Dalen, care devenise celebră 
peste noapte. 

Deoarece din pricina propriilor ei necazuri şi griji, în ultimele zile 
nu parvenise să citească ziarele, le răsfoi acum pe toate câte le avea la 
îndemână, căutând articolele privitoare la catastrofa din Hollywood şi 
în toate găsi portretul care semăna atât de mult cu Felicia de 
Martigny, fosta ei colegă de pension. 

În timpul când fuseseră împreună în pensionul doamnei Brissart din 

Grenoble, deveniseră prietene bune şi mai cu seamă Lolo o iubise mult 
pe Felicia pentru drăgălăşenia şi frumuseţea ei. 

Să fi devenit oare Felicia artistă de cinematograf? 

Tinerei femei nu-i venea să creadă, aducându-și aminte că Felicia 
avusese întotdeauna oarecare dispreţ pentru tot ce era în legătură cu 
teatrul. 

Să-şi fi schimbat oare părerile? 

Pentru câtva timp Lolo uită de propriile ei necazuri şi citi cu mult 
interes toate dările de seamă despre catastrofa din Hollywood şi, mai 
ca seamă, pe acelea despre salvarea miraculoasă a frumoasei artiste 
Solvejg Dalen. 

Citind aceste articole, îşi propuse s-o viziteze pe artistă îndată ce va 
ajunge la Hollywood, pentru a se încredința dacă presupunerea ei că 
Solvejg Dalen nu era alta decât Felicia de Martigny, se va adeveri. 

Lolo pornise cu teamă în această călătorie şi se gândea cu groază că 
va trebui să se prezinte directorilor societăţilor de filme, pentru un 
angajament. 

Dacă însă într-adevăr Solvejg Dalen era Felicia de Martigny, atunci 
cu ajutorul ei va putea găsi mai repede o ocupaţie, căci în lumea 
filmului, ca pretutindeni de altminteri, se putea ajunge departe prin 
protecţie. 

Lolo începu să făurească tot felul de planuri, punându-şi toată 
nădejdea în ajutorul pe care i-l va da Solvejg Dalen. 

Când ajunse la Hollywood, rămase uimită de repeziciunea cu care 
se lucra aici. Sute de oameni alergau ca furnicile încolo şi încoace, 
lucrând la îndepărtarea dărâmăturilor. 

Lolo fu îndreptată spre un cartier mai îndepărtat al oraşului, unde 
societăţile de filme ridicaseră clădiri provizorii, spre a nu fi stingherite 
prea mult în activitatea lor. 

Din toate colţurile lumii veniseră o mulţime de artişti la 
Hollywood, să-şi caute ocupaţie. 

Speranţele lor erau clădite pe moartea numeroşilor artişti care 
căzuseră victime ale îngrozitorului cutremur. 

Împreună cu mulţi alţii, Lolo se îndreptă spre atelierele noi. Din 
când în când, câte unul din ei îi adresa un cuvânt căci toţi se simțeau 
uniţi prin aceleaşi speranţe de a-şi putea găsi un angajament la 
Hollywood. 


ARIZA 


Dar Lolo aproape nici nu lua în seamă întrebările lor, toate 
gândurile ei erau la Solvejg Dalen. 

În sfârşit, întrebând pe unul şi pe altul, află unde locuia artista, şi 
când se duse la dânsa, se văzu în fața unei clădiri impunătoare, 
cruţată de cutremur. 

Cam sfioasă se uită prin poarta mare de fier, care dădea într-un 
parc frumos ce înconjura palatul. 

Să îndrăznească oare să sune şi să ceară să fie primită? 

De felul ei nu prea era sfioasă, dar de astă dată se simţea lipsită de 
curaj. 

Grozavele întâmplări din timpul din urmă o făcuseră nesigură. 
Neîncetat tremura de teamă să nu fie prinsă şi trasă la răspundere 
pentru uciderea contelui de Gerbeville. 

Deodată zări pe una din aleile parcului o doamnă frumoasă, cu 
trupul zvelt, care o privea uimită şi când Lolo îi desluşi trăsăturile 
fetei, scoase un strigăt de bucurie: 

— Doamnă de Martigny... dumneata eşti?! 

Dolores auzi strigătul şi se apropie repede de poartă. 

— Mă cunoşti? o întrebă ea pe Lolo, deschizându-i poarta şi lăsând- 
o să intre. 

— Da, vă cunosc doamnă contesă, căci semănaţi foarte mult cu 
Felicia, pe care o invidiam atâta la pension pentru mama ei frumoasă. 
Chipul dumneavoastră, mi-a rămas adânc întipărit în minte. 

În bucuria ei de a fi găsit pe cineva cunoscut, îi spuse cum o 
cheamă, îi povesti cum văzuse în ziare portretul Feliciei şi cum o 
recunoscuse îndată, cu tot numele de artistă împrumutat. Lolo încheie, 
adânc mişcată: 

Înţelegeţi dar că am venit să mă încredinţez dacă Solvejg Dalen e 
într-adevăr scumpa mea prietenă, la care m-am gândit de atâtea ori, 
de când n-am mai văzut-o. 

Dolores, care îşi aminti şi ea de a fi văzut pe drăgălaşa Lolo cu 
prilejul vizitelor pe care le făcuse Feliciei la pensionul din Grenoble, îi 
cuprinse umerii cu braţul şi o conduse în casă. 

Luară loc într-una din odăile frumos mobilate şi începură să-şi 
povestească întâmplări din viaţa lor. 

După scurt timp, fură întrerupte de venirea Feliciei, care şi aflase 
de la servitori de vizita pe care o avea mama ei şi plină de bucurie 

veni s-o îmbrăţişeze pe fosta ei prietenă de şcoală. 

Se sărutară cu drag şi se uitară în adâncul ochilor, spre a vedea 
dacă mai exista între ele prietenia de altă dată. 

— N-a lipsit mult şi nu ne mai revedem în viaţa asta, scumpa mea 
Lolo, zise Felicia. 

— Da, am citit în ziare despre îngrozitoarea catastrofă şi sunt 
fericită că eşti printre acei care au avut norocul să fie salvaţi de la 
moarte. 

Felicia o strânse la piept şi închise ochii, copleşită de amintirea 
ceasurilor grozave prin care trecuse în timpul cutremurului. Dar se 
reculese repede, goni această amintire tristă şi trecându-şi mâna peste 
frunte, răspunse zâmbind: 

— Să nu ne mai gândim la ce a fost, ci să ne bucurăm de ziua de 
azi şi de revederea noastră neaşteptată. 

Ţinând-o strâns îmbrăţişată pe Lolo, Felicia se întoarse spre mama 
ei şi îi zise: 

— Lolo va sta la noi, nu-i aşa mamă? 

— Fireşte că da. Doar veţi avea multe de povestit, aşa că v-ar fi 
prea greu să vă despărțiți. 

Felicia se uită zâmbind la prietena ai. 

— Trebuie să-mi istoriseşti tot, Lolo dragă; să-mi spui cum ţi-a mers 
de când ne-am despărţit la Grenoble... înainte de toate vreau să ştiu 
ce faci acum şi ce te-a adus la Hollywood. 

— Nu ghiceşti, Felicia? 

— Nu cumva faci şi tu parte din lumea filmului? 

— Încă nu, dar caut an angajament şi mă bizui pe ajutorul tău ca să 
găsesc unul bun. 

— Fireşte că îţi voi da tot sprijinul. Dar sunt foarte uimită că şi tu 
te-ai făcut artistă. Pe când eram amândouă la Grenoble, nici n-am fi 
visat aşa ceva. 

— Din asta se poate vedea cum se joacă destinul cu noi, muritorii! 

— În orice caz, mă bucur că ne-am revăzut... Sper că vom rămâne 
multă vreme împreună şi că vom lucra la aceeaşi societate de filme. 
Deocamdată vino să te duc în odaia care va fi a ta, unde te vei putea 
odihni de oboseală călătoriei. Peste un ceas luăm masa şi, cu prilejul 
acesta vei cunoaşte pe unii din viitorii tăi colegi şi colege. lar mai 
târziu, când vom fi singure, îmi vei povesti tot şi ne vom reaminti de 

trecutul atât de frumos pe care l-am avut când eram încă copii. 

Lolo era atât de impresionată de dragostea cu care o primise 
Felicia, încât nici nu fu în stare să vorbească. 

Plină de recunoştinţă, strângea numai mâinile Feliciei şi se uita în 
ochii ei frumoşi. 

Când fu apoi singură în odaia ei, rămase câteva clipe ca buimăcită, 
îşi duse mâinile la tâmplele care îi zvâcneau cu putere şi murmură 

— Dumnezeule din ceruri, cred că nu m-ai părăsit cu desăvârşire, 
căci altfel nu m-ai fi îndrumat pe o cale atât de bună. 

Felicia se întorsese între timp la mama ei şi îi spuse: 

— Vezi, mămico, faptul că îmi este dat să fac cuiva un bine, mă 
mai împacă cu soarta mea. Simt că sărmana Lolo are nevoie de 
ajutorul meu. Pe faţa ei se citeşte o adâncă suferinţă, ceea ce mă face 
să cred că a trecut prin multe încercări grele. Voi face tot ce îmi va sta 
în putinţă, să o fac să uite tot ce a îndurat. 

Dolores scoase un suspin şi răspunse: 

— Aş fi mai bucuroasă dacă n-ai avea nevoie să-ţi încarci sufletul 
cu supărările şi grijile altora, ci ai găsi tu însăţi linişte. 

— Din nefericire asta nu se va putea întâmpla niciodată, mamă, 
căci liniştea sufletească n-o voi redobândi decât odată cu fericirea, şi 
fericirea mea e pierdută pentru totdeauna. Dar să nu mai vorbim de 
aceste lucruri triste şi nici tu să nu te mai întristezi din pricina mea. 
Mă voi deprinde cu gândul că nu toate dorinţele omului pot fi 
împlinite. 

leşi cu mama ei în vestibul, unde întâlniră pe căpitanul Barnabe şi 
pe contele de Martigny. Toţi patru se duseră în bibliotecă, unde 
începură să vorbească despre întâmplările din ziua aceea. 

Felicia luă parte cu însufleţire la conversaţie, pentru a nu arăta 
celorlalţi, cât de adânc o tulburase revederea cu prietena ei din 
copilărie şi cum sărmana-i inimă îndurerată se deşteptase la amintirea 
timpurilor fericite de la Grenoble. 

Sărmana Felicia nu bănuia încă ce nenorocire nouă îi va aduce 
venirea prietenei sale. 


268. Urmări foarte grave 
Crestatul şi Roger Hallier se întorseseră în locuinţa lor din Winfield 

Junction şi stăteau de vorbă despre Bob Wilkens. 

— Nimeni nu mă va putea face să cred vreodată că el e vinovatul, 
zise cu hotărâre Roger Hallier. Cu toate acestea mi-e teamă că va fi 
târât în faţa judecății. 

— Dar un nevinovat nu poate fi condamnat. 

— Din nenorocire s-a mai întâmplat şi aşa ceva. Toate aparențele 
sunt împotriva lui. Indiciile... 

Crestatul îl întrerupse şi întregi vorba lui: 

— ...arată toate că el ar fi acela care a împuşcat pe francez. Lângă 
cadavru a fost descoperit revolverul nepotului meu, iar în grădină s-a 
găsit batista şi urmele lui. Toate acestea sunt dovezi îndestulătoare 
pentru judecători pentru a-i face să-l condamne şi că urmăresc asta, ai 
putut vedea şi dumneata din faptul că procurorul nici n-a vrut să audă 
de o depoziţie în favoarea lui, care să-l descarce. 

— Se află într-o mare încurcătură. 

— Şi din nefericire noi nu putem face nimic. 

— Dar articolul din ziar? 

— Nu va avea niciun efect. 

Roger Hallier îşi încleştă pumnii şi zise necăjit: 

— Trebuie să existe o cale pe care să-i putem veni în ajutor. Nu o 
să răbdăm să ajungă un nevinovat pe scaunul electric. 

— Dacă ai fi oprit în noaptea aceea pe femeia necunoscută... 

— N-am putut bănui că se întâmplase o crimă şi, după cum am mai 
spus, am crezut că pocnitura pe care am auzit-o, a fost pricinuită de 
spargerea unui cauciuc de automobil. 

Câtva timp tăcură şi rămaseră duşi pe gânduri. 

Dar oricât îşi frământară creierul, nu găsiră niciun mijloc prin care 
ar fi putut da un ajutor lui Bob Wilkens. 

Această grijă îi făcu să uite toate celelalte necazuri ale lor. 

Crestatul nici nu se mai gândi la răzbunarea lui împotriva lui Frank 
Wilkens; pentru asta mai avea timp, căci regele automobilelor nu va 
fugi. 

După câtva timp, Roger Hallier rupse tăcerea: 

— Lui Bob Wilkens i se va da doar un apărător, nu-i aşa? 

— Da, i se va da un avocat din oficiu. 

— N-ar fi bine să mă pun în legătură cu acesta şi să mă ofer ca 
martor al apărării? 

— Ba chiar te sfătuiesc să faci asta. Avocatul va stărui ca depoziţia 
dumitale să fie luată în seamă şi să se caute femeia aceea necunoscută. 

O slabă speranţă încolţi în sufletele lor şi Roger Hallier dobândi 
credinţa că tot va reuşi încă să înlăture grozava bănuială care apăsa 
asupra lui Bob Wilkens şi că îl va putea scăpa de o condamnare 
nedreaptă. 

Ar îi vrut să se ducă îndată la avocat, dar nu ştia încă cine fusese 
numit din oficiu ca apărător al lui Bob Wilkens. Pe de altă parte 
Crestatul îi spuse că pentru asta va mai fi timp când se va începe 
procesul. 

Cu inima întristată Roger Hallier îşi zise că trebuie să mai aibă 
răbdare, ceea ce îi veni foarte greu. 

Stătuseră astfel de vorbă până aproape de amiază, când auziră 
deodată o bătaie puternică la uşa locuinţei lor. 

Înainte de a putea striga celui de afară să intre, uşă fu deschisă 
repede şi doi domni intrară în odaie. 

În unul din ei Crestatul şi Roger Hallier recunoscură pe comisarul 
Hove. 

Nu se gândiră la nimic rău şi presupuseră că comisarul Hove venise 
pentru a le mai cere lămuriri în cazul banditului Surry. Această 
presupunere fu întărită, când îl auziră pe comisar spunând cu un 
zâmbet prietenos:. 

— Îmi pare bine că v-am găsit pe amândoi împreună. 

Crestatul şi Roger Hallier se sculaseră în picioare şi după ce îl 
salutară pe comisar, rămaseră în aşteptare. 

Apoi Roger Hallier îl întrebă: 

— Se cercetează urma pe care am indicat-o?... Poliţia a pornit în 
căutarea femeii necunoscute? 

Hallier credea că comisarul Hove ştia despre această afacere, dar el 
îi răspunse scurt: 

— Asta nu mă priveşte; am venit pentru altă chestiune. 

Apoi se adresă Crestatului şi îl întrebă: 

— Dumneata susţii că te numeşti Frank Wilkens? 

— Acesta e numele meu. 

— Arată-mi actele. 

— N-am acte. 

Comisarul Hove schimbă o privire cu colegul său şi zise: 

— Cam aşa ceva mi-am închipuit de la început. 

Crestatul deveni atent. Ce voia oare comisarul de la dânsul? Ce 
țintă urmărea? 

Hove i se adresă din nou: 

— Poţi să dovedeşti cu ceva că eşti Frank Wilkens? 

— Vărul meu, proprietarul uzinelor Wilkens poate adeveri spusele 
mele. 

Cei doi comisari izbucniră în râs. 

— N-am pomenit de când sunt o asemenea obrăznicie!... E de 
necrezut! 

Crestatul izbucni înfuriat: 

— Ce tot vorbeşti de obrăznicie?! 

— Nu-ţi mai da osteneală să ne înşeli, căci ştim prea bine ce fel de 
om eşti şi în ce ape te scalzi. Deocamdată te rog să-mi spui adevăratul 
dumitale nume. 

Atât Crestatul cât şi Roger Hallier rămaseră înmărmuriţi de uimire, 
neputând să înţeleagă ce însemna această schimbare în purtarea 
comisarului. 

— Cum ai ajuns să te îndoieşti că mă cheamă într-adevăr Frank 
Wilkens? Cu ce drept îmi vorbeşti parcă aş fi un criminal? Te rog să- 
mi spui lămurit ce vrei de la mine. 

— Îţi voi spune, însă nu aici, ci la poliţie, unde te rog să ne urmezi. 

— Vrei să mă arestezi? 

— Deocamdată te iau numai cu mine; mandatul îl va da judecătorul 
de instrucţie. 

Apoi comisarul Hove se întoarse spre Roger Hallier şi îi zise: 

— Şi dumneata trebuie să vii cu noi. 

Tânărul lucrător zâmbi. 

— Totul nu mi se pare decât o glumă proastă. 

— O să vezi mai târziu că nu e vorba de o glumă proastă, ci de una 
bună. 

— Te rog să laşi ironiile, se răsti Roger Hallier h comisar. 

— Îţi închipui că mi-e ruşine să spun ce gândesc? Dar să scurtăm 
vorba şi să vedem ce mai este prin odăile astea. 

Comisarul Hove se aproplă de un scrin, trase sertarele şi le 
scormoni până la fund. Acelaşi lucru îl făcu cu garderobul, apoi luă şi 
geamantanul Crestatului. 

— Dă-mi cheia, zise el acestuia. 

— Aş vrea să ştiu ce cauţi? 

— Asta nu te priveşte. Hai dă-mi mai repede cheia! 

Crestatul i-o dădu, comisarul descuie geamantanul şi aruncă tot 
conţinutul pe masă. 

— Nimic decât nişte vechituri. Dragă camarade, fii atât de bun şi 
vezi ce au prin buzunare, aceşti doi domni. 

Celălalt comisar făcu ce-i spusese colegul, dar deodată Hove strigă: 

— Iată, am descoperit o comoară! 

Spunând aceste cuvinte, ridică un săculeţ de piele, în felul acelora 
care Crestatul le întrebuinţase în Australia spre a strânge praful de 
aur. 

— Ce e în săculeţul acesta? îl întrebă colegul său. 

— Bani! 

Hove scoase la iveală un teanc de bancnote, le numără şi arătându- 
le celuilalt comisar, şi întrebă: 

— Ei, ce zici de drăcia asta? 

— Mi se pare ciudat că omul acesta se află în posesia unei sume 
atât de mari. 

— De aceeaşi părere sunt şi eu. În orice caz nu cred că a câştigat 
aceşti bani pe cale cinstită. 

La auzul acestor cuvinte, Crestatul nu-şi mai putu stăpâni mânia şi 
strigă înfuriat: 

— Am fost căutător de aur în Australia şi ceea ce vezi este rodul 
unei munci de ani de zile. 

— Povestea asta poţi s-o spui cui vrei, nu nouă, căci nu te credem. 

— Atunci de unde îţi închipui că am aceşti bani? 

— Dacă vrei să ştii, îţi voi spune şi asta. Ţi i-a dat Bob Wilkens 
pentru a face tot ce-ţi va sta în putinţă spre a pune mâna pe uzinele 
lui Frank Wilkens. 

La auzul acestor cuvinte, atât Crestatul cât şi Roger Hallier îşi 
dădură seama de minciunile care se născociseră şi ce intrigă se pusese 
la cale împotriva lor. 

Tatăl lui Bob începuse să-i atace pe altă cale, spre a-şi păzi propria 
lui piele. 

Crestatul se uită lung la Roger Hallier. 

— Îţi vine să crezi, o astfel de neruşinare? 

— Numai Frank Wilkens e în stare să facă aşa ceva! 

— Dar nu va reuşi. Să mergem liniştiţi la poliţie şi dacă domnii de 
acolo vor găsi cu cale, n-au decât să ne închidă. Ţesătura de minciuni 
pe care a ticluit-o atât de bine acel ticălos, se va destrăma. 

— Da, şi acum s-a isprăvit şi cu cruţarea. În faţa judecății vom 
spune tot ce ştim. 

Comisarul Hove se amestecă în vorbă: 

— Deocamdată veţi ajunge voi în faţa judecătorului. 

— Nu ne este teamă defel, căci conştiinţa noastră e curată. 

— Norocul vostru! Dar acum haideţi cu noi. 

Roger Hallier aruncă comisarului o privire ironică şi îi zise: 

— Văd că ne iei drept nişte răufăcători. N-ar fi mai bine să ne pui şi 
cătuşe, ca să nu putem fugi? 

Comisarul Hove nu luă în seamă ironia şi le făcu semn să-l urmeze. 

În gang se aflau patru poliţişti la uşa ce dădea în stradă alţi doi, iar 
în faţa casei aştepta un automobil al poliţiei care servea la 
transportarea arestaţilor. 

Pe stradă se adunase o mulţime de curioşi, care voiau să privească 
la plecarea celor arestaţi. 

Escortaţi de poliţişti, Crestatul şi Roger Hallier se urcară în 
automobil. Poliţiştii luară loc lângă dânşii, uşa fu închisă şi maşina 
porni. 

Roger Hallier zâmbea, dar zâmbetul lui era amar. 

După câtva timp se uită la Crestat şi zise: 

— Bună lovitură, ne-a dat Frank Wilkens! 

— Din spusele comisarului înţeleg că el a întors faptele pe dos şi... 

— Tăceţi din gură! îi curmă vorba un poliţist. Arestaţii n-au voie să 
vorbească. 

Cei doi se supuseră şi nici nu mai deschiseră gura până când fură 
aduşi la poliţie. Numai Crestatul întrebă pe unul din poliţişti: 

— Nădăjduiesc că ni se va lua îndată interogatoriul? 

— Încă nu. Deocamdată veţi fi închişi. 

Fură despărțiți câteva minute mai târziu; în urma fiecăruia din ei se 
închise uşa unei celule. 

269. O lovitură de trăsnet 


Sărmana Lolo, care avusese de îndurat atâtea nenorociri în timpul 
din urmă, avea acum impresia că ieşise la lumină din întunericul cel 
mai adânc. 

Toţi cu care făcu cunoştinţă la masă, o întâmpinară cu o prietenie 
sinceră când aflară că fusese colegă de pension cu Felicia. 

Regizorul Cornell care şedea lângă dânsa, o rugă chiar în timpul 
mesei să-i povestească despre activitatea ei artistică la Paris şi toţi o 
ascultară cu luare-aminte. 

Astfel se făcu că se discută îndată ce ocupaţie i s-ar putea da. 

Regizorul Cornell arăta mult interes pentru frumoasa dansatoare 
pariziană, aşa că aceasta putea să spere de a obţine în foarte scurt 
timp un angajament bun. 

Această încredere se întări şi mai mult, când după masă contele de 
Martigny se aşeză la pian şi cântă un vals de Strauss, iar Cornell o 
rugă pe Lolo să danseze. 

Cornell era încântat de felul cum dansa Lolo şi entuziasmul lui 
deveni şi mai mare când văzu mai târziu pe Felicia, Karin Rystrom şi 
Lolo stând de vorbă împreună şi formând un grup fermecător, care îi 
dădu o idee bună pentru an film nou. 

În seara aceea toţi petrecură de minune şi se simţiră ca în familie. 
Conversaţiile fură mai vesele ca de obicei şi chiar Felicia, care mai 
întotdeauna era foarte tăcută, râse voioasă, mai cu seamă când Lolo 
începu să povestească despre năzbâtiile pe care le făceau în pension. 

Totuşi, Felicia simţea cum inima i se încleşta de durere şi întristare, 
căci povestirile prietenei sale îi amintiseră de zilele fericite pe care le 
petrecuse odinioară şi de dragostea ei mare de atunci. 

În timpul din urmă lucrase cu mai multă râvnă ca de obicei, numai 
spre a uita de dragostea ei fără speranţă, dar în ziua aceea dorul îi 
reveni şi mai mare, şi mai chinuitor. 

Pe când ceilalţi vorbeau cu însufleţire, Felicia se retrase din 
mijlocul lor şi se apropie de fereastră. 

Îşi ridică privirea visătoare spre cer şi se uită la milioanele de stele 
sclipitoare. 

Gândul ei zbură iar la Bob Wilkens; deşi ea însăşi îşi spunea că e o 
nebunie să se mai gândească la dânsul, care fără îndoială, o şi uitase 
în braţele soţiei lui. 

Cu toate acestea dorul ei nu se potoli, ci o chinuia din ce în ce mai 
mult. 

Fiind ascunsă de perdeaua cea groasă din fața ferestrei, nu fu 
văzută de căpitanul Barnabe şi de contele de Martigny, care se 
apropiaseră şi ei de locul unde era Felicia. 

Felicia le auzi însă desluşit glasurile şi căpitanul Barnabe tocmai 
spuneai 

— Nu ştiu de ce, dar în seara aceasta nu mă pot înveseli. Parcă aud 
mereu tunetul ameninţător al unei avalanşe, care primejduieşte casa 
asta. Sunt nespus de îngrijorat atât pentru Felicia, cât şi pentru 
Dolores şi nu ştiu ce să fac, spre a înlătura primejdia. 

Felicia îşi reţinu răsuflarea şi ascultă cu încordare. 

Ce însemnau oare vorbele căpitanului Barnabe? De ce primejdie 
vorbea? De ce se temea dânsul atât de mult şi era îngrijorat pentru 
dânsa şi mama ei? 

Auzi pe contele de Martigny răspunzând: 

— Trebuie să ascundem toate ziarele care vorbesc despre arestarea 
lui Bob Wilkens, pentru ca Felicia să nu afle nimic de această afacere 
tristă. 

Îndată ce auzi aceste cuvinte, tânăra fata ieşi din ascunzătoarea ei 
şi cu faţa palidă ca moartea, se repezi la căpitanul Barnabe şi la 
unchiul ei şi apucându-l pe acesta de braţ, îl întrebă cu vocea 
sugrumată de o tulburare grozavă: 

— Ce spuneţi?... Ce ştiri aţi citit în ziare?... Bob Wilkens a fost 
arestat? 

Contele de Martigny şi căpitanul Barnabe se uitară speriaţi unul la 
altul şi ziseră aproape în acelaşi timp: 

— Nu mai putem face nimic spre a ascunde faptele! 

Deoarece Felicia scosese un țipăt, ceilalţi oaspeţi deveniseră atenţi 
şi se uitau speriaţi la grupul lor. 

Din tulburarea grozavă a Feliciei şi din expresia de spaimă de pe 
feţele contelui de Martigny şi a căpitanului Barnabe, îşi dădură seama 
că se întâmplase ceva foarte grav. 

Se apropiară de ei şi Dolores care era printre ceilalţi, îi întrebă: 

— Ce s-a întâmplat? De ce sunteţi atât de înspăimântați? 

Căpitanul Barnabe îi puse mâna pe umăr ca s-o liniştească. 

Nu te speria, scumpa mea Dolores. Nouă nu ni s-a întâmplat nimic, 

deşi ştirea grozavă pe care am citit-o azi în ziare ne-a mâhnit foarte 
mult. 

— Bob a fost arestat, mămico! ţipă Felicia cu sufletul zdruncinat de 
durere şi deznădejde. 

Buimăcită, Dolores se uită de la unul la altul şi repetă nedumerită: 

— Bob Wilkens arestat? 

Regizorul Cornell, care nu ştia nimic despre dragostea Feliciei, 
deveni atent şi întrebă: 

— Vorbiţi despre fiul regelui automobilelor, despre Bob Wilkens 
care e bănuit de a fi împuşcat pe amantul nevestei sale?... Pot să vă 
spun amănunte mai precise, căci azi-dimineaţă am vorbit la telefon cu 
un reporter al ziarului „New-York Herald” care mi-a dat toate 
desluşirile asupra acestei arestări senzaţionale. 

Nimeni nu prea luă însă în seamă cuvintele lui Cornell, căci toţi se 
uitau cu îngrijorare la sărmana Felicia, care se făcuse palidă ca 
moartea şi abia se mai putea ţine pe picioare. 

Dolores şi căpitanul Barnabe o duseră spre un fotoliu, în care ea se 
lăsă să cadă fără putere. 

Şi Karin Rystrom se apropiase de prietena ei şi cu glasul înecat în 
lacrimi, îi zise: 

— Scumpa, sărmana mea Felicia, de ce trebuie să înduri atâtea 
chinuri?! 

Contele de Martigny îl luă pe regizorul Cornell la o parte, îl duse în 
odaia alăturată, unde îi spuse despre dragostea cea mare pe care 
Felicia o avusese pentru Bob Wilkens, şi că din această pricină fusese 
ea atât de zdruncinată de ştirea pe care o aflase. 

Cornell se sperie la auzul acestor cuvinte şi se simţi cuprins de o 
milă adâncă pentru tânăra fată, care avusese de îndurat atâtea 
nenorociri. Dându-şi seama că fiind străin de familie, i-ar stingheri pe 
toţi într-o împrejurare atât de tristă, Cornell ceru voie să se retragă. 

Contele îi fu recunoscător pentru această dovadă de tact şi bun simţ 
şi îl conduse până la ieşire. 

În tulburarea care îi cuprinsese pe toţi, nimeni nu dădu atenţie 
sărmanei Lolo, care rămăsese nemişcată pe scaunul ei, ca împietrită. 
Faţa i se făcuse albă ca varul şi cu ochii măriţi de groază se uita ţintă 
la Felicia. 

După câtva timp Felicia se reculese din spaima ei şi cu vocea 

tremurătoare de emoție, se rugă: 

— Daţi-mi ziarele!... Vreau să citesc tot, căci acum nu-mi mai 
puteţi ascunde nimic. 

Căpitanul Barnabe se uită întristat la Dolores, ca şi când ar fi vrut s- 
o întrebe ce să facă. 

Ea dădu obosită din umeri şi zise: 

— E mai bine ca Felicia să afle tot adevărul, căci oricât de grozav 
ar fi, e mai uşor le îndurat decât nesiguranța şi îndoiala. 

Căpitanul Barnabe nu îndrăzni să se împotrivească, aşa că trecu în 
bibliotecă şi aduse ziarele. Trist şi îngrijorat se uită lung la Dolores şi 
Felicia, care începură să citească. 

Veselia care domnise cu câteva clipe în urmă în încăpere, fusese 
alungată ca de un suflu de gheaţă. 

Lolo abia îndrăznea să respire şi rămăsese cu privirea aţintită la 
Felicia. Ea ştia că Bob Wilkens fusese arestat fără să aibă nici cea mai 
mică vină şi că un singur cuvânt al ei i-ar reda imediat libertatea. 

În toiul gândurilor chinuitoare care se învălmăşiseră în mintea ei, 
auzi iar glasul Feliciei: 

— Nu se poate... Nu e adevărat. Bob n-a, făcut aşa ceva! 

— Nevinovăţia lui se va dovedi, încercă Dolores s-o mângâie. În 
ziare chiar stă scris că el tăgăduieşte de a fi ucis pe contele de 
Gerbeville. 

— Dar toate aparențele sunt împotriva lui, zise Felicia plângând. 
Dumnezeule sfinte, nici nu îndrăznesc să mă gândesc că ar putea fi 
condamnat şi aruncat în temniţă! 

— Lucrurile n-au ajuns încă atât de departe, Felicia. 

— Sărmanul... sărmanul Bob!... Vasăzică nici în căsnicia lui nu e 
fericit, căci altfel nu s-ar fi putut întâmpla aşa ceva. 

Felicia sări de pe scaun şi începu să se plimbe agitată prin cameră. 

— Mi-am închipuit eu că tatăl lui l-a silit la această căsătorie. 
Doamne, dacă n-aş fi fost atât de orbită de încăpăţânarea şi mândria 
mea prostească şi dacă m-aş fi dus la timp la dânsul, — dacă i-aş fi scris 
măcar, atunci nu s-ar fi întâmplat această nenorocire. Acum ce mai 
pot face?... Mămico scumpă, dă-mi tu un sfat, un ajutor!... 

O cuprinse pe Dolores cu braţele şi o strânse la piept. 

Adânc îndurerată, Dolores îşi rezemă capul de umărul ei, dar în 
acelaşi timp aruncă o privire deznădăjduită căpitanului Barnabe, care 

îi înţelese rugămintea mută. 

— Să o ajutăm, dar cum?... Ne va fi aproape cu neputinţă, 
murmură el. 

Contele de Martigny, care auzise aceste cuvinte, deşi fuseseră spuse 
aproape în şoaptă, zise: 

— Nici eu nu cred să putem face ceva. Trebuie să aşteptăm ce 
sentinţă se va da. 

Felicia izbucni într-un râs amar. 

— Se vede că n-ai iubit pe nimeni în viaţa ta aşa cum îl iubesc eu 
pe Bob, unchiule Axel, căci altfel ai putea înţelege că nu sunt în stare 
să aştept până când tribunalul va da sentinţa. 

Contele de Martigny lăsă capul în piept, nevoind să arate celorlalți 
că în clipa aceea se uitase la Karin Rystrom şi îşi aduse aminte de ziua 
grozavă în care le scosese pe cele două fete de sub dărâmături. 

Totuşi putea înţelege bine grija, neliniştea şi tulburarea Feliciei. Tot 
astfel le înţeleseră şi Dolores şi căpitanul Barnabe, care ştiau cât de 
dureros este să tremuri pentru o ființă pe care o iubeşti. 

— Ce vrei să faci, Felicia? o întrebă Dolores, întrerupând tăcerea 
care se lăsase după strigătul de deznădejde al tinerei fete atât de 
nenorocite. 

— Vreau să-l ajut... să-l ajut!... strigă Felicia cu însufleţire. 

— Dar cum? 

— Trebuie să mă duc la dânsul, să-i vorbesc şi apoi să găsesc o cale 
pentru a-l scăpa. 

La auzul acestor cuvinte, Lolo îşi ascunse faţa în mâini. 

Numai ea cunoştea singura cale de scăpare pentru Bob Wilkens. 

Dacă nu va mai tăcea, dacă va mărturisi tot, atunci Bob va fi pus 
repede în libertate. 

Atunci însă se spulberau pentru dânsa toate speranţele de a se mai 
putea uni vreodată cu Gaston de Moulinet, îşi spuse sărmana Lolo 
oftând. 

Va trebui să lâncezească între zidurile unei temnițe întunecoase, 
căci îşi dădea tot mai mult seama, că judecătorii n-o vor crede, dacă le 
va istorisi faptele aşa cum se întâmplaseră în adevăr. 

Ascultă cu încordare conversaţia celorlalţi şi auzi pe contele de 
Martigny spunând: 

— Este exclus, Felicia, să te duci acum la Bob Wilkens, i-ai face mai 

mult rău decât bine. 

— Ba i-aş aduce mângâiere, i-aş da speranţă şi i-aş duce o rază de 
lumină în întunericul de care e înconjurat. 

Contele de Martigny clătină trist capul. 

— Te înşeli, scumpa mea copilă! N-ai citit în dările de seamă ale 
ziarelor că se vorbeşte de o femeie necunoscută care a fost văzută în 
noaptea crimei? 

— Ba da, dar ce legătură am eu cu această femeie? 

Lolo îşi muşcă buzele ca să înăbuşe ţipătul de durere care amenința 
să-i izbucnească din piept. 

Ar fi vrut să strige Feliciei: 

— Eu sunt femeia pe care a văzut-o acel Roger Hallier şi pe care o 
caută poliţia. 

Dar limba îi era ca paralizată, nu fu în stare să spună niciun cuvânt 
şi cu privirea îngrozită se uita la Felicia. 

— Dacă te-ai duce acum la Bob Wilkens, continuă contele de 
Martigny cu stăruinţă, ar cădea asupra ta bănuiala că eşti femeia care 
a făptuit crima. Tot asupra ta s-ar arunca şi vina căsniciei nenorocite a 
lui Bob Wilkens cu Hariett Crosham. Nu, Felicia dragă, trebuie să fii 
cuminte şi cu mare băgare de seamă. 

Felicia avu un zâmbet amar. 

— Ceri prea mult de la mine, dragă unchiule. E peste puterile mele 
să fiu cuminte în starea sufletească în care mă aflu. 

— În orice caz nu poţi pleca deocamdată, interveni şi Dolores. 
Gândeşte-te ce neplăceri ai avea, dacă ai cere concediu tocmai acum 
după ce societatea de filme a avut atâtea pierderi din pricina 
cutremurului şi când trebuie să lucreze îndoit spre a le acoperi. 

— De altminteri ce-ai putea face la New-York copila mea, adăugă şi 
căpitanul Barnabe. Bob Wilkens e arestat, şi cum nimeni nu cunoaşte 
legăturile dintre voi, nu ţi s-ar îngădui să-i vorbeşti, aşa că nici nu l-ai 
putea vedea şi ţi-ai pierde timpul în zadar. 

Felicia îşi frământă mâinile deznădăjduită. 

— Dar trebuie să fac ceva pentru dânsul. Nu sunt în stare să aştept 
aici, lăsând totul în voia sorții. Trebuie să-l ajut într-un fel sau altul, 
fiind încredinţată că e nevinovat. 

Timp de câteva clipe urmă o tăcere adâncă; se uitau unul la altul ca 
şi când ar fi vrut să-şi ghicească gândurile. Toţi voiau s-o ajute pe 

Felicia, dar nimeni nu găsi o cale. 

În sfârşit, contele de Martigny zise: 

— Nu putem face absolut nimic, dragă Felicia, şi trebuie să te 
deprinzi cu gândul că n-ai altă cale decât să aştepţi desfăşurarea 
evenimentelor. 

— De aceeaşi părere sunt şi eu, Felicia, întări căpitanul Barnabe 
vorbele contelui de Martigny. Deocamdată, cu toată dragostea ta 
mare, nu-i poţi da niciun ajutor lui Bob Wilkens. Dacă însă e 
nevinovat, adevărul va ieşi negreşit la lumină. Gândeşte-te prin câte a 
trecut şi mama ta. Şi ea a fost odată învinuită de o faptă grozavă şi în 
cele din urmă adevărul a rămas biruitor. 

Felicia izbucni din nou într-un plâns amar. 

— Tot ce-mi spuneţi voi, nu-mi poate aduce mângâiere, nu-mi 
poate da curaj şi speranţă; de aceea vă rog din tot sufletul, lăsaţi-mă 
să merg singură pe calea pe care o voi crede bună! 

Când se uită însă la faţa plină de îngrijorare a mamei ei, când văzu 
şi întristarea bunei ei prietene Karin, începu iar să plângă şi zise: 

— Aveţi dreptate; nu pot să pun în joc existenţa mea care e şi a 
voastră. Dar ce să fac?... Nu există niciun mijloc ca să rămân la 
datoria mea şi în acelaşi timp, să dau şi lui Bob un ajutor? 

Contele de Martigny, care în timpul acesta se gândise cu încordare, 
zise după o scurtă o tăcere: 

— Dacă poate fi spre liniştirea ta, voi pleca cu plăcere pentru 
câteva zile la New-York şi voi încerca să aflu amănunte mai precise 
decât acelea pe care le-am citit în ziare. Timp de vreo două săptămâni 
tot n-am de lucru aici, aşa că voi putea obţine lesne un concediu. 

În ochii Feliciei se ivi o sclipire de bucurie şi speranţă. 

— Da, dragă unchiule, pleacă tu la New-York şi caută să afli tot 
despre această crimă îngrozitoare. Să fii măcar tu aproape de Bob, 
poate va avea nevoie de un prieten, de un om drag, care să-l ajute şi 
dacă vei auzi că mă vrea pe mine, că îi este dor, atunci să-mi dai 
îndată de ştire, ca să vin şi eu. 

— Poate vei avea putinţa să vorbeşti cu apărătorul lui, zise 
căpitanul Barnabe, care aprobă hotărârea contelui de Martigny de a 
pleca la New-York. 

— Da, unchiule dragă, vorbeşte cu avocatul lui Bob şi oferă-i o 
sumă mare de bani în numele meu, spre a face tot ce-i va sta în 

putință pentru a-l scăpa pe Bob. 

Dolores avu un gest de împotrivire şi strigă speriată: 

— Copila mea, nu se poate să oferi bani avocatului lui Bob, căci 
asta s-ar lua drept o încercare de mituire. Sunt de părere că Axel să fie 
foarte rezervat şi să intervină numai atunci când va fi absolută nevoie. 

— Lasă totul în seama mea fără nicio grijă, răspunse contele de 
Martigny. N-are niciun rost să ne batem acum capul şi să ne sfătuim 
ce este de făcut, căci se poate foarte uşor întâmpla ca lucrurile să se 
petreacă cu totul altfel decât credem noi sau le putem prevedea. 

Cu un gest rugător, Felicia luă mâinile unchiului ei şi zise plăpând: 

— Nu-i aşa, dragă unchiule, că vei face tot ce-ţi va sta în putinţă 
spre a da un ajutor lui Bob? 

— Îți dau cuvântul meu Felicia, că nu voi lăsa nimic neîncercat ca 
să-i fiu de folos. 

— Ar fi bine să te duci la un detectiv, şi să-l însărcinezi să caute pe 
femeia aceea pe care a văzut-o Roger Hallier în noaptea crimei, zise 
Felicia cu înfrigurare. Dă-i cât va cere, sunt gata să aduc orice jertfă, 
numai să-l scap pe Bob din situaţia grozavă în care se află. 

Contele de Martigny, se uită grav la nepoata lui. 

— De fapt nici nu merită să te jertfeşti pentru dânsul, Felicia... 

Ea îşi astupă urechile şi zise repede: 

— Nici nu vreau să aud aşa ceva, unchiule Axel. Trebuie să ascult 
glasul inimii mele şi să-i dau tot ajutorul de care voi fi în stare, căci 
tocmai acum, după ce am trecut printr-o încercare atât de grea, 
presimt că nici fericirea mea nu e încă pierdută pentru totdeauna. 

Karin Rystrom, care tăcuse până atunci, o atrase pe Felicia la 
pieptul ei. 

— Şi eu sunt încredințată, Felicia, că, cu toată nenorocirea care l-a 
lovit pe Bob Wilkens, fericirea ta se va înfăptui. Ai citit doar din ziare 
cât de nenorocită este căsnicia lui. 

Felicia dădu din cap, cu seriozitate. 

— Cu Hariett Crosham nu s-a căsătorit din dragoste şi poate nu m-a 
uitat încă cu desăvârşire. Deocamdată să nu ne gândim la ce ne va 
aduce viitorul, ci trebuie să înlăturăm grozava învinuire care i s-a 
adus lui Bob. 

Apoi se întoarse spre contele de Martigny şi îl întrebă: 

— Poţi să pleci încă în noaptea asta, dragă unchiule? Nu trebuie să 

pierdem timpul, ci să găsim mai repede urma acelei femei 
necunoscute. 

— Voi face îndată pregătirile de plecare, răspunse contele de 
Martigny fără şovăire. 

În sufletul sărmanei Lolo se desfăşură o lupta îngrozitoare. 

Îi era ca şi când i se sfâşia carnea de pe trup cu un cleşte înroşit în 
foc şi îi venea să ţipe de durere. 

Fiecare cuvânt pe care îl vorbeau ceilalţi, îi pricinuia chinuri de 
moarte; cu toate acestea nu găsi puterea de a-i spune Feliciei că ea era 
aceea care îl împuşcase pe contele de Gerbeville. 

Felicia îşi îndreptă deodată privirea spre prietena pe care o uitase 
cu desăvârşire în tulburarea de care fusese cuprinsă în clipa când 
aflase ştirea tristă despre arestarea lui Bob Wilkens 

Se ridică de pe scaun şi se duse la dânsa. 

— Sărmana de tine, zise ea cu milă. Nu fii supărată că nu m-am 
mai ocupat de tine. Mai târziu, după ce ne vom fi povestit 
întâmplările prin care am trecut de când ne-am despărţit, vei înţelege 
de ce am fost atât de tulburată auzind ştirea grozavă despre arestarea 
lui Bob. Dar din expresia feţei tale, presupun că îţi dai seama ce 
înseamnă pentru mine aceasta nouă lovitură a sorții. 

Lolo abia mai avu puterea să se stăpânească. 

Îşi lipi capul de pieptul Feliciei şi zise, plângând: 

— Sărmana mea Felicia, totul e atât de îngrozitor. 

— Da, e îngrozitor, repetă Felicia cu un suspin îndurerat. Dacă 
există însă o dreptate în lumea asta, atunci vinovatul îşi va primi 
pedeapsa. Deocamdată să nu mai vorbim de asta, dragă Lolo. Sunt 
atât de istovită şi la sfârşitul puterilor mele, încât trebuie să mă retrag 
în camera mea. Noapte bună, Lolo... Du-te şi tu la culcare şi uită 
emoţiile prin care am trecut cu toţii. Îţi doresc un vis frumos în prima 
noapte pe care o petrecem iar sub acelaşi acoperământ. 

Îşi sărută prietena, apoi se duse la mama ei, o luă de braţ şi 
amândouă ieşiră din odaie. 

Cu ochii umezi de lacrimi, Lolo o urmări cu privirea. 

Îşi ţinea buzele strânse spre a nu lăsa să izbucnească cuvintele pe 
care inima o îndemna să le strige. 

După ce uşa se închise în urma Feliciei, Lolo zise celorlalţi noapte 
bună, cu vocea aproape stinsă, şi se duse în odaia ei. 

Îndată ce se văzu singură, se aruncă pe pat, îşi ascunse capul în 
perne şi începu să plângă cu amar. Se învinuia pe ea însăşi de laşitate 
şi îşi blestema soarta crudă care o urmărea cu atâta înverşunare. 

De ce n-avea şi ea parte de puţină fericire? 

De ce destinul o aruncase din calea ei? 

Voise să se răzbune numai împotriva contelui de Gerbeville, dar 
acum aducea nenorocirea şi asupra altora, îi trăgea în prăpastia 
pieirii. 

În sufletul ei se dădu din nou o luptă înverşunată. 

Îi ora însă, cu neputinţă să-şi mărturisească fapta. Căci ţinea la 
viaţă, voia să-şi revadă copiii, îi era teamă de judecători şi de tot ce va 
urma apoi, dacă va mărturisi. 

Înălţă o rugăciune fierbinte spre cer. Pentru ca Bob Wilkens să-şi 
recapete libertatea, fără ca ea să fie nevoită a-şi mărturisi fapta. 


270. Toanele unei milionare 


Ethel Drof făcuse pregătirile pentru nuntă, cu o repeziciune 
nemaipomenită. 

Ea dorise ca ziua nunţii ei să fie un eveniment pentru întreg New- 
Yorkul şi ziarele să vorbească cu săptămâni de zile înainte despre 
această ceremonie. Totuşi ziarele nu publicară decât un articol foarte 
scurt care nu atrase atenţia nimănui, aşa că lucrurile nu se petrecuseră 
aşa cum era obiceiul la nunțile fetelor de milionari americani. 

Deşi Ethel Drof trimisese un număr foarte mare de invitaţii, numai 
foarte puţini oaspeţi veniră la cununie, neînțelegând această căsătorie 
pripită, pe care o socoteau o toană a răsfăţatei şi excentricei fete. 

Astfel se făcu că la banchetul cel mare, care se dădu la hotelul 
Palace, multe locuri rămaseră goale la masă. 

Ethel era foarte înfuriată. Ea socotea această nereuşită a serbării, 
drept o prevestire rea pentru viitor. 

Dacă s-ar fi căsătorit cu Bob Wilkens, ar fi cucerit din prima zi o 
situaţie frumoasă în societatea distinsă a New-Yorkului. Însă prin 
căsătoria ei cu Gaston de Moulinet, care ca francez nu prea era iubit 
de americani, nu-şi va putea ajunge niciodată ţinta. 

Cu toate că se străduia din răsputeri să alunge aceste gânduri 
neplăcute, ciuda ei era atât de mare încât rămase posomorâtă în tot 

timpul banchetului. 

Deşi față de oaspeţi arăta o faţă veselă şi îşi dădea osteneala să 
joace rolul unei mirese fericite, totuşi în adâncul sufletului ei îi venea 
să plângă. Ar fi preferat să se poată scula de la masă şi să fugă 
undeva, să fie singură. Dar o astfel de purtare ar fi dat loc la clevetiri, 
pe care voia să le evite cu orice preţ. 

Numai gândul acesta o împinsese la căsătoria cu Gaston de 
Moulinet, căci de câte ori se uita la soţul ei, trebuia să facă comparații 
între el şi Bob Wilkens. 

Până în ziua aceea nu-şi dăduse încă niciodată seama cât de slabă 
era legătura sufletească între ea şi Gaston de Moulinet. 

De dragoste nici nu putea fi vorba între ei. 

Ba mai mult, la cununie, înainte de a pronunţa cuvântul „da”, 
şovăise o clipă, cu gândul de a rupe această legătură încă în ultimul 
moment. 

Fireşte, nu bănuia că Gaston de Moulinet simţea cam la fel cu 
dânsa. La întrebarea preotului, dacă va fi un soţ credincios, ar fi vrut 
să răspundă şi el mai curând cu un „nu”, simțindu-se cuprins deodată 
de teama nelegiuirii pe care o făptuia, căsătorindu-se cu Ethel Drof. 

I se întâmplă însă şi lui acelaşi lucru ca şi logodnicei sale. 

Se gândi la scandalul nemaipomenit care ar lua naştere, dacă s-ar 
da în ultima clipă înapoi şi astfel spuse şi el „da”. 

Totuşi teama nu-l părăsi un singur moment în tot timpul serbării, şi 
după cum Ethel Drof se gândea neîncetat la Bob Wilkens, tot astfel 
gândurile lui zburau la sărmana Lolo. 

Până în ziua aceea nu primise încă nicio ştire din partea ei, dar 
presupunea că ajunsese bine la Hollywood şi avea încredințarea că 
reuşise să găsească un angajament. 

După ce va mai trece câtva timp de la întâmplările grozave care îi 
tulburaseră pe amândoi atât de adânc, nădăjduia că lucrurile se vor 
mai linişti şi nu vor mai avea nevoie să se teamă de descoperire. 

Deocamdată tristele întâmplări erau încă prea de curând şi afară de 
asta, Ethel Drof nu vorbea decât de sfârşitul tragic al contelui de 
Gerbeville şi de soarta tristă a lui Bob Wilkens. 

Cuvintele ei erau pline de atâta ură, încât Gaston de Moulinet simţi 
cum antipatia faţă de Ethel creştea pe fiece clipă. 

Nici în ziua nunţii nu-i plăcu mai mult, deşi se îmbrăcase cu multă 

îngrijire, ca să pară mai frumoasă. 

În schimb, cât de dulce şi fermecătoare era scumpa, micuța lui 
Lolo! 

Dacă cu câţiva ani în urmă contele de Gerbeville nu i-ar fi 
încrucişat calea şi el nu s-ar fi lăsat ademenit la tot felul de afaceri 
necurate, niciodată nu i-ar fi trecut prin gând s-o părăsească pe Lolo 
pentru o prinţesă a dolarilor, ar fi fost cruțat de tulburătoarele 
întâmplări din timpul din urmă, ar fi fost împreună cu ai săi, ca un 
tată de familie foarte fericit şi n-ar fi fost chinuit de teama de a fi adus 
în faţa judecaţii pentru bigamie. 

Situaţia lui era însă atât de încurcată încât nu-i mai rămăsese altă 
cale decât să dea şi această ultimă lovitură îndrăzneață. 

Se gândea, că dacă va avea noroc şi va reuşi să se facă nevăzut cu 
zestrea mare a soţiei sale, atunci viitorul lui şi al copiilor săi va fi 
asigurat. 

Totuşi acum, după ce făcuse pasul hotărâtor, se simţea cuprins de o 
nelinişte ciudată. 

O luptă grea se dădu în sufletul lui şi iar se simţi pradă ispitei, ca şi 
în ziua când îşi luase rămas bun de la Lolo, la plecarea ei la 
Hollywood. 

N-ar fi mai cuminte să rămână căsătorit cu bogata moştenitoare a 
marilor uzine Drof şi să se despartă mai bine pentru totdeauna de 
Lolo? 

Contele de Gerbeville nu avusese oare dreptate, când spusese că 
dragostea lui pentru Lolo nu era decât o prostie sentimentală? Ca şi 
când s-ar fi trezit dintr-un vis, Gaston de Moulinet se uită în jurul său. 

Multă vreme fusese lipsit de luxul de care se vedea înconjurat 
acum. 

Dacă însă întreprinderea lui va fi iar pusă în picioare cu banii 
bătrânului Drof, atunci va fi iar bogat şi îşi va putea satisface toate 
gusturile. 

lar pentru fericirea care îi va lipsi în căsnicia cu Ethel Drof, îl vor 
despăgubi fetele frumuşele din feluritele localuri de noapte. 

Toate aceste gânduri îl preocupau cu atât mai mult, cu cât sorbea 
mai mult din şampania şi băuturile alcoolice care se serveau 
neîncetat. 

Pentru a se ameţi şi a uita de toate necazurile, golea pahar după 

pahar. Efectul alcoolului se resimţi în sfârşit printr-o bună dispoziţie 
cum nu mai avusese de multă vreme. 

Cu totul alta era dispoziţia tinerei lui soţii. 

Era înciudată că Gaston bea atât de mult, dar când îi făcu o 
observaţie în această privinţă, el izbucni în râs şi nu luă cuvintele ei în 
serios, ci bău mai departe. 

Dezgustată, Ethel Drof îi întoarse spatele şi se duse lângă tatăl ei. 

Pe când ceilalţi oaspeţi se distrau cu dansul, tânăra mireasă şedea 
lângă bătrânul Drof, arunca pe sub gene priviri pline de mânie soţului 
ei şi zise bătrânului Drof: 

— Sper că nu voi fi nevoită să regret în curând ziua de azi, dragă 
tată. 

Bătrânul îşi privi uimit fiica. 

— Cum ţi-a venit acest gând, dragă Ethel? Doar tu ai vrut să te 
căsătoreşti cu Gaston de Moulinet. 

— Da, pentru că n-am vrut să mă fac de râs în faţa lumii, răspunse 
ea înciudată. Nu voiam să-şi bată toţi joc de mine, dar azi mi se pare 
că am făcut o mare prostie. 

Bătrânul Drof începu să râdă. 

— Astea sunt mofturi, Ethel! De altminteri, fiecare mireasă 
gândeşte cam la fel în ziua nunţii. După ce a spus o dată da, se simte 
cuprinsă de teamă. 

Ethel scoase un suspin din adâncul sufletului. 

— Dacă ar fi Bob Wilkens în locul lui Gaston de Moulinet, atunci 
crede-mă, că nu mi-ar fi teamă. 

— Nu te mai gândi mereu la Bob Wilkens, o întrerupse tatăl ei cu 
necaz. Sunt mulţumit că n-ai intrat în această familie. 

— Eu nu, tată. Aş fi fost mai mulţumită dacă Bob m-ar fi luat de 
soţie. 

— Atunci ar fi împuşcat într-o bună zi şi pe unul din prietenii tăi. 

— Ce tot vorbeşti, tată? Crezi serios că Bob Wilkens e acela care l-a 
împuşcat pe Francois de Gerbeville?! 

— Tu însăţi ai fost până acum pe deplin încredinţată că el este 
făptaşul, zise bătrânul Drof, uitându-se uluit la fiica lui. 

Ethel Drof avu un zâmbet amar. 

— N-ai ghicit încă, dragă tată, că am vorbit împotriva convingerii 
mele? 

Bătrânul clătină nedumerit din cap. 

— Dumnezeu să vă înţeleagă pe voi, femeile! Nu mai departe decât 
ieri l-ai blestemat pe Bob Wilkens şi azi îi iei apărarea. 

Buzele tinerei femei avură un tremur ca de plâns stăpânit. 

— Aş vrea să am puterea de a da timpul înapoi şi a şterge tot ce s-a 
întâmplat; aş fi fericită acum. 

— Vorbeşti aşa, după ce singură te-ai convins cât de nenorocită e 
Hariett Crosham în căsnicia ei? 

— Da, însă... 

— Lasă-mă în pace cu toate acesta mofturi, o întrerupse tatăl ei, 
supărat. Mi-ar fi fost foarte neplăcut dacă mi s-ar fi întâmplat ca 
preşedintelui Crosham, care a fost nevoit să-şi ia fiica acasă atât de 
curând după nuntă. Nu ştiu ce aş fi în stare să fac, dacă s-ar da în 
vileag chestiunile mele familiare, aşa cum au fost date acelea ale 
familiei Crosham. Fă-mi dar plăcerea, dragă Ethel, şi încearcă să 
trăieşti bine cu bărbatul pe care tu singură ţi l-ai ales. Puţină 
bunăvoință şi vei reuşi. 

Cu o mişcare bruscă, Ethel Drof se ridică de pe scaun, îşi trecu 
mâna peste faţă ca şi când ar fi vrut să şteargă urmele tulburării şi zise 
cu glas aspru: 

— Nu vreau să mai primesc sfaturi, tată. Căsătoria mea e o afacere 
care mă priveşte numai pe mine şi va trebui să te deprinzi cu gândul 
că voi face ceea ce voi crede de cuviinţă. 

Bătrânul Drof, care îşi cunoştea bine fata, zâmbi îngăduitor şi 
răspunse: 

— Bine; în cazul acesta să nu mai vorbim de viitor şi să aşteptăm 
cu răbdare, ce ne va aduce el. Deocamdată plecaţi în călătorie de 
nuntă şi încercaţi să vă deprindeţi unul cu altul. Bucuraţi-vă câtva 
timp de plăcerile lunii de miere şi sunt încredinţat că la întoarcere nu 
vei mai avea în cap gărgăunii pe care îi ai acum. 

Ethel ridică cu o mişcare înciudată capul şi izbucni într-un râs 
tăios. 

— Călătorie de nuntă? zise ea cu ironie. Nici prin gând nu-mi trece 
să mă ţin de această modă veche. Afară de asta vreau să fiu aici, când 
vor începe dezbaterile în procesul lui Bob Wilkens. 

— Dar Gaston se învoieşte să nu mai plecaţi nicăieri? o întrebă 
bătrânul Drof, privind-o uluit. 

Ea ridică trufaşă din umeri. 

— Îţi închipui cumva că-l voi întreba pe el?... În căsnicia noastră se 
va face ceea ce vreau eu. 

Fără a mai aştepta răspunsul tatălui ei, îi întoarse spatele şi cum 
tocmai unul din domni venea spre dânsa, îi luă braţul şi se amestecă 
în mulțimea dansatorilor. 

Bătrânul Drof o urmări cu o privire plină de îngrijorare. 

Cum se vor sfârşi toate acestea? 

De când Ethel se făcuse mare, nu-i pricinuise decât necazuri. 

Se va schimbă oare vreodată această situaţie nenorocită? 

Bătrânul Drof avea prea putină nădejde. 

Poale ar fi devenit cu totul alta, dacă Bob Wilkens ar fi luat-o de 
soţie! 

Dezamăgirea o făcea însă şi mai încăpăţânată şi mai cu toane, iar 
Gaston de Moulinet nu va avea mâna destul de tare, pentru a struni pe 
această femeie îndărătnică. 

Privirile bătrânului se îndreptară asupra ginerelui său şi văzându-l 
singur, se ridică şi se duse la dânsul. 

Lua loc lângă el, îl bătu pe umăr şi îi zise: 

— În zilele din urmă, cu zarva care a fost în toată casa cu prilejul 
pregătirilor de nuntă, nici n-am mai avut timp să stăm de vorbă 
împreună. Acum prilejul e bun, aşa că trebuie să ne folosim de el. 

Gaston de Moulinet îl privi cu ochii sclipitori de băutură şi mormăi: 

— Da, să ne folosim de el. 

— Cred că o să ai de furcă cu Ethel, până când vei reuşi s-o 
struneşti bine. 

— Da, s-o strunesc bine, repetă celălalt cu un zâmbet prostesc. 

Bătrânul Drof nu-l luă în seamă şi continuă: 

— Ethel, fiind singurul meu copil, e foarte răsfăţată şi recunosc că a 
fost o slăbiciune din partea mea. Te previn să nu faci aceeaşi greşeală 
pe care am făcut-o eu. În mine vei avea întotdeauna un aliat, când vei 
vrea să fii sever cu fata mea. Trebuie să simtă de la început că are un 
stăpân, altfel eşti pierdut. 

Gaston dădu din cap şi sorbind dintr-un pahar cu şampanie, 
murmură: 

— Lasă pe mine! Va simţi că are un stăpân! 

— Nu-ţi fie teamă! 

Drof îl bătu iar pe umăr. 

— Bravo, Gaston, aşa să faci! Pentru a avea şi sprijinul material 
necesar, îţi voi da fără întârziere şi dreptul de dispoziţie asupra zestrei 
fetei mele. Vino mâine la birou la mine, să reglăm partea bănească. 

Cu toată ameţeala pricinuită de băutură, Gaston de Moulinet prinse 
îndată înţelesul acestor cuvinte importante şi în ochii lui se ivi o 
sclipire de mulţumire. 

Ridicând paharul, zise încântat: 

— Beau în sănătatea dumitale, tată socrule! 

Drof îi mulţumi şi ciocni paharul său cu al lui, apoi se apropie şi 
mai mult cu scaunul şi amândoi începură să vorbească despre tot felul 
de amănunte privitoare la afacerile lor. 

Când Ethel văzu pe tatăl ei stând de vorbă atât de prieteneşte cu 
Gaston, iritarea ei crescu şi mai mult. 

În schimb, Gaston de Moulinet se afla în al şaptelea cer. 

Când ajunseră acasă, uitase de teama unei descoperiri şi drăgăstos, 
încercă s-o atrasă pe Ethel la pieptul său. 

Ea se împotrivi şi cu o mişcare bruscă îl împinse la o parte. 

— Nu sunt defel dispusă la dezmierdări. Nu vezi că eşti beat? Lasă- 
mă în pace, se răsti ea la soţul ei. 

Înainte de a o putea opri, Ethel se smulse din braţele lui şi fugi în 
odaia ei, unde împinse îndată zăvorul ca să nu poată intra. 

Se cutremură dezgustată; rămase câteva clipe ca buimăcită, apoi se 
aruncă pe o canapea şi începu să plângă sfâşietor... 

Cu totul altfel îşi închipuise ziua nuntii ei. 

Dar acela pe care îl iubea, pe care îl dorea din toată inima, căruia i 
s-ar fi dat cu toată patima, se căsătorise cu alta şi acum zăcea în 
închisoare. 

Cu toată bogăţia ei, nu fusese în stare să-şi cumpere fericirea. 

Şi astfel se făcu că în ziua nuntii ei, Ethel Drof îşi blestemă soarta şi 
ar fi dorit mai bine să fie o fată săracă decât o prinţesă a dolarilor, 
atât de invidiată pentru bogăţia ei. 


271. Spre zări necunoscute 
Ca întotdeauna la sosirea vapoarelor, mari, şi în ziua aceea se 
adunase o mulțime mare de curioşi în port. 

Între aceştia se afla şi mister William Stanley, cu fiica sa Mabel. 

Ea ţinea binoclul la ochi şi urmărea cu luare-aminte mişcarea de pe 
bordul vaporului. 

— Care dintre numeroşii domni care stau rezemaţi de balustradă, 
va fi oare Raul Bernard din Marsilia? întrebă ea vădit emoţionată. 

Mister William Stanley dădu calm din umeri. 

— Asta nu ţi-o pot spune, scumpa mea copilă; dar peste cel mult o 
jumătate de oră ai să ştii. 

Mabel scoase un suspin adânc. 

— Sunt foarte curioasă să-l văd. 

— Şi eu. 

— Se spune că ar fi un tânăr foarte drăguţ şi simpatic, nu-i aşa, 
tată? continuă Mabel cu aprindere. 

— Da, aşa mi-au spus toţi care au fost la Marsilia şi l-au cunoscut. 

— Îi plac şi sporturile? 

— Ah da, foarte mult. 

— Minunat, zise Mabel râzând. Atunci mă voi putea mândri cu 
dânsul faţă de prietenele mele. Nici nu-ţi pot spune cât mă bucur să 
fac cunoştinţa fiului şefului nostru. 

— Mai încet, draga mea; de câte ori vrei să-ţi spun că nu trebuie să 
te entuziasmezi prea repede! 

— De ce nu? 

— Pentru a te feri de o dezamăgire. 

— Nu cred asta, tată. Domnul Bernard ţi-a telegrafiat că fiul său 
vine în America pentru a sta mai multă vreme şi chiar el spune că fiul 
său e un băiat foarte drăguţ, aşa că prin asta se adevereşte ceea ce ți- 
au spus şi alţii. Aşadar, nu poate fi vorba de o dezamăgire. După 
dorința tatălui său, Raul Bernard va locui la noi, vom fi zilnic 
împreună, vom face sport şi după cum am spus, mă bucur foarte mult 
de venirea lui. 

— Dar de unde ştii că şi el se va bucura tot atât de mult, dragă 
Mabel? 

Ea făcu un gest supărat. 

— Eşti un mare pesimist, tată. Nu e frumos deloc din partea ta să- 
mi strici bucuria. 

Faţa lui William Stanley rămase gravă. 

— Nu ştiu de ce venirea lui Raul Bernard mă îngrijorează, dar am 

presimţirea că bătrânul Bernard urmăreşte o anumită ţintă cu 
trimiterea lui la New-York. Până acum n-a fost niciodată vorba de aşa 
ceva. 

Mabel Stanley se uită speriată la tatăl ei şi zise: 

— Crezi cumva că Raul Bernard a făcut oarecare năzbâtii acasă? 

— Da, asta e părerea mea. 

— Poate vreo aventură de dragoste care nu-i convine bătrânului 
Bernard? 

— Poate să fie şi asta, ba e chiar probabil Mabel, căci 
franțuzoaicelor le place mult dragostea. 

Faţa drăgălaşă şi fină a domnişoarei Stanley fu întunecată de o 
umbră. Sclipirea veselă din ochii ei dispăru şi buzele i se strânseră 
înciudate. 

Întristarea ei ar fi devenit şi mai mare, dacă ar fi putut bănui cu 
câtă nerăbdare aştepta Raul Bernard sosirea la New-York. 

Prin radio aflase pe vapor despre îngrozitoarea catastrofă de la 
Hollywood, care îl deşteptase din visurile lui de fericire. 

Fusese atât de tulburat şi deznădăjduit, încât nu mai putuse să 
îndure societatea celorlalţi călători şi se retrăsese cu desăvârşire. 

Dar nici în cabina lui n-avea răbdare să stea, ci se plimba pe puntea 
vaporului. Numai când veneau ştirile prin radio, se ducea în salonul 
de lectură şi asculta cu încordare fiecare cuvânt care răsuna în aparat. 

De multe ori inima ameninţase să i se oprească în loc la auzul 
ştirilor grozave. 

Îi era oare îngăduit să mai aibă speranţa unei revederi cu Felicia? 

Cât de mult se bucurase! Şi acum?... 

Dar oricât de triste şi descurajatoare eram ştirile pe care le auzea, 
tot mai avea o licărire de speranţă că Felicia fusese salvată printr-o 
minune. 

De-ar ajunge mai repede la New-York, ar putea să ia informaţii mai 
lămurite şi ar afla care a fost soarta sărmanei Felicia. 

Făurea tot felul de planuri şi chibzui fiecare pas pe care avea de 
gând să-l întreprindă. 

Era hotărât să plece mai departe la Hollywood chiar în ziua sosirii 
la New-York. 

Bani avea destui, căci tatăl său îi pusese la dispoziţie o sumă mare 
şi astfel Raul n-avea nevoie să facă economie. De la New-York avea de 

gând să ia un avion, spre a ajunge mai repede la locul catastrofei, căci 
numai acolo putea afla mai sigur ce se întâmplase cu Felicia. 

— Felicia!... Felicia!... 

Acesta era singurul lui gând, iar de adevăratul scop al călătoriei lui 
nici nu mai voia să-şi amintească. 

Dorul de Felicia ardea cu atâta putere în inima lui, încât fu printre 
cei dintâi călători care părăsiră vaporul. 

Plin de o nerăbdare pe care nu şi-o mai putea stăpâni, trecu cu paşi 
grăbiţi puntea de debarcare, presupunând că nimeni nu-l aşteaptă la 
sosire. 

Deodată auzi însă pe cineva strigând numele lui: 

— Domnul Raul Bernard! 

Se oprit uimit şi se întoarse spre acela care îl strigase. 

— Da, eu sunt! 

Celălalt îi întinse amândouă mâinile şi îi zise prietenos: 

— Bine ai venit în America! 

Raul îi întinse şi el mâna, dar în acelaşi timp, îl privi cu un aer atât 
de aiurit, încât străinul izbucni în râs şi zise: 

— Mă numesc William Stanley şi sunt şeful sucursalei firmei 
Bernard din New-York. 

Uimirea lui Raul crescu şi mai mult, când văzu lângă domnul înalt 
şi uscăţiv o fată blondă şi drăgălaşă, care adăugă: 

— Iar eu sunt Mabel Stanley, fiica acestui şef de sucursală. 

Raul Bernard era atât de buimăcit, încât în primul moment nici nu 
ştiu ce să spună. 

Strânse mâna lui William Stanley, apoi o sărută pe aceea a fiicei 
sale, care se făcu roşie la faţă, deoarece o asemenea politeţe nu era 
obişnuită în America. 

Înainte de a se putea reculege, Raul auzi iar vocea plăcută a tinerei 
fete, care continua: 

— Ne bucurăm foarte mult că vei fi oaspete nostru, domnule 
Bernard. Am avut o surpriză foarte plăcută când am primit telegrama 
tatălui dumitale prin care ne-a înștiințat că vei veni la New-York. 

— Am ţinut foarte mult să te am odată aici, adăugă şi William 
Stanley. Sper că vom lucra frumos împreună, acum după ce ne-am 
cunoscut personal. Dar despre afaceri vom putea vorbi mai târziu, 
dragă domnule Bernard. Deocamdată spune unui hamal să-ţi aducă 

bagajele şi vino cu noi. Iată, colo ne aşteaptă maşina care ne va duce 
acasă. 

Raul Bernard încruntă sprâncenele. 

Bun renghi îi jucase tatăl său, prin anunţarea sosirii sale la New- 
York! 

Abia pusese piciorul pe pământul american, când se şi văzu înhăţat 
de alţii! 

Dar el voia să fie liber, să facă după placul lui. 

Şi acum va fi nevoit să locuiască la familia Stanley, cu alte cuvinte 
să fie sub o supraveghere continuă. 

Lucrul acesta nu-i convenea deloc, căci putea să-i zădărnicească 
toate planurile frumoase pe care le făurise. 

Era gata să refuze invitaţia domnului William Stanley, când zări în 
ochii albaştri şi frumoşi ai fiicei sale o privire caldă şi prietenoasă. 

„Doamne, dar frumuşică mai e fata asta! Aproape tot atât de 
frumoasă ca şi Felicia de Martigny!...” îi fulgeră lui Raul prin minte. 

Şi ce zâmbet dulce şi drăgălaş avea! 

Ce fermecătoare erau gropiţele din obrajii ei delicati! 

— Am şi pregătit totul pentru primirea dumitale, domnule Bernard, 
continuă Mabel Stanley, cu însufleţire. Chiar azi vei face cunoştinţă cu 
toţi colaboratorii sucursalei casei Bernard, care se bucură să cunoască 
pe viitorul şef al firmei. Cred că şi dumneata vei fi curios, căci aici vei 
avea de văzut multe lucruri noi şi interesante. Acum vino cu noi. 

Cu o mişcare dezmierdătoare îşi puse braţul în acel al lui Raul 
Bernard şi îl trase după dânsa. 

Văzând această primire prietenoasă, Raul nu mai zise nimic şi nici 
nu se împotrivi. 

l-ar fi părut rău să strice bucuria micii Mabel Stanley, care părea să 
se bucure sincer de venirea lui, căci altfel nu i-ar fi lucit ochii atât de 
tare. 

Dar Felicia?!... 

Trebuia doar s-o caute şi să afle ceva despre soarta ei. 

Pe când asculta pe Mabel vorbind veselă, fără voia lui făcu o 
comparaţie. 

Oare Felicia se va bucura tot atât de mult de venirea lui ca şi 
această micuță americană? 

Un zâmbet obosit se ivi pe faţa tânărului. Nici nu îndrăznea să aibă 

o asemenea speranţă, ştiind că Felicia de Martigny îl iubea pe Bob 
Wilkens şi iubirea ei nu murise nici în clipa când aflase de căsătoria 
lui cu altă femeie. 

Poate rana adâncă a sufletului ei nu era vindecată nici acum. 

Se strădui să alunge toate aceste gânduri şi cum vânzătorii de ziare 
mai strigau şi acum amănunte îngrozitoare despre catastrofa de la 
Hollywood, începură să vorbească despre acest cutremur şi Raul 
Bernard, zise: 

— Am avut de gând să nu mă opresc deocamdată la New-York, ci 
să plec mai departe de Hollywood, pentru a mă interesa de soarta 
unor prieteni buni care s-au mutat de câtva timp acolo şi de care sunt 
foarte îngrijorat. 

Speriată, Mabel Stanley făcu un gest de împotrivire. 

— Pentru Dumnezeu, să nu pleci acum la Hollywood, căci ţi-ai 
primejdui viaţa! zise ea cu înfrigurare. 

William Stanley, dădu din cap, spre a întări cuvintele fiicei lui şi 
adăugă: 

— În orice caz, ziarele sfătuiesc pe toţi să nu plece la Hollywood, 
căci primejdia unei noi erupții vulcanice nu e încă înlăturată. 

— Dacă vrei să afli ceva despre prietenii dumitale şi să ştii dacă au 
fost salvaţi, adresează-te comitetului de ajutorare, care îţi va răspunde 
fără întârziere. 

— În orice caz nu te vom lăsa să pleci acum, zise William Stanley, 
cu hotărâre. Ca şef al sucursalei firmei Bernard, mă simt răspunzător 
de viaţa dumitale. 

Raul Bernard zâmbi văzând zelul americanului şi în gând îşi zise, că 
dacă Felicia a fost salvată, atunci nimic nu-l va putea reţine de a pleca 
la Hollywood s-o vadă. 

Când trecură prin faţa unui oficiu poştal, Raul îl rugă pe mister 
Stanley să oprească maşina, voind să dea îndată o telegramă 
comitetului de ajutorare din Hollywood. 

Bineînţeles că americanul îi împlini rugămintea. 

Răspunsul nu veni însă atât de repede după cum se aşteptase 
tânărul îndrăgostit. Dacă Mabel Stanley n-ar fi ştiut să-l distreze atât 
de bine cu drăgălăşeniile ei, Raul nu şi-ar mai fi putut stăpâni 
nerăbdarea care îl chinuia în aceste zile de aşteptare. 

În sfârşit, după o săptămână de la sosirea lui, primi o telegramă. 

Fu mulţumit când telegrama i se aduse în camera lui, putând-o citi 
astfel fără a fi observat de nimeni. 
Răspunsul era bun şi suna astfel: 


„Felicia salvată ca prin minune, şi-a reluat ocupaţia, dar are încă 
nevoie de linişte, Rog stăruitor a amâna venirea spre a o cruța de emoția 
unei revederi. Voi telegrafia când venirea va fi cu putinţă. Salutări 
cordiale. 

Dolores Barnabe.” 


Ochii lui Raul se umplură de lacrimi şi un zâmbet de fericire îi 
flutură pe buze. 

Felicia salvată! 

Ştirea aceasta deşteptă mii de speranţe şi dorinţe în inima lui Raul 
Bernard, cu atât mai mult cu cât aflase din ziare despre arestarea lui 
Bob Wilkens. 

Deşi Raul Bernard se afla zilnic, de dimineaţa până seara, împreună 
cu drăgălaşa Mabel Stanley, gândurile lui zburau neîncetat la Felicia 
de Martigny. 

Urmări cu mult interes ziarele, citind toate amănuntele despre 
cazul lui Bob Wilkens. 

Deoarece în acesta vedea pe rivalul său cel mai primejdios, dorea 
din tot sufletul să fie condamnat, căci dacă va ajunge în puşcărie ca 
ucigaş, atunci şi dragostea Feliciei pentru dânsul va trebui să piară. 

Deoarece acest caz îl interesă foarte mult, aducea deseori vorba 
despre Bob Wilkens şi se bucură, văzând că atât Mabel cât şi tatăl ei 
dădeau dreptate ziarelor, care nu credeau în femeia necunoscută şi îl 
considerau pe Bob drept adevăratul ucigaş. 

Fireşte că familia Stanley nici nu bănuia ce interes avea Raul 
Bernard ca Bob Wilkens să fie condamnat. 

Dimpotrivă, părinţii tinerei americane, văzându-l zilnic împreună 
cu fiica lor, presupuseră că aceasta îi plăcuse mult şi începură să 
făurească planuri frumoase de viitor. 

Bineînţeles că şi Raul Bernard se duse la cinematograf să vadă 
filmul din Groenlanda, căci neputând s-o vadă pe Felicia, se mulțumea 
s-o zărească cel puţin ne ecran. 

Rămase entuziasmat şi se îndrăgosti şi mai mult de dânsa. Cu toate 

acestea fu nevoit să-şi înfrâneze nerăbdarea şi să aştepte cu resemnare 
împlinirea dorințelor sale arzătoare. 

Timpul va trece însă repede şi atunci va şti să-şi cucerească 
fericirea, pentru a n-o mai pierde niciodată. 


v 


272. O nenorocire grozavă 

Lolo petrecuse o noapte fără somn, căci remuşcările o chinuiseră 
atât de îngrozitor, încât nu putuse găsi o clipă de linişte. 

Neavând răbdare să stea culcată în pat, se plimbă neliniştită prin 
odaie şi uneori se ducea la fereastra deschisă, lăsând adierea nopţii să- 
i răcorească fruntea. 

Toate străduinţele ei rămaseră zadarnice, căci gândurile cele mai 
negre se învălmăşeau în creierul ei. 

Se căia de a fi urmat sfatul lui Gaston de Moulinet şi că venise la 
Hollywood, spre a aştepta aici ziua când Gaston îşi va fi asigurat 
viitorul cu zestrea domnişoarei Ethel Drof. 

De ce chinuri grozave ar fi fost cruţată dacă n-ar fi întâlnit-o pe 
Felicia de Martigny. 

Sărmana Lolo venise la Hollywood să caute linişte şi uitare, iar 
acum vârtejul evenimentelor o prinsese cu şi mai mare putere, 
amenințând s-o târască în prăpastie. Chiar dacă în ziua aceea nu 
spusese nimic despre întâmplările de la New-York, mâine sau 
poimâine, sau în altă zi, văzând jalea şi deznădejdea Feliciei, va trebui 
să-i mărturisească adevărul, spre a reda lui Bob Wilkens libertatea, 
căci era nevinovat. 

Şi atunci lovitura destinului se va abate asupra ei. 

La gândul acesta, un fior de gheaţă îi străbătu întreg trupul. 

Nici nu îndrăznea să spere că judecătorii vor da crezare vorbelor ei 
şi se vor lăsa convinşi că moartea contelui Francois de Gerbeville n-a 
fost datorită unei crime, ci unei întâmplări nenorocite. 

Din dările de seamă asupra cazului lui Bob Wilkens, pe care ziarele 
le publicau cu toate amănuntele, ea văzu ce importanţă mare se dădea 
indiciilor care-l arătau pe Bob Wilkens ca făptaş. 

Dacă va face mărturisirea şi va susține că e nevinovată, fără 
îndoială că va fi luată în râs. Şi dacă va fi luată drept criminală, atunci 
nu mai există scăpare pentru dânsa. 

Lolo se gândea cu groază că ar putea fi închisă în temniță. 

Gândul acesta grozav o făcu să tacă şi în zilele următoare, deşi 
suferea îngrozitor şi nici nu mai îndrăznea să se uite în ochii Feliciei. 

Nici ea nu mai ştia de unde avea puterea să se ţină pe picioare, să 
rămână sub acelaşi acoperiş cu Felicia, să mănânce la aceeaşi masă cu 
ea şi să-i asculte tânguielile, să-i vadă lacrimile pe care le vărsa 
neîncetat din pricina lui Bob Wilkens. 

Însă teama de justiţie era mai puternică decât toată dragostea şi 
mila pe care o simţea pentru prietena ei. 

În zilele acelea Lolo începuse de mai multe ori să-i scrie lui Gaston 
de Moulinet, să-i spună tot ce aflase la Hollywood, dar mereu rupea 
scrisorile începute, negăsind cuvintele potrivite spre a-i descrie starea 
sufletească în care se afla. 

Chinul ei de a fi nevoita să tacă, nu mai cunoscu margini, devenise 
sfâşietor. Aproape nu mai putea suporta dragostea cu care Felicia o 
ajuta de a se adapta vieţii noi din lumea filmului. 

Singura mângâiere pe care o avu în acele zile grele şi pe care o 
socoti ca un dar al cerului fu munca. Pretutindeni se lucra cu cea mai 
mare râvnă. Artiştii şi figuranţii trebuiau să se prezinte odată cu 
răsăritul soarelui în atelierele provizorii şi pe terenurile de filmare. 

Prin mijlocirea regizorului Cornell, Lolo obținuse un rol în acelaşi 
film în care juca şi Felicia de Martigny. 

Din pricina marii lipse de locuri, li se dăduse amândurora o singură 
cabină, care fusese aranjată provizoriu într-un camion mare de 
transportat mobile. 

Dar cu toate că erau toată ziua împreună, aveau atât de mult de 
lucru, încât cele două fete nu mai parveniseră să stea de vorbă despre 
chestiunile lor personale. 

Într-o zi însă Felicia era atât de abătută de ştirile rele pe care le 
primise de la unchiul ei, care plecase la New-York, încât Lolo, care 
întrase în cabina lor să-şi schimbe rochia, o găsi scăldată în lacrimi. 
Speriată, tânăra dansatoare se duse repede spre ea şi o întrebă cu 
îngrijorare: 

— Ce s-a întâmplat, Felicia?... De ce plângi? 

Felicia se ridică cu mişcări obosite şi îşi strânse mai tare pe trup 
chimonoul pe care îl purta. 

— Ah, dragă Lolo, dacă ai şti ce se petrece în sufletul meu! E 

îngrozitor de a fi nevoită să rămân aici, să joc, să arăt o fată 
zâmbitoare, pe când inima îmi sângerează! 

Lolo îşi luă privirea de la dânsa şi se îndreptă spre masa ei de 
toaletă unde se aşeză pe un taburet. 

Îşi sprijini capul în mâini şi îşi privi chipul în oglindă. Pe faţa ei se 
ivi un zâmbet amar şi murmură, îndurerată: 

— Râzi, paiaţă! 

Felicia auzi aceste cuvinte şi dădu grav din cap, în semn de 
încuviinţare. 

— Ai dreptate... Râzi, paiaţă!... Învăluieşte-te în veşminte 
strălucitoare, vopseşte-ţi faţa şi râzi, oricât de trist ţi-ar fi sufletul! 
Asta e şi soarta noastră, dragă Lolo. 

Aceasta scoase un suspin îndurerat. 

— E o soartă amară, Felicia. Niciunul din acei care ne văd pe scenă 
sau pe ecran, nu ştie ce se petrece în sufletul nostru. 

Felicia o privi uimită. 

— Doar tu n-ai niciun motiv să fii tristă. Tu ai avut noroc în viaţă, 
Lolo. 

— De ce am avut noroc?... Pentru că am ajuns atât de repede să joc 
într-un film, fără să trec prin şcoala grea a figuranţilor?... Pentru că 
mi s-a încredinţat de la început un rol mai important şi că, după 
spusele lui Cornell, voi progresa repede? 

— Asta ar trebui doar să te bucure, dragă Lolo, răspunse Felicia, 
uimită de tonul amar cu care vorbise prietena ei. 

Lolo zâmbi din nou îndurerată şi murmură: 

— Da, de asta m-aş bucura, însă... 

Aruncă Feliciei o privire atât de tristă, încât nedumerirea acesteia 
crescu şi mai mult şi o întrebă uluită: 

— Dar ce e cu tine, Lolo? Ce s-a întâmplat? 

— Sufăr din pricina ta, Felicia! strigă ea, aproape ieşită din minţi. 
Aş vrea să-ţi vin în ajutor... 

Felicia îşi lăsă capul în piept. 

— Pe mine nu mă poate ajuta nimeni, Lolo. 

Urmă o tăcere adâncă de câteva clipe, apoi Felicia se apropie de 
Lolo. Îi luă capul în mâini şi lipindu-l de pieptul ei, zise plângând: 

— Sărmana, scumpa mea prietenă!... Îmi pare atât de rău că şi tu 
trebuie să suferi din pricina mea! 

Speriată, Lolo făcu un gest de împotrivire. 

— Taci, Felicia!... Să nu mai vorbim de asta. 

— Am vrut să-ţi spun în fiecare zi, să nu te laşi întristată de soarta 
mea. Araţi foarte rău. Şi grija pentru mine pare să te doboare. Nu se 
poate să meargă aşa mai departe, Lolo. Ai îndatoriri faţă de tine însăţi 
şi nu trebuie să te laşi impresionată de durerea mea. Gândeşte-te la 
tine şi la viitorul tău, draga mea. 

Frumoasa dansatoare îşi lipi capul de pieptul Feliciei, închise ochii 
şi ascultă cuvintele mângâietoare ale prietenei sale. 

Apoi zise cu voce întretăiată: 

— Ai dreptate, Felicia, viitorul meu este în joc. 

Felicia, care nu bănuia nimic din cele ce se petreceau în sufletul 
prietenei sale, continuă cu aprindere: 

— Dacă îţi vei juca primul rol spre mulţumirea regizorului şi 
directorului, atunci cariera ta va fi asigurată. Aşadar nu te mai gândi 
atât de mult la mine, căci cu toată dragostea ta, nu vei putea îndrepta 
lucrurile şi nu mă vei putea scăpa de suferinţă. 

Cu ochii umezi de lacrimi, Lolo se uită lung la Felicia şi zise: 

— Crezi într-adevăr că nu? 

Felicia clătină cu tristeţe capul. 

— Unchiul Axel mi-a scris azi că situaţia lui Bob Wilkens este foarte 
rea. Indiciile împotriva lui sunt atât de împovărătoare, încât nu se 
poate prevedea care va fi sfârşitul procesului. Poimâine va avea loc 
prima şedinţă. 

— E îngrozitor! gemu sărmana Lolo. 

Felicia se îndepărtă de dânsa, se duse la masa ei de toaletă şi 
aprinse o lampă cu spirt cu care voia să-şi încălzească fierul de 
ondulat părul. 

Cu toate grijile şi durerea ei, nu-i era îngăduit să uite îndatoririle 
de artistă şi un semnal dat cu un bec electric roşu, îi amintise că 
trebuie să se pregătească pentru scena pe care avea s-o joace. 

Camerista intră în cabină şi zise Feliciei: 

— Repede, domnişoară, nu mai e timp de pierdut. 

Felicia dădu din cap. 

— Mai ondulează-mi o dată părul de la ceafă, zise ea fetei. În scena 
trecută mi s-a desfăcut din cauza căldurii. 

Pe când camerista îi făcea grăbită ondulaţiile, Felicia îşi lustrui 

unghiile şi se lăsă din nou pradă gândurilor negre. Nu se mai uită la 
Lolo, care în vremea aceasta îşi schimba repede costumul, îmbrăcând 
o rochiță uşoară de baletistă, în locul rochiei de mătase pe care o 
purtase în scena dinainte. 

Timp de câteva minute domni tăcere în cabină. 

Numai Lolo se uita din când în când pe furiş şi plină de teamă la 
Felicia. Ea văzu în oglindă faţa tristă şi îndurerată a prietenei sale şi 
inima i se încleştă de durere. După câtva timp, nu se mai putu stăpâni 
şi zise, suspinând din adâncul sufletului: 

— Poimâine începe procesul şi noi stăm aici şi aşteptăm voia sorții. 
Cum vom putea îndura această aşteptare?! 

Felicia tresări din gândurile ei şi nespus de uimită, se uită spre 
prietena ei; dar înainte de a putea spune un cuvânt, camerista scoase 
un țipăt de spaimă: 

— Doamne Dumnezeule! 

— Dumnezeule! strigă şi Lolo, căci văzuse cum chimonoul de 
mătase al Feliciei, care, printr-o mişcare bruscă pe care o făcuse se 
atinsese cu mâneca de flacăra lămpii cu spirt, începuse să ardă. 

Şi Felicia îşi dădu îndată seama de primejdie şi prinse cu mâna 
țesătura uşoară, pentru a înăbuşi flacăra, dar... era prea târziu. 

Flăcările se întinseră cu repeziciune, camerista se năpusti îngrozită 
afară, pe când Felicia rămase înconjurată de o mare de foc. 

De afară se auzeau tipetele cameristei: 

— Ajutor!... Ajutoor!... Foc!... 

În aceeaşi clipă Felicia se simţi apucată în braţe şi ridicată de la 
pământ. 

Mai zări pe Lolo aplecată asupra ei. Dansatoarea luase o pătură cu 
care o înveli pe Felicia. 

Flăcările izbucniră însă din nou, aşa că Lolo se aruncă asupra ei şi 
încercă să le stingă cu mâna, fără a ţine seamă de grozava primejdie 
în care se afla ea însăşi. 

Singura ei dorinţă era de a o salva pe Felicia. 

Aceasta strigă îngrozită: 

— Lolo, rochia ta a luat şi ea foc! 

Într-o clipă şi Lolo era în flăcări şi în zadar se strădui să le înăbuşe, 
căci dantelele de la rochia ei ardeau ca paiul. 

Lolo scoase un țipăt de durere şi se tăvăli pe pământ pentru a 

înăbuşi flăcările. Zadarnic! Focul se întinse şi la celelalte veşminte 
care se aflau în cabină. 

Felicia leşinase de spaimă şi zăcea întinsă la pământ. 

Catastrofa ameninţa să devină îngrozitoare. 

Strigătele de ajutor ale cameristei atrăseseră mai mulţi figuranţi şi 
lucrători care erau ocupați prin apropiere şi aceştia alergară 
înspăimântați spre cabină. 

Câţiva bărbaţi curajoşi luară repede furtunurile ce se aflau fixate la 
pereţii din afară ai cabinei şi se năpustiră înăuntru. 

Şi pompierii care de obicei erau de serviciu în timpul filmărilor, 
veniră în pas alergător şi se produse o învălmăşeală grozavă. 

Întâi se întrebuinţară pompele de mână, apoi interveniră pompierii. 

Unul dintre figuranţi o ridică pe Felicia în braţe şi o scoase afară. 

Karin Rystrom, care auzise şi ea strigătul de ajutor, alergă spre 
prietena ei: 

— Felicia, scumpa mea!... Pentru Dumnezeu, n-ai îndurat încă 
destule nenorociri?!... A trebuit acum să vină şi asta pe capul tău?! 
zise ea cu vocea înecată de plâns. 

Karin fu dată însă la o parte, căci sosiră câţiva sanitari, spre a da 
Feliciei îngrijirile trebuincioase. 

Venise şi un doctor care se aplecă asupra Feliciei şi după ce o 
examină, clătină uimit capul. 

— E cu putinţă!?... A fost salvată din mijlocul flăcărilor, fără să 
aibă nicio arsură?! 

— Trăieşte? întrebă Karin Rystrom, cu inima încleştată. 

Doctorul dădu din cap. 

— Trăieşte şi a fost rănită foarte uşor. Numai la mâini am găsit 
mici urme de arsură. 

Karin Rystrom îşi împreună mâinile ca pentru rugăciune şi zise cu 
voce solemnă: 

— Dumnezeule sfinte, îţi mulţumesc! 

Dar deodată tresări înspăimântată şi bucuria ei se prefăcu în 
groază, când văzu pe unul din pompieri aducând în braţe încă pe 
cineva pe care îl scosese din cabina cuprinsă de flăcări. 

Doctorul se îndreptă îndată spre nouă pacientă şi faţa lui deveni 
foarte gravă. 

Karin se îngălbenise ca o moartă. 

— Lolo! murmură ea. Şi dânsa era în cabină?... 

Camerista se apropie plângând şi tânguindu-se: 

— Sunt nevinovată!... Nimeni nu mă poate trage la răspundere!... 
Domnişoara Dalen a atins flacăra lămpii de spirt cu mâneca 
chimonoului ei, care a luat foc. 

Doctorul făcu un gest de mânie şi se răsti la ea: 

— Ci taci odată şi răspunde numai când vei fi întrebată! 

Sărmana Lolo gemea sfâşietor. 

Şi Breward şi Cornell alergaseră la faţa locului şi se uitau îngroziţi 
la cele două victime, în jurul cărora se adunaseră o mulţime de 
curioşi. 

Breward îşi smulgea părul, iar regizorul Cornell zise, necăjit: 

— Ce ne facem acum? 

Doctorul se întoarse spre ei şi le zise: 

— Pentru astăzi trebuie să încetaţi filmarea. 

— Numai pentru astăzi? întrebă Breward. Mi-e teamă că va fi 
nevoie să încetăm pentru multă vreme. 

Medicul făcu un gest de protest. 

— Domnişoara Dalen, care are rolul principal, a scăpat aproape 
neatinsă. Cred că mâine va putea lucra iar. 

— Dar domnişoara Lolo? 

Doctorul ridică din umeri cu o mişcare îndoielnică. 

— Deocamdată nu pot spune nimic. Sărmana pare să aibă arsuri 
grozave. 

În clipa aceea Felicia făcu o mişcare şi deschise încet ochii. 

Când văzu mulţimea de curioşi adunată în jurul ei, întrebă speriată: 

— Unde sunt.?... Ce s-a întâmplat cu mine? 

Dar când îşi îndreptă privirea spre Lolo, ale cărei veşminte îi 
atârnau în zdrenţe arse pe trup, când auzi gemetele ei de durere, îşi 
aduse îndată aminte de nenorocirea a căror victime căzuseră 
amândouă. 

— Pentru Dumnezeu, e îngrozitor! strigă ea. Eu, care am toată vina 
acestei nenorociri, am fost salvată, pe când sărmana Lolo... 

Karin Rystrom o cuprinse cu braţele şi o mângâie: 

— Nu te tulbura, scumpa mea Felicia. Se va face şi ea bine. 

Când văzu venind nişte infirmieri cu o targa, Felicia zise cu 
hotărâre: 


— 311— 


— Duceţi-o pe Lolo acasă la mine şi nu la spital, unde de altminteri 
nici nu mai este loc. Îi vom da toate îngrijirile, o vom face sănătoasă, 
nu-i aşa dragă Karin? 

Tânăra suedeză dădu din cap în semn de încuviinţare şi răspunse: 

— Da, Felicia, vom face tot ce ne va sta în putinţă, spre a o salva. 

Felicia se simţi cuprinsă de slăbiciune, aşa că îşi rezemă capul de 
pieptul prietenei sale şi închise ochii. 

Doctorul dădu ordin ca cele două rănite să fie duse cât mai repede 
la un adăpost. 

Infirmierilor le spuse s-o ducă şi pe Lolo la locuinţa domnişoarei 
Dalen, iar el, ajutat de Karin, o sprijini pe Felicia până la un 
automobil şi toţi plecară acasă, unde doctorul voia să le dea rănitelor 
ajutoarele necesare. 

Fireşte că în ziua aceea nu mai avu loc nicio filmare, căci toţi acei 
care fuseseră de faţa la nenorocire, erau încă sub înrâurirea spaimei 
prin care trecuseră. 

Plin de îngrijorare, mister Breward clătină îngândurat capul şi zise 
regizorului Cornell: 

— Sărmana Solvejg Dalen pare să fie într-adevăr o oropsită a sorții. 
Toate nenorocirile cad pe capul ei. 

— Tocmai pentru asta e o artistă atât de mare, îi curmă Cornell 
vorba. Şi azi a jucat cum n-a mai jucat alta înaintea ei. Să dea 
Dumnezeu să scape şi din această încercate pentru a putea relua lucrul 
cât mai repede. 

— Şi eu doresc asta din toată inima, zise mister Breward suspinând. 
Dar în ce o priveşte pe sărmana Lolo, mi se pare că nu va mai putea 
lucra cu noi. 

— Şi mie mi-e teamă de aşa ceva, căci faţa ei e toată arsă. 

— Şi părul ei frumos a ars cu desăvârşire. 

— Nu cred că va putea juca mai departe rolul dansatoarei. 

— Nu ne rămâne altceva de făcut decât să angajăm pe alta, 
răspunse mister Breward cu calmul obişnuit al oamenilor de afaceri 
americani. Nu s-au filmat multe scene cu dânsa, aşa că pierderea 
noastră nu va fi mare. 

— Cu toate acestea mi-ar părea foarte rău, dacă am pierde o artistă 
atât de talentată, răspunse Cornell. 

— Să aşteptăm ce vor aduce zilele următoare. Poate lucrurile se vor 

îndrepta mai bine decât putem prevedea. 

Dădură ordin regizorilor auxiliari să trimită pe figuranţi acasă, 
unde aveau să aştepte noi dispoziţii. 

Între timp, Felicia şi Lolo fură transportate acasă. 

Pe când Felicia îşi reveni încă pe drum din spaima şi emoţiile prin 
care trecuse, starea sărmanei Lolo era cât se poate de rea. 

După ce o dezbrăcară, medicul putu să-şi dea mai bine seama de 
gravitatea arsurilor. 

Dolores, care intrase şi ea în odaie, se uită îngrijorată la doctor şi îl 
întrebă: 

— Va putea fi salvată? 

Medicul ridică din umeri şi răspunse: 

— Asta o vom putea şti abia peste câteva zile, doamnă. 

Deoarece doctorul trimise doua infirmiere pentru îngrijirea 
nenorocitei dansatoare, toţi îşi dădură seama că sărmana era în mare 
primejdie, că îngerul morţii stătea la căpătâiul ei şi aştepta să-i ducă 
sufletul într-o lume mai bună. 


273. Zile apăsătoare 

Din ziua în care Hariett se întorsese în casa părintească, sărmanului 
preşedinte Crosham îi ieşiseră mulţi peri albi. 

Era deznădăjduit din pricina întâmplărilor îngrozitoare din timpul 
din urmă. 

Cu toate că viaţa lui întreagă fusese închinată muncii, acum nu mai 
era în stare să-şi abată gândurile de la grijile casnice, deşi îl aşteptau 
nenumărate afaceri urgente şi tot felul de consfătuiri şi conferinţe. 

— Cum s-a putut întâmpla aşa ceva? o întreba mereu pe Hariett şi 
mereu primea de la fiica lui acelaşi răspuns: 

— Când Bob Wilkens a venit în casa noastră şi eu am început să mă 
îndrăgostesc de dânsul, ar fi trebuit să te informezi mai bine asupra 
lui. 

De câte ori auzea această mustrare, preşedintele Crosham izbucnea 
într-un râs amar şi zicea: 

— Şi chiar dacă m-aş fi informat şi ţi-aş fi spus că dragostea lui Bob 
Wilkens e închinată altei femei, ai fi renunţat la el? 

— Poate! 

Preşedintele Crosham izbucni: 

— Asta nu e adevărat!... Ţi-ai fi închipuit că vei putea alunga pe 
cealaltă din inima lui Bob, mai cu seamă când el însuşi o credea 
moartă. 

Întotdeauna, când convorbirile între tată şi fiică ajungeau aici, 
doamna Crosham ridica mâinile cu un gest de implorare şi se ruga: 

— Nu mai vorbiţi mereu despre aceste lucruri atât de neplăcute. Vă 
tulburaţi fără niciun rost şi nu mai puteţi schimba întru nimic mersul 
lucrurilor. 

Preşedintele Crosham îşi pleca resemnat capul şi zicea: 

— Ai dreptate, draga mea Jeane, dar cu toate acestea e atât de greu 
să alungi aceste gânduri! Pentru mine e îngrozitor când văd cum 
numele nostru respectat e azi în gura tuturor şi suntem ţinta 
clevetirilor. 

— Linişteşte-te, căci şi asta va trece, îi mângâia soţia lui. 

— Mi-ar fi fost mai plăcut dacă am fi fost cruţaţi de toate acestea. 
Doar am prevenit-o pe Hariett, când a început toată afacerea cu acel 
conte de Gerbeville. 

Hariett făcu un gest de mânie, şi zise înciudată: 

— Ce era să fac?... Să stau singură acasă şi să bocesc?! Contele de 
Gerbeville a fost singurul care a ştiut să mă distreze şi să mă facă să 
uit dezamăgirile amare pe care le-am avut în căsnicia mea. Dacă nu l- 
aş fi avut pe el, n-aş fi putut îndura nici primele săptămâni ale 
căsătoriei mele, care de altminteri nici n-a fost o căsătorie. 

— Ar fi fost mult mai cuminte din partea ta, dacă te-ai fi întors 
îndată în casa părintească decât să începi jocul primejdios cu acel 
francez. 

Supărată, Hariett îşi astupă urechile. 

— Am mai auzit asta, tată, mi-ai spus-o doar de o sută de ori; dar 
acum nu mai are niciun rost, căci lucrurile nu se mai pot schimba. 

Preşedintele dădu resemnat din cap şi zise, suspinând: 

— Da, din nefericire nimic nu se mai poate îndrepta. 

— Trebuie să îndurăm soarta aşa cum este, tată. Dar totul ar fi 
putut să fie altfel, dacă n-ar fi avut loc acea schimbare nenorocită a 
plăcilor radiografice din timpul bolii mele. Numai această greşeală a 
adus atâta nenorocire pe capul nostru. 

— Acum vom fi nevoiţi să apărem şi noi în faţa justiţiei, zise 


MESTAN 


preşedintele Crosham amărât. Vom fi un număr de senzaţie pentru 
toată lumea şi toţi ne vor arăta cu degetul. Dumnezeule, cu ce am 
păcătuit oare, că sunt nevoit să trec prin încercări atât de grele?! 

Hariett izbucni într-un râs aspru. 

— E pedeapsa pentru slăbiciunea pe care ai avut-o întotdeauna faţă 
de mine, tată. 

Faţa preşedintelui Crosham se întunecă şi zise răstit: 

— Şi acum îmi faci mustrări pentru asta, Hariett? 

Ea dădu din cap cu aprindere. 

— Da, deoarece ca părinte ai fi avut datoria să mă împiedeci de a 
alerga spre prăpastie; nenorocirea mea a fost căsătoria cu Bob 
Wilkens. 

Preşedintele Crosham îşi frământă mâinile deznădăjduit. 

— Doar l-ai iubit, Hariett?! 

Ea făcu un gest de protestare. 

— Ce ştia o copilă ca mine despre dragoste?... Mi-a plăcut statura 
lui înaltă, purtarea lui cavalerească şi pe atunci nu bănuiam că mă ştia 
condamnată la moarte şi îi era numai milă de mine. Dacă aş fi ştiut 
asta, nu m-aş fi lăsat orbită niciodată de înfăţişarea lui frumoasă. De 
câte nenorociri aş fi fost cruţată, dacă nu m-aş fi căsătorit cu 
dânsul!... Dar voi l-aţi îndemnat să mă ceară de soţie şi el s-a învoit cu 
plăcere, căci avea nevoie de banii mei. Acum însă îşi va lua pedeapsa 
şi voi face tot ce-mi va sta în putinţă spre a întări bănuiala care a 
căzut asupra lui, căci îl urăsc şi îi doresc toate nenorocirile. Îmi pare 
bine că suferă. Nici nu-ţi poţi închipui cât de mult mă bucur! 

Preşedintele Crosham se uită înspăimântat la dânsa. 

— Pentru Dumnezeu, Hariett, nu ţi-e teamă de păcat, să vorbeşti cu 
atâta ură de un om? Ce uşor s-ar putea întâmpla ca printr-o astfel de 
purtare să-ţi sapi tu însăţi groapa! 

Hariett îşi muşcă buzele şi plecă încet capul. 

Deodată îşi aduse aminte de acele scrisori de dragoste pătimaşă pe 
care le scrisese contelui Francois de Gerbeville, spre a se ameţi ea 
însăşi şi pentru a se răzbuna împotriva lui Bob Wilkens. 

Dacă în timpul dezbaterilor, aceste scrisori vor fi aduse la 
cunoştinţa publicului? 

La gândul acesta, inima-i ameninţa să se oprească în loc. 

Nici nu-i venea să se gândească la furtuna care s-ar dezlănţui. 

Ca dintr-o depărtare mare, auzi din nou glasul tatălui ei: 

— Sper că n-ai făcut nesocotinţe care ar putea ieşi la iveală în 
timpul dezbaterilor procesului? 

Hariett îşi adună toate puterile să nu se dea de gol şi întrebă: 

— Ce vrei să spui cu asta? 

Deoarece în clipa aceea preşedintele Crosham prinse o privire 
rugătoare a soţiei sale, el făcu numai un gest obosit şi zise: 

— Mai bine să nu mai vorbim de acestei lucruri triste, ci să 
aşteptăm desfăşurarea dezbaterilor. Să dea Dumnezeu ca totul să se 
sfârşească în bine! 

— Ce înţelegi prin cuvintele; „să se sfârşească în bine”? întrebă 
Hariett, aruncând tatălui ei o plivire iscoditoare. 

— Ca grozava bănuială care apasă asupra lui Bob să fie dovedită ca 
nedreaptă şi el să fie achitat. 

Hariett râse cu răutate. 

— Asta nu mi-ar fi deloc plăcut, căci eu doresc tocmai dimpotrivă. 
Numai când va fi aruncat în temniţă pentru vreo câţiva ani, va 
recunoaşte cât de urât s-a purtat cu mine... căci a fost o crimă din 
partea lui să mă ia de soţie, dacă nu mă iubea. Tu însă n-ai să înţelegi 
niciodată, tată, cât de adânc jignita am fost prin purtarea lui Bob 
Wilkens. 

Preşedintele Crosham clătină trist capul. 

— Nu, asta n-am s-o pot înţelege niciodată!... După mine, ai fi 
făcut mai bine dacă ai fi încercat să-l cucereşti pe Bob prin dragoste şi 
blândeţe, decât să te încurci într-o legătură de dragoste cu contele 
Francois de Gerbeville şi prin asta să-l întărâţi şi mai mult pe bărbatul 
tău. 

Aceste cuvinte, spuse cu glas aspru, dădură de gândit tinerei femei. 

Îi înăbuşiră bucuria biruinţei şi dezlănţuiră în sufletul ei o teamă 
grozavă de viitor. 

Care va fi rezultatul dezbaterilor? 

Situaţia lui Bob era foarte rea, căci toate indiciile erau împotriva 
lui. 

Ce rezultat vor avea dezbaterile? 

Nu se putea întâmpla oare ca situaţia să se schimbe peste noapte? 

Va avea dreptate tatăl ei şi nu va cădea ea însăşi în groapa pe care 
o săpase pentru Bob Wilkens? 

Hariett se strădui să alunge această teamă, dar pe măsură ce se 
apropia ziua dezbaterilor procesului, tânăra femeie devenea tot mai 
nervoasă şi teama creştea că adevărul va ieşi biruitor. 


274. Sărmana Lolo... 


Ca un nor greu şi ameninţător apăsa teama pentru viaţa tinerei 
dansatoare asupra tuturor care locuiau în casa Feliciei. 

Medicul spusese că numai o minune o mai putea salva. 

Toţi îşi dădură seama că aceasta nu era decât o mângâiere foarte 
slabă, menită să ascundă grozavul adevăr. 

Felicia eră deznădăjduită. 

— Toată vina e numai a mea, zise ea plângând. Dacă va muri Lolo, 
atunci eu voi fi ucigaşa ei. 

Făcându-şi aceste mustrări, ea se lipi strâns de mama ei şi o rugă cu 
voce jalnică. 

— Ajută-mă, mamă, dă-mi un sfat ce să fac. Trebuie s-o salvăm pe 
Lolo. N-aş mai putea îndura viaţa, dacă sufletul îmi va fi împovărat cu 
o vină atât de grozavă. 

Spre a o mângâia, Dolores îi zise, ştergându-i ochii plini de lacrimi. 

— Linişteşte-te, scumpa mea copilă, căci n-ai nicio vină. Camerista 
care a fost de față când s-a întâmplat nenorocirea a şi spus tuturor că 
nimeni nu poate fi făcut răspunzător de această nenorocire. 

— Ar fi trebuit să fiu cu mai multă băgare de seamă şi atunci nu m- 
aş fi apropiat de lampa de spirt şi chimonoul meu n-ai fi luat foc. 

— Asta se putea întâmpla oricui, continuă Dolores. Greşeala mare e 
a administraţiei, care a pus la dispoziţie numai lămpi cu spirt. Din 
pricina aceasta s-au mai întâmplat şi altă dată multe nenorociri. 

— Cu atât mai mult ar fi trebuit să ne gândim la primejdie, se 
tângui Felicia. 

— Ar fi fost de datoria garderobierului să vă atragă atenţia şi afară 
de asta lampa n-ai fi trebuit pusă atât de aproape de tine. În tot cazul 
poţi fi încredinţată că nimeni nu-ţi va aduce vreo vină, dragă Felicia. 

Fata se uită cu îndoială la mama ei. 

— Crezi într-adevăr că nu? 

Dolores dădu din cap cu însufleţire. 

— Întreabă pe Mihail sau pe Karin Rystrâm, întreabă pe Breward, 

Cornell, Crolan, sau pe cine vrei. Toţi sunt adânc mâhniţi de 
nenorocirea care a lovit-o pe sărmana Lolo, dar nimeni nu va spune că 
tu eşti vinovată. Totul n-a fost decât o urmare a neorânduielii care 
domneşte pretutindeni în clădirile provizorii, din pricina 
cutremurului. Să mulţumim lui Dumnezeu că focul n-a luat proporţii 
mai mari şi n-a costat mai multe viaţi. Nici nu ne putem închipui ce s- 
ar fi întâmplat, dacă focul n-ar fi fost stins îndată. 

Chinuită de grijă, Felicia se uită spre patul în care zăcea Lolo, 
gemând de durere. 

— Sărmana Lolo va plăti scump că m-a salvat pe mine. Dacă n-ar fi 
avut prezenţa de spirit să sară şi să stingă flăcările care mă 
cuprinseseră şi ar fi fugit aşa cum a făcut camerista, atunci aş zăcea eu 
acum pe patul de suferinţă în locul ei. 

Dolores o strânse la piept şi murmură: 

— Mulţumesc Cerului că ai fost salvată, iubita mea copilă. 

— Da, mamă, trebuie să fim recunoscătoare Atotputernicului şi de 
aceea să ne străduim din răsputeri, să o salvăm şi pe Lolo. 

Dolores dădu din cap. 

— Voi face tot ce-mi va fi cu putinţă spre a alina chinurile şi 
durerile sărmanei femei şi nu mă voi da înapoi de la nicio jertfă spre a 
o salva. 

Strâns îmbrăţişate, se apropiară de patul bolnavei şi se uitară lung 
la dânsa. 

Nenorocita Lolo nu mai era de recunoscut. Capul îi era învăluit în 
bandaje mari, care nu lăsau să se vadă decât ochii şi gura. De asemeni 
braţele şi mâinile erau bandajate. 

Lolo ţinea ochii închişi şi numai din când în când ieşea un geamăt 
de pe buzele ei. 

Cuprinsă de milă, Felicia îi mângâie braţele bandajate şi zise 
suspinând: 

— Scumpa, sărmana mea Lolo, dacă aş putea să iau asupra mea o 
parte din durerile tale! 

Însă bolnava nu deschise ochii şi nici nu auzise cuvintele Feliciei, 
aşa că sora de caritate zise încet: 

— Durerile au făcut ca sărmana femeie să-şi piardă cunoştinţa. Va 
dura cam mult până când îşi va reveni în simţiri. 

— Poate e mai bine pentru dânsa să rămână în starea aceasta, decât 

să fie trează şi să îndure durerile grozave, zise Dolores. 

Sora dădu tristă din cap. 

— Ne aşteptăm ca în noaptea aceasta să aibă temperatura ridicată 
şi atunci durerile vor fi îngrozitoare, aşa că leşinul ei va fi o adevărată 
binefacere şi nici n-aş vrea s-o deştepţi. 

Felicia luă mâinile surorii de caritate şi zise cu glas rugător: 

— Te rog n-o deştepta pe biata Lolo şi fă tot ce e cu putinţă, spre a- 
i alina durerile. 

— S-au întrebuințat până acum toate mijloacele pe care le-am avut 
la dispoziţie, draga domnişoară. Fii liniştită, căci bolnava se află în 
cea mai bună îngrijire. Dacă va putea fi salvată, asta o ştie însă numai 
Dumnezeu. 

— Îmi dai voie sa rămân aici şi să veghez cu dumneata, dragă soră? 
o întrebă Felicia. 

— Nu, căci tu trebuie să te odihneşti, copila mea, răspunse Dolores, 
lasă-mă pe mine să veghez împreună cu sora. 

Felicia clatină capul în semn de împotrivire. 

— Trebuie să rămân aici, mamă, căci tot n-aş găsi linişte în 
îngrijorarea mare care mă chinuieşte. 

În clipa aceea gemetele rănitei devenire mai slabe şi cu voce stinsă, 
pronunţă un nume: 

— Gaston!... 

Felicia, Dolores şi sora de caritate, tresăriră şi îşi îndreptare toată 
atenţia asupra bolnavei. 

Mâinile sărmanei femei pipăiau plapuma ca şi când ar fi căutat 
ceva şi după o tăcere scurtă, continuă cu glas tremurător: 

— Trebuie să vorbesc cu tine, Gaston!... Am atâtea pe suflet şi nu 
mai ştiu să fac... 

Felicia şi Dolores se uitară buimăcite una la alta. 

— De cine vorbeşte oare? întrebă Dolores încet. 

Felicia ridică din umeri. 

— Nu ştiu... 

Vocea slabă a bolnavei se auzi din nou: 

— Gaston, nu mă auzi?... Unde eşti?... Trebuie să vii... de data 
asta trebuie să vii... Poate e pentru ultima oară... 

— Are un amant? întrebă Dolores. 

— Nu mi-a spus nimic, mamă, dar am avut întotdeauna impresia că 

are o povară grea pe suflet. 

— Gaston, murmură iar Lolo şi neliniştea ei crescu... S-a întâmplat 
ceva îngrozitor!... Trebuie să-ţi spun tot! 

— Are febră puternică, zise sora de caritate, care se aplecase asupra 
bolnavei. 

— E semn rău? întrebă Felicia cu voce tristă şi chinuită. 

— Din nefericire da. 

— Şi nu există niciun mijloc spre a-i potoli febra? 

— O putem alina numai, răspunse sora şi începu să umple o pungă 
cu gheață. 

Bolnava continuă însă să vorbească cu voce jalnică: 

— Gaston, unde eşti?... Nu mă auzi?... Trebuie să vii la mine. 

Dolores o trase pe Felicia la o parte şi îi zise în şoaptă: 

— Să facem tot ce vom putea spre a afla cine este acest Gaston pe 
care îl cheamă. Trebuie să-l găsim neapărat! 

— Dar pe ce cale, mamă? întrebă Felicia. Pe Lolo n-o poţi întreba, 
căci nu e în stare să-ţi răspundă. 

— Trebuie să căutăm în geamantanul ei, poate vom găsi ceva care 
ne va da putinţa să aflăm cine este. 

— Ar fi o indiscreţie mare, mamă, pe care n-aş vrea s-o fac. 

— Nici mie nu-mi place să mă amestec în secretele altora, dragă 
Felicia. Dar cred că sărmanei Lolo îi vom face un serviciu, dacă îl vom 
anunţa pe bărbatul pe care pare să-l iubească atât de mult, căci altfel 
nu l-ar chema mereu.. 

— Gaston vino... şezi lângă mine... trebuie să-ţi vorbesc... strigă 
din nou bolnava, devenind şi mai neliniştită. 

La auzul acestor cuvinte, Felicia zise mamei ei: 

— Ai dreptate, mamă, să încercăm să aflăm numele întreg şi adresa 
acestui bărbat, spre a-l putea înştiinţa de nenorocirea care i s-a 
întâmplat prietenei lui. 

Trecură în odaia de alături unde locuise Lolo de la venirea ei la 
Hollywood şi deschiseră unul din geamantanele ei. 

Abia ridicase capacul, când Felicia scoase un strigăt de uimire, aşa 
că Dolores o întrebă: 

— Ce-ai găsit, copila mea? 

Felicia îi întinse o fotografie şi zise: 

— Asta nu e Lolo? 

Dolores luă fotografia din mâna Feliciei şi când îşi aruncă privirea 
asupra ei, scoase şi dânsa un strigăt de mare uimire. 

— Nu e aşa că e Lolo? întrebă Felicia încă o dată. Dar ce înseamnă 
asta? Are un copil în braţe şi altul stă lângă dânsa. 

Dolores clătină nedumerită, capul. 

— Nici eu nu înţeleg, zise ea. Să aibă oare Lolo copii? 

Felicia ridică din umeri. 

— Mie nu mi-a spus niciun cuvânt despre ei. 

— Poate a vrut să-ţi povestească, dar apoi a tăcut, văzând ce 
chinuri înduri din pricina lui Bob Wilkens. 

Gânditoare, Felicia rămase cu privirea aţintită în gol. 

— Dacă e aşa cum spui, atunci aş înţelege multe din atitudinea pe 
care a avut-o Lolo în timpul din urmă. Mi s-a părut foarte schimbată 
de când am cunoscut-o la pension. Doamne, dacă în ultimele zile nu 
m-aş fi gândit atât de mult la mine şi la necazurile mele şi dacă m-aş fi 
ocupat mai mult de dânsa!... Poate şi ea, sărmana, îndură aceleaşi 
chinuri ca şi mine. 

— Nu trebuie să-ţi faci mustrări, căci ai făcut tot ce ai putut pentru 
Lolo. 

Felicia avu un gest obosit, apoi îşi îndreptă iar privirea spre 
geamantan. 

— Iată încă o fotografie, zise ea, apoi se aplecă repede şi o luă în 
mână. 

Dolores se apropie de dânsa şi amândouă se uitară la fotografia 
care-l înfăţişa pe Gaston de Moulinet. 

— Să fie oare, prietenul ei? întrebă Felicia. 

Apoi întoarse fotografia şi pe dosul ei găsi scrise următoarele 
cuvinte „Scumpei şi micuţei mele, Lolo, cu dragoste nestrămutată. 
Gaston.” 

Felicia se uită la mama ei şi zise încet: 

— Vasăzică tot are pe cineva. 

— E şi prea frumoasă, ca să nu fi găsit un bărbat care s-o iubească. 

— Cine să fie oare? 

— Această fotografie a fost făcută la New-York, zise Dolores, 
arătând în josul cartonului firma unui fotograf cunoscut din metropola 
americană. 

— Să fi venit Lolo încoace din pricina acestui bărbat? 

— Poate. 

— Păcat că n-a scris numele său întreg pe fotografie. 

— L-am putea înştiinţa repede de nenorocirea grozavă care a lovit- 
o pe Lolo. 

— Ai dreptate. Să căutăm mai departe; poate vom găsi şi scrisori. 

— E neplăcut să pătrunzi în tainele de dragoste ale altora; dar 
împrejurările sunt de aşa fel, încât nu ne rămâne altă cale. 

Din camera unde se afla bolnava, se auzi iar glasul acesteia, care îşi 
striga iubitul, aşa că Felicia stărui: 

— Trebuie să facem tot ce ne va sta în putinţă spre a afla adresa 
acestui om. Poate, dacă se vor revedea, se va întâmpla minunea care 
ar putea-o salva pe sărmana Lolo. 

Dar toată căutarea lor rămase zadarnică, căci nu găsiră nicio 
scrisoare din care s-ar fi putut vedea legătura care există între 
frumoasa dansatoare şi acel bărbat. 

Întristate, se întoarseră la căpătâiul bolnavei, unde sora de caritate 
le zise, cu îngrijorare: 

— Dorul de iubitul ei îi sfâşie inima. Îl cheamă neîncetat şi afară de 
asta, trebuie să aibă ceva pe suflet, vreo povoară grea, căci pare să fie 
grozav de tulburată. 

Felicia se aplecă asupra bolnavei şi murmură tristă: 

— Sărmană, sărmană Lolo! 

Dar bolnava n-o auzi şi părea că nici nu bănuieşte că Felicia era 
lângă dânsa. Cu ochii măriţi de groază şi durere, privea în gol şi din 
când în când pronunţa cuvinte întretăiate. 

— Nu mai pot să îndur chinul... trebuie să vorbesc!.. Felicia trebuie 
să afle tot adevărul... 

Felicia se uită lung la mama ei. 

— Auzi, mamă, a vrut să mi se destăinuiască. 

— Poate va vorbi acum, o mângâie Dolores. Mulţi şi-au uşurat 
inima în aiurelile frigurilor. 

Felicia trase un scaun lângă pat şi luă loc. 

— În orice caz nu mă voi depărta nicio clipă de lângă ea. Simt că 
are nevoie de mine. 

Sora de caritate, care auzise aceste cuvinte, dădu din cap şi spuse: 

— Şi eu sunt de părere că ar fi bine să rămâi mereu în apropierea 
ei, domnişoară. Poate îşi va reveni în simţiri, şi vederea dumitale ar 

putea avea o înrâurire binefăcătoare asupra stării sale. 

— Atunci rămân aici, zise Felicia cu hotărâre. Nu mă voi depărta 
nicio clipă. E singurul lucru pe care îl mai pot face pentru sărmana 
mea Lolo. 

În dragostea ei de mamă, Dolores vru să se împotrivească, pentru a 
o cruța pe Felicia de un nou zdruncin sufletesc, căci şi asupra 
sărmanei sale copile se abătuseră destule vijelii şi avea mare nevoie de 
linişte. 

Se părea însă că destinul hotărâse altfel şi că Felicia trebuia să bea 
până la fund cupa amarului. 

În clipa când Dolores vru să protesteze împotriva hotărârii Feliciei, 
bolnava zise cu voce limpede: 

— Felicia, ascultă-mă... Vreau să-ţi spun tot... să-ţi mărturisesc 
toată vina mea. Orice s-ar întâmpla... mă vei ierta sau mă vei 
blestema... nu mai vreau să ascund taina care îmi apasă sufletul ca o 
povară pe care n-o mai pot duce. 

La auzul acestor cuvinte, Dolores îşi dădu seama că orice stăruință 
din partea ei ar fi zadarnică şi că nu o va putea îndepărta pe Felicia de 
la patul prietenei sale. 

O mai auzi, pe aceasta spunând cu voce rugătoare: 

— Vorbeşte, draga mea Lolo, te ascult. Spune-mi tot ce ai pe inimă. 

Bolnava ţipă iar îndurerată: 

— Gaston!... Vino!... Nu mă părăsi, ajută-mă!... 

Deznădăjduită, Felicia se întoarse spre mama ei, care stătea 
rezemată de uşă, adânc mişcată de strigătul disperat al rănitei. 

— Ce să fac, mamă? 

— Nu ştiu nici eu, copila mea. 

— Trebuie să ai răbdare şi să aştepţi, domnişoară, se amestecă sora 
de caritate în vorbă. 

— De l-am putea cel puţin găsi pe acest Gaston şi să-l aducem aici! 
zise Felicia plângând. 

Dolores îi răspunse: 

— Voi vorbi cu Mihail, poate ştie el să ne dea un sfat bun. La urma 
urmei am putea scrie unchiului Axel, să se informeze la fotograful din 
New-York. 

— Ai dreptate, mamă. Să facem tot ce ne va sta în putinţă spre a 
îndeplini dorinţa sărmanei mele Lolo. 


— 323 — 


Dolores dădu din cap în semn de încuviinţare şi părăsi odaia. 

Pe când sora de caritate schimba punga cu gheaţă, Felicia rămase 
nemişcată lângă pat şi cu privirea aţintită asupra bolnavei. 

Ce taină ascundea oare sărmana, în sufletul ei îndurerat? 

Prin ce încercări grozave trecuse? 

Lolo începu iar să aiureze, cu voce deznădăjduită: 

— Sunt vinovată... da, sunt vinovată!... Acum îmi primesc 
pedeapsa!... Doamne, cât arde de tare... ce dureri îngrozitoare!... 
Dumnezeule Sfinte, ia-mă la Tine... numai aşa voi scăpa de toate 
chinurile! 

Nici Felicia, nici sora de caritate nu fură în stare să spună un singur 
cuvânt, căci vaietele bolnavei le sfâşiau inima. 

După ce sora îi puse o nouă pungă cu gheaţă, bolnava se mai linişti. 
Ea închise ochii, şi gemetele se mai potoliră. 

Trecură minute... un sfert... o jumătate de oră şi când nu se mai 
auzi nimic, sora de caritate spuse Feliciei, în şoaptă: 

— Doarme. 

Felicia dădu din cap. 

— Slavă Domnului că s-a liniştit puţin. 

— Da, slavă Domnului, zise şi sora. Poate dormind va aduna 
destulă putere pentru a fi în stare să îndure durerile îngrozitoare pe 
care i le-au pricinuit arsurile. 

Felicia îşi împreună mâinile şi se rugă: 

— Dumnezeule din ceruri, îndură-te de ea şi dă-i putere. 

— Nu vrei să te odihneşti şi dumneata puţin, domnişoară? o întrebă 
sora de caritate. 

Felicia făcu un gest de împotrivire. 

— Nu, nu pot să dorm, căci sufletul mi-e prea tulburat. 

— Dar ai avea şi dumneata mare nevoie de linişte. 

Felicia avu un zâmbet obosit. 

— Când Lolo se va face mai bine voi avea timp destul să mă 
odihnesc. 

Sora de caritate nu mai spuse nimic, sa aşeză lângă patul bolnavei 
şi deschise un ziar pe care îl răsfoi ca să-i mai treacă timpul. 

Şi Felicia luă un ziar, în dorinţa de a-şi mai alunga gândurile triste 
şi a nu mai fi nevoită să-şi frământe creierul cu întâmplările din ziua 
aceea şi cu vorbele pe care le spusese Lolo în aiureala ei. 

Dar abia aruncă o privire în ziar, şi ochii i se întunecară, inima i se 
încleştă de durere când citi cu slove mari: 

„Au început dezbaterile în procesul lui Bob Wilkens, fiul lui Frank 
Wilkens, regele automobilelor”. 

Va sa zică lucrurile ajunseseră atât de departe... 

Acum avea să se hotărască soarta lui Bob. Ce sentinţă vor da oare 
judecătorii? 

Deodată Felicia îşi aminti de scrisoarea pe care o primise din partea 
unchiului ei şi după care situaţia lui Bob Wilkens era foarte rea. 

Doamne Dumnezeule, de i-ar putea da un ajutor! 

Dar amândouă mâinile îi erau legate. 

Scoţând un suspin adânc, puse ziarul la o parte, căci ochii i se 
umeziseră de lacrimi şi nu mai era în stare să citească. 

Toate gândurile ei zburară iar la Bob Wilkens, pe aripile dragostei 
ei nemărginite, şi dorul de dânsul o cuprinse mai puternic ca 
niciodată. 

De-ar putea fi aproape de dânsul, să-i spună cât de mult îl iubeşte, 
că e a lui cu trup şi suflet! 

Dar era departe de el, atât de departe încât oricât de tare i-ar fi 
strigat dragostea ei, Bob nu putea s-o audă. 

Pe când Bob trecea prin cele mai grele clipe din viaţa lui, ea era 
nevoită să rămână la Hollywood, să îndure noi chinuri, să tremure 
pentru viaţa unei fiinţe omeneşti, care se jertfise pentru a o scăpa pe a 
ei. 

Cum se vor sfârşi oare toate? 

Îi trebui mult timp până când se reculese îndeajuns, spre a putea 
citi darea de seamă din ziar asupra dezbaterilor preliminare ale 
procesului lui Bob Wilkens. 

Ceea ce citi o întristă şi mai mult, căci ziarele nu făceau decât să 
întărească ceea ce îi scrisese unchiul ei. 

Indiciile împotriva lui Bob erau atât de grave, încât şi masele mari 
ale publicului îl credeau vinovat. 

Nu mai era nicio nădejde că judecătorii se vor îndura. Singura 
speranţă o mai avea în renumitul avocat Peggings, poate că acesta va 
reuşi să-l scape, aşa cum mai scăpase şi pe alţi acuzaţi. 

Felicia se agăţă şi ea de această speranţă slabă, ca să poată îndura 
vijelia pe care o aştepta. 


— 325 — 


275. În faţa judecătorilor 


Judecătorul de instrucţie socoti dovezile de vinovăţie împotriva lui 
Bob Wilkens ca îndestulătoare şi înaintă afacerea Parchetului, cu 
scopul ca acesta să ceară deschiderea acţiunii publice. 

Formalităţile fură îndeplinite repede şi se fixase primul termen al 
procesului. 

Aşadar, Bob Wilkens avea să apară ca ucigaş în faţa judecătorilor! 

Pentru întreg New-Yorkul fu o senzaţie cum nu mai avusese de 
multă vreme. 

În coloane lungi, ziarele publicară toate amănuntele menite să 
înjosească pe acuzat în ochii marelui public. 

Aceasta se întâmpla în toate cazurile asemănătoare şi în astfel de 
împrejurări ziarele de scandal aruncă atâta noroi chiar asupra celui 
mai nevinovat, încât, nici apele celui mai mare râu de pe lume nu l-ar 
mai putea spăla. 

Cu alte cuvinte, Bob Wilkens fu arătat ca cel mai fioros criminal, ca 
cel mai rău om, pe când soţia lui fu compătimită ca o martiră. 

„Tânăra căsnicie era nefericită fiindcă”... 

Aşa începeau articolele, apoi venea o înşiruire de amănunte, care 
de care mai grozave, de faptele cele mai mârşave de care se poate face 
vinovat un om. 

„Că acuzatul e un om brutal, cu patimi neînfrânate, dovedeşte 
îndeajuns fapta lui îngrozitoare”, scria alt ziar. 

Publicul urmărea cu încordare toate aceste articole, sorbea fiecare 
cuvânt, chiar dacă nu era altceva decât o minciună sfruntată şi abia 
aştepta să înceapă mai repede judecarea acestui monstru. 

În sfârşit, sosi şi ziua primelor dezbateri şi publicul se năpusti cu o 
adevărată furie spre a obţine bilete de intrare. Dar pentru toată lumea 
nu era loc în sala cea mare a curţii cu juri, iar bilete de intrare nu 
obțineau decât acei care făceau parte din lumea mare şi aveau legături 
cu persoane influente din ministerul de justiţie. 

Câteva ceasuri înainte de începerea procesului, o mare mulţime de 
oameni se adunase în faţa tribunalului şi poliţia avu mult de lucru 
spre a opri acest potop de lume să nu ia impunătoarea clădire cu asalt. 

Apoi veniră acei care aveau bilete de intrare. 

Sosiră în automobile luxoase şi în toalete elegante, ca la o serbare 
frumoasă, unde doamnele aveau să se întreacă una pe alta prin 
bogăţia şi gustul cu care erau lucrate rochiile lor. 

Tribunele se umplură repede. 

Se începură conversații în gura mare, care toate se învârteau în 
jurul lui Bob Wilkens şi a soţiei sale. 

Veniseră şi Ethel Drof, actuală doamnă de Moulinet, cu soţul şi 
tatăl ei. Se ştia că era prietenă cu Hariett şi toţi o asaltară cu 
nenumărate întrebări. 

Ethel nu era deloc dispusă să dea desluşiri şi se învălui în cea mai 
adâncă tăcere. 

De altminteri şi tatăl ei o sfătuise să tacă, spunându-i: 

— Să nu vorbeşti nimic, căci dacă vei spune ceva împotriva lui Bob 
Wilkens, vei putea fi bănuită că tu însăţi ai ceva împotriva lui sau că 
te bucuri pentru mine că am scăpat de un concurent primejdios. 

Larma se potoli pentru câteva clipe, când apărură în sală Hariett şi 
preşedintele Crosham, care fuseseră chemaţi ca martori. 

Privirile tuturor se îndreptară spre ei şi toţi începură să şoptească. 

— Cât se ţine de mândră! 

— Da, se arată demnă. 

— Dar are o înfăţişare tristă şi abătută. 

— E de mirare?! Eu în locul ei aş fi înnebunit, dacă aş fi aflat că 
soţul meu a împuşcat pe cineva. 

După ce Hariett şi tatăl ei fuseseră priviţi îndeajuns, curiozitatea se 
mai potoli şi atenţia fu îndreptată asupra altei persoane. 

Avocatul apărării intrase în sală şi se duse la locul său. 

Numele lui trecu din gură în gură. 

— Peggings! 

— Vom auzi o pledoarie frumoasă şi interesantă! 

— Se va lupta ca un leu pentru a-şi salva clientul! 

Toţi care veniseră se aşteptau să se distreze bine la acest proces. 
Acuzatul le era indiferent şi nimănui nu îi era milă de el. Pentru toţi 
era cam ceea ce este animalul la luptele de tauri, pe care toreadorii îl 
hărțţuiesc întâi bine, spre a-l omori apoi. 

Curtea, procurorul, juraţii apărură şi se aşezară la locurile lor cu o 
atitudine solemnă. 

La tribune se făcu o mare mişcare. 

Acum avea să apară şi acuzatul! 

Mulțimea deveni încordată, binoclurile fură puse la ochi, căci 
fiecare dorea să-l vadă cât mai bine. 

Uşile sălii fură închise, se făcu tăcere adâncă şi în sfârşit se deschise 
o uşă lăturalnică, prin care apăru Bob Wilkens însoţit de doi gardieni. 

Ca capul sus şi paşi siguri se duse la banca acuzaților. 

Era palid, dar faţa îi era liniştită şi nu trăda nici cea mai mică 
tulburare sufletească. 

Ajungând lângă banca acuzaților, se întoarse spre apărătorul său şi 
cu un zâmbet uşor, îi întinse mâna. 

Cei din tribune rămaseră dezamăgiţi. 

Toţi se aşteptaseră să vadă un om abătut, un criminal pocăit şi în 
schimb apăruse ca un om pe care întreg procesul nu-l interesa câtuşi 
de puţin. 

Putea un vinovat să aibă o asemenea atitudine? 

Era aproape cu neputinţă! 

Chiar dacă ar fi fost aşa, ar trebui să fie un om cu sufletul negru, un 
ticălos pe care nimic nu-l impresiona, o adevărată fiară. Cel mai mare 
interes îl dovediră femeile şi cele mai multe îşi mărturisiră că tânărul 
acela de pe banca acuzaților le plăcea foarte mult. 

O puteau înţelege prea bine pe Hariett Crosham, care ar fi putut 
avea orice alt bărbat, că se îndrăgostise tocmai de acesta şi se 
căsătorise cu dânsul. 

Tăcerea care se făcuse, fu iar întreruptă de un schimb violent de 
păreri. 

Deodată preşedintele curţii se ridică în picioare şi anunţă 
deschiderea şedinţei; într-o clipă se făcu iar tăcere. 

După o pauză scurtă, preşedintele se adresă lui Bob Wilkens: 

— Acuzat, spune-ţi numele, etatea şi ocupaţia. 

Bob se ridică şi zise cu voce limpede şi răsunătoare: 

— Mă numesc Beniamin Frank Robert Wilkens, în vârstă de 
douăzeci şi nouă de ani, căsătorit cu Hariett Crosham şi port titlul de 
doctor inginer pe care l-am obţinut la o şcoală politehnică din Franţa. 

Grefierul compară spusele lui cu acele din acte şi zise: 

— Datele sunt exacte. 

Bob vorbise desluşit şi calm şi vocea lui nu şovăise o clipă. 

Fl luă iar loc şi preşedintele dădu cuvântul procurorului, spre a citi 


— 328 — 


actul de acuzare. 

Procurorul îşi făcu datoria cu multă îngâmfare, înşiră toate 
indiciile, ceea ce nici n-ar fi fost încă nevoie, aşa că avocatul Peggings 
îi curmă vorba: 

— Domnule procuror, cum văd, îţi cheltuieşti forţele înainte de 
luptă. Mai opreşte-te, căci n-am ajuns încă atât de departe. 
Economiseşte-ţi puterile pentru pledoaria dumitale. 

Cuvintele acestea fură spuse cu atâta ironie, încât preşedintele îl 
chemă pe Peggings la ordine. Procurorul însă se răzgândi, îşi scurtă 
cuvântarea şi lăsă restul în seama curţii, care începu să discute 
dovezile de vinovăţie. 

Preşedintele dădu lămuriri: 

— După ce instrucţia a descoperit dovezi de netăgăduit din care 
rezultă limpede că acuzatul Robert Wilkens este ucigaşul contelui 
Francois de Gerbeville... 

— Domnule preşedinte!... strigă avocatul Peggings, sărind în 
picioare. 

Preşedintele făcu un gest sever de protest şi zise scurt: 

— Acum vorbesc eu! 

— Dar vorbeşti greşit!... Nu e locul să spui ceea ce a dovedit 
instrucția. Deocamdată trebuie cercetat, dacă acuzatul este într-adevăr 
vinovat sau nu. Dumneata însă iei aceasta ca un fapt de netăgăduit, ca 
şi când s-ar fi dovedit cu hotărâre. Consider aceasta ca o încercare de 
influențare a juraţilor şi protestez energic. 

— Ai cumva de gând să-mi faci observaţii şi să mă înveţi ce am de 
făcut? 

— Da, şi o fac cu deplină dreptate şi din datoria pe care o am de a- 
mi apăra clientul de orice abuzuri ale justiţiei. Dacă vei respinge 
protestul meu şi nu vei ţine seamă de el, atunci... 

— ÎI resping! 

— Atunci ridic şi eu bănuiala de suspiciune împotriva dumitale! Ai 
fost influenţat, ceea ce nu e de demnitatea unui judecător integru. 

Aceasta fu prima ciocnire. 

După ordinea procesului, curtea urma să se retragă pentru a 
delibera, ceea ce şi făcu. 

Bob se aplecă spre Peggings. 

— Puteai să-l laşi să-şi continue cuvântarea, căci n-ar fi putut spune 

decât prostii 

— Nici prin gând nu-mi trece să-l cruţ. Lasă că îi voi arăta eu colții. 

Bob Wilkens zâmbi când văzu iritarea apărătorului său şi zise: 

— Ai mult temperament. 

— Fără temperament n-aş putea face nimic în fața judecaţii. 
Trebuie să le arăţi acestor domni că nu ţi-e teamă de ei, căci altfel îţi 
vin cu lucruri de necrezut şi întorc şi sucesc dreptatea într-un chip cu 
adevărat revoltător. Nu uita că e în joc capul dumitale, pe care nu-l 
voi putea salva decât dacă voi lupta cu toate mijloacele. 

Curtea se întoarse în sală şi preşedintele anunţă hotărârea ei. 

— Cererea apărării a fost respinsă în unanimitate ca nefondată. 
Redeschid deci şedinţa şi se va urma cu cercetarea dovezilor... Acuzat, 
tăgăduieşti de a fi făptuit crima? 

— Da. Tăgăduiesc cu toată puterea. 

— Ce legături ai avut cu cel împuşcat? 

— Niciuna. 

— Dar venea în casa dumitale? 

— Nu la mine, ci la soţia mea. 

— Căsnicia dumitale n-a fost fericită? 

— Această întrebare mi-a pus-o de mai multe ori şi judecătorul de 
instrucţie şi am refuzat să răspund, ceea ce fac şi acum, căci nu vreau 
ca oameni străini să se amestece în treburile mele personale. 

— Dar trebuie să lămurim această întrebare, fiind în strânsă 
legătură cu crima. Cercetările noastre au dovedit că prin gelozia 
dumitale ai făcut o viaţă nesuferită soţiei dumitale. 

— Gelozie?... 

Bob Wilkens zâmbi. Dacă aceşti judecători ar şti cât de puţină 
gelozie simţea, cât de puţin se sinchisea de Hariett. 

Ar fi putut să spună care erau raporturile între el şi soţia lui, dar nu 
vru s-o facă pentru Hariett, închipuindu-şi cât de neplăcut i-ar fi, dacă 
marele public ar afla că se căsătorise cu dânsa numai din milă. 

De fapt n-ar merita o asemenea cruţare, dar Bob Wilkens avea un 
suflet prea nobil, spre a gândi altfel şi a o pune într-o situaţie atât de 
neplăcută. 

Fără să vrea, îşi aruncă privirea spre banca martorilor şi văzu că 
Hariett abia mai putea sta locului de tulburare şi nelinişte. 

Era uşor de înţeles că nu-i era plăcut să fie astfel ţinta privirilor a 

mii de oameni, mai cu seamă într-o afacere ca aceasta. 

Preşedintele continuă interogatoriul. 

— Soţia dumitale se simţea singură şi părăsită, era nenorocită şi în 
aceste împrejurări o explicabil că a căutat o apropiere în cercul 
cunoscuţilor ei. 

— Mai cu seamă o apropiere, de contele Francois de Gerbeville. 

— Aşa este şi acuzatul s-a împotrivit. 

Avocatul Peggings îi curmă iar vorba: 

— Domnule preşedinte!... 

— Domnule apărător, te rog să aştepţi până când ţi se va da 
cuvântul. Nu-ţi îngădui să mă întrerupi. 

Avocatul se supuse. Putea să aştepte, căci doar trebuia să i se dea 
prilejul, să trimită la ţintă săgeata pe care o avea pregătită. 

Adresându-se mai mult juraţilor decât acuzatului, preşedintele 
începu să descrie întâmplările, aşa cum le combinaseră poliţiştii şi ca 
şi procurorul, descrise pe acuzat în culorile cele mai negre, ca pe un 
răufăcător nelegiuit. 

Nicio trăsătură de pe faţa lui Bob Wilkens nu tresări. Se părea că 
nici nu aude cuvintele preşedintelui. 

— Gelozia acuzatului era cu totul nemotivată, continuă acesta, căci 
soţia lui îl iubea din toată inima şi nici prin gând nu i-a trecut să-l 
înşele cu alt bărbat. 

Peggings sări din nou în picioare. 

— Domnule preşedinte, te rog să-mi dai cuvântul spre a lămuri 
acest punct pe care dumneata îl pui într-o lumină cu totul greşită. 

După ordinea procesului, această cerere nu putea fi respinsă, aşa că 
se dădu cuvântul avocatului. 

Acesta respiră adânc ca şi când ar fi vrut să-şi adune puterile şi 
începu să vorbească: 

— Acuzarea învinuieşte pe clientul meu căci din gelozie 
nemotivată, ar fi împuşcat pe contele Francois de Gerbeville. 
Accentuez cuvintele: „din gelozie, nemotivată”. Cu aceasta acuzarea 
vrea să spună că doamna Wilkens n-a avut niciodată o purtare 
nedemnă de o femeie măritată şi că clientul meu a fost gelos. Eu însă 
tăgăduiesc şi spun că amândouă aceste susțineri nu sunt adevărate. 
Doamna Wilkens a avut cu contele de Gerbeville o legătură de 
dragoste cum nici nu se putea mai strânsă. 

La tribune se făcu o mare mişcare. 

Hariett se roşi ca focul, iar tatăl ei se îngălbeni. 

— Cu ce vrei să dovedeşti această învinuire? întrebă preşedintele. 

— Dovezile se află la dosar. 

— Ce dovezi? 

— Scrisorile pe care doamna Wilkens le-a scris contelui Francois de 
Gerbeville. 

Preşedintele începu să răsfoiască dosarul. 

— Într-adevăr aici sunt câteva scrisori. 

— Pe care ar fi trebuit să le citeşti, domnule preşedinte, şi atunci n- 
ai fi făcut greşeala pe care ai făcut-o, descriind-o pe doamna Wilkens 
ca pe o mieluşică nevinovată. 

Preşedintele îşi muşcă buzele şi tăcu, căci observaţia avocatului era 
îndreptăţită. 

Peggings continuă: 

— Cer ca scrisorile să fie citite. 

Această cerere trebuia satisfăcută şi preşedintele despături prima 
scrisoare. 

Se făcu tăcere atât de adâncă, încât s-ar fi auzit şi bâzâitul unei 
muşte şi privirile tuturor se îndreptară spre Hariett, care stătea cu 
capul plecat. 

Preşedintele citi pe rând toate scrisorile şi la fiecare cuvânt pe care 
îi spunea, Hariett tresărea îndurerată. 

Îi era ca şi când i se trăgeau palme, ca şi când lumea întreagă ar 
vedea-o dezvelită. 

Toţi o vor dispreţui ca pe o femeie pierdută! 

Cât de îngrozitor era acest chin! Doamne, de s-ar fi deschis 
pământul sub picioarele ei s-o înghită! 

Bob Wilkens se aplecă spre Peggings şi îi spuse în şoaptă: 

— N-ar fi trebuit să faci asta, mister Peggings. Ai nimicit pentru 
totdeauna reputaţia soţiei mele. 

— Puteam să mai iau în consideraţie această reputaţie? Am citit 
procesul-verbal cu depoziţia soţiei dumitale şi ea ţi-a adus cele mai 
grave învinuiri. În astfel de împrejurări nu cunosc milă şi n-o voi 
cruța. 

Bob dădu numai din cap şi ascultând mai departe ceea ce citea 
preşedintele, îi veni deodată gândul: Aceste scrisori erau doar o 

dovadă de adulter şi deci un motiv de divorţ. 

Inima începu să-i bată mai cu putere. 

Poate acest proces îi va servi să scape de lanţul căsătoriei, să fie iar 
liber şi să-şi găsească în sfârşit fericirea pe care o dorea cu acelaşi foc 
ca şi odinioară şi pe care i-o va putea da numai unirea cu fata pe care 
o iubea atât de fierbinte, cu Felicia lui adorată. 

Preşedintele fu deodată întrerupt în citirea scrisorilor, căci de la 
tribună se auziră strigate de spaimă. Preşedintele Crosham se aplecă 
asupra fiicei sale, care leşinase. 

— Apă! strigă el. 

Un uşier luă sticla cu apă şi paharul de pe masa judecătorilor şi 
alergă spre el. Un medic care din întâmplare era şi el în sală, îi dădu 
tinerei femei primele îngrijiri. 

Toţi erau foarte tulburaţi, mai cu seamă femeile. 

Dar tocmai acestea deşi era vorba de o soră de-a lor, nu simțeau 
nici cea mai mică milă, pentru Hariett, şi simpatia lor se întoarse spre 
Bob Wilkens. 

Sărmanul fusese înşelat de soţia lui şi cu arma în mână îşi apărase 
cinstea casei. 

Şi astfel acela pe care cu câteva clipe în urmă îl condamnau, 
devenise deodată un erou în ochii lor. 

Hariett îşi reveni şi cu glasul stins îl rugă pe tatăl ei: 

— Să plecăm acasă, căci nu mai pot sta aici. 

Sprijinită de preşedintele Crosham şi de medic, Hariett părăsi sala, 
dar chinul pe care îl îndură trecând prin faţa numeroşilor spectatori 
nu se poate descrie în cuvinte. 

Buna ei reputaţie era nimicită pentru totdeauna şi societatea o va 
exclude din sânul ei, îi va arunca în faţă tot disprețul ei. 

Izbucni într-un plâns sfâşietor şi abia se mai putea ţine pe picioare. 

Îşi primise pedeapsa pentru jocul primejdios pe care îl jucase. 

Când se află în maşină alături de tatăl ei, acesta îi zise pe un ton 
mustrător: 

— Hariett, cum ai putut face aşa ceva? De azi înainte lumea ne va 
arăta cu degetul. 

— Nu-mi mai face mustrări, tată. Simt deznădăjduită şi mi-e teamă 
că nu voi putea supravieţui acestei ruşini. Nici eu nu mai ştiu cum am 
putut face aşa ceva. Ethel Drof e vinovată, ea mi-a prezentat pe 

contele de Gerbeville şi... 

Tatăl ei o întrerupse cu asprime: 

— Să-ţi fie ruşine de a da acum vina asupra altuia. 

— Dacă Bob nu m-ar fi... 

— Vrei poate să spui că şi el e vinovat de fapta ta? 

— Da. Căci nici nu mi-a fost soţ, m-a neglijat, nici nu s-a sinchisit 
de mine şi atunci... 

Plângea atât de tare, încât nu mai putu continua. Săgeata pe care o 
aruncase mister Peggings o lovise drept în inimă. 

Dar nu fusese singura, mai avea pregătite şi altele. 

După incidentul cu Hariett, dezbaterile îşi urmară cursul şi 
preşedintele înşiră toate indiciile, care aveau menirea să dovedească 
vina lui Bob Wilkens. 

Avocatul nu avu nimic de zis, căci dovezile erau într-adevăr prea 
puternice, aşa că ele puteau fi cel mult tăgăduite, însă nu răsturnate. 
Cercetarea dovezilor fu terminată chiar în prima şedinţă şi după 
închiderea acesteia, toţi cei de faţă, afară de avocatul Peggings, erau 
încredințaţi că într-adevăr Bob Wilkens îl împuşcase ne contele 
Francois de Gerbeville. 


276. A doua zi 


Febra ardea cu putere în trupul sărmanei Lolo şi temperatura 
crescu îngrijorător. 

Patruzeci de grade... patruzeci şi unul de grade... scria sora de 
caritate pe placa de la capul patului bolnavei. 

Lolo aiura neîncetat, îl chema mereu pe Gaston, dar cuvintele ei 
erau fără niciun şir, aşa că nu se putea înţelege nimic din ele şi taina 
rămase învăluită în întuneric. 

Noaptea veni din nou şi Felicia nu se mişcase de la căpătâiul 
prietenei sale din copilărie. 

Nervii îi erau atât de încordaţi, încât nu simţea nici cea mai mică 
oboseală. 

Gândurile i se învălmăşeau în minte şi nu era în stare să le 
desluşească. 

Când erau la Lolo... când zburau iar la Bob Wilkens. 

Dolores bănuia ce se petrecea în sufletul sărmanei sale copile şi 

suferea împreună cu dânsa. 

Dar nu era în stare să-i dea niciun ajutor. 

Oricât de greu îi venea, să rămână în neactivitate în cursul acestor 
zile grele, totuşi era nevoită să lase lucrurile în voia sorții. 

Din când în când îi aducea Feliciei ceva de mâncare pentru ca 
aceasta să nu se prăbuşească de slăbiciune. Acesta era singurul ajutor 
pe care i-l putea da. 

Câteodată o mângâia pe faţă şi o strângea la piept, pentru a-i 
dovedi cei puţin pe această cale dragostea ei nemărginită. 

Şi în ziua aceea Dolores rămase câtva timp lângă Felicia, la patul 
bolnavei. Lolo se mai liniştise şi dormea. 

Doctorul care venise să vadă ce face pacienta lui, se apropie în 
vârful picioarelor. 

Făcu un salut mut celor două femei, apoi se aplecă asupra bolnavei 
şi o examină cât putu mai bine, fără s-o deştepte. 

Felicia şi Dolores îi urmăreau toate mişcările şi văzură că faţa lui 
devenise foarte gravă şi plină de îngrijorare. 

— Ce este, domnule doctor? 

— E mai rău? întrebă Felicia în şoaptă. 

— Inima e foarte slabă, răspunse modicul. Nu ştiu dacă va mai trăi 
până dimineaţa. 

— Dumnezeule sfinte! exclamă Felicia. Vasăzică toată speranţa 
noastră a fost zadarnică. 

— M-am aşteptat de la început că îngrijirile pe care i le-am dat nu 
vor fi de niciun folos, continuă doctorul încet. Arsurile sunt 
îngrozitoare, rănile prea mari şi adânci, aşa că ar fi a adevărată 
binefacere pentru sărmana femeie dacă nu s-ar mai chinui mult. 

— Dar e încă atât de tânără, domnule doctor, zise Felicia plângând. 

— Cu atât mai mult ar suferi, dacă ar rămâne în viaţă şi cu faţa 
desfigurată. 

În clipa aceea se auzi iar un geamăt dureros pe care îl scoase Lolo. 

— Gaston... 

Doctorul se întoarse repede spre bolnavă şi se aplecă asupra ei, dar 
aceasta se liniştise iar. 

După o tăcere de câteva minute, medicul continuă: 

— Trebuie să fim cu mare băgare de seamă pentru ca sărmana să 
nu bănuiască cât de rea e starea ei. 

— Mintea îi este întunecată de febră, domnule doctor, zise Dolores. 

— Se poate întâmpla însă să-şi vină în fire şi să-şi dea seama de tot 
ce se petrece în jurul ei. Sunt multe cazuri când aproape de sfârşit 
cunoştinţa revine, aşa că cine nu ştie aceasta, poate crede într-o 
îmbunătăţire a stării bolnavului. În realitate, o astfel de revenire nu e 
decât semnul cel mai sigur că moartea e foarte apropiată. 

Felicia abia fu în stare să-şi stăpânească un strigăt de durere. 

Şi Dolores era adânc mişcată. 

Nu mai avură însă timp să mai spună ceva, răci deodată se auzi iar 
vocea sărmanei Lolo: 

— Va sa zică sfârşitul mi-e apropiat, domnule doctor, întrebă ea, 
deschizând ochii şi uitându-se cu o privire limpede în jurul ei, aşa că 
Felicia şi Dolores se dădură speriate înapoi. 

Şi doctorul tresări, foarte încurcat şi timp de câteva clipe domni o 
tăcere apăsătoare. 

— Am auzit tot, continuă Lolo cu voce aproape stinsă, şi e bine să 
ştiu că nu mai am mult de trăit. Chemaţi un preot şi pe cineva de la 
tribunal, căci trebuie să fac o mărturisire, să-mi descarc sufletul de o 
vină foarte grea, care îmi apasă inima. Vreau să mă spovedesc înainte 
de a mă duce în faţa judecătorului ceresc. 

Doctorul se întoarse repede spre ea, se uită în ochii ei spre a vedea 
dacă într-adevăr era cu mintea limpede, sau dacă nu cumva aiura din 
nou. 

Dar Lolo stărui, nerăbdătoare: 

— Fă ce te-am rugat, domnule doctor, căci e nevoie să vorbesc 
înainte de a fi prea târziu. Trebuie s-o ajut pe Felicia... căci... eu sunt 
aceea care... l-am ucis pe... contele Francois de Gerbeville... Bob 
Wilkens este nevinovat! 

Felicia sări în picioare şi se uită înspăimântată la prietena ei. 

Dolores se aplecă spre bolnavă şi zise adânc tulburată: 

— Dumneata... dumneata l-ai ucis pe contele de Gerbeville?! 

— Da, eu l-am ucis, căci l-am urât din tot sufletul... Era cel mai 
mare duşman al meu... a răpit copiilor mei pe tatăl lor şi mie soţul. 
Am venit în America pentru a face cea din urmă încercare de a-mi 
recuceri bărbatul. Dar totul a fost în zadar, căci trebuie să mor, copiii 
vor rămâne orfani, deoarece Gaston s-a căsătorit cu altă femeie... 
Chemaţi un preot, vreau să-i mărturisesc tot, să nu ascund nimic... 

poate mi se va ierta păcatul pe care l-am făptuit. Bob Wilkens trebuie 
să fie pus în libertate... cât mai repede... căci nu e vinovat! 

Istovită de sforţarea pe care o făcuse pentru a vorbi, tăcu şi închise 
ochii. 

Felicia rămase ca împietrită. 

Se sprijini de capul patului, vru să vorbească, să întrebe, dar nu fu 
în stare să spună nici un singur cuvânt. 

Gândurile i se învălmăşiră în creier. 

Dolores şi doctorul ieşiră repede, pentru a trimite un servitor să 
cheme un preot şi vreun om al legii. 

Îndată ce Mihail Barnabe află de cele întâmplate, zori pe Dolores cu 
întrebările, cerându-i amănunte. 

Era şi el cuprins de o mare tulburare şi nu-i venea să creadă ceea ce 
auzise, căci ştirea se răspândise cu iuţeala fulgerului printre artiştii 
întreprinderii. 

— Nu e numai un vis fantastic?... Lolo l-a ucis într-adevăr pe 
contele de Gerbeville? 

Dolores dădu din cap. 

— Ea însăşi a mărturisit, Mihail, deşi nici mie nu-mi vine să cred că 
a fost în stare de o asemenea faptă. În orice caz, o vină grea îi apasă 
sufletul, căci după cum mi-a spus şi Felicia, ea s-a schimbat mult şi nu 
mai era aşa cum o cunoscuse ca fată tânăra. 

Căpitanul Barnabe clătină neîncrezător capul şi murmură: 

— Nu înţeleg cum a putut fi atât timp cu noi, să vadă jalea şi 
durerea Feliciei, îngrijorarea noastră şi să tacă, ştiind totuşi că printr- 
un singur cuvânt ar fi putut să ne liniştească pe toţi. Nu pot înţelege 
asta şi mi-e teamă... 

Tăcu deodată şi clătină iar capul. 

Dolores îl privi speriată. 

— De ce te-ai oprit Mihail? Vorbeşte! 

— Mi-a venit deodată un gând, dar ar fi curată nebunie să-l mai 
spun. 

— Ba trebuie să mi-l spui, Mihail. 

— Nu stărui, scumpa mea Dolores. E mai bine să nu ştii nimic, căci 
te-ar chinui neliniştea şi mai mult. 

Faţa frumoasei femei se întunecă. 

— Mă nelinişteşte mai mult dacă îmi vei ascunde ceva. 


— 337 — 


— Ei bine, atunci ascultă, zise Barnabe. Bănuiesc că Lolo, ştiind că 
trebuie să moară, va lua toată vina asupra ei, spre a o ajuta pe Felicia 
şi a se arăta astfel recunoscătoare pentru dragostea cu care a fost 
primită de noi. 

Dolores se uită buimăcită, la soţul ei şi zise înspăimântată: 

— Dacă ar fi aşa cum spui fu, Mihail, Lolo ar face mai mult rău 
Feliciei decât ar ajuta-o, căci i-ar da iar speranţă şi ea va pune totul la 
cale să-i salveze ne Bob Wilkens. Dacă însă Lolo nu spune adevărul, 
atunci judecătorii vor descoperi repede că mărturisirea ei nu este 
decât o născocire şi situaţia lui Bob ar deveni şi mai rea. 

Convorbirea lor fu întreruptă de un servitor care intră şi anunţă 
venirea unui preot şi a unui avocat. 

Dolores era atât de tulburată în urma celor ce vorbise cu soţul ei, 
încât abia fu în stare să primească pe cei doi domni. 

Mihail Barnabe le dădu lămuririle trebuincioase şi îi duse în odaia 
bolnavei. 

Putându-se ţine anevoie pe picioare, cu paşi grei, Dolores îi urmă. 

În camera sărmanei Lolo domnea o tăcere adâncă. 

Bolnava zăcea nemişcată, cu ochii închişi. Felicia, palidă ca 
moartea şi cu nervii încordaţi, stătea lângă pat. Privirea ei era aţintită 
asupra bolnavei şi nici nu ridică măcar capul când auzi uşa 
deschizându-se. 

Lolo însă deschise ochii când auzi paşi, iar când zări pe preot cu 
crucea în mână, un zâmbet blând îi lumină faţa. 

După ce preotul o binecuvântă, trăsăturile bolnavei se destinseră şi 
se părea că nu mai suferă dureri aşa de mari. 

Apoi începu să-şi facă spovedania. 

Sărmana femeie nu ascunse nimic; vorbi despre copilăria şi 
tinereţea ei tristă, despre dezamăgirile pe care le avusese la teatru, 
descrise în cuvinte mişcătoare începutul iubirii ei pentru Baston de 
Moulinet, despre copiii ei şi despre fericirea tainică ai căsniciei sale. 
Dar pe când la început un zâmbet blând şi dulce îi flutura pe buze, 
acum faţa i se întunecă. În cuvinte pline de ură neîmpăcată vorbi 
despre Francois de Gerbeville, istorisi tot ce se întâmplase din ziua 
sosirii sale la New-York şi cum survenise moartea contelui de 
Gerbeville. 

Scoase un geamăt îndurerat, apoi încheie: 

— Bob Wilkens e nevinovat... eu l-am ucis pe contele de 
Gerbeville, şi cum este o dreptate pe pământ, trebuie să-mi ispăşesc 
fapta cu moartea... 

Spovedania o tulburase atât de mult încât începu să respire greu şi 
căzu istovită în perne. Pe când toţi acei care ascultaseră mişcătoarea 
mărturisire a acestei femei nefericite, erau încă sub înrâurirea celor 
auzite, un tremur străbătu trupul bolnavei, se întinse încă o dată, 
privirea ei se pierdu în depărtări necunoscute şi un strigăt plin de dor 
ieşi de pe buze: 

— Gaston, unde eşti? 

Dar strigătul acesta se prefăcu într-un horcăit îngrozitor... apoi o 
ultimă tresărire şi... Lolo închise ochii pentru vecie. 

Izbucnind în plâns, Felicia se aruncă peste trupul prietenei sale, îi 
cuprinse mâinile într-ale ei şi zise: 

— N-am vrut asta!... Cu preţul acesta n-am vrut să răscumperi 
libertatea lui Bob! 

Lolo însă nu mai auzi aceste cuvinte, căci chinurile ei pe acest 
pământ luaseră sfârşit, sufletul ei trecuse în lumea păcii eterne. 

Felicia nu-şi mai dădu seama de ceea ce se petrece în jurul ei, nu 
văzu cum preotul o binecuvânta pe moartă şi apoi părăsi odaia, nu 
observă cum căpitanul Barnabe îl duse pe avocat în camera alăturată, 
nu simţi nici atingerea mâinii mamei sale, care îi mângâia cu dragoste 
părul. 

Durerea o împietrise şi zdruncinul sufletesc pe care i-l pricinuise 
moartea prieteni sale fu atât de mare, încât îi trebui mult timp până 
când fu în stare să se liniştească. 

Când sora de caritate închise ochii moartei şi împreună mâinile 
pentru rugăciune, Felicia tresări ca deşteptată dintr-un vis urât. 

Dolores o strânse la pieptul ei şi îi zise: 

— Sărmana mea copilă, a trebuit să înduri şi asta! 

Felicia îşi trecu mâna peste frunte şi murmură: 

— Mamă, spune-mi dacă tot ce s-a petrecut în jurul meu este 
adevărat! A mărturisit într-adevăr Lolo că ea l-a ucis pe contele de 
Gerbeville?... Ea a înfăptuit grozava crimă? 

— Ea şi-a mărturisit vina, Felicia, răspunse Dolores încet. 

— Aşadar, îi voi putea salva pe Bob? 

— Da, copila mea. 

Felicia se ridică cu o mişcare repede şi pe faţa ei apăru o expresie 
de hotărâre nestrămutată. 

— Trebuie să plec imediat la New-York şi să aduc la cunoştinţa 
judecătorilor această mărturisire. Poate voi mai ajunge la timp, 
înainte de a se pronunţa sentinţa. 

Se mai întoarse o dată spre moartă şi îi mângâie mâinile. 

— Dormi în pace, Lolo. Toată viaţa îţi voi fi recunoscătoare că n-ai 
luat cu tine în mormânt această taină. Nu fii supărată pe mine că nu 
pot rămâne aici pentru a te duce până la lăcaşul de veci, dar trebuie 
să plec la Bob, să-i duc cât mai repede ştirea despre salvarea lui. 

Mai rămase câteva minute lângă patul moartei, apoi părăsi odaia, 
spre a face îndată pregătirile pentru plecarea la New-York. 


Urmează Volumul 5 
[Cap. „277. Osândit”, pag. 800, fascicula 100] 


— 340 — 


